
„Mama dar gyva, bet Didįjį penktadienį, vidurnaktį, bus nužu- 
dyta, - perspėjo Amanda Martin vyriausiąjį policijos inspek- 
torių, ir šis nesuabejojo jos žodžiais, nes mergina jau ne kartą 
įrodė išmananti daugiau nei jis ir visi jo kolegos, žmogžudysčių 
skyriaus darbuotojai. Pagrobta moteris kamavosi kalinama ne- 
žinia kur prie San Fransisko įlankos, kažkurioje aštuoniolikos 
tūkstančių kvadratinių kilometrų ploto vietoje, jai liko gyventi 
keliolika valandų, ir jis nesuvokė, kur jos ieškoti. 


Pirmąją žmogžudystę žaidėjai pavadino „nusikaltimu, įvyk- 
dytu netinkamai panaudota beisbolo lazda“, kad nepažemin- 
tų aukos, aiškiau ją įvardydami. Jų būrelis - penki paaugliai 
ir garbaus amžiaus vyriškis - bendraudami internetu žaidė 
„Riperį *, tokį vaidmenų žaidimą. 

2011 metų spalio tryliktosios rytą, penkiolika minučių de- 
vintos, San Fransisko Aukso Kalvų valstybinės pradinės mo- 
kyklos ketvirtokai bėgo į sporto salę, švilpuku ritmingai švilp- 
čiojant prie durų stovinčiam treneriui. Sporto salėje, erdvioje, 
šiuolaikinėje ir gerai įrengtoje, dosniai parėmus buvusiam mo- 


kiniui, susikrovusiam kapitalą prieš sprogstant nekilnojamojo 


* Ripper (angl.) - skerdikas (čia ir toliau vert. past.). 

turto rinkos burbului, taipgi vykdavo atestatų įteikimo cere- 
monijos, koncertai ir spektakliai. Per apšilimą mokiniai turėjo 
du kartus vorele apibėgti krepšinio aikštelę, bet sustojo vidury 
jos netikėtai išvydę žmogų, kuris tysojo persisvėręs ant gim- 
nastikos arklio nusmauktomis ligi kulkšnių kelnėmis, nuogu 
užpakaliu, su išangėn įsmeigta beisbolo lazda. Vaikai nustėrę 
apstojo kūną, vienas jų, devynmetis, visų drąsiausias, smiliu- 
mi brūkštelėjo per tamsią dėmę ant grindų ir pareiškė, jog tai 
tikriausiai sukrešėjęs kraujas, o ne šokoladas, tuo metu kitas 
pakėlė šovinio tūtelę ir įsikišo į kišenę, ketindamas iškeisti ją 
į pornografinių piešinukų seriją, o viena geltonsnapė filmavo 
lavoną mobiliuoju telefonu. Treneris, tebešvilpčiodamas sulig 
kiekvienu atsikvėpimu, šuoliukais pribėgo prie susigrūdusių 
mokinių, o kai išvydo vaizdą, nė iš tolo nepanašų į pokštą, 
jam neišlaikė nervai. Kilus šurmuliui, subėgo kiti mokytojai, 
šaukdami išvarė mokinius ir tie išdūmė iš sporto salės paskui 
trenerį, ištraukė beisbolo lazdą iš lavono išangės, numetė ją ant 
grindų ir tuomet vidury kaktos pastebėjo kruviną skylutę. Už- 
klojo jį keliais rankšluosčiais ir užrakino duris laukdami poli- 
cijos, kuri atvažiavo daugmaž po devyniolikos minučių; tada 
nusikaltimo vieta jau buvo taip ištrypta, jog buvo neįmanoma 
aiškiai nustatyti, kokia velniava čia įvyko. 

Ilgai netrukus per pirmąjį susitikimą su žiniasklaidos atsto- 
vais vyriausiasis inspektorius Bobas Martinas paaiškino, kad 
nustatyta žuvusiojo tapatybė. Tai buvo Edas Steitonas, ketu- 
riasdešimt devynerių metų, mokyklos sargas. „Na, o beisbolo 
lazda?“ - sušuko kažkoks įkyrus žurnalistas, ir inspektorius 
apmaudaudamas, kad viešumon prasismelkė detalė, gėdinga 
Edui Steitonui ir nepalanki mokymo įstaigai, atsakė, jog viskas 
paaiškėsią atlikus skrodimą. „Ar įtariamas kas nors? Ar sargas 
buvo gėjus?“ Nekreipdamas dėmesio į klausimų griūtį, Bobas 

Martinas pareiškė, jog spaudos konferencija baigta, bet patiki- 
no, kad žmogžudysčių skyrius informuosiąs žiniasklaidą, kai 
tik kas nors paaiškėsią ir pasistūmėsiąs jam pavestas tyrimas. 

Išvakarėse būrelis baigiamosios klasės mokinių, ruošdama- 
sis Vaiduoklių šventei, sporto salėje repetavo muzikinę siaubo 
komediją, zombių ir rokenrolo šiupinį, bet tik rytojaus dieną 
sužinojo, kas atsitiko. Tuo metu, kai, policijos apskaičiavimu, 
įvyko nusikaltimas, maždaug apie vidurnaktį, mokykloje ne- 
buvo nė gyvos dvasios, tik trys roko grupės nariai automobilių 
stovėjimo aikštelėje į furgonėlį krovė muzikos instrumentus. 
Jie paskutiniai matė gyvą Edą Steitoną ir paliudijo, kad sargas 
atsisveikindamas pamojo ranka ir apie pusę pirmos išvažiavo 
nedideliu automobiliu. Jie Steitoną matę tik iš tolo, o ir aikšte- 
lėje nebuvę šviesų, bet jie neabejojo mėnesienoje atpažinę uni- 
formą, nors nebuvo tikri dėl automobilio spalvos ir modelio. 
Taip pat negalėjo pasakyti, ar automobilyje būta kito asmens, 
bet policija padarė išvadą, jog automobilis nepriklausė nužu- 
dytajam, nes jo pilkas perlamutrinis visureigis stovėjo už ke- 
lių žingsnių nuo muzikantų furgonėlio. Ekspertai spėjo, kad 
Steitonas išvažiavo su jo laukusiu asmeniu, o paskiau grįžo į 
mokyklą pasiimti savo automobilio. 

Per antrą spaudos konferenciją žmogžudysčių skyriaus vado- 
vas paaiškino, kad sargas turėjo budėti iki šeštos valandos ryto ir 
nežinia kodėl tą naktį išėjo iš mokyklos, o vėliau grįžo ten, kur jo 
tykojo mirtis. Martino duktė Amanda, per televiziją stebėjusi jo 
susitikimą su žiniasklaidos atstovais, paskambino jam telefonu ir 


pataisė: ne mirtis mokykloje tykojo Edo Steitono, o žudikas. 


Ši pirmoji žmogžudystė paskatino „Riperio“ žaidėjus griebtis 
tokio dalyko, kuris vėliau tapo pavojinga priklausomybe. Penki 

paaugliai, kaip ir policija, iškėlė sau tuos pačius klausimus: kur 
buvo sargas nuo tos akimirkos, kai jį pastebėjo muzikantai, iki 
spėjamos mirties valandos? Kaip sugrįžo? Kodėl sargas nesi- 
gynė prieš gaudamas kulką į kaktą? Ką reiškia intymion vieton 
įsmeigta beisbolo lazda? 

Gal Edas Steitonas ir buvo nusipelnęs tokios mirties, bet 
dorovės klausimai paauglių nedomino, jiems rūpėjo tik fak- 
tai. Iki šiol vaidmenų žaidimui užtekdavo tariamų XIX am- 
žiaus nusikaltimų, vykstančių amžinai ūkanotame Londone, 
kur personažai susiduria su kirviu ar ledo kirtikliu ginkluo- 
tais piktadariais arba su kitais klasikiniais miestelėnų ramybės 
drumstėjais, tačiau dabar žaidimas priartėjo prie tikrovės, kai 
žaidėjai pritarė Amandos Martin pasiūlymui tirti irgi gana mi- 
glotą įvykį, atsitikusį San Fransiske. Garsioji astrologė Selestė 
Roko buvo išpranašavusi mieste kruvinas skerdynes, ir Aman- 
da Martin, naudodamasi ta vienintele proga, nutarė išmėginti 
pranašavimo meną. Užsibrėžusi tą tikslą, palenkė savo pusėn 
„Riperio“ žaidėjus ir geriausią draugą Bleiką Džeksoną, be kita 
ko, savo senelį, nė neįtardama, kad pramoga taps pražūtinga ir 
viena pirmųjų aukų bus jos motina Indiana Džekson. 

„Riperio“ žaidėjai buvo būrelis po visą pasaulį pasklidusių 
rinktinių keistuolių, kurie, bendraudami internetu, įveikda- 
mi kliūtis ir nugalėdami priešus, bandė pagauti ir likviduoti 
paslaptingąjį Džeką Skerdiką. Amanda, žaidimo vadovė, pla- 
nuodavo kiekvieną nuotykį, atsižvelgdama į personažų, žaidėjų 
sukurtų kaip alter ego, gebėjimus ir trūkumus. 

Paauglys iš Naujosios Zelandijos, po nelaimingo atsitikimo 
ištiktas apatinės kūno dalies paralyžiaus ir prikaustytas prie 
neįgaliųjų vežimėlio, bet tokio aiškaus proto, kad galėjo keliau- 
ti po pasakiškus pasaulius ir gyventi tiek praeityje, tiek ateity- 


je, pasirinko buklios ir smalsios čigonės Esmeraldos vaidmenį. 

Vaikinukas iš Naujojo Džersio, vienišas ir nedrąsus, gyvenąs 
su motina ir per pastaruosius dvejus metus iš savo kambario 
išeinantis tik į tualetą, tapo seru Edmondu Pedingtonu, anglų 
atsargos pulkininku, tikru vyru, salonų liūtu, labai pravarčiu 
žaidimuose dėl ginklų ir karinių strategijų išmanymo. Devy- 
niolikmetė monrealietė, nuo mažens gyvenimą leidžianti gas- 
troenterologijos klinikose, sugalvojo Abatos personažą: psichi- 
kos ligonę, gebančią skaityti mintis, sužadinti prisiminimus ir 
bendrauti su vaiduokliais. Trylikametis našlaitis afroamerikie- 
tis, kurio intelekto koeficientas siekė 156, itin gabių moksleivių 
Reno akademijos stipendininkas, panoro būti Šerloku Holmsu, 
nes jam lengviausiai sekėsi pasitelkiant logikos dėsnius ir taisy- 
kles daryti sprendimus ir išvadas. 

Amanda nesugebėjo susirasti tinkamo personažo. Jos pa- 
reiga buvo vadovauti ir reikalauti, kad būtų laikomasi taisyklių, 
tačiau itin kruvino nusikaltimo atveju buvo leidžiama šiek tiek 
nukrypti nuo normos. Pavyzdžiui, veiksmą, tradiciškai vyks- 
tantį 1888 metais Londone, ji perkėlė į 2012-ųjų San Fransiską. 
Be to, nusižengdama reglamentui, prisiskyrė seklį, vardu Kei- 
blas, gana siauro akiračio raišį, bet tokį klusnų ir ištikimą, kad 
aklai vykdė nors ir pačius kvailiausius jos įsakymus. Senelis 
sumetė, kad seklio vardas - Bleiko anagrama. Bleikas Džek- 
sonas, sulaukęs šešiasdešimt ketverių, buvo per senas vaikų 
žaidimams, bet nesišalino „Riperio, trokšdamas kartu su du- 
kraite ne tik žiūrėti siaubo filmus, žaisti šachmatais ir spręsti 
logikos uždavinius, kuriuos rungdamiesi užduodavo vienas ki- 
tam, - kartais jam pavykdavo laimėti, pasitarus su kolegomis, 
Kalifornijos Berklio universiteto filosofijos ir matematikos 


profesoriais. 


SAUSIS 


Dirmadienis, 2 


Kniūbsčias ant masažo stalo, Rajanas Mileris snūduriavo jaus- 
damas palaimą, pirmojo reiki laipsnio meistrei Indianai Džek- 
son darbuojantis rankomis 1922 metais japonų budisto Miko 
Usui sukurtu metodu. Perskaitęs apie jį daugiau kaip šešiasde- 
šimt puslapių, Mileris sužinojo, kad moksliškai nėra įrodyta, 
jog reiki gydymas padeda, bet įtarė, jog jis, ko gero, turi tam 
tikros paslaptingos galios, juo labiau kad 2009-aisiais Jungti- 
nių Amerikos Valstijų katalikų vyskupų konferencija paskelbė 
jį esant pavojingą dvasinei krikščionių sveikatai. 

Indiana Džekson dirbo garsiojoje Nort Bičo holistinėje kli- 
nikoje, antrame aukšte, kabinete Nr. 8, vidury San Fransisko ita- 
lų kvartalo. Durys buvo nudažytos indigo, dvasingumo, spalva, 
o sienos - žalsvai, sveikatos spalva. Ant lentelės užrašas gulsčiu 
šriftu skelbė: Indiana, sveikatos specialistė, o žemiau įvardyti jos 
metodai: intuityvusis masažas, reiki, magnetai, kristalai, aro- 
materapija. Mažyčiame laukiamajame ant sienos kabojo ryš- 
juodaplaukė geidulinga gražuolė raudonu apdaru, apsikarsčiusi 
auksiniais papuošalais, su kardu dešinėje rankoje ir gėle kairėje. 
Deivė atrodė daugiaasmenė su keliomis rankomis, kuriose laikė 
kitus simbolius - nuo muzikos instrumento iki kažkokio daik- 

to, iš pirmo žvilgsnio panašaus į mobilųjį telefoną. Indiana taip 
garbino Šaktę, kad buvo pasiryžusi perimti jos vardą, bet jos 
tėvas Bleikas Džeksonas perkalbėjo: girdi, tokiai Šiaurės Ame- 
rikos merginai, aukštai, putliai, šviesiaplaukei, pripučiamos lė- 
lytės veideliu, netinka indų deivės vardas. 

Profesinių įgūdžių ir karinių pratybų išmokytas niekuo 
nepasitikėti, Mileris vis dėlto su nuoširdžiu dėkingumu atsi- 
duodavo Indianos globai ir, seansui pasibaigus, išeidavo lengva 
širdimi, linksmas ir patenkintas, gal placebo efekto ir meilės 
įkarščio paveiktas, kaip manė jo draugas Pedras Alarkonas, o 
gal dėl čakrų subalansavimo, kaip tvirtino Indiana. Ši ramy- 
bės valanda buvo vienintelė palaima jo vienišiaus gyvenime, 
gydomojo seanso metu su Indiana jis patirdavo didesnį ma- 
lonumą, nei šėliodamas lovoje su Dženifere Jang, pačia ištiki- 
miausia meiluže. Buvo aukštas, augalotas, imtynininko spran- 
du ir pečiais, storomis ir tvirtomis kaip rąstai rankomis, bet 
dailiais kaip konditerio pirštais, ežiuku kirptais žilstelėjusiais 
kaštoniniais plaukais, dantimis, pernelyg baltais, kad atrodytų 
tikri, sulaužyta nosimi, su trylika aiškių randų, įskaitant bigę. 
Indiana Džekson įtarė, kad jų esama ir daugiau, bet nebuvo jo 
mačiusi be trumpikių. Kol kas. 

— Kaip jautiesi? - paklausė ji. 

— Kuo puikiausiai. Deserto kvapas sužadino apetitą. 

— Tai apelsinų eterinis aliejus. Jei nori pasišaipyti, Rajanai, 
nesuprantu, ko ateini. 

— Tavęs pamatyti, mergele, ko daugiau! 

— Vadinasi, tau jis nedera, - piktai atrėžė ji. 

- Argi nematai, kad juokauju, Indi? 

- Apelsinų aromatas jaunatviškas ir nuotaikingas, tai dvi 
savybės, kurių tau, Rajanai, trūksta. Reiki turi tiek daug galios, 
jog antrojo lygmens meistrai gali jį atlikti per atstumą, nema- 

tydami paciento, bet aš turėčiau dvidešimt metų mokytis to 
Japonijoje, kol pasiekčiau tokį lygmenį. 

— Ir nebandyk. Be tavęs čia visas verslas sužlugtų. 

— Gydymas - tai ne verslas! 

- Juk reikia iš ko nors gyventi. Šioje holistinėje klinikoje 
uždirbi mažiau už savo kolegas. Ar žinai, pavyzdžiui, kiek Ju- 
mika ima už akupunktūros seansą? 

— Nežinau ir Žinot nenoriu. 

— Beveik dvigubai daugiau nei tu už savo seansą. Klausyk, 
aš tau mokėsiu daugiau, - pasišovė Mileris. 

— Mielai nieko iš tavęs neimčiau, nes esi mano draugas, bet 
jeigu nieko neimčiau, tikrai nebeateitum. Nedera kitiems dary- 
ti malonės, tau tiesiog įgimta puikybės nuodėmė. 

— Ar manęs pasiilgtum? 

— Ne, nes, kaip paprastai, susitiktume kur nors kitur, tu ma- 
nęs pasiilgtum. Prisipažink, juk tau padeda mano procedūros. 
Prisimeni, kaip tau skaudėjo, kai atėjai čionai pirmą kartą? Kitą 
savaitę padarysime magnetoterapijos seansą. 

— Tikiuosi, ir masažą. Tavo rankos kaip angelo. 

— Gerai, ir masažą. Ir apsirenk pagaliau, žmogau, kitas pa- 
cientas laukia. 

— Ar tau ne keista, kad beveik visi tavo pacientai - vyrai? — 
lipdamas nuo stalo paklausė Mileris. 

— Ne visi, turiu ir moterų, ir vaikų, ir reumatu sergantį pu- 


delį. 


Mileriui dingtelėjo, kad jeigu kiti Indianos pacientai vyrai to- 
kie kaip jis, tikriausiai jie moka pinigus tik trokšdami pabūti 
su ja, anaiptol ne už abejotinus gydymo metodus. Kaip tik dėl 
to pirmą kartą jis ir atėjo į kabinetą Nr. 8 ir per trečią seansą 

prisipažino Indianai, kad išvengtų nesusipratimų, nes pirminis 
potraukis jau buvo spėjęs tapti pagarbia simpatija. Ji prapliupo 
juoktis, jau daugmaž pripratusi prie tokių išpažinčių, ir pati- 
kino jį, kad po dviejų ar trijų savaičių, kai paaiškės rezultatai, 
jis pakeisiąs nuomonę. Rajanas pakvietė ją vakarienės į savo 
mėgstamiausią restoraną. „Jeigu mane pagydysi, mokėsiu aš, 
jei ne - mokėsi tu“, - pareiškė, trokšdamas susitikti su ja kitoje 
aplinkoje, kur kas palankesnėje pokalbiui nei šiedu visažinės 
Šaktės stebimi kambarėliai. 

Jie susipažino 2009 metais viename iš gausybės Samuelio P. 
Teiloro valstybinio parko vingiuotų takelių, tarp tūkstantmečių 
šimtametrių medžių. Varina dviračiu, Indiana keltu persikėlė 
per San Fransisko įlanką, o atsidūrusi Merino apygardoje kelis 
kilometrus mynė iki to parko, treniruodamasi prieš būsimas 
Los Andželo lenktynes, kuriose ketino dalyvauti po kelių sa- 
vaičių. Apskritai Indiana laikė sportą tuščiu užsiėmimu ir ne- 
turėjo tikslo išsaugoti figūros, bet tuomet buvo ruošiama akcija 
prieš AIDS, kurioje ketino dalyvauti Amanda, ir ji nenorėjo 
išleisti iš namų dukters vienos. 

Nenulipdama nuo dviračio, tik vieną koją pastačiusi ant že- 
mės, moteriškė stabtelėjo gurkštelėti vandens iš savo butelio, ir 
tuo metu pro šalį pralėkė Rajanas Mileris su Atila, pririštu prie 
jo diržo. Šunį ji pamatė tik tada, kai šis užšoko ant jos, ir, už- 
kliuvusi už dviračio, išsigandusi virto žemėn. Melsdamas atleisti, 
Mileris padėjo jai pasikelti ir pabandė tiesinti iškrypusį ratą, o ji 
tuo tarpu purtėsi dulkes, daugiau žiūrėdama į Atilą nei rūpin- 
damasi savimi, nes niekada nebuvo mačiusi tokio pasibaisėtino 
žvėries: perdėm randų išmargintas, išplikusia krūtine, išmuštais 
dantimis ir dviem metalinėmis Drakulos iltimis, striuka, lyg 
žirklėmis nukirpta ausimi. Su užuojauta pakasė jam sprandą ir 
buvo jau bebučiuojanti į snukį, bet Mileris ją staigiai sustabdė. 

— Liaukis! Nekišk arčiau veido. Atila - kovinis šuo, - per- 
spėjo jis. 

— Kokios veislės? 

- Grynaveislis belgų malinois*. Paprastai būna liesas ir sti- 
prus kaip vokiečių aviganis, tik turi dar vieną privalumą: nuga- 
ra tiesi, ir neserga sąnarių ligomis. 

— Kas atsitiko vargšeliui? 

- Išliko gyvas, sprogus minai, - paaiškino Mileris, vilgy- 
damas nosinę šaltame upokšnyje, kuriame prieš savaitę matė į 
nerštavietes prieš srovę sunkiai iriantis lašišas. 

Mileris padavė Indianai sudrėkintą nosinę, kad nusivalytų 
subraižytas kojas, ir patarė ateityje segėti antkelius, kaip ir dera 
blaivaus proto dviratininkams. Jis vilkėjo ilgomis sportinėmis 
kelnėmis, trikotažiniais marškinėliais ir iš pažiūros neperšauna- 
ma liemene, pasak jo, sveriančia dvidešimt kilogramų ir pravar- 
čia per treniruotes: kai ją nusivilkdavo ruošdamasis varžyboms, 
jausdavosi lengvas kaip pūkas. Jie atsisėdo paplepėti tarp storų 
medžio šaknų, akylai stebimi šuns, kuris įdėmiai sekė kiekvieną 
šeimininko judesį, lyg laukdamas įsakymo, ir retkarčiais prisiki- 
šęs mandagiai apuostydavo moteriškę. Popietė buvo šilta, kvepė- 
jo pušimis ir humusu, medžių viršūnes nelyginant ietys smaigstė 
saulės spinduliai, giedojo paukščiai, zyzė uodai, upokšnyje per 
akmenis čiurleno vanduo ir tarp šakų siaudė lengvas vėjelis. Ro- 
mantiškame romane - ideali aplinka pirmajam pasimatymui. 

Mileris buvo „jūrų ruonis“**, tarnavo specialiosiose pajėgo- 
se, vykdančiose pačias slapčiausias ir pavojingiausias užduotis. 
Priklausė „jūrų ruonių“ 6-ajai komandai, tam pačiam daliniui, 


kuris vėliau, 2011 metų gegužę, Pakistane puolė Osamos bin 


* Malinua (Mechelaar, malinois) - vienas iš keturių belgų aviganio tipų. 
** JAV specialiosios paskirties pajėgų karys. 

Ladeno būstinę. Vienas jo buvusių bendražygių nukovė Al Kai- 
dos vadeivą, bet Mileris, savaime suprantama, nežinojo, kad tai 
įvyks po dvejų metų, ir niekas negalėjo to numatyti, išskyrus 
planetologę Selestę Roko. 2007-aisiais jis išėjo į atsargą, mūšy- 
je netekęs kojos, bet, kaip prisipažino Indianai, tai nesutrukdė 
jam dalyvauti triatlone. Ligi tos akimirkos daugiau dėmesio 
skyrusi šuniui, ji pastebėjo, kad viena jo koja apauta sportiniu 
bateliu, o kita baigiasi lenkta plokštele. 

- Tai Flex-Foot Cheetah“, pagamintas remiantis gepardo, 
paties greičiausio pasaulyje žvėries, įsibėgėjimo principu, - ro- 
dydamas į protezą, tarė jis. 

— O kaip tvirtinamas? 
jos strampo. 

— Pagamintas iš anglies pluošto, tokio lengvo ir lankstaus, 
kad Oskarui Pistoriui, Pietų Afrikos sportininkui, netekusiam 
abiejų kojų, nenorėta leisti dalyvauti olimpinėse žaidynėse, 
nes su jais jis turįs pranašumą prieš kitus bėgikus. Šis modelis 
pritaikytas bėgti. Turiu ir kitokių — skirtų vaikščioti, važinėti 
dviračiu, - pasakė buvęs karys ir šiek tiek didžiuodamasis pa- 
sigyrė, kad šie protezai — naujausias technologijos laimėjimas. 

— Ar skauda? 

. - Kartais, bet kai kas dar labiau skauda. 

— Kas? 

— Praeities dalykai. Bet gana kalbėti apie mane, verčiau pa- 
pasakok apie save. 

— Neturiu tokių įdomybių kaip bioninė koja, o vienintelio 
rando negaliu rodyti. Maža būdama, plojausi užpakaliu ant 
spygliuotos vielos, - prisipažino Indiana. 


* Lankstus plokščias anglies pluošto protezas. 

Indianai ir Rajanui greit bėgo laikas, įdėmiai Atilos stebimiems 
šnekučiuojantis apie šį bei tą. Ji prisistatė lyg rimtai, lyg juokais 
aiškindama, kad jos laimingas skaičius aštuoni, Zodiako žen- 
klas Žuvys, globojanti planeta Neptūnas, elementas vanduo, o 
skaidrus mėnulio akmuo, rodąs intuicijos kelią, kaip ir akva- 
marinas, skatinantis vaizduotę, gerumą, teikiantis išminties, - 
tai jos ženklo brangakmeniai. Ji neketino gundyti Milerio, nes 
jau ketveri metai buvo įsimylėjusi tokį Aleną Kelerį ir laikėsi 
ištikimybės, bet, jei būtų norėjusi, kaip niekur nieko būtų pa- 
kreipusi kalbą apie Šaktę, grožio, meilės ir vaisingumo deivę. 
Tie trys dalykai nuginkluodavo bet kurį vyrą, žinoma, hetero- 
seksualų, tuo atveju, jeigu nepaveikdavo jos putlus kūnas, bet 
Indiana šiukštu neminėdavo vyrus atgrasančių kitų Šaktės sa- 
vybių, kaip antai: dievo motina, prigimtinė energija ir šventoji 
moteriškumo galia. 

Apskritai Indiana nemėgo aiškinti užsiimanti sveikatos 
specialistės praktika, nes pasitaikydavo ne vienas cinikas, ku- 
ris, atlaidžiai klausydamasis jos pasakojimų apie kosminę ener- 
giją, žvilgsniu naršydavo po jos suknelės iškirptę. Vis dėlto, ka- 
dangi „jūrų ruonis“ žadino pasitikėjimą, glaustai išdėstė savo 
metodus, nors žodžiais nusakyti jie atrodė menkai įtikinami 
net jai pačiai. Mileriui jie veikiau priminė vudu nei mediciną, 
bet jis dėjosi be galo susidomėjęs, juo labiau kad, naudodama- 
sis patogia proga, turėjo gerą dingstį dar sykį su ja susitikti. Jis 
pasiskundė, jog naktimis jį kamuojąs mėšlungis, o kartais su- 
traukia koją bebėgant, ir ji priskyrė jam gydomuosius masažus 
ir bananų bei kivių kokteilį. 

Jie taip įsišnekėjo, kad tik saulei leidžiantis ji susivokė, jog 
pavėluos į San Fransisko keltą. Pašokusi ant kojų, paskubomis 

atsisveikino, bet jis pasisiūlė pavėžėti furgonėliu, paliktu prie 
parko vartų, juk gyveną tame pačiame mieste. Automobilis 
buvo su itin galingu varikliu ir dideliais sunkvežimio ratais, su 
bagažine ant stogo, stovu dviračiams ir rausva kutuota pliušine 
pagalve šuniui, kokios niekada nebūtų pasirinkęs nei Mileris, 
nei Atila, ją padovanojo Milerio meilužė Dženiferė Jang, de- 


monstruodama savo kinišką humorą. 


Po trijų dienų Mileris atėjo į holistinę kliniką vien trokšdamas 
pasimatyti su dviratininke, kurios nesugebėjo išmesti iš galvos. 
Indiana neturėjo nieko bendra su jo erotinėmis fantazijomis: 
jam patiko mažutės azijietės, tokios kaip Dženiferė Jang, kuriai 
dera nuvalkioti palyginimai - dramblio kaulo kūnas, šilkiniai 
plaukai ir smulkūs kauliukai, - beje, be kita ko, ji buvo ambi- 
cinga banko vadybininkė. Indiana, priešingai, - tipiška ameri- 
kietė, stambaus sudėjimo, sveikatinga ir gerų ketinimų, iš tų, 
kurios paprastai jam atrodė visiškai nepatrauklios, bet nežinia 
kodėl jį pakerėjo. Pedrui Alarkonui apibūdino ją kaip „riebią 
ir apetitišką, nusakė žodžiais, tinkamais nebent kalbant apie 
maistą, turintį didelį kiekį cholesterolio. Netrukus, kai su ja su- 
pažindino, Alarkonas pareiškė, kad Indiana primena šiek tiek 
komiškai geidulingas septintojo dešimtmečio kino filmų Či- 
kagos gangsterių meilužes, šviesiaplaukes, putlių kūno linijų, 
aukšta sopranų krūtine ir nežmoniškai ilgomis blakstienomis, 
bet Mileris neprisiminė nė vienos tų ekrano žvaigždžių, žavė- 
jusių žiūrovus prieš jam ateinant į šį pasaulį. 

Holistinė klinika nuvylė Milerį. Jis tikėjosi pamatyti ką 
nors budistiška, bet atsidūrė prie bjaurios avokadų trintinio 
spalvos trijų aukštų pastato. Nežinojo, kad jis buvo pastatytas 
1930-aisiais ir klestėjimo laikais masino turistus savo art dėco 

architektūra ir vitražais pagal Klimtą, bet neteko viso žavesio 
1989 metais per žemės drebėjimą, kai subyrėjo į šipulius du vi- 
tražai, o kiti du išlikusieji buvo parduoti per aukcioną. Į langus 
buvo įdėtas vištų išmatų spalvos granuliuotas stiklas, paprastai 
naudojamas sagų fabrikuose ir kareivinėse, o dar vienas pato- 
bulinimas, kurį, be daugybės kitų nemokšiškų projektų, paty- 
rė pastatas, buvo lengviau valoma plastikinė danga, pakeitusi 
baltais ir juodais geometriniais piešiniais išmargintas marmuro 
grindis. Dekoratyvinės žalio granito kolonas, atvežtas iš Indi- 
jos, taipgi dvivėres juodo lako duris įsigijo tailandiečių restora- 
nas. Liko nebent kaltinės geležies laiptų turėklai ir dvi to meto 
lempos, kurias, be abejo, būtų ištikęs durų ir kolonų likimas, 
jeigu jos iš tikrųjų būtų buvusios Laligue firmos. Vestibiulis, 
kadaise erdvus ir gerai apšviestas, sumažėjo keliais metrais, kai 
gale buvo įrengtas namsargio būstas, o vėliau dar pridurtos ke- 
lios biuro patalpos, ir pagaliau virto pustamsiu urvu. Šiaip ar 
taip, Mileris atvažiavo tuo metu, kai, saulei plieskiant tiesiai į 
gelsvus langus, kokį magišką pusvalandį viduje tvyrodavo gin- 
tarinė šviesa, sienos plaukdavo skysta karamele, ir vestibiulis 
akimirką vėl atgaudavo dalelę buvusios didybės. 

Mileris pasikėlė į kabinetą Nr. 8, pasiruošęs bet kokiam 
gydymui, nors ir koks kvailas jis būtų, ir beveik tikėjosi išvys- 
ti Indianą šventikės apdaru, bet ji pasirodė medikės chalatu, 
baltomis kurpaitėmis, ant pakaušio gumele suveržtais plaukais. 
Nieko bendra su ragana. Paprašė užpildyti išsamų formuliarą, 
išvedė į koridorių, norėdama iš priekio ir iš užpakalio pažiū- 
rėti, kaip jis vaikščioja, paskiau grįžo į kabinetą ir liepė nu- 
vienas klubas aukštesnis, o stuburas iškrypęs - įprastas dalykas 
netekusiesiems vienos kojos. Be to, pridūrė, kad jo energija už- 
blokuota diafragmos lygmenyje, pečių ir kaklo srityje susidarę 

mazgų, raumenys įsitempę, sprandas nejudrus ir budrumo ly- 
gis neįtikėtinai aukštas. Žodžiu, jis tebėra „jūrų ruonis“. 

Indiana jį patikino galėsianti padėti taikydama tam tikrus 
savo metodus, tačiau jis turėsiąs išmokti atsipalaiduoti, kad gy- 
dymas duotų naudos; patarė pradėti akupunktūros seansus pas 
Jumiką Sato, jos kaimynę, antros durys po kairei tame pačiame 
koridoriuje, ir neatsiklaususi paskambino telefonu ir susitarė 
dėl susitikimo su kigongo meistru, praktikuojančiu Kinų kvar- 
tale, už penkių kvartalų nuo holistinės klinikos. Jis pakluso 
norėdamas jai įtikti ir išėjo, patyręs keletą malonių staigmenų. 

Jumika Sato, pagyvenusi nenusakomo amžiaus moteris 
kaip ir jis kariškai pakirptais plaukais, storais akinių stiklais, 
nustatė diagnozę švelniais balerinos pirštais patikrinusi pul- 
są ir padarė tokias pat išvadas kaip Indiana. Paskui perspėjo, 
kad akupunktūra gydo fizinį skausmą, bet nenuslopina sąžinės 
priekaištų. Pasibaisėjęs Mileris pagalvojo, kad gal klaidingai 
ją suprato. Tie žodžiai ilgai nedavė jam ramybės, ir po kelių 
mėnesių, kai jie artimiau susipažino, jis išdrįso paklausti, ką 
ji turėjo omeny, ir Jumika Sato kuo ramiausiai atsakė, kad tik 
kvailiai nejaučia sąžinės priekaištų. 

Kigongo seansai su meistru Ksaju, palaimingos išvaizdos 
senoliu laosiečiu smagurio pilvu, Mileriui buvo tikras stebu- 
klas, idealus pusiausvyros, kvėpavimo, judėjimo ir meditacijos 
derinys, kaip tik tai, ko reikėjo kūnui ir protui, ir jis prisidūrė 
juos prie įprastos kasdienės mankštos. 


Mėšlungis nenustojo kamavęs Milerio po trijų savaičių, kaip 
buvo žadėjusi Indiana, bet jis pamelavo - norėjo kviesti ją va- 
karienės ir apmokėti sąskaitą, nes jam buvo aišku kaip dieną, 


kad ji vos suduria galą su galu. Jaukus ir triukšmingas restora- 

nas, vietnamietiška virtuvė su prancūzišku kvapeliu ir butelis 
Kalifornijos vyno Pinot Noir Flowers padėjo užmegzti drau- 
gystę, kuri jam pasidarė brangesnė už visus lobius. Jis visada 
gyveno tarp vyrų, tikroji šeima buvo penkiolika „jūrų ruonių,, 
visi kaip vienas dvidešimtmečiai karinių pratybų draugai, ben- 
dražygiai, kartu patyrę kautynių įtampą, siaubą ir įkarštį, taip- 
gi kentėję dykų valandų nuobodulį. Kai kurių draugų nebuvo 
matęs jau keleri metai, o kai kurių - keli mėnesiai, bet su visais 
palaikė ryšį: visada būsią broliai. 

Prieš netenkant kojos, santykiai su moterimis, kaip ir dera 
kariui, buvo paprasti, lytiniai, atsitiktiniai ir tokie trumpi, kad 
veidai ir kūnai susiliedavo į vieną, ganėtinai panašų į Dženife- 
rės Jang. Tai būdavo atsitiktinės moterys, o jeigu kurią nors įsi- 
mylėdavo, ryšys ilgai neužsitęsdavo, nes jo gyvenimo būdas - 
tai vienur, tai kitur grumtynės su mirtimi - nedavė pagrindo 
užmegzti pastovesnių santykių ir juo labiau vesti ir susilaukti 
vaikų. Jo gyvenimas - tai karas su priešais, kartais tikrais, kar- 
tais tariamais: taip ir prabėgo jaunystė. 

Civiliniame gyvenime Mileris jautėsi nedrąsiai, kaip ne- 
savas, nemokėjo palaikyti paprasčiausio pokalbio, ir tie, kurie 
menkai jį pažinojo, įsižeisdavo neišgirsdami iš jo nė vieno žo- 
džio. San Fransiske, gėjų rojuje, netrūko gražių moterų, nepri- 
klausomų ir turinčių pasisekimą, visiškai kitokių nei tos, ku- 
rios anksčiau pasitaikydavo baruose arba klaidžiodavo aplink 
kareivines. Mileris atrodė išvaizdus, nelygu apšvietimas, ir jo 
raišumas, bylojantis apie pasiaukojimą tėvynei, ne tik teikė 
jam garbės, bet ir duodavo gerą dingstį jį užkalbinti. Jis nesto- 
kojo progų užmegzti romaną, bet, susidūręs su išprususiomis 
moterimis, vienintelėmis, kurios jį domino, pernelyg stengda- 
vosi padaryti gerą įspūdį ir galiausiai joms nusibosdavo. Ka- 
lifornijoje nebūta tokių merginų, kurios, užuot ėjusios šokti, 

sutiktų bent valandėlę klausytis kareiviškų istorijų, nors ir ko- 
kios įdomios jos būtų, išskyrus Dženiferę Jang, kuri, pavel- 
dėjusi legendinę savo Padangių imperijos protėvių kantrybę, 
mokėdavo apsimesti įdėmiai klausanti, bet tuo pat metu mąs- 
tydavo apie visai ką kita. Šiaip ar taip, su Indiana Džekson jis 
jautėsi laisvai - nuo pat pradžių toje sekvojų girioje, ir po ke- 
lių savaičių, jiems bevakarieniaujant vietnamiečių restorane, 
nereikėjo kvaršinti sau galvos prasimanant temų - jai užteko 
pusės taurės vyno, kad atsipalaiduotų liežuvis. Laikas skriste 
skriejo, ir, žvilgtelėję į laikrodį, jie pamatė, kad jau po vidur- 
nakčio; tik du meksikiečiai padavėjai, likę restorane, nuobo- 
džiaudami kraustė stalus kaip žmonės, kurie, baigę pamainą, 
nori eiti namo. Tą vakarą prieš trejus metus Mileris ir Indiana 
artimai susidraugavo. 

Nors iš pradžių ir nelabai pasitikėdamas nauja pažįstamąja, 
po trijų ar keturių mėnesių karys norom nenorom turėjo pri- 
pažinti, kad Indiana - anaiptol ne dar viena Naujojo amžiaus 
pusprotė, o iš tikrųjų turi gydymo dovaną. Po procedūrų jis at- 
sipalaiduodavo, geriau miegojo ir beveik nebekankino mėšlun- 
gis, tačiau tų seansų didžiausia vertybė buvo teikiama ramybė: 
jos rankos skleidė meilę, o dėmesys tramdė praeities balsus. 

Indiana, savo ruožtu, ilgainiui priprato prie to stipraus ir 
kuklaus draugo, skatinančio laikytis sveikatingo gyvenimo 
būdo, bėgioti nesuskaitomais takeliais po San Fransisko apy- 
linkių kalvas ir miškus, padedančio sudurti galą su galu, kai 
ji nedrįsdavo kreiptis į tėvą pagalbos. Juodu gražiai sutarė, ir, 
nors apie tai niekada neužsimindavo, dilgsėjo įtarimas, kad ši 
draugystė galėtų peraugti į aistrą, jeigu ji nebūtų susijusi su 
Alenu Keleriu, slapuku meilužiu, o jis nebūtų apsisprendęs 
išpirkti savo nuodėmių, iš paskutiniųjų stengdamasis vengti 


meilės. 

Tą vasarą, kai motina susipažino su Rajanu Mileriu, Amanda 
Martin buvo keturiolikos, bet atrodė ne vyresnė kaip dešim- 
ties. Sudžiūvusi, negrabi, su akinukais, su dantų plokštelėmis, 
užsileisdavo ant veido plaukus arba užsismaukdavo gobtuvą, 
gindamasi nuo nepakenčiamo triukšmo ir negailestingos pa- 
saulio šviesos, tokia nepanaši į apkūnią motiną, kad žmonės 
dažnai klausinėdavo, ar ji neįvaikinta. Mileris iš pat pradžių 
laikėsi tam tikro atstumo ir elgėsi su ja oficialiai, lyg ji būtų 
suaugusioji, atvykusi iš kitos šalies, tarkim, iš Singapūro. Per 
dviračių lenktynes Los Andžele jis per daug nesistengė, bet pa- 
dėjo treniruotis ir ruoštis kelionei, juo labiau kad buvo patyręs 
triatlonininkas ir todėl pelnė jos pasitikėjimą. 

Penktadienį, šeštą valandą ryto, Indiana, Amanda ir jis iš- 
važiavo iš San Fransisko drauge su dviem tūkstančiais daly- 
vių, skersai krūtinės pasirišę raudonas AIDS akcijos juostas, 
lydimi ilgos voros savanorių automobilių ir sunkvežimių, pri- 
krautų palapinių ir visokiausių atsargų. Į Los Andželą atvyko 
kitą penktadienį ligi kraujų nutrintais sėdmenimis, mėšlungio 
sutrauktomis kojomis ir kaip naujagimiai tuščia galva. Septy- 
nias dienas mynė kalvomis ir greitkeliais: tai mylių mylias per 
bukolinį kraštovaizdį, tai drauge su pašėlusiai lekiančiu eis- 
mo srautu. Lengva buvo Rajanui Mileriui, kuriam penkiolika 
valandų dviračiu skriete praskriedavo, o motinai ir dukteriai, 
priešingai, kainavo nežmoniškų pastangų - jos pasiekė tikslą 
tik todėl, kad jis ragino jas kaip seržantas, o kai joms visiškai 
išsekdavo jėgos, gaivindavo elektrolitiniais gėrimais ir energi- 
niais džiūvėsėliais. 

Vakare du tūkstančiai dviratininkų nelyginant pulkai vi- 
siškai nusigalavusių paukščių keliauninkų puldavo į pakelėje 

savanorių paruoštas stovyklas, surydavo penkis tūkstančius 
kalorijų, patikrindavo dviračius, išsimaudydavo po dušu vago- 
nėliuose ir raminamuoju balzamu įsitrindavo blauzdas ir šlau- 
nis. Prieš guldamas Rajanas Mileris dėdavo karštus kompresus 
Indianai ir Amandai ir drąsindavo jas įtaigiomis kalbomis apie 
mankštos gryname ore privalumus. „Ką visa tai turi bendra su 
AIDS?“ - paklausė Indiana trečią dieną, kai, dešimt valandų 
mynusi pedalus, apsiverkė iš nuovargio ir kaip niekad gyveni- 
me patirtų kančių. „Nežinau, pasiklausk dukters“, - sąžiningai 
atsakė Mileris. 

Dviračių žygis menkai prisidėjo prie kovos prieš epidemi- 
ją, bet sutvirtino užsimezgusią Milerio draugystę su Indiana 
ir padovanojo Amandai neįtikėtiną dovaną: draugą. Ta mer- 
giūkštė, apsigimusi atsiskyrėlė, viso labo turėjo tris bičiulius: 
senelį Bleiką, būsimą širdies draugą Bredlį ir „jūrų ruonį Ra- 
janą Milerį. „Riperio“ žaidimo dalyviai nepriklausė tai katego- 
rijai - susipažinę per žaidimą jie bendraudavo tik aiškindami 


nusikaltimą. 


Antradienis, 3 


Selestė Roko, garsioji Kalifornijos astrologė, Amandos krikš- 
tamotė, per televiziją paskelbė savo pranašystę, kad 2011 metų 
rugsėjį įvyksiąs didelis kraujo praliejimas. Jos kasdienė horos- 
kopų ir astrologinių patarimų laida būdavo rodoma rytą, prieš 
oro žinias, ir kartojama po vakaro žinių. Selestė, įtrenkusi į 
šeštą dešimtį, labai geros išvaizdos po kelių plastinių operaci- 
jų, charizmatiška ekrane ir niurgzli gyvenime, gerbėjų laikoma 
elegantiška ir žavia, buvo panaši į Evą Peron, nors ir keliais 
kilogramais putlesnė. Televizijos studijoje puikavosi padidin- 

ta Aukso Vartų nuotrauka, įtaisyta į dirbtinį langą, ir didelis 
Saulės sistemos žvaigždėlapis su nuotoliniu pulteliu valdomom 
planetom, judančiom ir žibančiom įvairiomis spalvomis. 

Psichologai, astrologai ir kiti okultinių menų meistrai pa- 
prastai pranašauja ateitį Naujųjų metų išvakarėse, tačiau Se- 
lestė negalėjo laukti tris mėnesius San Fransisko gyventojų 
neperspėjusi, kas artėja. Pranašystė buvo tokia įspūdinga, jog 
patraukė visuomenės dėmesį, nelyginant virusas paplito po in- 
ternetą, vietinėje žiniasklaidoje pasipylė ironiški komentarai, 
o bulvarinė spauda sukėlė paniką, spėliodama apie būsimas 
riaušes San Kventino kalėjime, lotynų amerikiečių ir juoda- 
odžių gaujų karą ir dar vieną apokaliptinį žemės drebėjimą 
San Andreaso lūžio zonoje. Vis dėlto Selestė Roko, nutaisyda- 
ma neklystančios žynės miną, drauge dėdamasi nuoseklia jun- 
giškosios krypties psichoanalizės specialiste ir didžiuodamasi 
stulbinamai tikslių pranašysčių sąrašu, patikino turinti ome- 
ny žmogžudystes. Tuomet tikintieji astrologija visi kaip vienas 
lengvai atsiduso, nes tai buvo pati menkiausia iš visų siaubin- 
gų likimo lemtų nelaimių, kurių bijoma. Kalifornijos šiaurėje 
tikimybė būti nužudytam lygi vienai dvidešimttūkstantajai, ir 
paprastai mirtis ištinka kitus, o tave - rečiausiai. 

Tą pačią pranašystės dieną Amanda Martin su seneliu 
nutarė mesti iššūkį Selestei Roko. Jiems iki gyvo kaulo įgriso 
krikštamotė, bandanti prikergti savo valią ta dingstimi, jog gali 
nuspėti ateitį. Buvo ji ūmaus būdo ir kietai laikėsi savo nuo- 
monės - kaip žmonės, kurie gauna žinių iš visatos arba Die- 
vo. Jai niekad nepavyko valdyti astrologija netikinčio Bleiko 
Džeksono likimo, bet užtat puikiausiai sekėsi ugdyti Indianą, 
kuri tardavosi su ja dėl kiekvieno dalyko ir tikėjo horoskopais. 
Žvaigždžių ištarmė ne kartą ardė geriausius Amandos planus: 
pavyzdžiui, planetos rodė, jog riedlentę jai pirkti metas nepa- 

lankus, užtat tinkamas mokytis baleto, ir galiausiai, apsisegusi 
rausvu sijonėliu, ji pravirko iš gėdos. 

Sulaukusi trylikos, Amanda įsitikino, kad jos krikštamotė 
ne visagalė. Planetoms rodant, kad jai dera lankyti valstybi- 
nę vidurinę mokyklą, įstabioji senelė iš tėvo pusės donja En- 
karnasjona Martin pareikalavo, kad ji eitų į privatų katalikų 
koledžą. Bent vieną sykį Amanda stojo krikštamotės pusėn, 
nes vienuolės kėlė nepalyginamai didesnį siaubą nei mišri mo- 
kykla, tačiau donja Enkarnasjona palenkė Selestę Roko čekiu 
sumai, lygiai stojamajam mokesčiui, nė neįtardama, kad šiuo- 
laikinės vienuolės liberalių pažiūrų, feministės, vilki kelnėmis, 
kovoja su popiežiumi, o per gamtos mokslų pamokas moko 
naudotis prezervatyvais, maudamos juos ant bananų. 

Amanda, kurstoma skeptiko senelio, labai retai drįstančio 
akis į akį grumtis su Seleste, abejojo, kad esama kokio nors 
ryšio tarp dangaus žvaigždžių ir žmogaus likimo: astrologija 
jai atrodė tokia pat nepatikima kaip motinos baltoji magija. 
Pranašystė seneliui ir dukraitei pakišo puikią progą paniekinti 
žvaigždes, nes nuspėti, kad savaitė palanki laiškams rašyti, - tai 
viena, o išpranašauti kraujo praliejimą San Fransiske - visai 
kas kita: tokie dalykai neatsitinka kiekvieną dieną. 

„Riperio žaidimą paversdami nusikaltimo tyrimo metodu, 
Amanda, jos senelis ir bičiuliai nė nenutuokė, ką daro. Vienuo- 
likai dienų praslinkus po astrologės pranašystės, buvo nužudy- 
tas Edas Steitonas, galimas daiktas, atsitiktinai, bet neįprastu 
būdu - tam tikroje vietoje kyšojo beisbolo lazda, - ir Amanda 
nutarė sudaryti archyvą: surinkti visą medžiagą, paskelbtą ži- 
niasklaidoje, išgautą iš tėvo, visiškai slaptai atliekančio tyrimą, 
ir senelio sukauptą savo ruožtu. 

Bleikas Džeksonas, iš profesijos farmacininkas, literatūros my- 
lėtojas ir nevykęs rašytojas, pagaliau įkūnijęs savo pašaukimą 
knyga, kurioje vaizdinga kalba, neįprasta jo kolegoms farma- 
cininkams, meistriškai aprašė Selestės Roko išpranašautus au- 
dringus įvykius, savo dukraitę Amandą apibūdindamas kaip 
keistuoliškos išvaizdos, drovaus būdo ir be galo buklaus proto. 
Visų tų pragaištingų įvykių kronika pasirodė kur kas platesnė, 
nei jis buvo užsibrėžęs aprašyti, nors aprėpė vos kelis mėnesius 
ir vieną kitą flešbeką*, kaip tai dabar vadinama. Kritika buvo 
negailestinga autoriui, apkaltino jį piktnaudžiaujant magiškuo- 
ju realizmu, atgyvenusiu literatūros stiliumi, bet niekam nepa- 
vyko įrodyti, kad jis iškraipė įvykius, aukodamas tiesą ezote- 
rikos labui, visi galėjo juos pasitikrinti San Fransisko policijos 
departamente ir to meto žiniasklaidoje. 

2012-ųjų sausį Amanda Martin ėjo aštuonioliktus metus, 
mokėsi baigiamojoje vidurinės mokyklos klasėje, tėvai buvo 
išsiskyrę, motina Indiana Džekson - sveikatos specialistė, tė- 
vas Bobas Martinas - policijos inspektorius, senelė - meksi- 
kietė donja Enkarnasjona, senelis - našlys, anksčiau minėtas 
Bleikas Džeksonas. Džeksono knygoje taipgi šmėkščiojo kiti 
personažai - pasirodo ir dingsta, dažniausiai dingdavo auto- 
riui plėtojant pasakojimą. Amanda buvo vienturtė, labai iš- 
paikinta, bet senelis buvo įsitikinęs, kad, jai baigus vidurinę 
mokyklą ir be jokių išlygų atsidūrus pasaulyje, viskas išsispręs 
savaime. Buvo vegetarė, nes nemėgo gaminti: kai gyvenimas 
prispyrė, pasirinko kuo paprasčiausią mitybą. Nuo mažens 
ryte rijo knygas, nepaisydama to įpročio keliamų pavojų. 


* Flashback (angl.) - pracities blyksnis, prisiminimas. 

Šiaip ar taip, žmogžudysčių vis viena nebūtų išvengta, bet ji 
nebūtų į jas įsmilusi, jei nebūtų skaičiusi skandinavų autorių 
detektyvų su tokiu užsidegimu, kad jai išsivystė liguistas do- 
mėjimasis blogiu apskritai ir ypač tyčinėmis žmogžudystėmis. 
Senelis toli gražu nebuvo linkęs pritarti cenzūrai, bet jam kėlė 
nerimą tai, kad tokias knygas ji skaito būdama tik keturiolikos 
metų. Amanda paprieštaravo prikišdama, kad ir jis skaito jas, 
ir Bleikas tik perspėjo dukraitę dėl jų grėsmingo turinio nu- 
manydamas, jog vėliau ji įniks dar godžiau skaityti. Tai, kad 
Amandos tėvas Bobas Martinas buvo San Fransisko policijos 
žmogžudysčių skyriaus vadovas, irgi paskatino ydingą mer- 
gaitės potraukį, nes ji sužinodavo apie kiekvieną piktadarys- 
tę, įvykusią mieste, kuriam nebūdingi nusikaltimai, tokiame 
pažiūrėti idiliškame, bet jeigu jų gausu tokiose civilizuotose 
šalyse kaip Švedija ar Norvegija, vargu ar galima tikėtis, kad jų 
nepasitaikys San Fransiske, įkurtame godžių nuotykių ieško- 
tojų ir dora prekiaujančių moterų, aukso karštligės priviliotų 
XIX amžiaus vidury. 

Amanda mokėsi mergaičių mokykloje, vienoje iš paskuti- 
nių šalyje, kuri pasirinko mišrų mokymosi būdą, vargais nega- 
lais ištvėrė ketverius metus nepastebima mokslo draugių, bet 
ne mokytojų ir kelių išlikusių vienuolių. Mokėsi gerais pažy- 
miais, bet seserys vienuolės, šventos moterys, niekada nema- 
tė jos mokantis ir žinojo, kad ji nemiega iki vėlyvos nakties, 
sėdi prie kompiuterio, užsiimdama paslaptingais žaidimais ir 
skaitymais. Stengėsi neklausinėti, ką ji skaito su tokiu susido- 
mėjimu, nes įtarė, jog tą patį, kuo ir jos paslapčia mėgaujasi. 
Priešingu atveju būtų paaiškėję, kodėl ji taip liguistai žavisi 
ginklais, narkotikais, nuodais, skrodimu, įvairiais kankinimo 


būdais ir lavonų paieška. 

Amanda Martin užsimerkė, visa krūtine įkvėpė oro, tokio gai- 
vaus tą žiemos rytmetį; iš svaigaus pušų kvapo suprato, jog au- 
tomobilis važiuoja parko gatve, o iš mėšlo tvaiko - kad šalimais 
arklidės. Apskaičiavo, kad turėtų būti dvidešimt trys minutės 
devintos; prieš dvejus metus atsisakiusi laikrodžio, išsiugdė 
įprotį nuspėti laiką, panašiai apskaičiuodavo oro temperatūrą 
ir atstumą, taipgi išmoko gomuriu pajusti įtartinus valgių in- 
gredientus. Žmones rūšiavo pagal kvapus: Bleikas, senelis, kve- 
pėjo gerumu, vilnone liemene ir ramunėlėmis; Bobas, tėvas, - 
galia, tai yra tabaku ir skutimosi losjonu; Bredlis - seksualumu, 
kitaip sakant, prakaitu ir chloru; Rajanas Mileris - pasitikėji- 
mu ir ištikimybe, atseit, šunimi, pačiu maloniausiu pasaulyje 
kvapu. Na, o Indiana, motina, - magija, nes buvo kiaurai per- 
sismelkusi savo kabineto kvapais. 

Kai tik senelio 1995-ųjų fordas dusulingai kosėdamas pali- 
ko užpakaly arklides, Amanda, mintyse sumetusi, kad jau pra- 
ėjo trys minutės ir aštuoniolika sekundžių, atsimerkė ir pama- 
tė mokyklos bendrabučio duris. „Atvažiavome“, - patvirtino 
Džeksonas, lyg ji to nežinotų. Senelis, išlaikęs sportinę formą 
bežaisdamas skvošą, čiupo knygų prikimštą kuprinę ir mikliai 
užlėkė laiptais į antrą aukštą, o dukraitė tuo tarpu vargiai vil- 
kosi su smuiku vienoje rankoje ir skreitiniu kompiuteriu ki- 
toje. Aplink nebuvo nė gyvos dvasios, po Kalėdų ir Naujųjų 
metų atostogų visos auklėtinės turėjo suvažiuoti vakarop - pa- 
mokos prasidės tik rytojaus dieną. Dar viena Amandos mani- 
ja: visur atvykti pirmai ir viską iššniukštinėti, prieš pasirodant 
galimiems priešams. Ji bodėjosi gyventi kambaryje su kitomis 
mokinėmis: išdraikyti drabužiai, triukšmas, šampūno, nagų 
lako ir sugedusių saldumynų tvaikas, amžinas tarškėjimas ir 

jausmingos pavydo dramos, paskalos ir išdavystės, žodžiu, gy- 
venimas, iš kurio ji išstumta. 

— Tėčio nuomone, Edo Steitono žmogžudystė - homosek- 
sualų kerštas, - atsisveikindama seneliui tarė Amanda. 

— Kuo jis remiasi? 

— Beisbolo lazda, įkišta... pats žinai kur, - atsakė ji ir nukai- 
to prisiminusi internete matytą vaizdo įrašą. 

- Neskubėkime su išvadomis, Amanda. Dar lieka begalė 
nežinomųjų. 

— Kas be ko. Pavyzdžiui, kaip žudikas pateko į vidų? 

— Po pamokų Edas Steitonas turėjo užrakinti visas duris 
ir įjungti signalizaciją. Nė vienos durys neišlaužtos, vadinasi, 
piktadarys spėjo pasislėpti viduje, Steitonui dar neužrakinus 
mokyklos, - padarė prielaidą Bleikas Džeksonas. 

- Jeigu tai būtų buvusi tyčinė žmogžudystė, žudikas būtų nu- 
žudęs Steitoną prieš išeidamas, nes negalėjo žinoti, kad sugrįš. 

— O gal ir netyčinė, Amanda. Gal vagis įsibrovė į mokyklą, 
ir apsaugininkas užklupo jį nusikaltimo vietoje. 

— Pasak tėčio, šitiek metų dirbdamas žmogžudysčių sky- 
riuje yra matęs nusikaltėlių, kurie išsigandę griebiasi smurto, 
bet niekada nėra pasitaikę tokių dalykų, kad piktadarys būtų 
užtrukęs nusikaltimo vietoje ir mėgaudamasis šitaip kankinęs 
savo auką. 

— Ką dar sakė Bobas? 

— Ar tu tėčio nepažįsti? Iš jo menkiausią informaciją reikia 
traukte ištraukti. Sako, apie tai nedera kalbėti mano amžiaus 
merginai. Tikras urvinis žmogus. 

— Iš dalies jo teisybė: šlykštokas nusikaltimas, Amanda. 

— Apie tai viešai kalbama, rodė per televiziją, o jei blauzdos 
ne per skystos, gali internete pasižiūrėti, ką su mobiliuoju nu- 


filmavo viena mergina, kai buvo aptiktas lavonas. 

— Vaje, kokia drąsuolė! Dabar vaikai prisižiūri tiek smurto, 
kad nieko nebebijo. Mano laikais... - atsiduso Bleikas Džeksonas. 

— Tavo laikais! Man bloga, kai šneki kaip senis. Ar išsiaiški- 
nai, Keiblai, kas atsitiko berniukų pataisos namuose? 

— Man reikia dirbti, negaliu išeiti iš vaistinės kada tinka- 
mas, bet pasistengsiu išsiaiškinti kuo greičiau. 

— Paskubėk, nes man teks ieškotis kito seklio. 

— Na ir ieškok, niekas tavęs nelaiko. 

— Ar myli mane, seneli? 

- Ne. 

— Ir aš tavęs nemyliu, - tarė ji ir puolė jam ant kaklo. 


Bleikas Džeksonas įsikniaubė į garbanotus salotomis kvepian- 
čius dukraitės plaukus - matyt, trinkosi juos su actu. Dingtelė- 
jo mintis, kad po kelių mėnesių ji išvažiuos į universitetą, bus 
toli, ir jis nebegalės jos globoti; jau dabar, dar jai neišvykus, 
jos ilgėjosi. Prieš akis svaiginamu greičiu praskriejo trumpo jos 
gyvenimo prisiminimai: nepatikli, užsidariusi mergaitė, valan- 
dų valandas tupinti iš paklodžių sukurptoje palapinėje, kur jau 
kelerius metus turėjo teisę įeiti nebent įsivaizduojama draugė, 
vardu Tuniukė, katė Džina ir jis, jei nusišypsodavo laimė būti 
pakviestam iš mažyčių plastikinių puodeliukų gerti mena- 
mos arbatos. „Į ką atsigimė ta geltonsnapė? - tarė sau Bleikas 
Džeksonas tada, kai jį šachmatais įveikė šešiametė Amanda. 
Tikrai ne į Indianą, kūri skrajojo padebesiais skelbdama taiką 
ir meilę, pusei šimtmečio praslinkus po hipių epochos, ir juo 
labiau ne Bobas Martinas, ligi šiolei dar neperskaitęs iki galo 
nė vienos knygos. „Nesirūpink, bičiuli, daug vaikų iš mažens 
būna genijai, o paskui išsikvepia. Kai sukils hormonai, tavo du- 


kraitė nusmuks iki bendro kvailumo lygmens“, - nuramino jį 

Selestė Roko, kuri netikėtai atsirasdavo jų namuose, nelyginant 
šėtonas išgąsdindama Bleiką. 

Tąkart astrologė apsiriko: sulaukusi paauglystės, Amanda 
neišsikvėpė, ir hormonai paveikė tik jos išvaizdą. Bręsdama sti- 
priai tįstelėjo ir pasiekė normalų ūgį, įsidėjo glaustinius lęšius, 
atsisveikino su breketais, išmoko šukuotis neklusnias garbanas 
ir tapo liekna, švelnių veido bruožų mergina tamsiais kaip tėvo 
plaukais ir skaisčia kaip motinos oda, nė nesuvokiančia savo 
grožio. Septyniolikos metų vis dar vaikščiojo vilkdama kojas, 
kramtė nagus ir vilkėjo dėvėtų drabužių parduotuvėse aptiktu 
laimikiu, prisitaikydama jį nelygu akimirkos nuotaika. 


Išsiskyrusi su seneliu, Amanda pasijuto kambario šeimininke 
kelioms valandoms. Iki mokslo metų pabaigos liko trys mėne- 
siai: netrukus ji baigs mokyklą, kurioje viskas patiko, išskyrus 
netvarką kambaryje, ir išvyks į Masačusetsą, į MTI, Masaču- 
setso technologijos institutą, kur studijavo Bredlis, jos virtua- 
lus širdies draugas, pasakojęs jai apie Media Lab, vaizduotės ir 
kūrybiškumo rojų, kaip tik tai, ko ji troško. Jis buvo tobulybė: 
retas paukštis kaip ir ji, sąmojingas ir nebjaurus, plaukikas, tad 
plačių pečių ir sveiko įdegio, nuo baseinų chemikalų citrinos 
žalsvumo plaukais. Galėjo apsimesti australu. Amanda buvo 
nutarusi tolimoje ateityje už jo ištekėti, bet kol kas dar nebuvo 
jam pasisakiusi. Tuo tarpu jie bendravo internete, žaidė go, kal- 
bėjosi kitiems nesuprantamomis temomis ir aptarinėjo knygas. 

Bredliui buvo galva pramušta mokslinei fantastikai, kuri 
Amandą slėgė, nes ten paprastai planetą užklodavo pelenai, o 
žmoniją valdydavo mechanizmai. Nuo aštuonerių iki vienuo- 
likos metų perskaičiusi gausybę tokių romanų, ji labiau linko 
prie vaizduotės polėkio, pramanytų laikų, kai technologijų be- 

veik nebūta, o didvyrių buvo neįmanoma sumaišyti su pikta- 
dariais, - prie literatūros, Bredlio nuomone, skirtos vaikams 
ir skatinančios priklausomybę. Jis labiau vertino neįveikiamą 
pesimizmą. Amanda nedrįso jam prisipažinti prarijusi keturis 
„Saulėlydžio“ sagos tomus ir tris „Tūkstantmečio“ - jis neei- 
kvojo laiko vampyrams ir psichopatams. 

Jaunuoliai siuntinėjo vienas kitam elektronines žinutes, 
prisodrintas ironijos, kad išvengtų nuvalkiotų žodžių ir virtu- 
alių bučinių. Jokių nešvankybių. Gruodžio mėnesį vienuolės 
išgrūdo iš koledžo vieną mokinę, įkėlusią į internetą vaizdo 
įrašą, kuriame ji, nuoga, išsikėtojusi, masturbuojasi; Bredlio 
jis nė kiek nesudomino - kelios jo bičiulių draugės irgi buvo 
išplatinusios panašius įrašus. Amandą nustebino tai, kad jos 
bendramokslė, plikai nusidepiliavusi, net atsargumo dėlei ne- 
prisidengė veido, bet labiausiai ją nustebino negailestingas se- 
serų vienuolių elgesys - juk jos garsėjo savo pakantumu. 

Norėdama nustumti laiką iki pokalbio su Bredliu, Aman- 
da ėmė rūšiuoti senelio surinktą medžiagą apie „nusikaltimą, 
įvykdytą netinkamai panaudota beisbolo lazda“, ir kitas „kru- 
vinosios kronikos“ žinutes, kurias kaupė, krikštamotei per te- 
leviziją paskelbus aliarmą. „Riperio“ žaidėjai kvaršino galvą, 
spėdami neaiškias Edo Steitono mirties aplinkybes, bet ji jau 
rikiavo kitą artimiausio žaidimo temą: Dorisės ir Maiklo Kons- 
tantų žmogžudystę. 


Matėjus Pereira, brazilų kilmės dailininkas, buvo dar vienas 
Indianos Džekson gerbėjas, bet mylėjo ją platoniškai, nes vi- 
sas jėgas iščiulpdavo menas. Jis laikėsi nuomonės, kad kūry- 
ba neapsieina be lytinės energijos, ir, susidūręs su dilema, ką 
pasirinkti - tapybą ar Indianos gundymą, pasirinko pirmąjį 

variantą, juo labiau kad moteris iš pažiūros nebuvo linkusi į 
tokius nuotykius. Be to, amžinai apkvaišus nuo marihuanos, 
palaimos būklė jo nėmaž neskatino ieškoti meilės. Jie buvo geri 
draugai, kasdien susitikdavo ir prireikus vienas kitą gindavo. 
Jam paprastai neduodavo ramybės policija, o jai kai kurie pa- 
cientai, peržengiantys visas padorumo ribas, arba inspektorius 
Martinas, kuris tarėsi turįs teisę tikrinti, kaip laikosi buvusioji 
žmona. 

— Man rūpi Amanda; dabar jai pramušta galva dėl nusikal- 
timų, - aiškino Indiana menininkui, eukaliptų aliejumi trinda- 
ma jam strėnas - malšino sėdimojo nervo skausmus. 

— Ar vampyrai jau nusibodo? - paklausė Matėjus. 

- Vampyrai buvo pernai. Dabar kur kas rimčiau, tikri nu- 
sikaltimai. 

— Mergina atsigimė į tėvą. 

— Nežinia, į ką atsigimė, Matėjau. Visa bėda - internetas. 
Prie mano dukters gali priskresti koks nors iškrypėlis, o aš nė 
nežinosiu. 

— Nieko neatsitiks, Indi. Tie geltonsnapiai žaidžia, ir tiek. 
Šeštadienį mačiau Amandą Rosinio kavinėje: pusryčiavo su 
tavo buvusiu vyru. Tas tipas griežia ant manęs dantį, Indiana. 

— Nieko panašaus. Bobas ne kartą ištraukė tave iš kalėjimo. 

— Todėl, kad tu prašei. Tai va, pasakojau tau apie Amandą. 
Mudu šiek tiek pasišnekėjome, ir ji man paaiškino, kas tai per 
žaidimas, regis, vadinasi „Riperis“ ar kažkaip panašiai. Ar esi 
girdėjusi, kad kažkas nužudė vieną žmogų ir įkišo jam beisbolo 
lazdą į...? 

— Taip, Matėjau, girdėjau! - pertraukė jį Indiana. - Kaip tik 
tai ir turiu galvoje. Ar, tavo nuomone, normalu, kad Amanda 
domisi tokia baisybe? Jos amžiaus merginos iš proto kraustosi 
dėl kino aktorių. 

Pereira gyveno priestate, be municipaliteto leidimo surem- 
tame ant holistinės klinikos plokščio stogo, ir praktiniais su- 
metimais ėjo pastato administratoriaus pareigas. Toje mansar- 
doje, kurią jis vadino dirbtuve, buvo užtektinai šviesos tapyti ir 
auginti marihuaną tiek savo poreikiams, o jie buvo dideli, tiek 
draugams vaišinti. 

Paskutiniojo dešimtmečio pabaigoje, perėjęs per kelias ran- 
kas, pastatas pakliuvo vienam investitoriui kinui, kuris, turėda- 
mas puikią verslininko gyslelę, sugalvojo jame įkurti sveikatos 
ir ramybės centrą, kokių daugybė klesti Kalifornijoje, optimis- 
tų žemėje. Nudažė iš lauko ir ant fasado pakabino lentelę su 
užrašu Holistinė klinika, kad skirtųsi nuo Kinų kvartalo žuvų 
krautuvėlių; visa kita padarė įnamiai, gyvenantys antrame ir 
trečiame aukštuose, visi kaip vienas gydomųjų menų ir mokslų 
atstovai. Pirmame aukšte, žvelgiančiame į gatvę, buvo įsikūru- 
si jogos studija ir dailės galerija. Vienoje buvo mokoma labai 
paplitusių tantrinių šokių, o kitoje, nesuvokiamu „Šeriuotojo 
vikšro“ pavadinimu, puikavosi vietinių menininkų kūriniai. 
Penktadienio ir šeštadienio vakarą galerijoje grieždavo mėgė- 
jai muzikantai, svečiai buvo vaišinami rūgščiu vynu, pilstomu į 
popierinius puodelius. Prireikus narkotikų, galėdavai prieina- 
ma kaina jų gauti „Šeriuotajame vikšre“ policijos panosėje, nes 
ji nekreipė dėmesio į tą „smulkų verslą“, kol jis neišsiplėtojo. 
Dviejuose viršutiniuose aukštuose buvo nedidelės konsultacijų 
klinikos: mažytis laukiamasis, kur vos telpa mokyklinis stalas 
ir dvi kėdės, ir procedūrinis kabinetas. Į antrą ir trečią aukštus 
patekti buvo sunkiau - nebuvo lifto, rimta kliūtis kai kuriems 
pacientams, bet, kita vertus, ir savotiškas privalumas, leidžian- 
tis atsiriboti nuo nupiepėlių, kuriems vargu ar padėtų alterna- 


tyvioji medicina. 

Dailininkas gyveno tame pastate trisdešimt metų, ir nė vie- 
nam iš daugybės savininkų nepavyko jo iškeldinti. Investito- 
rius kinas nė nebandė - patogu, kai kas nors lieka po darbo 
valandų. Užuot kovojęs su Matėjum Pereira, paskyrė jį admi- 
nistratoriumi, įdavė visų įstaigų raktus ir pasiūlė simbolinį at- 
lyginimą už tai, kad vakare užrakins pagrindines duris, užge- 
sins šviesas, prireikus susisieks su nuomininkais ir paskambins 
jam nelaimės ar kokios būtinybės atveju. 

Brazilo, vokiečių ekspresionizmo gerbėjo, paveikslai retkar- 
čiais atsidurdavo „Šeriuotojo vikšro“ galerijoje, nepretenduo- 
dami persikelti į pirkėjų namus, ir puikavo pastato vestibiulyje. 
Tos atgrasios, iškreiptos figūros, nutapytos tūžmingais potė- 
piais, nė iš tolo nesiderino su art dėco liekanomis ir holistinės 
klinikos uždaviniu rūpintis pacientų fizine ir dvasine sveikata, 
tačiau niekas nedrįso pasiūlyti jų nuimti - bijojo įžeisti meni- 
ninką. 

- Kaltas tavo buvęs vyras, Indi. Iš ko, tavo nuomone, 
Amanda paveldėjo tą polinkį domėtis nusikaltimais? — atsi- 
sveikindamas pareiškė Matėjus. 

— Bobas ne ką mažiau už mane susirūpinęs ta nauja Aman- 
dos kvailyste. 

— Būtų dar blogiau, jei įsmiltų į kvaišalus... 

— Kam kalbėti, o tau patylėti! - nusijuokė ji. 

- Žinoma! Šios srities geriau už mane niekas neišmano. 

— Rytoj, ištaikiusi laiką tarp dviejų pacientų, pamasažuosiu 
tave dešimt minučių, - pasisiūlė ji. 

— Jau metų metus mane gydai už dyką, mieloji. Padovano- 
siu tau kokį savo paveikslą. 

- Nereikia, Matėjau! Nieku gyvu neimsiu. Neabejoju, jog 
vieną gražią dieną tavo paveikslai taps labai vertingi, - tarė In- 
diana, stengdamasi nuslopinti baimės virpulį balse. 

Irečiadienis, 4 


Dešimtą valandą vakaro baigęs skaityti dar vieną romaną, 
Bleikas Džeksonas nuėjo į virtuvę išsivirti pieniškos avižinės 
košės, kuri gaivindavo vaikystės prisiminimus ir guosdavo 
širdį, pavargus nuo žmonijos kvailumo. Taip jį paveikdavo 
kai kurie romanai. Trečiadienio vakarą paprastai jis žaisdavo 
skvošą, bet tą savaitę žaidimo draugas buvo išvykęs į kelionę. 
Mėgaudamasis maloniu medaus ir cinamonų kvapu, jis atsi- 
sėdo prie stalo ir mobiliuoju paskambino Amandai, nebijo- 
damas jos pažadinti, nes tokiu metu ji paprastai skaitydavo. 
Indianos kambarys buvo toli, vargu ar ji būtų galėjusi nusi- 
klausyti jų pokalbį, bet jis kalbėjo pakuždomis - atsarga gė- 
dos nedaro. Verčiau duktė tegu nežino, apie ką jis šnekasi su 
dukraite. 

— Amanda? Čia Keiblas. 

— Atpažinau iš balso. Klok. 

- Informacija apie Edą Steitoną. Džiaugdamasis, kad pasi- 
taikė tokia graži ir šilta diena, 22 laipsniai Celsijaus, kaip va- 
sarą... 

— Prie reikalo, Keiblai, neturiu laiko kiaurą naktį klausytis 
apie globalinį klimato atšilimą. 

— Nuėjau išgerti alaus su tavo tėčiu ir išsiaiškinau kai ku- 
riuos dalykus, kurie gal būtų tau įdomūs. 

— Kokius dalykus? 

- Pataisos namai, kuriuose dirbo Steitonas prieš atvykda- 
mas į San Fransiską, vadinasi Berniukų stovykla ir yra vidu- 
ry Arizonos dykumos. Steitonas ten dirbo kelerius metus, kol 
2010 metų rugpjūtį buvo išmestas, kilus skandalui dėl penkio- 
likmečio berniuko mirties. Tai ne pirmas atvejis, Amanda, per 


pastaruosius aštuonerius metus mirė trys berniukai, bet patai- 

sos namai veikė, kaip veikę. Kiekvienąsyk teisėjas tik laikinai 
sustabdydavo licencijos galiojimą, kol vykdavo tyrimas. 

— Kokia tų vaikų mirties priežastis? 

— Kariškas auklėjimas, patikėtas neišmanėliams arba sadis- 
tams. Aplaidumas, piktnaudžiavimas, kankinimai. Vaikai buvo 
mušami, verčiami daryti pratimus, iki netekdavo sąmonės, 
jiems trūko maisto ir miego. Minėtas berniukas sirgo plaučių 
uždegimu, karščiavo ir alpo, bet buvo priverstas bėgti su kitais, 
kepinant saulei, per pragarišką karštį, koks būna Arizonoje, o 
kai krito kaip pakirstas - buvo suspardytas. Dvi savaites sirgęs, 
mirė. Vėliau paaiškėjo, kad plaučiuose būta dviejų litrų pūlių. 

- Ir vienas tų sadistų buvo Edas Steitonas, - padarė išvadą 
Amanda. 

- Jo nusižengimų Berniukų stovykloje sąrašas gana ilgas. 
Jo vardas paminėtas daugelyje ataskaitų apie prievartą, patai- 
sos namuose taikomą prieš berniukus, bet jis darbe išsilaikė iki 
2010 metų. Matyt, niekam nerūpi nelaimingų vaikų likimas. 
Lyg tame Čarlzo Dikenso romane. 

— „Oliveris Tvistas . Pasakok, nesiplėsk. 

— Bandyta Edą Steitoną atleisti patyliukais, bet nepasisekė, 
nes vaiko mirtis sukėlė triukšmą. Vis dėlto jis buvo priimtas į 
San Fransisko Aukso Kalvų mokyklą. Keista, ar ne? Lyg niekas 
nebūtų žinojęs jo praeities! 

— Matyt, lėmė pažintys. 

— Niekas nesiteikė tikrinti jo praeities. Aukso Kalvų moky- 
klos direktorius džiaugėsi nauju darbuotoju, girdi, sugeba įves- 
ti drausmę, bet kai kurie mokiniai ir mokytojai atsiliepė apie jį 
kaip mušeiką, vieną tų bailių, kurie padlaižiauja viršininkams, 
o gavę šiek tiek valdžios paleidžia kumščius į darbą. Deja, pa- 
saulyje tokių žmonių nors vežimu vežk. Galiausiai, stengda- 


masis išvengti nemalonumų, direktorius jį paskyrė naktiniu 

sargu. Edas Steitonas pradėdavo darbą aštuntą valandą vakaro 
ir baigdavo šeštą ryto. 

— Gal nužudė vienas buvusių pataisos namų auklėtinių, nu- 
kentėjusių nuo Steitono rankos. 

— Tavo tėtis tiria šią galimybę, nors tebesilaiko nuomonės, 
jog tai tiesiog homoseksualų kerštas. Steitonas buvo įjunkęs į 
gėjų pornografiją ir naudojosi palydovų paslaugomis. 

— Kieno? 

- Palydovų, taip vadinami parsiduodantys vyrai. Steitonas 
paprastai rinkdavosi palydovus puertorikiečius, tavo tėtis juos 
apklausė, bet visi jie turi įtikinamus alibi. Na, o apie mokyklos 
signalizaciją savo žaidimo draugams gali pasakyti tik tiek, kad 
Edas Steitonas vakare visada ją įjungdavo, bet tąkart neįjungė. 
Gal skubėjo išeiti ir ketino įjungti grįžęs. 

- Žinau, kad gardžiausią kąsnelį laikai pabaigai, - tarė du- 
kraitė. 

— Ar aš? 

— Na, kas dar, Keiblai? 

— Kažkas keista, kas sudomino ir tavo tėtį, - atsakė Bleikas 
Džeksonas. - Sporto salėje yra beisbolo kamuoliukų, pirštinių 
ir lazdų, bet lazda, kuria užmuštas Steitonas, ne mokyklos. 

— Jau žinau, ką man pasakysi! Lazda priklauso Arizonos 
komandai! 

— Pavyzdžiui, „Arizonos velniams“, ar ne? Tuo atveju ryšys su 
Berniukų stovykla būtų akivaizdus, Amanda, bet, deja, taip nėra. 

- Iš kur ji? | 


— Ant jos Arkanzaso valstijos universiteto ženklas. 


Pasak Selestės Roko, išnagrinėjusios visų savo pažįstamų ir gi- 
minių horoskopus, Indianos Džekson charakteris atitiko jos 

Zodiako ženklą, Žuvis. Tad aišku, kodėl ji linkusi į ezoterinę 
veiklą ir nesutramdomai skuba į pagalbą pirmam pasitaikiu- 
siam jos kelyje, patekusiam į nelaimę, netgi tiems, kurie jos 
neprašo ir už ją nė nepadėkoja. Indianos lakiajai užuojautai 
Kerolė Andevoter buvo idealus taikinys. 

Jos susipažino vieną 2011 metų gruodžio rytmetį: gatvėje 
rakindama dviratį, Indiana akies krašteliu pastebėjo netoliese į 
medį atsirėmusią lyg alpstančią moterį. Prišoko jai padėti, pri- 
laikydama smulkiais žingsniukais nuvedė į holistinę kliniką, 
užvedė laiptais į kabinetą Nr. 8, ir nepažįstamoji bejėgiškai su- 
smuko laukiamajame ant vienos iš dviejų nelabai tvirtų kėdžių. 
Atsigavusi pasisakė, kuo vardu, ir papasakojo, kad serga agre- 
syviuoju vėžiu ir kad chemoterapija pasirodė besanti baisesnė 
už pačią ligą. Susijaudinusi Indiana pasiūlė prigulti ant masažo 
lovelės, bet viešnia suvapėjo, kad jai patogu ir ant kėdės ir kad, 
jei nebūtų sunku, norėtų išgerti ko nors šilto. Palikusi ją vieną, 
Indiana nuskuodė pirkti vaistažolių arbatos apgailestaudama, 
kad savo mažyčiame kabinete neturi krosnelės vandeniui už- 
virinti. Kai grįžo, moteriškė jautėsi atsigavusi, net spėjo grieb- 
tis graudžių pastangų pasigražinti ir pasidažyti: gana liūdnai 
atrodė plytų spalvos lūpos blyškiame, nuo ligos sunykusiame 
veide, kuriame lyg sagos lėlės veidelyje spindėjo juodos akys. 
Pasak jos, buvo trisdešimt šešerių, bet, prisitaikiusi peruką su 
amžinomis garbanomis, atrodė dešimčia metų vyresnė. Taip 
prasidėjo draugystė, pagrįsta vienos moters nelaime, o kitos - 
samarietės pašaukimu. Kiekviena proga Indiana siūlė pasinau- 
doti jos imuninės sistemos stiprinimo metodais, bet Kerolė 
vis įsimiklindavo atidėti vėlesniam laikui. Iš pradžių Indianai 
kilo įtarimas, kad galbūt jai striuka su pinigais, ir ji nusiteikė 
padėti už dyką, kaip kitiems stygiaus priremtiems pacientams, 
bet, Kerolei tolydžio atsisakant, liovėsi piršusi savo paslaugas 

suprasdama, jog daugelis žmonių vis dar nepasitiki alternaty- 
viąja medicina. Abi mėgo sušius, pasivaikščiojimus po parką 
ir romantiškus filmus, taipgi kovojo dėl gyvūnų teisių: Kerolė 
Andevoter, kaip ir Amanda, savo pažiūras reiškė vegetarizmu, 
darydama išimtį sušiams, na, o Indiana nebent protestavo prieš 
vištų kankinimą paukštynuose ir jūrų kiaulyčių - laboratorijo- 
se, be to, prieš kailinių drabužių siuvimą. Labiausiai jos gyrė 
organizaciją „Žmonės - už etišką elgesį su gyvūnais“, pernai 
San Fransisko merui pateikusią peticiją - reikalavimą pakeisti 
Tenderloino pavadinimą: atseit, neleistina, kad miesto rajonas 
vadintųsi kaip papjauto gyvulio nugarinė, būtų geriau parinkti 
kokio nors augalo pavadinimą. Meras nesiteikė atsakyti. 
Nepaisant bendrų idealų, draugystė sunkiai mezgėsi, nes 
Indiana laikėsi per tam tikrą atstumą, nors Kerolė prie jos lipte 
lipo. Moteriškė jautėsi vieniša, bejėgė, jos gyvenimas buvo išti- 
sa virtinė apgavysčių ir neištikimybių, ji tarėsi esanti nuobodi, 
neišvaizdi, be jokių gebėjimų ar įgūdžių, negalėjo atsikratyti 
minties, kad vyras ją vedė tik norėdamas gauti Jungtinių Ame- 
rikos Valstijų vizą. Indiana patarė nusikratyti aukos įvaizdžio 
ir pakeisti jį kokiu nors kitu, nes gydantis pirmiausia būtina 
apsivalyti nuo neigiamos energijos ir pagiežos: reikią teigiamos 
paskatos, kuri susietų su visu pasauliu ir dieviškąja šviesa, ta- 
čiau Kerolė laikėsi įsikibusi savo negandos. Indiana ėmė bai- 
mintis, kad toji moteris neįsiurbtų jos į savo bedugnę tuštumą, 
skambindama nederamu laiku ir skųsdamasi savo bėdomis, 
valandų valandas sėdėdama jos kabineto laukiamajame ir vai- 
šindama brangiais saldainiais, skaudžiai atsiliepiančiais soci- 
aline pašalpa paremtam biudžetui, juo labiau kad valgydama 
Indiana nejautė jokio malonumo, apskaičiuodama kiekvieną 
kaloriją, nes mėgo tik juodąjį šokoladą su aštriaisiais pipirais, 


kuriuo vaišindavosi su savo mylimuoju Alenu Keleriu. 

Kerolė neturėjo nei vaikų, nei giminių, nei artimų Žmonių, 
išskyrus dvi Indianai nepažįstamas drauges, kurios lydėdavo ją 
į chemoterapijos procedūras. Kalbėdavo tik apie vyrą, kolum- 
bietį, deportuotą už prekybą narkotikais, kurį stengėsi susigrą- 
žinti, ir apie vėžį. Kartais ji visai nejausdavo skausmo, bet ją 
žudė vaistai, įšvirkšti į venas. Veidas jos buvo papilkėjęs, balsas 
silpnas, visa buvo išsekusi, bet Indiana puoselėjo viltį, kad svei- 
kata pasitaisys, nes jos kvapas buvo kitoks nei kitų jos gydomų 
vėžininkų. Be to, paprastai juslėmis ji prisiderindavo prie ligo- 
nių, tačiau su Kerole nieko neišėjo, ir tai buvo geras ženklas. 

Kartą, Rosinio kavinėje šnekučiuodama apie šį bei tą, 
Kerolė prisipažino siaubingai bijanti mirties ir turinti viltį, 
kad Indiana ją išgydysianti, bet ši iš tolo kratėsi tokios atsa- 
komybės. 

— Tu esi labai dvasinga, Indi, - tarė Kerolė. 

— Nešiurpink manęs, brangioji! Kiek pažįstu tų dvasingųjų, 
visi jie kaip vienas veidmainiai ir knygynuose vagia ezoterines 
knygas, - nusijuokė Indiana. 

— Ar tiki reinkarnacija? - paklausė Kerolė. 

— Tikiu sielos nemirtingumu. 

- Jeigu iš tikrųjų esama tokios reinkarnacijos, vadinasi, nie- 
kais pavertusi šį gyvenimą, kitame gyvenime būsiu tarakonas. 

Indiana skolino jai savo mėgstamiausias knygas, sufizmo, 
platonizmo, budizmo ir šiuolaikinės psichologijos mišrainę, 
bet neprisipažino, kad mokėsi devynerius metus ir dabar tik 
žengia pirmuosius žingsnius begaliniu tobulėjimo keliu, jai 
dar trūksta eonų esybės pilnatvei patirti ir sielai išvaduoti nuo 
prieštaravimų ir kančių. Ji tikėjosi, kad neapvils įgimtas svei- 
katos specialistės instinktas, Kerolė pasveiks nuo vėžio ir, nu- 
gyvenusi jai skirtą laiką pasaulyje, pagaliau pasieks geidžiamą 
dvasios nušvitimo būklę. 


46 


Žaidimas su mirtimi 


Tą sausio trečiadienį Kerolė ir Indiana sutarė susitikti penktą 
valandą Rosinio kavinėje, naudodamosi proga, kad vienas pa- 
cientas atsisakė reiki ir aromaterapijos seanso. Susitikti pasiūlė 
Kerolė, telefonu paskambinusi draugei, ji, baigusi chemotera- 
pijos kursą, po dviejų savaičių poilsio pradėjo radioterapijos 
procedūras. Kerolė atėjo pirma, vilkėdama įprastais etniniais 
drabužiais, menkai dangstančiais nedailią figūrą: su kelnėmis 
ir daugmaž marokietiško stiliaus medvilnine tunika, apsiavusi 
teniso bateliais ir pasipuošusi afrikietiškų sėklų vėriniu ir apy- 
rankėmis. Padavėjas Denis DAndželas, jau ne kartą ją aptar- 
navęs, pasitiko su tokiu perdėtu paslaugumu, kad kai kuriems 
lankytojams sukėlė įtarimą. Vyriškis gyrėsi, kad pusė Nort Bičo 
gyventojų esą jo draugai, ypač tie, kurie lankosi Rosinio kavi- 
nėje, kur jis tarnavo tiek metų, kad niekas jos neįsivaizdavo be 
DAndželo. 

- Klausyk, brangute, šitas turbanas tau tinka kur kas geriau 
nei perukas, - šiais žodžiais pasitiko jis Kerolę Andevoter. - 
Kai buvai atėjusi pastarąjį kartą, tariau sau: Deni, turėtum pa- 
tarti šitai damai nusitraukti nuo galvos tą sumautą nustipusią 
lapę, bet, prisipažįstu, neišdrįsau. 

— Aš sergu vėžiu, - įsižeidė ji. 

— Na, žinoma, širdele, visiems aišku. Betgi kuo puikiausiai 
atrodytum plika galva. Dabar madinga. Ko pageidautum? 

— Ramunėlių arbatos ir biskočio, bet palauksiu Indianos. 

- Indiana - tai lyg toji suknista Motina Teresė, tiesa? Ji iš- 
gelbėjo man gyvybę, - tarė Denis, pasiruošęs atsisėsti prie stalo 
ir papasakoti keletą smagių istorijų apie savo mylimąją Indianą 
Džekson, bet kavinė lūžo nuo žmonių, ir savininkas ženklais 


liepė kuo greičiau aptarnauti kitus staliukus. Pro langus Denis 

pastebėjo Indianą, Kolumbo gatve einančią kavinės link, ir nu- 
skuodė sutaisyti jos mėgstamo dvigubo kapučino su grietinė- 
lės kepurėle, kad galėtų ją pasitikti prie slenksčio su puodeliu 


< 
| 


rankoje. „Ei plebėjai, pasveikinkit karalienę!“ - kaip paprastai 
sušuko iš visos gerklės, ir lankytojai, pripratę prie to ritualo, 
pakluso. Pakštelėjusi jam į skruostą, Indiana nusinešė kapuči- 
ną prie Kerolės staliuko. 

— Vėl pykina, Indi, nebeturiu jėgų. Nežinau, ką daryti, nie- 
ko kita nebelieka, kaip šokti nuo tilto, - atsiduso Kerolė. 

— Nuo kokio tilto? - su padėklu rankoje eidamas prie kito 
staliuko, paklausė Denis DAndželas. 

- Taip tik sakoma, Deni, - nusijuokė Indiana. 

- Klausiu todėl, širdele, kad šokti nuo Aukso Vartų nepa- 
tarčiau. Ten dabar ištemptas vielinis tinklas ir įrengtos stebėji- 
mo kameros savižudžiams atgrasinti. Važiuoja iš viso pasaulio 
psichai, sergantys maniakine depresija, šokti nuo to suknisto 
tilto - tai toks masalas turistams vilioti. Ir visi kaip vienas šoka 
į tą pačią pusę, į įlanką. Niekas nešoka jūros pusėn - bijo ryklių. 

- Deni! - sušuko Indiana, Kerolei paduodama popierinę 
servetėlę nosiai nusišnypšti. 

Padavėjas nuėjo toliau, nešinas padėklu, bet neilgai trukus 
vėl atsidūrė šalia klausydamasis, kaip Indiana stengiasi guosti 
nelaimingąją draugę. Ji padovanojo Kerolei keraminį meda- 
lioną pasikabinti ant kaklo ir tris tamsaus stiklo buteliukus su 
mirtenių, levandų ir mėtų aliejumi, paaiškino, kad eteriniai 
aliejai - tai natūralūs vaistai, per kelias minutes susigeria į odą, 
idealūs žmonėms, negalintiems nuryti tablečių. Kad nepykintų, 
turinti kasdien į medalioną įvarvinti du lašus mirtenių aliejaus, 
o nuotaikai pagerinti - keliais lašais levandų aliejaus sudrėkinti 
pagalvę ir mėtų aliejumi įtrinti pėdas. Ar ji žinanti, jog seniems 
buliams į sėklides įšvirkščiama mėtų aliejaus, idant... 

— Indi! - nutraukė ją Kerolė. - Nenoriu apie tai nė girdėti! 
Vargšai buliai! 

Tuo metu atsidarė medinės durys su briaunoto stiklo lange- 
liu, senovinės ir sunkios, kaip beveik viskas Rosinio kavinėje, 
ir prie slenksčio išdygo Lulu Gardner, pradedanti savo įprastą 
kvartalo apeigą. Toji bedantė senučiukė, suvytusi kaip pernykš- 
tis obuoliukas, ilga nuknebusia nosimi, su Raudonkepurės ke- 
puraite ir apsiaustu, visiems, išskyrus Kerolę Andevoter, buvo 
gerai pažįstama nuo seniai pamirštų bitnikų laikų ir skelbėsi 
esanti oficiali Nort Bičo gyvenimo fotografė. Pasak vaizdin- 
gosios senutės, buvusius kvartalo gyventojus fotografuojanti 
nuo XX amžiaus pradžios, kai po 1906 metų žemės drebėjimo 
čia įsikūrę italų emigrantai, o drauge su jais keletas įsimintinų 
garsenybių, kaip antai: Džekas Keruakas, jos žodžiais tariant, 
puikiai rašęs rašomąja mašinėle; Alenas Ginzburgas, jos mėgs- 
tamiausias poetas ir aktyvistas; Džo Dimadžas, legendinis beis- 
bolo žaidėjas, šeštajame dešimtmetyje čia gyvenęs su žmona 
Merilina Monro; „Kondoro klubo“ striptizo šokėjos, šeštajame 
dešimtmetyje susibūrusios į kooperatyvą; pagaliau visi doruo- 
liai ir nusidėjėliai, globojami miesto globėjo šventojo Pranciš- 
kaus Asyžiečio, stebinčio visus iš savo koplyčios Valjecho ga- 
tvėje. Lulu vaikščiojo ramstydamasi tokio pat aukščio kaip ji 
pati lazda, su seniai dingusiu iš apyvartos polaroidu ir storu 
albumu po pažastimi. 

Apie Lulu sklido visokiausi gandai, kurių ji nė nebandė 
neigti: kad iš pažiūros elgeta, o turi kažkur pasislėpusi mili- 
jonus, kad išliko gyva koncentracijos stovykloje ir kad neteko 
vyro, japonams užpuolus Perl Harborą. Tikrai buvo Žinoma, 
kad ji žydė, laikosi savo tikėjimo, bet švenčia Kalėdas. Prieš 
metus Lulu paslaptingai dingo, ir žmonės, tris savaites nepa- 
stebėję jos kvartalo gatvėse, pagalvojo, kad bus mirusi, ir nu- 

tarė pagerbti jos atminimą. Iškilesnėje Vašingtono parko vie- 
toje įtaisė padidintą šimtametės Lulu Gardner nuotrauką, o 
aplink ją prinešė gėlių, pliušinių žaislų, jos darytų nuotraukų, 
jausmingų eilėraščių ir žinučių. Sekmadienio popietę, kai ke- 
lios dešimtys žmonių su degančiomis žvakutėmis nesitarę su- 
sirinko atsisveikinti su velione, parke pasirodė Lulu Gardner 
ir paklausė, kas mirė, norėdama nupaveiksluoti gedinčius ar- 
timuosius. Tardamiesi, kad iš jų pasityčiota, kai kurie žmonės 
niekad jai neatleido už tai, jog ji gyva. Dabar fotografė šokio 
žingsneliais ėjo nuo vieno staliuko prie kito, bliuzo ritmu per 
garsiakalbį siūlydama savo paslaugas. Priėjusi prie Kerolės ir 
Indianos, įsistebeilijo į jas ašarojančiomis akimis; moterims 
nespėjus susivokti, Denis DAndželas įsiterpė tarp jų, pritūpė, 
kad būtų tokiame pat lygmenyje, ir Lulu Gardner spragtelėjo 
užraktu. Plykstelėjus blykstei, Kerolė Andevoter pašoko taip 
staigiai, kad apvirto kėdė. „Man nereikia tavo suknistų nuo- 
traukų, sena ragana!“ - suriko, bandydama jai iš rankų išplėšti 
fotoaparatą. Lulu atšoko išsigandusi, ir Denis pripuolęs sulai- 
kė Kerolę. Indiana stengėsi raminti draugę, nustebinta tokio 
audringo išpuolio, tuo tarpu kavinės lankytojai subruzdo pa- 
sipiktinę, įskaitant ir tuos, kurie jautėsi įžeisti netikėto foto- 
grafės „prisikėlimo . Paraudusi iš gėdos, Kerolė susmuko ant 
kėdės ir susiėmė rankomis veidą. „Mano nervai visai pakri- 


kę, - sukūkčiojo ji. 
Ketvirtadienis, 5 
Palaukusi, kol kambario draugėms nusibos pliaukšti apie gali- 
mas Tomo Kruzo skyrybas ir jos sumigs, Amanda paskambino 


seneliui. 

— Jau antra valanda nakties, Amanda. Tu mane pažadinai. 
Kada tu miegi, mergele? 

— Klasėje. Ar turi naujienų? 

— Buvau nuėjęs pasikalbėti su Henrieta Post, - nusižiovavo 
senelis. 

— Ar tai toji kaimynė, kuri aptiko Konstantų kūnus? - pa- 
klausė mergina. 

— Ta pati. 

— Tai ko gi laukei ir man nepaskambinai? - papriekaištavo 
dukraitė. 

— Laukiau ryto. 

— Jau kelios savaitės praėjo po tos žmogžudystės. Ar ne lap- 
kritį tai atsitiko? 

— Taip, Amanda, bet anksčiau nueiti negalėjau. Nesijau- 
dink, moteriškė prisimena viską. Iš baimės vos neiškeliavo į 
kitą pasaulį, bet įsiminė viską iki menkiausių smulkmenų, ką 
pamatė tą dieną, pasak jos, pačią baisiausią jos gyvenime. 

— Pasakok, Keiblai. 

- Negaliu. Jau vėlu, ir tavo mama gali grįžti bet kurią aki- 
mirką. 

- Šiandien ketvirtadienis, mama dabar pas Kelerį. 

— Ne visada ji praleidžia naktį pas jį iki pat ryto. Be to, no- 
riu miego. Bet aš tau atsiųsiu visą pokalbį su Henrieta Post ir 
tai, ką išgavau iš tavo tėčio. 

— Ar turi užsirašęs* 

— Kada nors parašysiu knygą, - paaiškino seklys. - Užsi- 
rašau tai, kas, mano galva, įdomu, nežinia, kas gali praversti 
ateity. 

- Rašyk prisiminimus, visi senukai taip daro, - patarė duk- 
raitė. 

— Būtų nuobodulio pasaka, nėra man nutikę nieko, ką būtų 


verta pasakoti, esu nuobodžiausias našlys pasaulyje. 

- Žinoma. Atsiųsk tai, ką turi užsirašęs apie Konstantus. 
Labos nakties, sekly. Ar myli mane? 

— Ne. 

- Ir aš tavęs nemyliu. 

Po kelių minučių Amanda elektroniniu paštu gavo Bleiko 
Džeksono pokalbį su pirmąja sutuoktinių Konstantų žmogžu- 
dystės liudytoja. 

Lapkričio 11-ąją apie 10.15 val. Henrieta Post, gyvenan- 
ti toje pačioje gatvėje, išėjo pavedžioti šuns ir pastebėjo, kad 
Konstantų namų durys plačiai atlapotos - neįprastas dalykas 
tame kvartale, kur siautėja gaujos ir narkotikų pirkliai. Hen- 
rieta Post paskambino prie durų, norėdama įspėti gerai pa- 
žįstamus kaimynus, o kai niekas nepasirodė, pašaukė įėjusi į 
vidų. Perbėgo per svetainę, kur veikė televizorius, valgomąjį 
ir virtuvę, paskiau vargais negalais užlipo į antrą aukštą - ji 
septyniasdešimt aštuonerių ir serga širdies liga. Jai sukėlė neri- 
mą tyla namuose, paprastai pilnuose šurmulio; ne kartą ji pati 
skundėsi dėl triukšmo. 

Nieko neradusi vaikų miegamuosiuose, trumpu koridoriu- 
mi nuėjo į didįjį miegamąjį, iš paskutiniųjų šaukdama šeimi- 
ninkus. Triskart pasibeldė į duris, paskui išdrįso kyštelėti gal- 
vą į vidų. Pasak jos, kambary tvyrojo prieblanda, dieninės ir 
naktinės užuolaidos užtrauktos, šalta ir tvanku, lyg jau keletą 
dienų nebūtų vėdinta. Žengė kelis žingsnius, stengdamasi ge- 
riau įsižiūrėti, ir tuojau pat pasitraukė atgal pakuždom atsipra- 
šinėdama, nes vedybinėje lovoje pastebėjo gulint sutuoktinius. 

Kaimynė buvo beišeinanti, bet instinktas pakuždėjo, kad 
šiuose namuose kažkas įtartina: pernelyg tylu ir sutuoktiniai 
Konstantai neatsiliepia šaukiami, paprastą dieną miega kone 
iki pietų. Grįžo į miegamąjį, apčiuopomis ant sienos sugraibė 
jungiklį ir uždegė šviesą. Dorisė ir Maiklas Konstantai gulė- 

jo aukštielninki, atviromis akimis, iki pat smakro užkloti ant- 
klode. Moteriškė buvo besuklinkanti, bet spazmas užgniaužė 
gerklę, pajuto, lyg kas būtų smogęs į krūtinę, lyg būtų plyšusi 
širdis. Atsipeikėjo tik išgirdusi lojant savo šunį, tuomet išbė- 
go į koridorių, galvotrūkčiais nusileido laiptais ir, laikydamasi 
baldų, nukėblino į virtuvę prie telefono. Lygiai 10.29 surinko 
numerį 911, kelissyk pakartojo, kad jos kaimynai negyvi, kol 
pagaliau operatorė pertraukusi pateikė kelis atitinkamus klau- 
simus, liepė niekur neiti ir nieko neliesti - beregint atvažiuo- 
sianti pagalba. Po septynių minučių atlėkė du patruliai, budėję 
tame kvartale, o netrukus - greitosios pagalbos automobilis ir 
policijos pastiprinimas. Greitosios pagalbos gydytojai niekuo 
negalėjo padėti Konstantams, bet nugabeno į ligoninę Henrie- 
tą Post su tachikardijos ir pernelyg aukšto arterinio kraujos- 
pūdžio požymiais. Apie vienuoliktą, kai gatvė jau buvo užtver- 
ta, pasirodė vyriausiasis inspektorius Bobas Martinas, teismo 
medicinos gydytojos Ingridos Dan ir žmogžudysčių skyriaus 
fotografo lydimas. Martinas užsimovė gumines pirštines ir 
drauge su gydytoja užlipo į Konstantų miegamąjį. Išvydus su- 
tuoktinius lovoje, pirmiausia dingtelėjo mintis apie dvigubą sa- 
vižudybę, bet teko laukti, kol gydytoja Dan kruopščiai apžiūrės 
sutuoktinius Konstantus, jų nejudindama iš vietos, ir tars savo 
žodį. Fotografui bedirbant savo darbą, atvažiavo visa teismo 
medicinos brigada, paskui gydytoja įsakė atnešti neštuvus ir 
sutuoktinius nugabenti į lavoninę. Nusikaltimo vieta atiteko 
policijai, tačiau lavonai - jai. 

Dorisė ir Maiklas, gerbiami ir veiklūs bendruomenės na- 
riai, priklausė metodistų bažnyčiai, jų namuose dažnai vykda- 
vo Anoniminių alkoholikų susirinkimai. Likus savaitei iki tos 
lemtingos nakties, Maiklas su draugais šventė savo keturiolik- 


tąsias blaivybės metines, vidiniame kieme visi vaišinosi mėsai- 

niais ir dešrelėmis, užsigerdami vaisių punšu. Rodos, Maiklas 
susikibo su vienu svečiu, bet neatsitiko nieko rimta. 

Konstantai neturėjo vaikų, bet 1991 metais gavo laikinų- 
jų tėvų licenciją ir teisę teismo nutartimi įsivaikinti našlaičius 
arba vaikus iš socialinės rizikos šeimų. Tad su jais gyveno trys 
skirtingo amžiaus vaikai, tačiau lapkričio 10-osios naktį, kai 
įvyko nusikaltimas, jų nebuvo namie - Vaiko teisių apsaugos 
tarnyba buvo juos išvežusi į keturių dienų ekskursiją prie Taho 
ežero. Namuose viskas buvo sujaukta, nešvaru, ir, sprendžiant 
iš krūvos neskalbtų drabužių, išmėtytų batų ir žaislų, neklotų 
lovų, buvo aišku, kad čia esama vaikų. Šaldytuve buvo šaldytų 
picų ir mėsainių, gazuotų gėrimų, pieno, kiaušinių ir užkimš- 
tas butelis nežinomo gėrimo. 

Iš skrodimo paaiškėjo, kad Dorisė, keturiasdešimt septyne- 
rių, ir Maiklas, keturiasdešimt aštuonerių, mirė nuo itin dide- 
lės heroino dozės, įšvirkštos į kaklo veną, be to, mirusiesiems 
buvo išdeginti sėdmenys. 

Po dešimties minučių Bleiką Džeksoną vėl pažadino tele- 
fono skambutis. 

— Sekly, turiu klausimą, - tarė dukraitė. 

— Amanda, man jau nusibodo! Jau nebenoriu būti tavo se- 
klys! - sušuko senelis. 

Sulig tais žodžiais stojo kapų tyla. 

— Amanda? - po kelių sekundžių prabilo senelis. 

— Ką? - virpančiu balsu atsiliepė ji. 

— Aš pajuokavau. Ko nori paklausti? 

— Paaiškink, kaip išdeginti sėdmenys. 

— Tai paaiškėjo lavoninėje, kai jiems buvo nuvilkti drabu- 
žiai, - pasakė senelis. - Pamiršau savo užrašuose paminėti, kad 
vonios kambaryje buvo aptikti du švirkštai su heroino pėdsa- 
kais ir dujų degiklis, kuriuo, be abejo, buvo išdeginti sėdmenys, 
bet nebuvo jokių pirštų atspaudų. 

- Sakai, pamiršai paminėti? Čia tai bent! 

— Ketinau užrašyti, bet per išsiblaškymą pamiršau. Man re- 
gis, tie daiktai palikti specialiai, lyg patyčia, aiškiai sudėti ant 
padėklo ir užkloti balta servetėle. 

— Ačiū, Keiblai. 

— Labanakt, viršininke. 

— Labanakt. Daugiau neskambinsiu. Saldžių sapnų. 


Tai buvo viena tų naktų, kurias Indiana leido su Alenu Kele- 
riu kaip širdies draugė, nors jie mylėjosi kaip sena sutuoktinių 
pora - meilė tapo rutina, beveik be jokių malonių staigmenų. 
Ketveri metai drauge, žodžiu, sena sutuoktinių pora. Gerai pa- 
žinę vienas kitą, mylėjosi neskubėdami, spėdami ir pasijuokti, ir 
pavalgyti, ir pašnekučiuoti. Pasak Kelerio, mylėjosi ramiai, kaip 
prosenelių pora; pasak Indianos, kaip pasileidę proseneliai. Ne- 
turėjo kuo skųstis, nes, išbandę kai kurias įprastas pornografijos 
industrijos akrobatines išmones, nuo kurių jam įskaudo strė- 
nas, O jai sugedo nuotaika, ir išmėginę beveik viską, ką gali pa- 
siūlyti sveika vaizduotė, išskyrus santykius trise ar su gyvuliais, 
tenkinosi keturių tradicinių pozų repertuaru. Be to, prisidurda- 
vo dar kelis variantus, kuriuos kartą kitą per savaitę įtvirtindavo 
Fermonto viešbutyje, nelygu natūralus kūno poreikis. 
Belaukiant, kol į viešbučio kambarį patarnautojas atneš 
užsisakytų austrių ir rūkytos lašišos, Indiana papasakojo Ale- 
nui Keleriui Kerolės Andevoter tragediją ir nešvankius Denio 
D'Andželo tauškalus. Keleris jį pažinojo - kartais Rosinio kavi- 
nėje laukdavo Indianos, be to, praeitais metais Denis efektingai 
privėmė jo naujintelį Lexus, kai, Indianos paprašytas, vežė jį į 
greitosios pagalbos ligoninę. Teko kelis kartus plauti prismir- 


dusį automobilį, kad nebeliktų dėmių ir išsivėdintų. 

Birželio mėnesį per gėjų paradą Denis pradingo, nepa- 
sirodė darbe, ir niekas apie jį nieko negirdėjo, kol pagaliau 
po šešių dienų kažkoks anonimas ispaniška tartimi Indianai 
paskambino, kad jos draugo būklė kritiška, jis serga, merdi 
vienui vienas kambaryje, ir kad nuvažiuotų jo aplankyti, jei- 
gu nenorinti pamatyti jo mirusio. Denis gyveno varganame 
name, Tenderloine, pavojingame kvartale, kur policija nakčia 
bijojo kišti nosį. Jau iš pat pirmų gyvavimo dienų kvartalas 
masino valkatas ir nusikaltėlius, garsėjo svaigalais, narkoti- 
kais, viešnamiais ir blogos šlovės klubais. Nuodėmių židinys, 
kaip savotiškai didžiuodamasis skelbė Denis, lyg ten gyven- 
damas būtų nusipelnęs medalio už narsą. Namas, pastatytas 
penktajame dešimtmetyje, buvo skirtas jūreiviams, tačiau 
ilgainiui nusmuko iki benamių, ligonių ir narkomanų prie- 
globsčio. Indiana ne kartą ten lankėsi, vežiojo maisto ir vais- 
tų draugui, paprastai po besaikio ūžavimo besivaduojančiam 
mirtimi. 

Vos gavusi žinią, Indiana vėl nuskubėjo gelbėti Denio. Ne- 
švankiais žodžiais ir piešiniais išmargintais laiptais užkopė į 
penktą aukštą, šmurkštelėdama pro praviras duris, lindynėmis 
virtusius būstus, kur smilko vargo nugaluoti girtuokliai, išpro- 
tėję seniai ir vaikinai, parsiduodantys už dozę kvaišalų. Denio 
kambaryje, tamsiame ir prasmirdusiame vėmalais ir pačiuliais, 
stovėjo į kampą įsprausta lova, drabužių spinta, lyginimo lenta, 
dailus tualetinis staliukas su atlasine staltiesėle, įskilusiu vei- 
drodžiu ir ištisu rinkiniu makiažo indelių. Pasienyje rikiavosi 
gal dešimt porų aukštakulnių batų ir dvi kabyklos, ant kurių 
nelyginant nugaišę paukščiai kabojo plunksnomis papuošti 
kabareto dainininkės drabužiai. Dienos šviesa negalėjo patek- 
ti į vidų pro nevalytą, per dvidešimt metų storu nešvarumų 
sluoksniu aptekusį vienintelį langą. 

Indianai įėjus, Denis tysojo ant lovos su prancūzės kam- 
barinės apranga - tais pačiais drabužiais, su kokiais dalyvavo 
gėjų parade, keliantis šleikštulį, karščiuojantis, netekęs skysčių, 
apsirgęs plaučių uždegimu ir drauge siaubingai apsinuodijęs 
alkoholiu ir narkotikais. Tame pastate kiekviename aukšte būta 
tik vieno tualeto, kuriuo naudojosi dvidešimt įnamių, ir ligos 
išsekintas Denis neturėjo jėgų iki jo nukėblinti. Jis nerodė gy- 
vybės ženklų, kai Indiana bandė jį pasodinti lovoje, pagirdyti, 
nuprausti. Supratusi, kad viena nieko neįstengs padaryti, ji pa- 
skambino Alenui Keleriui. 

Skaudama širdimi Keleris nujautė, jog Indiana jam pa- 
skambino tik todėl, kad remontuojamas jos tėvo automobilis ir 
kad tikriausiai kur nors išvykęs tas šunsnukis Rajanas Mileris. 
Jam patiko bežodis susitarimas su Indiana tenkintis vien malo- 
niais pasimatymais, tačiau jis įsižeidė įsitikinęs, kad ji tvarkosi 
savo gyvenimą negalvodama apie jį. Indianai visada trūko pi- 
nigų, bet ji niekada apie tai neužsimindavo, o kai jis siūlydavo- 
si jai padėti, atsisakydavo juokaudama. Prireikus pagalbos, ji 
paprastai kreipdavosi į tėvą, be to, Keleris, nors ir neturėdamas 
įrodymų, galėjo galvą guldyti, kad ji mielai priima iš Rajano 
Milerio tai, ko atsisako, kai pasiūlo jis. „Aš tavo meilužė, o ne 
išlaikytinė, - atrėždavo Indiana, kai jis pasiūlydavo apmokėti 
kabineto nuomą arba Amandos dantų gydytojo sąskaitą. Gimi- 
mo dienos proga ketino jai nupirkti pasibaisėtiną vabalą folks- 
vageną, jos mėgstamos spalvos - geltoną kaip ančiukas arba 
raudoną kaip nagų lakas, bet Indiana griežtai atsisakė prasi- 
mesdama aplinkosauga: esą, jai gana visuomeninio transporto 
ir dviračio. Taipgi kratėsi jo peršamos kreditinės kortelės ar 
banko sąskaitos ir juo labiau drabužių, nes manė - ir ne be 
pagrindo, - kad jis trokšta ją išpuošti. Indianai atrodė juokingi 
brangūs šilkiniai nėriniuoti apatiniai, kuriuos jis jai pirkdavo, 


57 


ISABEL ALLENDE 


bet, norėdama jam įtikti, vilkėdavo jais kaip erotinių žaidimų 
priedą. Keleris žinojo, kad, jam neapsižiūrėjus, ji dovanodavo 
juos Deniui, o šis tikriausiai imdavo juos kaip duoklę. 

Keleris žavėjosi Indianos dorumu, bet pyko jausdamasis 
esąs jai nereikalingas, menkas ir niekingas, palyginti su ta mo- 
terimi, nusiteikusia veikiau duoti nei imti. Visus tuos drauge 
praleistus metus ji prašė jo pagalbos tik išimtiniais atvejais, to- 
dėl dabar, kai paskambino iš Denio DAndželo kambario, atsi- 


liepė nedelsdamas. 


Tenderloinas - filipiniečių, kinų ir vietnamiečių, vagių, užpuo- 
likų ir žmogžudžių teritorija, tad Keleris labai retai ten lankyda- 
vosi, nors ji buvo pačiame San Fransisko centre, visai netoli jo 
mėgstamo bankų, įstaigų, korporacijų, prabangių parduotuvių 
ir restoranų kvartalo. Jo požiūris į Tenderloiną buvo pasenęs 
ir romantiškas: 1920 metai, slapti lošimų salonai, bokso čem- 
pionatai ir nelegalūs barai, palaidas gyvenimas. Prisiminė, kad 
ten vyko vieno Dešilo Hameto* romano, regis, „Maltos sakalo", 
veiksmas. Jis nežinojo, kad po Vietnamo karo, suvilioti nedi- 
delio nuomos mokesčio ir kinų kvartalo artumo, ten plūdo pa- 
bėgėliai iš Azijos ir kad butuose, skirtuose vienam asmeniui, 
gyveno po dešimt žmonių. Išvydęs miegmaišiuose ant Žemės 
tysančius elgetas ir ryšulių prikrautus prekybos centrų vežimė- 
lius, gatvės kampe tykojančius keistos išvaizdos tipus ir su sa- 
vimi šnekančias susivėlusias bedantes moteris, suprato, kad ne- 
dera automobilio palikti gatvėje, ir susirado mokamą aikštelę. 
Buvo nelengva rasti Denio namą, nes numeriai buvo išblu- 


kę ir nusitrynę, o klausinėti jis nedrįso. Pagaliau rado reikiamą 


* Samuel Dashiell Hammett (1894-1961) — amerikiečių detektyvinių ro- 
manų ir apsakymų autorius. 

pastatą, kur kas nešvaresnį ir skurdesnį, nei tikėjosi. Kopdamas 
į penktą aukštą, susidūrė su girtuokliais, valkatomis ir pana- 
šiais į nusikaltėlius tipais, riogsančiais savo lindynių tarpdu- 
ry arba slampinėjančiais koridoriais. Baimindamasis, kad jo 
neužpultų arba kad ant galvos nenukristų utėlė, ėjo pro šalį 
nežiūrėdamas jiems į akis ir vos valdėsi neužsiėmęs nosies - 
puikiai suvokė, kaip kvaila rodytis šioje aplinkoje su itališkais 
zomšiniais batais ir anglišku gabardino švarku. Beeinant iki 
Denio kambario, dilgsėjo mintis, kad jam gresia pavojus, o kai 
atsidūrė prie durų, sustojo kaip įdiegtas, tvokstelėjus nepaken- 
čiamai smarvei. 

Palubėje švietė plika lemputė, o prie lovos palinkusi India- 
na drėgna marška plovė Deniui veidą. „Reikia vežti į ligoninę, 
Alenai. Apvilkim marškinius ir kelnes, - tarė ji. Keleriui su- 
pyko širdis, spazmas sutraukė skrandį, bet jis susitvardė: tokią 
akimirką nevalia išskysti kaip paskutiniam bailiui. Stengdama- 
sis nesusitepti, padėjo Indianai apiplauti ir aprengti tą kliedintį 
žmogų. Denis buvo laibas, bet tokios būklės pasirodė sunkus 
kaip negyva avis. Paėmę už rankų ir kojų, nukėlė nuo lovos ir 
pusiau nešte, pusiau vilkte nubogino ilgu koridoriumi ir laip- 
tais, pakopa po pakopos, iki apatinio aukšto, pašaipiai stebint 
sutiktiems namo gyventojams. Prie pastato durų pasodino 
Denį ant žemės šalia šiukšlių konteinerių, Indiana liko jo ser- 
gėti, o Keleris nubėgo automobilio, stovinčio netoliese aikšte- 
lėje. Kai ligonis tulžimi apvėmė jo auksaspalvio Lexus sėdynę, 
Keleriui dingtelėjo, kad jie galėjo iškviesti greitąją pagalbą, bet 
tokia mintis Indianai į galvą nešovė: Denis neapsidraudęs, ir 
tai kainuotų tūkstantį dolerių. 

D'Andželas vieną savaitę išgulėjo ligoninėje, kol gydyto- 
jai grūmėsi su plaučių uždegimu, žarnyno infekcija ir aukštu 
kraujospūdžiu, ir dar vieną savaitę pas Indianos tėvą, kuriam 

teko nepalenkiamo sanitaro vaidmuo, kol ligonis pagaliau ga- 
lėjo apsieiti be pagalbos ir sugrįžti į savo kiaulidę ir darbą. 
Tuomet Bleikas Džeksonas jo beveik nepažinojo, bet, dukters 
prašomas, sutiko paimti iš ligoninės, priglausti savo namuose 


ir slaugyti. 


Pirmiausia Indiana Džekson sudomino Aleną Kelerį išdidžios 
sirenos išvaizda, ir tik paskiau jis susižavėjo jos optimistišku 
būdu; apskritai ji patiko jam, nes buvo priešingybė toms ne- 
pasotinamoms džiūsnoms, su kuriomis paprastai bendrauda- 
vo. Kaip gyvas nebūtų prisipažinęs, kad įsimylėjo: kaip banalu, 
kuriems galams įvardyti tą jausmą? Gana ir to, kad maloniai 
leidžia su ja laiką, visada žino, kas jo laukia, jokių staigmenų. 
Per kassavaitinius seansus su psichiatru, žydu, atvykusiu iš 
Niujorko, beveik kaip visi Kalifornijos psichiatrai praktikuo- 
jančiu dzenbudizmą, Keleris suprato, kad labai ją myli, o tai 
buvo ne juokas, juo labiau kad gyrėsi esąs apsaugotas nuo ais- 
trų ir žavisi jomis tik operoje, kur tie jausmai sugriauna tenoro 
ir soprano likimą. Indianos grožis žadino jam estetinį pasiten- 
kinimą, kur kas stipresnį nei lytinis geismas, jaudino jos nesi- 
varžymas, ir tas žavėjimasis ja ilgainiui tapo tikru narkotiku, 
be kurio neįmanoma apsieiti. Vis dėlto aiškiai suprato, kokia 
bedugnė juodu skiria: ji priklausė Žemesniam visuomenės 
sluoksniui. Viešumoje jis gėdijosi jos putlaus kūno ir neslepia- 
mo juslingumo, nors akis į akį be saiko juo mėgavosi. Indiana 
valgydavo iš malonumo čepsėdama, duonos gabalėliu išdažy- 
davo padažą, apčiulpdavo pirštus ir užsisakydavo antrą por- 
ciją deserto, stebindama Kelerį, pripratusį prie savo aplinkos 
moterų, kurioms anoreksija atrodo dorybė, o mirtis - geresnė 
išeitis negu pasibaisėtina nutukimo neganda. Turtuoliams ga- 

lima kaulus skaičiuoti. Indiana toli gražu nebuvo stora, tačiau 
Kelerio draugams nė iš tolo nebūtų patikęs jos jaudinantis fla- 
mandų pienininkės grožis nei paprastumas, kartais prilygstan- 
tis vulgarumui. Todėl jis stengėsi vengti tų vietų, kur galėtų 
susidurti su pažįstamais, o tais retais atvejais, kai vesdavosi ją 
į tokias vietas, pavyzdžiui, į koncertą ar teatrą, nupirkdavo de- 
ramų drabužių ir prašydavo plaukus susisukti į kuodą. Indiana 
žaismingai sutikdavo persirengti, bet netrukus kukli juoda su- 
knelė imdavo veržti ir prislėgdavo nuotaiką. 

Viena geriausių Kelerio dovanų buvo gyvų gėlių puokštė, 
daili ikebana, kurią kiekvieną savaitę tam tikrą dieną iš japonų 
kvartalo gėlių parduotuvės į holistinę kliniką atnešdavo žieda- 
dulkėms alergiškas jaunuolis su baltomis pirštinėmis ir chirur- 
go kauke. Kita skoninga dovana buvo auksinė grandinėlė su 
mažyčiais deimantais nusagstytu obuoliuku, kurią jai nupirko, 
kad segėtų vietoj įprasto šuns antkaklio. Indiana nekantriai 
laukdavo pirmadienio ikebanos, grožėdavosi kuklia kompozi- 
cija - kreivu stiebu, dviem lapais ir vieninteliu žiedu, o gran- 
dinėlę, priešingai, segėjo tik kelis kartus, norėdama įtikti Kele- 
riui, paskiau įdėjo į aksominį dėklą ir įkišo į komodos stalčių, 
nes įspūdingame jos iškirptės kraštovaizdyje obuoliukas atrodė 
kaip menkas vabalėlis. Be to, buvo mačiusi dokumentinį filmą 
apie kruvinuosius deimantus šiurpiose Afrikos kasyklose. Iš 
pradžių Keleris žadėjo atnaujinti visą garderobą, įpratinti prie 
deramo stiliaus ir išmokyti tinkamo elgesio, bet Indiana užsio- 
žiavo trenkusi nenuginčijamą argumentą, kad pernelyg sunku 
pasikeisti, norint įtikti vyrui: būtų geriausia, jeigu jis pasiieško- 
tų moters pagal savo skonį. 

Išprusęs, anglų aristokrato išvaizdos Alenas Keleris buvo 
salonų liūtas, jo draugių nuomone, geidžiamiausias San Fran- 
sisko viengungis, nes masino ne tik savo žavesiu, bet ir turtu. 

Jo pinigų niekas neskaičiavo, bet jis gyveno pasiturimai, nors ir 
saikingai, vaišino ne per dažniausiai ir metų metus vilkėjo tais 
pačiais drabužiais, nesivaikė madų nei puikavosi dizainerių 
firminiais ženklais kaip naujaturčiai. Pinigais nesidomėjo, nes 
niekada jų nestokojo ir, iš inercijos paveldėjęs tėvų socialinę 
padėtį, nesirūpino ateitimi. Neperėmė nei verslininko grubu- 
mo iš senelio, susikrovusio turtus alkoholio draudimo metais, 
nei moralinio lankstumo iš tėvo, pagausinusio juos nešvariais 
sandėriais Azijoje, nei besaikio gobšumo iš brolio ir sesers, ku- 


rie stengėsi juos išsaugoti spekuliuodami biržoje. 


Fermonto viešbučio apartamentuose su gelsvo atlaso užuolai- 
domis, klasikinio stiliaus baldais tekintomis kojomis, krišto- 
lo sietynais ir elegantiškomis prancūziškomis graviūromis ant 
sienų Alenas Keleris prisiminė nemalonų nuotykį su Deniu 
DAndželu, kai dar kartą įsitikino, jog gyventi su Indiana būtų 
neįmanoma. Jis buvo nepakantus palaido būdo žmonėms, to- 
kiems kaip DAndželas, bjaurasčiai ir skurdui, taipgi nežabo- 
tam Indianos gerumui, kuris iš šalies priminė dorybę, bet iš 
arti slėgė kaip nepakeliama našta. Tą vakarą, kai Indiana mirko 
sūkurinėje vonioje, laukdamas užsakytų užkandžių Keleris vis 
dar apsirengęs sėdėjo krėsle su taure baltojo vyno, Sauvignon 
Blanc, kurį iš savo vynuogyne išaugintų vynuogių gamino sau, 
savo draugams ir trims brangiems San Fransisko restoranams. 

Iš savo krėslo stebėjo ją nuogą vandenyje su neklusnių švie- 
sių plaukų kupeta, viršugalvy susmeigta pieštuku, ir keliomis 
sruogomis, nusvirusiomis ant veido, paraudusia oda, įkaitu- 
siais skruostais, iš palaimos tviskančiomis akimis, susižavėju- 
sia karusele skriejančios mergaitės išraiška. Kai jie susitinka 


viešbutyje, pirmiausia ji įpuola į sūkurinę vonią, jos nuomo- 

ne, nuopuolio ir prabangos viršūnę. Jis nelipa pas ją į vande- 
nį - saugosi infarkto, nes nuo karščio pakyla kraujospūdis, — 
stebi ją patogiai įsitaisęs krėsle. Indiana kažką pasakoja apie 
Denį DAndželą ir tokią Kerolę, vėžininkę, dar vieną keistą jos 
draugę, bet, vandeniui ūžiant, jis ne viską išgirsta. Jis visiškai 
nesidomi jos kalbomis, jam malonu žavėtis jos atvaizdu, atsi- 
spindinčiu dideliame veidrodyje ant sienos, belaukiant tos aki- 
mirkos, kai ant stalo rasis austrės ir lašiša, kai jis atkimš antrą 
butelį Sauvignon Blanc ir ji išlips iš vandens kaip Afroditė iš 
jūros. Tuomet jis apsiaus ją rankšluosčiu, apkabins ir išbučiuos 
tą jauną, drėgną, įkaitusį kūną; paskiau prasidės meilės žaidi- 
mai, tas lėtas, gerai pažįstamas šokis. Ir tai gražiausia pasaulyje: 


iš anksto mėgautis malonumu. 


Seštadienis, 7 


„Riperio“ žaidėjai, įskaitant Keiblą, kuklų seklį be balso teisės, 
nuolankiai vykdantį viršininkės įsakymus, susitarė susisiek- 
ti per skaipą ir numatytą valandą jau sėdėjo prie monitorių, 
kaip paprastai laukdami žaidimo vedėjos nurodymų. Amandai 
ir Keiblui San Fransiske, taipgi Šerlokui Holmsui Reno mies- 
te buvo aštunta valanda vakaro, vienuolikta vakaro - serui 
Edmondui Pedingtonui Naujajame Džersyje ir Abatai Monre- 
alyje, rytojaus dienos penkta valanda ryto Esmeraldai, gyve- 
nančiai ateityje, Naujojoje Zelandijoje. Iš pradžių tarp jų vyko 
tikralaikiai pokalbiai internetu, bet, pradėję tirti Amandos 
Martin siūlomus nusikaltimus, pasirinko vaizdo konferenciją. 
Jie buvo taip pripratę prie įsivaizduotų personažų, jog, išvydę 
vienas kito veidus, akimirką visi nuščiuvo iš nuostabos. Buvo 


sunku atpažinti įprastus draugus, vietoj čiauškutės čigonės 

Esmeraldos pamačius vaikinuką neįgaliųjų vežimėlyje, vietoj 
garsiojo Konan Doilio seklio - juodaodį su beisbolo kepurai- 
te, o vietoj buvusių anglų kolonijų pulkininko - liesutį paau- 
glį spuoguotu veidu, atvirų erdvių baimės įkalintą kambaryje. 
Tik anoreksijos nukamuota monrealietė atrodė panaši į Abatą, 
pamišėlę, džiūsną, gyvą veikiau dvasia nei kūnu. Paeiliui pasi- 
sveikinę su žaidimo vedėja, paaugliai išdėstė savo būgštavimus 
dėl praeito seanso, kurio metu ne kažin kiek pasistūmėjo na- 
grinėdami Edo Steitono bylą. 

— Prieš kalbėdami apie Konstantus, pažiūrėkime, kas yra 
nauja apie „nusikaltimą, įvykdytą netinkamai panaudota beis- 
bolo lazda“, - pasiūlė Amanda. - Pasak tėčio, Edas Steitonas 
nesigynė, ant lavono nepastebėta kovos žymių nei mėlynių. 

— Vadinasi, galima daryti išvadą, kad žudikas jam buvo pa- 
žįstamas, - tarė Šerlokas Holmsas. 

— Bet neaišku, ar Steitonas klūpojo ant kelių, ar sėdėjo, kai 
gavo kulką į kaktą, - pasakė vedėja. 

— O kaip galėtume sužinoti? - paklausė Esmeralda. 

- Iš kampo, kuriuo kulka perkirto kiaušą. Šauta iš arti, iš 
keturiasdešimties centimetrų; kulka įstrigo galvoje, nėra angos, 
pro kurią ji būtų galėjusi išlėkti. Ginklas - nedidelis pusiau au- 
tomatinis pistoletas. 

- Labai įprastas, kompaktiškas, lengva paslėpti kišenėje 
arba moters rankinuke; nerimtas ginklas. Užkietėjęs nusikaltė- 
lis paprastai naudoja grėsmingesnius ginklus, - įsiterpė pulki- 
ninkas Pedingtonas. 

— Kad ir kaip būtų, bet juo nudėjo Steitoną. Paskui žudikas 
paguldė jį skersai gimnastikos arklio... ir jau žinome, ką padarė 
su beisbolo lazda. 

— Tai nebuvo lengva - numauti kelnes ir užkelti lavoną ant 
gimnastikos arklio. Steitonas buvo aukštas ir sunkus. Kodėl 
taip padarė? - paklausė Esmeralda. 

- Žinutė, raktas, perspėjimas, - sukuždėjo Abata. 

— Beisbolo lazda - labai paplitęs ginklas. Statistikos duo- 
menimis, dažnai naudojamas šeiminių kivirčų atveju, - pa- 
brėžtinai britiška tartimi patikslino pulkininkas Pedingtonas. 

— Kodėl žudikas atsinešė beisbolo lazdą, užuot pasinaudo- 
jęs mokyklos inventoriumi? - neatlyžo Esmeralda. 

— Manė, kad mokykloje nėra beisbolo lazdų, todėl iš namų 
atsinešė savo, - spėjo Abata. 

— Vadinasi, žudikas savotiškai susijęs su Arkanzasu, arba 
tai kokia nors ypatinga lazda, - įsikišo Šerlokas. 

— Ar galėčiau tarti žodį? - paklausė Keiblas. 

— Prašom, - leido žaidimo vedėja. 

— Tai buvo paprasta aliumininė lazda, aštuoniasdešimties 
centimetrų ilgio, kokią naudoja keturiolikos-aštuoniolikos 
metų vidurinės mokyklos mokiniai. Lengva, tvirta, patvari. 

- Beisbolo lazdos paslaptis... - samurmėjo Abata. - Nujau- 
čiu, kad žudikas ją pasirinko vadovaudamasis jausmais. 

— Cha! Vadinasi, žudikas jausmingas! - nusišaipė seras 
Edmondas Pedingtonas. 

— Niekas nesivadovauja jausmais, turėdamas polinkį į sodo- 
miją, - tarė Šerlokas Holmsas, vienintelis, vengiąs eufemizmų. 

— Ką galėtum apie tai pasakyti? - paklausė jį Esmeralda. 

— Nelygu jausmai, - įsiterpė Abata. 

Dar penkiolika minučių prabėgo aptariant įvairias galimy- 
bes, kol pagaliau vedėja pareiškė, kad jau gana kalbėti apie Edą 
Steitoną, reikia nagrinėti „dvigubą nusikaltimą su degiklių“ — 
taip ji pavadino žmogžudystę, įvykusią praeitų metų lapkričio 
10 dieną. Paskiau įsakė sekliui išdėstyti faktus. Keiblas per- 
skaitė savo pastabas, kaip gabus pradedantysis rašytojas pagra- 
žindamas pasakojimą. Paaugliai ėmė žaisti pagal tą scenarijų. 
Visi sutiko, kad „Riperis“ išsivystė į kur kas įdomesnį žaidimą, 

nei buvo iš pradžių, ir dabar nevalia remtis vien kauliukais ir 
kortomis, kurių deriniai anksčiau lemdavo tolesnius veiksmus. 
Visi nutarė spręsti bylas tik laikydamiesi logikos; visi, išskyrus 
Abatą, kuriai buvo leista naudotis psichiatrijos metodais. Trys 
žaidėjai atsidėsią žmogžudysčių tyrimui, Abata bandysianti 
ieškoti dvasių pagalbos, Keiblas seksiąs, o Amanda apsiimsian- 


ti koordinuoti visų darbą ir numatyti veiksmų planą. 


Skirtingai nuo dukraitės, kreiva akimi žiūrinčios į Aleną Kele- 
rį, Bleikas Džeksonas jį gerbė ir puoselėjo viltį, kad jo meilės 
nuotykis su Indiana baigsis santuoka. Dukrai praverstų kas 
nors pastovaus, galvojo jis, jai reikia protingo žmogaus, kuris 
globotų ją ir saugotų, žodžiu, antro tėvo, nes jis amžinai ne- 
gyvensiąs. Keleris buvo vos devyneriais metais jaunesnis už jį, 
tikriausiai turėjo kokių nors keistybių, išryškėsiančių senatvė- 
je, kaip tai atsitinka visiems, bet, palyginti su buvusiais India- 
nos draugais, atrodė svajonių karalaitis. Beje, buvo vienintelis, 
su kuriuo Džeksonas galėjo laisvai pasišnekėti apie knygas ir 
apskritai visais kultūros klausimais, ankstesnieji, pradedant 
Bobu Martinu, visi kaip vienas buvo sportininkų tipo, jaučio 
raumenimis ir to paties gyvūno smegenine. Duktė buvo ne 
intelektualų skonio: reikėjo dėkoti dangui, jog pačiu laiku ap- 
sireiškė Keleris. 

Vaikystėje Amanda dažnai klausinėdavo Bleiką apie tėvus — 
buvo pasiruošusi suvirškinti saldžią močiutės Enkarnasjonos 
pasakėlę. Mažylė ėjo trečius, kai Indiana ir Bobas išsiskyrė, ji 
nieko neprisiminė iš to laiko, kai gyveno su jais po vienu stogu, 
ir vargiai įsivaizdavo juos drauge, nors ir kaip gražbyliaudavo 
donja Enkarnasjona. Močiutė, karšta katalikė, kasdien kalbanti 


rožinį, penkiolika metų sielvartavo dėl sūnaus skyrybų ir to- 

lydžio degė žvakes prie šventojo Judo Tado, beviltiškų vilčių 
išsipildymo globėjo, altoriaus, idant sutuoktiniai susitaikytų. 
Bleikas mylėjo Bobą Martiną kaip sūnų, kurio niekada ne- 
turėjo. Buvęs žentas jaudino jį netikėtais meilės proveržiais, 
nuoširdžiu atsidavimu Amandai ir ištikima draugyste su In- 
diana, bet vis dėlto jis nebuvo linkęs šventąjį Judą Tadą melsti 
susitaikymo stebuklo. Tik tuo ir buvo panašūs: išsiskyrę ben- 
dravo kaip geri draugai, o kai pabūdavo kartu, prasidėdavo 
grumtynės. Jie susipažino vidurinėje mokykloje, ji buvo pen- 
kiolikos, jis - dvidešimties. Bobas per ilgai užsisėdėjo moky- 
klos suole, bet kuris kitas mokinys būtų buvęs pašalintas aštuo- 
niolikos metų, bet jis buvo amerikietiškojo futbolo komandos 
kapitonas, trenerio numylėtinis ir mokytojų siaubas ir laikėsi 
tik todėl, kad buvo geriausias sportininkas nuo pat 1956 metų, 
mokyklos atidarymo dienos. Bobas Martinas, gražuolis ir iš- 
puikėlis, kurstė aistras merginoms, neduodančioms jam ramy- 
bės gundančiais pasiūlymais ir grasinimais nusižudyti, ir ža- 
dino tiek baimę, tiek susižavėjimą vaikinams, kurie liaupsino 
jo žygdarbius ir nešvankius sąmojus, bet laikėsi per tam tikrą 
atstumą, nes, nelygu nuotaika, Bobas galėjo vienu niuksu iš- 
versti iš koto. Indiana pasisekimu prilygo futbolo komandos 
kapitonui - dėl angelo veidelio, subrendusios moters išvaizdos 
ir nepalaužiamo užmojo eiti per gyvenimą atvira širdimi. Ji 
buvo nekaltybės pavyzdys, o jis garsėjo kaip demonas. Jų mei- 
lė atrodė neišvengiama, bet tie, kurie tikėjosi, kad Indiana jį 
perauklės, didžiai apsiriko, nes atsitiko kitaip: Bobas buvo bar- 
baras, toks ir liko, o ji pasidavė į meilę, alkoholį ir marihuaną. 
Netrukus Bleikas Džeksonas pastebėjo, kad dukteriai pasi- 
darė per ankšti visi drabužiai ir ji braukia ašaras. Šoko negai- 
lestingai kvosti, kol pagaliau ji prisipažino, kad jau trys ar ke- 


turi mėnesiai, kai neturi menstruacijų, galbūt penki, ji nesanti 

tikra, nes paprastai jos vėluojančios, niekad neėmusi to į galvą. 
Džeksonas nusiminęs griebėsi už galvos: vienintelis pasiteisi- 
nimas, kad anksčiau nesiėmė priemonių, kai duktė parsvyruo- 
davo namo nusigėrusi arba plaukdama marihuanos debesy, 
buvo sunki žmonos Marianos liga, reikalavusi viso jo dėmesio. 
Griebė dukrą už rankos ir nuvedė pas ginekologą, kuris pa- 
reiškė, kad nėštumo jau keli mėnesiai ir apie abortą nesą ko nė 
galvoti, paskiau pas mokyklos direktorių ir galiausiai susitiko 


su suvedžiotoju. 


Martinų namas Misijų kvartale nustebino Bleiką Džeksoną, 
kuris tikėjosi kai ko kuklesnio. Duktė buvo minėjusi nebent, 
kad Bobo motina prekiauja tortilijomis, ir jis buvo nusiteikęs 
susidurti su nepasiturinčių imigrantų šeima. Sužinojęs, kad 
Indiana ateina su tėvu, Bobas išgaravo be pėdsakų, ir motinai 
teko dėl jo raudonuoti. Bleikas išvydo žavią brandaus am- 
žiaus moterį juodais drabužiais, tačiau skaisčiai raudonomis 
lūpomis ir tokiais pat nagais, prisistačiusią kaip Enkarnasjo- 
na, Martino našlė. Viduje buvo jauku, baldai tvirti, kiliminė 
danga nudėvėta, ant grindų primėtyta žaislų, pristatyta šei- 
myninių nuotraukų, lentyna su sportiniais apdovanojimais, 
ant žalios pliušinės sofos drybsojo dvi riebios katės. Prezi- 
dentiniame krėsle aukšta atkalte ir liūto kojomis sėdėjo Bobo 
senelė, tiesi kaip.nendrė, kaip ir duktė juodais drabužiais, ži- 
lais plaukais, taip stipriai suveržtais į mazgą, kad iš priekio 
atrodė lyg nuplikusi. Nužvelgė juos iš aukšto, neatsakydama 
į pasisveikinimą. 

— Man labai nemalonu, pone Džeksonai, kad sūnus taip pa- 
sielgė. Neatlikau motinos pareigos, nesugebėjau Bobui įskie- 


pyti atsakomybės jausmo. Ko verti šie apdovanojimai, jeigu jis 

neturi gėdos, ar ne? - retoriškai paklausė našlė, rodydama į 
lentyną su futbolo taurėmis. 

Tėvas paėmė puodelį juodos kavos, kurį iš virtuvės atne- 
šė patarnautoja, ir atsisėdo ant kačių plaukais apėjusios sofos. 
Duktė liko stovėti visa išraudusi, susigėdusi, rankomis ištem- 
pusi marškinėlius, kad nekristų į akis didokas pilvas, tuo metu 
donja Enkarnasjona ėmė glaustai dėstyti šeimos istoriją. 

— Mano motina, tesaugo ją Dievas, Meksikoje buvo moky- 
toja, o tėvas, atleisk jam, Viešpatie, žmogus be jokios atsako- 
mybės, neilgai trukus po vestuvių išvyko į Jungtines Valstijas 
laimės ieškoti. Ji gavo tik kelis laiškus, o paskui mėnesių mė- 
nesius nesulaukė jokios žinios, ir tuo metu gimiau aš, Enkar- 
nasjona, jūsų paslaugoms. Motina išpardavė visą menką labą 
ir, pasiėmusi mane į glėbį, leidosi mano tėvo pėdomis. Keliavo 
per visą Kaliforniją apsistodama nakvynės pas meksikiečius, 
kurie mus užjautė, kol pagaliau atvyko į San Fransiską ir ten 
sužinojo, kad vyras muštynėse nužudė žmogų ir pakliuvo į ka- 
lėjimą. Tuomet nuvažiavo į kalėjimą jo aplankyti, paprašė, kad 
jis saugotųsi, paskui pasiraitojo rankoves ir ėmė dirbti. Moky- 
tojauti čia negalėjo, bet mokėjo virėjauti. 

Džeksonas pagalvojo, kad iškiliame krėsle sėdinti senelė 
nemoka angliškai, nes duktė kalbėjo apie motiną, lyg pasako- 
dama kieno nors kito gyvenimo istoriją, lyg toji būtų mirusi. 
Donja Enkarnasjona dėstė toliau, kaip ji augo įsikibusi į mo- 
tinos sijoną, pradėjo dirbti nuo mažų dienų. Po penkiolikos 
metų tėvas, atlikęs bausmę, išėjo iš kalėjimo pasenęs, paliegęs, 
nuo kojų iki galvos išmargintas tatuiruotėmis ir buvo depor- 
tuotas, kaip to reikalavo įstatymas, bet žmona atsisakė grįžti su 
juo į Meksiką, nes meilė jau buvo išblėsusi, be to, ji sėkmingai 
prekiavo nacionaliniais patiekalais vidury Misijų, lotynų ame- 


rikiečių kvartalo. Netrukus jaunoji Enkarnasjona susipažino su 

Chosė Manueliu Martinu, antros kartos meksikiečiu ir Jungti- 
nių Amerikos Valstijų piliečiu, lakštingalos balsu suokiančiu 
drauge su visa mariačių grupe. Jiedu susituokė, ir jis įsitraukė į 
uošvės valgių prekybą. Iki netikėtos šeimos galvos mirties su- 
tuoktiniai Martinai įsimiklino susilaukti penkių vaikų, atidary- 
ti tris restoranus ir tortilijų kepyklėlę. 

— Mirtis ištiko Manuelį, tesaugo jį Viešpats savo šventoje 
globoje, bedainuojant rančeras, - baigė našlė ir pridūrė, kad 
kiti du sūnūs dirba pagal specialybę, abu dori krikščionys, rū- 
pinasi savo šeima. Bobas, jaunėlis, vienintelis pridaręs jai rū- 
pesčių, nes, kai ji netekusi vyro, buvęs vos dvejų metukų ir ne- 
pažinęs kietos tėvo rankos. 

— Atsiprašau, ponia, - atsiduso Bleikas Džeksonas. - Tiesą 
pasakius, nebeišmanau, ko čia atėjome, ką beveiksi, duktė nėš- 
čia daugiau kaip trys mėnesiai. 

— Kaip tai „ką beveiksi, pone Džeksonai? Bobas turi pri- 
siimti atsakomybę! Mūsų giminėj niekas neblaško pavainikių 
po pasaulį. Atleiskit, bet kitos išeities nėra, ir būtų geriausia 
išsiaiškinti iki galo. Bobas turi vesti. 

— Vesti? Bet mano duktė tik penkiolikos! - sušuko Džekso- 
nas, pašokdamas ant kojų. 

— Kovą sueis šešiolika, - sukuždėjo Indiana. 

— Užsičiaupk! - suriko tėvas, niekada nekeldavęs balso. 

— Mano mama turi šešis provaikaičius, o aš šešis vaikai- 
čius, - tarė našlė. - Du padėjome auginti, padėsime auginti ir 
tą, kurio susilauksime, jei Dievas duos. 

Po to pareiškimo stojus tylai, prosenelė pasikėlė iš sosto, 
sklandžia anglų kalba paklausė: 

— Kuo tu vardu, dukrele? 


- Indi. Indiana Džekson. 

— Nesu girdėjusi tokio vardo. Negi esama šventosios In- 
dianos? 

— Nežinau. Man davė tokį vardą todėl, kad mama gimusi 
Indianos valstijoje. 

- Oho! - apstulbusi sušuko moteriškė. Priėjusi atsargiai ap- 
čiupinėjo pilvą. - Nešioji mergaitę. Kai pagimdysi, suteik jai 
katalikišką vardą. 

Rytojaus dieną Bobas Martinas prisistatė į Džeksonų senus 
namus Potrero Hile tamsia eilute, laidotuviniu kaklaraiščiu, 
su puokštele vystančių gėlių, lydimas motinos ir vieno brolio, 
Indiana nepasirodė: kiaurą naktį verkusi, atrodė pasigailėtinai. 
Tuo metu Bleikas Džeksonas jau buvo susitaikęs su mintimi 
apie vedybas, nes nesugebėjo įtikinti dukters, jog esama ir len- 
gvesnių išeičių. Veltui stengėsi palenkti įprastais argumentais, 
vis dėlto vengdamas griebtis niekingiausio grasinimo patupdy- 
ti Bobą Martiną į kalėjimą už mažametės tvirkinimą. Jaunave- 
džiai santuoką įregistravo slapta civilinės metrikacijos skyriu- 
je, donjai Enkarnasjonai pažadėję susituokti bažnyčioje, kai tik 
tėvų agnostikų auginta Indiana pasikrikštysianti. 

Po keturių mėnesių, 1994 metų gegužės 30 dieną, gimė 
mergaitė, kaip ir buvo spėjusi Bobo močiutė. Kelias valandas 
iš paskutiniųjų dėjusi pastangas, naujagimė ištrūko iš moti- 
nos įsčių ir pakliuvo į rankas Bleikui Džeksonui, ir šis perkir- 
po virkštelę budinčio gydytojo paduotomis žirklėmis. Paskiau 
nunešė dukraitę, suvyniotą į rausvą antklodėlę, su užsmaukta 
iki pat akių kepuraite, parodyti Martinams ir gimdyvės klasės 
draugams, urmu atskubėjusiems su pliušiniais meškučiais ir 
balionėliais. Donja Enkarnasjona graudžiai apsiverkė, lyg būtų 
atėjusi į laidotuves: tai buvo vienintelė dukraitė, kiti šeši nesi- 


skaitė - visi buvo berniukai. Tai dienai ruošėsi kelis mėnesius, 

jau turėjo lopšį su krakmolytomis užuolaidėlėmis, du kraitelius 
su gražiais drabužėliais ir perlinius auskariukus, kuriuos įseg- 
sianti slapčia nuo motinos. Abu broliai kelias valandas ieškojo 
Bobo, kad ateitų aplankyti naujagimės dukrytės, bet jaunasis 
tėvas šventė savo futbolo komandos pergalę ir parsirado tik 
paryčiais. 

Kai tik Indiana paliko gimdyvių palatą ir galėjo atsisėsti į 
neįgaliųjų vežimėlį, tėvas nuvežė ją drauge su naujagime į ke- 
tvirtą aukštą, kur merdėjo kita močiutė. 

— Kuo bus vardu? - vos girdimu balsu paklausė Mariana. 

— Amanda. Reiškia „toji, kurią dera mylėti“. 

- Gražu. Kokia kalba? 

— Sanskrito, bet, Martinų nuomone, tai katalikiškas var- 
das, - paaiškino duktė, nuo jaunų dienų svajojanti apie Indiją. 

Prieš mirtį Mariana tik kelis kartus matė dukraitę. Dūsau- 
dama davė Indianai paskutinį patarimą: „Tau labai reikės pa- 
galbos dukrelei auginti, Indi. Kliaukis tėčiu ir Martinų šeima, 
bet neleisk Bobui nusiplauti rankų. Amandai reikia tėvo, o Bo- 
bas - geras vaikinas, tik dar turi subręsti. Ji neklydo. 


Sekmadienis, 8 


Laimė, kad yra internetas, tarė sau Amanda Martin, ruošda- 
masi šventei: apsijuoktų, jeigu imtų klausinėti koledžo bendra- 
mokslių. Buvo girdėjusi apie raves, slaptas jaunimo šėliones, 
bet negalėjo nė įsivaizduoti, kas tai per daiktas, kol susiieškojo 
internete, kur pasitikslino netgi tai, kaip dera rengtis. Tarp savo 
drabužių rado visa, kas reikalinga, tik teko nuplėšti marškinė- 
lių rankoves, žirklėmis kreivai šleivai susitrumpinti sijoną ir 


nusipirkti tūbelę fosforescuojančių dažų. Prašyti tėvą leidimo 

eiti į šventę buvo taip kvaila, kad tokia mintis nė į galvą neat- 
ėjo, niekada nebūtų prašiusi, o jeigu jis būtų sužinojęs, su visu 
policijos eskadronu būtų atlėkęs sugadinti pasilinksminimo. 
Pasisakė, kad vežti jos nereikia, į koledžą važiuosianti su drau- 
ge, ir jis net nepasidomėjo, kodėl ji grįžta į bendrabutį karna- 
valiniu apdaru - buvo pripratęs prie keistų dukters pašvitų. 

Amanda sėdo į taksi, šeštą valandą vakaro išlipo Sąjungos 
aikštėje, kur buvo nusiteikusi ilgokai laukti. Tuo metu jau turė- 
jo būti bendrabutyje, bet apdairiai pranešė grįšianti pirmadie- 
nio rytą, kad mokytojai nepaskambintų tėvams. Smuiką paliko 
miegamajame, bet negalėjo išsivaduoti nuo sunkios kuprinės. 
Penkiolika minučių prabėgo aikštėje bestebint atrakcioną: jau- 
nuolis, nuo batų iki plaukų nusidažęs aukso spalva, sustingęs 
kaip statula, o šalia jo prieš fotoaparatų objektyvus pozuojantys 
turistai. Paskiau nuėjo pasišlaistyti po Macys, užsuko į tualetą 
ir dryžiais nusidažė rankas. Lauke jau buvo tamsu. Norėdama 
nustumti laiką, užėjo į kinų užeigą ir devintą valandą grįžo į 
aikštę, kur buvo jau nedaug Žmonių, tik keli atsilikę turistai, o 
sezoniniai elgetos, iš šaltesnių šalies kraštų atkeliavę Žiemoti į 
Kaliforniją, taisėsi nakvoti miegmaišiuose. 

Įsisiautusi į senelio megztinį, paprastai raminantį nervus, 
ji atsisėdo po gatvės žibintu ir, išsitraukusi mobilųjį telefoną, 
nerimaudama, ar draugės atvažiuos jos paimti, kaip buvo ža- 
dėjusi Sintija, bendraklasė, kuri, daugiau nei trejus metus ją 
kankinusi, staiga nei iš šio, nei iš to pakvietė į šventę ir, negana 
to, pasisiūlė nuvežti į Tiburoną už keturiasdešimties minučių 
kelio nuo San Fransisko. Netikėdama savo ausimis, nes pirmą- 
syk pakliuvo tarp išrinktųjų, Amanda beregint sutiko. 

Dingtelėjo mintis, kad jaustųsi kur kas saugesnė, jei kar- 


tu važiuotų bent Bredlis, vaikystės draugas ir būsimasis vyras. 

Dieną keliskart su juo kalbėjosi, bet neužsiminė apie savo pla- 
nus baimindamasi, kad jis bandys ją atkalbėti. Bredliui, kaip 
ir tėvui, geriausia pasakoti, kas atsitiko, tik įvykus nelaimei. 
Arčiau prie širdies buvo ankstesnis Bredlis, vaikiškas, švel- 
nesnis ir įdomesnis už tą pedantą, kokiu tapo pradėjęs skustis 
barzdą. Vaikystėje juodu žaisdavo vyrą ir žmoną, prasimany- 
davo įvairiausių dingsčių, stengdamiesi patenkinti nepasotina- 
mą smalsumą, tačiau, kai tik jis įžengė į paauglystę keleriais 
metais anksčiau už ją, nuostabi draugystė pasuko kreiva vėže. 
Vidurinėje Bredlis pagarsėjo kaip plaukimo čempionas, ėmė 
bendrauti su dailesnės figūros merginomis, o su ja elgtis kaip 
su jaunesniąja seserimi, tačiau Amanda viską gerai prisiminė, 
nebuvo pamiršusi slaptų žaidimų sodo gale ir rugsėjį ketino 
važiuoti į Masačusetso technologijos institutą ir priminti apie 
juos Bredliui. Tuo tarpu stengėsi jam neįkyrėti tokiomis smul- 
kmenomis kaip šis pasilinksminimas. 

Motinos šaldytuve paprastai būdavo stebuklingų karamelių 
ir sausainių, dailininko Matėjaus Pereiros dovanų, kurių In- 
diana neprisimindavo ištisus mėnesius, kol jos apsitraukdavo 
žaliais gaureliais ir atsidurdavo šiukšlių dėžėje. Stengdamasi 
neatsilikti nuo savo kartos, Amanda ne kartą jų ragavo, bet 
nesusigundė malonumu vaikščioti tuščia galva - pražudytos 
valandos, kurias verčiau skirti „Riperio“ žaidimui; vis dėlto tą 
sekmadienio vakarą, po gatvės žibintu įsisupusi į nudėvėtą se- 
nelio megztinį, ilgesingai prisiminė Pereiros sausainius, kurie 
padėtų nuslopinti baimę. 

Pusę vienuoliktos Amanda vos neapsibliovė įsiteigusi min- 
tį, kad Sintija piktybiškai ją apgavo. Kai tik pasklis gandas apie 
šį gėdingą laukimą, iš jos tyčiosis visa mokykla. Neverksiu, ne- 
verksiu. Tą akimirką, kai jau buvo besiekianti mobiliojo telefo- 


no, pasiryžusi paskambinti seneliui ir paprašyti, kad atvažiuotų 

jos pasiimti, Girio ir Pauelo gatvių sankryžoje stabtelėjo furgo- 
nėlis, kažkas išsisvėrė pro langą ir pamojo jai ranka. 

Padūkusiai plakančia širdimi Amanda šoko bėgti. Viduje 
sėdėjo trys vaikinai, paskendę dūmų debesyje, žaliai apsirūkę, 
įskaitant vairuotoją. Vienas jų nulipo nuo priekinės sėdynės 
ir liepė jai sėsti šalia vairuotojo, išvaizdaus juodaplaukio gotų 
stiliaus drabužiais. „Sveika, aš - Klaivas, Sintijos brolis“, - pri- 
sistatė ir, jai nespėjus uždaryti durelių, numynė akceleratorių. 
Amanda prisiminė, kad Sintija supažindino su juo per Kalė- 
dų koncertą, kur moksleiviams ir jų tėvams grojo koledžo or- 
kestras. Klaivas buvo atėjęs su tėvais - mėlyna eilute, baltais 
marškiniais ir blizgančiais batais, visai nepanašus į mirtinai 
išbalusį pamišėlį juodais paakiais, koks dabar atrodė. Po kon- 
certo Klaivas labai oficialiai, pašaipiai pagyrė jos solo smuiku. 
„Tikiuosi, dar pasimatysim“, - atsisveikindamas tarė ir mirk- 
telėjo, ir ji pagalvojo, kad bus klaidingai supratusi, nes, kaip 
žinia, ligi tol nė vienas vaikinas nebuvo pažvelgęs į ją antrą 
kartą. Dingtelėjo į galvą, kad tikriausiai jo paprašyta Sintija 
taip neįprastai ją pakvietė. Jai sukėlė nerimą Klaivo vaiduo- 
kliška išvaizda ir abejotinas vairavimas, bet pagalvojo, kad bus 
bent vienas pažįstamas, kurį rytoj galėsianti paprašyti laiku 
pavėžėti į koledžą. 

Klykaudamas kaip pamišėlis, Klaivas gėrė iš plokščio bu- 
telio, kuris ėjo per rankas, bet sugebėjo nenulėkti nuo Aukso 
Vartų tilto ir nuskriejo 101-uoju greitkeliu nei ištikšdamas į 
betoninę sieną, nei atkreipdamas į save policijos dėmesį. Sau- 
salite į automobilį įlipo Sintija ir dar viena mergina, įsitaisė ant 
sėdynių ir ėmė gerti iš to paties butelio, nė nežvilgtelėjusios į 
Amandą nei atsakiusios į pasisveikinimą. Klaivas įsakmiai at- 
kišo butelį Amandai, ir ji nedrįso jo neimti. Tikėdamasi šiek 


tiek atsipalaiduoti, ji gurkštelėjo gėrimo - nudegino gerklę ir 

akys prisipildė ašarų. Pasijuto nevykėlė, ne savo vietoje, kaip 
paprastai atsitikdavo, kai pakliūdavo į kokį sambūrį, ir, be to, 
juokinga, nes merginos nebuvo išsidarkiusios kaip ji. Buvo per 
vėlu dangstytis išdažytas rankas, nes senelio megztinį įkišo į 
kuprinę prieš lipdama į automobilį. Stengėsi nekreipti dėmesio 
į pašaipų kuždesį ant galinės sėdynės. Klaivas pasuko į Tiburo- 
ną ir vingiais leidosi plačiu keliu palei įlanką, paskiau pakilo į 
kalvą ir ėmė sukiotis ieškodamas adreso. Kai pagaliau atvažia- 
vo į vietą, Amanda pamatė, jog tai privatus namas, pažiūrėti 
neįveikiamos sienos atskirtas nuo kitų, o gatvėje stovi kelios 
dešimtys automobilių ir motociklų. Drebančiomis kojomis iš- 
lipo iš furgonėlio ir per tamsų sodą nusekė paskui Klaivą. Prie 
namo laiptų paslėpė kuprinę po krūmu, tačiau mobiliojo tele- 
fono laikėsi kaip gelbėjimosi rato. 

Viduje šurmuliavo kelios dešimtys jaunuolių, vieni kratėsi 
griaudžiant muzikai, kiti gėrė, o keli tysojo ant laiptų tarp iš- 
mėtytų alaus skardinių ir butelių. Nei lazerių, nei psichodeli- 
nių spalvų, vien plika erdvė be jokių baldų, tik riogsojo kelios 
dėžės daiktams pakuoti; buvo tvanku, dvokė dažais, marihua- 
na ir nešvara. Amanda stabtelėjo kaip įdiegta, apstulbusi, bet 
Klaivas priglaudė ją prie krūtinės ir ėmė darkytis pagal bepro- 
tiškos muzikos ritmą, stumdamas ją toliau nuo durų į vidurį 
salės, kur visi šoko kaip kas išmano. Kažkas jai atkišo popierinį 
puodelį su alkoholiu ir ananasų sultimis, ir ji išmaukė gėrimą 
trimis gurkšniais, nes džiūvo gerklė. Pajuto, kaip, klaustrofo- 
bijos priepuolio ištikta, dūsta iš baimės, kaip tai buvo atsitikę 
vaikystėje, kai pasislėpė savo pačios pasidarytoje palapinėje, 
bandydama sprukti nuo siaubingų pasaulio pavojų, nepaken- 
čiamos Žmonių, slogių spalvų ir trenksmingų garsų aplinkos. 

Klaivas pabučiavo jai į kaklą, taikydamasis priglusti prie 


lūpų, bet ji atsakė mobiliojo telefono smūgiu į veidą, kone per- 

skeldama jam nosį: tai jo nė kiek nesulaikė. Nevilties apimta, 
Amanda ištrūko iš rankų, lendančių į palaidinukės iškirptę ir 
po trumpu sijonu, ir bandė išsiveržti. Ligi tol nieko daugiau 
neprisileidusi, išskyrus artimuosius ir naminius gyvūnėlius, ji 
pasijuto tampoma, stumdoma, maigoma ir ėmė klykti, klykti 
be perstojo, bet griausminga muzika nustelbė jos klyksmus. Ji 
buvo jūros dugne, duso be žado, pritrūkusi oro. 


Amanda, kuri gyrėsi, kad be laikrodžio geba nusakyti laiką, ne- 
galėjo apskaičiuoti, ar ilgai išbuvo tuose namuose. Taip pat nepri- 
siminė, ar tą naktį buvo dar kartą susidūrusi su Sintija ir Klaivu, 
nei kaip sugebėjo prasiskverbti pro minią ir užsiglausti tarp pa- 
kavimo dėžių, ant kurių buvo sustatyta garso aparatūra. Ten glū- 
dojo ištisą begalybę, susirietusi kaip akrobatė, konvulsyviai dre- 
bėdama, užsimerkusi ir rankomis užspaudusi ausis. Jai nepavyko 
išsprukti į gatvę, susisiekti su seneliu nei paskambinti tėvams. 
Vienu tarpu atkaukė policija, apsupo namą ir įsiveržė į 
vidų, bet tuo metu Amanda buvo tokia apdujusi, kad tik po 
kelių minučių susivokė, jog vietoj jaunimo šėlsmo ir muzikos 
girdi įsakymus, švilpimą ir riksmus. Pradrįsusi atsimerkė ir at- 
sargiai žvilgtelėjo pro slėptuvės lentas, išvydo žibintuvėlių švie- 
sos pluoštus ir uniformuotų vyrų varomų jaunuolių kojas. Kai 
kurie bandė sprukti, bet diduma pakluso įsakymui išeiti ir išsi- 
rikiuoti gatvėje, kur policininkai juos iškratė ieškodami ginklų 
ir narkotikų ir ėmė kvosti, atskirdami nepilnamečius. Visi sekė 
tą pačią pasaką: gavę pakvietimą per feisbuką ar SMS žinutę, 
nežinoję nei kieno tas namas, nei kad tuščias ir parduodamas, 
taipgi negalėjo paaiškinti, kaip atidarę duris. Mergina tūnojo 
slėptuvėje užkandusi žadą, niekas neieškojo tarp dėžių, nors du 


ar trys policininkai aplakstė visą namą nuo viršaus iki apačios, 


77 


varstydami duris ir iššniukštinėdami visas pakampes, tikrin- 
dami, ar nieko daugiau neliko. Viduje pamažu įsivyravo tyla, 
balsai ir triukšmas sklido iš lauko, ir tuomet Amanda sugebėjo 
sukaupti mintis. Stojus ramybei ir dingus grėsmingai miniai, 
pasidingojo, kad sienos lyg prasiplėtė ir ji vėl gali kvėpuoti visa 
krūtine. Nutarė palaukti, kol visi išsiskirstys, ir tuomet išlįsti 
iš slėptuvės, bet staiga išgirdo valdingą balsą: pareigūnas įsakė 
užrakinti namą ir pastatyti sargybą, kol atvyksiąs technikas su- 
tvarkyti signalizacijos. 

Po pusantros valandos policija suėmė apkvaišusius nuo 
svaigalų ir narkotikų jaunuolius, kitus išvaikė, surašiusi jų as- 
mens duomenis, o nepilnamečius nusivežė į komisariatą, kur 
šie turėjo laukti tėvų. Tuo tarpu draudimo kompanijos tarnau- 
tojas uždarė duris ir langus, sutvarkė signalizaciją. Amanda 
liko įkalinta tuščiame tamsiame, dar šleikščiai dvokiančiame 
name, negalėdama nei pajudėti iš vietos, nei juo labiau bandy- 
ti atidaryt lango - bijojo, kad nesuveiktų signalizacija. Įsikišus 
policijai, jos padėtis atrodė be išeities: negalėjo šauktis moti- 
nos, nes ši neturėjo automobilio, nei tėvo, nes dėl savo dukters 
kvailystės šis turėtų raudonuoti iš gėdos prieš savo kolegas, nei 
juo labiau senelio, kuris niekada jai nedovanotų, kad, jo neatsi- 
klaususi, važiavo į tokią vietą. Jai į galvą atėjo vienintelis vardas, 
vienintelis žmogus, kuris galėtų jai padėti nieko neklausinėda- 
mas. Rinko numerį kelis kartus, kol pagaliau išsikrovė mobilu- 
sis telefonas, bet atsiliepė tik atsakiklis. Atvažiuok, atvažiuok, 
atvažiuok. Paskiau sužvarbusi susirietė dėžėje, laukdama ryto 


ir melsdama, kad kas nors atvažiuotų jos gelbėti. 


Naktį, tarp antros ir trečios valandos, toli nuo lovos, kraunan- 


tis akumuliatoriui prismeigtas prie sienos, tolydžio čirškė Raja- 

no Milerio mobilusis telefonas. Buvo šalta kaip Arktyje jo lofte, 
erdviame būste, įrengtame buvusioje spaustuvėje, plytinėmis 
sienomis, betoninėm grindim ir metalinių vamzdžių rezginiu 
palubėje, apstatytame tik būtiniausiais baldais, be užuolaidų, 
kiliminės dangos, šildymo. Mileris miegojo su kelnaitėmis po 
elektrine antklode, po galva pasikišęs pagalvę. Penktą valan- 
dą ryto Atila, netveriantis ilgų žiemos naktų, užšoko ant lovos 
pranešdamas, kad metas pradėti rytmetines apeigas. 

Pripratęs prie kariško gyvenimo vyriškis automatiškai at- 
sikėlė dar nenusikratęs slogaus sapno vaizdinių ir prisitvirtino 
protezą, sugraibęs jį tamsoje prie lovos. Atila džiugiai sulojo 
niuktelėdamas jam galva, ir jis atsakė į pasisveikinimą, paplekš- 
nodamas šuniui per nugarą, paskiau uždegė šviesą, apsivilko 
megztinį, apsiavė storas kojines ir nuėjo į vonios kambarį. Kai 
išėjo, Atila tykojo dėdamasis abejingas, bet nekantriai vizgi- 
nama uodega išdavė jį belaukiant kasdien pasikartojančios tos 
pačios procedūros. „Einu, drauguži, palauk“, - tarė Mileris, 
rankšluosčiu šluostydamasis veidą. Atseikėjo Atilai davinį ir 
įkrėtė į dubenį, tuo tarpu šuo, nustojęs apsimetinėti, šokinėjo 
aplink kaip paprastai prieš pusryčius, bet laukė Milerio žen- 
klo - nesiartino prie dubens. 

Prieš pradėdamas lėtus kigongo pratimus, kasdienį judesio 
meditacijos pusvalandį, Mileris dirstelėjo į telefoną, pastebėjo 
Amandos žinutes, tokią gausybę, kad nė nebandė skaičiuoti. 
Atvažiuok, aš pasislėpusi, atvažiavo policija, negaliu išeiti, už- 
rakinta, atvažiuok, nieko nesakyk mamai, atvažiuok... Surinkus 
merginos numerį ir nesulaukus signalo, krūptelėjo širdis, bet 
paskiau vėl apėmė ramybė, ramybė, išugdyta per pačias sun- 
kiausias karines pratybas. Padarė išvadą, kad Indianos duktė 
pakliuvo į bėdą, bet ne per didžiausią: nei pagrobta, nei ištik- 


ta tikro pavojaus, bet veikiausiai yra labai išsigandusi ir nega- 


79 


ISABEL ALLENDE 


li paaiškinti nei kas atsitiko, nei kur yra. Apsirengė per kelias 
sekundes ir atsisėdo prie savo kompiuterių. Turėjo pačią ge- 
riausią įrangą, tokią pat kaip Pentagonas, kad galėtų dirbti per 
atstumą. Nustatyti vietą, iš kur skambinta mobiliuoju telefonu 
aštuoniolika kartų, buvo juokų darbas. Paskambino į Tiburono 
policijos skyrių, prisistatė, pareiškė pageidaująs kalbėti su vir- 
šininku ir paklausė, ar turėję bėdų praeitą naktį. Manydamas, 
jog ieškomas kuris nors nakčia suimtas jaunuolis, pareigūnas 
paminėjo pasilinksminimą, nurodė adresą ir nuramino: nebe 
pirmą kartą vykstą tokie dalykai, vandalizmo atvejų nebuvę. 

Viskas gerai, pridūrė, signalizacija įjungta, nekilnojamojo 
turto agentūra, parduodanti namą, įspėta nusiųsti valytojus. 
Kas be ko, paaugliams nepareikšta jokių kaltinimų, bet tai jau 
ne policijos darbas. Mileris padėkojo ir po valandėlės kompiu- 
terio ekrane jau matė vietovės žemėlapį, patį namą ir kelią iki 
jo. „Eime, Atila!“ - sušuko šuniui, kuris nieko negirdėjo, bet iš 
šeimininko elgesio suprato, kad neteks liuoksėti po kvartalą: 
laukia rimtas darbas. 

Skubėdamas prie savo furgonėlio, paskambino Pedrui 
Alarkonui, kuris tuo metu tikriausiai ruošėsi paskaitoms, 
gurkšnodamas matę. Išsaugojęs kai kuriuos gimtojo Urugva- 
jaus įpročius, jo draugas negalėjo gyventi be to žalio kartaus 
gėrimo, kuris Mileriui atrodė koktus. Kruopščiai laikėsi tradi- 
cijų: vartojo tik paveldėtą iš tėvo sidabrinį indelį matei plikyti, 
iš Montevidėjo atvežtas arbatžoles ir tam tikros temperatūros 
filtruotą vandenį. 

— Apsirenk, po vienuolikos minučių užvažiuosiu, pasiimk 
viską, kas reikalinga signalizacijai išjungti, - pranešė Mileris. 

— Taip anksti, drauguži? Ką ketini daryti? 

— Įsilaužti, - atsakė Mileris. 


— Kokia signalizacija? 

— Gyvenamojo namo, neturėtų būti sudėtinga. 
— Laimė, kad bent neiname plėšti banko, - atsiduso Alar- 


konas. 


Kai Rajanas Mileris, Pedras Alarkonas ir Atila kirto Aukso 
Vartų tiltą, buvo tamsu ir dar nebuvo prasidėjęs pirmadienio 
eismas. Gelsvų šviesų užlieta raudonos geležies konstrukci- 
ja tarytum kybojo erdvėje, iš tolo sklido gailus švyturio ūba- 
vimas, rūke rodantis laivams kelią. Truputį vėliau, atvykus 
į Tiburono gyvenamąją zoną, dangus ėmė giedrėti, pasirodė 
vienas kitas automobilis, išbėgo pirmieji rytmetinės mankštos 
mėgėjai. Numanydamas, kad šio prabangaus kvartalo gyven- 
tojai iškart pastebi pašalinius, „jūrų ruonis“ sustabdė furgonėlį 
per tam tikrą atstumą ir, dėdamasis, kad atvažiavo pavedžioti 
šuns, ėmė stebėti. 

Pedras Alarkonas tvirtais žingsniais nuėjo prie namo, tarsi 
savininko pasiųstas, viela pakrapštė vartų spyną — vaikiškas 
darbas tokiam Hudiniui*, užmerktomis akimis atidarančiam 
seifą, ir atrakino ją greičiau nei per minutę. Apsauga buvo 
Rajano Milerio specialybė, jį samdė karinės ir vyriausybinės 
organizacijos, prireikus išvengti informacijos nutekėjimo. Jo 
uždavinys buvo perprasti žmogų, kuris galėtų kėsintis į tą 
medžiagą, permanyti priešo mintis, įsivaizduoti gausybę įsi- 
smelkimo galimybių, o paskiau numatyti būdą užkirsti tam 
kelią. Žiūrėdamas į Alarkoną su viela, pagalvojo, kad bet kuris 
apsukrus ir ryžtingas žmogus galėtų nulaužti sudėtingiausią 
apsaugos kodą - tokią grėsmę kelia terorizmas: klastūnas, įsi- 


* Harry Houdini (1874-1926; tikrasis vardas Ehrich Weiss) - vienas gar- 
siausių visų laikų iliuzionistų, daugelio šiuolaikinių triukų ir metodų pra- 
dininkas. 

maišęs į minią, stoja prieš galingiausios pasaulio valstybės ti- 
tanišką jėgą. 

Pedras Alarkonas, penkiasdešimt devynerių metų urugvajie- 
tis, 1976-aisiais pabėgo iš savo šalies įsigalėjus kruvinai karinei 
diktatūrai. Aštuoniolikos metų prisidėjo prie tupamarų, kairiosios 
pakraipos partizanų, kurie, įsitikinę, kad tik smurtu įmanoma pa- 
keisti savivale, korupcija ir neteisybe pagrįstą viešpataujančią sis- 
temą, su ginklu rankose kovojo prieš Urugvajaus vyriausybę. Be 
kita ko, jie sprogdino bombas, plėšė bankus ir grobė žmones, kol 
pagaliau kariuomenė palaužė jų pasipriešinimą. Daugelis žuvo 
mūšiuose, kiti buvo sušaudyti arba nukankinti pakliuvę į nelais- 
vę, dar kiti paspruko iš šalies. Alarkonas, į suaugusiojo gyvenimą 
įžengęs gamindamas bombas ir drauge su tupamarais lauždamas 
užraktus, laikė įsirėminęs seną, pageltusį aštuntojo dešimtmečio 
skelbimą, kuriame buvo jo ir trijų bendražygių nuotraukos ir ka- 
riškių siūlomas atlygis už jų galvas. Nuotraukoje buvo išblyškęs 
ilgaplaukis barzdotas vaikinas nustebusia veido išraiška, visiškai 
nepanašus į nedidelį, sudžiūvusį žilaplaukį vyriškį, iš vienų gyslų 
sudėtą, išmintingą ir nedrumsčiamos ramybės, apsukrių rankų 
iliuzionistą, kokį pažinojo Mileris. 

Urugvajietis Stanfordo universitete skaitė paskaitas apie 
dirbtinį intelektą ir triatlono rungtyse varžėsi su dvidešimčia 
metų jaunesniu Rajanu Mileriu. Abu domėjosi technologijomis 
ir sportu, buvo mažakalbiai, todėl gerai sutarė. Visur ir visada 
laikėsi saiko, buvo viengungiai, o klausiami, kodėl neieško sau 
poros, atsakydavo, jog esą patyrę ir šilta, ir šalta, kad galėtų pa- 
tikėti meilės žavesiu ir susieti gyvenimą su vienintele moterimi, 
kai pasaulyje netrūksta geros valios gražuolių, bet patys širdies 
gilumoje įtarė, kad jiems paprasčiausiai nepasisekė. Pasak In- 
dianos Džekson, susenti be gyvenimo draugo - tai lyg mirti iš 


sielvarto, ir juodu su tuo sutiko, bet niekada nebūtų to pripažinę. 

Per kelias minutes Pedras Alarkonas atrakino paradines duris, 
išjungė signalizaciją, ir juodu įėjo į vidų. Mileris įjungė mo- 
biliojo telefono žibintuvėlį ir stipriai patempė pavadėlį: Atila 
veržėsi iššiepęs iltis, grėsmingai urgzdamas, pasiruošęs pulti į 
grumtynes. 

Akimoju, kaip paprastai tokiais atvejais, Rajanas Mileris 
tarytum vėl atsidūrė Afganistane. Sveikas protas suvokė, kas 
vyksta: potrauminio streso sindromas, pasikartojantys traumi- 
niai efektai, košmarai, depresija, ašarų arba pykčio priepuoliai. 
Jis įveikė pagundą nusižudyti, polinkį į alkoholizmą ir narko- 
maniją, prieš keletą metų vos neiškeliavęs į anapus, bet žinojo, 
kad požymiai gali pasireikšti bet kurią akimirką, nevalia nusi- 
raminti, dabar tai jo pikčiausi priešai. 

Jis išgirdo tėvo balsą: nė vienas vyras, vertas vilkėti unifor- 
mą, neverkšlena teisindamasis, kad vykdė įsakymus, ir nekal- 
tina karo tarnybos dėl savo košmarų, į karą eina tik stiprūs ir 
narsūs, jei bijai kraujo, ieškok kito amato. Sveikas protas išgrie- 
bė atmintinai žinomus skaičius: pastarąjį dešimtmetį Irake ir 
Afganistane tarnavo 2,3 milijono amerikiečių karių, žuvo 6179, 
sužeista 47 000, diduma suluošinta, 210 000 veteranų gydoma 
nuo to paties sindromo, kokį patyrė jis, nors tas skaičius neat- 
spindi visos negandos, ištikusios ginkluotąsias pajėgas: pagal 
statistikos duomenis, 700 000 kareivių turi psichikos sutriki- 
mų arba smegenų pažeidimų. Tačiau pažeistas Rajano Milerio 
protas, kurio jis negebėjo valdyti, vis dar buvo anos ypatingos 
nakties, Afganistano nakties, spąstuose. 

„Jūrų ruonių“ būrys žygiuoja dykuma, artinasi prie kaime- 
lio aukštų kalnų papėdėje. Įsakyta sulyginti su žeme kiekvieną 


namą, sunaikinti teroristų gaują, kaip manoma, siautėjančią re- 

gione, paimti į nelaisvę keletą kovotojų ir ištardyti. Svarbiausias 
tikslas - sučiupti Osamą bin Ladeną, tą nepagaunamą šmėklą. 
Užduotis vykdoma naktį, kad priešas būtų užkluptas iš netyčių 
ir nukentėtų kuo mažiau pašalinių: naktį nėra moterų turga- 
vietėje ir dulkėse nežaidžia vaikai. Be to, užduotis slapta, bū- 
tina vykdyti greitai ir nepastebimai, tam ir parinktas jo būrys, 
išmankštintas veikti nepakenčiamame dykumos karštyje, Ark- 
ties ledynuose, jūrų gelmėse, skardžiuose kalnuose, džiunglių 
tvaike. Giedra naktis, šviečia mėnesiena, tolumoje Mileris įžiū- 
ri kaimelį, o jiems priėjus arčiau - dešimtį iš molio nudrėbtų 
trobų, šulinį ir diendaržius su galvijais. Krūpteli pamėkliškoje 
nakties tyloje subliovus ožkai, per pečius ir sprandą perbėga 
šiurpas, padidėja adrenalino kiekis kraujyje, įsiręžia kiekvienas 
raumuo, visi vyrai, žygiuojantys drauge, - kaip jo esybės dalis: 
šešiolika bendražygių ir viena širdis. Tai įkalė į galvą instruk- 
torius per pirmąsias pratybas, pragariškąją savaitę, garsiąją hell 
week, kai teko peržengti žmogaus galimybių ribas, išlaikyti pa- 
skutinį išbandymą, kurį pajėgė įveikti tik penkiolika procentų: 
jie - nenugalimieji. 

— Ei Rajanai, kas tau, bičiuli? 

Balsas atsklido iš toli ir dusyk pakartojo jo vardą, kol pa- 
galiau iš Afganistano kaimo jis grįžo į Kalifornijos miestelį 
Tiburoną, į apleistą namą. Jį purtė Pedras Alarkonas. Rajanas 
Mileris atsipeikėjo, giliai įkvėpė oro, stengdamasis nuvaikyti 
prisiminimus ir sutelkti dėmesį į dabartį. Išgirdo, kad Pedras 
patyliukais šaukia Amandą, stengdamasis jos neišgąsdinti, ir 
tuomet susivokė paleidęs Atilą. Pasišvietęs pamatė, kad jis, su- 
klaidintas įvairių kvapų, šniukštinėdamas bėgioja aplink. Buvo 
išmokytas ieškoti sprogmenų ir žmonių, tiek gyvų, tiek miru- 
sių, ir, spragtelėdamas dukart per sprandą, Mileris buvo jam 
įsakęs ieškoti žmogaus. Nepašaukė jo, nes šuo buvo kurčias, 

tik timptelėjo pavadėlį, ir Atila sustojo budrus kaip visada, nu- 
kreipė į jį protingas akis. Rajanas liepė jam nejudėti iš vietos 
ir palaukė, kol šis nusiramins, tada įsakė ieškoti toliau. Sekė iš 
paskos tvirtai laikydamas pavadėlį, nes šuo nuožmiai veržėsi į 
virtuvę, skalbyklą ir galiausiai į svetainę, tuo metu Alarkonas 
laukė prie paradinių durų. Atila veikiai nuvedė jį prie pakavi- 
mo dėžių ir, iššiepęs iltis, apuostė tarpus tarp lentų. 

Mileris pašvietė į vieną dėžę, kurią įniko nagais braižyti 
Atila, ir, viduje išvydęs susirietusią žmogystę, vėl grįžo į pra- 
eitį: beregint atmintyje iškilo du vaikai, drebantys ankštame 
urve: ketverių ar penkerių metų mergaitė su skarele ant galvos, 
iš siaubo išplėstomis didelėmis žaliomis akimis, apsikabinusi 
kūdikį. Atilos urzgimas ir pavadėlio timptelėjimas grąžino jį į 
tikrovę, į šią akimirką. 


Iki soties išsiverkusi, Amanda užmigo dėžėje, susirietusi kaip 
kačiukas, kad būtų šilčiau. Atila išsyk atpažino merginą iš kva- 
po ir atsitūpęs ėmė laukti tolesnių nurodymų, o Mileris tuo 
tarpu bandė ją prižadinti. Ji sunkiai pasikėlė sustingusiais sąna- 
riais, apakinta į veidą nukreipto žibintuvėlio, ir ne išsyk susivo- 
kė, kur esanti. „Čia aš, Rajanas, viskas gerai“, - sukuždėjo Mile- 
ris padėdamas jai atsistoti ir išlipti iš dėžės. Atpažinusi Milerį, 
ji puolė jam ant kaklo ir prisiglaudė prie plačios krūtinės, o jis, 
plekšnodamas jai per nugarą, kuždėjo švelnius žodžius, kokių 
niekam niekada nebuvo sakęs, susigraudinęs iki širdies gelmių, 
lyg ašaromis laistytų jį ne ši lepūnėlė, o kita mergaitė, žalia- 
akė, su broliuku, vaikai, kuriuos jis turėjo atsargiai ištraukti iš 
urvo ir nešti ant rankų, kad jie nematytų, kas atsitiko. Apsiautė 
Amandą savo odiniu švarku ir prilaikydamas nuvedė per sodą, 
paėmė po krūmais paslėptą kuprinę ir, nuėję prie furgonėlio, 
palaukė, kol Pedras Alarkonas užrakins namus. 

Amanda buvo užkimusi nuo verksmo ir slogos, kuri, pra- 
sidėjusi prieš dvi dienas, naktį ne juokais įsisiautėjo. Mileris 
ir Alarkonas tarė, kad tokios būklės ji negalinti važiuoti į ko- 
ledžą, bet, kai ji nesutiko, užsuko į vaistinę nupirkti vaistų ir 
spirito fluorescenciniams dažams nuvalyti nuo rankų, paskiau 
papusryčiavo vienintelėje tuo metu atidarytoje kavinėje, - li- 
noleumo danga, plastikiniai stalai ir kėdės, - kur buvo šilta ir 
gardžiai kvepėjo keptais lašinukais. Pusryčiavo tik keturi vyrai 
su kombinezonais ir statybininkų šalmais. Aptarnavo mergina 
styrančiais kaip ežio spygliai plaukais, mėlynais nagais ir tokia 
apsnūdusi, lyg čia būtų praleidusi visą naktį. 

Belaukdama, kol atneš užsakytus valgius, Amanda paėmė 
iš savo gelbėtojų žodį, kad niekam nė neužsimins, kas jai atsi- 
tiko. Ji, „Riperio“ vedėja, patyrusi nusikaltėlių gaudytoja ir pa- 
vojingų nuotykių sumanytoja, praleido naktį pakavimo dėžėje 
apsibliovusi ir apsisnargliavusi. Pasistiprinus blyneliais su me- 
dumi ir dideliu puodeliu karšto šokolado, išgėrus dvi tabletes 
aspirino, nuotykis, kurį papasakojo jiems springdama, atrodė 
apgailėtinas, bet nei Mileris, nei Alarkonas nesišaipė ir nepiršo 
savo patarimų. Rajanas šveitė kiaušinienę su dešrelėmis, o Pe- 
dras slėpė šypsnį įsikniaubęs į puodelį su kava, varganu matės 
pakaitalu. 

- Iš kur esi? - paklausė Amanda Alarkoną. 

— Iš čia. 

— Tartis ne vietinė. 

- Jis iš Urugvajaus, - įsiterpė Mileris. 

— Iš tokios mažytės šalelės Pietų Amerikoje, - pridūrė Alar- 
konas. 

- Šį semestrą turiu paruošti projektą apie socialinį teisin- 
gumą kurioje nors savo pasirinktoje šalyje. Ar neprieštarau- 


tum, jei pasirinkčiau tavąją? 

— Didžiuočiausi, bet verčiau pasirinktum kokią nors Afri- 
kos ar Azijos šalį, nes manojoje niekada nieko nevyksta. 

— Todėl man ir tinka, bus lengviau. Dalis to projekto - po- 
kalbis su šalies atstovu, galimas daiktas, vaizdo įrašas. Ar su- 
tiktum? 

Juodu pasikeitė telefonais ir elektroniniais adresais, susitarė 
susitikti vasario pabaigoje arba kovo pradžioje ir įrašyti pokal- 
bį. Tą įsimintiną rytą, pusę aštuntos, vyrai paliko merginą prie 
koledžo durų. Atsisveikindama ji droviai pabučiavo kiekvie- 
nam į skruostą, užsimetė kuprinę ant peties ir, nuleidusi galvą, 


nupėdino vilkdama kojas. 


Dirmadienis. O 


Alenas Keleris labiausiai slėpė savo paslaptį - erekcijos sutri- 
kimą, nuo jaunų dienų gėdijosi tos ydos ir todėl vengė lytinių 
santykių su patinkamomis moterimis, bijodamas apsijuokti, ir 
su prostitutėmis, nes po to jausdavosi prislėgtas arba siusda- 
vo iš pykčio. Su savo psichiatru metų metus gvildeno Edipo 
kompleksą, kol pagaliau abiem nusibodo kartoti tą patį ir jie 
nutarė pereiti prie kitų temų. Trokšdamas išlyginti tą trūku- 
mą, panūdo iš esmės pažinti moters jausmingumą ir sužinoti 
tai, ką būtų turėjęs išmokti mokykloje, jeigu, pasak jo, švie- 
timo programos skirtų mažiau dėmesio musių dauginimuisi, 
o daugiau — žmonių lytiniam auklėjimui. Permanė, kaip įma- 
noma mylėtis nesureikšminant erekcijos, potencijos trūkumą 
pakeičiant išmone. Vėliau, kai jau buvo pelnęs suvedžiotojo 
šlovę, atsirado viagra ir ankstesnė bėda nustojo kamuoti. Kai 
žengė į penkiasdešimt pirmuosius metus, nelyginant pavasa- 


rio viesulas į jo gyvenimą įsisuko Indiana, pasiryžusi nušluoti 

menkiausius nepasitikėjimo savimi pėdsakus. Kelias savaites 
draugavo su ja nenueidamas toliau neskubrių bučinių, su pa- 
girtina kantrybe ruošdamas dirvą, kol pagaliau jai nusibodo 
tos įžangos, ir ji, netardama nė žodžio, griebė jam už rankos 
ir ryžtingai nutempė į savo patalą, čiužinį, užkeltą ant keturių 
kojų po nei šiokiu, nei tokiu šilkiniu baldakimu su varpeliais. 
Indiana gyveno tėvo namuose, virš garažo įrengtame būste, 
niekada madų vėjų neliestoje Potrero Hilo zonoje, netoli vais- 
tinės, kurioje Bleikas Džeksonas dvidešimt devynerius metus 
pelnėsi duonos kąsnį. Į darbą ji galėjo važiuoti dviračiu beveik 
lygia vieta - pusiaukelėje buvo tik viena kalva - privalumas 
San Fransiske, kalvynų mieste. Pėsčiomis sparčiais žingsniais 
nusigaudavo per valandą, dviračiu - ne daugiau kaip per dvi- 
dešimt minučių. Į jos būstą vedė dveji laiptai: sraigtiniai, su- 
sisiekiantys su Bleiko butu, ir statūs laiptai iš gatvės, išklerę ir 
slidūs žiemą, tėvas kasmet vis žadėdavo juos taisyti. Du gana 
erdvūs kambariai, balkonas, nedidelis vonios kambarėlis ir 
virtuvėlė. Be to, dar buvo dirbtuvė, artimųjų vadinama raga- 
nos ola, kur, išskyrus lovą, tualetą ir virtuvėlę, visa erdvė buvo 
skiriama aromaterapijos menui ir reikmenims. Tą dieną, kai 
pasiguldė Kelerį į lovą, juodu buvo vieni, nes Amanda gyveno 
bendrabutyje, o Bleikas Džeksonas, kaip ir kiekvieną trečiadie- 
nio vakarą, žaidė skvošą. Nebuvo ko baimintis, kad grįš anksti, 
nes pažaidęs eidavo su draugais pasilinksminti: vokiečių bare 
vaišindavosi kiauliena su troškintais kopūstais ir alumi, kol pa- 
ryčiais juos išgrūsdavo į gatvę. 

Tą vakarą Keleris neturėjo stebuklingosios mėlynos table- 
tės, bet, atsidūręs lovoje, po penkių minučių apsvaigo nuo aro- 
matinių aliejų, neįstengdamas suvaikyti minčių. Atsidavė tai 
jaunai ir linksmai moteriai, kuri padarė stebuklą: sujaudino 


jį be vaistų, vien savo juoku ir išdykavimais. Nespėjo nei su- 

abejoti savo vyriškumu, nei išsigąsti, apdujęs nusekė ten, kur ji 
vedė, ir didžiai dėkingas grįžo iš iškylos į tikrovę. Ir ji, turėjusi 
ne vieną meilužį ir palyginusi jį su kitais, irgi buvo dėkinga, 
nes jis pirmas stengėsi ne tiek pats pasitenkinti, kiek patenkinti 
ją. Nuo tos dienos Indiana visada ieškodavo Kelerio, skambin- 
davo telefonu aistrindama savo geismu ir nuotaika, siūlydavo 
susitikti Fermonte, liaupsindavo jį ir lepindavo. 

Keleris niekada nepajusdavo apsimetimo ar kokių nors už- 
mačių. Indiana atrodė nuoširdi, linksma, meilės apakinta. Tad 
buvo lengva ją mylėti; vis dėlto jis stengėsi per daug nejįsijaus- 
ti, laikė save svečiu šioje žemėje, praeiviu, kuris nestabteli kuo 
nors susidomėjęs, išskyrus meną, žadantį jam amžinybę. Buvo 
pasiekęs daug pergalių, bet nė karto nebuvo rimtai įsimylėjęs, 
kol susitiko su Indiana, vienintele jį prisijaukinusia moterimi. 
Buvo įsitikinęs, kad ši meilė negęsta tik todėl, jog nei vienas, 
nei kitas nesieja jos su asmeniniu gyvenimu. Indiana tenkinosi 
mažu, o jam patiko tas nesavanaudiškumas, nors atrodė įtar- 
tinas: jis laikėsi tos nuomonės, jog žmonių santykiai - tai lyg 
mainai, laimi tas, kas bukliausias. Jie nugyveno drauge ketverius 
metus nežiūrėdami į ateitį, ir, nors jis ir neketino jos vesti, vis 
dėlto jautėsi įžeistas, kad ir ji apie tai negalvoja: laikė save puikia 
partija bet kuriai moteriai, ypač neturinčiai išteklių kaip India- 
na. Beje, būta ir amžiaus skirtumo, bet pažinojo keletą penkias- 
dešimtmečių, vedusių dvidešimčia metų jaunesnę moterį. Iš pat 
pradžių, nuo tos nepamirštamos nakties po indišku baldakimu, 
Indiana nieko daugiau iš jo nereikalavo, tik ištikimybės. 

— Man taip gera su tavimi, Indi, - gana reto atvirumo prie- 
puolio ištiktas, prisipažino jis džiaugdamasis tuo, ką patyrė be 
piliulių. - Tikiuosi, kad niekada nesiskirsime. 

— Kaip sutuoktiniai? 


— Kaip įsimylėjėliai. 

- Kitaip tariant, išimtiniai santykiai. 

— Atseit, monogamija? - nusijuokė jis. 

Jis mėgo bendrauti, susitikti su įdomiais išprususiais žmo- 
nėmis, ypač su moterimis, savaime linkstančiomis prie jo, nes 
mokėjo jas vertinti. Būdavo visada kviečiamas į pobūvius, ap- 
rašomus aukštuomenės kronikoje, turėjo aibę pažįstamų gar- 
senybių, žinojo visas paskalas, skandalus. Dėjosi Kazanova, 
moterims žadindamas viltį, o vyrams pavydą, bet meilės nuo- 
tykiai trukdė mėgautis gyvenimu ir teikė mažiau malonumo 
nei intelektualus pokalbis ar geras spektaklis. Indiana Džekson 
sugebėjo įrodyti, jog esama išimčių. 

— Susitarkime, Alenai. Ištikimybė turi būti abipusė, kad nei 
tu, nei aš nesijaustume apgauti, - pasiūlė ji su netikėtu rimtu- 
mu. - Teko tiek kentėti dėl buvusio vyro meilės nuotykių ir 
melo, kad nebenoriu dar sykį to patirti. 

Nė nedvejodamas jis pasirinko monogamiją - nebuvo toks 
kvailas, kad prisipažintų ir taip neteikiąs pirmenybės tam da- 
lykui. Ji pritarė, bet perspėjo, kad jų santykiai iškart nutrūksią, 
jeigu jis būsiąs jai neištikimas. 

— Dėl manęs gali būti ramus: jeigu aš įsimylėjusi, man len- 
gva išsaugoti ištikimybę, - pridūrė. 

— Tuomet stengsiuos, kad visada mane mylėtum, - atsakė jis. 

Pustamsiame kambaryje, spingsint žvakėms, nuoga India- 
na, sėdinti lovoje pariestomis kojomis ir susitaršiusiais plaukais, 
buvo meno kūrinys, kurį Keleris stebėjo eksperto akimis. Prisi- 
minė Miuncheno pinakotekoje matytą Rubenso „Leukipo duk- 
terų pagrobimą - apvalios krūtys su rausvais speniukais, plačios 
strėnos, vaikiškos duobutės ant kelių ir alkūnių, - tik šios moters 
lūpos paputusios nuo bučinių, o veide nedviprasmiška patenkin- 
to geismo išraiška. Geidulinga, tarė sau ir nustebo pajutęs kaip 


niekad anksčiau ūmai ir ryžtingai kūną atsiliepiant į dirginimą. 

Po mėnesio ėmė ją sekti negalėdamas patikėti, kad tokio- 
je palaidų papročių San Fransisko aplinkoje ši jauna gražuo- 
lė būtų jam ištikima tik todėl, jog davė žodį. Pavyduliavimo 
apakintas, jis taip pasikeitė, kad pasisamdė privatų seklį, tokį 
Samuelį Hamiltoną Jaunesnįjį, nurodė jam stebėti Indianą ir 
surašyti visus bendraujančius su ja vyrus, įskaitant ir pacien- 
tus. Hamiltonas, menkas žmogelis, iš pažiūros neišvaizdus bui- 
tinių elektros prietaisų pardavėjas, turėjo tokią pat puikią uos- 
lę kaip ir tėvas, garsus reporteris, septintajame dešimtmetyje 
San Fransiske atskleidęs keletą nusikaltimų, įamžintas Viljamo 
C. Gordono detektyviniuose romanuose. Sūnus buvo iš akies 
trauktas tėvas: žemo ūgio, rudaplaukis, gerokai pliktelėjęs, pas- 
tabus, užsispyręs ir kantrus kovoje su padugnėmis, bet gyven- 
damas gimdytojo legendos šešėlyje negalėjo išvystyti visų savo 
gebėjimų ir pelnėsi duonos kąsnį kaip įmanydamas. Ištisą mė- 
nesį sekęs Indianą, Hamiltonas nepastebėjo nieko įdomaus, ir 
Keleris kurį laiką tuo tenkinosi, tačiau neilgai ištvėrė, vėl krei- 
pėsi į tą patį seklį, ir tokiu pat gėdingu nuoseklumu pasikartojo 
visas įtarimų ciklas. Laimė, Indianai nekilo įtarimo, jog jis rez- 
ga pinkles, nors ji taip dažnai susidurdavo su Samueliu Hamil- 


tonu pačiose neįprasčiausiose vietose, kad net ėmė sveikintis. 


Antradienis. 10 


Devintą valandą ryto vyriausiasis inspektorius Bobas Martinas 
atvyko į Aštonų būstą, esantį Ramiojo Vandenyno Aukštumo- 
se. Trisdešimt šešerių metų, lyg ir per jaunas žmogžudysčių 
skyriaus viršininko postui užimti, bet niekas nebandė ginčyti 
jo kompetencijos. Vidurinę mokyklą baigė vargais negalais, pa- 


sižymėjęs nebent kaip sportininkas, ir visą savaitę šventė pa- 

baigtuves su draugeliais, visiškai pamiršęs, kad neseniai vedė, 
o žmona pagimdė dukrelę, paskui motina ir močiutė pristatė 
plauti indų viename šeimos restoranėlyje petys į petį su pačiais 
skurdžiausiais imigrantais meksikiečiais, pusė jų nelegalų, kad 
permanytų, kaip uždirbama duona be mokslo ir amato. Keturių 
mėnesių po dviejų tironių matronų padu užteko nuo tinginys- 
tės pagydyti; dvejus metus pasimokęs universitete, įstojo į Po- 
licijos akademiją. Buvo gimęs vilkėti uniformą, nešioti ginklą 
ir mėgautis galia, išmoko drausmės, buvo nepaperkamas, drą- 
sus ir užsispyręs, turėjo ganėtinai jėgų bet kuriam nusikaltėliui 
įbauginti, garsėjo tvirta ištikimybe policijos skyriui ir kolegoms. 

Vairuodamas automobilį, pasikalbėjo telefonu su patikima 
padėjėja Petra Hor, glaustai apibūdinusia smurto auką. Ričar- 
das Aštonas, žinomas psichiatras, dešimtajame dešimtmetyje 
pagarsėjęs dviem knygomis „Paauglių lytinio brendimo sutri- 
kimai“ bei „Asocialaus tipo asmenybės sutrikimo gydymas“ ir 
visai neseniai dalyvavęs vienoje konferencijoje, kurioje išdės- 
tė autizmo sutrikimą turinčių vaikų gydymo hipnoze prana- 
šumus. Konferencija pasklido po internetą kaip virusas, nes 
sutapo su žinia, kad pastaraisiais metais grėsmingai padau- 
gėjo autizmo atvejų, be to, konferencijos metu Aštonas atliko 
eksperimentą, kokį būtų galima priskirti nebent Svengaliui*: 
norėdamas išsklaidyti klausytojų abejones ir įrodyti, kokie pa- 
veikūs esame hipnozei, paprašė visus sunerti rankas ant pa- 
kaušio; po kelių minučių du trečdaliai dalyvių negalėjo atnerti 
rankų, nors ir kaip tempė jas ir raitėsi, kol pagaliau Aštonas 
nutraukė įtaigą. Bobas Martinas neprisiminė girdėjęs to žmo- 


gaus vardo ir juo labiau knygų pavadinimų. Petra Hor paaiški- 


* Anglų rašytojo Georgeo du Maurier (1834-1896) romano „Trilby“ pa- 
grindinis veikėjas, neprilygstamas muzikantas ir hipnotizuotojas. 

no, kad Aštono gerbėjai laiko jį vaikų ir paauglių psichiatrijos 
autoritetu, bet kritikai vadina jį nacistu, kaltina grindžiant savo 
teoriją iškreiptais faktais ir naudojant draudžiamus neįgaliųjų 
ir nepilnamečių ligonių gydymo metodus. Be to, pridūrė, kad 
jis dažnai reiškiasi spaudoje ir televizijoje kaip paprastai pole- 
minėmis temomis, ir atsiuntė vaizdo įrašą, kurį inspektorius 
peržiūrėjo savo mobiliojo telefono ekrane. 

— Pažiūrėkit, viršininke, jei norit pamatyti jo žmoną. Ašto- 
no trečioji žmona - Ajanė, - tarė Petra. 

— Kas ji tokia? 

— Ak viršininke! Tik nesakykit, kad nežinot, kas tokia Aja- 
nė! Tai viena garsiausių pasaulio manekenių. Gimė Egipte. Ji 
iškėlė aikštėn moterų lytinių organų žalojimo praktiką. 

Mažyčiame mobiliojo telefono ekrane Bobas Martinas at- 
pažino žavingą moterį išsišovusiais skruostikauliais, mieguis- 
tomis akimis ir ilgu kaklu, matytą iliustruotų žurnalų virše- 
liuose, ir nejučia švilptelėjo susižavėjęs. 

— Gaila, kad anksčiau su ja nesusipažinau! - sušuko. 

- Dabar ji našlė, galite pabandyti. Tiesą pasakius, neblogai 
atrodote. Jeigu nusiskustumėte tuos savo narkotikų prekeivio 
ūsus, atrodytumėte tikras gražuolis. 

— Meilinatės, panele Hor? 


— Nebijokite, viršininke, jūs ne mano skonio. 


Sustabdęs automobilį prie Aštonų būsto, inspektorius išjungė 
telefoną. Namą užstojo aukšta balto mūro siena, virš kurios 
kyšojo amžinai žaliuojančių sodo medžių viršūnės. Iš išorės 
būstas neatrodė itin prašmatnus, tačiau, sprendžiant iš adre- 
so Ramiojo Vandenyno Aukštumų rajone, jo savininkai už- 


ėmė aukštą padėtį visuomenėje. Dvivėriai metaliniai vartai 

automobiliams buvo uždaryti, bet varteliai pėstiesiems atlapi. 
Gatvėje pastebėjęs teismo medicinos ekspertų automobilį, Bo- 
bas Martinas pro dantis iškeikė uolius tarnautojus, kurie daž- 
niausiai atvyksta anksčiau už visus ir, nelaukdami policijos, 
paknopstomis skuba suteikti pirmąją pagalbą. Vienas pareigū- 
nas nuvedė jį per tankų apleistą sodą prie namo, pasibaisėti- 
no griozdo, netvarkingai sukrauto iš betono ir stiklo kubų, lyg 
nukentėjusio nuo žemės drebėjimo. Sode keliolika policininkų 
laukė nurodymų, bet inspektorius, nenukreipdamas žvilgsnio 
į šalį, spoksojo į tamsiaodę pasakų fėją, lyg sklendžiančią oru 
jo link žydriems šydams plevenant, moterį, ką tik matytą tele- 
fono ekrane. Ajanė buvo beveik tokio pat ūgio kaip jis, išsty- 
pusi, trešnių medžio spalvos, tiesi kaip bambukas ir lanksčių 
judesių kaip žirafa -— tie trys palyginimai beregint šovė į galvą 
kai ji priėjo basa, šilkine vandenų ir padangių spalvos tunika ir 
atkišo ilgapirštę ranką nelakuotais nagais. 

— Ponia Ašton, manding... Aš vyriausiasis inspektorius Bo- 
bas Martinas, žmogžudysčių skyriaus vadovas. 

— Galite vadinti mane Ajane, inspektoriau. Aš pati skambi- 
nau į policiją, - tarė manekenė, turint galvoje aplinkybes, per- 
nelyg ramiu balsu. 

— Prašom papasakoti, kas atsitiko, Ajane. 

- Šiąnakt Ričardas nenakvojo namie. Šįryt nunešiau jam į 
kabinetą kavos ir... 

— Kelintą valandą? 

— Regis, tarp penkiolika minučių devintos ir dvidešimt 
penkios minutės devintos. 

— Kodėl jūsų vyras nenakvojo namie? 

— Ričardas dažnai naktimis dirbdavo arba skaitydavo kabi- 


nete. Buvo nakviša, neimdavau į galvą, jei negrįždavo, kartais 

net nepastebėdavau, nes miegojome kiekvienas savo miega- 
majame. Šiandien mūsų vedybų sukaktis, pirmosios metinės, 
ir norėjau padaryti vyrui staigmeną, todėl nunešiau jam kavą 
vietoj Galango. 

— Kas tas Galangas? 

— Tarnas. Galangas gyvena čia, filipinietis. Be to, turime vi- 
rėją ir ateinančią namų darbininkę. 

— Norėčiau pasikalbėti su visais trimis. Tęskite. 

— Buvo tamsu, užuolaidos užtrauktos. Uždegiau šviesą ir 
tuomet pamačiau... - suvapėjo moteris ir akimirką neteko ne- 
priekaištingos savitvardos, bet tuojau pat suėmė save į rankas 
ir ženklu paprašė Martiną sekti iš paskos. 

Inspektorius įsakė patruliams iškviesti pastiprinimą ir ap- 
supti pastatą, kad nesiveržtų žiopliai ir žurnalistai, kurie, be 
abejo, sulėksią ilgai netrukus, turint omeny Aštono vardą, ir 
šaliniu taku nuėjo įkandin manekenės prie priestato, tokio pat 
ultramodernaus stiliaus kaip ir pagrindinis pastatas. Ajanė pa- 
aiškino, kad vyras ten priimdavo savo privačiai konsultuoja- 
mus pacientus. 

— Peršalsite, Ajane, apsirenkite ir apsiaukite, - tarė Bobas 
Martinas. 

— Aš užaugau basa, esu pripratusi. 

— Tuomet palaukite lauke. Jums neverta dar sykį viso to 
matyti. 

— Ačiū, inspektoriau. 

Martinas žvilgsniu palydėjo ją, nusiūbuojančią per sodą, ir 
pasitaisė kelnes, susigėdęs nederamo, nelabai profesionalaus 
impulso, deja, gana dažnai ištinkančio tokiais atvejais. Papurtė 
galvą, stengdamasis nuvyti tos Afrikos deivės sužadintus vaiz- 
dinius, ir įžengė į kabinetą, kurį sudarė du erdvūs kambariai. 
Pirmajame pasieniais rikiavosi knygų lentynos, langus dengė 

storos lininės užuolaidos, stovėjo krėslas, šokolado spalvos odi- 
nė sofa ir senovinis raižyto medžio stalas. Ant smėlio spalvos 
kiliminės dangos buvo pakloti du gerokai susidėvėję persiški 
kilimai, kurių kokybė buvo akivaizdi net tokiam menkai išma- 
nančiam dekorą žmogui kaip jis. Įsidėmėjo pūkinę antklodę ir 
pagalvę ant sofos ir, taręs sau, kad čia miegodavo psichiatras, 
pasikasė pakaušį nesuvokdamas, kodėl Aštonui kabinetas pa- 
tiko labiau nei Ajanės lova. „Juo dėtas...“ - dingtelėjo mintis, 
bet tuojau pat jis sutelkė dėmesį į policijos pareigūnui deramas 
pareigas. 

Ant stalo išvydęs padėklą su kavinuku ir švariu puodeliu, 
padarė išvadą, jog, padėjusi jį, Ajanė iškart nepastebėjo vyro. 
Nuėjo į kitą kambarį, kuriame stovėjo didelis raudonmedžio 
rašomasis stalas. Lengvai atsiduso įsitikinęs, kad gaisrininkai 
nepripėdavo kabineto: vos užmetę akį, įvertino padėtį ir pasi- 
šalino palikdami neliestą nusikaltimo vietą. Dar turėjo kelias 
minutes iki atvykstant teismo medicinos ekspertų brigadai. 
Užsimovė gumines pirštines ir pradėjo pirminę apžiūrą. 

Ričardo Aštono kūnas gulėjo aukštielninkas ant grindų, 
šalia rašomojo stalo, surištomis rankomis, lipnia juosta užkli- 
juota burna. Buvo pilkomis kelnėmis, melsvais marškiniais, 
atsagstytu mėlynu kašmyriniu megztiniu, basas. Išsprogusios 
akys sklidinos nežmoniško siaubo, tačiau nė ženklo, kad būtų 
grūmęsis dėl gyvybės, kambarys tvarkingas, tik ant rašomojo 
stalo apversta stiklinė su vandeniu. Kai kurie popieriai ir kny- 
ga peršlapę, dokumentuose kai kur išsiliejęs rašalas, ir Bobas 
Martinas atsargiai juos kilstelėjo, nuvarvindamas vandenį. 
grafuoti ir ištyrinėti Ingrida Dan. Nepastebėjo nei žaizdų, nei 
kraujo. Apsižvalgė ieškodamas ginklo, bet, nežinodamas mir- 
ties priežasties, pasitenkino bendra apžiūra. 

Savitas Indianos gebėjimas gydyti savo energiniu lauku ir nu- 
statyti Žmonių negalias pasireiškė dar vaikystėje, ir ji nešė tą 
kryžių, kol pagaliau pradėjo juo naudotis gyvenime. Išmoko 
anatomijos pradmenų, gavo fizioterapeutės diplomą ir po ke- 
tverių metų holistinėje klinikoje atidarė konsultaciją, padeda- 
ma tėvo ir buvusio vyro, kurie iš pradžių mokėjo patalpų nuo- 
mą, kol ji susirado nuolatinių pacientų. Pasak tėvo, ji turėjo 
šikšnosparnio sonarą - gebėjimą aklai aptikti savo pacientų 
negalios vietą ir stiprumą. To sonaro padedama, nustatydavo 
diagnozę, numatydavo gydymą ir tikrindavo rezultatus, tačiau 
gydydama pasikliaudavo širdies balsu ir blaiviu protu. 

Jos naudojamas ligos nustatymo metodas buvo užgaidus, 
reikšdavosi įvairiai, kartais pasisekdavo, kartais ne, bet nepa- 
vykus pasitelkdavo nuojautą, kuri, tiriant paciento sveikatą, 
niekada neapgaudavo. Užtekdavo vieno arba dviejų seansų nu- 
spręsti, ar pacientas sveiksta, priešingu atveju siųsdavo pas kitą 
holistinės klinikos kolegą, akupunktūros, homeopatijos, vaista- 
žolių, vizualizacijos, refleksologijos, hipnozės, jogos, muzikos 
ir šokio, žalios gyvos mitybos ar kurios kitos terapijos, kurių 
netrūksta Kalifornijoje, specialistą. Tik labai retais atvejais pa- 
tardavo kreiptis į gydytoją, nes pacientai, ateinantys pas ją, bū- 
davo išbandę visas tradicinės medicinos priemones. 

Indiana iš pradžių išklausydavo naujojo paciento istoriją, 
taip suteikdama progą išlieti širdį, kartais to užtekdavo: atidus 
klausymasis daro stebuklus. Paskiau imdavo gydyti rankomis, 
įsitikinusi, kad žmogų glostyti būtina; paprasčiausiu masažu 
daugelį buvo pagydžiusi nuo vienatvės, sielvarto ar atgailos. Jei 
liga nemirtina, sakydavo ji, organizmas beveik visada pats pa- 
sveiksta. Jos vaidmuo buvo tik duoti laiko organizmui ir pa- 

skatinti procesą: nekantriems žmonėms jos metodas netiko. Ji 
naudojo ištisą rinkinį priemonių, jos žodžiais tariant, visapusio 
gydymo kursą, anot Bleiko Džeksono, raganavo - tas žodis galė- 
jo atbaidyti pacientus netgi tokiame tolerantiškame mieste kaip 
San Fransiskas. Indiana slopino ligos požymius, maldė skausmą, 
stengėsi pašalinti neigiamą energiją ir suteikti jėgų pacientui. 

Kaip tik tai dabar ji ir darė su Gariu Bransviku, kuris gu- 
lėjo aukštielninkas ant stalo, užsimerkęs, užklotas paklode, su 
šešiais stipriais magnetais ant liemens, užliūliuotas raminamo- 
jo vetiverijų ir vos girdimo vandens čiurlenimo, vėjo ūžesio 
ir paukščių čiulbėjimo įrašo. Jausdamas, kaip Indiana delnais 
spaudžia jam galvą, liūdnai skaičiavo minutes, likusias iki se- 
anso pabaigos. Tą dieną kaip niekad jam reikėjo tos moters 
pagalbos. Išsikamavęs naktį, atsikėlė paryčiais lyg nuo pagirių 
skaudama galva, nors svaigalų nevartojo, ir atėjo į Indianos ka- 
binetą kankinamas nepakenčiamos migrenos, kurią ji sugebėjo 
nuslopinti savo magiškais metodais. Ištisą valandą vaizdavosi, 
kaip iš kosmoso tolybių leidžiasi srautas žvaigždžių dulkių ir, 
perėjęs per jos rankas, užkloja pacientą. 

Nuo praeitų metų lapkričio, kai Bransvikas pirmąsyk at- 
ėjo į jos kabinetą, Indiana naudojo įvairius metodus pasiek- 
dama tokių menkų rezultatų, kad apėmė neviltis. Jis tvirtino, 
kad gydymas jam padeda, bet ji jautė jo negalią taip aiškiai, lyg 
peršvietusi rentgeno spinduliais. Buvo įsitikinusi, kad sveika- 
tą nulemia harmoninga kūno, proto ir dvasios pusiausvyra, o 
kadangi Bransviko fizinė būklė nekėlė jokių įtarimų, vadinasi, 
negalios priežastis - iškankintas protas ir belaisvė dvasia. Vy- 
riškis ją patikino turėjęs laimingą vaikystę ir normalią jaunystę, 
tad, galimas daiktas, būta kažko, kas siejosi su ankstesniais gy- 
venimais. Indiana laukė progos atsargiai užsiminti apie būtiny- 


bę išvalyti karmą. Šios rūšies specialistas buvo vienas tibetietis. 

Bransvikas buvo sudėtinga asmenybė. Indiana tai supra- 
to iš karto, jam dar nespėjus ištarti nė žodžio per pirmąjį se- 
ansą — pajuto, kad jam galvą veržia geležinis žiedas, o pečius 
slegia maišas akmenų: nelaimingasis vilko nepakeliamą naštą. 
Chroniška migrena, nustatė ji, ir jis, nustebintas jos aiškiare- 
gystės, paaiškino, jog galvos skausmai pastaraisiais metais taip 
sustiprėjo, kad jis turėjo atsisakyti geologo darbo. Šios profe- 
sijos žmogus turi būti geros sveikatos, pridūrė, tenka landžio- 
ti po olas, kopti į kalnus ir gyventi po atviru dangumi. Buvo 
dvidešimt devynerių, malonaus veido, silpno kūno sudėjimo, 
trumpai kirptais plaukais, kad nebūtų tokia ženkli ankstyva 
plikė, pilkomis akimis ir nešiojo akinius juodais aptaisais, 
anaiptol neteikiančiais grožio. Ateidavo į kabinetą Nr. 8 kiek- 
vieną trečiadienį, visada laiku, o labai prireikus paprašydavo 
papildomo seanso. 

Paprastai atnešdavo Indianai kuklių dovanėlių, kaip antai: 
gėlių arba poezijos knygelių manydamas, kad moterims patinka 
rimuoti eilėraščiai gamtos tema apie paukštelius, debesėlius ir 
upelius, ir ji iš tikrųjų juos mėgo prieš susipažindama su Alenu 
Keleriu, negailestingu meno ir literatūros klausimais. Meilužis 
supažindino ją su japonų tradiciniais haiku ir šiuolaikiniais 
gendai, bet slapčia ji taipgi skaitydavo saldžius eilėraštukus. 

Bransvikas avėjo batus storais guminiais padais, vilkėjo 
džinsus ir odinę striukę su metalinėmis kniedėmis - drabu- 
žius, nelabai derančius prie triušelio išvaizdos. Indiana bandė 
kaip ir visus savo pacientus pažinti jį iš panagių, kad paaiškėtų 
jo negalios priežastis, tačiau vyriškis buvo jai užskleista knyga. 
Beveik nieko apie jį nežinojo, o kai jis išeidavo, pamiršdavo ir 
tai, ką būdavo išpešusi. 

Tą trečiadienį, baigiantis seansui, Indiana davė jam bute- 


liuką rožinių snapučių eterinio aliejaus, kad prisimintų sapnus. 

— Aš nesapnuoju, bet mielai susapnuočiau tave, - tarė 
Bransvikas įprastu ilgesingu tonu. 

— Visi žmonės sapnuoja, bet mažai kas domisi sapnais, — 
atsakė ji, nekreipdama dėmesio į jo užuominą. - Pavyzdžiui, 
Australijos aborigenams sapnai prilygsta tikrovei. Ar esi matęs 
aborigenų piešinių? Jie piešia sapnus, tai nuostabūs paveikslai. 
Aš laikau užrašų knygelę ant naktinio staliuko ir vos atsibudusi 
užsirašau reikšmingiausius sapnus. 

— Kuriems galams? 

— Kad nepamirščiau, nes jie nurodo man kelią, padeda dar- 
be ir išaiškina abejones, - atsakė ji. 

— Ar mane sapnuoji? 

— Sapnuoju visus pacientus. Patariu tau, Gari, užsirašyti 
sapnus ir juos apmąstyti, - atsakė ji, vėl dėdamasi neišgirdusi 
klausimo. 

Pirmuosius du seansus Indiana paskyrė išimtinai moky- 
mui: pasakojo Bransvikui apie meditavimo naudą, apie tai, 
kaip sveika valyti protą nuo minčių, giliai įkvėpti, kad oras 
patektų į visas kūno ląsteles, ir iškvėpti atsipalaiduojant nuo 
įtampos. Patarė jam, migrenos priepuoliui prasidėjus, susiras- 
ti ramią vietelę ir penkiolika minučių medituoti - atsipalai- 
duoti įdėmiai stebint ligos pasireiškimus, užuot juos slopinus. 
„Skausmas, kaip ir visi pojūčiai, - tai dvasios vartai, - aiškino 
ji. - Apmąstyk, ką jauti ir ko nenori jausti. Domėkis savo kūnu. 
Jei sugebėsi taip susikaupti, pamatysi, kad skausmas keičiasi ir 
tavyje atsiveria kažkas kita, bet perspėju - protas neduos tau 
ramybės, stengsis brukti mintis, vaizdus ir prisiminimus, nes 
neurozė jam dera, Gari. Svarbiausia, rask laiko save pažinti, 
pabūti vienas, tyloje, be televizijos, be mobiliojo telefono, be 
kompiuterio. Pažadėk, kad taip darysi bent penkias minutes 
per dieną.“ Tačiau nors ir kaip giliai Bransvikas kvėpavo, nors 

ir kaip susikaupęs meditavo, vis viena buvo, kaip buvęs, nervų 
kamuolys. 

Indiana atsisveikino su pacientu, išgirdo, kaip laiptų link 
koridoriumi nukaukši jo batai, ir atsidususi sudribo ant kėdės, 
išsekinta to nelaimingojo spinduliuojamos neigiamos energijos 
ir jo romantiškų užuominų, kurios iš tiesų jau ėmė nusibosti. 
Užuojauta jos darbe buvo būtina, bet kai kuriems pacientams 
ji troško sprandą nusukti. 


Trečiadienis, || 


Pašėlusiai vaikantis skvošo kamuoliuką, Bleiko Džeksono te- 
lefone susikaupė bent šešios dukraitės žinutės. Pasibaigus pa- 
skutiniam setui, jis pailsėjo, nusiprausė ir persirengė. Buvo jau 
devinta vakaro, ir jo bičiulis alpte alpo elzasietiško patiekalo 
ir alaus. 

— Ar čia tu, Amanda? 

— O kas dar galėtų būti? Juk man skambini, - atšovė du- 
kraitė. 

— Ar man skambinai? 

- Žinoma, seneli, todėl tu man ir atskambini. 

— Gerai jau, gerai! Kurių velnių nori, geltonsnape? - neiš- 
tvėrė Bleikas. 

- Noriu sužinoti apie psichiatrą. 

- Psichiatrą? Aha! Tą, kurį šiandien nužudė. 

- Šiandien tik paskelbta laikraščiuose, o nužudytas užvakar 
naktį arba vakar rytą. Gauk kuo daugiau žinių. 

— Iš kur? 

— Pasikalbėk su tėčiu. 

— O kodėl pati nepaklausinėji? 

— Paklausinėsiu, kai tik pamatysiu, bet tuo tarpu galėtum 
tęsti tyrimą. Paskambink rytoj, praneši, ką sužinojai. 

- Turiu dirbti, be to, negaliu kas minutė trukdyti tavo tėčio. 

— Ar nori žaisti „Riperį *? 

— Noriu. 

Vyriškis buvo anaiptol ne prietaringas, bet įtarė, kad žmo- 
nos dvasia įsimiklino atiduoti jį Amandos valiai. Prieš mirda- 
ma Mariana patikino, kad visada jį globos ir padės rasti paguo- 
dą vienatvėje. Jis pagalvojo, kad ji, ko gero, turi omeny antrą 
žmoną, bet iš tikrųjų ji kalbėjo apie Amandą. Tiesą pasakius, 
jis neturėjo laiko gedėti mylimos žmonos, nes pirmuosius naš- 
lystės mėnesius vos spėdavo valgydinti dukraitę, migdyti, keisti 
vystyklus, maudyti, sūpuoti. Net naktį netekdavo lovoje ilgėtis 
Marianos šilumos - mergaitei amžinai sopėdavo pilvuką ir ji 
klykdavo iš visų plaučių. Jos klyksmas prižadindavo Indianą, 
ši galiausiai irgi pratrūkdavo verkti, kol jis viena pižama vaikš- 
čiodavo po kambarį su mažyle ant rankų, sekdamas jai chemi- 
jos formules, mintinai iškaltas farmacijos mokykloje. Tuo metu 
Indiana buvo šešiolikos, nieko neišmanė apie jai visiškai naujas 
motinos pareigas, graužėsi, kad stora kaip banginis ir kad vy- 
ras niekam tikęs. Kai pagaliau Amandai nustojo sopėti pilvuką, 
pradėjo dygti dantukai, paskiau, apsirgusi vėjaraupiais, degė 
karščiu, perdėm išberta vandeningomis pūslelėmis. 

Logiškai mąstantis senelis kartą susigriebė balsu klausiąs 
žmonos šmėklos, ką turėtų daryti su ta vargo mergaite, ir atsa- 
kymas atėjo įsikūnijęs į Elsą Dominges, imigrantę gvatemalietę, 
jo svočios donjos Enkarnasjonos siųstą. Elsa turėjo darbo per 
akis, bet jai pagailo Džeksono, gyvenančio kiaulide virtusiame 
būste su netikusia dukterimi, bėgliu žentu ir verksne išlepėle 
dukraite, todėl atsisakė kitų darbdavių ir visa širdimi atsidavė 
tai šeimynai. Atvažiuodavo senu automobiliu, įsispyrusi į šle- 

pes, sportiškai apsirengusi, nuo pirmadienio iki penktadienio 
imtinai, tuo laiku, kai Bleikas Džeksonas eidavo į vaistinę, o 
Indiana į vidurinę mokyklą, galiausiai padarė tvarką ir suge- 
bėjo perauklėti Amandą, kad iš pajodžargos ji taptų daugmaž 
normalia mergaite. Kalbėjo su ja ispaniškai, mokė valgyti taip, 
kad lėkštėje neliktų nė trupinėlio, žengti pirmuosius žingsnius, 
paskiau dainuoti, šokti, valyti su dulkių siurbliu ir dengti stalą. 
Kai Amandai sukako treji ir jos tėvai galutinai išsiskyrė, pado- 
vanojo jai rainiukę katytę, kad turėtų draugę ir augtų sveika. 
Jos kaime vaikai auga tarp gyvulių ir geria nešvarų vandenį, to- 
dėl niekad neserga kaip amerikiečiai, iškrintantys nuo pirmos 
pasitaikiusios bakterijos. Jos teorija pasitvirtino: katė Džina iš- 
gydė Amandą nuo dusulio ir pilvasopio. 


Uenktadienis, 13 


Indiana atsisveikino su paskutiniu tos savaitės ligoniu, reuma- 
tu sergančiu pudeliu, kurį gydė nemokamai, nes širdį skaudėjo 
jį išvydus, o jo šeimininkė, dukters mokytoja, buvo amžinai 
skolose paskendusi per savo vyrą lošėją, ir pusę septintos užra- 
kino kabinetą Nr. 8. Nuskubėjo į Rosinio kavinę, kur jos laukė 
tėvas su dukterimi. 

Bleikas Džeksonas kiekvieną penktadienį važiuodavo į ko- 
ledžą dukraitės. Ištisą savaitę laukdavo tos valandėlės, kada 
turės savo automobilyje nelaisvėn paimtą Amandą, o paskiau 
stengdavosi važiuoti tomis gatvėmis, kur didžiausias eismas, 
kad kuo ilgiau užsitęstų kelionė. Senelis ir dukraitė buvo bi- 
čeliai, sąmokslininkai, nusikaltimo bendrininkai, jų žodžiais 
tariant. Visas tas penkias dienas, kai mergina gyvendavo ben- 
drabutyje, jie beveik kas dieną susisiekdavo ir naudodavosi 

menkiausia proga, kad galėtų pažaisti šachmatais ar „Riperį. 
Telefonu aptardavo jo surinktas naujienas apie visokias keiste- 
nybes: Pekino zoologijos sode gimė dvigalvis zebras, Oklaho- 
moje nuo savo bezdalų užtroško storulis, nusikaltėliai rūsyje 
laikė pagrobtus neįgaliuosius, savindamiesi jų socialinio drau- 
dimo išmokas. Pastaraisiais mėnesiais aptardavo tik vietinius 
nusikaltimus. 

Įėjusi į kavinę, Indiana susiraukė išvydusi, jog Bleikas 
ir Amanda sėdi drauge su Gariu Bransviku, kurio nesitikėjo 
pamatyti su savo artimaisiais. Nort Biče, kur buvo uždraus- 
tos didžiųjų prekybos tinklų įmonės, kad palengva neišmir- 
tų smulkusis verslas, teikiantis savito žavesio italų kvartalui, 
daugmaž dvylikoje senų kavinių galima atsigerti puikios ka- 
vos. Vietiniai gyventojai pasirinkdavo tinkamiausią ir likdavo 
jai ištikimi: pagal kavinę sprendžiama apie žmogų. Bransvikas 
negyveno Nort Biče, tačiau pastaraisiais mėnesiais taip dažnai 
lankėsi Rosinio kavinėje, kad jį imta laikyti nuolatiniu klientu. 
Pasėdėdavo prie staliuko palei langą, prikepęs prie savo kom- 
piuterio, su niekuo nesikalbėdamas, išskyrus Denį DAndželą, 
kuris begėdiškai meilindavosi vien trokšdamas pasimėgauti jo 
pasipiktinimu, kaip prisipažino Indianai. Jam būdavo smagu, 
kad vyriškis gūžiasi ant kėdės susigėdęs, kai jis, prisikišęs prie 
ausies, nepadoriu kuždesiu klausia, ko pageidautų užsisakyti. 

Denis pastebėjo, kad, geologui esant kavinėje, Indiana geria 
kavą stovėdama prie baro ir paskubomis atsisveikina - neno- 
ri įžeisti paciento sėsdama prie kito staliuko ir ne visada turi 
laiko su juo pasišnekėti. Tiesą pasakius, tai būdavo ne tiek 
pašnekesiai, kiek apklausos - jis klausinėdavo kasdienių daly- 
kų, o ji atsakydavo mintimis nuklydusi kitur: kad birželį sueis 
trisdešimt ketveri, kad išsiskyrė būdama devyniolikos, o buvęs 
vyras — policininkas, kad kartą lankėsi Stambule ir nuo seno 

trokšta nuvykti į Indiją, kad duktė Amanda griežia smuiku ir 
nori katės, nes buvusioji nugaišo. Vyriškis klausydavosi nej- 
prastai susidomėjęs, o ji, slapčia žiovaudama, galvodavo, kad 
šis žmogelis gyvena migloje, kad jo paveikslas - tai lyg išplau- 
kusi akvarelė. Ir šįkart jis pasėdėjo su visais kaip per draugišką 
šeimos susibūrimą, pažaidė šachmatais su Amanda be lentos 
ir be figūrų. 

DAndželas juos supažindino: iš vienos pusės - Indianos 
tėvas ir jos duktė, iš kitos - vienas iš pacientų. Apskaičiavęs, 
kad senelis su dukraite turėtų laukti mažų mažiausiai valandą, 
kol Indiana baigs seansą su pudeliu, o kadangi Indiana minėjo, 
jog Amandai patinka stalo žaidimai, Garis pasiūlė jai sužaisti 
laikrodį su dviem ciferblatais, kurį visada įsimesdavo į kišenę 
kur nors eidamas su Amanda. „Mergaitė gali žaisti iškart su 
keliais varžovais, - perspėjo Bransviką Bleikas. „Ir aš galiu“, - 
atsakė šis. Ir iš tiesų pasireiškė kaip kur kas gudresnis ir karin- 
gesnis varžovas, nei būtų galima spręsti iš baugščios išvaizdos. 
Indiana nekantraudama susinėrė rankas ir apsižvalgė laisvo 
staliuko, bet visi buvo užimti. Viename kampe pastebėjo iš pa- 
žiūros pažįstamą žmogų, įgulusį į knygą, nors neprisiminė jo 
vardo, ir paklausė, ar galėtų atsisėsti prie jo staliuko. Apstulbęs 
vyriškis pašoko taip staigiai, kad knyga iškrito jam iš rankų, ir 
ji pakėlė ją - tokio Viljamo C. Gordono detektyvą, matytą tarp 
daugybės tėvo kolekcionuojamų knygų, tiek gerų, tiek prastų. 
Vyriškis taip sodriai nuraudo, jog priminė susigėdusį raudono- 
dį, ir rankos mostu parodė į kitą kėdę. 

— Lyg esame susitikę, ar ne? - paklausė Indiana. 

— Neturėjau laimės susipažinti, bet ne kartą esame susidū- 
rę. Samuelis Hamiltonas Jaunesnysis, pasiruošęs jums patar- 


nauti, — oficialiai prisistatė jis. 

- Indiana Džekson. Atsiprašau, nenorėčiau jums trukdyti, 
jūs taip susidomėjęs skaitėte. 

— Jūs man nė kiek netrukdote, panele. 

— Ar tikrai mudu nepažįstami? - neatlyžo ji. 

- Tikrai. 

— Jūs kur nors čia dirbate? 

— Kartais. 

Ir taip jie pilstė iš tuščio į kiaurą, kol ji gėrė kavą laukdama, 
kada atsilaisvins tėvas ir duktė - jie užtruko daugiau nei de- 
šimt minučių, nes Amanda žaidė su Bransviku prieš laikrodžio 
rodyklę. Pasibaigus partijai, Indiana vos tvėrė iš nuostabos, jog 
tas menkysta nugalėjo dukterį. „Pažiūrėsim, kas laimės kitą 
kartą, - atsisveikindama Gariui Bransvikui tarė Amanda su 


užgauta savimeile, nes buvo pratusi laimėti. 


Senovinis restoranas Cuore dItalia*, įsteigtas 1886 metais, 
garsėjo nepakartojama virtuve ir gangsterių skerdynėmis 
1926-aisiais. Italų mafija tuomet susirinko didžiojoje salėje mė- 
gautis gardžiausiais mieste makaronais, gerti gerą kontrabandi- 
nį vyną ir draugiškoje aplinkoje dalytis Kalifornijos teritoriją, 
bet staiga viena grupė išsitraukė automatus ir iššaudė varžovus. 
Per kelias minutes ant grindų liko tysoti dvidešimt nusikaltė- 
lių vadeivų ir restoranas virto kiaulide. To nemalonaus įvykio 
išliko tik prisiminimas, bet to užteko turistams masinti: liguis- 
to smalsumo vedami, jie traukė voromis ragauti makaronų ir 
fotografuoti nusikaltimo vietos, kol pagaliau restoranas sudegė 
ir savininkas atidarė jį kitur. Nort Biče sklido gandas, kad jį 


sulaistė benzinu ir padegė savininko žmona, keršydama neiš- 


* Italijos širdis (it.). 

tikimam vyrui, bet draudimo kompanija nesugebėjo to įrody- 
ti. Naujasis Cuore d Italia žavėjo naujais baldais, bet išsaugojo 
seną aplinką: didžiulius paveikslus su idealizuotais Toskanos 
peizažais, tapytus fajansinius ąsočius ir plastikines gėles. 

Kai atėjo Bleikas, Indiana ir Amanda, Rajanas Mileris ir 
Pedras Alarkonas jų jau laukė. Rajanas pakvietė visus atšvęsti 
naujos savo įmonės sutarties - puiki proga susitikti su Indiana, 
kurios nematė jau kelios dienos. Buvo išvykęs į Vašingtoną su 
gynybos sekretoriumi ir CŽV vadovais aptarti saugumo pro- 
gramų, kurias tobulino su Pedru Alarkonu, - aišku, jo vardo 
neminėjo, nes tasai partizanavo trisdešimt penkerius metus, 
o žmonėms, išsaugojusiems šaltojo karo laikų mąstymą, par- 
tizanas - komunisto sinonimas, o geriau susipažinusiems su 
šiuolaikine istorija partizanas prilygo teroristui. 

Išvydęs Indianą, apsiavusią idiotiškais batais, vilkinčią per 
kelius išdilusiais džinsais, paprastu švarkeliu ir siaura palaidinu- 
ke, kurioje vos tilpo krūtys, Mileris kaip paprastai pajuto geismą 
ir graudulį. Moteriškė atėjo tiesiai iš darbo, pavargusi, nepasi- 
gražinusi, plaukus susirišusi į uodegą, bet atrodė tokia linksma 
ir guvi, kad vyrai, sėdintys prie kitų staliukų, nejučia gręžėsi ja 
pasigrožėti. Jos eisena buvo gundanti, tik Afrikoje moterys taip 
begėdiškai strapalioja, tarė sau Mileris, suerzintas pirmykščio 
vyrų dėmesio. Ir vėl kaip daugelsyk anksčiau pagalvojo, kiek 
vyrų klajoja po pasaulį negalėdami jos pamiršti, slapčia ją my- 
lėdami, kiek jų trokšta jos glamonių ar geidžia, kad ji gerosios 
raganos burtais išvaduotų juos nuo nuodėmių ir skausmo. 

Nepajėgdamas daugiau kovoti su nežinia, neviltimi ir ūmai 
atgijusiais neatlieptos meilės lūkesčiais, Mileris galiausiai pri- 
sipažino Pedrui Alarkonui esąs įsimylėjęs. Bičiulis išklausė 
naujieną šypsodamasis ir paklausė, kodėl jis taip ilgai laukęs 
ir tik dabar pranešęs jam, vieninteliam žmogui, kurį galėtų 

sudominti tokia kvailystė. Anaiptol ne kvailystė, šįkart rimtai 
įsimylėjęs: dar niekada nejautęs tokio stipraus potraukio, pa- 
tikino jį Mileris. Argi juodu nebuvo priėję prie išvados, kad 
meilė - beprasmiška rizika? - neatlyžo Alarkonas. Taip, ir kaip 
tik todėl trejus metus kovojąs stengdamasis sutramdyti In- 
dianos sužadintą jausmą, bet Amūro strėlė kartais paliekanti 
nepagydomą žaizdą. Šiurpas nukrėtė Alarkoną, išgirdus tokiu 
iškilmingu tonu tartus žodžius. Jis nusiėmė akinius ir ėmė lėtai 
juos valytis marškinių kraštu. 

— Ar jau esi su ja gulėjęs? - paklausė. 

— Ne! 

— Tai ir yra visa bėda. 

- Tu nieko nesupranti, Pedrai. Mes kalbame apie tikrą mei- 
lę, ne apie seksą, to gero gali rasti kur tinkamas. Indiana turi 
meilužį, tokį Kelerį, jie draugauja jau keletą metų. 

— Kas toliau? 

- Jei bandyčiau ją palenkti, netekčiau draugės. Žinau, kad, 
jos akimis žiūrint, labai svarbu saugoti ištikimybę, apie tai esa- 
me kalbėję. Ji ne iš tų moterų, kurios draugauja su vienu vyru 
ir koketuoja su kitais, tai viena jos didžiausių dorybių. 

- Liaukis seilėjęsis, Mileri. Kol ji netekėjusi, tu turi teisę ją 
medžioti. Toks gyvenimas. Pavyzdžiui, į Dženiferę Jang neturi 
jokių teisių. Jei užsižiopsosi, pasitaikys koks apsukruolis ir nu- 
jos tau moteriškę. Lygiai taip pat ir tu gali pasielgti su Keleriu. 

Mileris nelaikė reikalinga jam pasakoti, kad santykiai su 
Dženifere Jang nutraukti, bent jau jis to tikėjosi, nors ji dar ga- 
lėjo netikėtai iškrėsti kokią nors šunybę. Ji buvo kerštinga - vie- 
nintelis trūkumas, kurį galėjo jai prikišti, o šiaip atrodė kaip 
geriausias „jūrų ruonio laimikis: graži, protinga, šiuolaikiška, 
nė menkiausio noro ištekėti ar turėti vaikų, gera alga ir apsės- 
ta geismo būti verge. Nežinia kodėl ši jauna Wells Fargo banko 

vadybininkė negebėdavo įsiaistrinti nebūdama verčiama aklai 
klausyti, žeminama ir baudžiama. Dženiferė būtų buvusi kiek- 
vieno protingo vyro svajonė, bet Mileriui, kasdienių poreikių 
vyrui, buvo taip sunku priprasti prie žaidimo taisyklių, kad ji 
įbruko jam neseniai išleistą knygą akims atsišviesti. Tai būta ro- 
mano, kurio antraštėje minima lyg gelsva, lyg pilkšva spalva, 
nebuvo tuo tikras, itin skaitomo moterų, tradicinio turinio, sa- 
vito romantiškiems pasakojimams, su dalele švelnios pornogra- 
fijos, apie storalūpės skaistuolės ir valdingo gražuolio multimi- 
lijonieriaus sadomazochistinius santykius. Romane Dženiferė 
pabraukė tą vietą, kur kalbama apie sutartį, apibrėžiančią, kaip 
turėtų būti nubausta skaistuolė, netekusi nekaltybės: bizūnu, 
garota, rykštėmis, žaginimu ar kokia kitokia bausme, dingte- 
lėjusia šeimininkui į galvą, tik su ta sąlyga, kad neliktų randų 
ir per daug neišsiteptų sienos. Mileris nesuprato, mainais į ko- 
kius malonumus pagrindinė veikėja geidžia tokio kraštutinio 
šeiminio smurto, bet Dženiferė išaiškino: kentėdama kančias, 
buvusioji skaistuolė ramia sąžine mėgaujasi didžiausia palaima. 

Milerio ir Jang santykiai nesiklostė taip sklandžiai kaip 
tirdavo orgazmą, kai jis juokdamasis sušerdavo jai susuktu 
laikraščiu. Jos nusivylimas buvo puikiai suprantamas, bet ji 
anaiptol nesilaikė Rajano Milerio įsikibusi iš paskutiniųjų kaip 
skęstantysis šiaudo. Prieš savaitę, kai jis pasiūlė nesusitikti kurį 
laiką, - eufemizmas, paprastai vartojamas ketinant nusikratyti 
meilužės, - Dženiferė sukėlė tokią audringą sceną, kad Mileris 
pasigailėjo apie tai prašnekęs elegantiškoje arbatinėje, kur su- 
kluso visi lankytojai, įskaitant ir konditerį, kuris kyštelėjo gal- 
vą pažiūrėti, kas vyksta. Pirmą kartą gyvenime jam nepravertė 
„jūrų ruonių“ pratybos. Jis apmokėjo sąskaitą ir gana šiurkš- 
čiai, stumdamas ir mankydamas, išvilko klykiančią Dženiferę 

iš arbatinės. „Sadiste!“ - suriko moteris prie kito staliuko, ir 
Dženiferė, net kritinės emocinės būklės išsaugojusi blaivų pro- 
tą, atsakė jai per petį: „Deja, ponia, kad taip būtų!“ 

Rajanas Mileris vargais negalais įgrūdo Dženiferę į taksi ir 
sprukdamas tekinas priešinga kryptimi išgirdo, kaip pro lan- 
gelį ji paleido ištisą virtinę keiksmų ir grasinimų, be kita ko, 
regis, minėdama Indianos Džekson vardą. Įdomu, kaip Dže- 
niferė sužinojo apie Indianą: gal pasinaudojo kinų horoskopu, 


nes jis niekada nebuvo apie ją prasitaręs. 


Atila laukė svečių drauge su Mileriu ir Alarkonu prie restorano 
Cuore d'Italia durų, apsiaustas tarnybine skraiste, leidžiančia 
eiti visur. Mileris gavo ją kaip sužeistas karo veteranas, nors 
jam reikėjo ne šuns pagalbos, tik draugijos. Indiana stebėjosi, 
kad duktė, niekada neprisilietusi prie kito žmogaus, išskyrus 
artimuosius, sveikindamasi su „jūrų ruoniu“ ir urugvajiečiu 
pabučiavo juos į skruostą ir atsisėdo tarp jų prie staliuko. Atila 
mėgaudamasis uodė Indianos gėlių kvapą, bet buvo patupdytas 
tarp Milerio ir Amandos, kuri, žiūrėdama į valgiaraštį, atsai- 
niai kasė jam randus. Ji viena iš nedaugelio nesibaidė Atilos 
titaninių ilčių ir primušto vilko išvaizdos. 

Indiana, niekada nesusigrąžinusi mergystės laikų figūros, 
bet ir nesisielojanti dėl kelių kilogramų viršaus ar stygiaus, už- 
sisakė Cezario salotų, gnocchi al ragu dossobuco* ir karameli- 
zuotų kriaušių; Bleikas pasitenkino linguini** su valgomaisiais 
moliuskais; Rajanas Mileris laikėsi dietos, todėl pasirinko kep- 
tą plekšnę, o Pedras Alarkonas - patį didžiausią kepsnį, koks 
tik buvo valgiaraštyje, nors jis niekada nebūsiąs toks gardus 


* Bulviniai kukuliukai su veršienos troškiniu (it.). 
** Makaronai (it.). 

kaip tėvynėje; Amanda, tokius patiekalus laikiusi pastipusio 
gyvulio mėsgaliu ir nepakentusi daržovių, paprašė trijų porcijų 
deserto, kokakolos ir kuo daugiau popierinių servetėlių nosiai 
nusišnypšti, nes pasibaisėtinai slogavo. 

— Ar patikrinai, ko prašiau, Keiblai? - paklausė senelį. 

— Daugmaž, Amanda, bet prieš kalbėdami apie lavonus iš 
pradžių pavalgykime. 

- Žinoma, nekalbėsime prisikimšę burną, bet galime pasi- 
šnekėti baigę vieną patiekalą ir belaukdami kito. 

— Apie ką čia norite šnekėti? - įsiterpė Indiana. 

— Apie Konstantų nužudymą, mama, - atsakė Amanda, 
kišdama pastalėn gabalą duonos šuniui. 

— Kieno? 

— Jau šimtą kartų tau pasakojau, bet tu manęs nesiklausai. 

— Nešerk Atilos, Amanda. Jis ėda tik tai, ką aš duodu, bijau, 
kad kas nors nenunuodytų, - perspėjo ją Mileris. 

— Kas norėtų jį nunuodyti? Gal sergi paranoja, žmogau? 

— Nesiginčyk. Vyriausybė išleido dvidešimt šešis tūkstan- 
čius dolerių Atilai apmokyti, ir aš nenorėčiau jo netekti. Ką 
bendra tu turi su ta žmogžudyste? 

- Ir aš tą patį galvoju. Nesuprantu, kodėl ta mergiščia do- 
misi, kaip Žuvo visai nepažįstami žmonės, - atsiduso Indiana. 

— Mudu su Keiblu savo iniciatyva tiriame Edo Steitono 
bylą, to žmogėno, kuriam žudikas įkišo beisbolo lazdą į užpa- 
kalį... 

— Amanda! - pertraukė ją motina. 

— Kas čia tokio? Internete parašyta, kokia čia paslaptis! Tai 
atsitiko spalio mėnesį. Taip pat tiriame Konstantų bylą: vyras 
ir Žmona, nužudyti mėnesiui praslinkus po Steitono mirties. 

- Ir dar antradienį nužudytas psichiatras, - pridūrė Bleikas. 

— Dėl Dievo meilės, tėti! Kodėl eini mergiūkštės pėdomis? 


Tai pavojinga manija! - sušuko Indiana. 

- Nieko pavojinga, eksperimentas, ir tiek. Tavo duktė tiki- 
si pati viena išbandyti astrologijos veiksmingumą, - paaiškino 
tėvas. 

— Ne aš viena, su manimi ir tu, ir Esmeralda, ir seras Edmon- 
das Pedingtonas, ir Abata, ir Šerlokas, - pataisė jį dukraitė. 

- Kas jie tokie? - paklausė Alarkonas, kuris, visiškai abejin- 
gas prie stalo vykstančiam pokalbiui, ligi tol susikaupęs šveitė 
kepsnį. 

- Žaidžia vaidmenų žaidimą „Riperis“. Aš esu Keiblas, žai- 
dimo vedėjos patarnautojas, - pareiškė Bleikas. 

— Tu ne patarnautojas, tu - mano seklys. Vykdai mano įsa- 
kymus. 

- Tai ir yra patarnautojas, - paaiškino senelis. 

- Edas Steitonas nužudytas spalį, Konstantai lapkritį, psi- 
chiatras antradienį, vadinasi, turime keturias žmogžudystes, 
kurias paskelbė krikštamotė. Statistikos požiūriu tai anaiptol ne 
skerdynės. Reikėtų daugiau žmogžudysčių, - pridūrė Amanda. 

— Daugmaž kiek? - paklausė Alarkonas. 

— Sakyčiau, mažų mažiausiai keturių ar penkių. 

- Nevalia į astrologiją žiūrėti paraidžiui, Amanda, žinias 
reikia deramai įvertinti, - tarė Indiana. 

— Man regis, Selestei Roko astrologija - tiesiog intuicijos 
priemonė, maždaug kaip švytuoklė hipnotizuotojui, - pakišo 
mintį Alarkonas. 

- Krikštamotei tai ne kokia nors švytuoklė, o tikslus moks- 
las. Bet jeigu taip būtų, žmonės, gimę tuo pačiu metu toje pa- 
čioje vietoje, tarkim, Niujorko ar Kalkutos ligoninėje, kur vie- 
nu metu gimsta keli vaikai, būtų vienodo likimo. 

— Daug paslapčių pasaulyje, dukrele. Bene galėtume ginčyti 
visa tai, ko nesugebame paaiškinti ar valdyti? - atrėžė Indiana, 


dažydama duoną į alyvuogių aliejų. 

— Esi pernelyg patikli, mama. Tiki aromaterapija, magne- 
tais ir net to tavo bičiulio veterano homeopatija. 

— Ne veterano, o veterinaro, - pataisė motina. 

— Et, koks skirtumas! Gydyti homeopatinėmis priemonė- 
mis - tai lyg Ramiajame vandenyne ištirpinti aspirino tabletę 
ir ligoniui prirašyti po penkiolika lašų. Keiblai, kur duomenys? 
Ką žinome apie psichiatrą? 

— Labai nedaug, dabar atsidėjęs tiriu Konstantų bylą. 


Indiana ir Rajanas Mileris kuždėjosi sau vieni, o Amanda tuo 
tarpu klausinėjo senelį, įdėmiai klausantis Pedrui Alarkonui, 
regis, susižavėjusiam Amandos nupasakotu žaidimu. Bleikas 
Džeksonas įsiaudrinęs iš lagaminėlio išsitraukė užrašų knygu- 
tę ir, padėjęs ant staliuko, atsiprašė deramai netyręs psichiatro 
bylos: turįs daug darbo vaistinėje, dabar kaip tik gripo protrū- 
kis, bet susirašęs beveik viską, kas pasirodė žiniasklaidoje apie 
Konstantus, ir gavęs Bobo Martino, tebevadinančio jį uošviu 
ir nieko negalinčio jam atsakyti, leidimą panaršyti po policijos 
skyriaus archyvus, taipgi po visuomenei neprieinamus doku- 
mentus. Padavė Amandai kelis lapus - teismo medicinos eks- 
pertų protokolo santrauką ir tai, ką išpešė iš dviejų seniai pa- 
žįstamų detektyvų, tiriančių bylą, buvusio žento bendradarbių. 

— Nei Steitonas, nei Konstantai nesipriešino, - tarė jis duk- 
raitei. 

— O psichiatras? 

— Regis, irgi nesipriešino. Konstantai buvo apkvaišinti ksa- 
naksu, kai jiems sušvirkštė heroino. Tai vaistas, vartojamas pa- 
nikos priepuoliams bei fobijoms šalinti, ir, priklausomai nuo 
dozės, sukelia mieguistumą, letargiją ir atminties praradimą, - 


paaiškino senelis. 

- Vadinasi, jie miegojo? - paklausė Amanda. 

— Taip mano tavo tėtis, - atsakė senelis. 

— Žudikas galėjo gauti ksanakso tik būdamas gydytojas, sa- 
nitaras arba vaistininkas kaip tu, - tarė mergina. 

- Nebūtinai. Bet kas gali gauti receptą arba nusipirkti jo 
juodojoje rinkoje. Kiekvienąsyk, kai būdavo įsilaužiama į mano 
vaistinę, dingdavo kaip tik tokie vaistai. Be to, jų galima gauti 
per internetą. Jei įmanoma nusipirkti pusiau automatinį ginklą 
arba medžiagų bombai pagaminti ir užsakymą gauti paštu, be 
jokios abejonės, galima įsigyti ir ksanakso. 

— Ar kas nors įtariamas? - paklausė urugvajietis. 

— Maiklas Konstantas buvo labai bjauraus būdo. Likus savai- 
tei iki žmogžudystės, susiginčijo ir susimušė su Brajenu Terne- 
riu, elektriku, tokiu pat kaip ir jis anoniminių alkoholikų būre- 
lio nariu. Terneris jau senokai pateko į policijos akiratį: nešvari 
praeitis, įvairūs nusižengimai, sunkus nusikaltimas, treji metai 
nelaisvės. Trisdešimt dvejų metų, bedarbis, - išdėstė Bleikas. 

— Linkęs į smurtą? 

— Regis, ne. Šiaip ar taip, puolė Maiklą Konstantą su gazuo- 
to vandens buteliu. Vyrai spėjo jį sulaikyti. 

— Ar žinoma, dėl ko susiginčijo? 

— Maiklas apkaltino Ternerį lendant prie jo žmonos Dori- 
sės. Sunku tuo patikėti, nes Dorisė keturiolika metų vyresnė ir 
labai negraži. 

— Dėl skonio nesiginčijama... - įsiterpė Alarkonas. 

— Negyvi jie buvo deginami ugnimi, - tarė Amanda uru- 
gvajiečiui. 

— Iš kur žinoma, kad negyvi? 

— Iš odos spalvos, gyvi audiniai reaguoja kitaip. Manoma, 
jog deginta dujiniu degikliu, aptiktu vonios kambaryje, - pa- 
aiškino Bleikas Džeksonas. 

— Kam naudojami tie degikliai? - pasidomėjo Amanda, do- 
rodama trečią desertą. 

— Maistui gaminti. Pavyzdžiui, štai šitam krembriulė, kurį 
dabar valgai. Juo kaitinamas cukrus, kad plutele padengtų at- 
šaldyto kremo paviršių. Jie parduodami namų apyvokos rei- 
kmenų parduotuvėse po dvidešimt penkis dolerius keturiasde- 
šimt centų. Aš niekada nesu tokių naudojęs, kas be ko, menkai 
išmanau virtuvės reikalus, - patikslino senelis. - Keisčiausia, 
kad Konstantai turėjo tokių reikmenų - jų virtuvėje rasta tik 
pusfabrikačių, neįsivaizduoju, kad tokie žmonės galėtų gamin- 
tis krembriulė. Degiklis buvo visiškai naujas. 

— Iš kur žinai? - paklausė dukraitė. 

— Butano balionėlis buvo beveik tuščias, bet degiklio meta- 
las atrodė kaip naujas. Ko gero, jis buvo ne Konstantų. 

— Gal žudikas jį atsinešė kaip ir švirkštus. Sakei, kad šaldy- 
tuve stovėjo butelis alkoholio, ar ne? - paklausė Amanda. 

- Taip. Tikriausiai kas nors padovanojo Konstantams, bet 
labai jau lengvabūdiška nešti tokias dovanas buvusiam alkoho- 
likui, - tarė Bleikas. 

— Koks tai alkoholis? 

- Lyg vodka, lyg serbiška degtinė. Čia neparduodama, klau- 
sinėjau keliose vietose, niekas tokios negirdėjęs. 

Išgirdęs minint Serbiją, Rajanas Mileris susidomėjo pokal- 
biu ir papasakojo buvęs Balkanuose su būriu „jūrų ruonių“, ir 
patikino, kad ta degtinė, ko gero, nuodingesnė už terpentiną. 

— Kas ją gamina? 

— Protokole neparašyta. Bene tai svarbu? 

— Viskas svarbu, Keiblai! Patikrink! - įsakė Amanda. 

— Tuomet, manding, man reikės sužinoti švirkštų ir degi- 
klio gamintojus. O jeigu jau pradėjome, taipgi ištirkime, koks 
tualetinis popierius naudojamas jų namuose. 

— Visiškai teisingai, sekly. Nesiblaškyk! 

Sekmadienis, I5 


Alenas Keleris priklausė įtakingai šeimai, daugiau nei šimtme- 
tis garsėjančiai San Fransiske pirmiausia turtu, o paskiau sena 
gimine ir pažintimis. Per kiekvienus rinkimus Keleriai tradi- 
ciškai aukojo stambias sumas demokratų partijai tiek pagal po- 
litines pažiūras, tiek siekdami užmegzti naudingus ryšius, be 
kurių mieste būtų labai sunku turėti balsą. Filipas ir Flora Ke- 
leriai, devyniasdešimtmečių sutuoktinių pora, buvo nuolatiniai 
svečiai aukštuomenės kronikos puslapiuose - dvi išprotėjusios 
mumijos, pasiryžusios gyventi per amžius. Jų atžalos Markas ir 
Lusilė tvarkė šeimos turtą, neprileisdami prie reikalų jaunėlio 
Aleno, kurį laikė menininku, nes jis vienintelis išmanė abstrak- 
tųjį meną ir atoninę muziką. 

Per savo gyvenimą Alenas nedirbo nė vienos dienos, bet 
studijavo meno istoriją, spausdino išmanius straipsnius specia- 
lizuotuose žurnaluose ir retkarčiais konsultuodavo muziejinin- 
kus ir kolekcininkus. Turėjo trumpų meilės nuotykių, nebuvo 
vedęs ir nė neketino susilaukti vaikų ir pagausinti šiaip jau per 
didelį planetos gyventojų skaičių - jo spermatozoidų kiekis 
buvo toks menkas, kad jų išvis kaip ir nebuvo. Jam nebūtų rei- 
kėję nė vazektomijos. Užuot auginęs vaikus, jis verčiau būtų 
auginęs žirgus, vis dėlto nesiryžo, nes tai labai brangus hobis, 
kaip prisipažino Indianai pirmosiomis pažinties dienomis, ir 
pridūrė, kad jo palikimas atiteksiąs simfoniniam orkestrui, jei- 
gu pojo mirties liksią šio to, - jis trokštąs mėgautis gyvenimu, 
nekreipdamas dėmesio į išlaidas. Tai buvo netiesa: jis buvo pri- 
verstas skaitytis su išlaidomis, visada prašokančiomis pajamas, 
kaip tolydžio jam kalė į galvą brolis ir sesuo. 

Draugai ir artimieji nuolat šaipydavosi iš jo negebėjimo 
imtis verslo. Jis leisdavosi į pasakiškas komercines avantiūras, 

pavyzdžiui, oro balionu paskraidęs virš Burgundijos, užsigeidė 
Napoje įsigyti vynuogyną. Puikiai išmanė vynus ir vynuogi- 
ninkystę, bet neturėjo jokio supratimo apie pačius paprasčiau- 
sius to verslo dalykus, todėl jo negausūs gaminiai vargiai sky- 
nėsi kelią gana ankštame konkurencingame pasaulyje, juoba 
kad daug kas priklausė nuo nelabai patikimų vadybininkų. 

Jis didžiavosi savo sodyba, iš visų pusių apsodinta rožė- 
mis, meksikiečių stiliaus hacienda, kur laikė Lotynų Ameri- 
kos meno dirbinių kolekciją - nuo molinių ir akmeninių inkų 
statulėlių, nelegaliai įsigytų Peru, iki kelių vidutinio formato 
Botero* paveikslų. Visa kita saugojo savo namuose Vudsaide. 
Uolus kolekcininkas, galėdavo apkeliauti visą pasaulį, ieškoda- 
mas kokios nors retenybės - prancūziško porceliano dirbinio 
ar kiniško nefrito, bet, turėdamas keletą tiekėjų, tik kartais leis- 
davosi į kelionę. 

Gyveno viloje, kurią senelis pastatė Vudsaide, kai ten dar 
buvo kaimo vietovė, tik daug vėliau, paskutiniajame amžiaus 
dešimtmetyje, pamėgta Silicio slėnio milijonierių. Žiūrint iš 
šalies, vila atrodė įspūdingai, bet viduje buvo apleista, ištisus 
keturis dešimtmečius niekas nepasirūpino padažyti sienų ar 
pakeisti vamzdžių. Alenas Keleris ketino ją parduoti, mat, itin 
brangus buvo sklypas, bet tėvai, teisėti savininkai, nežinia ko- 
dėl laikėsi jos įsikibę, nors niekada ten kojos nekėlė. Alenas 
linkėjo jiems ilgiausių metų, bet nejučia skaičiavo, kaip page- 
rėtų jo padėtis, jei Filipas ir Flora Keleriai pagaliau ryžtųsi at- 
gulti amžino poilsio. Gavęs savo dalį pardavus namą arba jį 
paveldėjęs, svajojo San Fransiske nusipirkti šiuolaikinę man- 
sardą, tokiam bendrauti linkusiam viengungiui labiau deramą 


* Fernando Botero Angulo (1932) — Kolumbijos dailininkas, skulptorius, 
figūratyvinio meno atstovas. 

nei senovinė kaimo sodyba, kur negalėtų nė kokteilio pasiūlyti 
baimindamasis, kad svečiams tarp kojų nešmurkštelėtų žiurkė. 

Indiana nebuvo mačiusi nei vilos, nei vynuogyno Napo- 
je - jis pats nenuvežė parodyti, o ji nedrįso pirštis į svečius. 
Tikėjosi, kad deramu laiku jis pats susivoks. Prašnekus apie tai, 
Amanda sakydavo, kad Keleris gėdijasi rodytis su jos motina 
ir kad jai būtų atgrasu turėti tokį patėvį. Indiana nekreipė į tai 
dėmesio - duktė per jauna, kad galėtų deramai įvertinti pavy- 
dėtinas Aleno Kelerio dorybes: sąmojingumą, išprusimą, rafi- 
nuotumą. Būtų galėjusi pridurti, kad Alenas, be kita ko, įgudęs 
meilužis, bet Amanda vis dar manė, jog tėvai - belyčiai, kaip 
bakterijos. Merginos akimis žiūrint, Keleris, nors ir pagyvenęs, 
buvo gana išvaizdus, panašus į dailaus stoto gražiaplaukį anglų 
aktorių, Los Andžele užkluptą automobilyje jodant prostitu- 
tę, bet ji neprisiminė jo vardo, nes jis nevaidino filmuose apie 
vampyrus. 

Meilužis vežėsi Indianą į Stambulą, išmokė vertinti gerą 
virtuvę, meną, muziką ir senus nespalvotus bei užsieninius 
kino filmus, kuriuos turėdavo aiškinti, nes ji neįskaitydavo 
titrų. Keleris buvo smagus bendras, neimdavo į galvą, jei kas 
palaikydavo jį Indianos tėvu, nedrausdavo jai kada, kur ir kiek 
tinkamai rūpintis artimaisiais, darbo reikalais, plėtė jos akiratį, 
paikino ją ir linksmino, kaip neprilygstamas draugas tenkin- 
damas menkiausias užgaidas. Kita moteris, ja dėta, būtų pa- 
galvojusi, kodėl jis neįsileidžia jos į savo aplinką ir nesupažin- 
dina nė su vienu Kelerių giminės atstovu, bet Indiana, širdyje 
niekada neslėpusi klastos, manė, kad jis, būdamas dvidešimt 
dvejais metais vyresnis, varžosi dėl amžiaus skirtumo. Jai din- 
gojosi, jog Alenas, blaivaus proto vyras, nori ją apsaugoti nuo 
nuobodulio bendraujant su vyresnio amžiaus žmonėmis - mat 


pats jausdavosi nei šiaip, nei taip, pakliuvęs į jos jaunatvišką 

aplinką. „Kai sulauksi šešiasdešimties, Keleris bus Alzheimerio 
ligos nustekentas aštuoniasdešimt dvejų metų senis su implan- 
tuotu širdies stimuliatoriumi“, - kartą išklojo jai Amanda, bet 
ji kliovėsi ateitimi: gal tuomet jis būsiąs sveikas kaip ridikas, o 
ji bėdosianti širdimi, apsirgusi senatvine silpnaprotyste. Gyve- 
nimas dažnai pasityčioja iš žmogaus, geriau dabar juo mėgau- 
tis negalvojant, kas gali atsitikti vėliau, svarstė ji. 


Aleno Kelerio ir Amandos meilė plaukė beveik ramia vaga, ap- 
ginta nuo kasdienių rūpesčių ir apsaugota nuo pašalinių akių, 
bet pastaraisiais mėnesiais jam radosi finansinių sunkumų ir 
pašlijo sveikata, o tai atsiliepė gyvenimo įpročiams ir nusisto- 
vėjusiems santykiams su Indiana. Jis savotiškai didžiavosi ne- 
gebėjimu tvarkytis su pinigais, tuo skirdamasis nuo artimųjų, 
bet negalėjo nekreipti dėmesio į savo nevykusias investicijas, 
nuostolingą vynuogyną, savo akcijų kurso kritimą ir tai, kad 
jo meno kūrinių vertė kur kas mažesnė, nei jis tikėjosi. Taipgi 
pagaliau suprato, kad jo nefritų kolekcija ne tokia jau sena ir 
vertinga, kaip jam buvo teigiama. Be to, per metinį sveikatos 
patikrinimą paaiškėjo, kad jis galbūt serga prostatos vėžiu, ir 
kokias penkias dienas kone mirė iš baimės, kol nuo to siaubo 
jį išgelbėjo urologas, pakartotinai atlikęs kraujo tyrimą. Labo- 
rantui teko prisipažinti, kad apsiriko —- pateikė kito paciento 
tyrimus. Įžengusiam į penkiasdešimt šeštus metus Keleriui vėl 
atgijo abejonės savo sveikata ir vyriškumu, prislopusios tada, 
kai susipažino su Indiana ir pasijuto atjaunėjęs. Prislėgė bloga 
nuotaika, pasigedus praeity tokių darbų, kurie galėtų atsispin- 
dėti epitafijoje. Nuėjęs du trečdalius gyvenimo kelio, ėmė skai- 
čiuoti, kiek liko metų, kol taps savo tėvo atvaizdu: bijojo dėl 


savo fizinių ir dvasinių galių. 

Galiausiai įklimpus į skolas, buvo bergždžia kreiptis pagal- 
bos į brolį ir seserį, kurie valdė šeimos turtą lyg būdami vie- 
ninteliai savininkai ir neleido jam naudotis savo dalimi: esą 
jis vienintelis pridarąs aibę nuostolių. Jis prašė parduoti namą 
Vudsaide, tą dinozaurą, kurio neįmanoma išlaikyti, ir gavo at- 
sakymą, kad nebūtų toks nedėkingas, juk už dyką jį turįs. Vy- 
resnysis brolis siūlėsi nupirkti vynuogyną Napoje, kad, pasak 
jo, įmanytų išbristi iš skolų, bet Alenas žinojo, kad jis peršasi, 
vedamas anaiptol ne altruistinių paskatų, tiesiog tikisi pusvel- 
čiui jį įsigyti. Su bankais irgi nesisekė, kreditas buvo išsemtas, 
ir jis nebegalėjo draugiškai išspręsti kokio nors klausimo kaip 
prieš ekonominę krizę su valdytoju žaisdamas golfą. Netrukus 
gyvenimas, visai neseniai dar atrodęs pavydėtinas, pasidarė 
nebepakeliamas, ir jis pasijuto nelyginant musė, pakliuvusi į 
voratinklį. 

Psichiatras nustatė laikiną krizę, būdingą tokio amžiaus vy- 
rams, ir prirašė testosterono ir raminamųjų tablečių. Per visus 
tuos rūpesčius jis pamiršo Indianą, ir dabar jį apniko baisus 
pavydas, visiškai normalus dalykas, pasak psichiatro, kuriam 
jis vis dėlto neprisipažino vėl pasisamdęs privatų seklį Samuelį 
Hamiltoną Jaunesnįjį. 

Jis bijojo netekti Indianos. Neviltis ėmė vien pagalvojus, 
kad liks vienas ir turės su kita moterimi pradėti viską iš naujo: 
jau buvo per senas bėgioti į romantiškus pasimatymus, kurti 
strategijas, grumtis ir nuolaidžiauti lytinio gyvenimo baruose, 
grynas vargas. Buvo labai patogu palaikyti su ja santykius, juo 
labiau kad jo nekentė Amanda, toji stačiokė pienburnė. Vadi- 
nasi, nereikia prisiimti jokių įsipareigojimų. Netrukus Amanda 
stosianti į universitetą, ir jos motina galėsianti daugiau laiko 
skirti jam, tačiau Indiana laikėsi atstu, nekreipė į jį dėmesio, 
neskyrė meilės pasimatymų, sakėsi neturinti laiko, kai jis užsi- 

manydavo su ja susitikti, taip pat nesižavėjo juo kaip anksčiau, 
prieštaravo ir menkiausia proga imdavo ginčytis. Keleris nepa- 
geidavo nuolankios moters, tokia būtų jam mirtinai nusibodu- 
si, bet nenorėjo ir nuolaidžiauti, stengdamasis išvengti susikir- 
timų su meiluže: užteko ginčų su tarnautojais ir artimaisiais. 
Indianos elgesys pasikeitė dėl Rajano Milerio, kitos prie- 
žasties negalėjo būti, nors privatus seklys patikino, kad tuo ją 
kaltinti nesą pagrindo. Vien išvydus Milerį, jo sulaužytą nosį 
ir gorilos išvaizdą, nesunku įspėti, kad jis pavojingas. Jį pykino 
įsivaizdavus tą gladiatorių lovoje su Indiana. Ar ji pasibjaurėtų 
kojos bige? Nežinia, gal tai jo didžiausias privalumas: mote- 
rys smalsios, susigundo visokiomis keistenybėmis. Jis negalėjo 
įtarti Indianos, pavydas nedera tokiam žmogui kaip jis, žemina 
orumą, kartais šnektelėdavo apie tai su savo psichiatru. Pasak 
Indianos, kareivis - jos geriausias draugas, o tai jau savaime 
nepakenčiama, nes tas vaidmuo priklauso jam, bet jis neabejo- 
jo, jog tokiam vyrui kaip Mileris neįmanoma platoniškai drau- 
gauti su tokia moterimi kaip ji. Reikėjo sužinoti, kas vyksta, 
kai juodu lieka vienui vieni kabinete Nr. 8, kai dažnokai eina 
pasivaikščioti į mišką arba Milerio lofte, kur jai nėra ko veikti. 
Samuelio Hamiltono Jaunesniojo ataskaitos buvo gana mi- 
glotos. Keleris nebesikliovė tuo žmogumi, ko gero, dangstan- 
čiu Indianą. Hamiltonas taip suįžūlėjo, kad išdrįso jam patarti 
bandyt iš naujo pelnyti Indianos palankumą, užuot ją sekus, lyg 
jam tokių dalykų nebūtų atsitikę, tačiau kaip jį pelnysi, jei be 
perstojo maišosi Rajanas Mileris? Reikėjo kaip nors jį atitolinti 
ar apskritai pašalinti. Vieną silpnybės valandėlę sekliui užsimi- 
nė, kad tasai tikriausiai turįs ryšių ir už tam tikrą kainą galėtų 
rasti taiklų šaulį, pavyzdžiui, vieną tų galvažudžių korėjiečių, 
bet Hamiltonas griežtai atsisakė. „Nedėkit į mane vilčių, jei ieš- 
kote samdomo žudiko, pats jį susiraskite.“ Išspręsti klausimą 

šūviais - ne juokas, juo labiau kad visiškai nedera tokios padė- 
ties žmogui kaip jis, ir, be to, į Milerį šaudyti pavojinga. Ką jis 
darytų, gavęs neginčijamų Indianos neištikimybės įrodymų? Šis 
klausimas nelyginant bimbalas birzgė ausyse, nedavė ramybės. 

Reikės iš naujo pelnyti Indianos palankumą, kaip sakė se- 
klys. Tie žodžiai dirgino jį, „pelnyti palankumą, lyg seriale, 
bet, šiaip ar taip, reikia ką nors daryti, nevalia sėdėti rankas 
sudėjus. Savo psichiatrą patikino, kad galėtų sugundyti ją kaip 
pažinties pradžioje, galėtų pasiūlyti jai kai ką daugiau nei tas 
luošys, gerai ją pažįsta ir sugeba jai suteikti laimę, ne veltui ke- 
tverius metus ugdė jos jausmus ir smagino taip, kaip joks kitas 
vyras pasaulyje nemokėtų, o juo labiau tas netašytas kareivis 
Mileris. Psichoanalitikas klausydavosi netardamas nė žodžio, 
ir Keleriui jo paties argumentai sulig kiekvienu seansu rodės 
vis neįtikimesni. 


Sekmadienį, šeštą valandą vakaro, užuot laukęs Indianos Fer- 
monto viešbučio apartamentuose, kur jie kaip paprastai galėtų 
pavakarieniauti vieni du, pažiūrėti filmą ir pasimylėti, Keleris 
nutarė padaryti jai malonią staigmeną. Atvažiavo pas tėvą jos 
paimti ir nuvedė pažiūrėti „Venecijos šedevrų“ De Young mu- 
ziejuje, Vienos muziejaus paskolintų penkiasdešimties paveiks- 
lų. Nenorėjo žiūrėti parodos minios grūstyje ir, naudodamasis 
pažintimi su direktoriumi, susitarė dėl apžiūros su gidu, užda- 
rius muziejų. Tylus, be lankytojų, modernus muziejus atrodė 
kaip futuristinė šventovė iš stiklo, plieno ir marmuro su šviesos 
sklidinomis didelėmis geometrinėmis erdvėmis. 

Gidas pasirodė besąs spuoguotas jaunuolis, atmintinai iš- 
kalęs tekstą, ir Keleris valdingu meno istoriko balsu beregint 
liepė jam nutilti. Indiana vilkėjo žydrą suknelę, tokią trumpą 

ir siaurą, kad ji daugiau ryškino kūno formas, nei slėpė, savo 
kasdienį smėlio spalvos švarkelį, kurį muziejuje nusivilko, ir 
avėjo savo iškleiptus dirbtinės krokodilo odos batus. Keleris 
bergždžiai maldavo ją apsiauti kokius nors padoresnius bate- 
lius, bet ji griežtai atsisakė teisindamasi, kad jie labai patogūs. 
Gidas sveikindamasis išsižiojo iš nuostabos ir iki pat apžiūros 
pabaigos negebėjo atsipeikėti. Jos klausiamas, vapėjo kažką ne- 
aiškaus, pakerėtas tos, jo galva, neprilygstamo grožio moters 
mėlynų akių, apkvaitęs nuo gundančio muskuso ir gėlių kvapo, 
įaistrintas jos gelsvų garbanų, tokių pasišiaušusių, lyg ji būtų ką 
tik išlipusi iš lovos, ir akiplėšiško jos kūno liūliavimo. 
Emocinės krizės ištiktas, Keleris būtų pasimėgavęs tokiu 
gido elgesiu, kokį ne kartą teko stebėti praeityje. Paprastai jam 
patikdavo vaikščioti su vyrų geidžiama moterimi, tačiau šįkart 
nebuvo nusiteikęs tokioms pramogoms - troško, kad Indiana 
vėl imtų juo žavėtis. Suirzęs įsiterpė tarp jos ir gido, suspaudė 
jai ranką stipriau nei dera, ėmė vedžioti nuo vieno paveikslo 
prie kito, pasakodamas apie šešioliktojo šimtmečio epochą ir 
Venecijos svarbą - Venecijos, nepriklausomos respublikos, jau 
tūkstančius metų buvusios prekybos ir kultūros centru, kai tie 
meistrai tapę savo drobes, ir, aptardamas kai kurias paveikslo 
detales, stengėsi įrodyti, kaip patobulėjo tapybos technika, išra- 
dus aliejinius dažus. Ji klausėsi kaip stropi mokinė, pasirengusi 
suvirškinti viską, ko jis užsimanytų ją mokyti, pradedant Ka- 
masutra ir baigiant artišokų valgymu, juo labiau meno dalykų. 
Po valandos jie atsidūrė paskutinėje salėje prie didžiulės 
drobės, kurią ypač norėjo parodyti Indianai: Tintoreto „Suzana 
ir išminčiai . Ant sienos kabojo tik vienas paveikslas, priešais 
stovėjo suolas, jie atsisėdo pasigrožėti ir jis ėmė pasakoti, kad 
Suzanos temą plėtojo įvairūs renesanso ir baroko dailininkai. 
Tai būta to meto pornografijos: siekta parodyti moters nuogy- 

bę ir vyrų gašlumą. Turtuoliai užsisakydavo paveikslų miega- 
miesiems ir dailininkai už tam tikrą atlygį Suzanai nupiešdavo 
mecenato meilužės veidą. 

— Pagal legendą Suzana buvo dora ištekėjusi moteris, ją, 
besimaudančią sode po medžiu, užklupo du gašlūs seniai. Kai 
ji atsisakė patenkinti jų geidulius, seniai apkaltino ją turėjus 
santykių su vienu jaunuoliu. Moterys už svetimavimą tuomet 
buvo baudžiamos mirtimi, - aiškino Keleris. 

— Ar tik moterys? - paklausė Indiana. 

— Žinoma. Tai biblinė istorija, todėl tokia nesuderinama su 
šiuolaikiniu požiūriu į moterį, ji aprašyta graikiškojo Šventojo 
Rašto Danieliaus knygoje. 

— Ir kas tuomet atsitiko? 

— Teisėjas skyrium apklausinėjo senius, ir nesutapo jų at- 
sakymai, po kokiu medžiu maudėsi moteris. Vienas sakė, kad 
po maumedžiu, kitas - po ąžuolu ar panašiai. Paaiškėjo, kad jie 
meluoja, ir taip buvo apgintas tauriosios Suzanos geras vardas. 

- Tikiuosi, šmeižikai buvo nubausti, - pasitikslino Indiana. 

— Pagal vieną tos istorijos variantą buvo nubausti mirtimi, 
0 pagal kitą - tik papeikti. Kuris tau labiau tinka, Indiana? 

— Nei vienas, nei kitas. Mirties bausmei nepritariu, bet tei- 
singumas turi būti. Kaip tu Žiūri į tai, kad jie gautų kalėjimo, 
piniginę baudą ir turėtų viešai atsiprašyti Suzanos ir jos vyro? 

— Esi labai atlaidi. Suzana būtų buvusi nubausta mirtimi, 
jei nebūtų įrodžiusi savo nekaltumo. Būtų buvę teisinga, jeigu 
gašlius senius būtų deramai nubaudę, - pareiškė Keleris vien 
norėdamas papriešgyniauti, juo labiau kad ir jis nepritarė mir- 
ties bausmei, išskyrus tam tikrus atvejus. 

— Dantis už dantį, akis už akį... Laikydamiesi to principo, 
visi būtume vienakiai ir su dėtiniais dantimis, - atsakė ji gerai 


nusiteikusi. 

— Apskritai mums nerūpi tų melagių likimas, tiesa? — tarė 
Keleris, pirmąsyk kreipdamasis į gidą, kuris linktelėjo netar- 
damas nė žodžio. - Seni ištvirkėliai beveik nematomi tamsio- 
joje drobės dalyje. Visas dėmesys sutelktas į Suzaną, tik į ją. 
Matai, koks tos moters kūnas, karštas, švelnus, vakaro saulės 
apšviestas. Koks jis gležnas, kokia tingi poza! Tai ne mergina, 
žinome, kad ji ištekėjusi, kad jai ne paslaptis lytinio gyvenimo 
mergelės ir goslios moters, jos abi įsikūnijusios į Suzaną šią 
trumpą akimirką, kol laikas dar nespėjo paženklinti jos savo 
antspaudu. Tai stebuklinga valandėlė. Na, sakyk, žmogau, ar tų 
senių gašlumas nėra pateisinamas? 

- Žinoma, pone... 

- Suzana neabejoja savo patrauklumu, myli savo kūną, to- 
bula kaip ką tik nuo šakos nurėkštas persikas, kvapni, rausva, 
gundanti. Gražuolė nenuvokia, kad jau prasidėjo neišvengiamas 
brendimo, senėjimo ir artėjimo prie mirties procesas. Atkreipk 
dėmesį į aukso ir vario atspalvio plaukus, grakščias rankas ir 
laibą kaklą, į alsią veido išraišką. Aišku kaip diena, kad ji ką tik 
pasimylėjusi ir dabar mėgaujasi prisiminimais. Jos judesiai lėti, 
ji trokšta kuo ilgiau džiaugtis maudyne, vėsiu vandeniu ir šiltu 
sodo vėjeliu, glosto save jausdama, kaip virpa raumenys, drė- 
gnas, plastantis šakumas. Ar supranti, ką turiu galvoje? 

— Taip, pone... 

— Na, Indiana, sakyk, ką tau primena Suzana? 

- Neįsivaizduoju, - atsakė ji, nustebinta meilužio elgesio. 

— O jums, jaunuoli? - paklausė Keleris gidą nekalta veido 
išraiška, nesiderinančia su pašaipiu tonu. 

Buvusių spuogų randai suliepsnojo lyg krateriai to tarytum 
nusikaltimo vietoje užklupto paauglio veide, ir jis nudūrė akis 


į žemę, bet Keleris nė neketino palikti jo ramybėje. 

— Na, vaike, nesikuklink. Įsižiūrėk į paveikslą ir pasakyk, į 
ką panaši žavioji Suzana. 

— Tiesą pasakius, pone, nežinau, - suvebleno vargšelis, pa- 
sirengęs leistis į kojas. 

— Nežinai ar nedrįsti pasakyti? Suzana labai panaši į mano 
draugę Indianą. Pažiūrėk. O jeigu pamatytum ją nuogą vonioje 
kaip Suzaną... - tarė Keleris, kaip savininkas uždėdamas ranką 
meilužei ant peties. 

— Alenai! - sušuko ji ir, staigiai atstūmusi, sparčiais žings- 


niais išėjo iš salės, įpėdžiui lydima drebančio gido. 


Keleris pasivijo Indianą tik prie muziejaus durų ir atsiprašinė- 
damas nuvedė prie automobilio, ne ką mažiau nei ji sutrikęs 
dėl savo elgesio. Leptelėjo nesąmonę, kvailo impulso pagautas, 
ir tuojau pat pasigailėjo. Nesuvokė, kas jam atsitiko, kvailumo 
priepuolis, ir tiek, nes, būdamas blaivaus proto, niekada nebūtų 
iškrėtęs tokios kiaulystės, tai jam visai nebūdinga, tarė jis sau. 

Paveikslas, dingtelėjo mintis, visa kuo kaltas paveikslas. Jį 
nukrėtė šiurpas, nejučia palyginus Suzanos jaunystę ir grožį su 
slapčia stebinčių ją vyrų atgrasumu. Įsivaizdavo save kaip vieną 
tų nusenusių turčių, beprotiškai geidžiantį nepasiekiamos mo- 
ters, kurios yra nevertas, ir burnoje pajuto kartėlį. Paveikslas 
nė kiek jo nenustebino, Vienoje buvo matęs originalą ir repro- 
dukcijų meno albumuose, tačiau tuščio muziejaus šviesoje ir 
tyloje jį taip pritrenkė, lyg veidrodyje būtų išvydęs savo kauko- 
lę. Per beveik penkių šimtų metų atstumą Tintoretas atskleidė 
jam vieną baisiausių siaubų: karšatį ir mirtį. 

Valandėlę juodu ginčijosi tuo metu tuščioje automobilių 
stovėjimo aikštelėje, kol pagaliau Keleriui pavyko įkalbinti In- 
dianą kur nors pavakarieniauti ir ramiai pasišnekėti. Galiau- 

siai jie atsisėdo prie nuošalaus kampinio stalelio viename iš jo 
mėgstamiausių restoranėlių, prigludusiame Sakramento gatvės 
pasaže, kur visada laukia itališki patiekalai ir puikūs vynai. Iš- 
gėrusi taurę Pjemonto Dolcetto ir apsiraminusi, ji prisipažino, 
kokia niekinga pasijuto muziejuje, lyg kekšė sumenkinta gido 
akyse. 

— Nemaniau, kad tu gali būti toks žiaurus, Alenai. Tiek 
metų mudu draugavome, ir niekada nebuvai man toks pasiro- 
dęs. Pagalvojau, kad nori mane nubausti, o ir vargšas vaikinas, 
man regis, taip pagalvojo. 

— Neišsigalvok, Indi. Už ką norėčiau tave bausti? Priešin- 
gai, neįsivaizduoju, kaip galėčiau tau atsilyginti už visa tai, ką 
man esi davusi. Maniau, kad pamaloninsiu tave lygindamas su 
žaviąja Suzana. 

— Su ta lašinine? 

Keleris nusikvatojo, ji užsikrėtė jo gera nuotaika, ir nema- 
lonios scenos muziejuje kaip nebūta. Keleris desertui pateikė 
iš anksto paruoštą malonią staigmeną: dviejų savaičių kelio- 
nę į Indiją jos sąlygomis, auką, kurią buvo pasiryžęs padaryti 
meilės labui, nepaisydamas neseniai jį ištikusių ekonominių 
sunkumų ir baimės, kurią jam kėlė tūkstantmetis indų skur- 
das. Jie galėsią arba apsistoti maharadžų rūmuose, paverstuose 
prabangiais viešbučiais su pūkiniais patalais, šilkinėmis paklo- 
dėmis ir asmeniniais tarnais, arba miegoti ant Žemės ašrame 
tarp skorpionų, kaip ji pageidausianti, pasiūlė jis. Netvardo- 
mas Indianos džiaugsmas išsklaidė jo būgštavimus, kad ne- 
malonumas muziejuje gali sugadinti staigmeną: moteris puolė 
jo bučiuoti, pašaipiai stebint kelneriui, atnešusiam patiekalus. 
„Gal nori išpirkti kokią nors savo kaltę?“ - paklausė Indiana 
spindinčiu veidu, nė neįtardama, kokie pranašingi pasirodys 


jos žodžiai. 

Dirmadienis, IO 


„Riperio“ žaidėjai kelias dienas praleido nebendravę, nes Aba- 
ta gulėjo ligoninėje, pririšta prie lovos, maitinama pro žarne- 
lę, įkištą į skrandį. Jos liga ūmėjo, kiekvienas prarastas svorio 
gramas buvo žingsnis prie dvasių pasaulio, kur ji troško persi- 
kelti. Išskyrus „Riperio“ žaidimą ir užsibrėžtą tikslą atskleisti 
San Fransiske įvykdytus nusikaltimus, niekas negalėjo paveikti 
jos tvirto ryžto dingti iš šios žemės. Iš intensyviosios terapi- 
jos skyriaus perkelta į atskirą palatą, prižiūrima ištisą parą, 
iškart paprašė skreitinio kompiuterio ir susisiekė su vieninte- 
liais draugais - keturiais paaugliais ir asmeniškai nepažįstamu 
seneliu. Tą naktį įvairiose pasaulio šalyse nušvito šeši ekranai, 
pradėdami naują žaidimą, vedėjos pavadintą „elektros iškrova 
nužudytojo byla“. 

Amanda pirmiausia pateikė skrodimo duomenis, kuriuos 
aptiko tėvo bute, įdėtus į voką, ir nufotografavo savo mobiliuo- 
ju telefonu. 

- Ingrida Dan pirmoji pamatė Ričardą Aštoną rytą, dešimt 
minučių dešimtos, ir padarė prielaidą, kad mirtis ištiko prieš 
aštuonias ar dešimt valandų, vadinasi, apie vidurnaktį, pirma- 
dienį, nors šiuo metu, atliekant tyrimą, kelių minučių skirtu- 
mas neturi ypatingos reikšmės. Dar nežinomos nusikaltimo 
paskatos ir neaišku, kur ieškoti jo vykdytojo. Šią bylą tėtis pa- 
tikėjo keliems detektyvams. 

— Peržiūrėkime turimą medžiagą, - pasiūlė pulkininkas Pe- 
dingtonas. 

- Pasakok, Keiblai. Dėstyk tai, ką žinome, - įsakė Amanda 
seneliui. 

— Ričardas Aštonas mirė nužudytas elektros impulsiniu 
prietaisu „Taser“. Skrodimo metu pastebėtos punkcijų žymės, 
aplink jas oda paraudusi, sudirginta. 


128 


Žaidimas su mirtimi 


— Kas tai per daiktas? - paklausė Esmeralda. 

— Ginklas, policijos naudojamas agresyviems asmenims 
tramdyti arba riaušėms slopinti. Didumo sulig pistoletu, šaudo 
elektros iškrovomis per elektrodus, prijungtus prie maitinimo 
šaltinio, - paaiškino ginklų ekspertas pulkininkas Pedingtonas. 

— Ar juo įmanoma nužudyti? 

— Nelygu, kaip naudojamas. Kai kuriais atvejais žmogus 
miršta, bet labai retai. Stipri elektros iškrova paveikia centrinę 
nervų sistemą, paralyžiuoja raumenis ir apsvaigina auką net 
per kelis metrus. Įsivaizduokite, kas atsitinka, paleidus kelias 
iškrovas. 

- Taipgi nelygu auka. Žmogus miršta, jei serga širdies ne- 
pakankamumu, bet Aštonui tai negrėsė, - pridūrė Amanda. 

- Tarkim, kad pirmoji iškrova paralyžiavo Aštoną. Tuomet 
žudikas surišo jam rankas ir lipnia juosta užklijavo burną, pas- 
kui dar paleido kelias iškrovas, ko! šis mirė, - išdėstė savo prie- 
laidas Šerlokas Holmsas. 

— Ar tuo tazeriu galima paleisti daugiau nei vieną iškro- 
vą? - pasidomėjo Esmeralda. 

— Reikia iš naujo pakrauti, tai užtrunka ne daugiau kaip 
dvidešimt sekundžių, - paaiškino Pedingtonas. 

— Vadinasi, naudojo du, - tarė Abata. 

- Teisingai, Abata! Žudikas turėjo kelis tazerius ir paleido 
kelias iškrovas, kad Aštonas nespėtų atsitokėti, ir galiausiai jam 
neišlaikė širdis, - pritarė Šerlokas Holmsas. 

— Nužudytas elektros iškrova... mirtis lyg elektros kėdėje, - 
pridūrė Abata. 

— Kaip galima įsigyti tokį tazerį? - pasiteiravo Esmeralda. 

- Juos naudoja policija, bet esama ir viešo naudojimo mo- 
delių savigynai: jie nepigūs, kainuoja apie penkis šimtus dole- 


rių, - paaiškino Pedingtonas. 

— Kaip rašoma tėčio protokole, psichiatras buvo basas. Ba- 
tai gulėjo po rašomuoju stalu, bet puskojinių nerasta, - tarė 
Amanda. 

- Žiemą nemūvėjo puskojinių? - pasitikslino Esmeralda. 

— Jo žmona Ajanė vaikščioja basa. Pasak tėčio... Pasak ins- 
pektoriaus Martino, Ajanės kojos kaip princesės. Tiek to, tai 
mūsų nedomina. Kilimas Aštono kabinete buvo vienoje vietoje 
drėgnas, tikriausiai vanduo išsipylė iš apverstos stiklinės, nors 
dėmė tolokai nuo rašomojo stalo. 

— Elementaru, bičiuliai. Vanduo puikus elektros laidinin- 
kas. Žudikas nuavė aukai batus ir sudrėkino puskojines, kad 
galėtų nužudyti elektros iškrova, - padarė išvadą Šerlokas. 

— Kažką panašaus esu mačiusi viename filme. Kalinys, nu- 
teistas mirti elektros kėdėje, nebuvo sudrėkintas ir beveik iške- 
pė, - tarė Amanda. 

- Tau negalima žiūrėti tokių filmų! - sušuko Keiblas. 

- Jis ne tik suaugusiesiems, ten nebuvo sekso. 

— Nemanau, kad būtinai reikėjo Aštonui drėkinti kojas, 
bet žudikas gal to nežinojo. Paskiau pasiėmė puskojines, kad 
neliktų įkalčių, kad suklaidintų policiją ir laimėtų laiko. Puiki 
strategija, - tarė pulkininkas Pedingtonas. 

- Nebuvo reikalo vargintis, - paaiškino Amanda. - Policija 
ir šiaip sugaiš daug laiko tirdama pėdsakus. Aštono kabinete 
begalė baldų, kilimų, užuolaidų, knygų ir taip toliau, be to, va- 
loma tik kartą per savaitę. Valytoja buvo perspėta neliesti po- 
pierių. Ten tiek daug pėdsakų, plaukų, pleiskanų, plaušelių, tad 
būtų neįmanoma nustatyti, kas turi ką nors bendra su žmog- 
žudyste. 

- Pažiūrėkime, kokie yra DNR tyrimai, - tarė Abata. 

— Klausiau tėčio, - atsakė Amanda. - Pasak jo, DNR tyrimų 
atliekama mažiau nei vienas procentas, nes tai labai brangu, 

sudėtinga, be to, policijos skyriaus biudžetas labai ribotas. Kar- 
tais juos apmoka draudimo kompanija arba paveldėtojai, jeigu 
būtina juos atlikti. 

— Kas paveldi Aštono turtą? 

— Jo žmona Ajanė. 

— Nėra ko nertis iš kailio ieškant žmogžudystės paskatų, 
beveik visada tai būna pinigai, - tarė Šerlokas Holmsas. 

— Prašau žodžio, - įsiterpė Keiblas. 

- Kalbėk. 

— Nors ir kokie būtų mėginiai, jie nieko verti, jei nėra su kuo 
jų palyginti. Kitaip sakant, reikia rasti tokių mėginių, kurie ati- 
tiktų kada nors suimto ir įrašyto į kartoteką asmens DNR. Šiaip 
ar taip, policija domisi visais žmonėmis, buvusiais kabinete po 
to, kai jis buvo valomas paskutinį kartą prieš Aštono mirtį. 

— Užduotis ateinančiai savaitei - pasiūlyti savo hipotezę 
apie šią bylą, na, žinot, kaip paprastai turėkite galvoje paskatas, 
aplinkybes, įtariamuosius, metodą. Ir nepamirškite, kad mums 
dar trūksta duomenų apie Edą Steitoną ir Konstantus, - atsi- 
sveikindama nurodė žaidimo vedėja. 

- Aišku, - vienbalsiai atsakė žaidėjai. 


Galangas atnešė į svetainę kavos. Ant padėklo stovėjo ąsotėlis 
su ilga raižyto vario rankenėle, du mažyčiai puodeliai ir krišto- 
linis indelis, lyg flakonas su kvepalais. Padėjo padėklą ant stalo 
ir išėjo. 

— Rožių vandens? - paklausė Ajanė, pildama į puodelius 
tirštą kaip nafta kavą. 

Bobas Martinas, niekada negirdėjęs apie rožių vandenį ir 
pratęs prie puslitrinių puodelių skystos kavos, nesumetė, ką 
atsakyti. Ajanė įvarvino į puodelį kelis lašus iš krištolinio inde- 

lio ir įsipylė sau aiškindama, kad Galangas išmoko virti tokią 
arabišką kavą, kokia jai patinka: variniame ąsotėlyje tris kartus 
užvirina kavą su cukrumi ir kardamonų sėklomis ir patiekia 
palaukęs, kol nusės tirščiai. Martinas paragavo to tiršto ir sal- 
daus gėralo mąstydamas, kokią kofeino dozę suvartoja penk- 
tą valandą vakaro ir kaip sunku bus užmigti šią naktį. Ponia 
Ašton vilkėjo juoda, aukso gijomis siuvinėta tunika, siekiančia 
kulkšnis: jis galėjo grožėtis tik jos dailiais pirštais, gazelės ka- 
klu ir garsenybės veidu, kurstančiu jo vaizduotę nuo tos aki- 
mirkos, kai ją išvydo. Plaukus dviem smeigtukais buvo suse- 
gusi ant pakaušio, segėjo didelius auksinius auskarus, ant riešo 
mūvėjo kaulinę apyrankę. 

- Atsiprašau, kad vėl jus trukdau, Ajane. 

- Priešingai, inspektoriau, malonu su jumis pasikalbėti, - 
tarė ji, su puodeliu rankoje sėsdamasi į krėslą. 

Bobas Martinas susižavėjusiu žvilgsniu vėl paglostė jos 
ilgas kojas sidabriniais žiedais apmaustytais pirštais, pėdas, 
nuostabias nepaisant įpročio vaikščioti basomis, įsižiūrėjo jas 
pirmąkart pamatęs sode tą įsimintiną antradienį, Aštono mir- 
ties dieną, kai ji įžengė į jo gyvenimą. Įžengti - nelabai tinka- 
mas veiksmažodis, nes to dar neatsitiko: Ajanė buvo miražas. 

— Ačiū, kad atėjote pas mane į namus. Prisipažįstu, komi- 
sariate jaučiuosi lyg užspeista į kampą, bet, man regis, taip at- 
sitinka visiems. Keista, kad šiandien jūs dirbate. Juk šiandien 
nedarbo diena, ar ne? 

- Taip, Martinui Liuteriui Kingui atminti, bet man visos 
dienos dirbamos. Jeigu jūs sutiktumėte, galėtume peržvelgti 
kai kurias jūsų pareiškimo vietas, - pasiūlė Bobas Martinas. 

- Jūs manote, . Ad aš nužudžiau Ričardą. 

— Aš to nesakau. Mes ką tik pradėjome tyrimą, būtų per 
anksti spėlioti, kas tai padarė. 

— Kalbėkime atvirai, inspektoriau, neverta vaikščioti apy- 
lankomis. Paprastai įtariama sutuoktinė, juo labiau šiuo atveju. 
Manding, žinote, kad esu vienintelė Ričardo turto paveldėtoja. 

Bobas Martinas tai žinojo. Jo padėjėja Petra Hor, kuriai ne- 
buvo paslapčių, pažėrė užtektinai informacijos apie Aštonus. 

Ajanė atrodė dvidešimt penkerių, bet jau artėjo prie penk- 
tos dešimties, ir manekenės karjera, pradėta ankstyvoje jau- 
nystėje, buvo baigta. Madų kūrėjams ir fotografams nusibosta 
tie patys veidai, bet ji ištempė ilgiau nei kitos, nes publika ją 
įsidėmėjo: juodaodė, įgudusi į baltųjų profesiją, egzotiška, ki- 
toniška. Bobui dingtelėjo, kad ši moteris bus gražiausia pa- 
saulyje net įžengusi į aštuntą dešimtį. Kurį laiką Ajanė buvo 
viena geriausiai mokamų manekenių, madų pasaulio numy- 
lėtinė, bet prieš penkerius ar šešerius metus pasitraukė nuo 
podiumo. Pajamų šaltinis išseko, santaupų ji neturėjo, nes 
nesiskaitė su pinigais ir šelpė gausybę artimųjų, gyvenančių 
viename Etiopijos kaimelyje. Prieš tekėdama už Aštono, ma- 
nipuliavo kreditinėmis kortelėmis, skolinosi iš draugų ir ban- 
kų, kad galėtų išlaikyti įvaizdį ir nedingtų iš akiračio. Turėjo 
rengtis kaip anksčiau, kai dizaineriai dovanodavo sukneles, 
rodytis diskotekose ir jet set* pobūviuose. Važinėjo limuzinu, 
pozuodama fotografams, bet gyveno labai kukliai vieno kam- 
bario bute, toli gražu ne prestižinėje Grinvič Vilidžo dalyje. 
Su Ričardu Aštonu susipažino per labdaringą pobūvį, skirtą 
kovai su moterų lytinių organų žalojimu, kur ji pasakė įžangi- 
nę kalbą: tai buvo jos mėgstamiausia tema, ir ji naudodavosi 
kiekviena proga, stengdamasi atskleisti tos praktikos siaubą, 
kurį jai pačiai teko patirti vaikystėje. Aštoną, kaip ir visus su- 


* Grupė turtingų Žmonių, kurie naudojasi gyvenimo malonumais, ne- 
prieinamais paprastiems žmonėms (angl.). 

sirinkusiuosius, sukrėtė Ajanės grožis ir atvirumas, su kokiu ji 
pasidalijo savo patirtimi. 

Bobui Martinui knietė sužinoti, kuo ją sudomino Ričardas 
Aštonas, šiurkštus, išpuikęs žmogėnas, trumpų kojų, pilvotas, 
išsprogusiomis it varlės akimis. Psichiatras garsėjo siaurame 
savo profesijos žmonių pasaulėlyje, bet tai vargu ar galėjo pa- 
daryti įspūdį moteriai, bendravusiai su tikromis įžymybėmis. 
Petros Hor nuomone, nesą ko kvaršinti galvos, viskas ir šiaip 
aišku: Ričardas Aštonas garsėjo turtais, anaiptol ne grožiu. 

— Kaip sakote, judu su būsimuoju vyru susipažinote 2010 
metų gruodį Niujorke ir po mėnesio susituokėte. Jam tai buvo 
trečia santuoka, jums - pirma. Kas jus paskatino žengti tokį 
žingsnį, jei tas žmogus jums buvo menkai pažįstamas? - pa- 
klausė Bobas Martinas. 

— Jo protas. Tai buvo nuostabus žmogus, inspektoriau, bet 
kas tai galėtų patvirtinti. Kai susipažinome, rytojaus dieną jis 
pakvietė mane pietų ir mudu praleidome keturias valandas gy- 
vai šnekučiuodami. Jis pasiūlė man drauge rašyti knygą. 

— Kokio pobūdžio knygą? 

— Apie moters lytinių organų žalojimą; aš turėjau papasa- 
koti savo atvejį ir paimti interviu iš nukentėjusiųjų, daugiau- 
sia Afrikoje. Jis būtų išnagrinėjęs fizines ir psichologines šios 
praktikos pasekmes, paliekančias pėdsaką visam gyvenimui - 
pasaulyje nuo jos nukenčia šimtas keturiasdešimt milijonų 
moterų. 

— Ar spėjote parašyti? | 

— Ne. Jau buvome aptarę knygos -žruktūrą ir pradėję rinkti 
medžiagą, bet... mirė Ričardas, - atsakė Ajanė. 

- Aišku. Išskyrus knygą, tikriausiai daktaras Aštonas suža- 
vėjo jus dar kuo nors, kad jį įsimylėjote? - pasidomėjo Bobas 
Martinas. 

— Įsimylėjau? Mes realistai, inspektoriau, aš nesu iš tų mo- 
terų, kurios pasiduoda jausmams. Romantika ir aistros dera 
kine, bet ne tokios moters kaip aš gyvenime. Aš gimiau kaime, 
drėbtinėje lūšnelėje, vaikystė praslinko benešiojant vandenį ir 
ganant ožkas. Kai buvau aštuonerių, šlykšti senė mane suža- 
lojo, ir aš vos nenumiriau nuo kraujoplūdžio ir infekcijos. Kai 
suėjo dešimt, tėvas ėmė ieškoti man vyro, tokio pat amžiaus 
kaip jis. Išsivadavau iš to gyvenimo, kur man, kaip ir seserims, 
buvo skirta dirbti ir skursti, nes mane pastebėjo amerikietis fo- 
tografas ir sumokėjo tėvui, kad jis leistų man važiuoti į Jungti- 
nes Amerikos Valstijas. Aš esu praktiška moteris, nekuriu jokių 
iliuzijų apie pasaulį, žmoniją ar savo likimą, o juo labiau nesu 
linkusi idealizuoti meilės. Už Ričardo ištekėjau tik dėl pinigų. 

Tie žodžiai lyg akmenų kruša smogė Bobui Martinui į krū- 
tinę. Juk jis nepatikėjo Petra Hor. 

- Kartoju, inspektoriau: ištekėjau už Ričardo, kad galėčiau 
gyventi saugiai ir patogiai. 

— Kada daktaras Aštonas surašė testamentą? 

— Iki santuokos likus vienai dienai. Advokato patariama, iš- 
kėliau tokią sąlygą. Sutartyje nurodyta, kad po jo mirties pavel- 
džiu visą jo turtą, o skyrybų atveju - tik penkiasdešimt tūks- 
tančių dolerių. Tokie pinigai Ričardui prilygo arbatpinigiams. 

Inspektorius turėjo kišenėje Petros įduotą Ričardo Aštono 
turto aprašą: vila Ramiojo Vandenyno Aukštumose, butas Pa- 
ryžiuje, penkių kambarių namelis Kolorado slidinėjimo centre, 
trys automobiliai, septyniolikos metrų jachta, keliolikos milijo- 
nų investicijos ir jo knygų autorinės teisės, duodančios kuklias, 
bet pastovias pajamas, nes tekstai buvo privalomi psichikos 
sveikatos priežiūros specialistams. Be to, Ajanės vardu jo gyvy- 
bė buvo apdrausta vienu milijonu dolerių. Vaikai iš ankstesnių 
Ričardo Aštono santuokų kiekvienas turėjo gauti po nustatytą 


135 


ISABEL ALLENDE 


tūkstančio dolerių sumą, o jeigu imtų ginčyti testamentą - ne- 
gautų nieko. Šis straipsnis netektų galios, jeigu būtų įrodyta, 
kad dėl jų tėvo mirties kalta Ajanė. 

— Žodžiu, inspektoriau, geriausia išeitis buvo tapti našle, 
bet aš nenužudžiau savo vyro. Kaip žinote, kol nerasite žudiko, 
negalėsiu panaudoti nė vieno dolerio iš man atitekusio paliki- 


mo, - baigė Ajanė. 


Denktadienis, 20 


Bleikas Džeksonas taip susitvarkė savo darbą vaistinėje, kad 
penktadienį popiet būtų laisvas ir trečią valandą galėtų iš 
bendrabučio parvežti dukraitę - tuo metu baigiasi pamokos. 
Parveždavo namo arba pas Bobą Martiną, nelygu, kam tą sa- 
vaitgalį priklauso ja rūpintis, o kadangi buvo jo eilė, ištisas dvi 
dienas jie galėjo bendrauti ir dykaduoniauti - užtektinai laiko 
„Riperiui“ žaisti. Tempdama savo nešulius, drauge su visu bū- 
riu moksleivių ji išrūko iš mokyklos išsidraikiusiais plaukais, 
žvalgydamasi jo nerimastinga veido išraiška, kuri visada jį su- 
graudindavo. Kai Amanda buvo maža, jis dažnai pasislėpdavo, 
kad galėtų pamatyti, kaip ji šypsosi su palengvėjimu jį išvydusi. 
Jis vijo šalin mintis apie tai, kaip ji gyvens išskridusi iš artimųjų 
lizdo. Amanda jį pabučiavo, ir juodu sukrovė į bagažinę kupri- 
nę, krepšį su nešvariais skalbiniais, knygas ir smuiką. 

— Kai ką sugalvojau dėl tavo knygos, - tarė dukraitė. 

— Na? 

— Tai bus detektyvinis romanas. Pasirinksi kokį nors mūsų 
tirtą nusikaltimą, šiek tiek išpūsi, pridėsi daugiau kraujo, šiek 
tiek sekso, gausybę kankinimų ir vaikymosi automobiliais. Aš 


tau padėsiu. 

— Reikės pagrindinio veikėjo. Kas bus detektyvas? 

— Aš, - pareiškė Amanda. 

Namie jau darbavosi Elsa Dominges, atskubėjusi su puodu 
vištienos, o Indiana skalbė darbe naudotus rankšluosčius ir pa- 
klodes su sena tėvo skalbimo mašina, užuot kaip visi kiti nuo- 
mininkai skalbusi su automatine skalbykle holistinės klinikos 
rūsyje. Prieš ketverius metus, kai Amanda baigė pradinę mo- 
kyklą, Elsa nutarė sutrumpinti darbo valandas ir valyti kamba- 
rių ateidavo tik dukart per mėnesį, bet gana dažnai lankydavo- 
si pas Bleiką Džeksoną. Slapčia palikdavo šaldytuve plastikinių 
indelių su jo mėgstamiausiais patiekalais, skambindavo telefo- 
nu primindama, kad jau metas kirptis plaukus, išnešti šiukšles 
ir keisti patalynę - nei Indianai, nei Amandai tokie niekniekiai 
neateidavo į galvą. 

Atėjus Selestei Roko, Bleikas Džeksonas užsidarydavo vo- 
nios kambaryje ir skambindavo Elsai šaukdamasis pagalbos — 
bijodavo akis į akį susidurti su pitija, nes, kai jis neteko žmo- 
nos, ilgai netrukus ji pareiškė, kad jųdviejų horoskopai itin 
gerai atitinka vienas kitą ir kad dabar, kai jie vieniši ir laisvi, 
būtų ne pro šalį susidėti. Tokiais atvejais Elsa atskubėdavo kaip 
ant sparnų, užplikydavo arbatos ir sėdėdavo svetainėje palaiky- 
dama Bleikui draugiją, kol Selestė susivokdavo pralaimėjusi ir 
išlėkdavo trinktelėdama durimis. 

Elsa buvo keturiasdešimt šešerių, bet atrodė šešiasdešim- 
ties, sirgo artritu, venų varikoze, skundėsi chroniškais strėnų 
skausmais ir vis dėlto visada buvo geros nuotaikos, be perstojo 
niūniavo psalmes. Niekas nebuvo jos matęs be palaidinukės 
ar švarkelio ilgomis rankovėmis, nes gėdijosi randų, likusių 
po to, kai kareiviai sužeidė ją mačetėmis ir negyvai užkapojo 
vyrą ir du brolius. Atvyko į Kaliforniją dvidešimt trejų metų, 
keturis mažus vaikus palikusi giminėms Gvatemalos pasienio 

kaimelyje, dirbo nuo tamsos lig tamsos, kad juos išmaitintų, o 
paskiau atsigabeno vieną po kito: naktimis važiavo ant vago- 
nų stogų, pakeleivingais sunkvežimiais kirto Meksiką ir, rizi- 
kuodama gyvybe, slaptais takais sėlino per sieną, įsitikinusi, 
kad nors ir sunku gyventi kaip nelegaliai imigrantei, gimtojoje 
šalyje būtų dar sunkiau. Vyresnysis sūnus įstojo į kariuome- 
nę, tikėdamasis prasisiekti ir gauti Jungtinių Amerikos Valstijų 
pilietybę, triskart vyko į Iraką ir Afganistaną, artimųjų nematė 
dvejus metus, bet per trumpus pokalbius telefonu sakėsi esąs 
labai patenkintas. Dvi dukterys Alisija ir Noemė turėjo polinkį 
į vadybą ir sugebėjo gauti leidimą dirbti; Elsa neabejojo, kad 
reikalai eisią į gerąją pusę, ir ateity, jeigu būsianti paskelbta 
amnestija nelegaliems imigrantams, joms būsią leista gyven- 
ti šalyje. Merginos buvo sutelkusios būrelį nelegalių lotynų 
amerikiečių moterų rausvomis suknelėmis dirbti valytojomis. 
Vežiojo jas į darbo vietą furgonėliais, irgi rausvais, ant šonų 
dažais išvedžiotu įdomiu pavadinimu „Darbščiosios Pelenės“. 


Amanda iškrovė daiktus prieškambaryje, pabučiavo motiną ir 
Elsą, vadinančią ją „angelu“ ir lepinusią jau vien todėl, kad nega- 
lėjo lepinti savo vaikų, kai tie buvo maži. Indianai ir Elsai lanks- 
tant iš džiovyklės išimtus skalbinius, ji iš virtuvės ėmė aklomis 
žaisti šachmatais su seneliu, svetainėje sėdinčiu prie lentos. 

- Iš drabužių spintos dingo mano naktiniai marškiniai, lie- 
menėlės ir kelnaitės, - paskelbė Indiana. 

— Nežiūrėk į mane, mama. Mano antras dydis, o tu vos telpi 
į dešimtą. Be to, nieku gyvu negalėčiau dėvėti apatinių su nėri- 
niais, nes graužia, - atsakė Amanda. 

-— Aš tavęs nekaltinu, bet kažkas paėmė mano apatinius. 

— Gal pametei... - pakišo mintį Elsa. 

— Kur, Elsa? Kelnaites nusimaunu tik namie, - atsakė India- 
na, nors tai buvo netiesa, bet jeigu būtų palikusi Fermonte, būtų 
susivokusi prieš lipdama į liftą. - Nebėra rausvos liemenėlės ir 
juodos, dviejų rausvų kelnaičių, taip pat plonų naktinių marš- 
kinių, dar nespėjau nė karto apsivilkti, laikiau ypatingai progai. 

— Keista, mieloji. Tavo butas visada užrakintas. 

— Kas nors buvo įėjęs, neabejoju. Be to, tas žmogus priki- 
šo nagus prie mano aromaterapijos buteliukų, bet, regis, nieko 
neišsinešė. 

— Ar sumaišė? - ūmai susidomėjo Amanda. 

- Išrikiavo pagal abėcėlę, ir dabar nieko negaliu surasti. Ki- 
taip buvau juos sustačiusi. 

- Žodžiu, turėjo užtektinai laiko raustis po tavo stalčius, 
pasirinkti patinkamų drabužių ir surikiuoti tavo buteliukus. Ar 
dar ką nors išsinešė? Ar patikrinai spyną, mama? 

- Regis, nieko daugiau neišsinešė. Spyna nesugadinta. 

— Kas dar turi durų raktą? 

— Ne aš viena: Elsa, tėtis ir tu, - atsakė Indiana. 

- Ir Alenas Keleris, nors jis neimtų vogti tų kvailų apatinių, 
kuriuos pats dovanoja, - pro dantis prakošė Amanda. 

— Ar Alenas? Jis neturi rakto ir niekada nebuvo čia atėjęs. 

Svetainėje Bleikas Džeksonas paėjo žirgu, visu balsu prane- 
šė dukraitei, o ji lygiai taip pat atsakė pareikšdama, jog po trijų 
ėjimų paskelbsianti matą. 

— Tėtis turi tavo buto raktą, - priminė duktė Indianai. 

— Bobas? Iš kur jis gali turėti? Juk aš neturiu jo buto rakto! 

— Tu pati jį prašei prijungti televizorių, kai su Keleriu va- 
Žiavai į Turkiją. 

- Bet, Amanda, kaip tu gali įtarti tėtį, dėl Dievo meilės. 
Tavo tėtis ne vagis, jis - policininkas, - įsiterpė sutrikusi Elsa 
Dominges. 

Apskritai Indiana sutiko su ja, nors ir turėjo šiokių tokių 
abejonių - Bobas Martinas buvo nenuspėjamas. Svarbiausia, 
dažnai pridarydavo nemalonumų netesėdamas Amandai duo- 
to žodžio, bet paprastai elgdavosi su ja pagarbiai ir švelniai, 
kaip vyresnysis brolis. Be to, pamalonindavo staigmenomis, 
pavyzdžiui, per paskutinį gimtadienį į darbą atsiuntė tortą. 
Kolegos su Matėjum Pereira priešaky sulėkė iš visos holistinės 
klinikos, nešini šampanu ir popieriniais puodeliais, pakelti tos- 
to ir paragauti torto. Raikydama jį peiliu popieriui pjaustyti In- 
diana viduje aptiko plastikinį maišelį su penkiais šimto dolerių 
banknotais, anaiptol ne tokia jau menka suma buvusiam vyrui, 
gyvenančiam vien iš policininko algos, o jai - tiesiog pasaka. 
Vis dėlto tas žmogus, užsakęs jai tortą su lobiu maišelyje, galė- 
jo neatsiklausdamas įsibrauti į jos būstą. 

Per trejus vedybinio gyvenimo metus po Bleiko Džeksono 
stogu Bobas sekė ją kaip maniakas, o po skyrybų tik geram lai- 
ko tarpui praėjus išmoko laikytis per tam tikrą atstumą ir ne- 
sikišti į jos reikalus. Subrendo, bet vis dar išsaugojo karingą ir 
valdingą futbolo komandos kapitono būdą, beje, labai praver- 
čiantį dirbant policijos skyriuje. Nuo mažų dienų jam užeidavo 
pykčio priepuoliai, daužydavo viską, kas pakliūva po ranka; to- 
kiomis valandėlėmis Indiana, sugriebusi į glėbį dukrelę, bėgda- 
vo slėptis pas kaimynus ir ten laukdavo, kol grįš tėvas, kuriam 
beregint skambindavo į vaistinę. Išvydęs uošvį, Bobas kaipmat 
nusiramindavo, vadinasi, iš tikrųjų nepamesdavo galvos. Vyrai 
stipriai susidraugavo, ir jų santykiai nepakito Bobui ir Indianai 
išsiskyrus. Bleikas visada elgdavosi su juo kaip geraširdis tėvas, 
o Bobas, savo ruožtu, buvo paslaugus kaip geras sūnus. Drauge 
eidavo į futbolo varžybas, į kino teatrą žiūrėti veiksmo filmų ir 
į Camelot, jų mėgstamiausią barą, ko nors išgerti. 

Prieš susipažindama su Rajanu Mileriu, bėdos prispirta In- 
diana pirmiausia kreipdavosi į tėvą, paskiau į buvusį vyrą, įsi- 

tikinusi, kad jis viską sutvarkys, nors ta pačia proga apiberdavo 
ją patarimais ir priekaištais. Ji žavėjosi jo gebėjimais ir labai jį 
mylėjo, bet Bobas galėjo kaip niekur nieko iškrėsti tokį pokš- 
tą, išsinešti jos apatinius drabužius, vien norėdamas parodyti, 
kaip lengva ją apvogti. Jau kuris laikas primygtinai reikalavo 
įsidėti naujas spynas ir įsirengti signalizaciją. 

- Ar prisimeni, kad žadėjai man padovanoti katytę? - pa- 
klausė Amanda motinos, pertraukdama jos svarstymus. 

— Dukrele, rugpjūčio pabaigoje eisi į universitetą. Kas rū- 
pinsis kate, tau išvažiavus? 

— Senelis. Mudu jau tarėmės, ir jis sutiko. 

— Ponui Džeksonui labai patiks rūpintis kokiu nors žvėre- 
liu. Dukraitei išvykus, jausis be galo vienišas, - atsiduso Elsa. 


Sekmadienis, 22 


Bobo Martino butas buvo penkioliktame aukšte, viename tų 
daugiaaukščių pastatų, pastaraisiais metais it grybai išdygu- 
sių Marketo gatvės pietiniame gale. Ten, palei prieplauką, kur 
prieš kelerius metus buvo nesveika uosto sandėlių zona, dabar 
už kelių kvartalų nuo finansinio centro ir Sąjungos aikštės ply- 
tėjo vienas turtingiausių miesto rajonų su restoranais, meno 
galerijomis, naktiniais klubais, prabangiais viešbučiais ir gyve- 
namaisiais namais. Inspektorius nusipirko butą tuo metu, kai 
rajonas dar buvo planuojamas ir kainos nebuvo pašokusios iki 
dangaus, kad paskolą reiktų mokėti iki mirties. Pasak Selestės 
Roko, investuoti į tą pastatą, įspūdingą bokštą, suvis nevertėjo, 
nes jis sugriūsiąs per artimiausią žemės drebėjimą. Deja, pla- 
netos nerodančios, kada tai įvyksią. Pro didelį svetainės langą 
buvo galima grožėtis marguojančia nuo burlaivių įlanka ir tiltu. 

Amanda, į plaukus prisikaišiusi plunksnų, apsiavusi pus- 
kojines geltonais ruoželiais ir kaip paprastai apsivilkusi senelio 
megztinį kiauromis alkūnėmis, valgė virtuvėje drauge su tėvu, 
ant aukštų taburečių susėdę prie juodo granitinio stalo. Vie- 
na buvusių Bobo Martino draugių, želdinių dizaino inžinie- 
rė, apstatė jo butą nepatogiais ultramoderniais baldais ir ištisu 
mišku augalų, kurie nuvyto iš ilgesio, vos tik jai išėjus. Be au- 
galų butas atrodė nesvetingas kaip sanatorija, išskyrus visokių 
niekniekių pilnutėlį Amandos kambarį, muzikos grupių ir jos 
numylėtinių - Čaikovskio, Stiveno Hokingo ir Brajeno Grino — 
afišomis nuklijuotomis sienomis. 

— Ar lenkė šiandien ateis? - paklausė mergina tėvą. 

Ji buvo pripratusi prie jo trumpalaikių meilės nuotykių, ne- 
paliekančių jokių pėdsakų, išskyrus kalnus nuvytusių augalų. 

- Ji turi vardą, puikiai žinai, kad jos vardas Karla. Šiandien 
neateis, jai ištraukė proto dantis. 

- Juo geriau. Turiu galvoje ne dantis. Ko ta moteris nori iš 
tavęs, tėti? Jungtinių Valstijų vizos? 

Kumščiu trinktelėjęs į granitinį stalą, Bobas Martinas lei- 
dosi postringauti apie prideramą dukters pagarbą tėvams, trin- 
damasis sumuštą vietą. Amanda valgė kuo ramiausiai. 

—- Amžinai kimbi prie mano draugių! 

— Neperdėk, tėti... Apskritai didumą jų neblogai pakenčiu, 
tik šita mane šiurpina: kvatoja kaip hiena, o ir jos širdis plie- 
ninė. Apskritai nėra ko pyktis dėl tokių niekų. Ar seniai su ja 
draugauji? Man regis, pusantro mėnesio. Dar pora savaičių, ir 
lenkės nebeliks nė kvapo, ir man vėl bus ramu. Nenoriu, kad ši 
moteris tave išnaudotų, - pareiškė Amanda. 

Bobas Martinas nesusitvardęs šyptelėjo, mylėjo dukterį la- 
biau už viską pasaulyje, labiau už gyvybę. Vienu rankos mostu 
nubraukė jai nuo galvos indėnų plunksnas ir nuėjo deserto at- 

nešti. Aptariant laikinas drauges, reikėjo tik žavėtis Amandos 
nuovoka, kuria, kaip įsitikino, galima kliautis labiau nei savąja. 
Jis nesiruošė aiškintis, bet nuotykis su Karla išties jau artėjo 
prie pabaigos. Ištraukė iš šaldytuvo kokosinius ledus ir sudėjo į 
sodų dizainerės parinktas juodo stiklo taureles, tuo metu mer- 
gina plovė lėkštes, iš kurių jie valgė picą. 

— Laukiu, tėti. 

— Ko? 

— Neapsimesk kvailiu. Man reikia detalių apie psichiatro 
nužudymą, - pareikalavo Amanda, šveisdama ledus su šoko- 
ladiniu sirupu. 

— Ričardas Aštonas. Nužudytas antradienį, dešimtą dieną. 

— Ar tikrai? 

— Žinoma, tikrai. Protokolas mano stalčiuje, Amanda. 

— Bet neįmanoma nustatyti tikslios mirties valandos, visa- 
da esti kelių valandų skirtumas, esu skaičiusi knygą apie lavo- 
nus. Turėtum perskaityti, vadinasi „Šaltas ant lentos“ ar kaž- 
kaip panašiai. 

— Nieko sau knygas skaitai, dukrele! 

— Kur kas baisesnes, nei galėtum įsivaizduoti, tėti. Psichiatras 
vertas dėmesio, ir, jei gali pasirinkti geriausias bylas, negaišk lai- 
ko terliodamasis su smulkme - mažareikšmiais numirėliais. 

- Jei šešiolikos metų esi tokia cinikė, net nenoriu galvoti, 
kokia būsi trisdešimties, - tragiškai atsidusęs, atsiliepė inspek- 
torius. 

— Šalta ir viską apskaičiuojanti kaip lenkė. Pasakok. 

Susitaikęs su likimu, Bobas Martinas nusivedė ją prie kom- 
piuterio, parodė įvykio vietos ir lavono nuotraukas, taip pat 
leido perskaityti pastabas apie nužudytojo drabužius ir teis- 
minės medicinos ekspertų pažymą, kurią ji jau anksčiau buvo 
nutraukusi mobiliuoju telefonu. 

- Žmona jį rado rytą. Kad tu ją pamatytum, Amanda, tie- 
siog protas neneša, kaip gyvas nebuvau matęs gražesnės moters. 

— Ajanė manekenė. Apie ją dabar daugiau rašoma nei apie 
nužudytąjį. Jos nuotraukos spausdinamos visur, ji vilki gedu- 
lingai kaip senų laikų našlės, įsivaizduoji, kaip juokinga, - iš- 
rėžė Amanda. 

— Nieko juokinga nematau. Gal tai jos krašto paprotys. 

- Ja dėta, džiaugčiausi mirus tokiam pasibaisėtinam vyrui 
ir tapusi turtinga. Ką galėtum pasakyti apie Ajanę? Turiu gal- 
voje asmenybę. 

- Įspūdingos išvaizdos, puikiai valdo emocijas. Nusikalti- 
mo dieną buvo gana rami. 

— Rami ar lengva širdimi? Kur ji buvo vyro žūties valan- 
dą? - paklausė Amanda, galvodama apie informaciją, kurios 
pareikalaus „Riperio“ žaidėjai. 

- Ingridos Dan nuomone, mirtis Aštoną ištiko daugmaž 
tarp aštuntos ir dešimtos valandos, dar neturime galutinių 
skrodimo duomenų. Jo žmona miegojo namie. 

— Kaip patogu... 

- Namų tarnas Galangas man pasakė, kad ji geria migdo- 
muosius ir raminamuosius; manding, kaip tik dėl to kitą dieną 
ji atrodė tokia rami. Ir dėl traumos, savaime suprantama. 

— Negali garantuoti, kad tą naktį Ajanė gėrė migdomųjų. 

— Galangas kaip paprastai nunešė juos kartu su puodeliu 
karšto šokolado, bet nematė, ar juos išgėrė, jeigu tai nori su- 
žinoti. 

— Ji yra pagrindinė įtariamoji. 

- Taip būtų detektyviniame filme. Tikrame gyvenime aš 
vadovaujuos savo patirtimi. Turiu uoslę tokiems dalykams, to- 
dėl ir esu policininkas. Nėra jokių įkalčių prieš Ajanę, ir uoslė 
man sako... 

— Pasistenk, kad pagrindinės įtariamosios išvaizda nenu- 
stelbtų tavo uoslės, tėti. Šiaip ar taip, tavo tiesa, reikia ieškoti 
kitų galimybių. Jei Ajanė būtų planavusi nužudyti vyrą, būtų 
sugalvojusi kur kas geresnį alibi nei tie migdomieji. 


Trečiadienis, 25 


politinės reklamos skrajučių aptiko prabangų Žurnalą, skirtą 
užsisakyti garbingiausiems tam tikrų kreditinių kortelių turė- 
tojams, - matė jį kelis kartus dantų gydytojo laukiamajame. 
Namuose buvo tylu, tą vakarą tėvas žaidė skvošą, o paskiau su 
draugais ėjo gerti alaus į vokiečių užkandinę. Nusinešė žurna- 
lą su visa korespondencija į virtuvę, užkaitė vandenį arbatai ir 
atsisėdusi ėmė atsainiai jį sklaidyti. Pastebėjo, kad vienas lapas 
paženklintas sąvaržėle, ir pamatė straipsnį, aukštyn kojomis 
apvertusį jos gyvenimą. 

Žurnale buvo nuotrauka: Alenas Keleris savo vynuogyne 
pasitinka svečius su šviesiaplauke moterimi, įsikibusia jam į 
parankę, Ženevjeva van Haut, kaip parašyta po nuotrauka, bel- 
gų baroniene, kelių Europos madų dizainerių atstove. Indiana 
gana susidomėjusi perskaitė iki trečios pastraipos, iš kurios su- 
žinojo, kad Ženevjeva gyvena Paryžiuje, bet tikisi veikiai per- 
sikelti į San Fransiską, ištekėjusi už Aleno Kelerio. Straipsnyje 
buvo išsamiai aprašoma šventė, surengta simfoninio orkestro 
dirigento garbei, pateikiamos svečių nuomonės apie neišven- 
giamą santuoką, kurios būsimoji sutuoktinių pora neginčijo, ir 
apie panelės van Haut genealoginį medį, kurio šaknys, pasak 
baronų kilme puikuojančios giminės, siekiančios XVII amžių. 
Kitame puslapyje buvo dar daugiau Aleno Kelerio nuotraukų 

su ta pačia moterimi įvairiose vietose: kažkokiame Los Andže- 
lo klube, kruiziniame laive Aliaskoje, iškilmingame pobūvyje 
ir vienoje Romos gatvėje, kur jie ėjo susikibę už rankų. 
Tvinksinčiais smilkiniais ir drebančiomis rankomis In- 
diana apdujusi pastebėjo, kad keliose nuotraukose Ženevjeva 
trumpais plaukais, o kitose ilgais, kad Aliaskoje Alenas Keleris 
vilki smėlio spalvos kašmyrinį megztinį, kurį jai padovanojo 
vos išgirdęs, kad jai labai patiko. Kadangi tai atsitiko pirmo- 
siomis jų pažinties savaitėmis, ji priėjo prie neišvengiamos iš- 
vados, jog jos meilužis jau seniai mylisi su baroniene. Ji dar 
si rasti kokį faktą, kuris visa tai paneigtų, bet nerado. Padė- 
jo žurnalą ant stalo, ant kelionės į Indiją lankstinukų, ir liko 
besėdinti akis įsmeigusi į indaplovę, o tuo tarpu arbatinukas 
švilpė, užvirus vandeniui. Jau penkiolika metų, kai nebuvo 
patyrusi tokios gėdingos išdavystės. Ištekėjusi už Bobo Mar- 
tino, ji kentė patrakusio jaunuolio siautėjimą, alaus skardines 
ant grindų, jo draugus, išsipleikusius prie televizoriaus, ir jo 
isterijos priepuolius, tačiau ryžosi išsiskirti tik tada, kai buvo 
nebeįmanoma nekreipti dėmesio į jo neištikimybę. Išsiskyrus, 
po trejų metų, Bobas prašė atleisti, bet ji nebetikėjo jo žodžiais. 
Vėlesniais metais ji turėjo meilės nuotykių, kurie baigdavosi 
be pagiežos, nes nė vienas vyras nei apgavo ją, nei pametė. Jei 
aistra išvėsdavo, ji įsimiklindavo mandagiai išsiskirti. Galbūt 
Alenas Keleris nebuvo idealus draugas, kaip tolydžio kartojo 
duktė, buvęs vyras ir Rajanas Mileris, bet ligi šiol ji neabejojo 
jo ištikimybe, jųdviejų bendravimo pamatu, jos akimis žiūrint. 
Tie du blizgantys spalvoto žurnalo puslapiai įrodė, kad ji klydo. 
Kad galėtų gydyti kitus žmones, Indiana pirmiausia turė- 
jo gerai pažinti savo kūną ir, intuityviai derindamasi prie savo 
pacientų, mokėjo derintis prie savo organizmo. Alenas Kele- 

ris sakydavo, kad ji bendraujanti su pasauliu per savo jusles ir 
jausmus, gyvenanti epochoje, ankstesnėje už telefono išradimą, 
magiškame pasaulyje, tikėdama žmonių gerumu; jis pritarė Se- 
lestei Roko, skelbiančiai, kad ankstesnė Indianos inkarnacija 
buvęs delfinas ir kad ateinantį kartą ji grįšianti į jūrą, nes ne- 
santi sukurta gyventi sausumoje, ji neturinti savisaugos geno. 
Prie to prisidėjo keleri metai ėjimo dvasinio tobulėjimo keliu, 
nuvedusiu nuo materialaus gyvenimo ir išlaisvinusiu protą ir 
širdį. Bet visa tai nesušvelnino smūgio, ištikusio žurnale pama- 
čius Aleną Kelerį ir Ženevjevą van Haut. 

Ji grįžo į savo butą, įjungė šildymą ir, atsigulusi ant lovos, 
tamsoje ėmė nagrinėti savo jausmus, dėmesingai kvėpuoti ir 
šauktis gi, kosminės energijos, kurią stengdavosi perteikti savo 
pacientams, pranos, gyvybinės jėgos, vieno iš globėjos deivės 
Šaktės pavidalų. Lyg širdis būtų plyšusi. Pravirko ir ilgai verkė, 
kol pagaliau po vidurnakčio, nuovargio įveikta, užsnūdo ir ke- 
lias valandas numigo. 


Ketvirtadienis, 20 


Indiana atsibudo anksti, nukamuota košmarų, kurių nebeprisi- 
minė. Kad nusiramintų, keliais apelsinžiedžių eterinio aliejaus 
lašeliais pasitrynė riešus ir nusileido į tėvo virtuvę užsiplikyti 
ramunėlių arbatos, išgėrė su medumi ir ant patinusių vokų už- 
sidėjo ledo. Kūnas buvo kaip sudaužytas, bet po arbatos ir dvi- 
dešimties minučių meditacijos prašviesėjo protas, ir ji sugebėjo 
iš šalies apžvelgti susidariusią padėtį. Neabejodama, kad dze- 
no būklė ilgai neužsitęs, nutarė veikti, kol viršaus vėl nepaėmė 
jausmai, ir, paskambinusi Alenui Keleriui, paskyrė pasimatymą 


popiet ant mėgstamiausio suoliuko Prezidijo parke, kur jie pa- 

prastai susitikdavo. Rytas praslinko ramiai, įknibus į darbą, vi- 
durdienį ji užrakino kabinetą, užsuko išgerti kapučino į Denio 
D'Andželo barą ir dviračiu nuvažiavo į parką. Į pasimatymą 
atėjo dešimčia minučių anksčiau ir su žurnalu užantyje atsi- 
sėdo laukti. Raminamasis ramunėlių arbatos ir apelsinžiedžių 
eterinio aliejaus poveikis jau buvo spėjęs išsisklaidyti. 

Alenas Keleris pasirodė laiku, šypsodamas iš laimės, kad 
ji vėl jam paskambino kaip senaisiais meilės laikais, kai neža- 
botas geismas šlavė iš kelio visas kliūtis. Būdamas tikras, kad 
puikiausiai pavyko jo taktika nustebinti ją kelione į Indiją, jis 
atsisėdo šalia ir juokaudamas bandė ją apkabinti, bet ji atšlijo ir 
atkišo jam žurnalą. Keleriui nereikėjo jo atskleisti, žinojo, kas 
ten parašyta, ir dėl to iki šiol nė kiek nesirūpino - tikimybė, 
kad jis paklius jai į rankas buvo kuo mažiausia. „Tikiuosi, Indi, 
jog neimi į galvą tų paistalų. Maniau, kad esi protinga moteris, 
kad manęs neapvilsi“, - tarė lengvabūdišku tonu. Tai buvo pati 
prasčiausia taktika. 

Kokį pusvalandį jis stengėsi ją įtikinti, kad Ženevjeva van 
Haut - tiesiog draugė, kad jie susipažino, kai Briuselyje jis rašė 
doktoratą iš meno istorijos, ir palaikė ryšį abiejų labui: jis įves- 
davo ją į uždarus aukštuomenės ratus, o ji remdavo jį ir patar- 
davo, kur derėtų investuoti pinigus, bet jie niekada ir negalvojo 
tuoktis, kokia kvailystė, juokingi gandai, ir tiek. Paskiau ėmė 
vardyti naujausias finansines nesėkmes, o Indiana klausėsi, at- 
sitvėrusi aklina tylėjimo siena, nes jos tikrovė buvo matuojama 
vienu kitu doleriu, o jo - šimtais tūkstančių. 

Praeitais metais, jiems bevaikščiojant už parankių po Stam- 
bulą, iškilo pinigų ir jų eikvojimo tema. Turguje ji nesusigundė 
jokiomis bizantinėmis senienomis, o vėliau prieskonių preky- 
vietėje išuostė viską, ką tik matė, bet nusipirko tik kelis gramus 
ciberžolės. Keleris, priešingai, ištisą savaitę derėjo senovinius 

kilimus ir Otomanų imperijos laikų ąsočius, o paskiau skundė- 
si dėl kainos. Kartą Indiana neištvėrusi paklausė, kiek pinigų 
turėtų užtekti, kada reikėtų sustoti, kuriam galui kaupiama tiek 
daiktų ir kaip jis gauna pinigų, nieko nedirbdamas. „Niekas 
nepraturtėja iš darbo, - atsakė jis juokdamasis ir perskaitė jai 
paskaitą apie turtų paskirstymą ir apie tai, kaip įstatymai ir re- 
ligijos gina skurdžių sąskaita lobstančių turtingųjų nuosavybę 
ir privilegijas, ir užbaigė sutikdamas, kad sistema nežmoniškai 
neteisinga, bet, laimė, jis priklausąs likimo globotinių grupei. 

Sėdėdama parke ant suoliuko, Indiana prisiminė tą pokal- 
bį, o jis tuo tarpu aiškino, kiek nesumokėta mokesčių, kiek turi 
kredito kortelės skolų ir šiaip visokių skolų, kad paskutinės in- 
vesticijos nuėjo perniek ir kad veikiai nebegalės raminti kredi- 
torių pažadais ir savo garbingu vardu. 

- Tu nesupranti, kaip nemalonu būti turtingam ir neturėti 
pinigų, - baigdamas atsiduso Keleris. 

— Tikriausiai kur kas blogiau nei būti įžūliam skurdžiui. Bet 
mes ne dėl to čia atėjome, o pasikalbėti apie mus. Matau, Ale- 
nai, kad niekada manęs nemylėjai taip, kaip aš myliu tave. 

Atsiėmė žurnalą, įteikė voką su kelionės į Indiją dokumen- 
tais, užsidėjo šalmą ir nuvažiavo dviračiu neatsisveikinusi su 
meilužiu, kuris liko besėdįs apstulbęs ir įtūžęs, širdies gilumoje 
prisipažindamas, kad Indianai pasakė tik pusinę tiesą: jis iš ti- 
krųjų neketino vesti Ženevjevos, bet nepridūrė, jog jau šešioli- 


ka metų palaiko su ja amitiė amoureuse*. 


Keleris ir belgė matydavosi retai, ji nuolat važinėjo iš Europos į 
įvairius Jungtinių Amerikos Valstijų miestus, ir jie susitikdavo 


* Meilės ryšys (pranc.). 

tik atsidūrę toje pačioje vietoje. Ženevjeva buvo linksma ir ra- 
finuota, dalį nakties jie praleisdavo žaisdami tik jiems patiems 
žinomus ironija ir išdaigomis atmieštus intelektualius žaidi- 
mus, ir, jai įsigeidus, jis mokėdavo be atilsio ją tenkinti lovoje, 
panaudodamas vieną kitą erotinį žaislą, visada jos vežiojamą 
lagamine. Juodu buvo giminingos sielos, priklausė tai kosmo- 
politinei socialinei grupei, kurios atstovai atpažįsta vieni kitus 
bet kuriame planetos kampelyje ir, keliaudami po pasaulį, lyg 
niekur nieko mėgaujasi įprasta prabanga. Abu buvo aistringi 
melomanai, pusę jo turimų muzikos įrašų buvo padovanojusi 
Ženevjeva, prasidėjus muzikiniam sezonui jie retkarčiais susi- 
tikdavo Milane, Niujorke arba Londone. Ši jo draugė, Plačido 
Domingo ir Renė Fleming asmeniškai kviečiama į spektaklius, 
ryškiai skyrėsi nuo Indianos Džekson, niekada nebuvusios 
operoje, išskyrus tą kartą, kai jis nusivedė ją į „Toską. Tąsyk 
muzika jos nesužavėjo, bet sugraudino melodrama, ir ji apsi- 
verkė įsikniaubusi jam į petį. 

Apmaudo pagautas, Keleris tarė sau, kad nesulaužė India- 
nai duoto žodžio, juodu su Ženevjeva siejo anaiptol ne meilė, 
jam nusibodo nesusipratimai ir atsiprašymai dėl menkniekių, 
buvo metas nutraukti ir šiaip per ilgai užsitęsusius santykius. 
Vis dėlto, žvilgsniu lydėdamas ją nuvažiuojančią dviračiu, ne- 
jučia pagalvojo, kaip jis pats būtų pasielgęs, jeigu būtų atsitikę 
priešingai: būtų atsiskleidęs Indianos ir Milerio meilės ryšys. 
„Nešdinkis po velnių, kvaile!“ - prakošė, jausdamasis nei šiaip, 
nei taip. Nė neketino darsyk su ja susitikti, kokia gėdinga scena, 
to niekada nebūtų atsitikę su tokia moterimi kaip Ženevjeva. 
Išmesti Indianą iš galvos, pamiršti ją, štai ką reikia daryti, ir iš 
tikrųjų jau buvo nusiteikęs ją pamiršti. Atgalia ranka perbrau- 
kęs per akis, sparčiais žingsniais nuskubėjo prie automobilio. 

Tą naktį jis klaidžiojo po namus Vudsaide ant pižamos 
užsimetęs apsiaustą, užsimovęs pirštines, nes menką šilumą 

vaikė skersvėjai, pro sienų plyšius su baugiu švilpesiu veržda- 
miesi į vidų. Išbaigė butelį geriausio vyno, mintyse narstyda- 
mas gausybę dingsčių galutinai išsiskirti su Indiana: tai, kas 
įvyko, dar sykį patvirtino, kokia lėkšta ir kokio riboto proto 
toji moteriškė. Ko ji tikėjosi? Kad jis atsisakysiąs savo draugų 
ir visuomenės sluoksnio? Trumpi kivirčai su Ženevjeva būda- 
vo nereikšmingi, tik tokio siauro akiračio moteris kaip Indiana 
galėjo kelti vaidus dėl menko nieko. Net neprisiminė kada nors 
prisiekęs ištikimybę. Kada tai būta? Gal protas buvo aptemęs, 
o jeigu ir prisiekė, tai veikiausiai juoko dėlei, pažadėjo, ir tiek. 
Juodu netinka į porą, tai jis suprato iš pat pradžių ir padarė 
klaidą be reikalo leidęs Indianai puoselėti nepagrįstas viltis. 
Vynas neišėjo į naudą. Atsibudus ėdė rėmuo ir skaudėjo 
galvą. Išgėręs dvi tabletes raminamųjų ir šaukštą skystos ma- 
gnezijos, pasijuto geriau ir per pusryčius suvalgė kelis skrebu- 
čius su anglišku džemu, išgėrė kavos. Prisivertęs permetė aki- 
mis laikraštį. Tą dieną turėjo kai ką numatęs ir neketino keisti 
planų. Ilgai maudėsi po dušu, tikėdamasis atsigaivinti po sun- 
kios nakties, ir galiausiai lyg ir atgavo įprastą pusiausvyrą, bet, 
pradėjęs skustis, suvokė, kad pečius netikėtai prislėgė dešim- 
ties metų našta ir kad iš veidrodžio žvelgia vienas tų senių iš 
Tintoreto paveikslo. Nuogas atsisėdo ant vonios krašto, spok- 
sodamas į venomis išraizgytas kojas, šaukdamasis Indianos ir 


keikdamas ją paskutiniais žodžiais. 

Seštadienis, 28 

Rytą kaip paprastai San Fransisko įlanką gaubė tirštas rūkas, 
sušvelnindamas kraštovaizdžio kontūrus. Rūkas leidosi nuo 


kalvų nelyginant medvilnės lavina, dengdamas aliuminiu spin- 

dintį vandens paviršių. Buvo viena tų tipiškų dienų, kai prie- 
šinguose Aukso Vartų tilto galuose tvyro skirtingas oras: San 
Fransiske jau žiema, o už keturių kilometrų šiaurėje dar šviečia 
rudens saulė. Rajanas Mileris džiaugėsi palaimingu šios vie- 
tovės klimatu: ištisus metus galėjo treniruotis po atviru dan- 
gumi. Jau keturiskart dalyvavo „Geležinio žmogaus“ triatlono 
varžybose - 3,86 km plaukimo, 180,25 km dviračiu ir 42,2 km 
bėgimo - įveikdamas distanciją per keturiolika valandų, pa- 
kenčiamai vidutinišku rezultatu, kiekvieną sykį žiniasklaidos 
vadinamu „ištvermės pavyzdžiu“, ir tai jį siutino, nes tokia gau- 
sybė karo veteranų buvo be kojos, kad nevertėjo to nė minėti. 
Bent jau jo protezai buvo geriausios kokybės, tuo jis lenkė kitus 
neįgaliuosius, kurie neturėjo užtektinai išteklių ir gavo tenkin- 
tis paprastais protezais. Jis šlubavo beveik nepastebimai ir galė- 
tų šokti tango, jei geriau jaustų ritmą ir mažiau bijotų apsijuok- 
ti: niekada nebuvo geras šokėjas. Jo akimis žiūrint, ištvermės 
pavyzdys buvo Dikas Hoitas, tėvas, kuris dalyvavo triatlone, 
tempdamas neįgalų suaugusį sūnų, tokį pat sunkų kaip jis pats. 
Vyriškis plaukė vilkdamas guminę valtį su vaikinu, vežė dvi- 
račiu, pririšęs ant užpakalinės sėdynės, ir bėgo stumdamas 
neįgaliųjų vežimėlį. Kiekvienąsyk, kai tekdavo jį pamatyti var- 
žybose, Mileriui nejučia išspausdavo ašarą nepalaužiama tėvo 
meilė, tokia skirtinga nuo jo tėvo griežtumo. 

Jo diena prasidėdavo kaip paprastai penktą valandą ryto 
kigongo pratimais, suteikiančiais gyvybinių jėgų visai dienai ir 
beveik visada sutaikančiais su sąžine. Vienoje knygoje apie sa- 
murajus jis buvo skaitęs mintį, kurią paskelbė savo gyvenimo 
šūkiu: karys, nepripažįstąs dvasinio augimo, - tai tik žudikas. 
Paskiau pasigamino pusryčius - tirštų vaisių ir daržovių sulčių, 
kuriose tiek proteinų, skaidulinių medžiagų ir angliavandenių, 
kad jų užtektų išgyventi Antarktidoje, ir išsivedė Atilą pabėgioti, 

kad neaptingtų. Šuo buvo nebejaunas, aštuonerių metų, tačiau 
turėjo ganėtinai jėgų ir, ilgokai tarnavęs kare, bodėjosi ramiu 
gyvenimu San Fransiske. Buvo išmokytas ginti ir pulti, ieškoti 
minų ir teroristų, bauginti priešus, šokti su parašiutu, plaukti 
lediniame vandenyje ir kitokių dalykų, netinkamų civiliniame 
gyvenime. Buvo kurčias ir aklas viena akimi, bet savo trūkumus 
atpirko neprilygstama uosle, kurios būtų pavydėjęs kiekvienas 
šuo. Su Mileriu susikalbėdavo ženklais, įspėdavo jo ketinimus 
ir vykdydavo jo įsakymus, jeigu jie atrodydavo pamatuoti, prie- 
šingu atveju apsimesdavo visiškai kurčias, kad nieko nereiktų 
daryti. Pabėgioję vieną valandą, vyriškis su šunimi uždusę grįž- 
davo namo, Atila susirangydavo kampe, o Mileris eidavo prie 
treniruoklių, lyg makabriškos statulos sustatytų jo lofte, tuščioje 
erdvėje, atstojančioje valgomąjį, darbo kambarį, dirbtuvę, kur 
užteko vietos plačiai lovai, televizoriui, grotuvui ir kaimiškam 
stalui. Ant milžiniškos konsolės rikiavosi kompiuteriai, tiesio- 
giai siejantys jį su vyriausybinėmis agentūromis, perkančiomis 
jo paslaugas. Nebuvo matyti nuotraukų, diplomų, gražmenų... 
nieko asmeniška, lyg būtų ką tik atsikraustęs arba pasiruošęs iš- 
vykti, tačiau ant sienų puikavosi ištisa kolekcija ginklų, kuriuos 
malonumo dėlei ardydavo ir valydavo. 

Jo būstas užėmė visą buvusios spaustuvės antrą aukštą pra- 
moniniame San Fransisko rajone: pastatas iš plytų ir betono, 
nesvetingas, neįmanomas apšildyti žiemą, bet užtektinai er- 
dvus jo neramiai dvasiai, su dideliu garažu ir pramoniniu kel- 
tuvu, geležine dėže, kuria prireikus būtų galima pakelti tanką. 
Tą loftą pasirinko dėl ploto ir dar todėl, kad jam patiko vie- 
natvė. Buvo vienintelis įnamis, ir po šeštos valandos vakaro ir 
savaitgaliais tame kvartale nebūdavo nė gyvos dvasios. 

Kas antrą dieną Mileris plaukiodavo olimpiniame baseine, 


o kitomis - įlankoje. Tą šeštadienį nuvažiavo į Vandens parką, 

kur gatvėje galima keturias valandas nemokamai laikyti auto- 
mobilį, ir su Atila patraukė į „Delfino klubą“. Buvo vėsu, ir šią 
ankstyvą rytmečio valandą tik vienas kitas žmogus išnerdavo 
iš miglos ir vėl dingdavo kaip vaiduoklis. Šunį jis vedėsi su 
pavadėliu, dėl visa ko uždėjęs antsnukį: dar galėtų bėgti pen- 
kiasdešimties kilometrų per valandą greičiu, iltimis sudraskyti 
neperšaunamą liemenę, o sugriebęs ką nors dantimis, nieku 
gyvu nebepaleistų laimikio iš nasrų. Mileriui teko ištisus metus 
pratinti jį prie gyvenimo mieste, bet baiminosi, kad įerzintas 
arba išgąsdintas šuo gali ką nors užpulti, o jeigu atsitiktų toks 
dalykas, tektų griebtis eutanazijos. Sutiko su ta sąlyga, atsiim- 
damas Atilą, tačiau mintis paaukoti savo bendražygį ir geriau- 
sią draugą atrodė nepakenčiama. Buvo dėkingas jam už gyvy- 
bę. 2007 metais sužeistas Irake per puolimą, prieš nualpdamas 
dar spėjo timpa susiveržti suknežintą koją ir būtų miręs, jei 
nebūtų išgelbėjęs Atila, kuris vilko jį daugiau nei šimtą metrų, 
nepaisydamas spiestinės ugnies, o paskui atsigulė ant viršaus, 
dengdamas savo kūnu, kol atskubėjo pagalba. Gabenamas gel- 
bėjimo sraigtasparniu, Mileris šaukė savo šunį, šaukė lėktuvu 
skrisdamas į amerikiečių ligoninę Vokietijoje. 

Po kelių mėnesių, dar ilgai kęsdamas reabilitacijos kančias, 
Mileris sužinojo, kad Atilai paskirtas naujas kinologas ir kad 
jis tarnauja su kitu „jūrų ruonių būriu Al Kaidos valdomo- 
je zonoje. Kažkas jam atsiuntė nuotrauką, ir jis nebeatpažino 
šuns: kad atrodytų dar baisesnis, buvo ištisai nuskustas, tik pa- 
likta skiauterė ant keteros kaip mohikanui. Padedamas „jūrų 
ruonių“ 6-ojo būrio bendražygių, paprastai siunčiančių jam 
naujienas, atsekė jo pėdsakus ir taip sužinojo, kad 2008 metų 
lapkritį šuo buvo sužeistas. 

Iki to laiko šuo dalyvavo gausybėje puolimų ir gelbėjimo 
operacijų, išgelbėjo daug gyvybių ir tapo „jūrų ruonių“ legen- 

da. Tačiau vieną dieną, važiuojant su kinologu ir keliais vy- 
rais, kelyje pasitaikė mina. Sprogimas ištaškė du sunkvežimius, 
žuvo du kariai ir penki buvo sužeisti, neskaičiuojant Atilos. 
Šuo taip nukentėjo, jog manyta, kad jis negyvas, bet kariai jį 
paėmė drauge su kitais - nevalia mūšio lauke palikti kritusio 
bendražygio, tai šventa pareiga. Atila pateko į ligoninę, buvo 
apdovanotas žaizdoms sugijus, bet nebetiko karo tarnybai: ce- 
remonijos nuotrauką ir Atilos medalį Rajanas Mileris laikė dė- 
žutėje drauge su savo regalijomis. 

Sužinojęs, kad šuo atleistas nuo tarnybos, Mileris pradėjo 
ilgą ir vargingą jo grąžinimo į Jungtines Valstijas procesą ir, 
įveikęs gausybę biurokratinių kliūčių, tapo jo globėju. Tą die- 
ną, kai pagaliau nuvyko į karinę bazę jo atsiimti, Atila beregint 
jį pažino, šoko ant jo, ir juodu ėmė raičiotis žeme, žaisdami 
kaip kadaise. 


Plaukimo ir irklavimo klubas „Delfinas“, įsteigtas 1877 metais, 
draugiškai varžėsi su kaimynu, „Pietų kraštu“, įsikūrusiu greta, 
palaikiame mediniame barake, atitvertame lentine tvora su ne- 
rakinamais vartais. Rajanas parodė ženklą Atilai ir, kai šis tyliai 
įsmuko į persirengimo kambarį, ant kurio durų kabojo didelis 
geltonas skelbimas, draudžiantis vestis šunis, laiptais užlipo į 
sekyklą, apskritą terasą su dviem išklibusiomis taburetėmis ir 
viena supamąja kėde. Ten jau sėdėjo administratorius Frenkas 
Rinaldis - aštuoniasdešimt ketverių metų, bet visada ateidavo 
pirmas ir, įsitaisęs supamojoje kėdėje, grožėdavosi nuostabiausiu 
miesto vaizdu: rytmečio šviesos nutviekstu Aukso Vartų tiltu. 

- Reikia savanorių tualetams plauti. Užsirašyk, vaikine, — 
tarė tasai, užuot pasisveikinęs. 

— Gerai. Ar šiandien maudysies, Frenkai? 

— O kaip tu manai? Kad kiaurą dieną sėdėsiu prie krosne- 
lės? - suniurzgė senis. 

Jis buvo ne vienintelis aštuoniasdešimtinetis, kuriam nebai- 
sus ledinis įlankos vanduo. Neseniai mirė vienas klubo narys, 
kuris devyniasdešimt šešerių nerdavo į vandenį, tas pats, kuris 
šešiasdešimties plaukė nuo Alkatrazo su grandinėmis ant kojų, 
vilkdamas iš paskos valtį. Rinaldis, kaip ir Rajanas Mileris ir 
Pedras Alarkonas, priklausė „Arkties“ klubui, kurio nariai 
žiemą plaukte nuplaukdavo šešiasdešimt keturis kilometrus. 
Kiekvienas užsirašydavo dienos normą keturiais smeigtukais 
prie sienos prismeigtame languoto popieriaus lape. Nuplauk- 
tam atstumui matuoti kabojo Vandens parko žemėlapis ir su- 
mazgyta virvelė - primityvus metodas, kurio niekas neketino 
keisti. Kaip ir kiekviename klube buvo tikima plaukiko žodžiu, 
kiek kilometrų- nuplaukta, ir sistema puikiai veikė jau šimtą 
trisdešimt penkerius metus. 

Persirengimo kambaryje Rajanas Mileris apsimovė glaudes 
ir, prieš leisdamasis į paplūdimį, paglostė keterą Atilai, kuris 
nusiteikė paslapčia jo laukti kamputyje, pasidėjęs snukį ant 
priekinių letenų, tikėdamasis, kad niekas jo nepastebės. Pa- 
plūdimyje susitiko Pedrą Alarkoną, kuris atėjo dar anksčiau, 
bet nenorėjo bristi į vandenį - sirgo gripu. Buvo pasiruošęs 
išplaukti irkline valtimi: vilkėjo stora striuke, mūvėjo megz- 
ta kepuraite, kaklą apsirišęs šaliku, rankoje laikė matės lapų, 
O po pažastimi termosą su karštu vandeniu. Jie pasisveikino 
beveik nepastebimu mostu. Alarkonas pastūmė valtį, įšoko į ją 
ir dingo rūke, o Mileris užsimovė geltoną kepuraitę ir apsaugi- 
nius akinius, nusisegė protezą ir numetė ant smėlio, būdamas 
tikras, kad niekas jo nelies, ir puolė į jūrą. Šaltas vanduo smogė 
nelyginant vėzdu, bet tuojau pat pasijuto devintame danguje, 
mėgaudamasis plaukimu. Tokią valandėlę lengvas kaip pūkas, 

nepaisydamas klastingų srovių ir vos aštuonių laipsnių Celsi- 
jaus vandens, nuo šalčio brązgančiais sąnariais, nešamas ga- 
lingų rankų ir pečių raumenų, vėl jausdavosi toks, koks buvo 
kadaise. Po kelių grybšnių nustojo krėsti šiurpas, ir jis sutelkė 
dėmesį į kvėpavimą, greitį ir kryptį, orientuodamasis pagal 
plūdurus, vos įžiūrimus pro apsauginius akinius ir rūką. 

Pasimankštinę vieną valandą, vyrai drauge grįžo į paplūdi- 
mį. Alarkonas ištempė valtį į krantą ir padavė Mileriui protezą. 

— Nesu geros formos, - suniurzgė šis, remdamasis į draugo 
petį ir šlubčiodamas, nes skaudėjo sutinusią bigę, kai jie pasu- 
ko į klubą. | 

— Plaukiant prireikia tik dešimties procentų kojų jėgos. 
Tavo raumenys kaip arklio, žmogau. Neeikvok jėgų plaukio- 
damas. Pataupyk jas dviračiui ir bėgimui per artimiausias tria- 
tlono varžybas. 

Jie nutilo, kai nuo laiptų sušvilpė Frenkas Rinaldis, duoda- 
mas ženklą, kad atėjo viešnia. Šalia jo stovėjo Indiana Džekson 
su dviem popieriniais puodeliais rankoje, paraudusia nosimi 
ir apsiašarojusi nuo važiavimo dviračiu, jos įprasta transporto 
priemone. 

— Atnešiau jums iš Girardelio aikštės tai, kas geriausia: 
karšto šokolado su jūros druska ir karamelizuotu cukrumi, - 
pasakė. 

— Ar kas nors atsitiko? - paklausė Rajanas sunerimęs, kad ji 
atėjo į klubą, kur anksčiau nė karto nebuvo kojos kėlusi. 

— Nieko ypatinga... 

— Tuomet tegu Mileris trupučiuką pabūna saunoje. Pasitai- 
ko nutrūktgalvių, kurie šiuose vandenyse miršta nuo hipoter- 
mijos, - tarė Rinaldis. 

— Pasitaiko ir tokių, kuriuos suryja rykliai, - nusišaipė Mi- 


leris. 

— Ar tikrai? - paklausė Indiana. 

Rinaldis paaiškino, kad jau seniai nėra matęs ryklių, bet 
prieš metus į Vandens parką buvo atplaukęs jūrų liūtas. Apkan- 
džiojo kojas keturiolikai žmonių, dešimtį pavaikė, bet jiems pa- 
vyko pasprukti. Pasak ekspertų, gynė savo haremą, bet, Rinal- 
džio nuomone, jo smegenys buvo nuodingų dumblių pažeistos. 

— Kiek sykių tau esu sakęs, Mileri, kad nesivestum šuns į 
klubą? 

- Daug, Frenkai, ir kiekvienąsyk tau aiškinau, kad Atila — 
tarnybinis šuo, panašiai kaip neregių vedlys. 

— Norėčiau sužinoti, kuo gali pasitarnauti šitas žvėris? 

— Ramina man nervus. 

— „Delfino“ nariai skundžiasi, Mileri. Tavo šuo gali kam 
nors įkąsti. 

— Kaip jis įkąs, jeigu jam užmautas antsnukis, Frenkai? Be 
to, jis puola tik mano įsakymu. 


Rajanas greitai išsimaudė po karštu dušu ir mikliai apsirengė 
stebėdamasis, kad Indiana prisiminė, jog šeštadieniais tokiu 
metu jis mankštinasi klube. Manė, kad ji visada skrajoja pa- 
debesiais. Jo bičiulė buvo šiek tiek kvanktelėjusi, pamiršdavo 
kasdienes smulkmenas, pasiklysdavo gatvėse, nemokėdavo ap- 
skaičiuoti išlaidų, pamesdavo telefoną ir piniginę, bet nežinia 
kaip visur ateidavo laiku ir darbe laikėsi tvarkos. Kai savo ka- 
binete gumele susiverždavo plaukus ir apsivilkdavo baltą cha- 
latą, tapdavo anos kitos moters susivėlusiais plaukais ir ankš- 
tais drabužiais blaivaus proto seserimi. Rajanui Mileriui patiko 
abi: išsiblaškiusi ir padūkusi draugė, jo gyvenimo džiaugsmas, 
kurią jis troško apsaugoti, ta pati moteris, kuri, jam stebint iš 
šalies, šoka apsvaigusi nuo ritmo ir pinakolados lotynų ame- 

rikiečių klube, kur juos vesdavosi dailininkas brazilas, ir kita 
moteris, blaivi ir rimta gydytoja, slopinanti jam raumenų 
skausmus, sveikatos specialistė, išmananti pasakiškus eterinius 
aliejus, magnetus, visatos galių gaivintojus kristalus, švytuokles 
ir žvakes. Nė viena jųdviejų neįtarė, kokią meilę jis puoselėja 
širdyje, meilę, apvejančią jį nelyginant vijoklis. 

Davęs ženklą Atilai, gulinčiam savo kampe, jis nuėjo į se- 
kyklą pas Indianą, kuri, Alarkonui ir Rinaldžiui išėjus, laukė jo 
viena. Žuvėdroms klykiant, įsitaisę prie didelių langų iškleru- 
siuose krėsluose, juodu stebėjo miglotą kraštovaizdį ir aukštus 
tilto taurus, išneriančius iš besisklaidančio rūko. 

— Kam turėčiau dėkoti už malonumą tave regėti? - paklau- 
sė Rajanas, bandydamas gerti jau spėjusį atvėsti jos atneštą šo- 
koladą, užtrauktą sustingusia it kleisteris plakta grietinėle. 

— Spėju, kad žinai, jog tarp mūsų su Alenu viskas baigta. 

— Ką tu sakai? Kas atsitiko? - neslėpdamas pasitenkinimo, 
paklausė Mileris. 

— Dar klausi! Tu visa kuo kaltas. Atsiuntei man tą žurnalą. 
Buvau tokia tikra Aleno meile... Kaip galėjau taip apsigauti? 
Kai pamačiau tas nuotraukas, Rajanai, man pasidingojo, lyg 
kas būtų smogęs. Kodėl taip padarei? 

— Aš nieko tau nesiunčiau, Indi, bet labai džiaugiuosi, jeigu 
jis taip puikiai pravertė, kad nusikratei savo seneliuko. 

— Jis ne toks senas, penkiasdešimt penkerių, ir puikiai atro- 
do. Bet man jau vis viena, iškrito iš gyvenimo, ir baigta, - pa- 
reiškė ji, šnypšdamasi į popierinę nosinę. 

— Papasakok, kas atsitiko. 

— Pirmiausia prisiek, kad ne tu man atsiuntei žurnalą. 

- Regis, visai manęs nepažįsti! - supyko Mileris. - Aš ne- 
mėgstu klastos, veikiu tiesiai šviesiai. Ar kada nors turėjai pro- 


gą, Indiana, įtarti mane nesąžiningumu? 

— Niekada, Rajanai. Atsiprašau, jaučiuosi nei šiaip, nei taip. 
Radau savo laiškų dėžutėje, - tarė paduodama du perpus su- 
lenktus popieriaus lapus, jis greit perskaitė juos ir grąžino. 

- Toji van Haut panaši į tave, - lengvapėdiškai leptelėjo jis 
pirmą mintį, šovusią į galvą. 

— Mudvi kaip du vandens lašai! Tik ji dvidešimčia metų 
vyresnė, sveria dešimčia kilogramų mažiau ir vilki Chanel dra- 
bužius, - atšovė ji. 

— Tu nepalyginamai gražesnė. 

— Negaliu pakęsti nesąžiningų žmonių, Rajanai. Toks mano 
būdas. 

— Ką tik kaltinai mane išdavyste. 

- Priešingai, maniau, kad atsiuntei tą straipsnį kaip išti- 
kimas draugas, darydamas man paslaugą, norėdamas atverti 
man akis. 

— Būčiau bailys, jei to nepasakyčiau tiesiai į akis, Indiana. 

- Taip, žinoma. Įdomu, kas tai padarė, Rajanai. Atsiųsta 
ne paštu, ant voko nebuvo ženkliuko. Kažkas teikėsi atnešti ir 
įkišti į mano laiškų dėžutę. 

— Gal kuris nors iš tavo gerbėjų, Indi, ir padarė tai geriau- 
sių norų vedamas: kad žinotum, kas per paukštis tasai Alenas 
Keleris. 

— Tas žmogus atnešė žurnalą man į namus, ne į kliniką, jis 
žino, kur gyvenu, žino apie mano asmeninį gyvenimą. Ar esu 
tau sakiusi, kad man dingo kai kurie apatiniai drabužiai? Ne- 
abejoju, jog kažkas buvo įėjęs į mano butą, ko gero, ir ne kartą, 
nežinia kaip. Į mano butą lengva įeiti nepastebimam iš gatvės, 
nes laiptai namo šone, juos užstoja šakota pušis. Amanda pa- 
pasakojo Bobui, o kadangi, kaip žinai, jis baisus savininkas, 
atėjo nieko neperspėjęs, atsivedė šaltkalvį ir tėvo namuose bei 
mano bute pakeitė durų spynas. Nuo to laiko niekas nedingo, 

bet kartais man atrodo, jog kažkieno būta, negaliu tau paaiš- 
kinti kodėl, tiesiog jaučiu kažką buvus, lyg vaiduoklį. Manding, 
kažkas mane seka, Rajanai... 


Dirmadienis, 30 


Prieš trejus metus pirmąkart apsilankiusi holistinėje klinikoje, 
Deniza Vest tapo mėgstamiausia daugelio gydomųjų kabinetų 
paciente. Pirmadienį popiet, kad ir perkūnijai griaudžiant, rū- 
pindamasi savo sveikata ir menu, ateidavo pas Indianą Džek- 
son reiki terapijos, limfos drenažo ir aromaterapijos, pas Jumi- 
ką Sato akupunktūros, pas Deividą Makį saldžių homeopatinių 
preparatų, laimingą popietę užbaigdavo tapybos pamoka pas 
Matėjų Pereirą. Nepraleisdavo nė vieno seanso, nors turėdavo 
pusantros valandos dardėti tuo pačiu kledaru sunkvežimiu, ku- 
riuo iš savo nedidelio ūkio prekeiviams gabendavo produktus. 
Išvažiuodavo anksti, nes reikėdavo drąsos statyti sunkvežimį 
Nort Biče, ir visada savo mieliems gydytojėliams akis atšviesti, 
jos žodžiais tariant, veždavo kokių nors lauktuvių iš savo dar- 
žo: citrinų, salotų, svogūnų, puokštę narcizų, šviežių kiaušinių. 

Šešiasdešimtmetė Deniza tvirtino, kad už savo gyvybę ji 
dėkinga tik holistinei klinikai, grąžinusiai jai sveikatą ir gy- 
venimo džiaugsmą po nelaimingo atsitikimo, kainavusio šešis 
lūžusius kaulus ir smegenų sukrėtimą. Klinikoje ji išliedavo 
savo nusivylimą politika ir visuomene - buvo anarchistė - ir 
pasikraudavo užtektinai pozityvios energijos, kad išliktų karin- 
ga iki savaitės pabaigos. Mielieji gydytojėliai be galo ją mylėjo, 
įskaitant Matėjų Pereirą, nors jį ir dirgino jos tapybos stilius. 
Pereira tapė didelius paveikslus - iškankintas žmogystas ryš- 
kiais potėpiais pagrindinėmis spalvomis, o ji - paukštelius ir 

avinėlius, visiškai pateisinamus siužetus, nes gyveno iš žemės 
ūkio ir gyvulių auginimo, nieko bendra neturinčio su jos, kaip 
amazonės, charakteriu. Nors jų požiūriai į stilių ir skyrėsi, 
per pamokas abu būdavo kuo geriausios nuotaikos. Deniza 
kruopščiai mokėdavo po penkiasdešimt dolerių už pamoką, o 
Pereira imdavo pinigus nepaisydamas sąžinės priekaištų, nes 
per trejus metus ji išmoko nebent gruntuoti drobę ir plauti 
teptukus. Per Kalėdas moteriškė dalydavo savo meno kūrinius 
draugams, taipgi savo mieliesiems gydytojėliams; Indiana tėvo 
garaže turėjo ištisą kolekciją paukštelių ir avinėlių, o Jumika, 
žemai lankstydamasi ir plačiai šypsodamasi, kaip įprasta jos 
šalyje, imdavo dovanas, bet vėliau slapčia nežinia kur nukiš- 
davo. Tik Deividas Makis vertino tuos tapybos darbus ir ka- 
bindavo savo kabinete, nes iš profesijos buvo veterinaras, nors 
homeopatijos srityje buvo pasiekęs tokių didelių laimėjimų, 
kad visi jo pacientai buvo žmonės, išskyrus reumatu sergantį 
pudelį, kurį gydė ir Indiana. 

Į holistinę kliniką pirmąkart Denizą Vest atvežė Rajanas 
Mileris ir Pedras Alarkonas ir patikėjo ją Indianai, tikėdamie- 
si, kad ši galės jai padėti. Deniza ir Alarkonas buvo geri drau- 
gai, gana trumpai buvo meilužiai, bet nė vienas jų to niekada 
neminėdavo - abu dėjosi pamiršę praeitį. Po trijų sudėtingų 
operacijų Denizos kaulai sugijo, bet liko silpni keliai ir klu- 
bai, taipgi nemalonus pojūtis, lyg į nugarkaulį būtų įsmeig- 
ta ietis - keblumas, kurį ji kentė saujomis rydama aspiriną 
bei maukdama džiną ir dirbo nekreipdama į jį dėmesio. Iš 
pradžių, nemigos kamuojama, jautėsi nuvargusi ir pyko ant 
viso pasaulio, kol galiausiai sutelktinės mielųjų gydytojėlių 
pastangos ir aliejinės tapybos malonumai padarė stebuklą - 
grąžino gyvenimo džiaugsmą, prieš kelerius metus sužavėjusį 
Pedrą Alarkoną. 

Tą pirmadienį, baigusi seansą su Indiana, Deniza lengvai 
atsiduso ir nulipo nuo lovelės, apsivilko velvetines kelnes, med- 
kirčio marškinius, kaip paprastai apsiavė vyriškus batus ir ėmė 
laukti Rajano Milerio, po jos ateinančio pas Indianą. Holistinių 
procedūrų pažvalinta ji galėdavo užlipti į antrą aukštą, laiky- 
damasi art dėco turėklų, bet nepajėgdavo užkopti sraigtiniais 
laiptais į mansardą, tad tapybos pamoka vykdavo jau daugel 
metų nenaudojamame kabinete Nr. 3. Investuotojas kinas, 
pastato savininkas, nesugebėjo jo išnuomoti, nes jame nusižu- 
dė du nuomininkai: vienas slapčia pasikorė, o kitas pistoletu 
šovė sau į galvą, aptaškydamas viską krauju ir smegenimis. Ne 
vienas alternatyviosios medicinos specialistas domėjosi tomis 
patalpomis, esančiomis patogioje vietoje ir, negana to, prestiži- 
nėje holistinėje klinikoje, kur visada galima gauti paramą, bet 
atsisakė sužinojęs, kas ten įvyko. Nort Biče sklido gandai, kad 
kabinete Nr. 3 kenčia savižudžių vėlės, bet Pereira, gyvenantis 
tame pastate, nebuvo pastebėjęs nieko antgamtiška. 

Rajanas Mileris, apsilankantis pas Indianą pirmadieniais, 
po seanso eidavo pas Denizą ir po tapybos pamokos palydė- 
davo ją iki sunkvežimio. Jam taipgi pasisekė Kalėdoms gauti 
naminių gyvūnų paveikslų, kurie atsidūrė kasmetiniame auk- 
cione, renkančiame lėšas moterų krizių centrui statyti, ir buvo 


deramai įvertinti. 


Mileris išėjo iš Indianos kabineto susitaikęs su pasauliu ir sa- 
vimi, visu kūnu tebejausdamas jos rankas ir turėdamas prieš 
akis jos paveikslą. Koridoriuje susidūrė su Kerole Andevoter, 
su kuria jau ne kartą buvo susitikęs klinikoje. 

— Kaip laikotės, ponia? - paklausė iš mandagumo, iš anksto 


žinodamas atsakymą, visada tą patį. 

- Sergu vėžiu, bet vis dar gyva, kaip matote. 

Baigus seansą su Mileriu, Indianai išgaravo ramybė, api- 
manti darbe, kai ji įsijaučia į gydymą, vėl pasidarė liūdna dėl 
žuvusios meilės ir širdį užgulė neįveikiama miglota baimė, kad 
ji sekama. Kelioms valandoms praslinkus po išsiskyrimo su 
meilužiu parke, pyktis nuslūgo ir ji ėmė gailėtis jo netekusi: 
niekad nebuvo tiek verkusi dėl meilės. Niekaip negalėjo suvok- 
ti, kaip nepastebėjo, kad reikalai krypsta kreiva vėže. Alenas 
atrodė mintimis nukilęs kitur, susirūpinęs ir prislėgtas, juodu 
nutolo vienas nuo kito. Užuot pasidomėjusi, kas jį slegia, nu- 
tarė verčiau kuriam laikui atstoti nuo jo galvos, nė neįtarda- 
ma, jog visa ko priežastis galėtų būti kita moteris. Surankiojo 
paklodes ir rankšluosčius, sutvarkė mažytį kabinetą ir parašė 
kelias pastabas apie Denizos Vest ir Rajano Milerio sveikatos 
būklę, kaip rašydavo apie kiekvieną pacientą. 

Tą dieną Kerolei Andevoter teko guosti Indianą, prisiėmu- 
sią aukos vaidmenį - negirdėtas dalykas jų draugystei. Sekma- 
dienį Kerolė sužinojo, kas atsitiko su Keleriu, kai paskambino 
norėdama pakviesti į kiną ir, pastebėjusi, kad draugė nuliūdusi, 
iškvotė viską iš panagių. Indiana pamatė ją ateinant nešiną pin- 
tine ir, tos moters gerumo sujaudinta, - juk jai gresia neišven- 
giama mirtis ir ji turi kur kas didesnį pagrindą pulti į neviltį, - 
negalėjo nesigraužti ne kartą pristigusi su ja kantrybės. Pamatė 
ją, vilkinčią storu sijonu, žemių spalvos striuke, su skarele, sė- 
dint ant kėdės laukiamajame su pintine ant kelių ir pasižadėjo: 
kai ji baigs radioterapijos procedūras ir geriau pasijus, nuvesti į 
mėgstamiausias dėvėtų drabužių parduotuves ir nupirkti jai ką 
nors jaunatviška, moteriai derama. Laikė save dėvėtų drabužių 
žinove, išlavinusi akį tarp skudurų pastebėdavo neįkainoja- 
mus lobius, pavyzdžiui, taip rado elegancijos viršūnę - gyvačių 
odos batus, kuriuos galėjo avėti ramia sąžine, nes nenukentėjo 
joks roplys: buvo plastikiniai, pagaminti Taivane. 

— Užjaučiu tave, Indi. Žinau, kad sielvartauji, bet netrukus 
apsidžiaugsi su juo išsiskyrusi. Esi verta geresnio vyro nei Ale- 
nas Keleris, - tarė Kerolė. 

Ji kalbėjo virpančiu, lūžtančiu balsu, mėšlungišku kužde- 
siu, lyg jai trūktų oro ar maišytųsi galvoje: tokiu balsu kalbėda- 
vo senojo kino kvailos blondinės, sudėtos kaip Balkanų vals- 
tietės, - apibūdino ją Alenas Keleris, pirmąsyk išvydęs Rosinio 
kavinėje tą vienintelį kartą, kai jie susitiko trise. Indiana turėjo 
įtempti klausą, kad išgirstų jos žodžius, ir vos tvardėsi - su- 
erzinta Kerolės kalbėsenos pagalvojo, jog tikriausiai liga bus 
pažeidusi jos balso stygas. 

— Patikėk, Indiana, Keleris tau netiko. 

— Kai myli žmogų, negalvoji, ar jis tau tinka, ar ne. Mudu 
su Alenu draugavome ketverius metus ir buvome laimingi, 
bent man taip atrodė. 

- Ilgokai. Kada ketinote tuoktis? 

- Apie tai nekalbėjome. 

— Keista! Juk abu laisvi. 

— Mums nebuvo ko skubėti. Norėjau palaukti, kol Amanda 
įstos į universitetą ir išvažiuos. 

— Kodėl? Ar tavo dukteriai jis nepatiko? 

- Amandai nepatinka nei mano draugai, nei tėvo draugės, 
ji pavydi. 

— Neverk, Indiana. Netrukus prie tavo durų rikiuosis virti- 
nės gerbėjų, tikiuosi, kad tąkart būsi išrankesnė. Keleris - pra- 
eitis, lyg būtų miręs, išmesk jį iš galvos. Žiū, atnešiau Amandai 
dovaną. Ką pasakysi? 

Ji užkėlė pintinę ant rašomojo stalo ir nutraukė nuo viršaus 
maršką. Viduje, ant vilnonio šaliko, tarytum lizdelyje miegojo 
kačiukas. 

— Štai, — tarė. 

— Kerole! - sušuko Indiana. 

— Sakei, kad tavo duktė norėtų katės... 

— Kokia pasakiška dovana! Amanda labai apsidžiaugs. 

— Man ji nieko nekainavo, gavau gyvūnų globos draugijoje. 
Ji šešių savaičių, sveika, skiepyta. Jokių rūpesčių neturėsit. Ar 
galėčiau pati atiduoti tavo dukteriai? Norėčiau su ja susipažinti. 


Antradienis, 31 


Vyriausiasis inspektorius sėdėjo savo kabinete ant ergonomi- 
nės kėdės, neįprastos pavaldinių dovanos penkiolikos metų 
darbo policijos skyriuje proga, užkėlęs kojas ant rašomojo stalo 
ir susinėręs rankas ant pakaušio. Petra Hor kaip paprastai įėjo 
nepasibeldusi, nešina popieriniu maišeliu ir kava. Anksčiau, 
dar gerai jos nepažinęs, Bobas Martinas buvo įsitikinęs, kad 
toks skambus vardas netinka tai vaikiškos išvaizdos moterišku- 
tei, bet vėliau pakeitė nuomonę. Petra buvo trisdešimties metų, 
mažutė ir liekna, trikampiu veidu, plačia kakta ir smailiu sma- 
kru, strazdanota, trumpais, žele suteptais ir pašiauštais plau- 
kais, prie šaknų dažytais juodai, per vidurį oranžine spalva, 
galai geltoni, tad panašiais į lapenų kepurę. Iš tolo atrodė kaip 
vaikas, o ir iš arti taip pat, bet, vos jai ištarus Žodį, trapumo 
įspūdis dingdavo. Ji padėjo ant stalo maišelį ir padavė puodelį 
su kava. 

— Kiek valandų praėjo, kai nieko burnoj neturėjot, viršinin- 
ke? Susirgsit hipoglikemija. Suvalgykit kąsnelį organinės viš- 
tienos su gryna duona. Labai sveika. Valgykit. 

— Mąstau. 

— Tai bent naujiena! Apie ką? 

— Apie psichiatro bylą. 

— Greičiau apie Ajanę, - teatrališkai atsiduso Petra. — Ir jei- 
gu jau apie tai prašnekome, viršininke, noriu pranešti, kad pas 
jus atėjo svečias. 

— Ji? - paklausė inspektorius, nukeldamas kojas nuo stalo ir 
taisydamasis marškinius. 

— Ne. Labai išvaizdus jaunuolis. Aštonų tarnas. 

— Galangas. Įleisk. 

— Ne. Pirmiausia pavalgykit, suteneris gali palaukti. 

— Suteneris? - pakartojo inspektorius, atsikąsdamas su- 
muštinio. 

— Ak viršininke! Koks jūs naivus! - išeidama sušuko Petra. 

Po dešimties minučių Galangas sėdėjo priešais inspektorių, 
kitapus rašomojo stalo. Bobas Martinas jau buvo dusyk jį klau- 
sinėjęs Aštonų namuose, kur jaunasis filipinietis vilkėjo juodo- 
mis kelnėmis ir baltais marškiniais ilgomis rankovėmis, kukliais 
drabužiais, neatkreipiančiais į jį dėmesio, kaip ir neįžvelgiamas 
veidas ir pasali it katės eisena. Vis dėlto, atėjęs į policijos skyrių, 
vyriškis, priešingai, itin krito į akis: stotingas, atletiškas, juodais 
plaukais, kaip toreadoro į uodegą susegtais ant sprando, išpuo- 
selėtomis rankomis ir amžinai šypsantis baltutėliais dantimis. 
Jis nusivilko mėlyną apsiaustą, ir iš pamušalo su klasikiniais 
škotiškais juodais ir smėlio spalvos dryžiais Bobas Martinas at- 
pažino Burberry firmą, neįperkamą už jo atlyginimą. Dingtelėjo 
mintis, kiek galėtų uždirbti tas žmogus, o gal kas nors jam perka 
drabužius. Galangas elegantiškais drabužiais ir egzotiškų veidu 
galėtų reklamuoti vyrišką odekoloną, pagalvojo, paslaptingus, 
juslingumą žadinančius kvepalus, bet Petra būtų jį pataisiusi: 
tuomet jis turėtų pozuoti nuogas ir nesiskutęs. 

Martinas peržvelgė mintyse turimą informaciją: Galan- 
gas Tolosa, trisdešimt ketverių metų, gimęs Filipinuose, 1995 
metais imigravo į Jungtines Amerikos Valstijas, metus mokėsi 

universitete, dirbo Club Med kompanijoje, sporto klubuose ir 
fizinio bei dvasinio programavimo institute. Jis klausė Petros, 
ką tai galėtų reikšti, ir ši paaiškino, kad teoriškai tai tiesiog 
masažas, atliekamas siekiant teigiamo poveikio organizmui ir, 
kaip manoma, gerinantis kūno audinių atsinaujinimą. Ragana- 
vimas, toks pat, kokiu užsiima Indiana, padarė išvadą Bobas, 
kuris, išgirdęs žodį „masažas“, įsivaizduodavo blogos šlovės sa- 
lonus ir jaunutes nuogakrūtes azijietes trumpomis kelnaitėmis 
ir guminėmis pirštinėmis. 

— Atsiprašau, kad jums trukdau, vyriausiasis inspektoriau. 
Važiuodamas pro šalį, sumaniau užsukti su jumis šnektelėti, 
šypsodamas tarė filipinietis. 

— Apie ką? 

- Kalbėsiu atvirai, inspektoriau. Gyvenu čia rezidento tei- 
sėmis ir noriu gauti Jungtinių Amerikos Valstijų pilietybę, to- 
dėl negaliu įsivelti į kriminalinę bylą. Bijau, kad daktaro Aš- 
tono byla man nepridarytų nemalonumų, - pasakė Galangas. 

— Turit galvoje daktaro Aštono žmogžudystę? Labai gerai, 
kad susirūpinote, jaunuoli. Tuo metu buvote namie, galėjote 
laisvai patekti į kabinetą, žinojote aukos įpročius, neturite alibi, 
o jeigu labiau pasidomėtume, tikriausiai rastume paskatą. Ar 
norite ką nors pridėti prie ankstesnių parodymų? 

Policininkas kalbėjo maloniu tonu, bet jo žodžiai skambėjo 
grėsmingai. 

— Taip... Ką gi, jūs ką tik minėjote paskatą. Daktaras Ašto- 
nas buvo nesugyvenamas žmogus, ir keliskart teko su juo susi- 
kivirčyti, - jau nustojęs šypsoti suvapėjo Galangas. 

— Prašom paaiškinti. 

- Daktaras bjauriai elgdavosi su žmonėmis, ypač išgėręs. 
Tiek pirmoji žmona, tiek antroji per skyrybas kaltino jį smur- 


tavus, galite patikrinti, inspektoriau. 

— Ar prieš jus kada nors irgi naudojo smurtą? 

— Taip, tris kartus, bet tik tada, kai bandžiau apginti ponią. 

Stebėdamas veido išraišką, judesius, beveik nepastebimą 
nervinį tiką, inspektorius susivaldęs palaukė, kol jaunuolis 
ims kalbėti toliau. Buvo pripratęs prie melo ir pusinės tiesos, 
susitaikęs su mintimi, kad beveik visi meluoja, vieni iš tuš- 
tybės, trokšdami pasirodyti iš geresnės pusės, kiti iš baimės, 
o diduma tiesiog iš įpratimo. Policijos klausinėjami, žmonės 
visada nervinasi, nors ir niekuo nenusikaltę, ir jis turi aiškintis 
jų atsakymus, atskleisti apgaulę, įminti nutylėjimus. Iš patyri- 
mo žinojo, kad žmonės, norintys įtikti, tokie kaip Galangas, 
nepakenčia nepatogių pauzių ir neraginami iškloja daugiau, 
nei reikia. 

Ilgai laukti neteko: po trisdešimties sekundžių filipinietis 
išrėžė visą prakalbą, ko gero, paruoštą iš anksto, bet šiek tiek 
susipainiojo stengdamasis, kad ji skambėtų įtikinamai. Pasak 
jo, su Ajane susipažino Niujorke prieš dešimt metų, buvo drau- 
gai, kai ji iškilo į sėkmės viršūnę, daugiau nei draugai, veikiau 
kaip brolis ir sesuo, padėjo vienas kitam, matėsi beveik kiekvie- 
ną dieną. Prasidėjus ekonominei krizei, jie abu pristigo darbo, 
0 2010 metų pabaigoje, kai ji susipažino su Aštonu, jos padėtis 
buvo beviltiška. Vos susituokusi su Aštonu, Ajanė atsivadino jį 
į San Fransiską kaip vyriausiąjį liokajų - tos pareigos neatitiko 
jo kvalifikacijos, bet jis troško dingti iš Niujorko, kur turėjo 
visokiausių nemalonumų ir skolų. Alga buvo menka, bet Ajanė 
atsilygindavo slapčia nuo vyro. Jam buvo labai sunku matyti, 
kaip kenčia draugė, žmonėse Aštonas elgėsi su ja kaip su kara- 
liene, o namie - kaip su paskutine kekše. Iš pradžių kankino ją 
psichologiškai, tuo niekas jam neprilygo, o vėliau ėmė mušti. 
Kelis kartus matė Ajanę, išmargintą mėlynėmis, kurias ji ban- 
dė nuslėpti makiažu. Galangas mėgino jai padėti, bet, nors ir 

pasikliaudama juo, ji nenorėjo kalbėti apie tą santuokos bėdą, 
gėdijosi, lyg pati būtų buvusi kalta dėl vyro smurtavimo. 

- Jie labai dažnai pykdavosi, inspektoriau, - užbaigė jis. 

— Dėl ko? 

— Dėl niekų. Kad jam nepatiko koks patiekalas, kad ji 
skambina saviškiams į Etiopiją, kad visur, kur tik jie eina, ji iš- 
kart atpažįstama, o jis - ne. Jis norėjo ir puikuotis jos draugija, 
ir laikyti ją įkalintą. Žodžiu, dėl to. 

— Ir dėl jūsų, pone Tolosa? 

Klausimas Galangą užklupo netikėtai. Jis išsižiojo norė- 
damas paneigti, bet pagalvojo ir linktelėjo netardamas nė žo- 
džio, sutrikęs, pirštais trindamasis kaktą. Pasak jo, Ričardas 
Aštonas nepakentė jo draugystės su Ajane, įtarė, kad ji perka 
jam visokius daiktus ir duoda pinigų, žinojo, kad jis saugo jos 
paslaptis - nuo išlaidų ir išėjimų iki Aštono draudžiamų drau- 
gysčių. Psichiatras stengėsi išbandyti juos abu, žemindamas 
jį prieš Ajanę arba tol ją skriausdamas, kol jis neištvėręs ją 
užsistodavo. 

— Klausykit, inspektoriau, prisipažįstu, kartais man užvir- 
davo kraujas, vos tvardydavausi nesmogęs jam kumščiu. Ne- 
pamenu, kiek kartų teko juos skirti, reikėdavo jį nustumti į šalį 
arba laikyti kaip neklusnų vaiką. Kartą turėjau jį užrakinti vo- 
nios kambaryje ir palaukti, kol nusiramins, nes vaikėsi ponią 
su peiliu rankoje. 

— Kada tai atsitiko? 

- Praeitą mėnesį. Pastaruoju laiku padėtis buvo pagerėjusi: 
pasitaikydavo gerų valandėlių, jie susitaikė ir vėl prašneko apie 
knygą, kurią ketino rašyti. Ajanė... ponia Ajanė džiaugėsi. 

— Kas dar? 

— Viskas, inspektoriau. Norėjau paaiškinti padėtį, kol kiti 


namų patarnautojai nenusakė jos savaip. Ko gero, užsitrauksiu 

įtarimą, bet patikėkite: aš neturiu nieko bendra su daktaro Aš- 
tono mirtimi. 

- Ar turite ginklą? 

— Ne, pone. Nemokėčiau naudotis. 

— O mokėtumėte naudotis skalpeliu? 

— Skalpeliu? Ne, žinoma, ne. 

Galangui Tolosai išėjus iš kabineto, inspektorius pakvietė 
padėjėją. 

— Ką galėtum pasakyti apie tai, ką girdėjai už durų, Petra? 

— Kad ponia Ašton turėjo ganėtinai paskatų nusikratyti 
vyro, o vaikinas — jai padėti. 

— Ar nemanai, kad Ajanė yra iš tų moterų, kurios galėtų 
tazeriu nužudyti savo vyrą? 

— Ne. Ji būtų įleidusi abisinišką gyvatę jam į lovą. Bet, man 
regis, Galangas Tolosa pamiršo paminėti vieną smulkmeną. 

— Kokią? 

— Kad juodu su Ajane meilužiai. Palaukit, viršininke, ne- 
pertraukit manęs! Jųdviejų santykiai įvairialypiai, jie bendri- 
ninkai ir patikėtiniai, ji gina jį, o jis, ko gero, vienintelis pažįsta 
ją iki panagių ir sugeba ją lytiškai patenkinti. 

- Vajėzau! Kokios iškrypėliškos mintys tau lenda į galvą, 
moterie! 

— Ne tiek jau daug, bet Galangui tikriausiai jų netrūksta. Jei 
norite, plačiau paaiškinsiu, kaip Ajanė buvo lytiškai sužalota 
aštuonerių metų: jai buvo pašalinta varputė ir lytinės lūpos. Tai 
ne paslaptis, ji pati apie tai pasakojo. Galiu jums gauti vaizdo 
įrašą, kad pamatytumėte, kaip be jokios anestezijos ši operacija 
atliekama mergaitėms atšipusiu peiliu ar surūdijusiu skutimosi 
peiliuku. 

— Ne, Petra, apsieisiu, - atsiduso Bobas Martinas. 

Ketvirtadienis, 2 


Prie gausybės Bleiko Džeksono priedermių prisidėjo Tuniukė, 
Kerolės Andevoter dovanota dukraitei katė, o sykiu ir ganėti- 
nai rūpesčių, bet teko pripažinti, kad gyvūnėlio draugija buvo 
labai maloni, kaip ir sakė Elsa Dominges. Amanda parinko jai 
vaikystės nematomos draugės Tuniukės vardą, ir niekas nenu- 
stebo, kad katė šeriama tunų konservais. Bleikas kiekvieną va- 
karą skambindavo į bendrabutį - duodavo išsamią ataskaitą. 

- Kaip laikosi Tuniukė, seneli? Labai jos pasiilgau, - pasi- 
skundė Amanda. 

— Drasko nagais baldų apmušalus. 

— Nieko baisaus, vis viena baldai labai seni. Kaip sekasi ra- 
šyti knygą? 

— Apmąstau tavo pasiūlymą rašyti detektyvą. 

— Šiandien apie tai galvojau, - atsiliepė dukraitė. - Mes da- 
bar nagrinėjame misterijas. Ar Žinai, kas tai per daiktas? 

- Ne. 

— Viduramžių dramos, didaktinės alegorijos, kuriose vaiz- 
duojama gėrio ir blogio kova. Visada nugali gėris, tačiau blogis 
įdomesnis, nes, jei nebūtų ydų, nuodėmių ir blogio, misterijos 
nesutrauktų žiūrovų. 

- Ką tai turi bendra su mano knyga? 

— Pagal panašią schemą rašomas detektyvas. Blogis įsikūni- 
jęs į nusikaltėlį, kuris meta iššūkį teisingumui, pralaimi, būna 
nubaudžiamas, ir nugali gėris, tad visi džiaugiasi patenkinti. 
Supratai? 

— Daugmaž. 

- Klausyk mano patarimo, seneli. Jei rašysi pagal tą sche- 
mą, nepralaimėsi. Vėliau duosiu daugiau patarimų, o dabar 
imkimės „Riperio“. Ar viskas paruošta? 

— Viskas. Iki! 

Po kelių minučių žaidėjai sėdėjo prie kompiuterių, ir vedėja 
pradėjo žaidimą. 

- Atidėkime valandėlei Steitoną ir Konstantus ir sutelkime 
dėmesį į Ričardą Aštoną. Keiblas ketina kai ką jums pranešti. 
Sekly, gauni žodį. 

— Tą naktį, nužudęs Ričardą Aštoną, žudikas jam ant krū- 
tinės išraižė svastiką: kryžių su užlenktais galais, simbolį, per 
amžius plačiai naudojamą daugelio kultūrų - nuo actekų iki 
keltų ir budistų, bet ypač būdingą naciams. 

- Žinom, Keiblai, - pertraukė jį dukraitė. 

— Perskaičiau apie tai Ingridos Dan ataskaitoje. Amandos 
tėtis, tai yra inspektorius Martinas, man davė raštišką leidimą 
panaršyti po žmogžudysčių skyriaus archyvus, paieškoti duo- 
menų apie Konstantų ir Edo Steitono bylą, o tuo pačiu žygiu 
paprašiau parodyti Ričardo Aštono bylą ir ją gavau. Ingridos 
Dan žodžiais, svastika jam išraižyta labai aštriu vienuolikto nu- 
merio skalpeliu trikampiais ašmenimis. Įsigyti jį labai lengva, 
jis itin tinka tiksliems stačiakampiams pjūviams. Svastika išrai- 
žyta labai taisyklingai, matyt, naudotasi šablonu. 

— Apie tai spaudoje nesu nieko skaitęs, - įsiterpė seras 
Edmondas Pedingtonas. 

- Inspektorius neleido skelbti tos informacijos, laiko ją at- 
sargai, gali praversti žudikui nustatyti, tad jos platinti nedera. 

Aptikus kūną, svastikos nebuvo matyti, nes Aštonas vilkėjo 
marškinėliais, marškiniais ir megztinių; pastebėta tik lavoni- 
nėje, kai buvo nurengtas. 

— Ar drabužiai nebuvo kruvini? - paklausė Esmeralda. 

— Pjauta buvo negiliai ir kuriam laikui praslinkus po mir- 
ties. Lavonai nekraujuoja. 

— Kurioje vietoje išraižyta svastika? 

— Nuotraukoje ji matyti viršutinėje kūno dalyje, ant krūti- 
nės, - paaiškino Amanda. 

- Žudikas tikriausiai nuvilko megztinį ir marškinius, kitaip 
nebūtų galėjęs ištraukti Aštono rankų iš marškinėlių, užversti 
jų iki kaklo ir viršutinėje krūtinės dalyje išpjauti simbolio. Pas- 
kiau vėl juos užvilko, - pasakė Šerlokas Holmsas. 

— Svastika - tai žinia, - tarė Abata. 

- Kam buvo žinoma, kad Aštonas miega kabinete ir kokie 
jo įpročiai? - pasiteiravo Esmeralda. 

— Tik jo Žmonai ir vyriausiajam liokajui, - paaiškino 
Amanda. 

— Ajanė nebūtų išpjovusi svastikos vyrui, net ir negyvam, - 
pareiškė Abata. 

- Kodėl gi ne? Galėjo išpjauti, kad sumėtytų pėdas. Aš bū- 
čiau taip padariusi, - atrėžė Esmeralda. 

— Tu čigonė, galėtum bet ką padaryti. Tačiau dama niekada 
nebūtų padariusi tokios šlykštybės, be to, neturėtų jėgų vartyti 
lavono. Tikriausiai tai vyriausiojo liokajaus darbas, - patiki- 
no Pedingtonas, kaip ir pridera jo vaidmeniui, teigdamas vyrų 
viršenybę. 

Visi nusijuokė išgirdę klasikinę išvadą - vyriausiasis lioka- 
jus — ir iškėlė ideologiniais sumetimais grįsto nusikaltimo ga- 
limybę: Aštonas buvo pagarsėjęs kaip nacis. Šerlokas Holmsas 
pasiūlė žudiką sugretinti su Džeku Skerdiku, skalpeliu žudžiu- 


siu aukas. 

- Pagal vieną teoriją garsusis Londono žudikas turėjo me- 
dicininių žinių, - priminė jis. 

— Aš neimčiau to domėn. Nereikia būti gydytoju, norint 
išpjauti svastiką, naudojantis šablonu ir skalpeliu. Tai labai pa- 
prasta, net moteris galėtų tai padaryti, - toliau kalbėjo Edmon- 
das Pedingtonas. 

— Nežinia... Man atėjo viena mintis į galvą, lyg vizija, lyg 
nuojauta. Man rodos, visos trys mūsų nagrinėjamos bylos sa- 
votiškai susijusios, - tarė Abata, kuriai, ilgai badavusiai, prasi- 
dėjo haliucinacijos. 

Atėjo laikas baigti, ir Amanda nutraukė seansą, davusi nu- 
rodymą ieškoti tų bylų galimų sąsajų, kaip siūlė Abata. Gal tai 
ne šiaip skerdynės, kaip išpranašavo Selestė Roko, o kas nors 


įdomesnio: pavyzdžiui, serijinis žudikas. 


Seštadienis, 4 


Bobas Martinas nesilaikė darbotvarkės ir kartais, nesudėda- 
mas bluosto, dirbdavo dvi paras pagret. Nepaisė nei švenčių 
dienų, nei atostogų, tačiau mokėjo taip susitvarkyti, kad galėtų 
su dukterimi praleisti kuo daugiau laiko jam atitenkančiais sa- 
vaitgaliais. Kas antrą savaitę penktadienio vakarą buvęs uošvis 
atveždavo merginą į jo butą arba kabinetą, pavakarieniavusią 
pas motiną, paskiau užsukdavo sekmadienį jos nuvežti į ben- 
drabutį tuo atveju, kai tėvas neturėdavo laiko. Po skyrybų, įvy- 
kusių prieš penkiolika metų, tiek kartų lankėsi nusikaltimo vie- 
toje su dukterimi, neturėdamas kur jos palikti, kad ją pažinojo 
visa San Fransisko policija. Petra Hor, artimiausia jos draugė, 
jai perduodavo visą informaciją, kurią bandydavo nuslėpti Bo- 
bas Martinas. Pasak Indianos, jis kaltas dėl to, kad mergaitė taip 

liguistai domisi nusikaltimais, bet, Bobo nuomone, ji iš prigim- 
ties turėjo tokį pašaukimą: Amanda galų gale būsianti advokatė, 
tyrėja, policininkė, o blogiausiu atveju - nusikaltėlė. Imsianti 
viršų abiejose įstatymo pusėse. Tą šeštadienį nežadino jos iki 
vėlaus ryto, nuvažiavo į treniruoklių salę, užsuko į kabinetą, 
paskui grįžo apie vidurdienį ir nusivežė pietauti į mėgstamiau- 
sią Rosinio kavinę, kur toji prisikimšdavo angliavandenių ir 
cukraus. Šiuo atžvilgiu taip pat kildavo nesutarimų su Indiana. 

Amanda laukė apsisiautusi netradiciškai vilkimu sarongu 
ir įsispyrusi į šlepes. Kai jis priminė, kad lauke lyja, ji ap- 
sivyniojo kaklą šaliku ir užsimaukšlino bolivietišką megztą 
kepuraitę, dviem įvairiaspalvėmis kasomis dengiančią ausis. 
Paguldė Tuniukę į gvatemalietišką krepšį, Elsos Dominges 
dovaną, kuriame paprastai nešiodavo katę, kaip reta ramią: 
susirietusi ant dugno, gulėdavo ištisas valandas nė nekniauk- 
telėdama ten, kur jai būdavo draudžiama kišti nosį. Rosinio 
kavinėje visi, išskyrus savininką, žinojo, kas guli krepšyje, 
tačiau Denis DAndželas buvo visus perspėjęs, kad tie, kurie 
išduosią Tuniukę, turėsią reikalą su juo. Kelneris pasitiko juos 
kaip paprastai su perdėtu mandagumu ir nė neklausė, ko jie 
pageidautų, nes visada užsisakydavo to paties: inspektorius - 
omleto su sūriu ir kavos, duktė - rinkinio pyragaičių ir karšto 
šokolado su kalnu plaktos grietinėlės. Jis atnešė pietus ir at- 
siprašė, kad negali nė trupučio su jais šnektelėti: kavinė pil- 
nutėlė, gatvėje eilutė laukia, kol patuštės stalų, kaip paprastai 
atsitinka savaitgaliais. 

— Tėti, senelis matė Ričardo Aštono skrodimo protokolą. 
Tu man nieko nesakei apie svastiką. Ar žinai dar ką nors apie 
tą bylą, ko nebuvai man pasakojęs? 

- Būk rami, dukrele, Ajanės grožis nė kiek nepaveikė mano 


policininko uoslės, kaip baiminaisi. Įtariamųjų sąraše Ajanė 

pirmoji. Išklausinėjome ją iš panagių, taip pat namų patarnau- 
tojus. Didžiausia naujiena: atsirado dingusios puskojinės. 

— Ką sakai! 

— Taigi, ir labai keistai. Įsivaizduoji, ponia Ašton gavo paš- 
to siuntinį su knyga ir vyro puskojinėmis! Paketas perėjo per 
daug rankų, bet daiktai viduje be jokių pirštų atspaudų - arba 
sudėti apsimovus pirštines, arba kruopščiai nuvalyti. 

— Kokia knyga? - paklausė mergina. 

— Romanas, „Stepių vilkas“, autorius - vokiečių kilmės 
šveicaras Hermanas Hesė, klasika, išleista 1928 metais, truputį 
anksčiau, nei radosi fašizmas. Vienas skyriaus psichologas ją 
nagrinėja, ieškodamas kokio nors kodo. Jei nebūtų kodo, ku- 
riam galui būtų ją siuntę Ajanei? 

— Ar tiki, kad visus tris nusikaltimus padarė vienas žmogus? 

— Kokius nusikaltimus turi omeny? 

— Tuos, kuriuos dabar tiriame, tėti: Steitono, Konstantų ir 
Aštono nužudymą. 

— Nesvaičiok, dukrele! Jie neturi nieko bendra. 

— Visi trys padaryti San Fransiske. 

— Tai nieko nereiškia. Serijiniai žudikai visada renkasi to 
paties tipo auką, paprastai veikia iš lytinių paskatų ir tuo pačiu 
metodu. Šiuo atveju aukos labai skirtingos, taip pat skiriasi ir 
metodas, ir ginklas. Visas policijos skyrius dirba. 

— Tiriate kiekvieną bylą atskirai? Kas nors turėtų susidaryti 
bendrą vaizdą. 

- Tam esu aš. Tačiau visi šie atvejai nėra susiję, Amanda. 

— Tėti, paklausyk mano žodžio ir turėk galvoje, kad gal čia 
veikia serijinis žudikas. Tokios rūšies nusikaltimų labai reta. 

- Šiuo atžvilgiu tavo teisybė. Diduma žmogžudysčių, kurias 
mums tenka tirti, susijusios su gaujomis, rietenomis, narko- 
tikais. Paskutinis čionykštis serijinis žudikas Džozefas Nasas, 

kaltinamas žudęs moteris tarp 1977 ir 1994 metų. Jam septy- 
niasdešimt aštuoneri, bus teisiamas Marino apygardoje. 

— Taip, visa tai turiu savo archyve. Nasas atsisakė advokato, 
nori pats gintis. Nesigaili to, ką darė, labai išdidus, - pasakė 
Amanda. - Jeigu dabar veikė tas pats žudikas, manau, kad jis 
toks pat išdidus ir paliko ženklų ar pėdsakų, norėdamas pažen- 
klinti savo teritoriją. 

— Taip rašoma vadovėlyje? - nusišaipė inspektorius. 

— Pala, štai čia jį turiu, - tarė ji, skaitydama mobiliajame te- 
lefone rastą informaciją. - Klausyk: Jungtinėse Amerikos Vals- 
tijose serijiniai žudikai paprastai būna baltieji, nors pasitaiko 
ir kitos rasės, 25-30 metų amžiaus, vidurinio arba žemiausio 
visuomenės sluoksnio, trokšta psichologinės kompensacijos, 
vaikystėje nepatyrę meilės, lytiškai ir emociškai nuskriausti, 
pakliuvę į teisėsaugos akiratį dėl įvairių nusižengimų, kaip an- 
tai: vagysčių, chuliganizmo. Tai piromanai ir sadistai, kankina 
gyvūnus. Neturi savigarbos, nejaučia jokio gailesčio savo au- 
koms, kitaip sakant, yra psichopatai. Kartais tai pamišėliai, regi 
haliucinacijas, tiki, kad Dievas arba šėtonas jiems liepia žudyti 
homoseksualus, prostitutes arba kitos rasės ar religijos žmo- 
nes. Tavo minimų lytinių paskatų vedami, kankina ir luošina 
aukas, mėgaujasi jų kančiomis. Pavyzdžiui, Džefris Dameris 
bandė nužudytas moteris paversti zombiais, pragręždavo joms 
kaukolę ir pildavo rūgštį, net valgė žmogieną, norėdamas... 

— Liaukis, Amanda! - sušuko perbalęs Bobas Martinas. 

— Dar vienas dalykas, tėti... 

— Ne! Visa tai man žinoma, mokiausi akademijoje, bet tau 
nedera tuo domėtis. 

— Paklausyk, būk geras. Kai kas man nesiderina. Diduma 
serijinių žudikų menko išsilavinimo ir jų intelekto koeficientas 
palyginti žemas. Man regis, šiuo atveju žudikas nepranokstamas. 

— O gal tai žudikė, nors moterų pasitaiko rečiau, - tarė Bo- 
bas Martinas. 

— Gryna teisybė, gal tai mano krikštamotė. 

— Selestė? - nustebo tėvas. 

— Kad išsipildytų jos pranašystė ir visi įsitikintų, jog žvaigž- 


dės nemeluoja, - pamerkė akį mergina. 


Vyriausiasis inspektorius tikėjosi, kad dukters liguistas domė- 
jimasis nusikaltimais netrukus praeis, kaip praėjo domėjimasis 
slibinais, požeminiais kalėjimais ir vampyrais. Bent taip tvir- 
tino vaikystėje Amandą gydžiusi psichologė Florensė Levi, su 
kuria jis ką tik tarėsi telefonu. Pasak jos, tai tiesiog dar viena 
nepasotinamo merginos smalsumo apraiška, dar vienas jos 
intelektualinis žaidimas. Kaip tėvui, jam nedavė ramybės ta 
nauja Amandos pramoga, bet kaip detektyvas jis puikiausiai 
suprato jos žavėjimąsi nusikaltimais ir teisingumu. 

Indiana laikėsi nuomonės, kad nesą nei „gėrio, nei „blo- 
gio“: „blogis“ - tai tiesiog įgimto gerumo negalia, paliegusios 
sielos išraiška. Jos akimis žiūrint, teisėsauga - tai kolektyvinio 
keršto forma, visuomenės naudojama baudžiant įstatymų pa- 
žeidėjus, jie įkalinami, ir baigta, ir nė neketinama jų gelbėti, 
nors ji pripažindavo atkala širdimi, jog esama nepataisomų 
nusikaltėlių, kuriuos būtina uždaryti, kad nepridarytų bėdos 
kitiems. Jį varė į neviltį buvusios žmonos naivumas. Iš principo 
jam nederėjo paisyti jos paistalų, bet ji kalė Amandai į galvą tas 
nesąmones, nesaugojo jos, kaip pridera, nesiėmė nė menkiau- 
sių atsargumo priemonių, kaip normaliai motinai priklauso. 
Indiana tokia pat romantiška mergelė, kokia ir buvo, kai pen- 
kiolikos metų jį įsimylėjo. Amandai gimus, juodu buvo pien- 
burniai, bet jis pamažu subrendo, įgavo patirties, užsigrūdino, 

tapo įvairiais atžvilgiais puikiu vyru, kaip sakydavo Petra Hor, 
išgėrusi daugiau nei dvi skardines alaus, o Indiana, priešingai, 
įstrigo amžinoje paauglystėje. 

Savo profesijoje man tenka prisižiūrėti visokiausių baisy- 
bių, svarstė jis, kokias iliuzijas galėčiau puoselėti dėl žmonių, 
gebančių pridaryti žiauriausių nusikaltimų, labai nedaug pa- 
dorių žmonių šiame suknistame pasaulyje, ne veltui kalėji- 
mai net braška perpildyti, nors, tiesą pasakius, ten daugiausia 
skurdžiai, narkomanai, alkoholikai ir smulkūs nusikaltėliai, kai 
tuo tarpu mafiozai, spekuliantai, korumpuoti pareigūnai ir pa- 
galiau nusikalstamo pasaulio grietinėlė tik labai retai pajunta 
teisingumo kirtį, nėra ko savęs apgaudinėti, bet, šiaip ar taip, 
privalau dirbti savo darbą; kai kurie nusikaltimai mane varo 
iš proto, taip ir norisi pačiam vykdyti teisingumą pedofilams, 
tiems, kurie verčiasi nepilnamečių prostitucija, žmonių preky- 
ba, o ką jau kalbėti apie smurtą šeimoje. Kiek moterų nužudo 
meilužiai arba teisėti vyrai? Kiek vaikų primušta, išprievartau- 
ta, palikta be globos? Ir San Fransisko gatvėse kasdien vis ne- 
saugiau. Kalėjimai - Kalifornijoje pats pelningiausias privatus 
verslas, ir vis dėlto nusikalstamumas nemažėja. Indianos nuo- 
mone, tai neginčijamas įrodymas, jog sistema neveikia, o kur 
išeitis? Jei nebus tvarkos, jei nebus verčiama laikytis įstatymų, 
visuomenėje įsiviešpataus suirutė. Baimė. Smurto pagrindas - 
baimė. Žinia, esama žmonių, pasiekusių aukščiausią sąmonin- 
gumo lygmenį, kaip, pavyzdžiui, Dalai Lama, nieko nebijančių, 
bet aš nepažįstu tokių, ir man atrodo, kad kvaila gyventi nieko 
nebijant, tai neapdairumo viršūnė. Nesakau, kad Dalai Lama 
kvailas, kas be ko, tas šventas vienuolis ne veltui amžinai šyp- 
sosi, bet aš, tėvas ir policininkas, suvokiu, ką reiškia smurtas, 
ištvirkimas ir palaidas gyvenimas, ir turiu tam paruošti savo 
dukterį. O kaip tai padaryti nepažeidžiant jos nekaltybės? 

Betgi blaiviai žiūrėkime į gyvenimą, tarė jis pagaliau. Kokią 
nekaltybę turiu galvoje? Amanda septyniolikos metų gvildena 
siaubingas žmogžudystes, lyg pati jas planuodama. 


Sekmadienis, 5 


Nekreipdamas dėmesio į nepalankų orų pranešimą per televi- 
ziją, Rajanas Mileris atvažiavo pas Indianą į jos namus Potrero 
Hile devintą valandą ryto - jųdviejų buvo iš anksto optimistiš- 
kai sutarta pasiimti dviračius ir visą dieną duotis po miškus ir 
kalvas į vakarus nuo Marino. Virš galvos tvyrojo pajuodęs dan- 
gus, įlankoje šiaušė bangas ledinis vėjas, kuris būtų įvaręs ne- 
viltį žmogui, tik ne tokiam užsispyrusiam ir įsimylėjusiam kaip 
Mileris. Jis buvo nusiteikęs užkariauti Indianos širdį, kupinas 
tokio pat nepalaužiamo ryžto, su kokiu eidavo į žygį per karą, 
bet šįkart reikėjo neskubėti. Nevalia pulti beatodairiškai - iš- 
gąsdinsi ir prarasi tą nuostabią, jųdviejų išugdytą draugystę. 
Reikėjo palaukti, kol ji atsigaus po skyrybų su Keleriu, bet ne 
per ilgai, nes viskas jau buvo gerai apgalvota, ir, be to, kaip 
sakė Pedras Alarkonas, galėtų staiga išdygti kitas vyras, ryžtin- 
gesnis, ir ją paveržti. Verčiau apie tai nė negalvoti, nes tuomet 
tektų jį nudėti, apimtas savotiško džiugesio svarstė jis apgailes- 
taudamas, kad šiomis aplinkybėmis neįmanoma taikyti kovos 
taisyklių. Kaip paprasta būtų be jokių ceremonijų nusikratyti 
varžovo! Atrodė, kad juodu su Indiana bendrauja visą gyveni- 
mą, nors susitiko tik prieš trejus metus, ir kad pažįsta ją geriau 
nei save. Dabar pasitaikė puiki proga, bet ji dar nebuvo pasi- 
ruošusi naujai meilei, atrodė prislėgta. Dirbo kaip paprastai, 
bet netgi jis, laikęs save nejautriausiu jos pacientu, negebančiu 
įvertinti reiki terapijos ar magnetų privalumų, suvokė, kad ji 
nebe tokia energinga kaip anksčiau. 

Indiana laukė jo su šviežia kava, kurią jie išgėrė virtuvėje 
stačiomis. Ji nelabai norėjo važinėti dviračiais artėjant audrai, 
bet buvo gaila nuvilti Milerį, visą savaitę kalbėjusį apie iškylą, 
juo labiau kad prie durų laukė Atila. Išplovė puodelius, parašė 
laiškutį tėvui, kad grįš vakarop ir norėtų susitikti su Amanda, 
prieš jai išvažiuojant į bendrabutį, apsivilko striukę ir padėjo 
Mileriui įkelti dviratį į furgoną. Paskiau įsitaisė kabinoje tarp 
jo ir Atilos, kuris niekada neužleisdavo savo vietos prie lango. 

Vėjas švilpė tarp tilto lynų, kratydamas retus tokiu die- 
nos metu automobilius. Nebuvo matyti sekmadieniais įprastų 
burlaivių nei turistų, atvykusių iš toli pasivaikščioti po Auk- 
so Vartų tiltą. Viltis, kad kitame įlankos krante bus giedra, 
kaip dažnai pasitaikydavo, išgaravo kaip dūmas, bet Mileris, 
nekreipdamas dėmesio į Indianos pasiūlymą atidėti iškylą, 
101-uoju greitkeliu nuvažiavo iki Sero Frensio Dreiko pros- 
pekto, o paskui pasuko į Samuelio P. Teiloro valstybinį parką, 
kur jie andai susipažino. 

Per tas keturiasdešimt ir kelias minutes audra tiesiog įsi- 
šėlo, juodi debesys pritvinko elektros, ir, tvyksčiojant baltiems 
žaibams, vėjo lankstomi medžiai atrodė kaip vaiduokliai. Du- 
kart teko sustoti, nes per lietaus šuorus toliau lango valytuvų 
nieko nebuvo matyti, bet, audrai vos nuščiuvus, Mileris va- 
žiavo lenkdamas slidžius posūkius ir nulaužtas šakas, gresiant 
pavojui ištikšti atsitrenkus į užtvarą arba iškepti automobiliui 
užsiliepsnojus nuo žaibo. Galiausiai, gamtos gaivalų įveiktas, 
jis sustabdė automobilį kelkraštyje, įsikniaubė į rankas ant vai- 
ro ir kareiviškai prakeikė savo likimą, tuo metu Atila, tupėda- 
mas ant rausvos pagalvėlės, stebėjo tą vaizdą apimtas tokios 
nevilties, kad Indiana neištvėrusi pratrūko juoktis. Netrukus 
jos nuotaika užsikrėtė ir Mileris, ir juodu vis garsiau kvatojo iš 
savo kvailos padėties, kol pagaliau ašaros ištryško jiems iš akių, 

o sutrikęs šuo žiūrėjo į juos nepatenkintas: jau verčiau lakstyti 
po mišką, nei tupėti uždarytam automobilyje. 

Paskui abu nuščiuvo, paveikti staiga pašokusio meilės jaus- 
mo, nežinia kokių galių pažadinto: gal pasaulį drebinančios 
audros kauksmo, gal palengvėjimo abiem išsijuokus iki soties, 
gal fizinio artumo ankštoje furgonėlio kabinoje, o gal tai buvo 
neišvengiama - abu tam buvo pasiruošę. Impulsą pajuto abu 
drauge, susižvalgė, kiaurai kaip niekados permatė vienas kitą, 
ir ji išvydo jo akyse meilę, jausmą tokį nuoširdų, kad šis paža- 
dino slopinamą geismą, per pastaruosius metus subrendusį iki 
taurumo. 

Kaip niekam kitam Indianai buvo pažįstamas šis vyras, nuo 
galvos iki vienintelės kojos pėdos, su rausva blizgančia bige: 
randų išmargintos standžios šlaunys, stangrus liemuo, stubu- 
ro linija, slankstelių virtinė, galingi pečių raumenys, krūtinė 
ir rankos, dailios plaštakos, liauni pirštai, kietas kaip medis 
sprandas, visada įsitempęs, jautrios ausys, kurių masažuodama 
stengdavosi neliesti, kad nepaskatintų erekcijos; užmerktomis 
akimis atpažindavo jo muilo ir prakaito kvapą, trumpai kirptus 
plaukus, balso virpėjimą; jai patiko jam būdingi judesiai, įpro- 
tis vairuoti viena ranka, kaip vaikui Žaisti su Atila, savitas būdas 
dėti lėkštes ant stalo, nusivilkti marškinėlius, prisisegti prote- 
zą; žinojo, kad jis verkia kino teatre žiūrėdamas sentimentalius 
filmus, kad labiausiai mėgsta pistacijų ledus, kad būdamas su 
ja niekada nežiūri į kitas moteris, kad ilgisi kareiviško gyveni- 
mo, kad jam skauda širdį ir kad jis niekada nesiskundžia. Per 
nesuskaitomus gydymo seansus sprindis po sprindžio išglostė 
tą kūną, iš pažiūros kur kas jaunesnį, nei turėtų būti keturias- 
dešimties metų, žavėdamasi jo šiurkščiu vyriškumu ir slypinčia 
jėga ir kartais lyg netyčia lygindama jį su Alenu Keleriu. Jos 
meilužis, lieknas ir išvaizdus, subtilus, jausmingas ir ironiškas, 

iš esmės skyrėsi nuo Rajano Milerio. Šiuo metu furgonėlio ka- 
binoje Keleriui nėra vietos, niekada nebuvo, vienintelis tikras 
dalykas Indianai buvo nenumaldomas geismas to Žmogaus, 
staiga tapusio mįsle. 

Tuo ilgu žvilgsniu jie pasakė vienas kitam viską, ką norė- 
jo pasakyti. Apkabinęs viena ranka, Mileris ją priglaudė prie 
savęs, ji kilstelėjo galvą, ir jie pasibučiavo nedvejodami, lyg 
tai būtų nebe pirmas kartas, taip karštai, su tokia aistra, ko- 
kia kankino jį jau trejus metus ir kokios ji nebesitikėjo patirti, 
pripratusi mylėtis su įgudusiu Alenu Keleriu. Per ilgus meilės 
žaidimus su buvusiu meilužiu, narkotikais, erotiniais žaislais 
ir išmone papildančiu išvėsusias jėgas, ji mėgaudavosi malo- 
numu ir smagindavosi, bet nepatirdavo to aistringo geismo, 
kokiu degdama dabar glaudėsi prie Rajano Milerio, apglėbusi 
jį, dusdama nuo bučinių, stebėdamasi jo lūpų švelnumu, sei- 
lių skoniu ir judriu liežuviu, ir, stengdamasi nusivilkti striukę, 
liemenę, palaidinukę, neatplėšdama lūpų bandė jį užsiversti 
ankštoje kabinoje su vidury styrančiu vairu. Gal ir būtų pasi- 
sekę, jei ne Atila, pratrūkęs pasipiktinusio šuns kauksmu. Jie 
buvo visiškai jį pamiršę. Prablaivėję akimirką atšlijo vienas nuo 
kito svarstydami, ką daryti su neklusniu liudininku, o kadangi 
per audrą negalėjo išgrūsti jo lauk, priėjo logišką išvadą: būtina 
susirasti viešbutį. 

Mileris lėkė aklomis per lietų nepaisydamas saugaus eis- 
mo taisyklių, o Indiana jį glamonėjo bučiuodama kur pakliūva, 
stebint įsižeidusiam Atilai. Pirmas sužėrėjo savo žiburiais tas 
pats pretenzingas viešbutukas, kur kartais sekmadieniais jie 
eidavo per pusryčius pasimėgauti gardžiais prancūziškais skre- 
bučiais su šviežia vietine grietinėle. Tokiu oru niekas nelaukė 
svečių, bet pasiūlė geriausią kambarį, akinantį gėlėtais apmuša- 
lais, baldais su raižytomis kojomis ir kutuotomis užuolaidomis, 

kur stovėjo tvirta plati lova, galinti išlaikyti padūkusios meilės 
šėlsmą. Atila gavo kelias valandas laukti furgonėlyje, kol Mile- 


ris jį prisiminė. 


Antradienis, 7 


Penkiolika minučių devintos vakaro teisėja Reičelė Rozen pa- 
statė volvą savo namo garaže, iš bagažinės ištraukė sunkų la- 
gaminėlį su dokumentais, kuriuos ketino peržiūrėti tą vakarą, 
ir maišelį su vakariene ir rytojaus pusryčiais: gabalu lašišos, 
brokoliais, dviem pomidorais ir avokadu. Buvo užaugusi spar- 
tietiškoje aplinkoje, tad pinigų švaistymas, jos akimis žiūrint, 
buvo tėvų, išvaduotų iš koncentracijos stovyklos Lenkijoje, at- 
minimo įžeidimas: atvykę kaip stovi į Ameriką, jie vargais ne- 
galais susikūrė pasiturimą gyvenimą. Ji pirkdavo tik tai dienai 
ir nieko neišmesdavo; vakarienės likučius suvartodavo rytojaus 
dieną, sukrovusi į plastikinius indelius veždavosi į nepilname- 
čių teismą, kur pietaudavo viena savo kabinete. Gyveno neblo- 
gai, bet ištaigos nesivaikė, taupė kiekvieną centą tikėdamasi 
išeiti į pensiją šešiasdešimt penkerių ir gyventi iš santaupų. 
Buvo paveldėjusi tėvų baldus ir kuklius motinos papuošalus, 
brangius nebent kaip atminimas, gyveno savo mansardoje, tu- 
rėjo Johnson R Johnson, Apple ir Chevron akcijų, ir taupomąją 
sąskaitą, kurią prieš mirtį ketino ištuštinti iki paskutinio cen- 
to - nenorėjo, kad sūnus ir marti naudotųsi jos darbo vaisiais, 
nebuvo to verti. 

Paskubomis išėjo iš dvokiančio, tamsaus garažo, pačios 
nesaugiausios patalpos visame pastate: buvo girdėjusi, kad to- 
kiose vietose tyko piktadariai, užpuola vienišas pagyvenusias 
moteris, tokias kaip ji. Jau kuris laikas ji jautėsi pažeidžiama, 

saugojosi, buvo nebe tokia kaip anksčiau - policijos ir kolegų 
gerbiama drąsi ir ryžtinga moteris, kurios bijo žiauriausi galva- 
žudžiai. Dabar tie patys žmonės kuždėjosi už akių, pravardžia- 
vo, vadino Skerdike ar kažkaip panašiai, žinoma, niekas nedrį- 
so į akis to sakyti. Ji jautėsi pavargusi, tiesą sakant, pavargusi 
gyventi, jau nebepajėgė bėgioti, vos įstengdavo apeiti vieną ratą 
per parką, metas į pensiją, iki užtarnauto poilsio trūko tik kelių 
mėnesių. 

Ji pasikėlė liftu tiesiai į savo butą, neužsukdama paimti paš- 
to, nes durininkė paprastai išeidavo šeštą ir viską užrakindavo. 
Sugaišo kelias minutes, kol atrakino abi durų spynas, ir, įžen- 
gusi į vidų, susivokė, kad išeidama nejįjungė signalizacijos - ne- 
dovanotinas aplaidumas, kurio dar niekada nebuvo pasitaikę. 
Bandė teisintis pernelyg dideliu užimtumu pastarąsias savai- 
tes: dažnai būdavo išsiblaškiusi, rytais paskubomis išlėkdavo 
iš namų, kad nepavėluotų į darbą, bet be perstojo nedavė ra- 
mybės mintis, jog ji pamažu praranda atmintį. Paskiau ją ėmė 
kankinti baimė, jog kažkas bus įsibrovęs į butą; mat prisiklausė 
gandų, kad nedera kliautis signalizacija, kad dabar esama tokių 
elektroninių įtaisų, kuriais galima ją išjungti. 

Reičelei Rozen nelabai patiko būstas: mintis įsigyti tą seno- 
vinį, nejaukų butą aukštomis lubomis dingtelėjo jos vyrui, nie- 
kada jo nepertvarkė, kaip kadaise svajojo, ir jis liko toks, koks 
buvo prieš trisdešimt metų - dvelkiantis mauzoliejaus šalčiu. 
Ketino jį parduoti išėjusi į pensiją ir persikelti ten, kur saulėta, 
kur nereikia šildymo, pavyzdžiui, į Floridą. Išvargusi per dieną 
nuo grumtynių su advokatais ir nusikaltėliais, prieškambaryje 
uždegė šviesą, valgomajame ant stalo pasidėjo lagaminėlį, tam- 
siu koridoriumi apčiuopomis nuėjo į virtuvę, numetė ant stalo 
pirkinių maišelį ir pasuko į savo kambarį nusivilkti darbinių 
drabužių ir persirengti, kad jaustųsi kaip namie. Po penkioli- 

kos minučių grįžo į virtuvę vakarienės ruošti, apsivilkusi piža- 
mą, flanelinį chalatą ir įsispyrusi į avikailiu pamuštas šlepetes. 
Iškrauti produktų nespėjo. 

Pirmiausia pajuto kažką užpakal]y, lyg kokį pasalūną, lyg ne- 
gerą prisiminimą, ir nė nekrustelėjo, perimta tos pačios baimės, 
kuri apniko ją garaže išlipus iš automobilio. Bandė tramdyti li- 
guistą vaizduotę, nenorėdama užbaigti gyvenimo kaip motina, 
kuri paskutinius gyvenimo metus praleido užsidariusi bute, ne- 
keldama kojos į lauką, įsitikinusi, kad už durų jos tyko gestapi- 
ninkai. Seni žmonės visko bijo, pagalvojo ji, bet aš ne tokia kaip 
mama. Jai pasigirdo lyg popieriaus, lyg plastiko šiurenimas, ir 
ji grįžtelėjo virtuvės durų link. Tarpduryje dūksojo žmogystė, 
miglotas išsipūtęs beveidis siluetas, lėtas ir nerangus tarytum 
astronautas Mėnulyje. Ji siaubingai sukriokė dusliu balsu, kuris 
lyg ugnies pliūpsnis išsiveržė iš krūtinės, kai išvydo pabaisą sė- 
linant artyn; paskui klyksmas užstrigo gerklėje - pritrūko oro. 

Reičelė Rozen atšlijo, atsitrenkė į stalą ir virto ant šono, 
rankomis prisidengdama galvą. Parkritusi ant grindų maldavo, 
kad nieko bloga jai nedarytų, siūlėsi atiduoti visus pinigus ir 
namuose turimas vertybes, palindo po stalu, susigūžė drebėda- 
ma, derėdamasi ir verkdama tris nežmoniškai prailgusias mi- 
nutes, kol pagaliau neteko sąmonės. Nė nepajuto bakstelėjimo 


į šlaunį. 

Denktadienis, IO 

Inspektoriui Bobui Martinui buvo neįprasta penktadienį, pusę 
aštuntos ryto, tysoti lovoje - įprasta darbo diena prasidėdavo 


auštant. Jis gulėjo patogiausia poza susinėręs rankas už galvos, 
stebėdamas, kaip pro baltas užuolaidas į kambarį smelkiasi ne- 

drąsi ryto šviesa, ir grumdamasis su noru užsirūkyti. Cigarečių 
atsižadėjo prieš septynis mėnesius, nešiojo nikotino pleistrą, 
Jumika Sato smaigstė ausis mažytėmis adatėlėmis, bet noras 
rūkyti atrodė beveik neįveikiamas. Ajanė per pokalbius, iš ap- 
klausų virtusius pašnekesiais, jam patarė pabandyti hipnozę, 
vieną iš psichologijos priemonių, išgarsinusių jos vyrą, bet jam 
šis metodas nepatiko. Jo galva, hipnoze piktnaudžiaujama, kaip 
matė tame filme, kur magas užhipnotizavo Vudį Aleną ir pri- 
vertė vogti brangenybes. 

Trečiąsyk baigė mylėtis su Karla penktą valandą, tai buvo 
toli gražu ne rekordas, nes viso labo užtruko dvidešimt tris mi- 
nutes, ir dabar, jai plikant kavą virtuvėje, jis svajojo apie ponią 
Ašton, apie gardžiai kvepiantį jos kūną, kaip spėjo, nes niekada 
nebuvo priėjęs taip arti, kad užuostų jos kvapą, apie ilgą ka- 
klą, medaus spalvos akis mieguistais vokais, balsą, lėtą ir gilų 
kaip upės srautas ar džiovyklės variklis. Po Aštono mirties jau 
buvo praslinkęs visas mėnuo, o jis, prasimanydamas kokią nors 
dingstį, beveik kasdien eidavo pas našlę. Ir sulaukė pašaipių 
Petros Hor pastabų. Padėjėja nustojo reikšti deramą pagarbą. 
Reikėjo susigrąžinti pasitikėjimą, nurodyti Petrai jos vietą. 

Tamsoje jodydamas Karlą svajodavo, kad jodo Ajanę: abi 
moterys buvo aukštos, lieknos, stambių kaulų ir išsišovusiais 
davo lenkiška tartimi paleisdama virtinę nešvankybių, kurios iš 
pradžių jam sukurstydavo geismą, tačiau netrukus ėmė nusibos- 
ti. Ajanė mylisi tylomis, neabejojo jis, o galbūt murkia kaip Tu- 
niukė, bet jokių šlykštybių abisinų kalba. Jis kratėsi Petros per- 
šamų minčių apie Ajanės santykius su Galangu, o juo labiau apie 
lytinių organų žalojimą, kurį vaikystėje patyrė ši moteris. Nieka- 
da nebuvo regėjęs tokios nepaprastos moters kaip Ajanė. Tuo pat 
metu, kai nosį paglostė kavos aromatas, sučirškė telefonas. 

— Bobai, čia Bleikas. Ar gali atvažiuoti? Skubiai. 

— Kas nors atsitiko Amandai? Indianai? - sušuko inspekto- 
rius, šokdamas iš lovos. 

— Ne, bet atsitiko kai kas rimta. 

— Važiuoju. 

Bleikas Džeksonas, anaiptol ne karštakošis, skambino ti- 
kriausiai turėdamas rimtą pagrindą. Per dvi minutes apsiprausė 
veidą, apsirengė po ranka pasitaikiusiais drabužiais ir nukūrė 
prie automobilio, neatsisveikinęs su Karla, kuri liko bestovinti 
nuoga virtuvėje su puodeliais kavos rankose. 

Atvykęs į Potrero Hilą, pamatė rausvą „Darbščiųjų Pelenių“ 
furgonėlį prie savo buvusio uošvio namo durų - jis pats buvo 
virtuvėje su Elsa Dominges ir jos dviem dukterimis, Noeme 
ir Alisija. Jaunos, gražutės, stuomeningos ir veiklios merginos 
nepaveldėjo nei motinos naivumo, nei švelnumo. Pradėjo va- 
lyti namus dar mokydamosi vidurinėje, po pamokų, kad pri- 
sidėtų prie šeimos išlaikymo, ir per kelerius metus tapo vers- 
lininkėmis. Surasdavo klientų, susiderėdavo dėl darbo sąlygų, 
paskui siųsdavo moteris valyti patalpų ir mėnesio pabaigoje, 
klientams atsiskaičius, išmokėdavo atlyginimus ir pirkdavo va- 
lymo priemonių. Tarnautojoms negrėsė beširdžių darbdavių 
išnaudojimas, o klientai nesidomėjo tų moterų teisine padėti- 
mi ir nesivargino į ispanų kalbą versdami nurodymus - susi- 
tardavo su Noeme ir Alisija, atsakingomis už paslaugų kokybę 
ir darbuotojų sąžiningumą. 

Per pastaruosius kelerius metus darbščiųjų pelenių gerokai 
pagausėjo, jų aptarnavimo sfera apėmė didoką miesto dalį ir 
susidarė nemažas jų paslaugų pageidaujančių klientų sąrašas. 
Paprastai jos tvarkydavo namus kartą per savaitę, atvažiuoda- 
vo po dvi ar tris ir iškart kibdavo į darbą su tokiu įkarščiu, 
kad po kelių valandų nelikdavo nė dulkelės. Taip jos kelerius 

metus valė teisėjos Reičelės Rozen butą Bažnyčios gatvėje ligi 
to penktadienio ryto, kai rado ją kabančią ant ventiliatoriaus. 


Alisija ir Noemė paaiškino inspektoriui, jog Reičelė Rozen 
prasimanydavo begalę dingsčių, kad tik nereikėtų atsiskaityti 
laiku, tad pagaliau, nusibodus kiekvieną mėnesį amžinai su ja 
kariauti, jos nutarė laikinai nevalyti teisėjos buto. Tą rytą jiedvi 
nuvažiavo atsiimti čekių už gruodį ir sausį ir pranešti, kad pe- 
lenės nebepasirodys. Atvažiavo septintą valandą, kai dar nebu- 
vo durininko, pradedančio pamainą aštuoniomis, tačiau jos Ži- 
nojo paradinių durų kodą ir turėjo klientės buto raktą. Viduje 
buvo tamsu ir šalta, šildymas išjungtas, nustebino tyla ir ramy- 
bė, nes Rozen keldavosi anksti ir tokiu metu paprastai gerdavo 
arbatą, visu garsu paleidusi televizijos žinių laidą, sportiškai 
apsirengusi, apsiavusi sportiniais bateliais - pasiruošusi bėg- 
ti į Dolores parką. Visada tuo pačiu keliu: iš Bažnyčios gatvės 
pėsčiųjų tiltu pereina į kitą pusę, pusvalandį kapoja sparčiais 
žingsniais, Gerero ir 18-osios gatvės kampe užsuka į duoninę 
„Sumuštinis, nusiperka dvi bandeles ir grįžta namo, nusimau- 
do po dušu, apsirengia ir važiuoja į teismo rūmus. Moterys 
aplakstė svetainę, kabinetą, valgomąjį ir virtuvę, šaukdamos ją 
vardu, pasibeldė į uždaras miegamojo duris ir, neišgirdusios 
atsakymo, ryžosi įeiti. 

- Ji kabojo palubėje, - tarė Alisija pakuždomis, lyg bijoda- 
ma, kad ją gali kas nors išgirsti. 

— Nusižudė? - paklausė inspektorius. 
ar galėtume ją nukabinti, bet mums pasirodė, kad ji nužudyta, 
nes žudydamasis niekas neužsiklijuoja burnos lipnia juosta, ar 
ne? Tuomet išsigandome, ir Alisija pasiūlė mikliai dingti iš ten. 

Prisiminėme apie pirštų atspaudus, todėl nuvalėme duris ir vis- 
ką, ką buvome lietusios, - labai susijaudinusi paaiškino Noemė. 
— Sunaikinote nusikaltimo pėdsakus! - sušuko inspektorius. 

— Nieko nesunaikinome. Nuvalėme drėgnomis servetėlė- 
mis. Na, žinote, tomis vienkartinėmis, visados jų nešiojamės, 
jos dezinfekcinės. 

- Iš furgonėlio paskambinome mamai, - pridūrė sesuo, ro- 
dydama į Elsą, kuri verkdama sėdėjo ant kėdės, įsikibusi Blei- 
kui į ranką. 

— Aš joms liepiau važiuoti tiesiai pas poną Džeksoną. Ką 
kita jos galėjo padaryti? - sukūkčiojo Elsa. 

— Pavyzdžiui, paskambinti numeriu 911, - pakišo mintį 
Bobas. 

— Merginos bijo įkliūti Imigracijos tarnybai į nagus, Bobai. 
Jiedvi turi darbo leidimą, bet diduma pelenių neturi jokių do- 
kumentų, - paaiškino Bleikas. 

— Jeigu jos gyvena teisėtai, nėra ko bijoti. 

— Tu taip manai, nes niekada nesi buvęs ispaniška tartimi 
kalbančio imigranto kailyje, - atkirto buvęs uošvis. - Reičelė 
Rozen buvo labai nepatikli. Niekada nekviesdavo svečių, net 
sūnus neturėjo jos buto rakto, tik Alisija ir Noemė, o jos kiek- 
vieną savaitę duodavo jį valytojoms. Jos ir bus įtariamosios. 

- Poniai niekada nieko nedingo, todėl galiausiai ji davė 
mums raktą. Iš pradžių likdavo stebėti, skaičiuodavo lėkštes ir 
kiekvieną skalbinį, bet paskui atlyžo, - paaiškino Alisija. 

— Niekaip nesuprantu, kodėl jos nepaskambino į policiją, - 
nesiliovė Bobas Martinas, griebdamasis mobiliojo telefono. 

— Palauk, Bobai! - sustabdė jį Bleikas. 

— Mes tiek metų dirbame šioje šalyje, esame sąžiningi žmo- 
nės! Jūs pažįstate mus, įsivaizduokite, kas bus, jeigu mus apkal- 
tins tos ponios nužudymu, - rypavo Elsa Dominges. 

— Viskas greit paaiškės, Elsa, nebijok, - nuramino ją Bobas 
Martinas. 

— Elsai neramu dėl Hugo, jaunėlio sūnaus, - įsiterpė Blei- 
kas. - Kaip Žinai, vaikinukas buvo pakliuvęs į policiją, tu padė- 
jai porąsyk jam išsisukti, prisimeni? Sėdėjo kalėjime už mušty- 
nes ir vagystę. Hugas galėjo paimti to buto raktą. 

— Kaip? - paklausė inspektorius. 

— Brolis gyvena su manimi, - pasakė Noemė. - Visų mūsų 
valomų namų raktai su prisegta kliento pavarde kabo mano 
kambaryje. Hugas bukagalvis, prisiverda košės, bet užmušti nė 
musės negalėtų. 

— Gal tavo brolis įsibrovė į Rozen butą, ketindamas ją api- 
plėšti... - pakišo mintį inspektorius. 

— Nejaugi tu manai, kad jis būtų galėjęs pakarti tą moterį? 
Liaukis, Bobai! Padėk, reikia apsaugoti vaikinuką nuo tos bė- 
dos, - paprašė Bleikas. 

— Neįmanoma. Turėsime apklausti visus, vienaip ar kitaip 
susijusius su auka, ir tyrimo metu išlįs Hugo vardas. Stengsiuos 
dvi dienas duoti jam ramybę, - tarė inspektorius. - Važiuoju į 
darbą. Po dešimties minučių anonimiškai paskambinkite nu- 
meriu 911 iš telefono automato ir keliais žodžiais praneškite, 
kas atsitiko. Nebūtina aiškinti, kas nužudytas, tik pasakykit 
Rozen adresą. 


Inspektorius stabtelėjo prie degalinės prisipilti bako ir, kaip ir 
tikėjosi, per mobilųjį telefoną išgirdo Petros Hor balsą - ji pra- 
nešė, kad Bažnyčios gatvėje rastas lavonas. Jis nuskubėjo į nu- 
sikaltimo vietą, tuo metu padėjėja kariškai operatyviai perdavė 
pirmuosius aukos duomenis. Reičelė Rozen, gimusi 1948 me- 
tais, baigusi Hastingso teisės koledžą, dirbo privačios firmos 

advokate, vėliau valstybės kaltintoja ir galiausiai iki pat mirties 
teisėja nepilnamečių teisme. 

— Šešiasdešimt ketverių, ateinančiais metais turėjo išeiti į 
pensiją, - pridūrė Petra. - Ištekėjo už Deivido Rozeno, atsi- 
skyrė, bet oficialiai neišsiskyrė, turėjo sūnų, vardu Izmaelis, 
kuris gyvena San Fransiske ir, regis, dirba alkoholio produktų 
didmeninės prekybos firmoje, bet dar reikia pasitikslinti. Apie 
motinos mirtį jam dar nepranešta. Žinau, ką galvojate, virši- 
ninke: pirmas įtariamasis - vyras, bet mums netinka, nes turi 
gerą alibi. 

- Kokį? 

— 1998 metais mirė nuo infarkto. 

— Nepasisekė, Petra. Dar kas nors? 

— Ponia Rozen nesutarė su marčia, todėl artimai nebendra- 
vo su sūnumi ir trimis vaikaičiais. Iš artimųjų dar du broliai 
gyvena Brukline, bet su jais, regis, seniai nesimatė. Nelabai 
draugiška, irzlaus, uždaro būdo moteris. Teisme garsėjo griež- 
tumu, negailestingomis nutartimis. 

— O kaip dėl pinigų? - pasidomėjo Bobas. 

— Nežinau, bet dabar tiriu. Norite išgirsti mano nuomo- 
nę, viršininke? Tai buvo sena ragana, jos vieta - degti pragaro 
ugnyje. 

Bobui Martinui atvažiavus į Bažnyčios gatvę priešais Do- 
lores parką, policija jau buvo apjuosusi pusę kvartalo ir eismą 
nukreipusi į kitas gatves. Pareigūnas palydėjo jį į pastatą, ir 
budintis durininkas Manuelis Valensuela, daugmaž penkias- 
dešimties metų lotynų amerikietis, juoda eilute ir tokiu pat 
kaklaraiščiu, paaiškino, kodėl nepaskambino numeriu 911. 
Sužinojęs, kas atsitiko, tik tada, kai pasirodę du pareigūnai ir 
pareikalavę visrakčiu atrakinti Reičelės Rozen butą. Pasak jo, 


paskutinįsyk ponią matęs pirmadienį, kai ji atėjusi atsiimti paš- 


196 


Zaidimas su mirtimi 


to, bet nesirodžiusi nei antradienį, nei trečiadienį, nei ketvirta- 
dienį, todėl jis manęs, kad ji išvykusi. Kartais jos nebūdavę po 
kelias dienas, važinėdavusi darbo reikalais. Tą rytą skambinęs 
jai po aštuntos, kai tik pradėjęs budėjimą, norėjęs paklausti, 
ar ji nepageidaujanti, kad jis užneštų susikaupusią korespon- 
denciją ir siuntinį, atėjusį vakar popiet, bet niekas neatsiliepęs. 
Manuelis Valensuela pagalvojęs, kad moteris tikriausiai parke, 
jei jau grįžusi iš kelionės. Dar nespėjus susirūpinti, sulėkę gais- 
rininkai, policija ir greitoji pagalba, taip kaukdami, kad sukėlę 
ant kojų visą kvartalą. 

Bobas Martinas liepė durininkui palaukti savo vietoje ir 
glaustai painformuoti namo gyventojus, kad nekiltų panika, 
paskiau, paėmęs korespondenciją ir siuntinį, užlipo į Reičelės 
Rozen aukštą, kur jo laukė seržantas Džozefas Dizivas, pir- 
mas atskubėjęs pagal skambutį 911. Inspektorius nudžiugo jį 
išvydęs: tai buvo patyręs vyras, ilgus metus tarnavęs policijo- 
je, apdairus, išmanė, kaip dera elgtis tokiomis aplinkybėmis. 
„Įsakiau nieko neleisti į šitą aukštą. Į įvykio vietą buvau įėjęs 
tik aš vienas. Teko jėga išgrūsti reporterį, įsimiklinusį atsigauti 
čionai. Nesuvokiu, kaip žiniasklaida anksčiau už mus sužinojo 
apie įvykį , - pranešė seržantas. 

Dideli mansardos langai žvelgė į parką, bet vaizdą užstojo 
dieninės ir storos naktinės užuolaidos, teikiančios gedulingą 
nuotaiką. Šeimininkė buvo apstačiusi butą senais rakandais, 
išklojusi netikrais persų kilimais, ant sienų kabojo pastelinių 
spalvų peizažai auksiniais rėmais, puikavosi dirbtinės gėlės, in- 
daujoje už stiklinių durelių rikiavosi ištisas zoologijos sodas iš 
Svarovskio krištolo, kurį inspektorius akies krašteliu pastebėjo 
eidamas į miegamąjį. 

Budintis prie durų policininkas pasitraukė į šalį, juos iš- 
vydęs, ir Džozefas Dizivas liko tarpdury, o inspektorius įėjo į 

vidų su mažyčiu diktofonu, norėdamas užrašyti savo pirmąjį 
įspūdį, kuris dažniausiai būdavo teisingiausias. Kaip buvo sa- 
kiusios Noemė ir Alisija, teisėja, basa, su pižama, lipnia juosta 
užklijuota burna, kabojo vidury kambario ant ventiliatoriaus. 
Jis iškart pastebėjo, kad kojomis ji siekė lovą, vadinasi, merdė- 
jo kelias valandas, instinktyviai stengdamasi stiebtis ant pirštų 
galų, kol pagaliau įveikė nuovargis arba apalpo ir užduso nuo 
kūno svorio. 

Pasilenkęs apžiūrėjo kilimą ir patikrino, ar lova neperkelta 
iš įprastos vietos, atsitiesęs įsmeigė akis į ventiliatorių, bet ne- 
lipo ant kėdės ar naktinio stalelio, nes iš pradžių reikėjo paimti 
pirštų atspaudus. Nustebino tai, kad ventiliatorius neatitrūko 
nuo lubų, beviltiškai blaškantis aukai. 

Gedimo procesas jau buvo prasidėjęs, kūnas išpurtęs, vei- 
das iškreiptas, akys išsprogusios, liežuvis išsikoręs, oda išmar- 
ginta juodų ir žalių dryžių. Spręsdamas iš lavono išvaizdos, 
Martinas padarė prielaidą, kad mirtis ištiko mažų mažiausiai 
prieš trisdešimt šešias valandas, tačiau nutarė nebespėlioti ir 
palaukti Ingridos Dan. 

Išėjęs iš kambario, nusiėmė kaukę ir nusimovė pirštines, 
paskiau įsakė užrakinti butą ir prie durų pastatyti sargybą. 
Tuomet paskambinęs Petrai liepė susisiekti su teismo medi- 
cinos ir kitomis tarnybomis, kad apžiūrėtų nusikaltimo vietą, 
nubraižytų buto planą, viską filmuotų ir fotografuotų, prieš 
išgabenant lavoną. Pajutęs krečiant šiurpą, užsisegė striukės 
užtrauktuką ir susivokė, kad nori valgyti, kad negėrė kavos, 
įprastos kiekvieną rytą vos pabudus. Mintyse šmėstelėjo vaiz- 
das - Karla su dviem puodeliais rankose, nuoga, išstypusi kaip 
gervė, išsišovusiais klubikauliais ir raktikauliais, pūpsančiomis 
krūtimis, kainavusiomis jam trejų metų santaupas, pasakiška 
ateivė iš kitos planetos, per klaidą atsidūrusi jo virtuvėje. 

Seržantui Dizivui išėjus į gatvę rikiuoti žiniasklaidos atstovų ir 
žioplių, Bobas Martinas sudarė pirmą apklaustinų asmenų są- 
rašą, paskiau peržiūrėjo paskutinį Reičelės Rozen paštą, kelias 
sąskaitas, vieną kitą katalogą, tris laikraščius ir voką iš Bank 
of America. Pakete buvo dar vienas krištolinis žvėrelis. Bobas 
Martinas paskambino durininkui ir šis paaiškino, kad ponia 
Rozen jau keleri metai gaudavo vieną kas mėnesį. 

Netrukus atvažiavo visa teismo medicinos tarnybos brigada, 
vadovaujama Ingridos Dan ir lydima Petros Hor, kuri ten ne- 
turėjo ką veikti: prasimetusi kažkokia dingstimi, atvežė inspek- 
toriui didžiausios talpos popierinį puodelį kavos su pienu, lyg 
perskaičiusi jo mintis. „Atsiprašau, viršininke, niekaip neįsten- 
giau susivaldyti: norėjau pamatyti ją savo akimis“, - pasiteisino 
ji. Bobas Martinas prisiminė istoriją, kurią Petra jam pasakojo 
apie vieną pasilinksminimą, prasidėjusį kokteiliais ir alumi se- 
noviniame Camelot bare Pauelo gatvėje, kur po darbo papras- 
tai rinkdavosi policininkai ir detektyvai, ir pasibaigė Petros 
būste ašaromis ir išpažintimis. Keli kolegos susirinko atšvęsti 
O. Dž. Simpsono nuosprendį Las Vegase, - ginkluotas užpuoli- 
mas ir pagrobimas, trisdešimt treji metai kalėjimo, - sveikinda- 
mi jį kaip neginčijamą dieviškojo teisingumo įrodymą. Žavėji- 
masis futbolininko meistriškumu virto visišku nusivylimu, kai 
prieš septynerius metus jis išvengė bausmės už buvusios žmo- 
nos ir jos draugo nužudymą, nors įkalčiai buvo nepaneigiami. 
Visos šalies policija pasijuto taip, lyg iš jos būtų pasityčiota. 

Pasilinksminimas Camelot bare vyko vieną 2008 metų 
gruodžio vakarą, Petra buvo neseniai pradėjusi dirbti polici- 
jos skyriuje. Bobas Martinas paskaičiavo, kiek metų jie išdirbo 
drauge, ir nusistebėjo, kad ji atrodo nepasenusi nė viena diena, 

tebėra tokia pati pasakų fėja, kokia buvo kadaise, ta pati, kuri, 
išgėrusi tris kokteilius, įsijausmino ir parsivedė jį į vienuose 
namuose nuomojamą kambarėlį. Tuo metu Petra gyveno kaip 
neturtinga studentė, vis dar mokėjo skolas, kurias paliko viena- 
dienis vyras, pasprukęs į Australiją. Abu buvo laisvi, su niekuo 
nesusisaistę, ji troško šilumos, todėl ėmėsi iniciatyvos, pasiuto 
jį glamonėti, bet Bobas Martinas geriau atlaikė alkoholį ir, dar 
nepraradęs blaivaus proto, švelniai atsisakė glamonių. Rytą abu 
būtų nesmagiai jautęsi, tuo jis neabejojo. Dėl kelių girtų buči- 
nių nederėjo pražudyti tokių puikių darbinių santykių. 

Nenusirengę išsitiesė ant lovos, ji atrėmė galvą jam į petį 
ir išliejo savo trumpo gyvenimo sielvartus, o jis klausėsi vie- 
na ausimi, grumdamasis su snauduliu. Sučiupta su marihua- 
na, šešiolikmetė Petra gavo dvejus metus kalėjimo iš dalies dėl 
valdiško advokato neišmanymo, bet apskritai bausmę nulėmė 
legendinis teisėjos Reičelės Rozen griežtumas. Dveji metai už- 
sitęsė ketverius, nes kita jauna kalinė, susiginčijusi su Petra, 
atsidūrė ligoninėje. Pasak Petros, moteris paslydusi parvirto ir 
galva trenkėsi į betoninę koloną, tačiau Rozen įvardijo įvykį 
kaip užpuolimą sunkinančiomis aplinkybėmis. 

Po pusvalandžio, kai Reičelė Rozen buvo nukabinta nuo 
ventiliatoriaus ir paguldyta ant neštuvų, Ingrida Dan išdėstė 
inspektoriui savo pamąstymus: 

- Iš akies sprendžiu, kad mirtis ištiko mažų mažiausiai 
prieš dvi paras, gal tris, kūnas yra labai lėtai, nes butas - lyg 
šaldytuvas. Ar jis nešildomas? 

- Pasak durininko, kiekvienas gyventojas pats tvarkosi šil- 
dymą ir pagal tai atsiskaito. Reičelei Rozen netrūko išteklių, 
bet jai patiko šalti. Mirties priežastis akivaizdi? 

— Pasmaugta, bet ne kilpa, užnerta ant kaklo, - tarė Ingrida. 

— Tikrai? 

Medikė parodė ilgą mėlyną ruožą, skirtingą nei virvės 
žymė, ir paaiškino, jog ji radosi trūkus kraujo indams ir išsi- 
liejus kraujui, kai teisėja buvo dar gyva. Kita žymė buvo nuo 
kilpos, įsirėžusios į kaklą, bet, nepaisant kūno svorio, mėlynės 
nepalikusios, nes buvusi pakarta jau mirusi. 

— Moteris buvo pasmaugta ir pakarta tikriausiai mažų ma- 
žiausiai po dešimties ar penkiolikos minučių, kai lavono audi- 
niuose nebesusidaro išsiliejusio kraujo sankaupų. 

— Dabar aišku, kodėl ventiliatorius nenutrūko nuo lubų, - 
pasakė Bobas Martinas. 

— Nesupratau. 

- Jeigu moteris būtų kovojusi dėl savo gyvybės, stiepda- 
masi ant pirštų galų, kaip maniau anksčiau, ventiliatorius būtų 
neišlaikęs tolydžio traukomas. 

- Jeigu ji buvo jau negyva, tai kuriems galams ją pakorė? — 
paklausė teismo medicinos ekspertė. 

- Į šį klausimą tu man turėtum atsakyti. Man regis, burną 
jai užklijavo, kad nerėktų, žodžiu, kai buvo dar gyva. 

- Per skrodimą nuplėšime lipnią juostą ir sužinosime, bet 
niekaip netelpa galvoje, kuriems galams būtų reikėję užklijuoti 
burną negyvai moteriai. 

— Vadovaujantis tais pačiais sumetimais, kaip ir kariant la- 
voną. 

Išgabenus lavoną, inspektorius įsakė teismo medicinos eks- 
pertų grupei tęsti darbą ir Ingridą Dan su Petra Hor pakvietė 
pusryčių. Tai buvo tinkamiausia valandėlė atsipalaiduoti, prieš 
puolant į naujo tyrimo akivarą. 

- Ar tikite astrologija? - paklausė jis moterų. 

— Kuo? - perklausė medikė. 

- Astrologija. 

— Žinoma, - atsakė Petra. - Visada skaitau Selestės Roko 


horoskopą. 

- Aš tuo netikiu, - atsiliepė Ingrida. - O tu, Bobai? 
- Iki vakardienos netikėjau, bet šiandien ėmiau dvejoti, - 


atsiduso inspektorius. 


Seštadienis, || 


Atiduodamas duoklę Elsai, auginusiai jo dukterį ir septynioli- 
ka metų gyvenančiai jų šeimos rūpesčiais, inspektorius nutarė 
apklausinėti Hugą Domingesą jo sesers Noemės bute, Kanalo 
zonoje, San Rafaelio gyvenvietėje, užuot pagal taisykles kvotęs 
policijos skyriuje. Drauge vežėsi Petrą Hor, kad ji įrašytų jo 
parodymus. Jiems važiuojant automobiliu, ji išdėstė, kad sep- 
tyniasdešimt procentų Kanalo gyventojų - labai žemų pajamų 
ispanakalbiai, atvykėliai iš Meksikos ir Centrinės Amerikos, 
daugelis jų neturi dokumentų, gyvena po kelias šeimas viena- 
me bute, kad pigiau atsieitų nuoma. „Ar esate girdėjęs apie šil- 
tas lovas, viršininke? Tai lova, kurioje paeiliui miega keli žmo- 
nės pagal tam tikrą tvarkaraštį , - paaiškino Petra. Pravažiavo 
pro „paradą“, kur trečią valandą popiet gera dešimtis vyrų dar 
laukė, gal pasirodys koks automobilis ir nuveš kur nors padir- 
bėti keletą valandų. Priemiestis neginčijamai dvelkė Lotynų 
Amerika su savo užkandinėmis, atvežtinėmis Pietų prekėmis 
ir ispaniškomis iškabomis. 

Pastatas, kur gyveno Noemė, vienas iš daugelio, buvo majo- 
nezo spalva dažytas betoninis gremėzdas su mažučiais langais, 
išoriniais laiptais ir dengtais balkonais, kur suaugusieji eidavo 
paplepėti, o vaikai pažaisti. Pro atviras duris sklido tų pačių ispa- 
niškų radijo ir televizijos laidų griausmas. Jie užlipo į antrą aukš- 
tą, priešiškai stebimi įnamių: visi čia įtariai žiūrėjo į pašalinius, iš 


tolo užuosdami policininkus, kad ir nedėvinčius uniformų. 

Dviejų kambarių su vonia bute jų laukė įnamiai: Noemė su 
trimis vaikais, paauglė dukterėčia su pilvu kaip arbūzas ir Hu- 
gas, dvidešimtmetis Elsos pagrandukas. Noemės vaikų tėvas 
išgaravo kaip dūmas, kai jauniausiajam suėjo penkeri, ji turėjo 
draugą nikaragvietį, kuris gyvendavo kartu, kai pasirodydavo 
tame krašte, bet šiaip beveik niekada nebūdavo namie - dirbo 
tolimųjų reisų vairuotoju. „Matai, kaip man sekasi, turiu gerą 
vyrą, dirbantį, - sakydavo apie jį Noemė. Svetainėje vos tilpo 
šaldytuvas, televizorius ir sofa. 

Nėščia paauglė iš virtuvės atnešė padėklą su migdolų pie- 
nelio gėrimu, traškučiais ir avokadų salotomis. Viršininko 
perspėta, jog nevalia atsisakyti vaišių, kad neįsižeistų šeiminin- 
kai, Petra prisivertusi paragavo to įtartinai atrodančio balkš- 
vo gėrimo, ir jis patiko. „Ryžių nuoviras su maltais migdolais, 
pagaminta pagal mamos receptą, - paaiškino ką tik tuo metu 
atėjusi Alisija. Ji gyveno su vyru ir dviem dukterimis už vieno 
kvartalo, tokiame pat kaip sesers bute, tik turėjo daugiau vie- 
tos, nes po tuo pat stogu niekas daugiau nesiglaudė. 

Prieš pusę metų San Rafaelio apygardos policijai išsakęs 
savo nuomonę apie vietines gaujas, Bobas Martinas nesileido 
suklaidinamas Hugo Domingeso išvaizdos. Suprato, kad sese- 
rys tikriausiai liepė jam vilkėti marškinius ilgomis rankovėmis 
ir kelnes vietoj berankovių marškinėlių ir plačių, žemiau bam- 
bos nusmukusių džinsų su nukarusiu ligi kelių klynu, kokius 
dėvi jo amžiaus vaikinai. Po marškiniais nebuvo matyti tatui- 
ruočių ir grandinių ant krūtinės, bet ilgi plaukai, išskusti palei 
smilkinius, pradurtos ausys ir lūpos, įverti žiedai, o svarbiau- 
sia - begaline panieka dvelkianti laikysena sakyte sakė, kad jis 
priklauso kokiai nors gaujai. 

Inspektoriui buvo gaila vaikino, užaugusio jo akyse. Kaip ir 
jis, išauklėtas nepalaužiamos valios senelės, motinos ir seserų, 

Hugas augo stiprių moterų valdomas. Visi jį laikė tinginiu ir 
puskvaišiu, bet, Martino nuomone, vaikinas iš prigimties ne- 
buvo blogas, šiek tiek pagelbėjus nebaigtų gyvenimo kalėjime. 
Jis nenorėjo, kad Elsos sūnus atsidurtų už grotų. Būtų vienas iš 
dviejų milijonų dviejų šimtų tūkstančių kalinių - tiek jų Jung- 
tinėse Valstijose, daugiau nei bet kurioje kitoje pasaulio šalyje, 
įskaitant pačias žiauriausias diktatūras, ketvirtadalis pasaulio 
nusikaltėlių, valstybėje įkalinta valstybė. Jam buvo sunku įsi- 
vaizduoti, kad Hugas būtų galėjęs įvykdyti iš anksto apgalvotą 
žmogžudystę, bet jo profesijoje pasitaikė tiek netikėtumų, jog 
jis buvo pasiruošęs viskam. Hugas metė mokslą vos pradėjęs 
lankyti vidurinę, buvo pakliuvęs į teisėsaugos akiratį - jaunuo- 
lis be savimonės, be dokumentų, be darbo ir ateities. Kaip ir 
likimo draugai, neturėdamas kitos išeities, priklausė nusikals- 


tamam gatvės pasauliui. 


Jau kelis dešimtmečius policija kariavo su lotynų amerikiečių 
gaujomis įlankos rajone: šiauriečiais, kurių daugiausia, vilkin- 
čiais raudonais drabužiais ir ant krūtinės ir nugaros išsitatuira- 
vusiais raidę Š; pietiečiais, pasirinkusiais mėlyną spalvą ir rai- 
dę P - jiems priklausė ir Hugas Domingesas; Pasienio brolija, 
samdomais žudikais juodais drabužiais, ir grėsmingąja Meksi- 
kos mafija, MM, iš kalėjimo prekiavusia narkotikais, moteri- 
mis ir ginklais. Lotynų amerikiečių gaujos kariavo tarpusavy, 
vogė, prievartavo ir platino narkotikus, skleidė siaubą prie- 
miesčiuose ir skelbė begalinį karą policijai. Gausybei jaunuolių 
gauja atstodavo šeimą, aprūpindavo tapatybės liudijimu ir užti- 
krindavo saugumą, garantuodavo vienintelę galimybę išsaugoti 
gyvybę kalėjime, kur kaliniai suskirstyti pagal etnines grupes 

arba pilietybę. Atlikę bausmę už grotų, gaujų nariai būdavo de- 
portuojami į tėvynę, kur jie telkdavosi į kitas gaujas, susijusias 
su saviškiais Jungtinėse Amerikos Valstijose, taip narkotikų ir 
ginklų prekyba ilgainiui peržengė visas valstybių sienas. 

Hugas Domingesas buvo, kaip ir dera, įšventintas į pietie- 
čius: taip gavo į kailį, kad lūžo keli šonkauliai. Buvo paženklin- 
tas: ant nugaros randas nuo peilio, ranka kulkos nubrozdinta, 
kelis kartus buvo suimtas, penkiolikos metų pakliuvęs į nepil- 
namečių kalėjimą, o šešiolikos Bobas Martinas išgelbėjo jį iš 
suaugusiųjų kalėjimo, kur būtų turėjęs užtektinai progų lavinti 
piktadario įgūdžius. 

Nekreipdamas dėmesio į tokią praeitį, inspektorius abejojo, 
kad Hugas būtų gebėjęs padaryti tokį rafinuotą nusikaltimą ir 
taip toli nuo savo teritorijos, bet negalėjo atmesti tokios tiki- 
mybės, juo labiau kad teisėja Reičelė Rozen garsėjo griežtomis 
bausmėmis mažamečiams nusikaltėliams. Ne vienas paauglys, 
jos nuteistas keleriems metams nelaisvės, prisiekė atkeršyti, ir, 
galimas daiktas, Hugui buvo patikėtas šis uždavinys kaip įšven- 
tinimo į gaują dalis. 

Puikiai išmanydamas įtariamojo kantrybės išbandymo 
strategiją, Bobas Martinas nė nežvilgtelėjo į Hugą, visą dėmesį 
nukreipė į traškučius ir avokadų salotas ir leidosi į kalbas su 
moterimis, lyg būtų tiesiog atėjęs į svečius. Išsiklausinėjo, kada 
gimdysianti nėščioji paauglė, kas būsimo kūdikio tėvas ir ar 
jau kreipėsi į moterų konsultaciją, paskiau su Noeme ir Alisija 
ėmė narstyti praeities prisiminimus, papasakojo keletą sma- 
gių nutikimų ir išgėrė dar vieną stiklinę migdolų pienelio, tuo 
metu trys vaikai, sustoję virtuvės tarpdury, stebėjo jį rimtais 
it senukų veidais, o Petra bandė žvilgsniu jį paraginti greičiau 
pradėti apklausą. Hugas Domingesas dėjosi siunčiąs žinutes 


mobiliuoju telefonu, bet veidu ritosi prakaito lašai. 

Pagaliau inspektorius pradėjo visiems rūpimą kalbą. Noe- 
mė paaiškino jau aštuonerius metus pažinojusi Reičelę Rozen 
ir iš pradžių pati valiusi jos butą. Vėliau, kai su seserimi įstei- 
gusi „Darbščiųjų Pelenių“ firmą, teisėja atsisakiusi jos paslau- 
gų - nenorėjusi įsileisti nepažįstamų žmonių. Noemė išmetusi 
ją iš galvos, bet vieną dieną Rozen paskambinusi. 

- Labai tvarkingai vedu klientų apskaitą, turiu užsirašiusi, 
kada tiksliai vėl pradėjome valyti jos butą, - dėstė ji. - Ponia 
Rozen ilgai derėjosi dėl kainos, bet pagaliau susitarėme. Tik dau- 
giau nei po metų ji davė mums raktą ir apsisprendė išeiti, pele- 
nėms atėjus valyti buto. Kadangi buvo labai priekabi ir nepatikli, 
visada siųsdavome tas pačias moteris, kurios žinojo jos nikius. 

— Bet penktadienį jos nevažiavo, važiavai tu su seserimi, — 
įsiterpė Bobas. 

— Nes du mėnesius neapmokėjo sąskaitų, o reikia mokėti 
kas dvi savaitės, paskutinįsyk mokėta gruodžio pradžioje, - 
atsakė Alisija. - Norėjome jai pranešti, kad nebevalysime jos 
buto, nes ji ne tik laiku neatsiskaito, bet ir nemandagiai elgiasi 
su valytojomis. 

— Nemandagiai? 

— Pavyzdžiui, neleisdavo atidaryti šaldytuvo arba naudotis 
tualetu, pasak jos, kad neužkrėstų kokia liga. Išrašydama čekį, 
amžinai skųsdavosi: girdi, po komoda pilna dulkių, indaplo- 
vėje pastebėjusi rūdžių, ant kilimo atsiradusi dėmė... Visada 
rasdavo kokią kliautį. Kartą sudužo lėkštutė, pasak jos, anti- 
kvarinė, ir ji pareikalavo šimto dolerių. Kolekcionavo stiklinius 
žvėrelius, kurių neleido liesti. 

— Vienas atėjo paštu trečiadienį, - tarė inspektorius. 

— Tikriausiai koks nors ypatingas. Kartais pirkdavo inter- 
netu arba pas antikvarus. Užsakytieji visada ateidavo mėnesio 


pabaigoje, supakuoti į dėžutę su parduotuvės pavadinimu. 

— Svarovskis? - paklausė Martinas. 

— Aha. 

Petrai darant įrašus diktofonu ir kai ką užsirašant ranka, 
Noemė ir Alisija rodė Bobui Martinui klientų apskaitos knygą, 
sąskaitas ir spintą, kur kabojo valomų butų raktai, išduodami 
tik senoms ir labai patikimoms valytojoms. 

— Turime tik vieną ponios Rozen buto raktą, - pasakė Alisija. 

— Bet spintą gali atidaryti kas tik nori, - įsiterpė inspektorius. 

— Aš niekada neliečiau tų raktų! - ilgiau nebeištvėręs su- 
bliovė Hugas Domingesas. 

— Matau, kad esi „pietietis“, - atsiliepė inspektorius, nužvel- 
gęs jį nuo galvos iki kojų ir ant kaklo pastebėjęs mėlyną ska- 
relę, kurios seserys, matyt, nesugebėjo priversti nusirišti. - Pa- 
galiau esi gerbiamas, Hugai, nors anaiptol ne dėl savo sumautų 
privalumų. Dabar niekas nedrįsta tavęs pričiupti, tiesa? Deja, 
klysti, aš išdrįsiu. 

— Ko nori iš manęs, suknistas faraone? 

- Padėkok motinai, kad netardau tavęs policijos skyriuje, 
mano vyrukai per daug nesiterlioja su tokiais kaip tu. Tu man 
pasakysi minutė minutėn, ką veikei praeitą savaitę nuo antra- 
dienio penktos valandos popiet iki trečiadienio vidurdienio. 

— Ar dėl tos nužudytos senės? Nežinau nė kuo ji vardu, su 
tuo neturiu nieko bendra. 

— Atsakyk į klausimą! 

— Buvau Santa Rozoje. 

- Gryna teisybė, jis nenakvojo namie, - įsiterpė Noemė. 

— Ar kas nors matė tave Santa Rozoje? Ką ten darei? 

— Nežinau, kas mane matė, man į visa tai nusišvilpt. Vaikš- 
čiojau, ir tiek. 

— Tau teks sugalvoti geresnį alibi, Hugai, jeigū nenori būti 


apkaltintas žmogžudyste, - perspėjo jį inspektorius. 

Dirmadienis, 13 


Petra Hor kirposi plaukus trumpai kaip berniukas, nenaudojo 
makiažo ir visada vienodai rengėsi: avėjo aulinius batus, dėvėjo 
juodas kelnes, baltą medvilninę palaidinę, o žiemą - plonytę 
striukę su gobtuvu. Vienintelė nuolaida tuštybei buvo lapės 
uodegos spalva dažyti plaukų kuokšteliai ir ryškiai nulakuoti 
kojų ir rankų nagai, kuriuos labai trumpai apsikarpydavo - 
lankydavo kovų treniruotes. Jai skaisčiai geltona spalva lakuo- 
jantis nagus savo skyrelyje, atėjo Elsa Dominges, išsipuošusi 
lyg į bažnyčią - aukštakulniais bateliais ir su senoviniu boa ant 
kaklo, - ir pasiteiravo inspektoriaus. Stengdamasi alsiai neat- 
sidusti, padėjėja paaiškino, kad viršininkas tiria nusikaltimą ir 
tikriausiai popiet nebepasirodys darbe. 

Pastarosiomis savaitėmis ji kaip niekad nėrėsi iš kailio 
dangstydama Bobą Martiną, kuris tarnybos valandomis ding- 
davo, prasimesdamas neįtikimiausia dingstimi. O kad nesirodo 
pirmadienį - tai jau viršūnė, piktinosi Petra. Buvo nebeįma- 
noma suskaičiuoti visų moterų, sužavėjusių Bobą Martiną per 
tą laiką, kai juodu buvo pažįstami, nuobodus ir beprasmiškas 
triūsas, šiaip ar taip, jos apskaičiavimu išeidavo apie dvylika ar 
penkiolika moterų per metus, daugmaž viena moteris kas dvi- 
dešimt penkios dienos, remiantis jos aritmetika. Šiuo atžvilgiu 
Martinas nebuvo itin išrankus, bet kuri moteris mirktelėjusi 
galėjo jį nusivesti kur tik nori, bet, prieš pasirodant Ajanei, jo 
draugių sąraše nepasitaikė nė vienos, įtariamos žmogžudyste, 
ir nė viena nebuvo sugundžiusi aplaidžiai žiūrėti į darbą. Pe- 
tros nuomone, kaip meilužis Bobas Martinas, be abejo, turėjo 
rimtų trūkumų, bet kaip policininkas dirbo pavyzdingai, ne 
veltui toks jaunas pasiekė karjeros viršūnę. 

Jaunoji padėjėja žavėjosi Ajane, kaip galėtų žavėtis iguana - 
egzotiška, įdomia, pavojinga, - nesistebėjo, kad kai kurie vyrai 

leidosi jos sugundomi, vis dėlto toks elgesys buvo neatleisti- 
nas žmogžudysčių skyriaus viršininkui, turinčiam užtektinai 
duomenų, kad ne tik ja nepasitikėtų, bet ir galėtų suimti. Šiuo 
metu, kai Elsa Dominges jo kabinete glamžo popierinę nosinę, 
inspektorius tikriausiai vėl yra pas Ajanę, ko gero, lovoje, ku- 
rioje prieš mėnesį ji gulėjo su velioniu vyru. Petrai dingojosi, 
kad Bobas Martinas nieko nuo jos neslepia tiek iš nerūpestin- 
gumo, tiek iš tuštybės: jam smagu, kad ji žino apie jo pergales, 
bet jeigu jis tikisi sukelti jai pavydą, tik veltui gaišta laiką, tarė 
ji sau, pūsčiodama nagus. 

— Kuo galėčiau padėti, Elsa? 

— Atėjau dėl Hugo, sūnaus... Anądien jį matėt... 

— Na, žinoma. Kas jam atsitiko? 

- Hugas turėjo bėdų, kodėl turėčiau slėpti, panele, bet jis 
nieku gyvu nelinkęs į smurtą. Įžūlus elgesys, grandinės ir tatui- 
ruotės - dabar tiesiog tokia mada. Kodėl jis įtariamas? - šluos- 
tydamasi ašaras, paklausė Elsa. 

— Be kita ko, todėl, kad priklauso blogiausios šlovės gaujai, 
galėjo paimti ponios Rozen raktą ir neturi alibi. 

— Ko neturi“ 

- Alibi. Jūsų sūnus negalėjo įrodyti, kad žmogžudystės 
naktį buvo Santa Rozoje. 

— Kad jis ten ir nebuvo, todėl ir negali įrodyti. 

Petra Hor įsidėjo nagų laką į stalčių, paėmė pieštuką ir 
knygelę. 

- Kur jis buvo? Geras alibi galėtų jį apsaugoti nuo kalėjimo, 
Elsa. 

— Man rodos, geriau sėsti į kalėjimą negu žūti. 

- O kas jį gali nužudyti? Sakykit, Elsa, kuo verčiasi jūsų sū- 


nus. Prekiauja narkotikais? 

— Ne, ne, tik marihuana ir šiek tiek kristalais. Antradienį 
Hugas buvo įsivėlęs į kitą dalyką, bet aš negaliu apie tai kalbėti. 
Ar žinot, kaip keršijama skundikams? 

- Įsivaizduoju. 

— Jūs nenumanot, ką jie jam padarytų! 

- Nusiraminkit, Elsa, pabandysime padėti jūsų sūnui. 

— Hugas nė žodžio nepasakys, bet aš viską išklosiu, tik nie- 
kas neturi žinoti, panele, kad aš išdaviau, nes tuomet jie nužu- 
dys ne tik jį, bet ir visą mano šeimą. 

Padėjėja nuvedė Elsą į Bobo Martino kabinetą, kur nie- 
kas negalėjo nusiklausyti, kas kalbama, nuėjo į koridorių prie 
kavos aparato, grįžo su dviem puodeliais ir atsisėdo klausytis 
moters išpažinties. Po dvidešimties minučių, Elsai Dominges 
išėjus, mobiliuoju paskambino Martinui. 

- Atsiprašau, kad trukdau itin svarbią įtariamosios apklau- 
są, viršininke, bet būtų geriausia, jeigu tuojau pat atvažiuotu- 
mėte. Turiu jums naujienų, - pranešė ji. 


Antradienis, 14 


Nutraukęs santykius su Indiana, kitą dieną Alenas Keleris su- 
sirgo ir daugiau nei dvi savaites viduriavo - taip paleido vi- 
durius, kaip prieš kelerius metus keliaujant po Peru, kai bai- 
minosi, kad jį ištiko inkų prakeikimas už tai, jog juodojoje 
rinkoje įsigijo ikikolumbinės Amerikos lobių ir slapta išsivežė 
juos iš šalies. Atsisakė anksčiau prisiimtų įsipareigojimų, ne- 
bepajėgė parašyti straipsnio apie Garbės legiono muziejaus 
parodą - karalienės Viktorijos laikų grožio kultą - ir taipgi ne- 
spėjo atsisveikinti su Ženevjeva van Haut, vykstančia į Milano 
mados savaitę. Numetė keturis kilogramus ir atrodė jau nebe 

stotingas, o paliegęs. Skrandis virškino tik vištienos sultinį ir 
drebučius, jis vaikščiojo svyruodamas, naktimis kankindavo 
nemiga, jei neišgerdavo migdomųjų, arba klaikūs košmarai, 
jei išgerdavo. Tabletės nugramzdindavo į agonijos būseną, jis 
tardavosi pakliuvęs į Jeronimo Boscho triptiką „Žemiškųjų 
malonumų sodas“, kuris jaunystėje pakerėjo jį Prado muzie- 
jųje ir ligi šiol neišdilo iš atminties, nes išgvildeno jį viename 
geriausių savo straipsnių, parašytame žurnalui „Amerikos me- 
nas“. Jis buvo ten, tarp tų pasakiškų olando padarų, kergėsi su 
gyvuliais, varstomas grėsmingo Indianos žvilgsnio, šakute savo 
bankininko badomas, skendo šūduose, spjaudėsi skorpionais, 
brolio ir sesers pamažu ryjamas, negailestingai išjuokiamas 
Ženevjevos. Kai pasibaigdavo tablečių poveikis ir jis pagaliau 
atsibusdavo, sapno vaizdiniai neduodavo ramybės ištisą dieną. 
Nesunku būdavo juos išaiškinti, viskas buvo kaip ant delno, bet 
negalėjo nuo jų išsivaduoti. 

Šimtąsyk susigriebė, kad stovi su telefonu rankoje, pasiruo- 
šęs skambinti Indianai, įsitikinęs, jog ji atskubės jam padėti, 
ir ne todėl, kad atleido ar myli, - tiesiog vedama įgimto sie- 
kio gelbėti visus iš bėdos, bet sugebėjo nepasiduoti impulsui. 
Niekuo nebuvo tikras, netgi tuo, kad ją mylėjo. Susitaikė su 
kančiomis kaip su apsivalymu ir atpildu, šlykštėdamasis savi- 
mi, savo bailiu būdu vengti pavojų, savo jausmų skurdumu, 
egoizmu. Negalėdamas kreiptis į savo psichiatrą, tuo metu 
lankiusį Japonijos senovinius vienuolynus, vienatvėje pažino 
save iki panagių ir priėjo išvadą, kad menkiems malonumams 
lengvabūdiškai iššvaistė penkiasdešimt penkerius metus, ne- 
prisiimdamas jokių įsipareigojimų. Praūžė jaunystę, nespėjęs 
išsiugdyti jausmų, kaip mažvaikis stebėdamas savo bambą, ne- 
permaldaujamai senstant kūnui. Kiek liko gyventi? Geriausius 
metus jau nugyveno, o likusieji, nors jų būtų net trisdešimt, - 


neišvengiamas krytis. 

Antidepresantai, migdomieji, skausmą malšinantys vaistai, 
antibiotikai ir vištienos sultinys - visa tai galų gale paveikė ir 
jis ėmė taisytis. Vis dėlto dar drebėjo kojos, burnoje buvo justi 
lyg sugedusių kiaušinių tvaikas, kai artimieji paskyrė jam pa- 
simatymą, pasak jų, sprendimui priimti. Tai buvo bloga žinia, 
nes jie niekada su juo nesitardavo. Susitikimas sutapo su šven- 
tojo Valentino, įsimylėjėlių, diena, kurią pastaruosius ketverius 
metus skirdavo Indianai, o dabar neturėjo su kuo švęsti. Įtarė, 
kad norima susitikti dėl naujausių jo skolų - žinia apie jas ti- 
kriausiai pasiekė artimųjų ausis. Nors jis buvo labai atsargus, 
brolis sužinojo, kad jis išsiuntė Botero paveikslus į Niujorko 
Marlboro galeriją, tikėdamasis juos parduoti. Žūtbūt reikėjo 
pinigų; kaip tik dėl to įvertino savo nefritus ir patyrė, kad jie 
kainuoja kur kas mažiau, nei jis pats už juos mokėjo, o apie 
neteisėtai įsigytus inkų dirbinius nebuvo nė kalbos - būtų pa- 
vojinga bandyti juos parduoti. 


Šeimos pasitarimas įvyko jo brolio Marko kontoroje, vidury 
finansinio kvartalo, daugiaaukščio pastato viršutiniame aukšte, 
iš kur vėrėsi panoraminis vaizdas į įlanką, toje šventykloje su 
sunkiais baldais, gauruotais kilimais ir graviūromis, vaizduo- 
jančiomis graikų statulas, tūkstantį dolerių per valandą uždir- 
bančių advokatų kontoros marmurinio tvirtumo simbolį. Išvy- 
do tėvą Filipą Kelerį, drebantį, sakumpusį, dėmių išmargintą, 
vilkintį jachtos kapitono uniforma, kadaise buvusio valdingo 
patriarcho šešėlį; motiną, vardu Flora, amžina nustebusio vei- 
do išraiška - plastinės operacijos pasekme, apsikarsčiusią auk- 
sinėmis apyrankėmis, su lakuotos odos kelnėmis ir Hermes 
skarele, dengiančia kaklo raukšles; seserį Lusilę, elegantišką, 
sudžiūvusią, išbadėjusiu veidu, panašią į afganų kurtą, lydimą 

vyro, iškilmingo mulkio, turinčio pritariamojo balso teisę; ir 
galiausiai Marką, begemotiškais pečiais laikantį vos pakeliamą 
Kelerių dinastijos naštą. 

Alenas puikiai suprato, kad vyresnysis brolis jo nemėgsta, 
mat buvo aukštas, gražus, vešliais, vietomis pražilusiais plau- 
kais, kerintis moteris, malonios išvaizdos, išsilavinęs, 0 ne- 
laimėlis Markas, matyt, buvo paveldėjęs pasibaisėtinus kokio 
nors tolimo protėvio genus. Dėl viso to Markas jo ir nekentė, 
bet svarbiausia dėl to, kad jis, Markas, visą gyvenimą triūsė 
kaip juodas jautis, gausindamas giminės turtą, o Alenas nieko 
kita nedarė, tik švaistė jį ir eikvojo, progai pasitaikius. 

Svetainėje, kur susirinko šeima prie prašmatnaus raudonme- 
džio stalo, dvelkė oro gaivikliu - pušų kvapu, kuriam susimai- 
šius su stipriais ponios Keler Prada kvepalais dar nespėjusiam 
atsigauti Alenui supyko širdis. Kad nekiltų abejonių dėl jo padė- 
ties šeimoje, Markas įsitaisė stalo gale, krėsle su aukšta atkalte, 
pasidėjo priešais keletą bylų ir pasiūlė visiems sėstis ant nepaly- 
ginamai kuklesnių kėdžių abipus stalo, kur kiekvienam buvo pa- 
statyta po butelį mineralinio vandens. Alenui pasidingojo, kad 
amžius, pinigai ir galia išryškino brolio panašumą į beždžionę ir 
joks siuvėjas, nors ir koks puikus meistras jis būtų, niekada ne- 
sugebėtų to nuslėpti. Markas paveldėjo finansinę įžvalgą ir jaus- 
minį trumparegiškumą, būdingą kelioms jo pirmtakų kartoms, 
žmonėms, kuriems žiaurumas ir nesąžiningumas paženklino 
veidus pagiežos raukšlėmis ir amžinos puikybės antspaudu. 

Vaikystėje, drebėdamas prieš savo tėvą ir žavėdamasis vy- 
resniuoju broliu, Alenas troško būti toks kaip jie, bet šis noras 
išnyko paaugus, kai tik jis suvokė, jog yra nulipdytas iš kitokios, 
tauresnės medžiagos. Kartą, per pokylį, kai Keleriai šventė Flo- 
ros septyniasdešimtmetį, Alenas nutaikė valandėlę, kai ji buvo 


išgėrusi daugiau nei pridera, ir paklausė, ar Filipas Keleris iš 

tikrųjų jo tėvas. „Galiu užtikrinti, kad nesi įvaikintas, Alenai, 
bet neprisimenu, kas buvo tavo tėtis“, - gaikščiodama sukikeno 
motina. 

Markas ir Lusilė, nebepakęsdami jaunėlio brolio užgaidų, 
dar prieš susitikimą susitarė Alenui galutinai uodegą prikirp- 
ti, - tėvus pakvietė tik dėl akių, - bet jiems pritrūko ryžto iš- 
vydus jį tokios apgailėtinos būklės, išblyškusį, susivėlusį, su 
Drakulos ratilais aplink akis. 

— Kas tau? Ar sergi? - sukriokė Markas. 

— Hepatitas, - atsakė Alenas, ilgai nesvarstydamas, nes ir 
šiaip prastai jautėsi. 

- To mums dar betrūko! - sušuko sesuo, keldama rankas 
į dangų. 

Tačiau brolis ir sesuo nebuvo visiški beširdžiai, susižvalgę ir 
kilstelėję kairįjį antakį, kaip jų giminėje įprasta, nutarė šiek tiek 
sušvelninti strategiją. Tuo posėdžiu Alenas jautėsi pažemintas, 
kitaip nė būti negalėjo. Išliedamas apmaudą, Markas pirmiau- 
sia išvadino jį siurbėle, dabita, išlaikytiniu, iki ausų įklimpusiu 
į skolas, dykaduoniu, neturinčiu orumo, ir perspėjo, kad tiek 
šeimos kantrybė, tiek ištekliai jau pasiekė ribą. Gana, ryžtin- 
gai užbaigė jis, iškalbingai plodamas delnu per aplankus. Jo 
pamokslas, retkarčiais Lusilės įtaigiai papildomas, tęsėsi apie 
dvidešimt minučių, ir Alenas sužinojo, kad aplankuose pagal 
datas surašyta ir deramai patvirtinta viskas: kiekvienas jo iš- 
leistas centas, kiekviena paskola, kiekvienas nesėkmingas san- 
dėris. Metai po metų Alenas išrašydavo vekselius, laikydamas 
tai grynu formalumu, ir išmesdavo juos iš galvos lygiai taip pat 
greitai, kaip, jo manymu, užmiršdavo juos Markas. Jis neįver- 
tino brolio. 

Antrojoje susitikimo dalyje Markas Keleris išdėstė sąlygas, 
kurias tyliai derino su Lusile, kilstelėdamas antakį. Užuot pri- 

mygtinai reikalavęs, kad Alenas parduotų vynuogyną ir išmo- 
kėtų dalį skolų, kaip buvo nutaręs iš pradžių, pripažino kaip 
neginčijamą faktą, jog, 2009 metais prasidėjus ekonominei 
krizei, nuosavybės vertė tragiškai sumažėjo ir dabar būtų pats 
netinkamiausias laikas jį parduoti. Priešingai, pareiškė, kad, 
paskutinįsyk gelbėdamas Aleną iš bėdos, pasiima jį kaip laidą. 
Visų pirma, pasak jo, Alenas turįs sumokėti mokesčius, kad 
neatsidurtų kalėjime, o tai būtų Keleriams absoliučiai nepri- 
imtinas skandalas. Paskiau Markas pareiškė ketinąs atsikraty- 
ti nuosavybės Vudsaide, nustebindamas tiek Filipą, tiek Elorą 
Kelerius, kurie net nesugebėjo pasipriešinti. Markas paaiškino, 
kad viena finansinė firma norėtų toje vietoje pastatyti du dau- 
giaaukščius gyvenamuosius namus, ir, turint omeny tragišką 
nekilnojamojo turto padėtį rinkoje, nederėtų atsisakyti tokio 
puikaus pasiūlymo. Daug metų puoselėjęs planą nusikratyti to 
griozdo ir įsidėti kišenėn atitinkamą dalį, Alenas klausėsi su 
apsimestiniu abejingumu stovėdamas prie didelio lango ir gro- 


žėdamasis įlankos panorama. 


Šeimos balta varna aiškiai suprato brolio ir sesers panieką ir 
apmaudą, taipgi savo pasmerkimo dydį: jis išstumiamas iš 
šeimos, naujas ir netikėtas dalykas. Jis netenka savo padėties 
ir ekonominės gerovės, įtakos, pažinčių ir privilegijų: toje vi- 
suomeninėje vištidėje vienu spyriu nutrenkiamas ant apatinės 
laktos. Šį rytą greičiau nei per valandą, nė nenujausdamas ka- 
tastrofos, prilygstančios visuotiniam karui arba susidūrimui su 
meteoritu, jis prarado tai, ką laikė prigimtine teise. 

Apstulbęs Alenas susivokė, kad, užuot įsiutus ant brolio ir 
sesers arba sunerimus dėl ateities, pasidarė savotiškai įdomu. 


Kaip jis jausis įsiliejęs į tą žmonijos dalį, kurią Ženevjeva van 

Haut vadina atgrasia minia? Prisiminė vieną citatą, jo paties 
pavartotą straipsnyje, apie pradedantįjį menininką, vieną iš tų, 
kurie turi didelių užmojų ir kruopelę talento: kiekvienam at- 
eina valanda, kai jis pasiekia savo negebėjimo slenkstį. Ding- 
telėjo mintis, kad, išėjęs iš brolio kontoros, turės manytis pats 
vienas ir atsitrenks į savo negebėjimo slenkstį. 

Žodžiu, jis žlugęs. Vudsaido pardavimas galėjo užsitęsti, ir, 
šiaip ar taip, jis vis viena nieko negaus, nes artimieji išskaičiuos 
tuos pinigus, kuriuos davė jam visą gyvenimą ir kuriuos jis va- 
dino palikimo avansu, bet Keleriai laikė paskola. Jis niekada 
neskaičiavo savo skolos, bet ji buvo įamžinta aplankuose, šiuo 
metu gulinčiuose po sunkia it mūrininko Marko ranka. Tarė 
sau, kad galės išgyventi parduodamas savo meno kūrinius, 
nors sunku buvo apskaičiuoti, ar ilgai jų užteks, nes išlaidų irgi 
niekada neskaičiavo. Jeigu pasiseks, gaus pusantro milijono už 
Boterą, turint galvoje įprastas galerijos kainas; Lotynų Ame- 
rikos dailininkai dabar vertinami, bet nedera skubėti, o jam 
laukti neišeina. Skolingas daug pinigų bankams, - vynuogynas 
buvo brangus užgaidas, - o ir mažesnių kreditorių netrūksta, 
pradedant dantų gydytoju ir baigiant vienu kitu antikvaru, jau 
nekalbant apie kreditines korteles. Kiek iš viso? Jokio suprati- 
mo. Markas jam paaiškino, kad jis turi nedelsdamas išsikelti iš 
Vudsaido, ir tas namas, prieš valandą Aleno taip nekenčiamas, 
dabar žadino savotišką ilgesį. Susitaikęs su likimu tarė sau, kad 
bent galės išvengti pažeminimo prašydamas prieglobsčio pas 
trečius asmenis ir keliems mėnesiams įsikurti Napos vynuogy- 
ne, kol jį perims Markas. 

Pabučiavęs motinai ir Lusilei į skruostą, Alenas atsisveikino 
su broliu ir tėvu, patapšnodamas jiems per pečius. Išlipęs iš 
lifto pamatė, kad šią lemtingą valandą žiema atsitraukė ir virš 
San Fransisko spindi kitų metų laikų saulė. Pasuko į Vestin St. 
Frensio viešbučio „Laikrodžio“ barą išgerti viskio, pirmą kartą 

nuo tos dienos, kai susirgo: labai jo reikėjo; alkoholis atgaivino, 
išsklaidė abejones ir būgštavimus. Susibraukė pirštais plaukus 
džiaugdamasis, kad jie tebėra vešlūs, ir atsitiesė nusimesdamas 
nuo pečių slegiančią naštą, nes jau nebepriklausė nuo brolio ir 
sesers, padarė gudrybę su kreditinėmis kortelėmis, kad išsau- 
gotų orumą ir savo vardui deramą pagarbą. Jo kortų namelis 
sugriuvo, ir jis atsidūrė griuvėsiuose, bet buvo laisvas. Apsi- 
džiaugęs pasijuto nerūpestingas, pajaunėjęs. Trūko tik India- 
nos, bet ji taip pat priklausė praeičiai, kurią nušlavė audra. 


Ketvirtadienis, 10 


Priešpiet Amanda paskambino Bleikui Džeksonui. Jis buvo 
vaistinėje ir turėjo mesti pradėtą darbą - aptarnaudamas pir- 
kėją, skaičiavo tabletes, - nes dukraitės tonas sukėlė nerimą. 

— Ar tu dabar ne klasėje? - paklausė susirūpinęs. 

— Skambinu tau iš tualeto. Dėl Bredlio, - atsakė ji tokiu bal- 
su, kad jis suprato, jog ji stengiasi užgniaužti ašaras. 

— Kas atsitiko? 

- Jis turi draugę, seneli! - Ir nesusivaldžiusi sukūkčiojo. 

— Ak aukseli, kaip tave užjaučiu... Kaip sužinojai? 

- Pasigyrė feisbuke. Žodžiu, iš pradžių mane išdavė, o pas- 
kui viešai išsityčiojo. Ir įkėlė jos nuotrauką, ji plaukimo čem- 
pionė, kaip ir jis, vyriškais pečiais ir gera nežadančiu veidu. Ką 
daryti, seneli? 

— Nežinau, Amanda. 

— Ar tau niekad nebuvo taip atsitikę? 

— Neprisimenu. Tokie dalykai pasimiršta... 

— Pasimiršta! Kol gyva to nedovanosiu Bredliui! Nusiun- 
čiau jam žinutę, kad mudu susituoksime, o jis neatsakė. Ti- 
kriausiai svarsto, kaip galėtų pasiteisinti, visi vyrai neištikimi 

kaip Alenas Keleris ir tėtis. Niekuo negalima pasitikėti, - verk- 
dama pasiskundė mergina. 

— Aš ne toks, Amanda. 

— Bet tu senas! - sušuko dukraitė. 

— Žmonėmis galima pasitikėti, kas be ko, diduma jų labai 
padorūs. Tavo tėtis viengungis, tai yra išsiskyręs, ir niekam ne- 
privalo saugoti ištikimybės. 

— Vadinasi, ir Bredlis viengungis ir neturi būti man ištiki- 
mas, nors mudu tuoksimės? 

- Man rodos, aukseli, dėl šios santuokos nebuvo tartasi. 
Galbūt Bredlis ir nežinojo, kad ketinai už jo tekėti. 

— Nekalbėk būtuoju laiku, aš tebeketinu už jo tekėti. Pa- 
lauk, va įstosiu į Masačusetso technologijos institutą ir suriesiu 
tą kvailę į ožio ragą. 

— Lengva kalbėti, Amanda. 

Dukraitė dar paverkė kelias minutes, o jis laukė neišmany- 
damas, kaip ją paguosti, paskui išgirdo, kad ji garsiai šnypščiasi. 

— Man reikia grįžti į klasę, - atsiduso Amanda. 

— Manding, šiuo metu nelabai dera kalbėti apie skrodimą. 
Paskambinsiu vakare, - tarė Bleikas. 

— Kokį skrodimą? 

— Reičelės Rozen. Teismo medicinos ekspertės nuomone, 
žudikas įšvirkštė jai narkotikų, nes kairėje šlaunyje matyti dū- 
rio žymė. Jai užkimšo burną, paskui pasmaugė, tiesą pasakius, 
aprišo kaklą meškerės valu ir užveržė veržikliu, galiausiai pa- 
korė ant ventiliatoriaus. 

— Gana sudėtinga, ar ne, Keiblai? 

— Taip. Ištirta, kokių narkotikų įšvirkšta. Tai midazolamas, 
vartojamas įvairiais atvejais, be kita ko, jo kaip raminamųjų sulei- 
džiama ligoniams prieš operaciją; galima sakyti, per kelias minu- 
tes Rozen neteko sąmonės, nelygu, kokia dozė jai buvo suleista. 

— Įdomu, - tarė dukraitė, regis, gerokai aprimusi nuo mei- 
lės traumos. 

- Eik į klasę, aukseli. Ar myli mane? 

— Ne. 


- Ir aš tavęs nemyliu. 


Denktadienis, 17 


Indiana pasiruošė priešpaskutiniam savaitės seansui, pasitry- 
nusi riešus dviem lašais citrinų eterinio aliejaus, padedančio 
sutelkti dėmesį, ir uždegė smilkalų lazdelę prie deivės Šaktės 
paveikslo, melsdama kantrybės. Tai buvo viena tų savaičių, kai 
Garis Bransvikas prašydavo dviejų gydymo seansų, ir ji turėda- 
vo tartis su kitais pacientais ir keisti dienotvarkę. Paprastai po 
sunkaus seanso ji atsigaudavo suvalgiusi du ar tris juodojo šo- 
kolado saldainius, bet, nutraukus santykius su Alenu Keleriu, 
jie nustojo stiprinamosios galios, ir tokie gyvenimo nepatogu- 
mai kaip Bransviko įgeidžiai išmušdavo ją iš vėžių. Reikėjo ko 
nors paveikesnio nei šokoladas. 

Bransvikas nebe pirmą kartą pasirodė jos kabinete, slaptų 
užmačių vedamas, kaip ir kiti, kurie ateidavo prasimetę taria- 
momis ligomis, ketindami išbandyti su ja laimę. Ne vienas jų 
sugebėjo apgauti Indianą, puikuodamasis nuogas ir tikėdama- 
sis ją sužavėti, kol pagaliau ji išmoko jų nusikratyti, jiems dar 
nespėjus sukelti tikros grėsmės, tačiau kartais tekdavo prašy- 
ti pagalbos Matėjų Pereirą. Po masažo stalu dailininkas įtaisė 
mygtuką, kad, neįstengdama suvaldyti padėties, ji galėtų jam 
paskambinti. Ne vienas tų įžūlėlių grįžo atgailaudamas ir mels- 
damas atleidimo, bet ji niekada neatleisdavo, nes gydant tenka 


sukaupti visą dėmesį, o kaip jį sukaupsi, jei po paklode į ją 

nutaikytas stačias daiktas. Garis Bransvikas nebuvo iš tų, atėjo 
siunčiamas Jumikos Sato, kuri stebuklingosiomis akupunktū- 
ros adatomis, įveikiančiomis beveik visas ligas, nepajėgė nu- 
maldyti nesiliaujančio galvos skausmo, tad atsiuntė jį pas kai- 
mynę, į kabinetą Nr. 8. 

Niekada Indianos nematęs, Bransvikas nustebo, kai ji atidarė 
duris, nes susidūrė su slaugytoja persirengusia valkirija, visiškai 
nepanašia į jo įsivaizduotą gydytoją. Juo labiau nesitikėjo susi- 
tikti moters, manė, kad Indiana - vyras, kaip Indiana Džonsas, 
jo paauglystės laikų filmų didvyris. Prieš pirmojo seanso pabaigą 
vos neužduso, užplūdus sunkiai sutramdomų niekada nepatirtų 
jausmų srautui. Jis laikė save šaltakraujišku, nestokojančiu savi- 
tvardos, tačiau, atsidūręs šalia Indianos, moteriškos, karštos ir 
kupinos užuojautos, jausdamas jos stiprius pirštus ir goslumą 
kurstančių įvairių kvapų derinį jos kabinete, apsalo ir visą tą va- 
landą, kol truko seansas, jautėsi devintame danguje. Todėl ėjo 
pas ją alkana širdimi ne tiek gydytis savo migrenos, kiek trokš- 
damas ją pamatyti ir dar sykį patirti pirmojo seanso ekstazę, nie- 
kada daugiau nepasikartojusią tokiu pat stiprumu. Kiekvienąsyk 
reikėdavo vis daugiau, kaip įgijusiam priklausomybę. 

Iš prigimties drovus ir nemitrus, jis negebėjo nuoširdžiai 
išreikšti Indianai savo jausmų, bet užuominų apie juos grės- 
mingai gausėjo. Kitam žmogui Indiana nė nesvarstydama būtų 
parodžiusi duris, bet šis atrodė toks silpnas, nors ir apsiavęs 
žygio batais ir apsivilkęs tikro vyro striuke, todėl nesiryžo jo 
įžeisti. Kartą probėgšmais užsiminė apie tai Rajanui Mileriui, 
mačiusiam Bransviką vieną kitą sykį. „Kodėl nepavarai šalin to 
apgailėtino žmogystos? - atsakė jis. Kaip tik todėl ir nepavarė, 
kad buvo gaila. 

Seansas praėjo geriau, nei tikėtasi. Indiana pastebėjo, kad 


iš pradžių jis atrodė nervingas, paskiau masažuojamas atsipa- 

laidavo ir reiki masažui skirtas paskutines dvidešimt minučių 
miegojo. Pabaigoje teko jį truputį papurtyti, kad atsipeikėtų. 
Ji išėjo, palikusi jį rengtis, ir pasėdėjo laukiamajame, kur jau 
išdegė visi smilkalai, bet tvyrojo Azijos šventyklos kvapas. Ji 
atidarė duris į koridorių, kad išsivėdintų kabinetas, ir tuo metu 
atėjo pasisveikinti Matėjus Pereira, visas išsitepęs dažais, neši- 
nas dovana - vazonėliu su kažkokiu augalu. Dailininko dienos 
bėgo tai ilgomis popietėmis mėgaujantis marihuana, tai karštli- 
giškai neriant į tapybą, bet niekas neužgoždavo jo dėmesio: pa- 
stebėdavo viską, kas vyksta Nort Biče, o juo labiau holistinėje 
klinikoje, kurią laikė savo namais. Kaip buvo sutaręs su namo 
savininku, turėjo informuoti jį apie nuomininkus mainais į ar- 
batpinigius ir nemokamą mansardą, tačiau labai retai atsitik- 
davo kas nors verta dėmesio, ir jo sutartis su kinu ėjo perniek. 
Įprotis vaikščioti po visus aukštus, dėlioti paštą į laiškų dėžu- 
tes, klausytis skundų ir nuoširdžių išpažinčių ilgainiui paskati- 
no užmegzti draugystę su visais namo gyventojais, vieninteliais 
jo artimaisiais, ir ypač su Indiana ir Jumika, gydančiomis jam 
sėdimojo nervo uždegimą: viena masažu, kita akupunktūra. 
Pereira pastebėjo, kad japonų gėlių parduotuvė neatsiuntė 
pirmadieninės ikebanos, ir padarė išvadą, jog Indianai kažkas 
atsitiko su meilužiu. Gaila, pagalvojo, Keleris buvo išprusęs, iš- 
manė meną, kada nors gal būtų nusipirkęs jo paveikslą, gal net 
vieną didesniųjų, pavyzdžiui, skerdyklą, jo šedevrą, kurį nutapė 
Sutino išdarytų gyvulių įkvėptas. Žinoma, dingus Keleriui, jis 
galėtų retkarčiais pakviesti Indianą į savo mansardą, parūkyti 
ir laisvai pasimylėti, tai nė kiek nepakenktų jo tapybai, svarbu, 
kad svečiavimasis netaptų įpročiu. Platoniška meilė šiek tiek 
nusibodo. Indiana tyru bučiniu atsidėkojo už dekoratyvinį au- 
galą ir kuo skubiau atsisveikino, nes tarpdury pasirodė pacien- 


tas, jau apsirengęs. 

Matėjus Pereira dingo koridoriuje, o Bransvikas tuo tarpu ap- 
simokėjo už abu tos savaitės seansus - grynaisiais, kaip papras- 
tai, nereikalaudamas pakvitavimo. 

— Šį augalą geriau laikyti kuo toliau nuo pacientų, Indiana. 
Tai marihuana. Ar šitas tipas čia dirba? Esu pastebėjęs jį kelis 
kartus. 

— Jis dailininkas, gyvena ant stogo. Hole kabo jo paveikslai. 

— Man jie pasirodė pasibaisėtini, bet aš neišmanau tapybos. 
Rytoj Rosinio kavinėje bus šernienos... Nežinau... galėtume nu- 
eiti. Aišku, jei pageidautumėt... - nudelbęs akis į grindis, suve- 
bleno Bransvikas. 

To patiekalo niekada nebūdavo kavinės valgiaraštyje, jis 
buvo siūlomas tik nuolatiniams svečiams, žinantiems tą pa- 
slaptį, ir tai, kad Bransvikas buvo vienas jų, rodė jo atkaklumą: 
sugebėjo greičiausiai įsilieti į Nort Bičo bendruomenę. Kitiems 
tekdavo įkyrėti ištisus dešimtmečius. Rosinio kavinės savinin- 
kas kartais iškildavo pamedžioti po Monterėjaus apylinkes ir 
parsiveždavo šerną, kurį pats išmėsinėdavo virtuvėje, - šiurpus 
darbas! - ir, be kitų gardumynų, pagamindavo skanių dešrelių, 
kokių niekur pasaulyje negautum, pagrindinę šernienos pa- 
tiekalų dalį. Prieš kelias savaites Indiana suklydo priimdama 
Bransviko pakvietimą pietų ir ištisas dvi valandas iš paskuti- 
niųjų stengėsi neužmigti, kol jis skaitė paskaitą apie geologines 
formacijas ir San Andreaso lūžį. Neketino antrąsyk patirti to- 
kio išmėginimo. 

— Ne, dėkui, Gari. Šį savaitgalį praleisiu su šeima, turime 
daug ką atšvęsti. Amanda įstojo į Masačusetso technologijos 
institutą ir pusei metų gavo stipendiją. 

— Tavo duktė tikras genijus. 

— Taip, bet tu ją aplošei šachmatais, - mandagiai priminė 
Indiana. 

— Kitais kartais laimėdavo ji. 

— Ką? Dar sykį buvote susitikę? - sunerimo ji. 

— Kartais mes žaidžiame telefonu. Ji žada mane pamokyti 
žaisti go, tai kur kas sudėtingiau nei šachmatai. Tai kinų žaidi- 
mas, išrastas daugiau nei prieš du tūkstančius metų... 

- Žinau, kas tai per žaidimas, Gari, - pertraukė ji, neslėp- 
dama nepasitenkinimo: tas žmogus - tikra Dievo rykštė. 

— Ar pyksti? Kas nors negerai? 

— Nepageidauju, kad duktė bendrautų su mano pacientais, 
Gari. Prašau nutraukti su ja bet kokius ryšius. 

— Kodėl? Juk aš ne koks iškrypėlis! 

— Apie tai niekada man mintis nėra atėjusi į galvą, - trauk- 
damasi tarė Indiana, nustebusi, kad šis toks baugštus žmogėnas 
drįso kelti balsą. 

- Suprantu, jog kaip motina privalai saugoti dukterį, bet 
manęs tau nėra ko bijoti. 

- Žinoma, bet, šiaip ar taip... 

— Negaliu nutraukti santykių su Amanda, nieko jai nepa- 
aiškinęs, - atkirto Bransvikas. - Turiu bent jau pasikalbėti su 
ja. Jei man leistum, labai norėčiau jai ką nors padovanoti. Sa- 
kei, kad tavo duktė norėtų katės? 

— Tu labai geras, Gari, bet Amanda turi katytę, vardu Tu- 
niukė. Jai padovanojo mano draugė Kerolė Andevoter, tikriau- 
siai esi čionai ją matęs. 

— Vadinasi, turėčiau Amandai sugalvoti kokią nors kitą do- 
vaną. 

— Ne, Gari, nieku gyvu. Mūsų santykiai turės apsiriboti šio- 
mis keturiomis kabineto sienomis. Neįsižeisk, asmeniškai nie- 


ko prieš tave neturiu. 


223 


ISABEL ALLENDE 


- Čia viskas labai asmeniška, Indiana. Nejaugi nesupranti, 
ką tau jaučiu? - springdamas atsakė Bransvikas, paraudęs iš 
gėdos ir nusiminęs. 

- Betgi mudu beveik nepažįstami, Gari! 

— Jei nori mane geriau pažinti, klausk, Indiana, aš esu atvi- 
ra knyga. Aš viengungis, vaikų neturiu, tvarkingas, darbštus, 
geras pilietis, padorus žmogus. Būtų per anksti dėstyti savo 
materialinę padėtį, bet galėčiau iš anksto tau pasakyti, kad ji 
labai gera. Per šią krizę daug žmonių neteko savo turto, bet aš 
išsilaikiau ir net uždirbau, nes gerai išmanau biržos reikalus. 
Jau seniai investuoju... 

- Aš su tuo neturiu nieko bendra, Gari. 

- "Tu tik apgalvok tai, ką tau sakiau, Indiana, aš lauksiu. 

- Verčiau atsisakytum tos minties. Ir, be to, verčiau paieš- 
kotum kitos sveikatos specialistės, aš nebegalėsiu tavęs gydyti, 
ir ne vien dėl to, apie ką kalbėjome, - tiesiog, pasirodo, mano 
gydymas buvo visai neveiksmingas. 

- Neatstumk manęs, Indiana! Tik tu sugebi mane gydyti, 
tik tavo dėka geriau jaučiuosi. Pažadu, nebekvaršinsiu tau gal- 
vos savo jausmais. 

Jis atrodė toks nusiminęs, kad jai pritrūko drąsos spyriotis, 
ir, išvydęs ją dvejojant, Bransvikas, pasinaudojęs proga, atsi- 
sveikino su ja iki ateinančio antradienio, lyg nieko nebūtų įvy- 


kę, ir šovė pro duris. 


Indiana uždarė kabinetą ir užsirakino iš vidaus, jausdamasi 
taip, lyg ja būtų žaidžiama kaip mažvaike. Nusiprausė veidą 
ir rankas, kad nusiplautų apmaudą, ilgesingai prisimindama 
Fermonto viešbučio sūkurinę vonią. Ak, kvapnus vanduo, di- 
džiuliai medvilniniai rankšluosčiai, šaltas vynas, gardūs valgiai, 

išmanios glamonės, Aleno Kelerio humoras ir meilė. Kartą, 
per televiziją žiūrėjusi „Kleopatrą“, - trys valandos išsigimusių 
egiptiečių dažytomis akimis ir žiaurių romėnų dailiomis kojo- 
mis, - ji pareiškė, kad geriausias dalykas, kokį ji mačiusi filme, 
tai pieno vonia. Alenas Keleris pašoko iš lovos, apsirengė, išėjo 
netardamas nė žodžio ir po pusvalandžio, kai ji jau snaudė, su- 
grįžo nešinas trimis paketais pieno miltelių, ištirpdė juos pri- 
leidęs sūkurinę vonią karšto vandens, kad ji išsimaudytų kaip 
Holivudo faraonė. Nusijuokė tai prisiminusi ir sopulio perver- 
ta širdimi paklausė savęs, kaip gyvensianti be šito žmogaus, 
suteikusio jai tiek malonumo, ir ar mylėsianti Rajaną Milerį, 
kaip mylėjo Aleną. 

Fizinis potraukis buvusiam kareiviui buvo toks stiprus, kad 
galėjo palyginti jį nebent su tuo, kurį Bobas Martinas sužadino 
jai vidurinėje mokykloje. Tai buvo lyg karštligė, kai neslūgsta 
temperatūra. Ji svarstė, kaip galėtų nepaisyti to, be abejo, ne- 
seniai gimusio valdingo fizinio potraukio ar jam priešintis, ir 
piršosi vienintelis atsakymas, kad meilė Alenui Keleriui buvo 
dar stipresnė. Išmanydama savo temperamentą, žinojo, kad ne- 
gali rimtai mylėti vieno ir lengvabūdiškai gulėti su kitu, bet, su 
Rajanu pabuvusi tame audros talžomame viešbutėlyje, geriau 
suprato atsiduodančiuosius geismo beprotybei. 

Nuo to laiko prabėgo dvylika dienų, ir ji kiekvieną naktį 
praleido su Rajanu, išskyrus šeštadienį ir sekmadienį, kai na- 
mie nakvojo Amanda, ir dabar, dar nespėjusi aptarnauti pa- 
skutinio paciento, nekantriai laukė, kada galės jį apsikabinti 
nulėkusi į loftą, kur Atila, susitaikęs su likimu, jau nebekaukė 
nepatenkintas. Mėgavosi prisimindama šiurkščius rankšluos- 
čius, spartietišką aplinką, kur buvo taip šalta, kad teko mylėtis 
nenusirengus - su megztiniu ir vilnonėmis puskojinėmis. Jai 
patiko nepranokstamas Rajano vyriškumas, spinduliuojanti 

jėga, didvyriško kario laikysena, nors jos glėbyje jis atrodyda- 
vo silpnas ir pažeidžiamas. Taipgi patiko ir tai, kad jis elgiasi 
kaip pramuštgalvis vaikėzas - matyt, niekada nebuvo taip aklai 
įsimylėjęs, niekas jo nemokė, kaip reikia įtikti moteriai. Visa tai 
pasikeis, kai nuslūgs ką tik užgimusios meilės įkarštis, tarė ji 
sau, kai jie turės laiko neskubėdami pažinti vienas kitą. Jų lau- 
kė maloni perspektyva. Rajanas buvo nuostabus žmogus, kur 
kas švelnesnis ir jausmingesnis, nei ji tikėjosi, bet jiems trūko 
bendro gyvenimo patirties, visiems santykiams būtina įsitvir- 
tinti, jie spės vienas kitą pažinti ir pamiršti Aleną. 

Ji sutvarkė masažo kambarį, suvyniojo panaudotą paklodę 
ir rankšluosčius ir pasiruošė paskutiniam šios savaitės sean- 
sui - susitikimui su pudeliu, jos mylimiausiu pacientu, mielu 
senutėliu kreivakoju žvėreliu rusvu kailiuku, su aiškiu dėkin- 
gumu atsiduodančiu jos gydymui. Turėdama dar kelias laisvas 
minutes, ištraukė Bransviko kortelę, - deja, nebuvo įrašyta jo 
gimimo data, kuri būtų pravertusi jo horoskopui nustatyti, — 
ir surinko Selestės Roko telefono numerį, norėdama sužinoti 


karmas valančio tibetiečio pavardę. 


Seštadienis, 18 


Pedras Alarkonas ir Rajanas Mileris, pėda pėdon sekami Ati- 
los, šeštadienio rytą paskambino į Indianos duris lygiai pusę 
devintos, lydimi už kelių žingsnių atsilikusių Matėjaus Perei- 
ros, Jumikos Sato ir jos gyvenimo draugės Nanos Sasaki. India- 
na, pakvietusi juos Denio DAndželo prašymu, pasitiko svečius 
kuklia juodo šilko suknele, apsiavusi aukštakulniais bateliais, 
Aleno Kelerio dovanotais tada, kai jis bandė paversti ją aukš- 
tuomenės dama. Vyrai švilptelėjo iš susižavėjimo, niekada ne- 

buvo jos matę tokios elegantiškos ir tokios spalvos suknele: ji 
buvo įsitikinusi, kad juodi drabužiai sugeria neigiamą energi- 
ją, ir labai apdairiai jais vilkėdavo. Atila mėgaudamasis uodė 
eteriniais aliejais dvelkiantį butą. Šuo nemėgo sintetinių kve- 
palų, bet pripažino natūralius, todėl turėjo silpnybę Indianai, 
kurią atpažindavo tarp kitų žmonių. Mileris griebė Indianą į 
glėbį ir įsisiurbė į lūpas, o svečiai apsimetė, kad nieko nepa- 
stebi. Paskiau namų šeimininkė atkimšo butelį Primus, švelnų 
karmenero ir kabernė derinį, taipgi Kelerio dovaną, juo labiau 
kad ji negalėjo leisti sau tokios prabangos - pirkti butelį vyno, 
kainuojantį brangiau nei žieminis paltas, o Milerį pavaišino jo 
mėgstamiausiu gazuotu gėrimu. Anksčiau „jūrų ruonis“ girda- 
vosi esąs vynų connaisseur“, o vėliau, metęs gerti, vertino tik 
kokakolą, supilstytą į buteliukus, ne į skardines, atvežtinę iš 
Meksikos, saldesnę nei vietinė, ir be ledo. 

Penktadienį Denis buvo pakvietęs Indianą į savo šeštadie- 
ninį spektaklį. Tai buvo ypatingas atvejis: jis šventė savo gim- 
tadienį, ir klubo savininkė, pagerbdama jo scenai paaukotus 
metus, paskyrė jam svarbiausią vaidmenį, kurį jis kruopščiai 
paruošė. „Kas iš to, kad būsiu scenos žvaigždė, jeigu tai niekam 
neįdomu? Ateik, Indi, ir atsivesk savo draugus, kad man paplo- 
tų.“ Denis pakvietė ją per vėlai, tad ji nespėjo sukviesti gausy- 
bės žiūrovų, kaip būtų norėjusi, ir turėjo pasitenkinti penkiais 
ištikimais draugais. Ta proga visi pasipuošė, net Matėjus, kaip 
paprastai dažais išterliotais džinsais, tik šįkart apsivilkęs kra- 
kmolytus dryžus marškinius ir pasirišęs kaklaraištį. Nort Biče 
brazilą dailininką visi laikė išvaizdžiausiu vyru, ir jis tai žinojo. 
Labai aukštas ir lieknas, gilių raukšlių išvagotu veidu, tarytum 
kaltu iškaltu, žaliomis katės akimis geltona rainele, jusliomis 


* Žinovas (pranc.). 

lūpomis ir į afrikiečių kasytes supintais plaukais. Taip traukė 
dėmesį, kad turistai dažnai sustodavo gatvėje, norėdami su juo 
nusifotografuoti, lyg jis būtų vietinė įžymybė. 

Jumika ir Nana susipažino vaikystėje Japonijoje, Ivatės 
prefektūroje, drauge emigravo į Jungtines Amerikos Valstijas, 
kartu gyveno ir dirbo, net rengėsi vienodai. Tą vakarą jos vil- 
kėjo išeiginiais drabužiais: kelnėmis ir juodais švarkeliais, Mao 
stiliaus baltomis šilkinėmis palaidinėmis. Jos susituokė 2008 
metų birželio 16-ąją, tą pačią dieną, kai Kalifornija įteisino 
tos pačios lyties porų santuokas, ir tą vakarą atšventė vestuves 
„Šeriuotojo vikšro“ galerijoje, prie sušiais ir ryžių degtine nu- 
krautų stalų, dalyvaujant visiems mieliems holistinės klinikos 
gydytojėliams. 

Matėjus padėjo Indianai pagaminti vakarienę - tailandiečių 
restorano gardumynus, valgomus su lazdelėmis iš popierinių 
lėkštučių. Draugai susėdo valgyti ant grindų, nes vienintelis 
stalas buvo paverstas aromaterapijos laboratorija. Kalba kaip 
paprastai tomis dienomis pakrypo apie tai, kad Obama pralai- 
mės prezidento rinkimus ir kad „Vidurnaktis Paryžiuje“ laimės 
„Oskarą. Svečiai ištuštino butelį vyno ir deserto gavo ledų su 
žaliąja arbata, kurių atnešė japonių pora, paskiau visi susėdo į 
Jumikos automobilį ir Milerio furgonėlį su Atila ant priekinės 
sėdynės, į kurią niekas nedrįso kėsintis. 

Nuvykę į Kastro gatvę, šunį paliko automobilyje, nusitei- 
kusį kantriai kaip budistas laukti valandų valandas, ir nuėjo į 
netoliese esantį „Narcizo“ klubą. Tuo metu kvartale knibždė- 
jo būriai jaunimo, nakvišų ir homoseksualų turistų, užplūdu- 
sių barus ir žaismingo turinio teatrus. Jie būtų ir nepastebėję 
žydromis šviesomis nutviekstų Denio klubo durų, jei prie jų 
nebūtų driekusis ilga eilė ir būriavęsi gėjai, kurie stovėjo rūky- 
dami ir plepėdami. Alarkonas ir Mileris paleido keletą sąmojų 

apie klubo paskirtį, bet klusniai nusekė paskui Indianą, kuri 
pasisveikino su žaliūku, budinčiu prie durų, ir pristatė savo 
draugus, pasak jos, ypatingus Denio D'Andželo svečius. Viduje 
buvo kur kas erdviau, nei būtų galima tikėtis, tvanku, pilna lan- 
kytojų, beveik išimtinai vyrų. Tamsiuose kampuose buvo ma- 
tyti apsikabinę ar lėtai šokantys siluetai, nekreipiantys dėmesio 
į aplinką, bet dauguma vaikščiojo šen bei ten, garsiai šnekėjo, 
stengdamiesi perrėkti triukšmą, arba rymojo prie baro, gerda- 
mi alkoholį ir šveisdami meksikietiškus užkandžius. 

Šokių aikštelėje, kur taipgi buvo scena, blykčiojant šviesoms 
ir šaižiai Žviegiant muzikai, raitėsi baltomis plunksnomis apsi- 
kaišiusios keturios šokėjos su bikiniais. Atrodė kaip viena, visos 
to paties ūgio, su perukais, vienodais papuošalais ir tokiu pat 
makiažu, dailiomis kojomis, standžiais sėdmenimis, ilgomis 
atlasinėmis pirštinėms ir putliomis krūtimis, vos telpančiomis 
blizgučiais apkraštuotose liemenėlėse. Tik iš arčiau įsižiūrėjus į 
jas dienos šviesoje, aiškėjo, kad tai anaiptol ne moterys. 

Denio draugai alkūnėmis prasiskynė kelią per šurmulį, ir 
tarnautojas nuvedė juos tiesiai prie scenos - prie Indianai re- 
zervuoto staliuko. Alarkonas, Jumika ir Nana nuėjo prie baro 
nupirkti gėrimų ir kokakolos Mileriui, kuris vis dar nesuvokė, 
jog juodu su dailininku traukia visų dėmesį, - manė, kad lan- 
kytojai žiūri į Indianą. 

Ilgai netrukus plunksnuotosios choristės baigė savo šokį, 
šviesos užgeso ir klubas nugrimzdo į visišką tamsą, kurią visi 
pasitiko juoku ir švilpimu. Taip praslinko užsitęsusi minutė, 
ir tuomet, kai juokai nutilo, sukrėsdamas visų širdis, salę už- 
tvindė krištolinis Vitnės Hjuston balsas, ilga meilės aimana. 
Geltonas prožektoriaus spindulys nukrypo į scenos vidurį, 
kur, palenkusi galvą, vienoje rankoje laikydama mikrofoną, 


kitą pridėjusi prie širdies, užsimerkusi stovėjo prieš savaitę 

mirusios dainininkės šmėkla trumpais plaukais, su ilga, krūtis 
paryškinančia suknele atvira nugara. Išvydusi vaiduoklį, publi- 
ka neteko žado. Vitnė Hjuston iš lėto atlošė galvą, pakėlė mi- 
krofoną prie lūpų, ir iš sielos gelmių ištrūko pirmieji Žodžiai: 
I will always love you*. Suskardėjo plojimai, po to stojo pagarbi 
tyla, ir suskambėjo atsisveikinimo giesmė, glamonių, pažadų ir 
dejonių srautas. Tai buvo ji: nepakartojamas veidas, išraiškin- 
gos rankos, judesiai, energija, elegancija. Po penkių minučių 
užgeso paskutinės dainos gaidos, nustelbtos griausmingų plo- 
jimų. Iliuzija buvo tokia tobula, jog Indianai ir jos draugams nė 
nedingtelėjo mintis, kad ši garsenybė, burtais prikelta iš numi- 
rusiųjų, galėtų būti Denis DAndželas, Rosinio kavinės džiūsna 
kelneris, kol pagaliau įsižiebė šviesos, Vitnė Hjuston nusilenkė 


ir nusiėmė peruką. 


Tokiuose klubuose kaip „Narcizas“ Rajanas Mileris lankėsi su 
draugais kitose šalyse. Šiurkščiais sąmojais dangstydami gėjų 
spektaklių kurstomą susijaudinimą, jie mėgavosi transvesti- 
tais, kuriuos laikė nekenksmingais egzotiškais, lyg visai kitos 
padermės padarais. Jis tarėsi esąs plačių pažiūrų žmogus, ma- 
tęs pasaulio ir niekuo nesipiktinantis, pakantus kitokios lytinės 
orientacijos asmenims, svarbu, kad jie, pasak jo, netvirkintų 
vaikų ir gyvulių. Tiesa, buvo nusiteikęs prieš gėjų tarnybą gin- 
kluotosiose pajėgose, baimindamasis, kad dėl jų, kaip ir dėl 
moterų, gali pakrikti drausmė ir kilti konfliktų. Jų drąsa jis nė 
kiek neabejojo, tačiau mūšyje, jo žodžiais tariant, išbandomas 
vyriškumas ir patikimumas, kariauti be testosterono neįmano- 


ma: kiekvienas karys turi kliautis bendražygiais, ir jam būtų 


* Aš visada tave mylėsiu (angl.). 

neramu, jeigu jo gyvybė priklausytų nuo homoseksualo ar mo- 
ters. Tą vakarą „Narcizo“ klube jam teko išbandyti savo pakan- 
tumą, nejaučiant kitų „jūrų ruonių“ peties. 

Ankšta patalpa, pritvinkusi gašlumo ir gundymo, vyrų 
grumdymasis aplink, prakaito, alkoholio ir skutimosi losjono 
tvaikas - visa tai dirgino nervus. Dingtelėjo mintis, kaip elgtųsi 
tėvas tokiomis aplinkybėmis, ir, kaip visada, kai jį prisiminda- 
vo, įsivaizdavo jį šalia tvarkinga uniforma, ordinais nusagsty- 
ta krūtine, tiesų, kietai sukandusį dantis, surauktais antakiais, 
smerkiantį sūnaus elgesį. Ką veikia mano sūnus šioje kiaulidė- 
je, tarp šitų gėdos neturinčių bobvyrių? - kaip paprastai, ne- 
krutindamas lūpų, prakoštų pro dantis tėvas. 

Jis negalėjo mėgautis Denio DAndželo vaidyba, nes tuo 
metu susivokė, kad aržūs žvilgsniai krypsta ne į Indianą, o į jį, 
ir pasijuto gniuždomas tos vyriškos energijos, žavios, grėsmin- 
gos ir gundančios, keliančios pasišlykštėjimą ir podraug kerin- 
čios. Nejučia griebė Pedro Alarkono viskio stiklinę ir išmau- 
kė trimis dideliais gurkšniais. Alkoholis, kurio kelerius metus 
nebuvo ėmęs į burną, nudegino gerklę ir ištvino venomis po 
visą kūną, užliejo karščio ir energijos banga, nušluodamas vi- 
sas mintis, prisiminimus ir abejones. Niekas neprilygsta šiam 
stebuklingam gėrimui, tarė sau, šiam lydytam auksui, šiam die- 
vų nektarui, įelektrinančiam, teikiančiam jėgų, uždegančiam, 
niekas neprilygsta viskiui, kurio kaip paskutinis kvailys nežinia 
kodėl buvau atsisakęs. Pasirodė, jog tėvas pasitraukė per kelis 
žingsnius ir dingo spūstyje. Mileris atsigręžė į Indianą ir pasi- 
lenkė siekdamas jos lūpų, bet knaptelėjo ir, užuot ją pabučia- 
vęs, apvertė stiklinę su alumi - Vitnės Hjuston užhipnotizuota, 
ji nieko nepastebėjo. 

Mileris neprisiminė, kada pasikėlė nuo stalo ir puolė įnir- 


tingai skintis kelią prie baro, neprisiminė, kaip pasibaigė spek- 

taklis nei kiek viskio išgėrė prieš galutinai netekdamas nuovo- 
kos; neprisiminė, kaip pašoko tas pyktis, apakinęs jį akinamu 
tvykstelėjimu, kai kažkoks jaunuolis apkabino jį per pečius ir 
kažką pakuždėjo į ausį, paliesdamas ją lūpomis; neprisiminė, 
kada viską aplink aptraukė migla ir jis pajuto, kaip pučiasi, 
nebetelpa savo kailyje, kad tuojau sprogs; neprisiminė, kaip 
prasidėjo muštynės, kiek vyrų nuosekliai sutalžė kumščiais nei 
ko rėkė Indiana ir Alarkonas, nei kaip su antrankiais atsidūrė 
policijos automobilyje kruvinais marškiniais ir nubrozdintais 
krumpliais. 


Pedras Alarkonas pakėlė nuo grindų Milerio striukę, išėmė 
furgonėlio raktus ir nuvažiavo įkandin automobilio, gabenan- 
čio jo draugą į policijos skyrių. Netoliese pastatęs automobilį, 
nuėjo į policiją ir turėjo pusantros valandos laukti, kol jį priė- 
mė budėtojas. Paaiškino, kas atsitiko, stengdamasis sušvelninti 
Milerio elgesį, o pareigūnas atsainiai klausėsi nenukreipdamas 
akių nuo kompiuterio ekrano. 

— Pirmadienį suimtasis galės išdėstyti savo bylą teisėjui, o 
dabar uždarytas į kamerą, kad išsiblaivytų ir nusiramintų, - 
mandagiai atsakė policininkas. 

Alarkonas pareiškė, kad Rajanas Mileris nėra girtas, tik ap- 
svaigęs nuo vaistų, nes Irako kare buvęs kontūzytas, be to, ten 
neteko kojos ir kartais būna nenuspėjamo elgesio, bet nepavo- 
jingas. 

— Nepavojingas? Paaiškinkite tiems trims žmonėms, ku- 
riuos jis nusiuntė į greitosios pagalbos ligoninę. 

- Pirmą kartą jam atsitiko toks dalykas kaip „Narcizo“ klu- 
be, pareigūne. Mano draugas buvo išprovokuotas. 

— Kaip? 

— Kažkas bandė jį graibyti. 

— Ką jūs sakote? Tame klube? Pirmą kartą girdžiu! - nusi- 
šaipė policininkas. 

Tuomet Pedras Alarkonas metė kortą, laikomą kraštutiniam 
atvejui, ir pareiškė, kad Rajanas Mileris, FTB ir CŽV darbuoto- 
jas, turėjo slaptą užduotį: jeigu pareigūnas abejojąs jo žodžiais, 
galįs patikrinti suimtojo piniginę, kur yra reikiamas liudijimas, 
o jeigu ir to neganėsią, galėsiąs duoti kodą, kad jis tiesiogiai 
susisiektų su FTB biuru Vašingtone. „Suprasite, kad mums ne- 
reikia skandalo, - užbaigė jis. Išjungęs kompiuterį ir išklausęs 
jį skeptiška veido išraiška, policininkas liepė atsisėsti ir laukti. 

Praslinko dar viena valanda, kol policininkai susisiekė su 
Vašingtonu ir patikrino Alarkono informaciją, ir dar viena, kol 
išleido Milerį, pareikalavę pasirašyti protokolą. Per tą laiką jis 
šiek tiek išsiblaivė, bet vis dar svyravo. Iš policijos išvyko apie 
penktą valandą ryto: Alarkonas skubėjo kuo greičiau užsipli- 
kyti pirmą puodelį matės, Mileriui beprotiškai skaudėjo galvą, 
o nelaimėlis Atila, praleidęs naktį furgonėlyje, svajojo kilstelėti 
koją prie pirmo pasitaikiusio medžio. 

— Sveikinu, Mileri, sugadinai spektaklį Vitnei Hjuston, — 
tarė Pedras Alarkonas, padėdamas namo grįžusiam draugui nu- 
sirengti, prieš tai nuvedęs Atilą nusišlapinti ir palakti vandens. 

— Man galva sprogsta, - sumurmėjo Mileris. 

— Taip ir reikia. Einu užplikyti kavos. 

Atsisėdęs ant lovos krašto šalia Atilos, padėjusio snukį jam 
ant kelio, susiėmęs veidą rankomis, Mileris bergždžiai bandė 
atkurti praeito vakaro įvykius; jį slėgė baisi gėda: plaukai prisi- 
vėlę smėlio, lūpa perskelta, akys užputusios, rankos ištinusios, 
šonkauliai taip sudaužyti, kad sunku kvėpuoti. Tai buvo jo vie- 
nintelis nuopuolis: praėjo treji metai ir vienas mėnuo visiškos 
blaivybės, nė lašo alkoholio, jokių narkotikų, tik retkarčiais 

marihuanos suktinė. Laikėsi vyriškai, nesikreipdamas į psichi- 
atrą, nors kaip veteranas turėjo teisę į nemokamą reabilitacijos 
programą, tik gėrė antidepresantus. Kaipgi negalėtų atsispirti 
kaušui alaus, išmokytas per karą ištverti baisesnį skausmą ir 
dėti didesnes pastangas nei bet kuris mirtingasis? Negalėjo su- 
prasti, kas jam atsitiko nei kada išgėrė pirmą gurkšnį ir pama- 
žu nusirito į bedugnę. 

— Paskambinsiu Indianai. Duokš telefoną, - tarė Alarkonui. 

— Šiandien sekmadienis, dabar penkiolika minučių šeštos 
ryto. Tokiu metu niekas neskambina. Še, išgerk ir pailsėk, o aš 
eisiu pavedžioti Atilos, - atsakė Alarkonas. 

Rajanas Mileris vargais negalais nurijo dvi tabletes aspiri- 
no, užgerdamas juoda kava, o jo draugas tuo tarpu bergždžiai 
stengėsi įkalbinti Atilą leisti užmauti jam antsnukį ir prisegti 
pavadį. Šuo nė neketino palikti Milerio tokios prastos būklės 
ir kaukė atsitūpęs prie vonios kambario durų, pastatęs vienin- 
telę ausį ir vienintele akimi žiūrėdamas, kokį nurodymą duos 
nelaimės draugas. Kelias minutes palaikęs galvą po šaltu dušu, 
Mileris išnėrė iš vonios kambario vienomis puskelnėmis, šla- 
pias, strykčiodamas vienintele koja, ir leido šuniui išeiti su 
Alarkonu. Paskiau griuvo kniūbsčias ant lovos. 

Gatvėje sučirškė Alarkono mobilusis telefonas: pasigirdo 
pučiamaisiais instrumentais atliekama melodija - Urugvajaus 
valstybinio himno kariniai akordai. Tvirtai laikydamas už pa- 
vadžio besiveržiantį šunį, iš kišenės jis išsitraukė telefoną ir iš- 
girdo Indianos balsą, klausiantį apie Rajaną. Paskutinįsyk matė 
jį, kai du augaloti policininkai vilkte vilko į policijos automo- 
bilį, o kiti du, padedami prie durų budinčio gorilos, bandė da- 
ryti tvarką klube, kur kai kurie girti svečiai įsismaginę švaistėsi 
kumščiais, klykaujant spektaklio žvaigždėms, vis dar apsikai- 
šiusioms plunksnomis. Denis D'Andželas, pasislėpęs už baro, 

stebėjo visą tą šėlsmą su kojine ant galvos, Vitnės Hjuston pe- 
ruku rankoje, skruostais ritosi ašaros, susimaišiusios su akių 
dažais. Trumpai drūtai, kaip jam įprasta, Alarkonas išdėstė In- 
dianai, kas dėjosi vėliau. „Aš važiuoju pas jus. Ar sumokėsi už 
taksi?“ - paklausė ji. 

Po trisdešimt penkių minučių Indiana pasirodė Milerio 
lofte su mėlyne paaky, apsiavusi krokodilo odos batais, ant 
juodos suknelės, kurią vilkėjo tą vakarą, užsimetusi lietpaltį. 
Pabučiavusi urugvajietį ir šunį, priėjo prie lovos, kur tiek kar- 
tų mylėjosi, o dabar knarkė šiurkščia stora antklode Pedro ap- 
klotas Mileris. Indiana ėmė jį purtyti ir atlyžo tik tada, kai jis 
ištraukė galvą iš po pagalvės ir pasikėlė lovoje, stengdamasis 
geriau įžiūrėti, kas vyksta. 

- Kas tavo akiai? - paklausė Indianos. 

— Bandžiau tave sulaikyti ir gavau kumščiu. 

- Ar aš tau trenkiau? - sušuko Mileris, visiškai atsibusdamas. 

— Netyčia, nieko baisaus. 

— Kaip aš galėjau taip žemai nusiristi, Indi! 

— Visi mes kartais suklumpame, net virstame kniūbsti, 
o paskui pasikeliame. Renkis, Rajanai. 

— Negaliu pajudėti. 

— Tai bent narsuolis „jūrų ruonis! Kelkis! Važiuosi su ma- 
nimi. 

— Kurė 


— Pamatysi. 


Sekmadienis, IO 


„Sveiki, aš vardu Rajanas, esu alkoholikas, jau šešios valandos, 


kai negeriu.“ Taip prisistatė jis, mėgdžiodamas kitus, prieš jį 

kalbėjusius toje salėje be langų, ir jo žodžius palydėjo karšti 
plojimai. Prieš tai Pedras Alarkonas nuvežė jį su Indiana prie 
pastato su bokšteliu Teiloro ir Eliso gatvių sankryžoje, pačiame 
Tenderloino centre. 

— Kas čia per pastatas? - paklausė Mileris, kai Indiana, įsi- 
kibusi į parankę, nuvedė jį prie durų. 

— Glaido atminimo bažnyčia. Kaip gali nežinoti, tiek metų 
nugyvenęs šiame mieste? 

— Aš netikintysis. Nesuprantu, Indiana, ko čia atvažiavome. 

— Pažiūrėk į bokštą, ar matai, kad nėra kryžiaus? Afroame- 
rikietis Sesilis Viljamsas daug metų buvo Glaido bažnyčios sie- 
la, bet dabar jau senokai išėjo į pensiją. Septintajame dešimt- 
metyje atsiųstas į šią merdėjančią metodistų bažnyčią, pavertė 
ją San Fransisko dvasiniu centru. Liepė nuimti kryžių, nes tai 
mirties simbolis, o jo kongregacija šlovina gyvenimą. To ir at- 
važiavome čionai, Rajanai: tavo gyvenimo šlovinti. 

Paaiškino jam, kad Glaidas - turistų traukos centras, vilio- 
jantis visus neprilygstama chorų muzika ir atvirų durų politi- 
ka: visi mielai priimami, nekreipiant dėmesio į jų tikėjimą, rasę 
ar lytinę orientaciją, bet kurios Bažnyčios krikščionys, musul- 
monai ir judėjai, narkomanai ir elgetos, milijonieriai iš Silicio 
slėnio, drag gueens*, kino žvaigždės ir nusikaltėliai - niekas 
neatstumiamas, ir pridūrė, kad Glaidas turi šimtus programų 
vargšams ir nelaimėliams padėti, priglausti, aprengti, šviesti, 
ginti ir reabilituoti. Jie prasiskynė kelią per tvarkingą eilę žmo- 
nių, laukiančių nemokamų pusryčių. Mileris sužinojo, kad In- 
diana padeda dalyti pusryčius kelias valandas per savaitę, nuo 
septintos iki devintos, tuo metu, kai turi laisvo laiko, ir kad 


bažnyčia ištisus metus tris kartus per dieną maitina tūkstan- 


* Transvestitai (angl.). 

čius vargdienių. Tam reikia šešiasdešimt penkių tūkstančių va- 
landų savanoriško darbo. „Aš dirbu maždaug šimtą valandų, 
bet tų savanorių tiek daug, jog mes sudarome sąrašus, ir jie 
laukia savo eilės, - paaiškino ji. 

Tuo ankstyvu metu žmonės dar nesirinko į sekmadienio 
pamaldas. Indianai viskas buvo pažįstama ir ji nuvedė Milerį 
tiesiai į nedidelę vidinę salę, kur telkėsi pirmas anoniminių al- 
koholikų būrelis. Pasienyje prie termosais su kava ir lėkštėmis 
su sausainiais nustatyto stalo jau trypčiojo šešetas žmonių, kiti 
turėjo ateiti po dešimties minučių. Visi susėdo ratu ant plas- 
tikinių kėdžių, viso labo penkiolika, skirtingos kilmės, odos 
spalvos ir skirtingo amžiaus, diduma vyrai, beveik visi daugiau 
ar mažiau priklausomybės nualinti, o vienas, kaip ir Mileris, 
paženklintas nesenų muštynių žymėmis. Indiana, iš pažiūros 
sveika ir linksma, atrodė per klaidą pakliuvusi į tą draugiją. 
Mileris tikėjosi pamokos ar paskaitos, bet vietoj to pasirodė 
džiūsna storo stiklo trumparegio akiniais ir pradėjo susirinki- 
mą. „Sveiki, aš esu Benis Efronas, sergu priklausomybe. Matau 
naujų veidų. Sveiki atvykę, bičiuliai , - prisistatė jis, ir kiti irgi 
prabilo paeiliui sakydamiesi savo vardus. 

Efrono tolydžio skatinami ir klausinėjami, kai kurie pa- 
pasakojo savo patirtį: kaip įprato gerti, kaip neteko darbo, ar- 
timųjų, draugų ir kaip bandė gydytis anoniminių alkoholikų 
draugijoje. Vienas vyriškis didžiuodamasis parodė kortelę su 
skaičiumi 18 — tiek mėnesių laikėsi blaivybės, ir visi jam pa- 
plojo. Viena iš keturių būrelio moterų, apsileidusi, pasmirdusi, 
išgedusiais dantimis ir baugščiu žvilgsniu, prisipažino prara- 
dusi viltį, nes jau ne kartą nuslydusi, ir jai irgi paplota už tai, 
kad ryžosi ateiti į susirinkimą. Efronas ją pagyrė pasirinkus 
teisingą kelią, nes pirmiausia reikia prisipažinti netekus valios, 


ir pridūrė, kad viltis atgyja, kai žmogus atsiduoda aukščiau- 

siosios galios malonei. „Aš netikiu Dievo, - nepatikliai tarė ji. 
„Aš irgi netikiu, - atsakė akiniuotasis džiūsna, - bet kliaujuos 
aukščiausiąja meilės galia, meilės, kurią gebu teikti ir priim- 
ti.“ „Manęs niekas nemyli, niekas manęs nėra kada nors mylė- 
jęs!“ - atrėžė moteriškė ir, pašokusi iš vietos, buvo beišeinanti, 
bet Indiana užstojo jai kelią ir apkabino. Moteriškė valandėlę 
spyrėsi, bandydama išsilaisvinti, paskiau kūkčiodama suglebo, 
ir jaunoji moteris tvirtai kaip motina priglaudė ją prie krūti- 
nės. Taip jos stovėjo apsikabinusios valandėlę, nepakenčiamai 
prailgusią Mileriui, kol pagaliau moteriškė nusiramino, ir abi 
grįžo į savo vietas. 

Rajanas Mileris tarė vos kelis žodžius prisistatydamas, o 
šiaip klausėsi kitų liudijimų susigūžęs, alkūnėmis pasirėmęs į 
kelius, grumdamasis su pykinimu ir skausmu smilkiniuose. Su 
tais žmonėmis turėjo kur kas daugiau bendra, nei įtarė iki va- 
karykštės dienos, kai išsiblaškęs ar apmaudo pagautas išmaukė 
pirmą stiklinę ir akimoju vėl tapo neįveikiamu galiūnu, kokiu 
vaizdavosi vaikystėje. Kaip tie vyrai ir moterys šalia, jis irgi 
buvo savo kūno belaisvis, įbaugintas viduje tykančio priešo, 
laukiančio patogios progos jį sunaikinti, tokio užsislaptinu- 
sio, jog kartais beveik jį pamiršdavo. Prisiminė auksinę viskio 
spalvą, skaistų spindesį, malonų ledo gabaliukų skimbčiojimą 
stiklinėje, prisiminė stiprų alaus kvapą, tylų burbuliavimą ir 
švelnias putas. 

Dingtelėjo mintis, kas gi atsitiko, kad patyrė tokią nesė- 
kmę. Treniravosi siekdamas tobulybės, grūdinosi, ugdė valią, 
atsisakydamas silpnybių, ir tuomet, kai mažiausiai to tikėjosi, 
užpuolė priešas, išlindęs iš savo urvo. Anksčiau, kai, teisinda- 
masis vienatve ir neatliepta meile, galėjo pasiduoti pagundai ir 
pasigerti, kietai laikėsi blaivybės. Negalėjo suvokti, kodėl palū- 
žo dabar, kai turėjo viską, ko troško. Jau dvi savaitės, kai jau- 

tėsi visiškai laimingas ir patenkintas. Tą palaimingąjį sekma- 
dienį, kai pagaliau apkabino Indianą, pasikeitė jo gyvenimas: 
jis džiaugėsi visa širdimi suteikta malone ją mylėti ir mylėtis, 
stebuklu būti mylimam ir atsisveikinti su vienatve, iliuzija jaus- 
tis pelniusiam atleidimą ir amžinai išgydytam nuo visų žaizdų. 
„Aš esu Rajanas Mileris, alkoholikas“, - pakartojo mintyse ir 
pajuto, kaip peršti akys nuo tramdomų ašarų, ir jam pašoko 
noras bėgti iš tos salės, bet Indianos ranka ant peties sulaikė 
jį vietoje. Po keturiasdešimt penkių minučių, kai atėjo laikas 
atsisveikinti, prie durų kai kas draugiškai plekšnojo jam per 
pečius, kreipdamasis į jį vardu. Jis niekam neatsakė. 


Vidurdienį Indiana ir Rajanas nuvažiavo paiškylauti į tą patį 
sekvojų parką, kur prieš dvi savaites audra pakišo jiems progą 
pasimylėti. Oras buvo nepastovus, tai lynojo, tai, prasisklai- 
džius debesims, nedrąsiai švystelėdavo saulė. Jis atvežė vištie- 
nos, limonado, anglių ir kaulą Atilai, ji pasirūpino sūriu, duo- 
na ir vaisiais. Indiana turėjo senovinę pintinę, trauktą drobe 
baltais ir raudonais langeliais, vieną iš kelių kaip palikimas 
atitekusių motinos daiktų, labai patogią į iškylas vežiotis mais- 
tą, lėkštes ir stiklines. Parke, vasarą knibždėte knibždančiame 
žmonių, nebuvo nė gyvos dvasios ir jie galėjo įsitaisyti mėgs- 
tamoje vietoje, už kelių žingsnių nuo upės. Susėdę ant storo 
rąsto, apsisiautę pončais, laukė, kol sužerplės anglys, kad galėtų 
pakepti vištieną, tuo metu Atila kaip pasiutęs vaikėsi voveres. 
Milerio galva buvo kaip sudaužytas moliūgas, o kūnas iš- 
margintas mėlynėmis, bet jis džiaugėsi, nes pagal pirmykštį 
tėvo diržu įskiepytą teisingumą bausmė išperka nusižengimą. 
Vaikystėje taisyklės buvo aiškios: kas prasikalsta ar padaro žio- 


plystę, turi atsiteisti, tai nepermaldaujamas gamtos dėsnis. Kai 

tėvas nežinodavo, jog jis iškirto kokią nors šunybę, džiaugs- 
mas išvengus bausmės trukdavo labai neilgai, veikiai apimdavo 
baimė ir nuojauta, kad jis vis viena neišvengs keršto. Šiaip ar 
taip, atrodydavo, kad geriau išpirkti kaltę keliais diržo kirčiais, 
užuot laukus, kol išsipildys bausmės grėsmė. Prasikaltimas ar 
žioplystė... Dingtelėjo mintis, kiek tokių nusižengimų bus pa- 
daręs per keturiasdešimt gyvenimo metų, ir jis nutarė, kad jų, 
be abejo, būta. 

Tarnaudamas kariuomenėje, jaunas, stiprus, ištroškęs nuo- 
tykių, karo įkarštyje, tarp bendražygių, jausdamasis saugus su 
ginklu rankose, jis niekada nesvarstė savo elgesio, taipgi negal- 
vojo apie nebaudžiamumą. Kare buvo leistini nešvarūs žaidi- 
mai, niekam nereikėjo atsiskaityti už savo veiksmus. Garbingai 
atliko pareigą tėvynei, buvo „jūrų ruonis“, vienas iš mitinių 
karių elito. Svarstyti ėmė vėliau, kai kelis mėnesius gulėjo li- 
goninėje, o paskiau gydėsi reabilitacijos centre, šlapindamasis 
krauju ir mokydamasis vaikščioti su protezu, pritvirtintu prie 
bigės, ir nutarė, kad, jei kuo ir nusikalto, su kaupu išpirko kaltę 
netekdamas kojos, bendražygių ir atsisveikindamas su karine 
karjera. Kaina buvo tokia aukšta, - didvyrišką gyvenimą iš- 
keisti į lėkštą, - kad jis pasijuto apmulkintas. Griebėsi apgau- 
lios alkoholio ir stiprių kvaišalų paguodos, grumdamasis su 
vienatve ir pasišlykštėjimu savimi, merdėdamas slogiame Be- 
tesdos kondominiume. 

Tuomet, kai tapo beveik neįmanoma atsispirti pagundai 
nusižudyti, Atila antrąsyk išgelbėjo jam gyvybę. Praslinkus 
keturiolikai mėnesių nuo tos dienos, kai paliko Iraką pririštas 
prie neštuvų ir apkvaišintas morfijumi, už penkiolikos kilome- 
trų nuo Bagdado sprogus minai buvo sunkiai sužeistas šuo. Tai 
pažadino Milerį iš letargo ir pastatė ant kojų: jis gavo naują 
uždavinį. 

Atskubėjo į pagalbą Megė, kaimynė Betesdoje, septynias- 
dešimties su kaupu metų našlė, su kuria susidraugavo lošda- 
mas pokerį. Iš jos Mileris pasiskolino kitą gyvenimo šūkį: kas 
ieško pagalbos, visada suranda. Tai buvo griežta senė, kalba ir 
elgesiu panaši į piratą, dvidešimt metų praleidusi kalėjime, ap- 
kaltinta kelis kaulus jai sulaužiusio vyro nužudymu. Tą galingą 
moteriškę, kurios bijojo visi kaimynai, tuo neramiu gyvenimo 
laikotarpiu vienintelę pakentė Mileris, ir ji atsakė jam įprastu 
šiurkštumu ir stebėtinu gerumu. Iš pradžių, kai jis dar negalėjo 
apsieiti be pagalbos, ji gamindavo jam valgį, savo automobiliu 
vežiodavo pas gydytojus, vėliau pakeldavo jį nuo žemės, kai 
aptikdavo prisisiurbusį alkoholio ar apkvaišusį nuo narkotikų, 
bandydavo palinksminti lošdama kortomis ir drauge žiūrėda- 
ma veiksmo filmus. Sužinojusi, kas atsitiko Atilai, Megė nuta- 
rė, jog, norėdamas gauti šunį, jeigu tas liktų gyvas, pirmiausia 
Mileris turėtų susirūpinti savo galva, nes tokiam nugeibėliui 
kaip jis niekas nepatikėtų keturkojo didvyrio. 

Mileris atsisakė gydymosi nuo priklausomybės programų 
karo ligoninėse, kaip ir psichologo, potrauminių sindromų 
specialisto, paslaugų, ir ji pritarė, jog tos priemonės tinka ne- 
bent bobvyriams, esama greitesnių ir veiksmingesnių metodų. 
Išpylė visus butelius į kriauklę, sumetė narkotikus į tualetą, 
paskiau liepė nusirengti ir išsinešė visus drabužius, kompiuterį, 
telefoną ir protezą. Atsisveikino optimistiškai iškeldama nykštį 
ir užrakino duris, palikdama jį nuogą, viena koja. Mileris gavo 
vienui vienas kęsti pirmųjų abstinencijos dienų kančias drebė- 
damas, klejodamas, vemdamas, apdujęs iš baimės ir skausmo. 
Bandė kumščiais išlaužti duris, surišęs paklodes nusileisti pro 
langą, bet gyveno dešimtame aukšte. Trankė sieną, skiriančią 
nuo Megės buto, kol ligi kraujo nusidaužė krumplius, ir taip 


kaleno dantimis, kad vienas nulūžo. Trečią dieną krito išsekęs. 


241 


ISABEL ALLENDLE 


Vakare atėjo Megė ir rado jį susirietusį ant grindų, tyliai de- 
juojantį, daugmaž nusiraminusį. Nuvedė į dušinę, atnešė lėkštę 
karštos sriubos, paguldė į lovą ir, kol jis miegojo, budėjo šalia 
sekdama viena akimi - neva žiūrinti televizorių. 

Taip Rajanui Mileriui prasidėjo naujas gyvenimas. Pripra- 
to prie kasdienės rutinos laikytis blaivybės ir prie kovos dėl 
Atilos, kuriam tuo metu jau buvo sugijusios žaizdos ir įteik- 
tas apdovanojimas. Tokie rūpesčiai būtų įvarę neviltį bet kam, 
jei žmogus nebūtų buvęs vedamas begalinio dėkingumo. Me- 
gės padedamas, parašė šimtus prašymų karinėms įstaigoms, 
penkiskart vyko į Vašingtoną ginti savo bylos ir pasinaudojęs 
„jūros ruonių“ 6-ojo būrio bendražygių pasirašytu laišku su- 
gebėjo gauti asmeninę audienciją pas gynybos sekretorių. Iš 
jo kabineto išėjo išgirdęs pažadą, kad Atila būsiąs atgabentas į 
Jungtines Valstijas ir po įstatymų numatyto karantino galėsiąs 
jį pasiimti. Tais biurokratinių derybų mėnesiais jis nuvyko į 
Teksasą, pasiryžęs išleisti visas santaupas geriausiems pasau- 
lyje protezams, ėmė treniruotis, pasiryžęs dalyvauti triatlono 
varžybose, ir suvokė, kaip derėtų naudotis karinėje tarnyboje 
įgytomis pažintimis. Buvo patyręs ryšių ir saugumo priemo- 
nių specialistas, turėjo pažinčių karinėje vadovybėje, charak- 
teristiką apie pavyzdingą tarnybą ir keturis apdovanojimus, jo 
ryžtingo būdo įrodymą. Paskui paskambino į San Fransiską 
Pedrui Alarkonui. 


Su Pedru Alarkonu Mileris susidraugavo būdamas dvidešim- 
ties metų. Baigęs vidurinę, stojo į „jūrų ruonius“ trokšdamas 
tėvui įrodyti, kad galėtų būti toks pat vyras kaip ir jis, o jaučiasi 
per silpnas siekti aukštojo mokslo todėl, kad pernelyg skurdus 
žodynas ir nesugeba sukaupti dėmesio. Mokykloje kuo ma- 

žiausiai domėjosi mokslu, tačiau garsėjo kaip sportininkas, 
buvo vien iš raumenų sudėtas ir tarėsi esąs pajėgus atlikti bet 
kokią fizinių pastangų reikalaujančią užduotį, vis dėlto buvo 
pašalintas iš „jūrų ruonių“ per vadinamąją pragariškąją savai- 
tę, sunkiausią pratybų savaitę, kai per šimtą dvidešimt valan- 
dų išmėginama kiekvieno vyro tvermė, gebėjimas žūtbūtinai 
pasiekti tikslą. Permanė, jog stipriausias raumuo - tai širdis, 
ir, kai būdavo įsitikinęs, kad pasiekė ribą ir nebesugeba ištver- 
ti skausmo ir nuovargio, viską pradėdavo iš naujo, galėdavo 
kartoti tą patį be galo, bet vis tiek nieko nepešdavo. Prie patir- 
to pažeminimo pralaimėjus prisidėjo begalinė panieka, kurią 
parodė tėvas, gavęs žinią apie sūnaus nesėkmę. Tam žmogui, 
karininkų sūnui ir vaikaičiui, išėjusiam į atsargą kontradmiro- 
lo laipsniu, tai, kad sūnus neišlaikė išmėginimo, tik patvirtino 
jau seniai susidarytą prastą nuomonę. Mileris su tėvu niekada 
apie tai neužsiminė, abu užsisklendė tylos kiaute, beveik de- 
šimt metų atsisakę bendravimo. 

Ketverius metus Mileris studijavo kompiuteriją, tuo pat 
metu nuožmiai treniravosi ketindamas dar sykį stoti į „jūrų 
ruonius': tai buvo jau nebe iššūkis tėvui, o tikras pašaukimas — 
išmanė, ką tai reiškia, ir troško tam paskirti savo gyvenimą. 
Universitete jam sekėsi, nes vienas dėstytojas juo itin susido- 
mėjo, išmokė sukaupti dėmesį, padėjo praturtinti žodyną ir 
įgusti prie studijų, išugdė pasitikėjimą savo protiniais gebėji- 
mais ir įkalbino, prieš stojant į jūros pėstininkus, baigti univer- 
sitetą. Tas žmogus buvo Pedras Alarkonas. 

1995 metais, kai pasiekė tikslą ir tapo „jūrų ruoniu', o per 
Tridančio ceremoniją vadas prisegė jam prie krūtinės ženklą, 
Mileris pirmiausia paskambino buvusiam dėstytojui ir viską 
papasakojo. Išgyveno pragariškąją savaitę ir ištisus mėnesius 
nuožmių pratybų vandenyje, ore ir sausumoje, ištvėrė karštį 

ir šaltį, be miego ir be poilsio užsigrūdino grumdamasis su 
kliūtimis ir kęsdamas kančias, užmegzdamas nesutraukomus 
draugystės saitus su bendražygiais, susitaikė su mintimi, jog 
privalo gyventi ir mirti kaip didvyris. Vėliau, ištisus šešiolika 
metų, iki tol, kol buvo sužeistas ir išėjo į atsargą, retai susitik- 
davo su Alarkonu, bet palaikė ryšį. Tuo metu, kai jis vykdavo 
į pavojingiausias vietas su slaptomis užduotimis, urugvajietis 
Stanfordo universitete skaitė paskaitas apie dirbtinį intelektą. 
Taip Mileris sužinojo, kad jo senas draugas - tikras genijus. 
Pedras Alarkonas džiaugsmingai pritarė draugo minčiai 
ginkluotąsias pajėgas aprūpinti sudėtingomis saugumo siste- 
momis ir pareiškė, kad Mileris viena koja turėtų būti Vašing- 
tone, o kita — Silicio slėnyje, vienintelėje vietoje, kur vysto- 
ma tokia technologija. Mileris išsinuomojo biurą, pagrindinę 
būstinę, už dešimties minučių kelio nuo Pentagono, susikrovė 
negausų turtą ir drauge su Atila persikėlė į Kaliforniją. Uru- 
gvajietis laukė jų San Fransisko oro uoste, pasiruošęs padėti 


slapta - dėl įtartinos politinės praeities. 


Indiana bendrais bruožais žinojo Milerio gyvenimo istoriją, 
netgi tai, kad susitaikė su tėvu prieš jo mirtį, bet nebuvo girdė- 
jusi apie jo uždavinį Afganistane, kurį jis iš naujo išgyvendavo 
sapnuodamas košmarus. Sekvojų parke stebėdamas, kaip drė- 
gname ore be galo lėtai kepa vištiena, jis papasakojo tos nak- 
ties įvykius. Anot jo, žudyti iš tolo šiuolaikiniame kare - gry- 
na abstrakcija, vaizdo žaidimas, nėra jokio pavojaus, nesukyla 
jokie jausmai, aukos lieka beveidės, tačiau mūšyje vyras prieš 
vyrą išbandomas kiekvieno kario drąsumas ir žmogiškumas. 
Akivaizdi tikimybė žūti ar būti sunkiai sužeistam turi psicho- 


loginių ir dvasinių pasekmių, tai nepakartojamas potyris, ne- 

perteikiamas žodžiais, suvokiamas tik tiems, kuriems teko iš- 
gyventi tuos jausmus, siaubą, sumišusį su džiūgavimu. „Kodėl 
mes kariaujame? Todėl, kad mus valdo pirmykštis instinktas, 
kur kas stipresnis už kovos dėl būvio instinktą“, - tarė Mile- 
ris ir paskiau pridūrė, kad vėliau civiliniame gyvenime niekas 
neprilygsta karui, viskas atrodo pilka. Smurtas pažeidžia ne tik 
aukas, jis atsiliepia ir smurtininkams. Jie išmokomi mirti ir ken- 
tėti, gali žudyti ir žudo ramia sąžine, nieko neimdami į galvą; 
gali kankinti, prireikus išgauti informaciją, bet jis palikdavęs tai 
kitiems, jam būdavę šlykštu. Žudyti kovos įkaršty arba keršyti 
už žuvusį draugą - tai viena, tokią akimirką nieko negalvoji, 
veiki aklai, kurstomas siaubingos neapykantos, priešas atrodo 
nebe žmogus, ir tu neturi nieko bendra su juo. Tačiau žudyti ci- 
vilius, žvelgiant jiems į akis, moteris, vaikus... Tai visai kas kita. 

2006 metų pradžioje žvalgyba pranešė, kad Osama bin La- 
denas slapstosi kalnų grandinėje palei Pakistano sieną, kur po 
amerikiečių invazijos įsikūrė „Al Kaida“. Žemėlapyje pažymė- 
tas rajonas buvo pernelyg platus, kad būtų įmanoma jį šukuoti, 
šimtai gamtinių urvų ir tunelių, nesvetingi kalnai, gyvenami 
įvairių genčių, kurias vienijo islamas ir bendra neapykanta 
amerikiečiams. Jūrų pėstininkai surengė kelis žygius į tuos 
kalnuotus tyrus, patirdami daug gyvosios jėgos nuostolių, nes 
musulmonų kovotojai, puikiai pažįstantys kraštą, puldavo juos 
iš pasalų. 

Kiek tų varganų ožkaganių, kurių protėviai šimtus metų 
vertėsi tuo pačiu amatu, buvo tikrieji kovotojai? Kur, kokiose 
plūktinėse lūšnelėse slypėjo ginklų sandėliai? Ką nešiojo mote- 
rys po savo juodais apdangalais? Ką žinojo vaikai? Įsitikinusi, 
kad Osama bin Ladenas ranka pasiekiamas, vadovybė išsiuntė 
jūrų pėstininkus su slapta užduotimi jį nukauti, o jeigu nepa- 
vyktų jo surasti, bent jau sutrukdyti vietiniams gyventojams 

jam padėti ar gauti žvalgybinių duomenų. Kaip paprastai būna 
kare, priemonės pateisino tikslą. Kodėl buvo pasirinkta kaip 
tik ši gyvenvietė? Tai buvo ne Rajano Milerio reikalas, jis turė- 
jo nedvejodamas vykdyti įsakymą: ne jam buvo spręsti, ar tas 
Žygis pagrįstas ir teisėtas. 

Jis prisiminė žygį kuo smulkiausiai, sapnuodavo jį, neper- 
maldaujamai iš naujo jį išgyvendavo. Vedini šunimi, „jūrų 
ruoniai“ sėlino sukandę dantis su keturiasdešimčia kilogramų 
apsaugos priemonių ir ekipuotės ant pečių: amunicija, vande- 
niu ir maistu dviem paroms, baterijomis, timpomis ir morfi- 
jumi, neskaitant asmeninio ginklo, šalmo su prožektoriumi, 
vaizdo kameros, ausinių. Turėjo pirštines ir naktinio matymo 
prietaisus. Rinktiniai kariai, skirti itin slaptoms ir pavojingoms 
užduotims vykdyti. Žygiavo iššokę iš sraigtasparnio už trijų 
kilometrų nuo tikslo, remiami oro pajėgų ir jūrų pėstininkų 
dalinio, bet tuo metu buvo vieni. Atila iššoko su savo para- 
šiutu, prisegtas prie jo diržais, su antsnukiu, sustingęs, baimės 
sukaustytas: bijojo tik to šuolio į tuštumą, bet, vos atsidūręs ant 
žemės, buvo pasiruošęs veikti. 

Priešas galėjo glūdėti bet kur, pasislėpęs vienoje iš tų tro- 
belių, kalnų urvuose, jų užnugary. Mirtis tykojo kiekviename 
žingsnyje, sprogus minai, snaiperiui paleidus šūvį, staiga išdy- 
gus sprogmenimis apsirišusiam savižudžiui. To karo ironija: iš 
vienos pusės geriausiai pasaulyje išmankštinta ir apginkluota 
kariuomenė, triuškinanti stipriausios istorijoje imperijos ga- 
lybė, o iš kitos - fanatikų gentys, pasiryžusios žūtbūtinai ginti 
savo kraštą, net akmenimis, jei pritrūktų šaudmenų. Galijotas 
ir Dovydas. Vienas apsišarvavęs neprilygstama technologija ir 
ginkluote, bet nepaslankus kaip storaodis gyvūnas, apkrautas 
sunkiais nešuliais, o priešas lengvas, judrus, gudrus, pažįstan- 
tis vietovę. Tai sekinantis okupacinis karas, nes neįmanoma 

palaužti maištingos tautos, pasiryžusios kovoti iki paskutinio 
kraujo lašo. Karas, kurį galima laimėti mūšio lauke, bet pa- 
smerktas žmogiškąja prasme, ir abi pusės tai supranta, viską le- 
mia laikas. Amerikiečiai stengėsi kaip įmanydami vengti šaluti- 
nių nuostolių, nes tai brangiai kainuoja: sulig kiekvienu žuvusiu 
civiliu, sulig kiekviena sugriauta troba auga kovotojų skaičius ir 
žmonių rūstybė. Priešas apsukrus, nepastebimas, dingsta kai- 
muose, įsimaišęs tarp piemenų ir valstiečių, rodo beprotišką 
drąsą, o „jūrų ruoniai“ gerbia narsuolius, net priešus. 


Rajanas Mileris ėjo pirmas, vedinas Atila. Šuo, apvilktas neper- 
šaunama liemene, su specialiais akiniais ir kamera ant galvos 
vaizdui perduoti, per ausines išgirsdavo įsakymus. Šuo buvo 
jaunas, mėgo siausti, bet, vos apvilktas liemene, virsdavo mito- 
loginiu žvėrimi. Nė nekrūpčiodavo drioksint šūviams, sprogs- 
tant granatoms ir bomboms, skirdavo amerikiečių ginklų 
šaudymą nuo priešo, saviškių sunkvežimio ir gelbėjimo sraig- 
tasparnio ūžesį, buvo išmokytas aptikti minas ir pasalas. Nesi- 
traukdavo nuo Milerio nė per žingsnį, neišvengiamo pavojaus 
atveju glausdavosi jį perspėdamas, o išvydęs jį griūvant saugo- 
davo, pasiryžęs gelbėti net savo gyvybės kaina. Jis buvo vienas 
iš dviejų tūkstančių aštuonių šimtų amerikiečių kariuomenės 
kovinių šunų Artimuosiuose Rytuose. Mileriui buvo aišku, kad 
negali jo mylėti: Atila - ginklas, kovinės ekipuotės dalis, ir vis 
dėlto tai jo draugas, juodu supranta vienas kito mintis, kartu 
valgo ir miega. Be žodžių padėkojęs, Mileris paplekšnojo šu- 
niui per sprandą. 

Staiga Atila įsiręžė, pašiaušė keterą, pakėlė snukį ir iššiepė 
pasakiškus dantis su titano iltimis. Jis pirmas turėjo perženg- 
ti slenkstį: patrankų mėsa. Sėlino atsargiai ir ryžtingai, dabar 

jį galėjo sustabdyti nebent ausinėse pasigirdęs Milerio balsas. 
Palinkęs, tylus, neregimas tamsoje, Rajanas Mileris sekė įkan- 
din, sugniaužęs savo M4, artimame mūšyje patikimiausią gin- 
klą. Jau nieko negalvojo, buvo pasiruošęs, žvilgsnis įsmeigtas į 
tikslą, tačiau juslėmis jautė aplinką žinodamas, jog bendražy- 
giai vėduokle išsisklaidę aplink kaimelį, kad galėtų visi drauge 
pradėti puolimą. Netikėtai užkluptas priešas nesusivokia, kas 
vyksta: žaibiškas smūgis. 

kioje mėnesienoje, plokščia, kvadratinė, nudrėbta iš molio ir 
akmenų, tokia įaugusi į žemę, lyg būtų paprasčiausias gūbrys. 
Jis krūptelėjo, subliovus ožkai, antrąsyk sutrikdžiusiai nakties 
ramybę. Per dešimtį metrų nuo durų sustojo, lyg nugirdęs ver- 
kiant vaiką, bet paskui vėl įsitvyrojo tyla. Dingtelėjo mintis, kiek 
teroristų slapstosi toje piemenų lūšnoje. Jis giliai įkvėpė oro, 
mostelėjo šuniui, įdėmiai žvelgiančiam į jį pro apskritus akinių 
stiklus, ir abu puolė prie trobos. Tą pačią akimirką į kaimelį 
įsiveržė bendražygiai, rėkdami, šaudydami, keikdamiesi. „Jūrų 
ruonis paleido papliūpą į duris, paskui išspyrė jas koja. Atila 
įšoko pirmas ir sustojo, pasiruošęs pulti, laukdamas įsakymo. 
Mileris įbėgo įkandin, pro naktinio matymo akinius įvertinda- 
mas padėtį, apskaičiavo trobos dydį, atstumą iki sienų - lubos 
tokios žemos, kad teko pritūpti, - automatiškai peržvelgė plūk- 
tinę aslą, gorę su žarijomis, puodus, kabančius virš išblėsusio 
ugniakuro, tris ar keturias medines taburetes. Troba buvo vieno 
kambario ir iš pažiūros atrodė tuščia. Suriko angliškai, kad nie- 
kas nejudėtų iš vietos, o Atila suurzgė. Viskas įvyko taip greitai, 
kad vėliau jis neprisiminė, kas atsitiko: kartais atmintyje netikė- 
tai atgyja padriki vaizdai, skaudūs kaip kumščio smūgiai, koš- 
maruose tūkstančius kartų jis vėl išgyvena tos nakties įvykius, 


kurių neįmanoma nei surikiuoti, nei suvokti. 

Kareivis vėl suriko savo kalba, užpakaly pajuto kažką su- 
brazdant, apsisuko, nuspaudė gaiduką, papliūpa, kažkas kri- 
to dusliai kriokdamas. Po griausmingų šūvių ūmai stojo tyla, 
siaubinga atvanga, kareivis nusivožė akinius ir pašvietė žibin- 
tuvėliu, šviesos pluoštas perbėgo per trobą, stabtelėjo ties kaž- 
kokiu ryšuliu ant aslos, Atila šoko į priekį, griebė jį dantimis. 
Mileris priėjęs pašaukė šunį, teko dar kartą pašaukti, įsakyti, 
kad paleistų grobį. Paspyrė kūną, norėdamas įsitikinti, ar negy- 
vas. Krūva juodų skarmalų, nugairintas pagyvenusios moters 
veidas, senolė. 


Rajanas Mileris nusikeikė. Šalutiniai nuostoliai, tarė sau, bet 
suabejojo: kažkas nepavyko. Jau buvo beišeinąs, bet kitame 
trobos gale viena akimi pastebėjo kažką pasislėpusį tamsoje, 
vikriai apsisuko ir žibintuvėliu apšvietė pasieny už kelių žings- 
nių prisiglaudusią žmogystą. Suriko, kad nejudėtų iš vietos, 
bet žmogysta atsistojo dusliai sudejavusi, lyg sukūkčiojusi, ir 
jis išvydo, kad rankoje ji laiko kažkokį daiktą, ginklą. Nedvejo- 
damas spustelėjo gaiduką, kulkų varstomas priešas sutrūkčiojo 
ant aslos, ir kraujas švirkštelėjo jam į veidą. Jis pastovėjo neju- 
dėdamas, palaukė, lyg iš tolo abejingai stebėdamas sceną ekra- 
ne. Ir staiga pasijuto nuvargęs, po adrenalino iškrovos išmušė 
prakaitas ir kūną nukrėtė šiurpas. 

Pagaliau kareivis suvokė, kad nebėra pavojaus, ir priėjo 
prie kūno. Jauna moteris. Kulkos nekliudė veido, ji jauna ir 
labai graži, vešlūs juodi plaukai pasklidę ant aslos, akys atvi- 
ros, didelės šviesios akys, ilgos blakstienos ir tamsūs antakiai, 
apsivilkusi lengva tunika, matyt, naktiniais marškiniais, basa, 
o šalia, netoli atgniaužtos rankos, virtuvinis peilis. Po kruvina 
tunika - iškilus pilvas, vadinasi, nėščia. Moteris žvelgė Mileriui 

į akis, ir jis suprato, kad joje dar rusena gyvybė, bet jis niekuo 
negalėjo jai padėti. Šviesios akys susidrumstė. Kareivis pajuto, 
kaip burna prisipildė seilių, ir jis pasilenkė, kad neapsivemtų. 

Praslinko vos dvi ar trys minutės nuo tos akimirkos, kai 
Mileris išspyrė duris, ir viskas buvo baigta. Reikėjo eiti toliau, 
išnaršyti visą kaimelį, bet iš pradžių turėjo įsitikinti, kad tro- 
boje nieko nebėra. Išgirdo urzgiant Atilą ir susivokė, kad šuo 
už ugniakuro, prie podėlio maistui laikyti, mažyčio kambarėlio 
be langų, šiaudais pakreikta asla, pastebėjo ant kablių sukabin- 
tus vytintos mėsos gabalus, maišą su kažkokiais grūdais, gal 
ryžiais, gal kviečiais, kelis indus su aliejumi, kelias skardines 
persikų konservų, be abejo, kontrabandines, labai panašias į 
matytas amerikiečių bazės valgykloje. 

Atila buvo pasiruošęs pulti, bet Mileris įsakė jam pasitrauk- 
ti ir, pasišviesdamas žibintuvėliu, apžiūrėjo gruoblėtas molines 
sienas, paskui koja praskleidė šiaudus ir, pastebėjęs, kad asla ne 
plūktinė kaip visoje troboje, tarė sau, kad po lentinėmis grindi- 
mis turėtų būti arba sprogmenų sandėlis, arba teroristų urvas. 
Turėjo šauktis pastiprinimo ir drauge su jais tirti toliau, bet 
buvo sutrikęs ir nieko negalvodamas priklaupė ant vieno kelio, 
paskui viena ranka pabandė plėšti lentas, kita laikydamas M4. 
Per daug stengtis nereikėjo, trys lentos pasikėlė pačios savaime, 
kaip durelės. 

Pašokęs ant kojų, nusitaikė į angą neabejodamas, kad apa- 
čioje kas nors slepiasi, angliškai surikęs įsakė išeiti, bet neiš- 
girdo atsakymo; nenukeldamas piršto nuo gaiduko, nukreipė 
žibintuvėlio šviesą ir tuomet juos pamatė. Iš pradžių mergaitę 
skarele aprišta galva, tokiomis pat kaip motinos akimis, susi- 
gūžusią ankštame urvelyje, paskui vaiką ant jos rankų, vienerių 
ar dvejų metų kūdikį su žinduku burnoje. Šūdas, šūdas, šūdas, 


sumurmėjo kareivis lyg maldą ir priklaupė prie urvelio, vos at- 

gaudamas kvapą - tas vaizdas pervėrė širdį: tarė sau, kad mo- 
tina, paslėpusi vaikus ir liepusi jiems tyliai glūdoti, ryžosi ginti 
juos su atšipusiu virtuviniu peiliu. 

„Jūrų ruonis“ klūpojo griežto mergaitės žvilgsnio užhipno- 
tizuotas - apkabinusi broliuką, dengė jį savo kūnu. Jis buvo gir- 
dėjęs daug visokių pasakojimų: esą, priešas žiaurus, verčia mo- 
teris tapti savižudėmis teroristėmis ir prisidengia vaikais kaip 
gyvu skydu. Reikėjo patikrinti, ar mergaitė su kūdikiu neuž- 
stoja tunelio ar sprogmenų sandėlio angos, reikėjo iškrapštyti 
juos iš urvo, bet jis pristigo ryžto. Galiausiai atsistojo, kilstelėjo 
pirštinėtą ranką, prisidėjo pirštą prie lūpų, liepdamas mergaitei 
tylėti, užvožė dureles, apskleidė šiaudais ir išėjo svyruodamas. 


Užduotis Afganistano kaimelyje buvo nesėkminga, bet, išsky- 
rus amerikiečius ir gyvus išlikusius afganus, niekas apie tai ne- 
sužinojo. Jeigu šioje atokioje vietovėje ir būta teroristų lizdo, 
kažkas tikriausiai juos laiku perspėjo ir jie spėjo išardyti savo 
įrenginius ir dingti be pėdsakų. Nebuvo rasta nei ginklų, nei 
sprogmenų, tačiau tai, kad kaimelyje buvo tik seniai, moterys 
ir vaikai, vadovybė palaikė rimtu įrodymu, jog CŽV įtarimai 
pagrįsti. Puolimo metu buvo sužeisti keturi afganai, vienas 
sunkiai, ir pirmoje troboje nukautos dvi moterys. Kaimo puo- 
limas oficialiai nebuvo užregistruotas, nebūta jokio tyrimo, 
o jeigu imtų klausinėti, „jūrų ruonių“ bendražygiai visi kaip 
vienas būtų pateikę tą patį atsakymą, bet niekas jų neklausinė- 
jo. Rajanas Mileris būtų turėjęs atsakyti tik už savo veiksmus; 
bendražygiai nereikalavo jokių pasiaiškinimų remdamiesi tuo, 
kad jis veikė pagal aplinkybes ir šaudė savigynos ar atsargumo 
dėlei. „Kiti užėmė kaimelį su kuo mažiausiais nuostoliais, tik 


aš nesusivaldžiau“, - prisipažino Mileris Indianai. Kas be ko, 

mūšyje kyla sumaištis, tyko begalė pavojų. Gali būti sužeistas, 
kontūzytas ar suluošintas, žūti grumtynėse, pakliuvęs į nelais- 
vę nukankintas ir sušaudytas; jis nepuoselėjo iliuzijų apie karą, 
stojo į kariuomenę iš pašaukimo, nesvajodamas apie uniformą, 
ginklus ir garbę. Buvo pasiruošęs žūti ir žudyti, didžiuodama- 
sis savo tėvyne, šlovingiausia istorijoje valstybe. Visada buvo 
ištikimas savo pareigai, niekada nedvejojo dėl gautų nurodymų 
nei metodų, naudojamų pergalei pasiekti. Suvokė, kad turės 
žudyti civilius, tai neišvengiama, bet kokiame šiuolaikiniame 
kare žūva vienas kareivis ir dešimt civilių; Irake ir Afganista- 
ne pusė šalutinių nuostolių tenka teroristų išpuoliams, o kita 
pusė - amerikiečių ugniai. Vis dėlto per tokius žygius, kokį 
teko jam atlikti su savo būriu, niekada nebuvo susidūręs su be- 
ginklėmis moterimis ir vaikais. 

Po tos nakties kaimelyje Mileris neturėjo laiko svarstyti, kas 
atsitiko: jo būrys buvo skubiai išsiųstas į kitą užduotį, šįkart į 
Iraką. Jis nugrūdo tuos įvykius į tolimiausią, dulkių nugultą 
atminties užkaborį ir gyveno toliau. Žaliaakė mergaitė ėmė jį 
kankinti tik kitais metais, kai po anestezijos atsigavo Vokietijos 
ligoninėje, o ji, tyli ir susikaupusi, už kelių žingsnių nuo lovos 
sėdėjo ant metalinės kėdės su broliuku ant rankų. 

Indiana Džekson klausėsi drebėdama, nuo drėgnos miško 
vėsos apsigaubusi ponču, ir nieko neklausinėjo, nes, jam pasa- 
kojant, tą naktį irgi buvo tame kaimelyje, įėjo į trobą įkandin 
Milerio ir Atilos, o kai jie išbėgo, įlindo į urvą po lentiniu dang- 
čiu, prigludo prie vaikų ir sėdėjo apsikabinusi juos, kol baigėsi 
antpuolis ir pasirodė kitos moterys, pakėlė nuo žemės senelės 
ir motinos kūnus, suskato juos šaukti ir šoko ieškoti, kol pa- 
galiau rado, išvedė iš slėptuvės, ir tada prasidėjo ilgos budynės 
prie žuvusiųjų. Viskas vyksta tuo pačiu metu, nėra laiko, erdvės 
ribų, mes - dalelė dvasinio vienio, kuriame telpa visos kadaise 

įsikūnijusios ir kada nors įsikūnysiančios sielos, visi mes - mil- 
žiniško vandenyno lašeliai, tylomis kartojo ji, kaip ne kartą jau 
buvo sakiusi ir jautusi medituodama. Atsigręžė į Milerį, kuris, 
nuleidęs galvą, sėdėjo šalia ant medžio kamieno, ir išvydo, kad 
jo skruostai sudrėkę nuo pirmųjų lietaus lašų, o gal nuo ašarų. 
Ištiesusi ranką, nušluostė juos taip liūdnai ir nuoširdžiai, kad 
jis gailiai atsiduso. 

— Aš žuvęs, Indi, galutinai žuvęs. Nesu vertas kieno nors 
meilės, o juo labiau - tavo! 

- Jeigu taip manai, esi juo labiau žuvęs, nes tik meilė gali 
tave išgydyti, jeigu, aišku, tu jos neatstumsi. Tu esi sau pats 
didžiausias priešas, Rajanai. Ryžkis ir atleisk sau, jei neatleisi, 
amžinai gyvensi praeities nelaisvėje, atminties baudžiamas, o ji 
visada būna šališka. 

— Tai, ką padariau, - tikra, ne šališka. 

— Neįmanoma pakeisti faktų, bet tu gali kitaip juos vertin- 
ti, - patarė Indiana. 

— Aš tave taip myliu, Indi, kad man skauda. Man skauda 
čia, kūno vidury, lyg krūtinę slėgtų akmeninis antkapis. 

— Kai myli, neskauda, žmogau. Tave slegia karo žaizdos, są- 
žinė, kaltė, visa tai, ką buvai matęs ir ką turėjai daryti, niekam 
nepavyksta nusikratyti tokios patirties. 

— Ką man daryti? 

— Važiuojam, palikim varnoms tą vištieną, vis viena ji nie- 
kad neiškeps, neriam į lovą pasimylėti. Tai geriausia išeitis. 
Sušalau, ima tikrai lyti, noriu prisiglausti prie tavo krūtinės. 
Ir liaukis bėgiojęs, Rajanai, nes nuo tam tikrų prisiminimų 
niekad nepabėgsi, jie visada tave prisivys, susitaikyk su savimi 
ir su žaliaake mergaite, pašauk ją, papasakok savo istoriją ir 
atsiprašyk. 

— Pašaukti? Kaip? 

— Mintimis. Ir, be to, gali pašaukti jos motiną ir močiutę, 
jiedvi kažkur čia netoliese, sklando tarp sekvojų. Nežinia, kuo 
vardu ta mergaitė, būtų lengviau kreiptis į ją vardu. Tarkim, 
kad jos vardas Šarbat, kaip ir tos žaliaakės merginos, kurios 
nuotrauka išspausdinta National Geographic viršelyje. 

— O kąaašjai pasakysiu? Ji gyva tik mano mintyse, Indi. Ne- 
galiu jos pamiršti. 

- Ir ji negali tavęs pamiršti, todėl nuolatos tave lanko. Įsi- 
vaizduok, kaip ji jautėsi tą naktį, susigūžusi urve, drebėdama iš 
baimės, baisėdamasi ją sudraskyti pasiruošusiu milžinu ateiviu 
ir siaubingu žvėrimi. O paskui ji išvydo kruviną motiną ir mo- 
čiutę. Jeigu tu nepadėsi, Rajanai, ji niekada nesugebės nusikra- 
tyti tų siaubingų vaizdų. 

— Kaip galėčiau jai padėti? Tai įvyko prieš daugelį metų ki- 
tame pasaulio krašte, - atsakė jis. 

- Šiame pasaulyje viskas susiję. Pamiršk atstumą ir laiką, 
įsivaizduok, kad visa tai atsitiko amžinoje dabartyje, štai šiame 
miške, tavo atmintyje, tavo širdyje. Pasišnekėk su Šarbat, atsi- 
prašyk, pasiaiškink, pažadėk, kad atvažiuosi, pabandysi padėti 
jai ir jos broliukui. Pažadėk, kad, jeigu jų nerasi, padėsi kitiems 
vaikams, tokiems pat našlaičiams kaip jie. 

— Gal negalėsiu tesėti pažado, Indi. 

- Jei tu negalėsi, važiuosiu aš, - atsakė ji ir, abiem rankomis 


suėmusi jam veidą, pabučiavo į lūpas. 


Dirmadienis, 20 


Siekiant apgauti policiją, šunų kovos vykdavo įvairiose vietose. 
Elsa Dominges vyriausiajam inspektoriui pranešė, kad viena 


jų vyks šio mėnesio trečią pirmadienį, per Prezidentų dienos 

iškilmes, tik nežinia kur. Bobas Martinas liepė vienam infor- 
matoriui patikrinti faktą ir paskambino savo kolegoms į San 
Rafaelio policijos skyrių - papasakojo, ko reikėtų laukti, ir pa- 
siūlė savo pagalbą. Policininkai, kuriems netrūko rūpesčių dėl 
kitų Sąsiaurio gaujų nusikaltimų, ne per daugiausia tuo susi- 
domėjo, nors ir žinojo, kad per šunų kovas vyksta lažybos, gir- 
tuokliaujama, prekiaujama moterimis ir narkotikais, kol Bobas 
Martinas jiems įrodė, kaip būtų naudinga, jei tokia žinutė pasi- 
rodytų spaudoje. Žmonės kur kas labiau užjaučia šunis nei vai- 
kus. Vietinio laikraščio reporterė ir fotografas buvo pasiruošę 
važiuoti drauge su policininkais - mintis, dingtelėjusi į galvą 
Petrai Hor, kuri, būdama pažįstama su žurnaliste, pagalvojo, 
kad jai turėtų būti įdomu, kas dedasi netoli jos namų. 

Ne visi kovinių šunų šeimininkai buvo užkietėję nusikal- 
tėliai, kai kurie jų, jauni juodaodžiai arba bedarbiai imigrantai 
iš Lotynų Amerikos ir Azijos šalių, taip bandė manytis duonos 
kąsnį su savo čempionais. Įregistruojant šunį, tekdavo sumo- 
kėti tris šimtus dolerių, bet, nugalėjęs kelis varžovus, jis ga- 
lėdavo dalyvauti varžybose, o jo savininkas gaudavo atlygį už 
kiekvieną kovą ir, be to, uždirbdavo iš lažybų. „Sportu“ vadi- 
nama slapta pramoga buvo tokia kruvina, jog reporterė vos ne- 
apsivėmė, kai Petra jai parodė kovos vaizdo įrašą ir dvesiančių 
šunų išdraskytais viduriais nuotraukas. 

Hugas Domingesas kartu su kitu bendraamžiu vaikinu au- 
gino daug žadantį pėdsekį šunį, keturiasdešimt penkių kilo- 
gramų rotveilerį, šėrė žalia mėsa, neleido bendrauti su kitais 
šunimis nei pratintis prie žmonių, dresavo ištisas valandas 
versdami bėgti, kol šis krisdavo kaip pakirstas, siundė ir siuti- 
no švirkšdami kvaišalus ir į užpakalinę angą kimšdami aitriuo- 
sius pipirus. Kuo daugiau šuo kenčia, tuo nuožmesnis būna. Jo 


šeimininkai važiuodavo į varginguosius Oklando ir Riėmondo 

priemiesčius, kur pilna benamių šunų, prie medžio pririšdavo 
rujojančią kalę ir laukdavo, kol, kvapo primasinti, subėgs val- 
katos šunys, tuomet sugaudavo juos tinklu, sugrūsdavo į auto- 
mobilio bagažinę ir parsiveždavo savo rotveileriui treniruoti. 

Tą pirmadienį buvo švenčiama 1732 metų vasarį gimu- 
sio Džordžo Vašingtono, o drauge ir visų Jungtinių Ameri- 
kos Valstijų prezidentų atminimo diena: parduotuvėse siūlo- 
mos nuolaidos, plevėsavo vėliavos, televizija rodė patriotines 
programas, parkuose vyko vaikų karnavalai. Diena buvo ap- 
siniaukusi, anksti sutemo, ir pusę aštuntos vakaro, kai Bobas 
Martinas drauge su San Rafaelio policija susiruošė į gaudynes, 
buvo jau akla naktis. Petra Hor važiavo kartu su savo drauge 
reportere ir fotografu įkandin penkių policijos automobilių, 
trijų San Rafaelio ir dviejų San Fransisko, kurie, išjungę švie- 
sas, tyliai prisiartino prie miesto pramoninės zonos, tuo metu 
jau ištuštėjusios. 

Šalia apleisto statybinių medžiagų sandėlio, nenaudojamo 
jau keleri metai, gatvėje rikiavosi automobiliai, ir Bobas Mar- 
tinas suprato, kad informatorius nemelavo. Didumą sėkmingų 
operacijų jis atliko tik informatorių padedamas; jeigu jų netu- 
rėtų, sunku būtų dirbti, todėl juos globojo ir saugojo. Jo nu- 
rodymu du policininkai nuėmė lenteles su automobilių regis- 
tracijos numeriais, kad vėliau būtų galima nustatyti savininkų 
tapatybę, kiti paslapčiomis išsiskleidė aplink sandėlį, užkardy- 
dami visus įmanomus išėjimus, o jis vadovavo smogiamajam 
būriui. Policija planavo įsiveržti staigiai, tačiau šunų kovų ren- 
gėjai stebėjo aplinką. 

Suskardėjo perspėjimo riksmai ispanų kalba, ir vyrai be- 
regint puolė prie išėjimo, skaičiumi lenkdami policiją, o jiems 
iš paskos - kelios jaunos moterys, spiegdamos, braižydamosi 
nagais ir spardydamosi. Per kelias sekundes plykstelėjo patru- 

lių automobilių prožektoriai, sumišai suskambėjo įsakymai, 
užgauliojimai, pasigirdo guminių lazdų smūgiai, driokstelėjo 
šūviai į orą. Pavyko sulaikyti apie dvylika vyrų ir penkias mo- 
teris, visiems kitiems pasisekė pasprukti. 

Savotiškame angare, kur kūpsojo krūvelės plytų ir mėtėsi 
sulankstyti geležiniai strypai, skalijo šunys, dvokė cigarečių 
dūmais, prakaitu, krauju ir išmatomis, buvo įrengta kokių trijų 
metrų ilgio ir tokio pat pločio arena, o žiūrovus nuo įsiutusių 
šunų skyrė vieno metro dvidešimties centimetrų aukščio lenti- 
nė tvora. Kad šunys neslystų, ant žemės buvo paklota kiliminė 
danga, tokia pat kruvina kaip aptvaro lentos. Narvuose arba 
tiesiog pririšti grandinėmis laukė keli šunys, dar nedalyvavę 
kovoje, o pačiame sandėlio gale dvėsė du nugalėti čempionai. 
Bobas Martinas liepė pakviesti gyvūnų apsaugos draugijos 
darbuotojus, laukiančius automobilyje, ir du veterinarus. 

Hugas nė nebandė sprukti nuo policijos, lyg suvokdamas, 
kad jo likimas nulemtas. Jam pabudo įtarimas jau tada, kai mo- 
tina ir seserys, nustojusios kištis į jo gyvenimą, ėmė jį maldauti 
tą vakarą neiti iš namų. „Man bloga nuojauta, - tarė motina, 
bet iš nenuoširdaus tono ir bėgiojančių akių jis suprato, jog tai 
daugiau nei nuojauta, tai išdavystė. Ką Žino jo šeimos mote- 
rys? Užtektinai, kad jį paskandintų, neabejojo jis. Žinojo apie 
rotveilerį, kartą aptiko lagaminėlį su švirkštais ir kitokiais daly- 
kais, palaikė tai narkomano reikmenimis ir pakėlė tokį triukš- 
mą, kad jis turėjo aiškintis, jog tai pirmosios pagalbos rinki- 
nys. Savininkai negali vesti sužeistų šunų pas veterinarą, kuris 
iškart suprastų, kodėl jie taip sukandžioti, tad reikėjo išmokti 
susiūti žaizdas, tvarstyti, švirkšti į venas kvaišalus ir antibioti- 
kus. Paaukoję savo čempionams tiek laiko ir pinigų, jie steng- 
davosi juos gelbėti, kol įmanoma, priešingu atveju sumesdavo 
į kanalą arba palikdavo greitkelyje, kad atrodytų kaip automo- 

bilio partrenkti. Niekas netiria, kaip padvėsė šuo, nors ir kaip 
jis būtų sukandžiotas. Motina ir seserys tikriausiai nenumanė 
vieno dalyko: įskųsdamos jį policijai, pasmerkia mirčiai ne tik 
jį, bet ir save, nes jeigu „pietiečiai“ arba šunų kovų rengėjai, du 
žiaurūs korėjiečiai, sužinotų apie išdavystę, visi sumokėtų už 
tai gyvybe, net seserų mažyliai. O rengėjai visada viską sužino. 

Inspektorius aptiko Hugą Domingesą, užsiglaudusį viename 
kampe už maišų su žvyru. Jis laukė nutaręs, kad vienintelis būdas 
nukreipti įtarimą nuo savęs ir artimųjų - tai pasiduoti policijai. 
Kalėjime jam buvo saugiau nei gatvėje, ten galėjo įsimaišyti tarp 
kitų lotynų amerikiečių, nebūtų pirmasis „pietietis“, pakliuvęs į 
San Kventiną. Pasibaigus kalėjimo laikui, jo lauktų deportacija. 
Ką darytų Gvatemaloje, nepažįstamoje, priešiškoje šalyje? Prisi- 
dėtų prie kokios nors gaujos, ką daugiau galėtų daryti. 

— Kuris tavo šuo, Hugai? - paklausė Bobas Martinas, nu- 
kreipdamas jam į akis žibintuvėlį. 

Vaikinas parodė į vieną iš grandine pririštųjų, didelį, sun- 
kų, randais išmargintą šunį, it žaizda iššieptu snukiu. 

— Ar tas juodis? 

— Taip. 

- Prieš dvi savaites, vasario septintą, tavo šuo laimėjo svar- 
bią kovą. Tu įsidėjai kišenėn du tūkstančius dolerių, „pietie- 
čiai pasiėmė tiek pat, korėjiečiams sumokėję komisinius. 

— Nieko nežinau, faraone. 

- Man nereikia tavo išpažinties. Šunų kova, Hugai, - bjau- 
rus nusikaltimas, bet tau pravers kaip alibi - išgelbėsi kailį nuo 
kur kas sunkesnio kaltinimo, Reičelės Rozen nužudymo. Apsi- 
suk ir sudėk rankas ant nugaros, - paruošęs antrankius, įsakė 
Bobas Martinas. 

— Pasakyk mano motinai, kad niekada jai nedovanosiu, — 
pravirkęs iš pykčio, rėžė vaikinas. 

- Tavo motina nieko bendra su tuo neturi, snarglaiža. 
Vargšei Elsai širdis turėtų plyšti. 


Denktadienis, 24 


Selestės Roko namas buvo vienas tų Heit-Ešberio rajono „išsi- 
dažiusių damų, vienas iš keturiasdešimt aštuonių tūkstančių 
Viktorijos ir Edvardo stiliaus būstų, nuo 1849-ųjų iki 1915-ųjų 
it grybai išdygusių San Fransiske: kai kurie jų buvo dalimis at- 
gabenti iš Anglijos ir čia sunarstyti kaip kokios dėlionės. Jos 
namas buvo daugiau nei šimto metų senumo relikvija, pastaty- 
tas netrukus po 1906 metų žemės drebėjimo, pergyvenęs šlo- 
vės ir nuopuolio epochas. Per abu pasaulinius karus tyčiotasi, 
kad nudažytas kaip laivas, piktnaudžiaujant pilkais jūrų laivy- 
no dažais, bet 1970 metais buvo restauruotas, išlieti betoniniai 
pamatai, perdažytas keturiomis spalvomis: sienos - tamsiai 
mėlynai, dekoratyvinės dalys - žydra ir turkio spalva, durų ir 
langų rėmai - baltai. Namas, tamsus, griozdiškas, kambarėlių 
ir stačių laiptų labirintas, kaip istorinis miesto paveldas ir tu- 
ristų traukos centras, neseniai buvo įvertintas dviem milijonais 
dolerių. Selestė Roko įsigijo jį kur kas pigiau už savo santaupas, 
kurių pagausino pagal astronomines prognozes spėdama Vols- 
trito biržos akcijų kursą ir pelningai investuodama. 

Užkopusi penkiolika priebučio laiptelių, Indiana Džekson 
paspaudė durų skambutį, pasigirdo begalinė Vienos melodi- 
ja, ir netrukus duris atidarė jos dukters krikšto motina. Seles- 
tė Roko tapo Amandos krikšto motina todėl, kad buvo sena 
donjos Enkarnasjonos Martin draugė ir praktikuojanti kata- 
likė — nepaisydama, kad Vatikanas smerkia burtus. Selestės 
seneliai kroatai susipažino ir susituokė laive, kuriuo XIX am- 


259 


ISABEL ALLENDE 


žiaus pabaigoje atplaukė į Elis salą. Sutuoktiniai įsikūrė Čika- 
goje, vadinamoje antrąja Kroatijos sostine, iš tos šalies į miestą 
suplaukus galybei emigrantų. Šeima iš pradžių dirbo staty- 
bose ir siuvyklose, vėliau išsklido į kitas valstijas gausėdama 
ir turtėdama, ypač suklestėjo palikuonys, atvykę į Kaliforni- 
ją, kur susikūrė gerovę iš maisto produktų prekybos. Selestės 
tėvas pirmas baigė universitetą, o vėliau ir ji įsigijo gydytojos 
psichiatrės specialybę, kuria vertėsi gana neilgai, kol suprato, 
kad astrologija kur kas greičiau ir veiksmingiau padeda gydyti 
žmones nei psichoanalizė. Derindama medicinos ir astrologi- 
jos žinias, ji pasiekė tokių puikių rezultatų, kad netrukus nebe- 
sugebėjo priimti visų norinčiųjų - žmonės po kelis mėnesius 
turėdavo laukti savo eilės. Tuomet ji sukūrė televizijos laidą, 
kurią vedė penkiolika metų pagret. Paskui, padedama jaunimo 
komandos, ėmė skelbtis internete. Rodydavosi ekrane tamsiu 
elegantišku drabužiu, šilkiniais marškiniais, su vėžlio kiauši- 
nių didumo perlų vėriniu ant kaklo, šviesiais plaukais, viršu- 
galvy dailiai susuktais į kuodą, ir senoviniais katės akių formos 
akiniais, išėjusiais iš mados 1950 metais. Buvo susikūrusi šiek 
tiek pasenusį Jungo mokyklos sekėjos paveikslą, bet namie vil- 
kėdavo Berklyje pirktais kimono. T formos kimono plačiomis 
rankovėmis, toks įprastas geišai, nederėjo kroatės figūrai, bet, 
vilkėdama juo, vis dėlto ji atrodė gana grakšti. 

Indiana laiptais nusekė paskui Selestę į šešiakampę salikę ir 
atsisėdusi ėmė laukti namų šeimininkės, panūdusios pavaišinti 
ją arbata. Seno namo aplinka atrodė slegianti, kambariai per- 
nelyg prikaitinti, atsidavė suplėkusiais kilimais ir suvytusiomis 
gėlėmis, pristatyti fajansinių lempų ir geltono pergamento šir- 
mų, pilni buvusių įnamių šešėlių, kurie vaikščiojo kiaurai sie- 
nas ir, užsiglaudę kampuose, klausėsi pokalbių. 

Netrukus grįžo iš virtuvės Selestė, nelyginant vėliavomis 


plevėsuodama plačiomis kimono rankovėmis, nešina padėklu 

su dviem kiniško porceliano puodeliais ir ketiniu arbatinuku. 
Pakėlė arbatinuko dangtelį, kad Indiana pauostytų prancūziš- 
kos Marko Polo arbatos, vaisių ir gėlių mišinio, vienos iš tų 
ištaigų, praskaidrinančių vienišos moters gyvenimą. Įpylė ar- 
batos ir atsisėdo krėsle, kaip fakyras pariesdama kojas. 

Pūsdama arbatą, Indiana ėmė atvirai dėstyti savo rūpes- 
čius, kaip buvo įpratusi per daugelį metų artimai bendraudama 
ir tardamasi astrologijos klausimais, bet nesileido į smulkme- 
nas, nes Amandos krikšto motina žinojo viską, kas jai atsitiko 
su Alenu Keleriu. Gavusi žurnalą, vėjais paleidusį ketverius lai- 
mingos meilės metus, Indiana jai paskambino jau kitą dieną. 
Selestė bandė sumenkinti tą dalyką krimsdamasi, kad, įkopusi 
į ketvirtą dešimtį, Indiana tebėra vieniša: jaunystė prabėga vei- 
kiai, 0 senti vienai atgrasu, tarė ji mąstydama, kad jai pačiai 
būtų kur kas maloniau gyventi drauge su Bleiku Džeksonu - 
deja, vyriškis apsigimęs viengungis. Vis dėlto Indianai neištiki- 
mybė buvo rimtas pagrindas santykiams su meilužiu nutrauk- 
ti. Jos prašymu Selestė sudarė Rajano Milerio horoskopą, nors 
akyse nebuvo jo mačiusi. 

— Tasai Mileris atrodo labai vyriškas, ar ne? 

— Taip. 

— Vis dėlto aštuonios jo planetos moteriškos. 

— Tik nesakyk, kad jis gėjus! - sušuko Indiana. 

Selestė paaiškino, kad astrologija nerodo žmogaus lytinės 
orientacijos, tik atskleidžia jo likimą ir būdą, o Mileris turįs 
labai ryškių moteriškų bruožų: paslaugus, lipšnus, globėjiškas, 
beveik motiniškas - idealu gydytojui ar pedagogui, tačiau jo 
ryšys su herojaus archetipu neabejotinas, be to, jo horoskope 
gausu prieštaravimų, todėl jis, nepaisydamas žvaigždžių va- 
lios ir savo prigimties, blaškosi: čia pasiduoda jausmams, čia 
griebiasi kokių nors veiksmų. Elgiasi arba kaip valdingas tėvas, 

arba kaip prieštaravimų nepakenčianti motina, stengiasi įro- 
dyti savo vyriškumą ir drąsą, gebėjimą įsigyti ištikimų draugų, 
impulsyvus, turi polinkį į priklausomybę, net apie 2006 metus 
lemiamą gyvenimo akimirką panoro sužinoti savo horoskopą, 
bet nepasisakė tarnavęs kariuomenėje ar netekęs kojos ir vos 
nežuvęs. 

- Tu jį įsimylėjusi, - užbaigė Selestė Roko. 

— Taip sako planetos? - nusijuokė Indiana. 

— Taip sakau aš. 

— Gal įsimylėjusi, o gal ne, bet, šiaip ar taip, susižavėjusi. Jis 
geras draugas, bet galvoti apie meilę neverta - pernelyg viskas 
keblu. Tiesą pasakius, Seleste, man irgi ne taip paprasta. 

- Jeigu nusigriebei jo, kad tik pamirštum Aleną Kelerį, su- 
žeisi širdį tam doram vaikinui, ir tiek. 

— Gyvenime Rajanas patyrė daug bėdų, tiesiog nežino, kur 
dėtis, kamuojamas sąžinės priekaištų, kaltės, agresyvumo, blo- 
gų prisiminimų, košmarų. 

— O kaip lovoje? 

— Neblogai, bet galėtų būti geriau: Alenui niekas negali pri- 
lygti. 

— Negali prilygti? - nustebo Roko. 

— Nepagalvok nieko blogo! Turiu omeny, kad Alenas mane 
pažįsta, supranta, romantiškas, rafinuotas, lakios vaizduotės. 

- Viso to galima išmokti. Ar Mileris turi humoro jausmą? 

— Nelabai. 

— Kaip gaila, Indiana. To neišmokstama. 

Jos išgėrė dar du puodelius arbatos ir priėjo prie išvados, 
kad, palyginus Indianos ir Milerio horoskopus, kai kas aiškėja. 
Prieš išlydėdama pro duris, Selestė davė Indianai karmą valan- 
čio vienuolio adresą. 

Seštadienis, 25 


Kartą per metus Amanda įsiverždavo į virtuvę, vedama kur kas 
svarbesnio užmojo, nei mikrobangų krosnelėje pakaitinti puo- 
delį šokolado, ir močiutės Enkarnasjonos gimimo dienai im- 
davosi gaminti sluoksniuotą karamelinį tortą, trynių, sviesto ir 
cukraus bombą. Nieko daugiau kepti ji nemokėjo, nors, tiesą 
pasakius, sunkiausias darbas tekdavo Elsai Dominges: iškočioti 
ir iškepti plonyčius tešlos lakštus. Amanda nebent apsiimdavo 
puode virinti keturias skardines sutirštinto pieno, kol pasidarys 
karamelė, susluoksniuoti tortą, susmaigstyti žvakutes, - ir viskas. 

Enkarnasjona Martin, kuri lūpas vis dar dažėsi raudonai, o 
plaukus juodai, jau dešimt metų kiekvienąsyk šventė penkias- 
dešimt penktąjį gimtadienį, vadinasi, pirmojo sūnaus sulaukė 
būdama devynerių, bet niekas nesismulkino. Enkarnasjonos 
motinos amžiaus irgi niekas neskaičiavo: laikas bėgo aplenk- 
damas prosenelę, tiesią kaip tuopa, dailiai sušukuotu kuodu 
ant pakaušio, erelio akimis, gebančiomis įžvelgti ateitį. Enkar- 
nasjonos gimimo diena visada buvo švenčiama paskutinę va- 
sario savaitę Loco Latino diskotekoje, kur į pobūvį rinkdavosi 
tik Martinų šeimos svečiai linksmintis ir šokti sambos ir salsos. 
Į šventės pabaigą ateidavo senių mariačių grupė, kadaise su- 
burta velionio Enkarnasjonos vyro Chosė Manuelio Martino. 
Enkarnasjona šokdavo, iki iškrisdavo iš kojų visi vyrai, 0 pro- 
senelė stebėdavo iš aukšto sosto, kad niekas, nors ir koks girtas 
būtų, nenusižengtų padorumui. Ji buvo gerbiama, nes Martinų 
giminė susikrovė turtą, 1972 metais įsteigusi tortilijų fabriką, 
kur manėsi pragyvenimą kelios kartos imigrantų, atvykusių iš 
Meksikos ir Centrinės Amerikos. 

Karamelinis tortas, tvirtas kaip uola, svėrė keturis kilogra- 
mus, neskaitant padėklo, užšaldytas galėjo laikytis kelis mėne- 

sius: jo užteko devyniasdešimčiai žmonių, nes buvo pjaustomas 
permatomais luisteliais. Donja Enkarnasjona priėmė jį didžiai 
liaupsindama, nors saldumynų nevalgė: juk dovanoja myli- 
miausia dukraitė, jos akių šviesa, angelėlis, atrama senatvėje, 
kaip ją vadino įkvėpimo pagauta. Šešių vaikaičių vardus dažnai 
pamiršdavo, bet saugojo pasidėjusi Amandos plaukų kuokšte- 
lius ir pieninius dantis. Matriarchei būdavo didžiausias džiaugs- 
mas, kai ateidavo visi septyni vaikaičiai, sūnūs su žmonomis ir 
dukterys su vyrais, taipgi Indiana ir Bleikas Džeksonas, kuriam 
jautė slaptą silpnybę: jis vienintelis našlės širdyje būtų galėjęs 
užimti Chosė Manuelio Martino vietą, bet, deja, buvo marčios 
tėvas. Kraujomaiša ar tiesiog nuodėmė? Nežinia. Savo sūnui 
Bobui buvo uždraudusi rodytis su kekšėmis, kurias vedžiojasi 
namo, nes prieš Dievą tebėra ir būsiąs Indianos vyras, kol ne- 
gausiąs Vatikano atleidimo. „Ar neatsivedei lenkės?" - pakuž- 
domis paklausė Amanda tėvą, kai šis atėjo į diskoteką. 

Jungtinių Amerikos Valstijų įtakos nepatyrusių meksikie- 
čių patiekalų paradas prasidėjo anksti ir vidurnaktį svečiai vis 
dar valgė ir šoko. Pasibodėjusi pusbroliais, nepataisomais lau- 
kiniais, Amanda vargais negalais ištempė tėvą iš šokių aikšte- 
lės, o senelį iš užstalės, ir pasivedėjo juos į šalį. 

- „Riperio“ žaidėjų komanda gerokai pažengė į priekį tir- 
dama pastaruosius nusikaltimus, tėti, - pranešė ji. 

— Amanda, kokių dar kvailysčių prisigalvojai? 

- Tai ne kvailystės. „Riperis —- Žaidimas, kurį sugalvojo- 
me mindami vieną iš nusikaltimų istorijos paslaptį: kas buvo 
tas Džekas Skerdikas, legendinis moterų žudikas, 1888 metais 
siautėjęs skurdžiuose Londono kvartaluose? Esama daugiau 
kaip šimto teorijų apie Skerdiko tapatybę, netgi įtariama, kad 
jis buvęs karališkosios šeimos narys. 

- Ką tai turi bendra su manimi? - paklausė tėvas, išprakai- 
tavęs nuo tekilos ir šokių. 

- Nieko. Turiu galvoje ne aną Džeką, o San Fransisko Sker- 
diką. Mes, „Riperio žaidėjai, jau beveik suradome siūlo galą. 
Ką apie tai pasakysi? 

— Nieko gera, Amanda, jau anksčiau esu tave perspėjęs. 
Nusikaltimus tiria žmogžudysčių skyrius. 

— Betgi, tėti, tavo skyrius nieko nedaro! Tai serijinis žudi- 
kas, patikėk manimi, - neatlyžo mergina, ištisą žiemos atosto- 
gų savaitę kruopščiai tikrinusi savo archyvų medžiagą ir kas- 
dien bendravusi su „Riperio“ žaidėjais. 

— Na, panele skerdike, kokių galite pateikti įkalčių? 

- Atkreipk dėmesį į sutapimus: nužudyti penki žmonės, 
Edas Steitonas, Maiklas ir Dorisė Konstantai, Ričardas Ašto- 
nas ir Reičelė Rozen, visi San Fransiske, jokių požymių, kad 
būta grumtynių, žudikas niekur neįsilaužė, visur įėjo laisvai, 
mokėjo atrakinti bet kokią spyną ir, galimas daiktas, buvo pa- 
Žįstamas su aukomis ar bent jau žinojo jų įpročius. Kiekvienu 
atveju atsinešdavo savo nusikaltimo įrankį, vadinasi, žmogžu- 
dystė būdavo iš anksto apgalvota: pistoletą ir beisbolo lazdą, du 
švirkštus su heroinu, tazerį, gal net du, ir meškerės valo gabalą. 

— Iš kur sužinojai apie valą? 

- Iš Reičelės Rozen skrodimo pirminio protokolo, kurį 
skaitė Keiblas. Taip pat jis matė Ingridos Dan protokolą, su- 
rašytą apie Edą Steitoną, mokykloje nužudytą apsaugininką, 
prisimeni“ 

- Žinoma, prisimenu, - atšovė inspektorius. 

— Ar žinai, kodėl jis nesigynė ir atsiklaupęs gavo malonės 
šūvį į galvą? 

— Ne, bet neabejoju, kad tu žinai. 

— Mes, „Riperio“ žaidėjai, manome, kad žudikas naudo- 
jo tazerį, tą patį, kuriuo nužudė Ričardą Aštoną. Paralyžiavo 
paleidęs iškrovą, Steitonas suklupo ir, nespėjęs atsitiesti, buvo 
nušautas iš revolverio. 

— Puiku, dukrele, - pritarė vyriausiasis inspektorius. 

- Ar greitai atsigauna iškrovos paralyžiuotas žmogus? - pa- 
klausė Amanda. 

- Nelygu žmogus. Tokio sudėjimo kaip Steitonas galbūt at- 
sipeikėtų po trijų ar keturių minučių. 

— Užtektinai laiko jam nužudyti. Ar Steitonas turėjo sąmonę? 

- Taip, bet apkvaišintas. Kodėl? 

— Šiaip sau... Abata, paranormalių gebėjimų „Riperio“ žai- 
dėja, tvirtina, kad žudikas paprastai neskuba norėdamas pa- 
sikalbėti su auka. Jos manymu, nori pasakyti kai ką svarbaus. 
Kaip tu manai, tėti? 

— Gali būti. Nė vienas jų nenužudytas iš pasalų ar netikėtai. 

— Na, o beisbolo lazdą įkišo... žinai, ką turiu galvoje, taigi 
įkišo, kai Steitonas jau buvo miręs. Tai labai svarbu, tėti, tai 
bendras tų visų nusikaltimų bruožas, žudikas nekankino aukų, 
kol tie buvo gyvi, tiesiog išniekino mirusiuosius: Steitoną su 
beisbolo lazda, Konstantus paženklino degikliu kaip galvijus, 
Aštonui išpjovė svastiką, o Rozen pakorė kaip nusikaltėlę. 

— Neskubėk, Rozen skrodimas dar nebaigtas. 

— Trūksta vienos kitos detalės, bet šiaip viskas žinoma. Nu- 
sikaltimai skirtingi, bet iš kai kurių panašumų aišku, kad žudi- 
kas tas pats. Mintis apie išniekinimą post mortem* pirmiausia 
atėjo Keiblui, - tarė Amanda, pabrėždama iš detektyvinių ro- 
manų išmoktą lotynišką posakį. 

— Keiblas - tai aš, - paaiškino senelis. - Pasak Amandos, 
žudikas turėjo tikslą ne tiek kankinti aukas, kiek duoti žinią. 

- Ar žinai, kelintą valandą mirė Reičelė Rozen? - paklausė 
Amanda tėvą. 

- Lavonas karojo kelias dienas, tikriausiai bus mirusi an- 
tradienio naktį, bet mes tiksliai nežinome. 


* Po mirties (lot.). 

— Regis, visi nusikaltimai įvyksta apie vidurnaktį. Mes, „Ri- 
perio“ žaidėjai, tiriame, ar būta panašių atvejų per pastaruosius 
dešimt metų. 

— Kodėl numatote tokį laiko tarpą? 

- Turime numatyti tam tikrą laiko tarpą, tėti. Pasak Šerlo- 
ko Holmso, - turiu omeny savo draugą, „Riperio“ žaidėją, o ne 
sero Artūro Konan Doilio personažą, - būtų grynas gaištas tir- 
ti senas bylas, nes jeigu tai serijinis žudikas, kaip mes manome, 
pagal įprastą schemą jis turėtų būti ne vyresnis kaip trisdešimt 
penkerių metų. 

— Abejotina, kad tai galėtų būti serijinis žudikas, visai ne- 
panašu. Aukos neturi nieko bendra, - atsakė inspektorius. 

— Neabejoju, kad turi. Užuot tyrę bylas skyrium, tėti, pa- 
bandykite ieškoti kokių aukoms savitų bendrų bruožų. Taip 
daroma visada, kai pradedamas tyrimas, o visais šiais atvejais 
žudyta ne dėl pinigų, kaip paprastai atsitinka. 

- Ačiū, Amanda. Ką darytų žmogžudysčių skyrius, jei ne- 
gautų tavo neįkainojamos pagalbos? 

- Gali sau juoktis, jei nori, bet perspėju tave, kad mes, „Ri- 
perio žaidėjai, rimtai dirbame. Tau bus baisi gėda, kai mes iš- 
nagrinėsime visas tas žmogžudystes anksčiau už tave. 


Antradienis, 28 


Alenui Keleriui gyvenimas pasikeitė tą dieną, kai brolio biure 
pasijuto netekęs privilegijų. Markas ir Lusilė Keleriai prisiėmė 
jo skolas ir pradėjo rūpintis Vudsaido pardavimu. Nereikėjo 
jo nė varyti iš senojo namo, jis pats skubėjo iš ten pasprukti. 
Metų metus jautęsis kaip kalėjime, greičiau nei per tris dienas į 
Napos vynuogyną pervežė drabužius, knygas, plokšteles, vieną 
kitą senovinį baldą ir savo neįkainojamas kolekcijas. Tikėjo- 

si persikeliąs laikinai, nes Markas akimis ganė tą žemę ir tik 
laukė patogios progos ją atimti, jeigu neatsitiktų kas nors neti- 
kėta - staigi mirtis ištiktų Filipą ir Florą Kelerius, bet tai buvo 
tolima tikimybė: jo tėvai niekam nepadarys tokios malonės, o 
juo labiau jam. Tad nusiteikė džiaugtis gyvenimu Napoje kiek 
įmanoma ir nesirūpinti rytojumi: tai buvo vienintelis turtas, 
kurį troško išsaugoti labiau nei paveikslus, nefritus, porcelianą 
ir kontrabandinius senovės indėnų dirbinius. 

Tą vasario savaitę Napoje buvo penkiolika laipsnių šilčiau 
nei San Fransiske, dienos buvo šiltos, naktys vėsios, akvarele 
nulietu dangumi plaukė įspūdingi debesys, kvepėjo snaudžian- 
čios dirvos humusu, vynuogynai ruošėsi pavasariop mesti 
lapus, laukuose vyravo skaisti žydinčių garstyčių gelsvuma. 
Nieko neišmanydamas nei apie žemdirbystę, nei apie vynuogi- 
ninkystę, Alenas vis dėlto mėgo žemę, savo nuosavybę: vaikš- 
čiodavo tarp tiesiomis virtinėmis susodintų vynuogienojų ei- 
lių, apžiūrinėdamas krūmus, rinkdavo glėbius laukinių gėlių, 
tikrindavo savo mažytę vyninę, skaičiuodamas ir perskaičiuo- 
damas dėžes ir butelius, mokėsi iš negausių darbininkų genėti 
vynuogienojus. Tai buvo klajūnai meksikiečiai, iš kartos į kartą 
dirbantys žemę, genėdavo sparčiai, tiksliai ir apdairiai, žinoda- 
mi, kaip dera retinti vainiką ir kokius ūglius palikti. 

Alenas būtų viską atidavęs, kad tik galėtų išsaugoti palai- 
mingąją valdą, bet, išpardavęs visus meno kūrinius ir kolek- 
cijas, vargu ar padengtų kreditinių kortelių skolas, kurių pa- 
lūkanos augo lupikautojo tempais. Būtų neįmanoma apginti 
vynuogyno nuo godaus brolio: pasigviešęs ko nors, Markas 
atkakliai siekdavo tikslo. Jo draugė Ženevjeva van Haut, pa- 
tyrusi apie jo bėdas, pasiūlė susirasti kapitalistų kompanionų 
ir vynuogyną paversti pelningu verslu, bet Alenas buvo linkęs 
verčiau atiduoti jį Markui: taip bent atiteksiąs giminei, o ne 

svetimų žmonių malonei. Svarstydavo, ką darysiąs jo netekęs, 
kur gyvensiąs. Buvo pasibodėjęs San Fransisku, amžinai tais 
pačiais veidais, tomis pačiomis šventėmis, tais pačiais išvėsu- 
siais sąmojais ir lėkštais pokalbiais, niekas nedomino jo tame 
mieste, išskyrus kultūrinį gyvenimą, kurio neketino atsižadė- 
ti. Puoselėjo miglotą viltį gyventi kukliame name, viename iš 
ramių Napos slėnio miestelių, pavyzdžiui, Santa Helenoje, ir 
dirbti, nors mintis pirmą kartą per penkiasdešimt penkerius 
metus ieškoti darbo atrodė juokinga. Kuo galėtų dirbti? Žinios 
ir talentai, taip šlovinami salonuose, netiko pragyvenimui užsi- 
dirbti, jis negebėtų laikytis darbotvarkės ar vykdyti nurodymų, 
nepripažino valdžios, atsakydavo lengvabūdiškai, apie tai šne- 
kinamas. „Vesk mane, Alenai. Mano amžiaus moteriai labiau 
dera sutuoktinis nei išlaikytinis, - kartą kvatodama pasiūlė 
Ženevjeva, jiems kalbant telefonu. „Ar tai būtų atvira santuoka, 
ar monogamija? - paklausė Alenas, mąstydamas apie Indianą 
Džekson. „Daugeriopa, savaime suprantama!“ - atsakė ji. 

Toje viloje storomis moliūgų spalvos sienomis ir spalvotomis 
keraminėmis plytelėmis išklotomis grindimis Alenas mėgavosi 
vienuolyno ramybe, miegojo be migdomųjų, turėjo užtektinai 
laiko gludinti mintis, užuot beprasmiškai straksėjęs nuo vieno 
dalyko prie kito. Dengtoje verandoje atsisėdęs į pintą krėslą, 
žvilgsniu klaidžiodamas po apvalainas kalvas ir neapžvelgiamus 
vynuogynus, su taure rankoje ir tarnaitės Marijos šunimi prie 
kojų, Alenas Keleris padarė svarbiausią gyvenimo sprendimą, 
prie kurio ėjo kelias savaites ir tikrovėje, ir sapne, protui įnirtin- 
gai grumiantis su jausmais. Kelis kartus surinko Indianos tele- 
fono numerį, bet negavo atsakymo ir tarė sau, kad ji tikriausiai 
vėl pametė mobilųjį, trečiąsyk per pastaruosius šešis mėnesius. 


Ištuštino taurę ir pareiškė Marijai važiuojąs į miestą. 

Po valandos ir dvidešimties minučių palikęs savo Lexus Sąjun- 
gos aikštės požeminėje automobilių stovėjimo aikštelėje, Ke- 
leris nuėjo kelis šimtus metrų iki Bulgari juvelyrinės parduo- 
tuvės. Jis negalėjo suvokti, kuo žavi diduma brangenybių, itin 
vertingų, todėl saugomų seifuose, dešimčia metų pasendinan- 
čių jas seginčias moteris. Ženevjeva van Haut pirkdavo brange- 
nybes kaip investiciją galvodama, kad, artimiausiu metu ištikus 
kataklizmui, vertę išsaugosią tik deimantai ir auksas, bet labai 
retai jas nešiodavo: jos gulėjo Šveicarijos banko seife, o ji puoš- 
davosi padirbiniais. Kartą drauge su ja Manhatane Penktajame 
aveniu užėjęs į Bulgari parduotuvę, jis grožėjosi dizainu, drą- 
siais brangakmenių deriniais ir meistrišku juvelyrų darbu, bet 
San Fransiske niekada nebuvo užsukęs į juvelyrinę. Iš išvaiz- 
dos atpažįstantis klientų visuomeninę padėtį apsaugininkas 
mandagiai jį įleido, nekreipdamas dėmesio į nevalyvą apdarą 
ir purvu apskretusius batus. Aptarnavo šviesiaplaukė moteris 
juoda suknele ir profesionaliu makiažu. 

— Pageidaučiau nepakartojamo žiedo, - tarė Keleris, nežiū- 
rėdamas į vitrinose išdėstytas prekes. 

— Su deimantais? 

- Jokių deimantų. Ji įsitikinusi, kad jie aplaistyti afrikiečių 
krauju. 

— Mūsų deimantai sertifikuoti ir gauti iš kitur. 

— Pabandykite jai paaiškinti, - atvertė Keleris. 

Pardavėja, kaip ir apsaugininkas prie durų, greitai įvertino 
kliento socialinę padėtį, paprašė luktelėti ir dingo už durų, pas- 
kui grįžo nešina baltu šilku aptrauktu juodu padėklu, ant kurio 
gulėjo žiedas su apvalaina akimi, nuostabus savo paprastumu, 
Keleriui primenantis griežto stiliaus senovės romėnų papuošalus. 

- Šis žiedas yra iš senovinės kolekcijos, nieko panašaus ne- 
rastumėte šiuolaikinėse kolekcijose. Tai Brazilijos akvamarinas, 
kabošonas, labai retai taip šlifuojamas, įsodintas į 24 karatų ma- 
tinį auksą. Savaime suprantama, turime kur kas vertingesnių 
brangakmenių, pone, bet, mano akimis žiūrint, jis nepakartoja- 
mas, nieko geresnio negalėčiau jums parodyti, - tarė pardavėja. 

Keleris suvokė, kad daro nepataisomą klaidą, už kurią 
Markas įmanytų jį nukryžiuoti, tačiau, tą dailų dirbinį įverti- 
nęs kolekcininko žvilgsniu, nebenorėjo žiūrėti kitų. Vienas jo 
kolekcijos Botero paveikslų parduodamas Niujorke, galėsiąs 
apmokėti dalį skolų, bet širdžiai neįsakysi. 

— Jūsų tiesa, jis nepakartojamas. Perku, nors šis žiedas per- 
nelyg brangus tokiam nuskurdusiam pleibojui kaip aš ir per- 
nelyg subtilus tokiai moteriai kaip ji, neskiriančiai Bulgari nuo 
bižuterijos. 

- Jei pageidaujate išsimokėtinai... 

— Man jis reikalingas šiandien. Kam gi tada naudojamos 
kreditinės kortelės? - kuo maloniausiai šypsodamas atsakė Ke- 
leris. 

Laiko turėjo užtektinai, o taksi pasigauti buvo beveik ne- 
įmanoma, tad linksma širdimi patraukė pėsčias į Nort Bičą, 
mėgaudamasis veidą glamonėjančiu vėsiu vėju. Įeidamas į Ro- 
sinio kavinę, meldė Dievą, kad nebūtų Denio DAndželo, bet 
šis pasitiko jį be saiko reikšdamas pagarbą ir atsiprašinėdamas, 
kad privėmė jo Lexus. 

— Nereikia prisiminti to, kas atsitiko pernai, Deni, - atsilie- 
pė Alenas, stengdamasis ištrūkti iš jo glėbio. 

- Prašykite, ko norite, pone Keleri, aš vaišinu, - kone šauk- 
damas pareiškė Denis. - Niekada negalėsiu atsilyginti už tai, 
ką man padarėte. 

- Gali atsilyginti jau dabar, Deni. Pasiprašyk išleidžiamas 
penkioms minutėms ir nubėk pakviesti Indianos. Manding, ji 

bus pametusi mobilųjį. Pasakyk, kad vienam žmogui jos labai 
prireikė, tik nesakyk, jog tai aš. 

Denis, geraširdis žmogus, jau buvo atleidęs Indianai už 
„Narcizo“ klube patirtą gėdą, nes po dviejų dienų ji atėjo drau- 
ge su Rajanu Mileriu atsiprašyti, kad sugadino jam sėkmingą 
vakarą. Atleido ir šaunuoliui „jūrų ruoniui“, bet, naudodamasis 
proga, pamokė, kad, bijodami prisipažinti esą homoseksualai, 
tą baimę žmonės paprastai dangsto homofobija, ir kad karei- 
viška draugystė pasižymi erotinėmis savybėmis: kariai labai ar- 
timi tiek dvasiškai, tiek fiziškai, susaistyti meilės ir ištikimybės 
ryšiais, šlovina vyriškumą ir nepripažįsta moterų. Kitokiomis 
aplinkybėmis Mileris būtų aplamdęs jam šonus už tai, kad šis 
suabejojo jo vyriškumu, bet nuolankiai susitaikė su pažemini- 
mu, nes nuo muštynių klube dar skaudėjo visą kūną, be to, po 
anoniminių alkoholikų susirinkimo jautėsi palaužtas. 

Nutaisęs sąmokslininko miną, DAndželas iškūrė į holistinę 
kliniką ir veikiai grįžęs pranešė Keleriui, kad Indiana ateisianti, 
kai tik užbaigsianti paskutinį seansą. Atnešė jam puodelį airiš- 
kos kavos ir milžinišką sumuštinį, kurį šis godžiai kibo valgyti, 
nors ir nebuvo užsisakęs. Po dvidešimties minučių Alenas Ke- 
leris išvydo Indianą einant skersai gatvės su darbiniu chalatu, 
klumpaitėmis, į uodegą surištais plaukais ir iš susijaudinimo 
pristigo jėgų pasikelti nuo kėdės. Ji atrodė kur kas gražesnė nei 
anksčiau, įraudusi, spindinti, tikras ankstyvojo pavasario gūsis. 
Įėjusi į vidų ir jį pamačiusi, susvyravo, buvo jau besitraukianti 
atgal, bet Denis griebė jai už rankos ir atvedė prie Kelerio sta- 
liuko - tik tada šis pajėgė atsistoti ant kojų. Pasodinęs Indianą, 
Denis paėjėjo į šalį, kad jie jaustųsi nevaržomi, bet ne per to- 
liausiai, kad girdėtų, ką juodu šneka. 

— Kaip laikaisi, Alenai? Atrodai sublogęs, - pasisveikino ji 
atsainiu tonu. 

— Sirgau, bet dabar jaučiuosi gerai kaip niekad. 

Tuo metu į kavinę įkandin Indianos įėjo Garis Bransvikas, 
paskutinis antradienio pacientas, ketindamas ją pakviesti pie- 
tų, bet, išvydęs sėdint su kitu vyru, sutrikęs sustojo. Pasinaudo- 
damas ta proga, Denis nuvedė jį prie kito stalelio ir pakuždėjo 
į ausį, kad paliktų juos ramybėje - juk aišku kaip diena, jog tai 
meilės pasimatymas. 

— Kuo galėčiau tau padėti? - paklausė Indiana Kelerį. 

— Daug kuo. Pavyzdžiui, galėtum pakeisti mano gyvenimą. 
Padėti pasikeisti man pačiam, išversti mane kaip puskojinę. 

Ji nepatikliai pašnairavo į jį, o jis tuo metu naršė po kišenes 
ieškodamas Bulgari dėžutės, pagaliau išmeškeriojęs nedrąsiai 
kaip moksleivis padėjo ant staliuko. 

— Ar tekėtum, Indi, už vargšo senio? - paklausė neatpažin- 
damas savo balso ir springdamas paskubomis papasakojo, kas 
atsitiko pastaruoju metu, pareiškė, kad džiaugiasi viską prara- 
dęs, na, ne viską, dar turįs užtektinai, badu neteksią mirti, bet 
šiuo metu išgyvenąs sunkiausią krizę, o krizė, pasak kinų, - tai 
ir grėsmė, ir proga, ir jam tai puikiausias šansas pradėti viską iš 
naujo ir gyventi su ja, vienintele meile, kaip jis to nesupratęs, 
kai tik su ja susipažinęs? Paskutinis kvailys, nebegalįs taip gy- 
venti, pasibodėjęs būtimi ir savimi, savo egoizmu ir apdairumu. 
Jis pasikeisiąs, pažadėjo, bet ji turinti padėti, pats vienas nesu- 
gebėsiąs, juodu jau investavę ketverius metus į savo santykius, 
negi dabar leisią, kad viskas nueitų vėjais? Jie nusipirksią namelį 
Santa Helenoje, netoli Kalistogos šaltinių, tai ideali vieta atsidėti 
aromaterapijai, gyvensią gamtos prieglobstyje, auginsią šunis, tai 
kur kas protingiau, nei auginti žirgus. Ir dėstė toliau, išliedamas 
viską, ką turėjo širdyje, masindamas tuo, ką darysią drauge, ir 
prašydamas atleidimo, ir melsdamas: tekėk už manęs jau rytoj. 

Palinkusi į priekį, Indiana ištiesė ranką per stalą ir delnu 
uždengė jam burną. 

— Ar esi tuo tikras, Alenai? 

— Kaip gyvas dar niekad nesu buvęs toks tikras! 

— O aš nesu tikra. Prieš mėnesį būčiau sutikusi nedvejoda- 
ma, bet dabar turiu nemažai abejonių. Atsitiko tai, kas man... 

— Ir man! - pertraukė ją Keleris. - Kažkokia versmė atsivėrė 
krūtinėje, širdyje, užtvindė nuostabia, gaivališka jėga. Negaliu 
paaiškinti, ką jaučiu, esu pilnas energijos, galiu įveikti bet ko- 
kias kliūtis. Pradėsiu viską iš naujo ir ryžtingai Žengsiu į priekį. 
Esu kaip niekad kupinas gyvybinių galių! Jau nebegaliu trauk- 
tis, Indiana, šiandien pirmoji mano naujo gyvenimo diena. 

— Nežinia, ar rimtai šneki, Alenai. 

— Visiškai rimtai, nėmaž nejuokauju, Indi, gryna teisybė 
kaip sentimentaliame romane. Aš dievinu tave, brangioji, my- 
liu tik tave vieną, Ženevjeva man nė kiek nerūpi, prisiekiu tau 
visa kuo, kas man švenčiausia. 

- Turiu omeny ne ją, o mus. Kas mus sieja, Alenai? 

— Meilė, kas dar galėtų mus sieti! 

— Man reikia pagalvoti. 

— Ar ilgai? Man penkiasdešimt penkeri, aš neturiu laiko, 
bet, jeigu to nori, lauksiu. Dieną? Dvi? Patikėk manimi, ne- 
nusivilsi. Galėtume nuvažiuoti į vynuogyną, jis dar mano, 
nors neilgam. Uždaryk kelioms dienoms savo kabinetą, ir va- 
Žiuojam. 

— O mano pacientai? 

— Dėl Dievo meilės, niekas nenumirs pasigedęs magnetų ar 
aromaterapijos! Atsiprašau, nenorėjau tavęs įžeisti, žinau, kad 
tavo darbas labai svarbus, bet juk gali išvykti kelias dienas atos- 
togų! Aš taip stengsiuosi pavergti tavo širdį, Indi, jog tu pati 
imsi mane melsti, kad tave vesčiau, - nusišypsojo Keleris. 

- Jeigu tai atsitiks, tuomet galėsi man įteikti šią dovaną, — 
atsakė Indiana ir grąžino Bulgari dėžutę, jos nė neatvožusi. 


KOVAS 


Denktadienis, 2 


Amanda laukė tėvo mažyčiame jo padėjėjos kabinete, kurio 
sienos buvo nuklijuotos nuotraukomis: Petra Hor su baltu ki- 
mono ir juodu diržu Rytų dvikovų varžybose. Pusantro metro 
ūgio ir keturiasdešimt aštuonių kilogramų svorio moteris pa- 
jėgdavo pakelti dvigubai aukštesnį vyrą ir sviesti jį tolyn. Dirb- 
dama žmogžudysčių skyriuje turėjo ne vieną progą panaudoti 
savo gebėjimus, bet labiausiai jie pravertė ginantis kalėjimo 
kieme, kur muštynės būdavo tokios pat žiaurios kaip ir vyrų 
kalėjimuose. Būdama dvidešimties metų, atliko Reičelės Rozen 
skirtą dvigubą bausmę ir trisdešimt mėnesių motociklu kla- 
jojo po šalį. Tų begalinių klajonių metu ji galutinai prarado 
viltį išsivaduoti nuo sunkaus palikimo: beglobės vaikystės ir 
paauglystės tarp nusikaltėlių. Vienintelis tikras dalykas klajo- 
jant buvo Rytų dvikovų gebėjimai, pravartūs ir savigynai, ir 
pragyvenimui. 

Atvykusi į kokį nors miestelį, Petra ieškodavo baro, tikra, 
kad jis turi būti, nors ir koks skurdus būtų buvęs užkampis, 
ir, užsisakiusi skardinę alaus, stengdavosi kuo ilgiau pratęsti 
malonumą. Netrukus prieidavo vienas ar keli vyrai su nedvi- 
prasmišku pasiūlymu ir, jei nepasitaikydavo išties neatremia- 
mas, - o tokių kartais pasitaikydavo, - atšaudavo, kad ji les- 

bietė, paskui augaločiausiąjį iškviesdavo į grumtynes. Taisyklės 
būdavo paprastos: viskas leistina, tik nevalia naudoti ginklo. 
Susidarydavo būrelis, sukirsdavo lažybų ir išeidavo į kiemą 
arba kokį nuošalesnį skersgatvį, kur, vyrams kvatojant, Petra 
nusivilkdavo odinę striukę, pamankštindavo vaikiškas rankas 
ir kojas ir pareikšdavo, kad metas pradėti kovą. Šypsodamas ir 
pasikliaudamas savimi vyras, būdavo, iš pradžių juokais bando 
ją parblokšti, kol pagaliau susivokia, kad ji vedžioja jį už no- 
sies ir kaip žebenkštis išsprūsta jam iš rankų. Tuomet, netekęs 
kantrybės, įsiutintas žiūrovų pašaipų, jau rimtai ją puola, pasi- 
ryžęs partrenkti vienu kumščio smūgiu. Nusiteikusi sąžiningai 
palinksminti žiūrovus, Petra kurį laiką dar žaidžia su prieši- 
ninku, stengdamasi išvengti jo smūgių, kol pagaliau visiškai jį 
išvarginusi, apkvaitusį iš pykčio, pasruvusį prakaitu parverčia 
ant žemės, panaudojusi vieną iš savo triukų, kad jis įsibėgėjęs 
visu svoriu Žlegtelėtų ant žemės. Visiems pagarbiai nuščiuvus 
iš nuostabos, pasiima per lažybas laimėtus pinigus, apsivelka 
striukę, užsideda šalmą ir išdidžiai išrūksta motociklu, kol pa- 
žemintas nugalėtasis dar nespėjo atsikvošėti ir nešoko vytis. 
Per vieną kovą išlošdavo du ar tris šimtus dolerių, kurių užtek- 
davo porai savaičių. 

Į San Fransiską grįžo, ant užpakalinės motociklo sėdynės 
vežina naujai iškeptu vyru, romiu, išvaizdžiu narkomanu, apsi- 
gyveno su juo pensione ir griebėsi pirmo pasitaikiusio darbo, 
o jis parke brunzgino gitarą, kleisdamas jos uždirbtus pinigus. 
Buvo dvidešimt ketverių, kai vyras ją metė, ir dvidešimt penke- 
rių, kai įsidarbino policijos skyriuje, nugalėjusi Bobą Martiną 
klajonių metais ištobulintu metodu. 

Tai atsitiko Camelot bare, kur po darbo rinkdavosi polici- 
ninkai atsipūsti ir išgerti ko nors stipresnio, lankytojai beveik 
visada būdavo tie patys, tad naujas veidas iškart patraukdavo 

dėmesį, juo labiau tokia išpuikusi mergina. Barmenas nepati- 
kėjo, kad ji pilnametė, ir, prieš paduodamas alų, pareikalavo 
tapatybės pažymėjimo. Griebusi butelį, Petra atsigręžė į Mar- 
tiną ir kitus, kritiškai nužvelgusius ją nuo galvos iki kojų. „Ko 
spoksot? Gal norit iš manęs ko nors pirkti?“ - paklausė. Galų 
gale pasisiūlė susigrumti, pasak jos, su pačiu šauniausiu, ir visi 
vienbalsiai išrinko Bobą Martiną, bet, baimindamiesi dėl savo 
tarnybos, atsisakė eiti įstatymo draudžiamų lažybų, tad ji suti- 
ko rodyti savo gebėjimus grynai iš meilės sportui. Bobas Mar- 
tinas nė kiek neįsižeidė pralaimėjęs ir praleido pro ausis drau- 
gų pašaipas, priešingai, pasikėlęs nuo grindų, pasitaisė kelnes, 
pirštais susibraukė plaukus, nuoširdžiai pasveikino merginą, 
paspausdamas jai ranką, ir pasiūlė darbą. Taip prasidėjo Petros 
Hor sėslusis gyvenimas. 

— Gal tėtis turi romaną su Ajane? - pasiteiravo Amanda. 

— Iš kur aš žinau! Jo paties pasiklausk. 

- Jis neigia, bet jam sublizga akys, kai tik apie ją užsimena. 
Ajanė man patinka labiau nei lenkė, nors nemanau, kad tiktų 
man į pamotes. Ar pažįsti ją“ 

— Buvo čia atėjusi kelis kartus duoti parodymų, graži, kas 
be ko, bet protas neneša, ką tavo tėtis su ja darytų. Ajanė mėgs- 
ta brangius daiktus, be to, labai tvirto būdo. Tavo tėčiui reikia 
paprastos moters, kuri jį mylėtų ir nekvaršintų jam galvos. 

— Tokios kaip tu? 

— Neįžūlauk. Mano santykiai su inspektoriumi grynai pro- 
fesinio pobūdžio. 

— Užjaučiu! Man nė motais, Petra, ar būsi mano pamotė, ar 
ne. Pakeiskim plokštelę. Ar kalbėjai su Ingrida Dan? 

— Kalbėjau, bet kas iš to? Tavo tėtis sudirbtų ją į miltus, jei- 
gu ji leistų tau stebėti skrodimą. 

— O kodėl turėtume jam tai sakyti? 

- Nevelk manęs į tuos reikalus, pati tarkis su Ingrida. 

- Bent jau galėtum man parodyti Ričardo Aštono ir Reiče- 
lės Rozen skrodimo protokolus. 

- Tavo senelis juos matė. 

— Jis dažnai pražiūri tai, kas svarbiausia, norėčiau pamatyti 
juos savo akimis. Ar bus atliekami DNR tyrimai? 

— Tik Aštonui. Jeigu vaikai sugebėtų įrodyti, kad Ajanė nu- 
žudė vyrą, galėtų gvieštis į pinigus. Na, o Rozen, pasirodo, tu- 
rėjo tris šimtus tūkstančių dolerių santaupų, bet užrašė juos ne 
sūnui, o angelams sargams. 

— Kas jie tokie? 

— Tai ne pelno organizacija. Savanoriai, jie budi gatvėse, 
stengdamiesi užkardyti nusikaltimus, man regis, visa tai pra- 
sidėjo Niujorke aštuntojo dešimtmečio pabaigoje, kai miestas 
garsėjo nesaugumu. Jie padeda policijai, dėvi uniformą, rau- 
doną švarką ir beretę, turi teisę sulaikyti įtariamuosius, bet ne- 
nešioja ginklo. Dabar tų angelų sargų esama įvairiose šalyse, 
ir, be budėjimo, jie vykdo jaunimo auklėjimo ir nusikaltimų 
prevencijos programas. 

— Nieko nuostabaus, kad teisėja remia su nusikalstamumu 
kovojančią draugiją, - pareiškė Amanda. 

— Taip, bet sūnus nusivylęs. Jam skaudu ne tiek dėl motinos 
netekties, kiek dėl prarasto palikimo. Beje, jis turi alibi, buvo 
išvykęs su reikalais visai savaitei, mes patikrinome. 

— Gal pasamdė žudiką. Juk jie nesutarė, ar ne? 

- Tokių dalykų pasitaiko Italijoje, Amanda. Kalifornijoje 
niekas nežudo motinos, jei su ja nesutaria. Na, o Konstantams 
degiklių išdegintos vietos iš pirmo žvilgsnio atrodo bereikš- 
mės, bet nuotraukoje matyti raidės. 

— Kokios raidės? 


- Fir A. Dar neišsiaiškinome, ką tai galėtų reikšti. 

— Reikia išsiaiškinti, Petra. Kiekvienu atveju žudikas palie- 
ka ženklą arba žinią. Jau prieš dešimtį dienų sakiau tėčiui, bet 
jis neima į galvą: čia veikia serijinis žudikas. 

- Ima, Amanda, ima. Visam skyriui įsakyta ieškoti visų tų 
nusikaltimų sąsajų. 


Sekmadienis, 4 


Kiekvieną pirmą mėnesio sekmadienį, nors tą savaitgalį ir tu- 
rėtų praleisti pas tėvą, Amanda skirdavo vieną valandą primi- 
tyviai motinos buhalterijai tvarkyti. Indianos skreitinis kom- 
piuteris buvo šešerių metų, jau seniai reikėjo jį atnaujinti arba 
pirkti kitą, bet motina laikė jį kaip ir amuletu, pasiryžusi juo 
naudotis, kol užges savaime, nors visai neseniai juo bodėjosi. 
Ekrane nei iš šio, nei iš to išlįsdavo sueities ir kankinimų sce- 
nos, nuogi kūnai, šėlsmas, kančios - iš pažiūros nieko malo- 
naus. Indiana beregint išjungdavo tuos gėdingus vaizdus, bet 
viskas prasidėdavo iš naujo, ir galiausiai tą iškrypėlį, apsigy- 
venusį standžiajame diske arba įsmunkantį pro langą ir įsiter- 
piantį į kompiuterio programas, pavadino markizu de Sadu. 
Amanda, nuo dvylikos metų apsiėmusi su palūkininko 
kruopštumu tvarkyti sąskaitas, pirmoji suprato, kad motinos 
honorarų vos užtenka gyventi kukliai kaip vienuolei. Pacientų 
gydymas buvo ilgas procesas, sunkė Indianos jėgas ir išteklius, 
bet ji nebūtų iškeitusi jo į jokį kitą amatą; tiesą pasakius, laikė 
jį ne darbu, o apaštalavimu. Jos tikslas buvo ligonių sveikata, o 
ne pajamos, ji nebuvo vartotoja tikrąja to žodžio prasme, ten- 
kinosi mažu, laimę apibrėždama paprastais žodžiais: „Šiandien 
gerai, rytoj irgi neblogai, vadinasi, gyvename gerai.“ Dukteriai 
nusibodo kartoti, kad ji turėtų pakelti kainą, - nelegalus imi- 


281 


ISABEL ALL ENDE 


grantas, skindamas apelsinus, per valandą uždirbąs daugiau 
negu ji, - nes galų gale ji suprato, kad motina Dievo įgaliota 
maldyti artimųjų kančias ir privalo vykdyti Jo valią, kitaip sa- 
kant, galėtų praturtėti tik tuo atveju, jeigu susirastų geradarį 
arba ištekėtų už tokio turčiaus kaip Keleris. Amanda tvirtino, 
kad jau verčiau gyvensianti skurde. 

Nors ir netikėdama, kad kasdieniame gyvenime galėtų 
veiksmingai padėti maldos, mergina kreipėsi į močiutę Enkar- 
nasjoną, tiesiogiai susisiekiančią su šv. Judu Tadu, idant paša- 
lintų Kelerį iš motinos gyvenimo. Šventasis Judas darė stebu- 
klus už tvirtą kainą, atsiskaitant arba grynaisiais šventykloje 
Bušo gatvėje, arba paštu siunčiamu čekiu. Kai donja Enkarnas- 
jona paprašė jo pagalbos, žurnale pasirodė straipsnis, Indianai 
kainavęs marias ašarų, ir Amanda tikėjosi amžinai išsivadavusi 
nuo to žmogaus, vietoj kurio radosi Rajanas Mileris, bet viltis 
išblėso motinai su buvusiu meilužiu pasprukus į Napą. Močiu- 
tė turėjo pradėti naujas derybas su šventuoju. 

Donjos Enkarnasjonos nuomone, skyrybos buvo nuodėmė, 
o Indianos ir jos sūnaus Bobo atveju - beprasmė nuodėmė, 
nes, turėdami bent krislelį geros valios, būtų galėję gyventi, 
kaip Dievas įsako. Apskritai juodu mylėjo vienas kitą, nes nei 
vienas, nei kitas neieškojo sau poros, ir ji tikėjosi, kad netrukus 
jie ateis į protą ir vėl gyvens drauge. Ji smerkė Bobą, draugau- 
jantį su abejotinos doros moterimis, vyrams toli iki tobulybės, 
bet negebėjo susitaikyti su tuo, kad Indiana galėtų užmegzti 
nesantuokinius santykius su vyrais nesibaimindama susitepti 
gero vardo ir nepatekti į dangų. Kelerius metus artimieji susi- 
tarę slėpė nuo jos, kad Indiana bendrauja su Alenu Keleriu, kol 
pagaliau Amanda, be reikalo atvėrusi širdį, viską jai išpasakojo. 
Moterį apėmė toks neregėtas pasibaisėjimas, kad ji negalėjo at- 
sigauti kelias savaites, kol pagaliau matriarchės širdis įveikė ka- 


282 


Žaidimas su mirtimi 


talikės priekaištus ir ji vėl priėmė Indianą po savo sparnu, nes, 
pasak jos, klysti žmogiška, o atleisti dieviška. Ji mylėjo marčią, 
nors tos jaunos moters gyvenime daug kas atrodė taisytina: 
ne tik Amandos auklėjimas, jos drabužiai ir šukuosena, o ir 
darbas, jos nuomone, pagoniškas, ir net apstatymas. Vietoj jos 
siūlomų stilingų baldų Indiana užgriozdė butą stalais, lentyno- 
mis ir spintomis, mėgintuvėliais, svarstyklėmis, piltuvėliais, pi- 
petėmis ir šimtais įvairiausio dydžio buteliukų, į kuriuos pilstė 
nežinomus skysčius, kai kuriuos atvežtus iš tokių pavojingų ša- 
lių kaip Iranas ir Kinija. Jos būstas priminė slaptą laboratoriją, 
kokias rodo per televiziją, kur gaminami narkotikai. Į buvusios 
marčios duris ne kartą beldėsi policija, sunerimusi dėl ore jau- 
čiamo stipraus kvapo, koks dvelkia nuo mirusios šventosios. 
Dukraitė prisiprašė Bleiką Džeksoną - koks paslaugus žmo- 
gus! - lentynose įrengti stovus, kad, įvykus žemės drebėjimui, 
neišsipiltų eteriniai aliejai ir neapnuodytų motinos ir kaimynų. 
Tai atsitiko po to, kai japonų erotinių apsakymų knygoje ji per- 
skaitė, kad viena XV amžiaus kurtizanė kvepalais nunuodijo 
neištikimą meilužį. Donjos Enkarnasjonos nuomone, kas nors 
turėtų žiūrėti, ką skaito jo dukraitė. 


Amanda šlovino genetinio paveldimumo dėsnius, nes jos mo- 
tinos gydomoji galia nebuvo paveldima. Ji puoselėjo kitus atei- 
ties planus, ketino studijuoti branduolinę fiziką ar ką nors pa- 
našaus, padaryti karjerą, gyventi pasiturimai ir drauge vykdyti 
moralinę priedermę išlaikyti motiną ir senelį, kurie, jos apskai- 
čiavimu, tuomet būtų seniai - atitinkamai keturiasdešimties ir 
septyniasdešimties metų. 

Jos motina pinigų leido nedaug, važinėjo dviračiu, du- 
kart per metus virtuvinėmis žirklėmis pati kirposi plaukus ir 

rengėsi dėvėtais drabužiais, nes niekas nekreipė dėmesio į jos 
apdarus, jos žodžiais tariant, bet tai buvo netiesa, nes Alenui 
Keleriui labai rūpėjo, kaip ji rengiasi. Nepaisant saikingumo, į 
mėnesio pabaigą Indianai visada pritrūkdavo pinigų ir, bėdos 
ištiktai, tekdavo kreiptis į tėvą arba buvusį vyrą. Amandai tai 
atrodydavo normalu, nes jie priklausė tai pačiai giminei, bet ji 
piktindavosi, kai į pagalbą atskubėdavo Rajanas Mileris, kaip 
tai dažnai atsitikdavo. Mileris, bet ne Keleris, nes, pasak mo- 
tinos, meilužis, nors ir koks dosnus jis būtų, galų gale skolas 
atsiima malonėmis. 

Vienintelis daugiau ar mažiau pelningas dalykas India- 
nos sąskaitose buvo aromaterapija. Ji pagarsėjo savo eteriniais 
aliejais, kuriuos pirkdavo didmenomis, supilstydavo į tam- 
saus stiklo buteliukus su gražiomis etiketėmis ir pardavinėjo 
juos Kalifornijoje ir kitose valstijose. Amanda padėdavo juos 
pilstyti ir reklamavo internete. Indiana laikėsi nuomonės, kad 
aromaterapija - subtilus menas, kuriuo užsiimti dera atsargiai, 
pirmiausia būtina ištirti kiekvieno Žmogaus negalias ir po- 
reikius ir tik tada kiekvienu atveju numatyti tam tikrą aliejų 
derinį, bet Amanda jai bandė paaiškinti, jog ekonominiu po- 
žiūriu toks smulkmeniškumas neturi pagrindo. Ji siūlė kaupti 
lėšas brangiai žaliavai pirkti aromaterapijos priemonėmis pre- 
kiaujant viešbučiuose ir prabangiuose grožio centruose, kurie 
įsigydavo labiausiai paplitusius aliejus ir naudodavo po lašelį 
šen bei ten, lyg tai būtų kvepalai, nesiimdami jokių atsargumo 
priemonių, nesigilindami į jų savybes ir neskaitydami instruk- 
cijų, nepaisydami Indianos perspėjimų, kad, netinkamai nau- 
dojami, gali pakenkti, pavyzdžiui, epileptikui krapų ir anyžių 
aliejus arba nimfomanei sandalo ir jazminų aliejus. Duktė ją 
ramino, kad dėl to nesą ko jaudintis: pagal gyventojų skaičių 
epileptikų ir nimfomanių procentas visai nežymus. 

Mergina galėjo išvardyti visus motinos eterinius aliejus, bet 
jos nedomino jų savybės, nes aromaterapija - aikštingas me- 
nas, O ji turėjo polinkį į tiksliuosius mokslus. Jos įsitikinimu, 
nesą užtektinai įrodymų, kad pačiuliai skatina ieškoti meilės 
nuotykių, o snapučiai sužadina kūrybingumą, kaip tvirtina 
abejotino autentiškumo senoviniai rytiečių tekstai. Apelsinžie- 
džių aliejus nenumalšindavo pykčio tėvui, o motinai levandos 
neįkvėpdavo praktiško proto, kaip būtų turėjusios. Ji naudojo 
melisas nuo drovumo, nepastebėdama jokio poveikio, o šalavi- 
jų aliejų nuo menstruacijų skausmų, bet jis veikdavo tik drauge 
su skausmą malšinančiais vaistais, gautais iš senelio vaistinės. 
Ji troško gyventi tvarkingame pasaulyje, kur viešpatauja aiškios 
taisyklės, o aromaterapija, kaip ir visi kiti motinos gydymo me- 
todai, dvelkė paslaptimi ir kėlė sumaištį. 

Kai, baigusi tvarkyti sąskaitas, jau krovėsi kuprinę, ruošda- 
masi į bendrabutį, grįžo Indiana, nešina ryšuliu nešvarių skal- 
binių, gražiai įdegusi nuo blankios, bet Napos slėnyje žiemą 
debesų negožiamos saulės. Pasitiko motiną rūškanu veidu. 

— Ko taip vėluoji, mama? 

- Atleisk, dukrele, ketinau anksčiau atvažiuoti ir tave pa- 
vaišinti, bet eismas nežmoniškas, nespėjom. Jaučiausi baisiai 
išvargusi, būtinai reikėjo pailsėti tas tris dienas. Kaip pasisekė 
sutvarkyti sąskaitas? Manding, kaip paprastai, nekokios naujie- 
nos... Eime į virtuvę, paplepėsim, noriu arbatos užsiplikyti. Dar 
anksti, iki penktos senelis tikrai neveš tavęs į koledžą. 

Ji bandė pabučiuoti dukterį, bet ši išsisuko ir, atsisėdusi 
ant grindų, mobiliuoju paskambino seneliui, kad paskubėtų. 
Indiana sėdo šalia, palaukė, kol ji baigs kalbėtis, ir suėmė jai 
veidą rankomis. 

- Na, pažiūrėk į mane, Amanda. Negali važiuot į koledžą 


su manimi susipykusi, mums reikia pasikalbėti. Skambinau 

tau trečiadienį, norėjau pasakyti, kad mudu su Alenu susitai- 
kėme ir ketiname kelias dienas praleisti Napoje. Tau čia jokia 
naujiena. 

- Jeigu ketini tekėti už Kelerio, nenoriu apie tai nė girdėti! 

- Apie vedybas kalbėti dar ankstoka, bet jeigu ryšiuos tekė- 
ti, nori ar nenori, tu pirmoji tai sužinosi. Tu man svarbiausia 
gyvenime, Amanda, aš tavęs niekada neapleisiu. 

— Galiu lažintis, kad apie Rajaną Milerį nė žodžiu Keleriui 
neužsiminei. Manai, nežinau, kad su juo gulėjai? Turėtum ge- 
riau pasirūpinti savo paštu. 

— Tu skaitei mano laiškus! 

— Tavo ar ne tavo, koks skirtumas! Galiu skaityti, ką tik no- 
riu tavo skreitiniame kompe, juk žinau tavo slaptažodį: Šaktė. 
Pati man pasakei, kaip ir seneliui, tėčiui ir visai Kalifornijai. Ži- 
nau, ką darei su Rajanu, skaičiau tavo kvailus meilės laiškučius. 
Melage! Apkvaišinai jį iliuzijomis ir pabėgai su Keleriu. Kas tu 
tokia esi? Tavimi negalima pasitikėti! Nevadink manęs geltons- 
nape, nemanyk, kad nieko nesuprantu, puikiausiai žinau, kaip 
visa tai vadinasi! 

Pirmą kartą gyvenime Indianai pašoko noras skelti jai an- 
tausį, bet ji susitvardė. Iš įpročio bandė perprasti, ką turėjo 
omeny duktė, nes žodžiai dažnai iškreipia mintį, ir, išvydusi, 
kad ji kaip nesava, paraudo sutrikusi - suvokė, jog, prieš išva- 
žiuodama su Alenu, turėjo išsiaiškinti su Rajanu, bet dingo ne- 
paisydama sudarytų savaitgalio planų. Jei būtų mylėjusi Rajaną 
taip, kaip jį tikino, ar bent jau gerbusi jį, kaip jis to buvo vertas, 
niekada nebūtų su juo taip pasielgusi, būtų nuoširdžiai su juo 
pasikalbėjusi, išdėsčiusi savo argumentus. Neišdrįso su juo su- 
sitikti teisindamasi tuo, kad turi apsispręsti, kuris vyras arčiau 
širdies, bet išrūko į Napą, nes jau buvo pasirinkusi Aleną Ke- 
lerį, su kuriuo ją siejo ketverių metų meilė. Išrūko ketindama 

išsiaiškinti padėtį ir sugrįžo su žiedu rankinuke - nusimovė jį 
išlipusi iš Kelerio automobilio, kad nepamatytų duktė. 

— Tavo teisybė, Amanda, - sutiko nuleidusi galvą. 

Stojo ilga tyla. Jiedvi sėdėjo ant grindų viena šalia kitos 
nesiliesdamos, kol pagaliau duktė pakėlė ranką ir nušluostė 
ašaras motinai nuo skruosto. Indianą vis labiau ėmė siaubas 
pagalvojus, kad turės tekėti už dukters nekenčiamo žmogaus, 
o Amanda, savo ruožtu, mąstė, jog teksią stengtis mandagiai 
elgtis su Keleriu, jeigu jis tapsiąs jos patėviu. 

Taip joms besėdint netikėtai sučirškė Amandos mobilusis. 
Skambino Kerolė Andevoter: nuo ketvirtadienio negalėdama 
susisiekti su motina, nutarė kreiptis pagalbos į dukterį. Paė- 
musi telefoną, Indiana papasakojo, kad kelias dienas ilsėjosi 
Napos vynuogyne. Įprastu verksmingu balsu Kerolė pasidžiau- 
gė, kad Indianai viskas gerai: ir meilė, ir atostogos, ir sveikata, 
svarbiausia - sveikata, ir ji nuoširdžiai palinkėjo sveikatos, nes 
be sveikatos neverta gyventi, tai ji žinanti iš patirties. Paskutinė 
jos viltis esanti radioterapija. Pasidomėjo, kaip Indiana leido 
dienas Napoje ir kaip Keleriui pavyko ją susigrąžinti po to, kas 
įvyko: tokios išdavystės neįmanoma pamiršti. Indiana pasiaiš- 
kino, lyg privalėdama, ir jos susitarė susitikti trečiadienį pusę 
septintos vakaro Rosinio kavinėje. 

- Kerolė man skambino kelis kartus, klausinėjo apie tave ir 
kone apsalo iš laimės išgirdusi, kad išvažiavai su Keleriu. Tur- 
būt ji tavo vienintelė draugė, - tarė Amanda. 

— Kodėl ji turi tavo telefono numerį? 

— Klausinėja apie Tuniukę. Keliskart buvo atėjusi jos pažiū- 
rėti. Ar senelis tau nėra sakęs? Kerolė myli kates. 

Dirmadienis, 5 


Tą sekmadienį Esmeralda dalyvavo „Riperio“ žaidime iš Oklan- 
do ligoninės, kur nuo mažens buvo gydoma kamieninėmis ląs- 
telėmis: dar vienas valingas bandymas vėl mokytis vaikščioti. 

Amanda, kaip žaidimo vedėja, surašė nuo sausio tiriamų 
penkių žmogžudysčių esamas prielaidas. Kiekvienas žaidėjas 
gavo po nuorašą, ir Šerlokas Holmsas, neginčijamos logikos 
priemonėmis išnagrinėjęs visus faktus, padarė išvadas, kitokias 
nei Abata, einanti prie jų vingiuotais ezoterinės karalystės ta- 
kais, ar pulkininkas Pedingtonas, žvelgiantis į tikrovę kariškio 
akimis, ar Esmeralda, klajūnė čigonė, kuriai nebūtina kvaršinti 
sau galvos, nes beveik viskas išaiškėja savaime, tik reikia pateikti 
tinkamus klausimus. Paaugliai laikėsi tos pačios nuomonės, kad 
nusikaltėlis tikriausiai ne ką prastesnis nei Džekas Skerdikas. 

- Pradėkime nuo „nusikaltimo, įvykdyto netinkamai pa- 
naudota beisbolo lazda“. Na, Keiblai, - paragino vedėja. 

— Jaunystėje Edas Steitonas buvo trumpai vedęs. Vėliau ne- 
pastebėta, kad būtų turėjęs santykių su moterimis, tačiau nau- 
dojosi „palydovų“ paslaugomis ir domėjosi gėjų pornografija. 
Nei mokykloje, nei visureigyje nerasta uniforminės kepurės ir 
striukės, nors automobilių stovėjimo aikštelėje buvę mokslei- 
viai matė jį išeinant ir atpažino iš uniformos. 

— Kas tie „palydovai“? - paklausė Esmeralda. 

— Du jauni puertorikiečiai, bet nė vienas jų tą vakarą netu- 
rėjo su juo pasimatymo, o ir jų alibi nepaneigiami. Liudytojai, 
buvę automobilių stovėjimo aikštelėje, nepastebėjo kito žmo- 
gaus automobilyje, kuriuo jis išvažiavo. 

— Kodėl Steitonas nevažiavo savo automobiliu? 

— Todėl, kad jų matytas žmogus - ne Steitonas, - padarė 
išvadą Šerlokas. - Žudikas apsivilko striukę, užsidėjo apsau- 

gininko kepurę ir kuo ramiausiai išėjo iš mokyklos, matant 
trims liudytojams, pamojavo jiems ranka, sėdo į automobilį, 
kuriuo buvo atvažiavęs, ir išrūko. Apsaugininkas neišėjo iš 
mokyklos, juolab kad tuo metu sporto salėje gulėjo negyvas. 
Žudikas atvyko į mokyklą tuo metu, kai stovėjimo aikštelėje 
buvo pilna automobilių, ir niekas neatkreipė į jį dėmesio, kaip 
niekur nieko įėjo pro paradines duris, pasislėpė viduje ir pa- 
laukė, kol visi išeis. 

— Užpuolė Steitoną sporto salėje, kai šis vaikščiojo po mo- 
kyklą užrakindamas duris ir įjungdamas signalizaciją. Įprasta 
strategija: užklupti iš netyčių. Paralyžiavo jį elektrošoku ir nu- 
dėjo šūviu į galvą, - pridūrė pulkininkas Pedingtonas. 

— Ar Edas Steitonas kaip nors susijęs su Arkanzaso univer- 
sitetu? - paklausė Esmeralda. 

— Ne. Inspektorius Bobas Martinas tyrė šį klausimą. Niekas 
nepažinojo Steitono nei universitete, nei „Rudųjų vilkų“ sporto 
komandose. 

- „Rudieji vilkai '? Gal tai ne sąsaja, o kodas arba žinutė, - 
pakišo mintį Abata. 

— Rudasis vilkas, canis rufus, - tai viena iš dviejų vilkų rū- 
šių, kitos rūšies vilkas, didesnis, - pilkasis. 1980 metais buvo 
paskelbta, kad rudųjų vilkų rūšis išnyko, bet, sukryžminus ke- 
lis nelaisvėje buvusius vilkus, pavyko sukurti prievaisos pro- 
gramą, dabar manoma, kad laukinėje gamtoje jų gyvena apie 
du šimtai, - pranešė Keiblas, šį klausimą išstudijavęs pernai, 
kai dukraitė susidomėjo vilkolakiais. 

- Su mūsų byla tai neturi nieko bendra, - pareiškė pulki- 
ninkas. 

- Turi, - paprieštaravo Šerlokas Holmsas. 

Žaidimo vedėja pasiūlė pereiti prie „dvigubos žmogžudystės 
su degikliu“, ir Keiblas pateikė nuotrauką, kurioje buvo matyti 

išdegintos žymės ant aukų sėdmenų: Maiklas buvo paženklintas 
raide E, o Dorisė - A. Taipgi parodė švirkštų, degiklio ir bute- 
lio su svaigalais nuotraukas ir paaiškino, kad ksanaksas, kuriuo 
buvo užmigdyti Konstantai, buvo ištirpintas pieno pakelyje. 

- Kad vaistai paveiktų, išgėrus du puodelius, viename litre 
pieno žudikas ištirpino mažų mažiausiai dešimt ar penkiolika 
tablečių. 

— Nelogiška vaistus tirpinti piene, nes paprastai jį geria vai- 
kai, o ne suaugusieji, - įsiterpė pulkininkas. 

— Vaikai buvo išvykę iškylon prie Taho ežero. Per vakarie- 
nę sutuoktiniai paprastai valgydavo sumuštinius su kumpiu 
ar sūriu ir išgerdavo po didelį puodelį tirpios kavos su pienu. 
Tai man papasakojo Henrieta Post, kaimynė, radusi jų kūnus. 
Kava nuslopina ksanakso prieskonį, - paaiškino Keiblas. 

- Vadinasi, žudikas žinojo sutuoktinių įpročius, - padarė 
išvadą Šerlokas. 

- Kaip tie svaigalai atsidūrė Konstantų šaldytuve? - paklau- 
sė Esmeralda. 

- Šioje šalyje tokios degtinės nėra. Nuo butelio buvo 
kruopščiai nuplauti pirštų atspaudai, - paaiškino Amanda. 

— Arba žudikas ėmė jį su pirštinėmis, kaip švirkštus ir degi- 
klį, vadinasi, tyčia pastatė į šaldytuvą, - tarė Šerlokas. 

— Dar viena žinutė, - pertraukė jį Abata. 

— Visiškai teisingai. 

— Vienas buvęs alkoholikas davė žinią kitam? Brajenas Ter- 
neris Maiklui Konstantui? - pasidomėjo Esmeralda. 

— Brajenui Terneriui tai būtų buvę pernelyg sudėtinga, jis - 
labai primityvus žmogėnas. Norėdamas palikti žinutę, ant la- 
vonų būtų išpylęs du butelius alaus, nebūtų ieškojęs nežinomos 
serbiškos degtinės, kad galėtų padėti ją į šaldytuvą, - pasakė 
Keiblas. 

— Manot, kad žudikas serbas? 

— Ne, Esmeralda. Bet manau, jog, šiaip ar taip, paliko mums 
ženklą, kad galėtume įminti jo tapatybę. Jis toks išpuikęs ir taip 
pasitiki savimi, kad leidžia sau prabangą žaisti su mumis, - įtū- 
žo pulkininkas. 

— Veikiau žaidžia su policija, nes mūsų nepažįsta, - patiks- 
lino Amanda. 

— Tai ir turėjau omeny. Teisingai mane supratot. 

— Nerasta jokių sąsajų tarp įtariamojo Brajeno Ternerio, įsi- 
vėlusio į muštynes su Maiklu Konstantu, ir kitų aukų. Tą naktį, 
kai žuvo psichiatras, Terneris buvo pakliuvęs į Petalumos kalė- 
jimą dėl kitų muštynių, vadinasi, jis mušeika, todėl negali būti 
mūsų įtariamasis, - pareiškė Amanda. 

- Tą naktį, kai žuvo... - suvapėjo Abata ir nutilo, iš alkio ir 
nuo vaistų neįstengdama sutelkti minčių. 

Žaidimo vedėja paaiškino, kad „elektros iškrova nužudy- 
tojo byloje“ pagrindiniai įtariamieji tebėra Ajanė ir Galangas. 
Jos tėvas apklausinėjęs asmenis, bendravusius su psichiatru 
pastarąsias dvi savaites prieš jo mirtį, ypač buvusius jo kabi- 
nete, šiuo metu tiriąs, ar nėra dingęs tazeris policininkams ar 
kitiems asmenims, turintiems teisę jį naudoti, ir ieškąs žmo- 
nių, per pastaruosius tris mėnesius pirkusius vieną ar daugiau 
tokių elektrošokų Kalifornijoje, nors žudikas galėjęs jį gauti ir 
kitokiu būdu. Psichologas kriminologas, tyręs „Stepių vilką, 
paštu atsiųstą Ajanei kartu su vyro puskojinėmis, radęs de- 
šimtį galimų pėdsakų, bet visi vedę į aklavietę, nes knyga labai 
sudėtinga, įvairiopai aiškintina. Kabinete paimta daugiau nei 
šešiasdešimt DNR bandinių, ir tik Galango DNR atitikęs įre- 
gistruotąjį, nes 2006 metais Floridoje jis kalėjęs šešis mėnesius 
už narkotikų laikymą, bet, kadangi vyriškis dirbęs Aštonų na- 
muose, savaime suprantama, visur aptikta jo atspaudų. 

- Ir galiausiai „pakaruoklės byla“: turime galutinį skrodi- 
mo protokolą. Moteris buvo nukankinta su garota, - pranešė 
žaidimo vedėja. 

— Garota - senovinis žudymo metodas, - paaiškino Peding- 
tonas. - Auka smaugiama iš lėto, kuo ilgiau pratęsiant agoniją. 
Paprastai nuteistąjį sodindavo ant suolo su basliu vietoj atkal- 
tės, pririšdavo virve, ant kaklo užnerdavo vielinę kilpą arba 
geležinį lanką ir verždavo su brūzguliu, įtaisytu ant sprando. 
Kartais iš priekio būdavo mazgas gerkloms sutraiškyti. 

— Kažkas panašaus buvo panaudota žudant Rozen: meške- 
rės valas su rutuliuku, tikriausiai mediniu, - pasakė Amanda. 

— Užnėrus garotą, budeliui labai lengva žudyti žmogų, tik 
suk brūzgulį, ir tiek, nereikia nei jėgos, nei įgūdžių. Be to, Ro- 
zen buvo apkvaišinta narkotikais, negalėjo priešintis. Net sil- 
pna moterėlė galėtų taip pasmaugti milžiną, - toliau kalbėjo 
Pedingtonas, visada pasiruošęs šiuo klausimu parodyti savo 
išmanymą. 

— Moteris... Vadinasi, galėtų būti moteris, ar ne? - pakišo 
mintį Abata. 

— Moteris tikriausiai galėtų nužudyti Steitoną, Aštoną ir 
Konstantus, bet prireiktų jėgos susidoroti su Rozen, pakelti 
kūną ir pakarti ant ventiliatoriaus, - atrėmė Amanda. 

— Nežinia. Kai tik Rozen atsidūrė ant lovos su kilpa ant ka- 
klo, reikėjo nebent kilstelėti ją, ir baigta, - tarė Pedingtonas. 

— Be to, garota smaugiama moteris buvo apkvaišinta nar- 
kotikais, todėl nesigynė. 

- Hm... Garota. Labai egzotiškas metodas... - sumurmėjo 
Šerlokas. - Aukos nubaudžiamos mirtimi. Kiekvienu atveju 
žudikas pasirenka kitokią mirties bausmę: coup-de-grūce* Stei- 


* Malonės smūgis (pranc.). 

tonui, mirtina injekcija Konstantams, elektros iškrova Aštonui, 
garota, arba kartuvės, Reičelei Rozen. 

— Jūsų manymu, tie žmonės buvo nusipelnę ypatingos mir- 
ties bausmės? - paklausė Esmeralda. 

— Tai sužinosime, kai paaiškės paskatos ir sąsajos tarp 


aukų, - atsakė Šerlokas. 


Denktadienis, O 


Pedras Alarkonas atėjo į Milerio būstą po dešimtos valandos 
vakaro, veltui bandęs susisiekti su juo telefonu. Vidurdienį 
jam paskambino Indiana, labai susirūpinusi dėl Rajano, nes iš 
vakaro buvo su juo kalbėjusi, ir pranešė, kad ketina tekėti už 
Aleno Kelerio. 

— Maniau, kad tu myli Rajaną, - tarė Alarkonas. 

- Labai myliu, jis šaunuolis, bet mudu su Alenu draugau- 
jame jau ketverius metus ir turime kai ką bendra, ko neturiu 
su Rajanu. 

— Ką tokio? 

— Apie tai nėra ko kalbėti, Pedrai. Be to, Rajanas turi su- 
sitvarkyti kai kuriuos praeities reikalus, jis dar nepasiruošęs 
rimtiems santykiams. 

- Jis man sakė, kad tu - jo pirmoji meilė. Nori tave vesti. 
Tipiška Mileriui: nutarti tokį dalyką ir nepranešti pagrindinei 
suinteresuotajai pusei. 

- Pranešė, Pedrai. Aš visa kuo kalta, neatvėriau jam širdies. 
Regis, buvo labai negera, kai nutraukiau santykius su Alenu, 
tad griebiausi Rajano kaip skęstantysis šiaudo. Praleidome ke- 
lias nuostabias savaites, bet, būdama su Rajanu, galvodavau 


apie Aleną, tai neišvengiama. 

— Lyginai juos? 

- Turbūt. Nežinau. 

— Sunku patikėti, kad Keleris galėtų turėti pirmenybę. 

— Viskas ne taip paprasta, Pedrai. Yra ir kita priežastis, bet 
Rajanui nepasakiau, nes su tuo jis neturi nieko bendra. Jis pa- 
sipiktino. Pasakė, kad Alenas mane valdo ir šokdina pagal savo 
dūdelę, kad aš nesugebu protingai apsispręsti, kad jis mane 
saugos, jog nepridaryčiau kvailysčių, ėmė rėkti, pagrasino, kad 
savaip sutvarkys šitą reikalą. Persimainė, Pedrai, tiesiog išpro- 
tėjo kaip anąsyk Denio DAndželo klube, tik tada buvo pasi- 
gėręs. Rajanas kaip ugnikalnis: ūmai išsiveržia ir prapliumpa 
kunkuliuojančia lava. 

— Ką aš turėčiau padaryti, Indiana? 

— Nuvažiuok pas jį, pasikalbėk, pabandyk atvesti į protą, 
manęs jis klausyti nenorėjo, neatsako į telefono skambučius 
nei į Žinutes. 

Alarkonas vienintelis turėjo Milerio būsto raktą, nes rūpin- 
davosi Atila, šeimininkui išvykus: jeigu jo nebūdavo vieną ar 
dvi paras, nakvodavo su šunimi būste, o jeigu šis išvažiuodavo 
ilgesniam laikui, parsivesdavo šunį į savo butą. Alarkonas pa- 
skambino kelis kartus ir, neišgirdęs atsakymo, surinko spynos 
kodą, atidarė buvusios spaustuvės duris, įlipo į milžinišką pra- 
moninį liftą ir pasikėlė į vienintelį gyvenamą pastato aukštą, 
Milerio duotu raktu atrakino sunkias metalines duris ir atsidū- 
rė erdvioje tuščioje patalpoje - savo draugo būste. 

Buvo tamsu, neišgirdo lojant šuns, niekas neatsakė į jo bal- 
są. Ant sienos užčiuopė jungiklį, uždegė šviesą ir kuo greičiau 
išjungė signalizaciją, kuri galėjo nutrenkti neprašytą svečią, ir 
stebėjimo kameras, įsijungiančias sulig menkiausiu judesiu ir 
visada veikiančias, Mileriui išėjus. Lova paklota, nė vieno ne- 
švaraus indo indaplovėje, švaru ir tvarkinga kaip vienuolyne. 

Atsisėdo ir belaukdamas ėmė sklaidyti Milerio kompiuterių 
vadovėlius. 

Po valandos, bergždžiai bandęs mobiliuoju susisiekti su 
savo draugu, Alarkonas nusileido iš automobilio pasiimti ma- 
tės ir skaitomo romano ispanų kalba ir grįžo į Milerio būstą. 
Pasiskrudino dvi duonos riekes, užsivirino vandens matei pli- 
kyti, atsisėdo į krėslą ir ėmė skaityti, šįkart pasiėmęs pagalvę 
ir Milerio elektrinę antklodę - būste buvo pasiutiškai šalta, o 
jis dar nebuvo išsigydęs nuo gripo, kamavusio nuo pat sausio 
pradžios. Vidurnaktį pavargęs užgesino šviesą ir užmigo. 

Dvidešimt penkios minutės septintos ryto Alarkonas knios- 
telėjo iš miegų, pajutęs į kaktą įremtą pistoleto tūtą. „Vos tavęs 
nenupyliau, idiote!“ Pro neužtrauktus langus smelkėsi rūškano 
ryto šviesa, ir Milerio figūra atrodė milžiniška: nuožmi žudiko 
išraiška, palinkęs pulti liemuo, abiem rankomis apgniaužtas pis- 
toletas. Toks vaizdas išblanko akimoju, kai tik Mileris atsitiesė ir 
įsikišo pistoletą į dėklą, prisegtą po odine striuke, tačiau išliko 
jo draugo atmintyje nelyginant apreiškimas. Atila stebėjo visą 
sceną prigludęs lifte, kur Mileris veikiausiai įsakė jam laukti. 

— Kur buvai, žmogau? - dėdamasis ramus, paklausė uru- 
gvajietis nerimo kupina širdimi. 

— Nedrįsk čia daugiau kojos kelti, manęs neatsiklausęs! Iš- 
jungta signalizacija ir elektra, pagalvojau, kad velniaižin kas 
atsitiko. 

— Įsibrovė rusų mafiozas arba Al Kaidos teroristas? Atsi- 
prašau, kad tave taip nuvyliau. 

- Aš nejuokauju, Pedrai. Juk žinai, kad čia laikau itin slaptą 
informaciją. Daugiau manęs taip negąsdink. 

- Niekaip negalėjau tau prisiskambinti. Ir Indiana nesuge- 
bėjo. Ji priprašė, todėl ir atvažiavau. Dar sykį tave klausiu: kur 


buvai? 

— Pasišnekėti su Keleriu. 

- Su pistoletu rankoje! Puiku. Tikiuosi, jį nudėjai. 

— Tik šiek tiek pamokiau. Kuo Indianą sužavėjo tas nus- 
murgėlis? Į tėvus jai tiktų. 

— Bet ne tėvas. 

Mileris papasakojo, kad buvo nuvažiavęs į Napos vynuo- 
gyną vyriškai pasikalbėti su Keleriu. Ištisus trejus metus ste- 
bėjęs, kaip jis elgiasi su Indiana lyg su laikina meiluže, viena iš 
daugelio, su ja beveik nesirodo, nes puikuojasi su kitomis, kad 
ir belgų barone, kurią, anot gandų, žada vesti. Kai Indiana pa- 
galiau susiėmusi ir nutraukusi su juo santykius, Keleris kelias 
savaites net nebandęs su ja susisiekti, vadinasi, tiek jam tebuvęs 
svarbus tas ryšys. 

— Kai tik sužinojo, kad ji su manimi, atrūko su žiedu siūly- 
damasis vesti - dar viena taktika laikui vilkinti. Tik per mano 
lavoną! Kaip įmanydamas ginsiu savo moterį. 

- Šiuo atveju „jūrų ruonių“ metodai gali netikti, - pakišo 
mintį Alarkonas. 

— Galėtum pasiūlyti ką nors geresnio? 

— Pabandyk įtikinti Indianą, užuot grasinęs Keleriui. Užsi- 
plikysiu dar vieną matės, prieš važiuodamas į universitetą. Gal 
nori kavos? 

— Ne, jau pusryčiavau. Padarysiu kigongo mankštą ir eisiu 
pabėgioti su Atila. 


Po valandos urugvajietis jau važiavo 280-uoju greitkeliu ne- 
toli Palo Alto, mėgaudamasis jausmingu Sezarijos Evoros bal- 
su, važiavo neskubėdamas, kaip ir kasdien metų metus visa 
širdimi grožėdamasis žalių kalvų panorama. Tą penktadienį 
neturėjo paskaitų, bet universitete laukė du tyrinėtojai, drau- 

ge su juo plėtoją vieną projektą, du jauni genijai, drąsumu ir 
vaizduote veikiai padarę tas pačias išvadas, kurios jam kainavo 
daug pastangų ir studijų. Dirbtinio intelekto barai priklauso 
naujosioms kartoms, tegu jos kuria DNR užkoduotą techno- 
logiją, tokiam tipui kaip man per vėlu kištis į tuos reikalus, 
metas apie pensiją pagalvoti, atsiduso Alarkonas. Praleidęs ne- 
migo naktį ant Milerio sofos ir išgėręs tik du puodelius matės, 
svajojo papusryčiauti vos atvykęs į Stanfordą, kur bet kurioje 
kavinėje galima karališkai pavalgyti. Mintis pertraukė Urugva- 
jaus nacionalinis himnas, pasigirdęs iš mobiliojo telefono, ir jis 
atsiliepė per automobilio garsiakalbį. 

— Indiana? Jau ruošiausi tau skambinti dėl Milerio, viskas 
gerai... 

— Pedrai! Alenas mirė! - pertraukė jį Indiana ir, springda- 
ma ašaromis, nutilo. 

Telefoną perėmė inspektorius Bobas Martinas, pasakė, kad 
jie kalba iš jo automobilio, kad prieš dvidešimt minučių India- 
nai paskambino iš Napos policijos skyriaus ir pranešė, jog Ale- 
nas Keleris miręs savo vynuogyne. Į smulkmenas nesileidę, tik 
pridūrę, kad miręs ne savo mirtimi, ir paprašę atvykti atpažinti 
lavono, nors tai jau padarę namų šeimininko tarnautojai, ir pa- 
sisiūlę atvažiuoti jos paimti, bet jis nusprendęs pats ją nuvežti, 
nes nenorėjęs, kad Indiana viena be jo akis į akį susidurtų su 
tikrove. Martinas kalbėjo glaustai, sausu tonu ir išjungė telefo- 
ną, Alarkonui nespėjus nieko daugiau paklausti. 

Tą rytą Indiana išėjo iš dušinės nuoga, šlapiais plaukais, ir 
tuo metu paskambino iš Napos policijos. Praslinko ne daugiau 
kaip pusė minutės, kol ji susivokė ir, įsisupusi į rankšluostį, 
klykdama nubėgo į tėvo būstą. Bleikas Džeksonas griebė tele- 
foną ir kreipėsi pagalbos į pirmą žmogų, kuriam tą sunkią aki- 
mirką dingtelėjo mintis paskambinti: buvusiam žentui. Indianai 

ir tėvui vos spėjus apsirengti ir pasidaryti kavos, patrulių auto- 
mobiliu atvažiavo Bobas Martinas su dar vienu policininku ir, 
ijungę sireną, jie visu greičiu nulėkė į šiaurę 101-uoju greitkeliu. 

Jiems bevažiuojant, inspektorius susisiekė su savo kolega iš 
Napos, leitenantu Maklolinu, kuris nė kiek neabejojo, kad tai 
žmogžudystė, nes nepanašu nei į nelaimingą atsitikimą, nei į 
savižudybę. Pasak jo, septyniolika minučių aštuntos numeriu 
911 paskambinusi moteris, prisistačiusi kaip Marija Peskadero, 
namų darbininkė. Jis atvažiavęs pirmas ir ėmęs tikrinti faktus, 
greitosiomis apžiūrėjęs ir užantspaudavęs įvykio vietą, apklau- 
sęs abu tarnautojus, Mariją ir Luisą Peskaderus, meksikiečius, 
vienuolika metų teisėtai dirbančius vynuogyne, anksčiau tar- 
navusius buvusiam savininkui, o vėliau - velioniui. Angliškai 
kalbėję prastai, bet netrukus atvažiavęs policininkas, mokantis 
ispaniškai, ir jis galėjęs su jais susišnekėti. Bobas Martinas pa- 
sisiūlė vertėjauti, paprašė nieko neleisti į valdą, ne tik į namą, ir 
paklausė, kas apžiūrėsiąs kūną. Leitenantas atsakė, kad jo apy- 
gardoje labai ramu, tokių atvejų kaip šis nepasitaiką, jie neturį 
teismo medicinos gydytojo ar eksperto, mirties liudijimą pa- 
prastai pasirašąs vietos gydytojas, dantų gydytojas, vaistininkas 
arba vietos laidojimo biuro savininkas. Kilus abejonėms dėl 
mirties priežasties ir prireikus skrodimo, jie išsikviečią specia- 
listą iš Sakramento. 

— Pasikliaukite mumis, leitenante, mes jums padėsime, - 
pažadėjo Bobas Martinas. - San Fransisko žmogžudysčių sky- 
rius jūsų paslaugoms. Turime visas reikiamas priemones. Po- 
nas Alenas Keleris mūsų mieste priklauso garbingai giminei 
ir vynuogyne gyveno laikinai. Jeigu jūs sutinkate, tuojau pat 
duosiu įsakymą, kad atvažiuotų teismo medicinos ekspertų 
brigada paimti lavono ir atlikti įvykio vietos apžiūros. Ar Kele- 
rių šeimai jau pranešta? 

— Tą ir darome. Radome panelės Indianos Džekson tele- 
fono numerį, magnetu prisegtą prie šaldytuvo. Peskaderams 
buvo nurodyta skambinti jai nelaimės atveju. 

— Sukame į 29-ąjį greitkelį, leitenante Maklolinai, netrukus 
atvažiuosime. 

— Laukiame, vyriausiasis inspektoriau. 

Indiana paaiškino, jog Alenas baiminosi dėl savo sveikatos, 
kas dieną matuodavosi kraujospūdį manydamas, kad jo am- 
žiaus vyrą bet kada gali ištikti infarktas, be to, daug baimės 
jam įvarė klaidingi laboratoriniai tyrimai, todėl jis turėjo jos 
telefono numerį, vieną kortelę nešiojosi piniginėje, kitą buvo 
prisegęs prie šaldytuvo. „Nelabai pravertė, nes tu tikriausiai pa- 
metei savo mobilųjį arba išsikrovė akumuliatorius“, - atsiliepė 
inspektorius, bet susivokė, kad šiuo metu turėtų būti jautresnis 
Indianai, be paliovos verkiančiai visą kelią. Jo buvusioji žmona 
mylėjo Kelerį labiau, nei tas tipas buvo vertas, padarė jis išvadą. 


Vynuogyne juos pasitiko leitenantas Maklolinas, iš pažiūros 
airis, kokių penkiasdešimties metų, žilas, raudona girtuoklio 
nosimi ir dideliu pilvu, pūpsančiu virš diržo. Nerangus kaip 
ruonis sausumoje, bet mitraus proto, per dvidešimt šešerius 
metus policijoje kantriai, be ypatingų nuopelnų išsitarnavo 
Napoje šią vietą ir dabar galėjo ramiai laukti pensijos. Kele- 
rio mirtis pridarė rūpesčių, bet jis ėmėsi darbo tvarkingai, kaip 
buvo įpratęs per ilgus metus. San Fransisko žmogžudysčių sky- 
riaus vyriausiojo inspektoriaus atvykimas jo nė kiek nesutrik- 
dė. Bobas Martinas, savo ruožtu, elgėsi su juo labai mandagiai, 
stengdamasis išvengti trinties. 

Maklolinas jau buvo įsakęs įspėjamąja juosta iš visų pusių 
aptverti namą, aplink valdą išdėstyti kelis policijos automo- 

bilius, kad niekas neįsibrautų, Luisą Peskaderą nuvesti į val- 
gomąjį, o jo žmoną į virtuvę, kad būtų galima juos apklaus- 
ti skyrium ir kad jie negautų progos susitarti dėl atsakymų. 
Į kambarį, kur buvo lavonas, leido eiti tik Bobui Martinui, kad, 
pasak jo, panelė nepamatytų to vaizdo, lyg būtų pamiršęs, jog 
pats ją pakvietė. Nieko kito neliko, kaip laukti Petros Hor iš- 
siųstos teismo medicinos ekspertų brigados. 

Alenas Keleris drybsojo patogiame tabako spalvos krės- 
le galvą atrėmęs į atkaltę pokaičio prigulusio žmogaus poza. 
Vien pažvelgus į kruviną veidą, perskeltą lūpą ir strėlės per- 
vertą krūtinę, buvo aišku, kad mirtis smurtinė. Bobas Marti- 
šydamas į kišeninį diktofoną, tuo metu Maklolinas stebėjo jį 
nuo tarpdurio, susidėjęs rankas ant pilvo. Strėlė buvo įsmigusi 
giliai, prismeigdama kūną prie krėslo atkaltės, vadinasi, šau- 
lio būta įgudusio arba šauta iš arti. Inspektorius padarė išvadą, 
kad ant marškinių rankogalio kraujas bus nutiškęs iš nosies, ir 
nusistebėjo, kad taip menkai kraujavusi padaryta žaizda, bet, 
iki atvykstant teismo medicinos ekspertams, negalėjo atidžiau 
apžiūrėti kūno. 

Virtuvėje Marija visiems padarė kavos, paglostė galvą ru- 
dam labradorui, paskui ranką Indianai nuo ašarų užtinusiomis 
akimis. Indianos manymu, ji paskutinė mačiusi Aleną Kele- 
rį gyvą, aišku, išskyrus žudiką. Jie anksti pavakarieniavę San 
Fransiske, jis parvežęs ją namo ir jie atsisveikindami sutarę 
susitikti sekmadienį, Amandai grįžus iš koledžo. Keleris nuva- 
Žiavęs į vynuogyną, kelionė turėjusi būti lengva - vėlai vakare 
eismo beveik nesą ir jis klausęsis garsinės knygos. 

Bobas Martinas ir leitenantas Maklolinas apklausė Mari- 
ją Peskadero bibliotekoje, kur sienų nišose už rakinamų storo 
stiklo durelių gulėjo Lotynų Amerikos meno dirbinių ir nefri- 

tų kolekcijos. Atvykus Maklolinui, Marija išjungė signalizaci- 
ją, bet perspėjo, kad neliestų stiklinių durelių, prijungtų prie 
atskiros signalizacijos. Kartais Keleris apsirikęs surinkdavęs ne 
tą kodą ir suveikdavusi signalizacija, o nemokėjęs jos išjungti, 
todėl namų signalizacijos nejungdavęs, tik bibliotekos, kur, be 
praeitos nakties vaizdo įrašus, Maklolinas nieko ypatinga ne- 
pastebėjo, prieš atvažiuojant policijai į tą kambarį niekas ne- 
buvo įėjęs. 

Moteris, viena iš tų retų puikios atminties ir skurdžios vaiz- 
duotės liudytojų, atsakinėjo į klausimus, nesileisdama į svars- 
tymus. Pasak jos, ji su vyru gyvenanti toje pat valdoje, trobelėje 
už dešimties minučių kelio nuo didžiojo namo, ji virėjaujanti 
ir einanti apyvoką, o jos vyras prižiūrįs ūkį, esąs sodininkas 
ir vairuotojas. Labai gerai sutarę su Keleriu, dosniu ir nelabai 
reikliu šeimininku. Šuo esąs jų, gimęs ir augęs šioje valdoje, bet 
tai ne sarginis, daugiau nei dešimties metų, sunkiai bepaeinąs, 
vasarą miegąs priebutyje, o žiemą - savo būdoje, tad nepajutęs, 
kada žudikas įėjęs į didįjį namą. Vakar apie septintą valandą 
vakaro jos vyras atnešęs malkų židiniui Kelerio miegamajame 
ir svetainėje pakurti, paskiau jie užrakinę duris, bet signaliza- 
cijos neįjungę, ir išeidami išsivedę šunį. 

— Ar vakar pastebėjote ką nors neįprasta? 

— Iš mūsų namo nematyti įėjimo nei į vynuogyną, nei į 
šį namą. Bet vakar popiet, prieš Luisui atnešant malkų, buvo 
atėjęs žmogus pasikalbėti su ponu Keleriu. Paaiškinau, kad jo 
nėra namie, ir jis, nepasisakęs vardo, išvažiavo. 

— Ar pažįstate jį? 

— Niekad nebuvau mačiusi. 

Marija paaiškino, kad tą rytą, be penkiolikos septintą, kaip 
paprastai atėjusi į didįjį namą šeimininkui pusryčiams užkaisti 

kavos ir paskrudinti skrebučių. Eidama į virtuvę, įleidusi šunį, 
nes Keleriui patikę, kad jį žadina šuo, kuris įsiropšdavo į lovą 
ir atsiguldavo ant viršaus. Netrukus Marija išgirdo lojant labra- 
dorą. „Nuėjau pažiūrėti, kas vyksta, ir pamačiau poną svetainė- 
je sėdintį krėsle. Širdį suspaudė pagalvojus, kad jis tikriausiai 
miegojo neužsiklojęs, išblėsus židiniui, ko gera, ten labai šal- 
ta. Kai priėjau ir pamačiau... pamačiau, kas atsitiko, nubėgau į 
virtuvę ir paskambinau mobiliuoju - iš pradžių Luisui, paskui 


numeriu 911.“ 


Sekmadienis, || 


Aleno Kelerio kūnas gulėjo lavoninėje laukdamas Ingridos 
Dan dėmesio, velionio brolis Markas ir sesuo Lusilė iš pasku- 
tiniųjų stengėsi nuslopinti skandalą, atsiduodantį gangsteriais 
ir visuomenės padugnėmis. Nežinia, į ką buvo įsivėlęs tasai jų 
šeimos menininkas. Indiana, šiek tiek atgavusi ramybę aroma- 
terapijos priemonėmis - cinamono antpilu ir meditacija, ėmė 
planuoti atminimo ceremoniją tam Žmogui, tokiam svarbiam 
jos gyvenime, juo labiau kad artimiausioje ateityje nebūsią jo 
laidotuvių. Sužinojęs klaidingą diagnozę, jog serga prostatos 
vėžiu, Keleris pasirašė notarinį dokumentą pareikšdamas savo 
valią, kad nepageidauja intensyviosios terapijos - nori, kad po 
mirties jį sudegintų, o pelenus išbarstytų Ramiajame vandeny- 
ne. Jam ir į galvą neatėjo, kad teks patirti skrodimo pažemini- 
mą ir kelis mėnesius gulėti šaldytuve, kol galutinai paaiškės jo 
mirties aplinkybės. 

Leitenantui Maklolinui Bobo Martino pasiūlyta krimina- 
listų brigada urmu atgriuvo į Napą ir surinko neįprastai daug 
įkalčių įvykio vietoje ir apylinkėse. Minkštoje ir drėgnoje kie- 

mo ir sodo žemėje liko padangų ir batų pėdsakų, tarpdury 
aptiko gyvūno plaukų, nepanašių į Peskaderų labradoro, ant 
durų skambučio, ant durų ir svetainėje daug įvairių pirštų at- 
spaudų, kuriuos būtų galima atpažinti, atmetus namų gyven- 
tojų atspaudus. Keraminėmis plytelėmis išklotos grindys buvo 
pripėduotos nešvaria avalyne, anot ekspertų, plačiai paplitu- 
siais ir jaunimo itin mėgstamais kariškais batais, kurių galima 
nusipirkti bet kurioje karinės aprangos parduotuvėje. Neap- 
tikta jokių įsilaužimo žymių, ir Bobas Martinas padarė išvadą, 
kad Keleriui žudikas buvo pažįstamas, ir jis pats atidarė duris. 
Iš dėmių buvo aišku, jog ant aukos marškinių daugiausia krau- 
jo nutekėjo iš nosies, kaip ir numanė vyriausiasis inspektorius, 
jis tiesiog pliaupė, kai vyriškis dar buvo gyvas. 

kurį laiką buvo miręs, kai krūtinę pervėrė strėlė, nes priešin- 
gu atveju būtų ištryškęs kraujas. Strėlė, ar veikiau trumpa ietis, 
buvo paleista iš priekio, daugmaž iš pusantro metro atstumo, iš 
arbaleto, kokius naudoja sportininkai ir medžiotojai, palyginti 
su kitais modeliais, nedidelio ginklo, bet dėl savo formos sun- 
kiai paslepiamo. Jei žmogus būtų buvęs gyvas nušautas, žaizda 
būtų stipriai kraujavusi. 

Marijos Peskadero apibūdintas svečias, nusikaltimo dieną 
popiet atvykęs į vynuogyną ir klausęs Aleno Kelerio, Bobui 
Martinui pasirodė toks pažįstamas, lyg ji būtų parodžiusi Ra- 
jano Milerio nuotrauką: to Žmogaus jis negalėjo pakęsti, nes 
buvo aišku, kad jis įsimylėjęs Indianą. Marija paminėjo juodą 
furgonėlį su didele pakabos eiga ir sunkvežimio ratais, keis- 
tą, randais išmargintą šunį vietomis nuplikusiu kailiu, aukštą 
augalotą vyriškį trumpais, kariškai kirptais plaukais, šiek tiek 


raišuojantį. Viskas atitiko. 

Indiana nenorėjo patikėti, kad Mileris lankėsi Kelerio na- 
muose, bet turėjo susitaikyti su faktu ir negalėjo uždrausti bu- 
vusiam vyrui įsakyti iškratyti jo būsto ir pusę skyriaus pasiųsti 
medžioti dingusio įtariamojo. Pasak apklaustų Pedro Alarkono 
ir „Delfino“ klubo partnerių, Rajanas Mileris dažnai išvykdavo 
darbo reikalais, bet jie negalėjo paaiškinti, kur palikdavo šunį 
ir furgonėlį. 

Sužinojusi, kas atsitiko, Elsa Dominges atsikraustė į Džek- 
sonų namus pasiryžusi rūpintis šeima, gaminti stiprinamuo- 
sius patiekalus ir priimti Indianai užuojautos pareikšti ateinan- 
čių svečių, pradedant holistinės klinikos kolegomis ir baigiant 
Kerole Andevoter, kuri atskubėjo su obuolių pyragu ir pabuvo 
tik penkias minutes. Pareiškusi nuomonę, kad Indiana rytojaus 
dieną nepajėgs grįžti į darbą, pasisiūlė susiskambinti su visais 
pacientais. Visi jai pritarė ir įpareigojo Matėjų Pereirą ant kabi- 
neto Nr. 8 durų pakabinti skelbimą, kad dėl gedulo procedūros 
nebus atliekamos iki ateinančios savaitės. 

Pastarąsias dvi dienas Bleikas Džeksonas visur sekiojo bu- 
vusį žentą ir sukaupė užtektinai medžiagos liguistam „Riperio“ 
žaidėjų smalsumui pasotinti, o tuo metu jo dukraitę graužė 
sąžinė. Mergina ne kartą svajojo apie lėtą motinos meilužio 
mirtį ir šaukėsi šventojo Judo Tado antgamtinių galių, kad jį 
pašalintų, nė neįsivaizduodama, jog šventasis galėtų įvykdyti 
jos pageidavimą. Tikėjosi, kad nakčia pasivaidens keršto gei- 
džiantis Keleris. Taip pat laikė nuodėme neišvengiamą jaudulį, 
kurį kurstė naujas nusikaltimas, dar vienas iššūkis „Riperio“ 
žaidėjams. Ir dukraitė, ir senelis besąlygiškai pasidavė astrolo- 
gijai: Selestės Roko išpranašautos skerdynės buvo nepaneigia- 
mas faktas. 

Seštadienis, 17 


Kai tik į namus grįžo ramybė ir išseko ašaros motinai, kuri, ne- 
spėjusi ištekėti, patyrė našlės skausmą, Amanda sušaukė „Ripe- 
rio“ žaidėjus. Bandydama numaldyti nelaimingąjį Kelerį, kuris 
vaidenosi jai su krūtinėje strygsančia strėle, ji galėjo nebent su- 
rasti ją paleidusį žmogų. Alenas Keleris buvo didžioji motinos 
gyvenimo meilė, kaip pro ašaras įstengė išlementi Indiana, ir 
tragiška jo mirtis buvo įžūlus iššūkis jos šeimai. Savo bičiuliams 
ji papasakojo viską, ką žinojo apie „strėlės bylą“, ir kaip asmeni- 
nės paslaugos paprašė sugauti tikrąjį kaltininką, idant Rajanui 
Mileriui netektų atsiteisti už nusikaltimą, kurio jis nepadarė. 

Šerlokas Holmsas pasiūlė peržiūrėti visą turimą informa- 
ciją ir pareiškė, kad, milimetras po milimetro išstudijavęs Kei- 
blo atsiųstas nuotraukas, kurias padidino savo kompiuteryje, 
atskleidė kai ką labai svarbaus. 

— Buvusio alkoholiko Maiklo Konstanto šaldytuve rasto 
alkoholio markė yra Crni Vuk, serbiškai tai reiškia „juodas 
vilkas“, - tarė Šerlokas. - Apie vilką rašoma ir knygoje, kurią 
paštu gavo Ričardo Aštono žmona, kelioms dienoms praėjus 
po nusikaltimo. Policijos psichologai ieškojo mįslės įminimo 
romane, bet, man rodos, atsakymą duoda antraštė: „Stepių vil- 
kas. Edo Aštono atveju beisbolo lazdos logotipas - Arkanzaso 
universiteto „Rudieji vilkai . 

— Ir Abata sakė, kad tai žinia, - priminė Amanda. 

— Nei žinia, nei mįslės įminimas, o žudiko parašas, - tvirtai 
pareiškė pulkininkas Pedingtonas. - Tas parašas prasmingas 
tik jam vienam. 

— Vadinasi, tokiu atveju jis būtų turėjęs patvirtinti visus nu- 
sikaltimus. Kodėl to nepadarė nužudęs Rozen ir Kelerį? - įsi- 


terpė Esmeralda. 

— Pala! - sušuko Amanda. - Keiblai, paskambink tėčiui ir 
paklausk, kokį krištolinį žvėrelį po mirties gavo teisėja. 

Paaugliams besvarstant įvairius klausimus, senelis susisiekė 
su buvusiu žentu, neatsiliepiančiu tik tada, kai būdavo vonios 
kambaryje arba lovoje su kokia nors moterimi, ir šis atsakė, 
jog Svarovskio figūrėlė vaizdavusi šunį. O gal vilką? - neatly- 
žo Bleikas Džeksonas. Galimas daiktas: atrodė kaip vokiečių 
aviganis, užvertęs galvą, lyg būtų kaukęs. Iš tos pačios senovi- 
nės žvėrelių serijos, nutrūkusios 1998 metais, vadinasi, figūrėlė 
esanti juo vertingesnė, Rozen tikriausiai nupirkusi ją internete, 
nors pirkimo pėdsakų nepastebėta. 

- Jeigu tai vilkas, vadinasi, žudikas pasirašė kiekvienu atve- 
ju, išskyrus Aleno Kelerio, - padarė išvadą Amanda. 

— Visi nusikaltimai panašūs savo modus operandi, nors iš 
pirmo žvilgsnio atrodo skirtingi, išskyrus Kelerio žmogžudys- 
tę. Kodėl? + paklausė Esmeralda. 

— Kelerio atveju nėra vilko, be to, nusikaltimas įvykdytas ne 
San Fransiske, astrologinės pranašystės apibrėžtoje teritorijoje, 
kurioje ligi šiol veikė mūsų žudikas. Keleris vienintelis buvo 
primuštas prieš mirtį, bet, kaip ir visi kiti, nesigynė, - pasakė 
Amanda. 

— Mane kankina nuojauta... žudikas gal ir tas pats, bet, ko 
gero, paskata kita, - pakišo mintį Abata. 

— Nė vienu atveju nežinome, kokių paskatų vedamas veikė 
žudikas, - patikslino Pedingtonas. 

- Bet turime atsižvelgti į Abatos žodžius. Jos nuojauta be- 
veik visada pasitvirtina, - perspėjo Amanda. 

— Todėl, kad gaunu žinių iš Aukštybių. Su manimi kalba 
angelai ir dvasios. Gyvieji ir mirusieji esame drauge, esame visi 


kaip vienas, - sulemeno Abata. 

— Jeigu aš misčiau oru, irgi regėčiau vizijas ir girdėčiau bal- 
sus, - pertraukė ją Esmeralda baimindamasi, kad ši nuklys į 
okultizmą ir nukreips žaidimą klaidinga linkme. 

— O kodėl to nedarai? - paklausė pamišėlė, įsitikinusi, kad, 
nustojusi valgyti, žmonija pasiektų aukštesnę vystymosi stadiją. 

— Gana, prašom nepamiršti, jog, žaidžiant „Riperį , nevalia 
šaipytis vieniems iš kitų. Ką gi, laikykimės faktų, - įsakė žaidi- 
mo vedėja. 

— Nuojautos - ne faktai, - sumurmėjo pulkininkas Peding- 
tonas. 

— Mūsų žudikas pasityčiojo iš savo aukų kaip Džekas Sker- 
dikas ir kiti mūsų aptarti nusikaltėliai, bet pasityčiojo nužudęs. 
Štai jums žinia. Paliko tiek parašą, tiek žinią, - tarė Šerlokas. 

— Tu taip manai? 

- Elementaru, Esmeralda. Ir pats nužudymas - žinia. Žudi- 
kas neatsitiktinai pasirinko tokią mirties formą. Tai tvarkingas 
nusikaltėlis, apeigų mėgėjas. 

— Apgalvoja kiekvieną žingsnį ir pasišalina nepalikdamas 
įkalčių, matyt, karinių pratybų ragavęs, puikus strategas, būtų 
nuostabus generolas, - žavėdamasis pareiškė pulkininkas. 

— Priešingai, tai šaltakraujis žudikas, - paprieštaravo 
Amanda. 

— Gal tai net ne vyras. Sapnavau, jog tai moteris, - įsikišo 
Abata. 

Keiblas paprašė balso ir, gavęs leidimą, žaidėjams išdėstė, 
kaip vyksta Aleno Kelerio bylos tyrimas. Iš kirčio į veidą kam- 
po teismo medicinos ekspertai nustatė, jog kumščiu tiesiai į 
veidą smogė kairiarankis, nepaprastai stiprus žmogus, mažų 
mažiausiai metro aštuoniasdešimties ar metro aštuoniasde- 
šimt penkių centimetrų ūgio, jam atitiktų didelių batų pėdos, 
paliktos prie namo durų ir ant keraminėmis plytelėmis išklo- 

tų grindų, vadinasi, atmestina prielaida, kad į namus įsibrovė 
moteris. Po skrodimo paaiškėjo, kad mirtis ištiko pusvalan- 
džiu anksčiau, nei kūną pervėrė paleista iš arbaleto strėlė. Iš 
neįprastai rausvos Kelerio odos spalvos buvo numanu, kad 
mirties priežastis - kalio cianidas, ir tai pasitvirtino per skro- 
dimą. 

— Paaiškink, Keiblai, - paprašė Amanda. 

— Sudėtinga, bet pasistengsiu išdėstyti kuo paprasčiau. Ci- 
anidas - veiksmingi metaboliniai nuodai, trukdantys ląstelėms 
panaudoti deguonį. Atrodo, lyg visas deguonis būtų išnykęs iš 
kūno. Smaugia dusulys, svaigsta galva, pykina, žmogus vemia, 
netenka sąmonės ir, konvulsijų tampomas, miršta. 

— O kodėl oda parausta? 

— Raudonuosiuose kraujo kūneliuose įvyksta cianido ir he- 
moglobino ląstelių cheminė reakcija. Kraujas darosi skaisčiai 
raudonas, ryškus kaip dažai. 

- Toks yra kraujas, nutiškęs ant Kelerio marškinių? - pa- 
klausė Esmeralda. 

— Ne visur. Iš pradžių, kai jis dar nebuvo gavęs nuodų, jam 
bėgo kraujas iš nosies. Aptikta kraujo ir po to, kai gavo nuodų, 
bet nedaug. Žaizda suvis nekraujavo, nes tuomet jis buvo jau 
miręs. 

— Paaiškink mums, Keiblai, kaip jis buvo nunuodytas, - pa- 
prašė Šerlokas. 

— Cianido rasta vandens stiklinėje šalia aukos, taip pat kito- 
je stiklinėje, miegamajame ant naktinio stalelio. Žudikas įbėrė 
žiupsnelį baltų, beveik nematomų miltelių į stiklinę, norėda- 
mas būti tikras, kad Alenas Keleris išgers nuodus naktį, jei ne- 
išgers jų su viskiu, kurio paprastai makteli prieš eidamas gulti. 

- Cianidas - labai stiprūs nuodai, jų užtenka trupučio, kad 
žmogus mirtų per kelias minutes. Taip pat jie gali patekti į or- 

ganizmą per odą arba pro kvėpavimo takus, tad žudikas turi 
būti labai atsargus, - paaiškino Šerlokas. 

— Filmuose šnipai paprastai turi cianido kapsulę, kad galėtų 
nusižudyti, jeigu juos imtų kankinti. Kaip jų prasimano? - pa- 
klausė Esmeralda. 

— Labai lengvai. Cianidas naudojamas apdorojant metalus, 
išgaunant auksą ir sidabrą, elektrolize gaunant tuos metalus, 
taip pat varį ir platiną. Žudikas gal nusipirko jo chemikalų par- 
duotuvėje arba internetu. 

— Nuodai - moterų ginklas. Tik bailiai jų griebiasi. Mes, 
vyrai, žudome ne nuodais, o stodami vyras prieš vyrą, - pridū- 
rė Pedingtonas, ir jo žodžius palydėjo bendras juokas. 

— Daugiau nei metro aštuoniasdešimties ūgio galiūnė ka- 
reiviškais batais, ko gero, sunkumų kilnojimo olimpinė čempi- 
onė. Tokiam vyrui ar moteriai nereikia nuodų - vienu kumščio 
smūgiu aukai sutraiško galvą, - neatlyžo pulkininkas. 

— Ar nemanote, kad Keleriui smogė vienas žmogus, o nu- 
žudė kitas? - pakišo mintį Abata. 

- Pernelyg rafinuota, per daug sutapimų, man nepatinka, - 
atsakė pulkininkas. 

— Galbūt, bet reikia ištirti įkalčius ir atsižvelgti į tai, ką sako 


Abata, - įsiterpė Šerlokas Holmsas. 


Šešiomis dienomis anksčiau, penktadienį, kovo 9-ąją, du jau- 
ni Stanfordo universiteto dirbtinio intelekto genijai bergždžiai 
laukė dėstytojo Pedro Alarkono, vėluojančio į sutartą susitiki- 
mą. Vos gavęs iš Indianos žinią apie Aleno Kelerio mirtį, uru- 
gvajietis apsisuko ir grįžo į San Fransiską. Bevažiuodamas kelis 
kartus bandė susisiekti su Mileriu. Atskubėjo į loftą tuo metu, 
kai, pabėgiojęs su Atila ir pasitaręs su vienu Pentagono genero- 

lu Vašingtone, Mileris rengėsi išsimaudęs po dušu. Kai atsidarė 
metalinės lifto durys, Mileriui nespėjus paklausti, ko jis grįžo, 
Alarkonas vienu atokvėpiu papasakojo naujieną. 

— Ką sakai?! Kaip mirė Keleris? 

— Indiana man pranešė prieš valandą, bet negalėjo kalbė- 
ti, jos buvęs vyras inspektorius Martinas paėmė telefoną ir ji 
nespėjo nieko daugiau man pasakyti. Ji važiavo Martino auto- 
mobiliu. Žinau tik tiek, kad jis mirė ne savo mirtimi. Galėčiau 
prisiekti, jog Indiana man paskambino norėdama, kad tave 
perspėčiau. Kas atsitiko tavo telefonui? 

— Sušlapo, reiks nusipirkti kitą. 

- Jeigu tai nusikaltimas, kaip įtariu, tau gresia bėda, Ra- 
janai. Vakar buvai pas Kelerį, apsiginklavęs pistoletu, ir, tavo 
žodžiais tariant, šiek tiek jį pagąsdinai. Taigi tau tenka nepavy- 
dėtinas pagrindinio įtariamojo vaidmuo. Kur praleidai naktį? 

— Ar kuo nors mane kaltini? - suniurzgė Mileris. 

— Atskubėjau tau padėti, žmogau. Stengiausi atvažiuoti 
anksčiau už policiją. 

Mileris bandė tramdyti krūtinėje kunkuliuojantį pyktį. Jis 
nejautė jokio gailesčio varžovui, kurio mirtis jam buvo labai 
naudinga, bet Pedras sakė tiesą: jo padėtis buvo sunki, jis tu- 
rėjo ir paskatą, ir progą. Jis papasakojo draugui prie Kelerio 
vynuogyno atsidūręs vakarop, apie pusę septintos, bet į laikro- 
metrų, pamatęs namą ir apskritą fontaną su vandeniu, susto- 
jęs prie durų ir išlipęs, už pavadėlio vedinas Atila, nes šuniui 
reikėjo nusišlapinti. Paskambinęs prie durų gal tris kartus, kol 
pagaliau atidariusi ispaniškai kalbanti moteris, šluostydamasi 
rankas į prikyštę, ir pasakiusi, kad Aleno nesą namie. Pasišne- 


kėti nepavykę, nes užpakaly jos, vizgindamas uodegą, išdygęs 

palšas šuo, iš pažiūros ramus, bet, pamatęs Atilą, pratrūkęs loti. 
Atila irgi įsiutęs, ėmęs plėšytis, ir moteris prieš nosį užtrenkusi 
duris. Jis palikęs Atilą furgonėlyje, vėl paskambinęs prie durų, 
šįkart ji pravėrusi tik truputį ir pro plyšį pasakiusi prasta anglų 
kalba, kad Keleris grįšiąs vėlai vakare, ir jis, jei pageidaująs, 
galįs pasisakyti savo vardą; jis atsakęs, kad verčiau paskam- 
binsiąs vėliau. Tuo tarpu šunys loję, vienas namo viduje, kitas 
furgonėlyje. Nutaręs palaukti Kelerio, bet negalėjęs: moteriškė 
nepakvietusi įeiti, o šeimininkui būtų pasirodę keista, kad jis 
laukiąs automobilyje, tad pagalvojęs, jog protingiausia būtų 
pastovėti gatvėje. 


Mileris sustojo su užgesintais žibintais toje vietoje, iš kur buvo 
gerai matyti senovinių žibintų apšviestos vyno rūsio durys. 

— Vartai buvo plačiai atidaryti. Keleris skundėsi, kad bijo 
vagių, bet nesiėmė jokių priemonių, nors, regis, turėjo meno 
kūrinių ir vertybių. 

— Toliau, - paragino Alarkonas. 
šimties metrų ilgio mūrinė tvora, veikiau dėl grožio nei dėl 
saugumo, o toliau visa valda apsodinta rožynais. Pastebėjau, 
kad jau daug rožių žydi, nors dar tik prasidėjo kovas. 

— Kelintą valandą grįžo Keleris? 

— Laukiau kokias dvi valandas. Jo Lexus sustojo prie vartų, 
Keleris išlipo pasiimti pašto iš dėžės, įsėdo į automobilį ir už- 
darė vartus nuotolinio valdymo pulteliu. Tau nereikia nė aiš- 
kinti, kad rožių gyvatvorė negalėjo manęs sustabdyti. Palikau 
Atilą furgonėlyje ir kelio viduriu nudrožiau į namą, nemanyk, 
kad bandžiau slėptis ar užklupti iš netyčių, nieko panašaus. Pa- 


skambinau prie durų ir beveik tuojau pat atidarė pats Keleris. 

Tikriausiai nepatikėsi, Pedrai, žinai, ką jis man pasakė? Labą 
vakarą, Mileri, aš tavęs laukiu. 

- Tikriausiai moteriškė pasakė, kad jo klausinėjo tavo išvaiz- 
dos perėjūnas. Labai lengva tave apibūdinti, Mileri, ypač tada, 
kai vedžiojies Atilą. Keleris tave pažino. Be to, galimas daiktas, 
Indiana perspėjo, kad grasinai savaip išspręsti tą klausimą. 

— Tuomet nebūtų manęs įsileidęs, būtų iškvietęs policiją. 

— Na, matai, šiaip ar taip, nebuvo kinkadrebys. 

Mileris glaustai papasakojo, kaip nuėjo paskui Kelerį į sve- 
tainę, atsisakė sėstis, atstūmė stiklinę siūlomo viskio ir stovė- 
damas išrėžė, ką apie jį galvoja, kad jis pralaimėjęs Indianą, 
dabar ji esanti su juo, Mileriu, ir verčiau jis nesikištų, nes labai 
pasigailėsiąs. Varžovas gal ir išsigandęs, bet sugebėjęs puikiai 
tai nuslėpti ir kuo ramiausiu balsu atsakęs, jog spręsti turinti 
Indiana. Tegu laimi geriausias iš mudviejų, pašaipiai taręs ir 
parodęs duris, o kadangi jis nepajudėjęs iš vietos, bandęs pa- 
imti jam už rankos. Be reikalo. 

— Pasielgiau instinktyviai, Pedrai. Pats nesusivokiau, kaip 
smogiau jam į veidą, - tarė Mileris. 

— Smogei? 

— Ne per stipriausiai. Jis susvyravo, kraujas pliūptelėjo iš 
nosies, bet nenuvirto. Pasijutau nei šiaip, nei taip. Kas man da- 
rosi, Pedrai? Dėl menkiausio nieko netenku savitvardos. Anks- 
čiau toks nebuvau. 

— Ar buvai išgėręs? 

- Žmogau, nė lašelio, nė trupučio. 

— Ką darei paskiau? 

- Atsiprašiau, nuvedžiau prie krėslo ir įpyliau vandens. Ant 
bufeto stovėjo butelis vandens ir butelis viskio. 

Keleris marškinių rankove nusišluostęs kraują, paėmęs sti- 
klinę ir pastatęs ant stalo šalia krėslo, antrąsyk Mileriui pa- 

rodęs duris ir pareiškęs, kad Indianai nebūtina žinoti apie tą 
niekingą įvykį. Pasak Milerio, tuo viskas ir pasibaigę, jis pa- 
sukęs į San Fransiską, bet jautęsis nuvargęs, prasidėjęs lietus, 
ir jį apžilpinusi nuo šlapio asfalto atsispindinti žibintų švie- 
sa - mat, buvo pamiršęs įsidėti kontaktinius lęšius, ir tarė sau, 
kad būtų protingiausia truputį pailsėti automobilyje. „Nekaip 
jaučiuosi, Pedrai. Anksčiau laikydavausi šaltakraujiškai net 
spiestinėje ugnyje, o dabar skauda galvą nuo menkiausio gin- 
čo, - pasiskundė. Pridūrė, kad nuvažiavo nuo kelio, sustabdė 
furgonėlį, patogiau įsitaisė ant sėdynės ir beveik iškart užmi- 
go. Atsibudo po kelių valandų, kai debesuotą dangų nušvietė 
pirmieji aušros spinduliai ir švelniai kepštelėjo Atila, prašy- 
damasis išleidžiamas. Palaukė, kol šuo pastovėjo pakėlęs koją 
prie pirmo krūmo, nuvažiavo iki artimiausio „Makdonaldo, 
nupirko Atilai mėsainį, papusryčiavo ir grįžo namo, kur rado 
jo belaukiantį Alarkoną. 

— Aš jo nenužudžiau, Pedrai. 

- Jei manyčiau, kad nužudei, nebūčiau atėjęs. Palikai begalę 
įkalčių, pirštų atspaudų ant durų skambučio, stiklinės, butelio 
su vandeniu ir dar dievai žino ko. 

— Man nebuvo ko slėpti, kodėl turėjau rūpintis sušiktais 
pirštų atspaudais? Kai išvažiavau, Keleris jautėsi kuo puikiau- 
siai, tik nosis truputį kraujavo. 

— Sunku bus įtikinti policiją. 

- Ir neketinu jos įtikinėti. Bobas Martinas manęs neken- 
čia, ir tas jausmas abipusis, jam būtų didžiausias malonumas 
mane apkaltinti dėl Kelerio mirties ir, jeigu tai būtų įmanoma, 
dėl visų pastarųjų nusikaltimų. Jis žino, kad mudu su Indiana 
draugaujame, ir įtaria, kad mylėjomės. Kai susitinkame, oras 
įsielektrina, pažyra kibirkštys, kartais mes susiduriame šaudy- 
kloje, ir jis pučiasi, nes šaudo taikliau už mane, bet labiausiai 

jį siutina tai, kad mane myli jo duktė. Amanda, nepakentusi 
nė vieno motinos gerbėjo, apsidžiaugė sužinojusi, kad mudu 
draugaujame. Bobas Martinas niekada man to nedovanos. 

— Ką darysi? 

— Kaip paprastai savaip išspręsiu šį klausimą. Surasiu Kele- 
rio žudiką anksčiau, nei Martinas spės mane pasodinti už gro- 
tų ir paskelbs, kad byla baigta. Man reikia dingti. 

— Ar išprotėjai? Bėgimas - puikiausias kaltės įrodymas, 
verčiau paieškokime gero advokato. 

— Toli nevažiuosiu. Man reikia tavo pagalbos. Turime vos 
kelias valandas, kol policija nustatys mano pėdsakus ir atva- 
žiuos manęs suimti. Reikia perkelti visų kompiuterių bylas į 
atmintuką ir ištrinti standžiuosius diskus, nes kompiuterius jie 
iškart konfiskuos, o juose laikoma informacija labai slapta. Aš 
vienas nespėsiu. 

Jis paprašė draugą tuo tarpu gauti motorlaivį su kabina ir 
geru varikliu, bet perspėjo, kad nepirktų iš prekybos agentų, nes 
tiems kiltų įtarimas, jeigu jis mokėtų grynaisiais, ir jie praneštų 
policijai: valtis turėtų būti naudota, bet labai geros būklės. Taip 
pat jam reikėtų kelių bidonų degalų, kad užtektų keliolikai die- 
nų, ir dviejų naujų mobiliųjų telefonų, nes jo senasis sugedęs, o 
ir Alarkonui reikia visiškai atskiro kalbėtis tik su juo. 

„Jūrų ruonis“ atidarė sienoje slaptai įrengtą seifą ir ištraukė 
kelis pluoštus banknotų, kreditinių kortelių ir vairuotojo liudi- 
jimų. Padavė urugvajiečiui gumele suveržtą paką - penkiolika 
tūkstančių dolerių šimtinėmis kupiūromis. 

— Jėzau! Taip ir maniau: tu šnipas! - sušuko Alarkonas ir 
susižavėjęs švilptelėjo. 

- Išleidžiu nedaug, o moka neblogai. 

- CŽV ar Arabų Emyratai? 


— Ir vieni, ir kiti. 

— Esi turtingas? 

— Ne. Ir nenorėčiau būti. Beveik viskas, kiek turiu, guli šiame 
seife. Pinigai niekada manęs nedomino, Pedrai, tuo esu panašus 
į Indianą. Manding, galų gale mudu tapsime elgetų porele. 

— Tai kas tave domina? 

— Nuotykiai. Būtų geriausia, jei išsineštum viską, ką laikau 
seife, kad nekonfiskuotų policija. Reikės šiek tiek pinigų išlai- 
doms. Jei man kas nors atsitiktų, likutį atiduosi Indianai. Sutarta? 

— Ir kalbos negali būti. Pasiimsiu viską sau, ir nė lapė nesu- 
los. Apskritai tie pinigai neteisėti arba padirbti. 

— Ačiū, Pedrai, žinau, kad galiu tavimi pasikliauti. 

- Jeigu kas nors tau atsitiktų, Rajanai, tai tik dėl išpuikimo. 
Tu nejauti tikrovės, tariesi esąs Supermenas. Aha! Matau, turi 
penkis pasus skirtingomis pavardėmis, visus su savo nuotrau- 
ka, - tarė Alarkonas, peržvelgdamas dokumentus. 

— Nežinia, kada gali praversti. Esu pasipūtęs, bet ir apdai- 
rus, Pedrai. Taip ir su ginklais: nors jų nenaudoju, jaučiuosi 
saugesnis, kai jų turiu. 

— Būtum mafiozas, jei nebūtum kareivis. 

- Be abejo. Po trijų valandų būsiu Ryklio prieplaukoje, 
lauksiu tavęs iki antros valandos popiet. Svarbiausia, nepalik 
jokių pėdsakų pirkdamas motorlaivį. Paskiau turėsi pradan- 
ginti mano furgonėlį. Taip tapsi mano bendrininku. Kas nors 
neaišku? 

— Viskas aišku. 


Pirmadienis, 10 


Po dviejų savaičių, kai ilga astrologinės pranašystės ranka pa- 
siekė jo šeimą, inspektorius Bobas Martinas prikišo sau ne- 

kreipęs dėmesio į pakartotinius dukters perspėjimus. Amanda 
nuosekliai supažindindavo jį su naujausiais „Riperio“ žaidėjų 
nelio vaidmenų žaidimą, kol pagaliau norom nenorom turė- 
jo pripažinti, kad jų teisybė ir kad įspūdingi nusikaltimai San 
Fransiske - serijinio žudiko darbas. Iki Aleno Kelerio mirties 
žmogžudysčių skyrius tyrė įkalčius ir ieškojo sąsajų tarp bylų, 
nors paprastai stengdavosi atskleisti paskatas. Buvo neįma- 
noma įspėti, kas paskatino žudiką pasirinkti tokias skirtingas 
aukas. Vis dėlto po Kelerio nužudymo tyrimas pakrypo kita 
linkme: jau nebeieškota kaltininko, aklai sekant pėdomis, o 
stengtasi įrodyti, kad tam tikras įtariamasis kaltas, ir jį suimti. 
Įtariamasis buvo Rajanas Mileris. 

Prabėgo kelios dienos, kol buvo gautas kratos orderis - lei- 
dimas apieškoti buvusią spaustuvę, Milerio būstą, nes reikėjo 
atsižvelgti į menkiausius teisinius reikalavimus. Kad būtų ga- 
rantija, jog rastas įkaltis bus pripažintas teisme. Ne visi teisėjai 
buvo linkę pasirašyti tokį sudėtingą orderį. Įtariamasis buvo 
„jūrų ruonis“, karo didvyris, tikriausiai vykdė slaptus projek- 
tus vyriausybei ir Pentagonui; menkiausia teisinė klaida galė- 
jo turėti sunkių pasekmių, bet dar sunkesnės būtų uždraudus 
suimti galimą žudiką. Pagaliau teisėjas nusileido vyriausiajam 
inspektoriui, kuris, vos gavęs orderį, dešimties žmonių briga- 
dos priešaky įsiveržė į Milerio būstą, aprūpintą pačia šiuolai- 
kiškiausia technologija. 

Inspektorius vylėsi patvirtinsiąs, kad jo turimi įkalčiai ati- 
tiksią aptiktuosius būste. Jis rėmėsi Marijos Peskadero liudiji- 
mu, kad nusikaltimo dieną ji mačiusi žmogų su šunimi, kaip 
du vandens lašai panašius į Rajaną Milerį ir pasibaisėtiną žvėrį, 
nuolatinį jo palydovą. Įvykio vietoje buvo rasta šuns, kaip nu- 
statyta, belgų aviganio, plaukų, batų pėdsakų prie įėjimo ir ant 

keraminėmis plytelėmis grįstų grindų, Milerio pirštų atspaudų 
ant durų, elektrinio skambučio, butelio ir indo su vandeniu, sin- 
tetinio pluošto, atitinkančio rausvą pliušą, ir dar keletą įkalčių, 
kaip antai: nuo kumščio smūgio ant Kelerio veido aptiktų odos 
žvynelių ir plaukelių, pravertusių DNR tyrimui atlikti. Kratos 
metu būste buvo rasta tokių pat šuns plaukų, rausvų plaušelių, 
batų pėdsakų ant grindų, puspilnių buteliukų ksanakso ir lora- 
zepamo, šaunamųjų ginklų ir šaunamasis lankas, naudojamas 
varžybose, su ištisa sistema timpų ir skridinių. Šaudmenys buvo 
kitokie nei kulka, rasta Edo Steitono galvoje, ir strėlės skyrėsi 
nuo tos, kuria buvo pervertas Keleris, bet iš viso arsenalo nu- 
manu, kad savininkas moka naudotis tais ginklais. 

Paimti kompiuteriai buvo nugabenti į atitinkamą laborato- 
riją, bet, policijos specialistams nespėjus jų atidaryti, iš Vašing- 
tono atėjo nurodymas juos užantspauduoti, iki FTB nuspręsiąs, 
ką su jais daryti. Visai galimas daiktas, Mileris buvo įrengęs au- 
tomatinę trynimo programą, bet, nors to ir nebūtų padaręs, tik 
FTB gali prieiti prie duomenų bazės. Apklausiamas Pedras Alar- 
konas atsakė, kad jo draugas bendradarbiavo su Dubajaus sau- 
gumo tarnybomis ir kartais išvykdavo kelioms savaitėms, bet iš 
šalies nebuvo išvykęs nė vienas žmogus su Rajano Milerio pasu. 

— Mileris nekaltas, tėti, - tarė Amanda, iš Petros Hor suži- 
nojusi apie kratą. - Ar tau atrodo, kad jis galėtų būti serijinis 
žudikas? 

— Man atrodo, kad jis įtariamasis dėl Aleno Kelerio mirties. 

- Kodėl jis būtų turėjęs tai padaryti? 

- Todėl, kad jis įsimylėjęs tavo motiną, - atsakė Bobas 
Martinas. 

— Nuo Šekspyro laikų niekas nežudo iš pavydo, tėti. 

- Klysti, tai pagrindinė šeiminės nesantaikos priežastis, nu- 


lemianti žmogžudystę. 

- Gerai. Galbūt Kelerio atveju Mileris turėjo tam tikrą pas- 
katą, bet paaiškink man, kodėl jis darė kitus nusikaltimus. Visi 
jie, be jokios abejonės, įvykdyti to paties žmogaus. 

- Jis išmankštintas kariauti ir žudyti. Nesakau, kad visi ka- 
reiviai - potencialūs žudikai ar atvirkščiai, bet esama sutriku- 
sios psichikos žmonių, kurie stoja į ginkluotąsias pajėgas, gauna 
apdovanojimus už tuos pačius veiksmus, už kokius civiliniame 
gyvenime būtų atsidūrę kalėjime arba psichiatrijos ligoninėje. 
Be to, per karą visiškai sveikiems žmonėms sutrinka psichika. 

— Rajanas Mileris ne pamišėlis. 

— Tu neišmanai tokių dalykų, Amanda. Nesuprantu, kodėl 
tau patinka tas žmogėnas. Jis pavojingas. 

— Tau jis nepatinka todėl, kad jis mamos draugas. 

— Mudu su tavo motina išsiskyrę, Amanda. Jos draugai ma- 
nęs nedomina, bet Mileris turėjo fizinių ir emocinių traumų, 
sirgo depresija, priklausomybe nuo alkoholio ir narkotinių 
medžiagų, linkęs į smurtą. Gydėsi anksiolitikais ir migdomai- 
siais, tais pačiais, kuriais apkvaišino Konstantus. 

— Pasak senelio, daug žmonių geria tuos vaistus. 

— Kodėl tu jį gini, dukrele? 

— Todėl, kad klausau blaivaus proto, tėti. Darydamas kitus 
nusikaltimus, žudikas stengėsi nepalikti įkalčių, be abejo, buvo 
apsidangstęs plastiku nuo galvos iki batų, nuvalė viską, ką lie- 
tęs, netgi tai, ką siuntė paštu, ir knygą Aštonui, ir krištolinį vil- 
ką Reičelei Rozen. Kodėl, tavo manymu, tas pats žmogus nuva- 
lė pirštų atspaudus nuo strėlės, o paliko jų aibę Aleno Kelerio 
namuose, net ant stiklinės su užnuodytu vandeniu? Nesąmonė. 

— Kartais žudikas netenka savitvardos ir palieka gausybę 
pėdsakų, nes širdies gilumoje trokšta, kad jį sulaikytų. 

— Taip aiškina tavo psichologai kriminalistai? Rajanas Mi- 
leris mirtų iš juoko, išgirdęs tokią teoriją. Cianidas imamas tik 

užsimovus gumines pirštines. Tavo manymu, Mileris užsimovė 
pirštines ir įbėrė cianido, o paskui jas nusimovė ir paėmė sti- 
klinę? Nebūk kvailas! 

— Dar nežinau, kaip viskas atsitiko, bet turi man pažadėti, 
kad iškart mane perspėsi, jei Mileris bandys susisiekti su tavo 
motina. 

— Nė neprašyk, tėti, nes tuomet nekaltas žmogus galėtų būti 
nuteistas mirti. 

— Amanda, aš nejuokauju. Mileris turės progą įrodyti savo 
nekaltumą, bet šiuo metu jis laikomas labai pavojingu. Nors 
ir nebūtų padaręs kitų nusikaltimų, Kelerio byloje visi įkalčiai 
byloja prieš jį. Supratai? 

— Taip, tėti. 

— Pažadėk. 

— Pažadu. 

— Ką? 

— Kad įspėsiu tave sužinojusi, jog Rajanas Mileris susisiekė 
su mama. 

— Ar laikai sukryžiavusi pirštus už nugaros? 


— Ne, tėti, aš tavęs neapgaudinėju. 


Pažadėjusi tėvui įduoti Rajaną Milerį, Amanda nė neketino 
tesėti žodžio, nes sulaužytas pažadas slėgtų sąžinę mažiau nei 
pražudytas draugo gyvenimas - iš dviejų blogių reikėjo pasi- 
rinkti mažesnį, bet, trokšdama išvengti bėdos, paprašė motiną, 
kad nieko jai nesakytų, jei „jūrų ruonis“ pasirodytų tarp paci- 
entų arba jausmų akiratyje. Indiana, matyt, kažką suprato iš 
dukters išraiškos, tik linktelėjo ir nieko daugiau neklausinėjo. 
Indiana žinojo, kad policija pasiruošė suimti Milerį kaip 
vienintelį įtariamąjį dėl Aleno Kelerio mirties, bet, kaip ir 

Amanda, netikėjo, kad jis būtų galėjęs šaltakraujiškai padaryti 
nusikaltimą. Niekas taip netroško pagauti nusikaltėlio kaip ji, 
bet tas draugas, dvi savaites buvęs meilužiu, kiaurai pažįstamas 
žmogus, išglostytas jos, žiniuonės, rankomis ir jos, aikštingos 
moters, išbučiuotas, buvo nekaltas. Paklaustai, kodėl ji tokia 
tikra Milerio nekaltumu, Indianai būtų sunku logiškai atsakyti, 
ji tiesiog tikėjo tuo veteranu, kuris siusdavo, pykčio priepuolio 
ištiktas, šaudė civilius, net moteris ir vaikus, kankino belais- 
vius, bandydamas išgauti informaciją, bet niekas jos neklausė 
ir, išskyrus Pedrą Alarkoną, niekas nežinojo kario praeities. 
Indianos tikėjimas rėmėsi nuojauta ir planetomis, kuriom šio- 
mis aplinkybėmis buvo linkusi kliautis labiau nei buvusio vyro 
nuomone. Bobui nekrito į akį nė vienas tų vyrų, kuriais ji do- 
mėjosi, jiems gyvenant skyrium, bet Rajanui Mileriui jis jautė 
ypatingą pavydą, Amandos apibūdintą keliais žodžiais: susidū- 
rė du patinai, negalį pasidalyti teritorijos tarytum du orangu- 
tanai. Indiana, priešingai, džiaugėsi buvusio vyro pergalėmis 
tikėdamasi, kad, išbandęs tiek moterų, pagaliau ras gerą pamo- 
tę Amandai ir apsiramins. Selestės Roko sudarytas horoskopas 
nerodė, kad Rajanas Mileris turėtų žmogžudžio polinkių - 
būdo bruožą, kuris, be jokios abejonės, išryškėtų horoskope, 
jeigu tas žmogus būtų pridaręs tokių baisybių. 


Indianai nieko nereikėjo slėpti nuo Amandos, o tai - meluoti 
tėvui, nes Rajanas Mileris, nedavęs žinios motinai, netiesiogiai 
susisiekė su dukterimi. Pedras Alarkonas atvažiavo į koledžą 
pamokoms baigiantis, palaukė, kol moksleiviai išvažiavo auto- 
busais ir automobiliais, ir pasisakė norįs su ja pasikalbėti apie 
vaizdo įrašą. Jį priėmė sesuo Sesilė, bendrabučio auklėtoja, 
aukšta, stuomeninga škotė, iš pažiūros daug jaunesnė nei še- 

šiasdešimt šešerių metų, kobalto mėlynumo akimis, iš anksto 
įžvelgiančiomis moksleivių išdaigas. Sužinojusi, kad jos auklė- 
tinė su juo ruošia projektą apie Urugvajų, palydėjo į Tylos salę, 
šalia koplyčios esantį kambarėlį. Ekumeninis auklėjimas šioje 
mokymo įstaigoje lenkė katalikišką tradiciją, ir kitų tikėjimų 
merginos, taipgi ateistės, turėjo kampelį tiek savo dvasiniam 
tobulėjimui, tiek vienatvės poreikiams tenkinti, tuščią kamba- 
rį be baldų, glotniomis grindimis, ramybėn nuteikiančiomis 
melsvai dažytomis sienomis, su keliomis apskritomis pagalvė- 
lėmis meditacijai ir kampe suvyniotais kilimėliais dviem vie- 
nintelėms moksleivėms musulmonėms. Tuo metu kambarys 
buvo tuščias, beveik skendėjo prieblandoje, vos apšviestas va- 
karo šviesos, plonyčiais dryželiais krintančios pro du langus. 
Už stiklų sode ryškėjo ilgos maumedžio šakos, ir ton šventy- 
klon iš tolo sklido vienintelis garsas - pianino akordai. Susijau- 
dinimo veržiama gerkle Alarkonas pasijuto lyg perkeltas į kitą 
laiką ir vietą, tokią tolimą, jog beveik pamirštą: į vaikystę, prieš 
partizaniniam karui sutraiškant jo naivų pasaulį, į senelio ko- 
plyčią, į Paisandu giminės dvarą, į bekraštes, ligi pat horizonto 
nusidriekusias lygumas po turkio spalvos dangumi, kur ganėsi 
gyvulių kaimenės. 

Sesuo Sesilė atnešė dvi sulankstomas kėdes, pasiūlė sve- 
čiui butelį vandens, nuėjo pakviesti savo auklėtinės ir paliko 
juos vienu du, bet durų neuždarė ir nepasišalino - buvo girdė- 
ti, kaip vaikščioja netoliese, nes Alarkonas nebuvo įtrauktas į 
moksleivės svečių sąrašą. 

Amanda atėjo su vaizdo kamera, kaip jie buvo susitarę elek- 
troniniu paštu, užkėlė ant trikojo ir atsivertė bloknotą. Maž- 
daug penkiolika minučių kalbėjosi apie Urugvajų ir dar dešimt 
praslinko kuždantis apie bėglį. Sausį, sužinojęs, kad „Riperio“ 
žaidėjai ėmė nagrinėti San Fransisko nusikaltimus, Alarkonas 

beregint susidomėjo, ir ne tiek penkiais vienišais pienburniais, 
visažiniais intravertais, užsimaniusiais varžytis su sudėtingu 
policijos tyrimo mechanizmu, - tiesiog Žmogaus smegenų 
veikla buvo jo specialybė. Dirbtinis intelektas, kaip aiškino jis 
studentams per paskaitą pirmąją dieną, - tai informacijos ap- 
dorojimo sistema, vykdanti uždavinius, kuriuos atlikti papras- 
tai geba tik žmogaus protas. Kuo skiriasi žmogaus protas nuo 
dirbtinio intelekto? Ar gali mechanizmas kurti, jausti, įsivaiz- 
duoti, suvokti? Ar gali tik mėgdžioti ir tobulinti kai kuriuos 
žmogaus gebėjimus? Kilus tokiems klausimams, radosi nauja 
akademinė disciplina, sužavėjusi dėstytoją, pažintinis moks- 
las, kurio, kaip ir dirbtinio intelekto, prielaida remiasi tuo, kad 
kompiuterio ir žmogaus smegenų veikla pagrįsta tais pačiais 
principais. Pažintinio mokslo tikslas - atskleisti sudėtingiausio 
mums žinomo mechanizmo - žmogaus smegenų - paslaptis. 
Alarkono žodžiai, kad smegenų ląstelių yra daugiau nei atomų 
visatoje, sugriaudavo bet kokią išankstinę studentų mintį apie 
dirbtinį intelektą. „Riperio žaidėjai mąstė vadovaudamiesi 1o- 
gika, kuriai mechanizmas būtų galėjęs suteikti neregėtos galios, 
bet naudojosi tuo, kas būdinga tik žmogui: vaizduote. Jie žaidė 
nevaržomi jokių taisyklių, tiesiog pramogos dėlei, gebėdami 
pasiekti dirbtiniam intelektui neprieinamas vidines erdves. Pe- 
dras Alarkonas svajojo pajungti tą neapskaičiuojamą žmogaus 
proto elementą ir pritaikyti kompiuteriui. 

Amanda nieko panašaus neįtarė, kasdien supažindindama 
Alarkoną su „Riperio“ žaidėjų atradimais tik todėl, kad laikė 
Milerį savo draugu ir kad juodu su seneliu buvo vieninteliai 
suaugusieji, šiek tiek besidomintys žaidimu. 

— Kur Rajanas? - paklausė Amanda urugvajietį. 

— Nesėdi vietoje. Judantį taikinį sunkiau kliudyti. Mileris - 
ne Džekas Skerdikas, Amanda. 

- Žinau. Kuo galėčiau padėti? 

— Kuo greičiau aptikdama žudiką. Tu su savo „Riperio“ žai- 
dėjais galėtum būti šios operacijos smegenys, o Mileris - bau- 
džiamoji ranka. 

- Panašiai kaip agentas 007. 

— Taip, tik be šnipo įrangos. Nei lazerinio parkerio, nei batų 
su reaktyviniais varikliais. Vienui vienas su Atila ir „jūrų ruo- 
nio“ ekipuote. 

— Kokia? 

— Nežinau, turbūt glaudėmis, kad nereikėtų plaukioti nuo- 
gam, ir peiliu tam atvejui, jei užpultų ryklys. 

— Vadinasi, gyvena laive? 

— Paslaptis. 

— Šis koledžas turi keturiasdešimt hektarų parko ir neįžen- 
giamos girios. Ten pilna kojotų, elnių, meškėnų, lapių, pasitai- 
ko viena kita rudoji lūšis, bet nė vienas žmogus nekelia kojos. 
Tai puiki vieta slapstytis, ir aš galėčiau iš kavinės atnešti mais- 
to. Čia skaniai maitinama. 

- Ačiū, turėsime galvoje. Šiuo metu Rajanas negali susisiek- 
ti nei su tavimi, nei su kuo kitu, aš būsiu ryšininkas. Tau duo- 
siu slaptą numerį. Tris kartus surink ir išjunk. Žinučių nepalik. 
Prireikus aš tave susirasiu. Reikia saugotis, nes mane seka. 

— Kas? 

— Tavo tėtis. Kitaip sakant, policija. Nieko baisaus, Aman- 
da, moku mėtyti pėdas, jaunas būdamas Montevidėjuje ne vie- 
nus metus taip mulkinau policiją. 

— Kodėl? 

- Buvau idealistas, bet paskiau išsigydžiau nuo tos ligos. 

- Anksčiau būdavo lengviau mulkinti policiją nei dabar, 
Pedrai. 

- Nesijaudink, mulkinu, kaip mulkinęs. 

- Ar moki įsilaužti į kitų kompiuterius kaip programišius? 

- Ne. 

— Maniau, kad esi kibernetikos genijus. Argi nedirbai prie 
dirbtinio intelekto? 

— Dirbtinis intelektas negali apsieiti be kompiuterių kaip 
astronomija be teleskopų. Kam tau reikia programišiaus? - pa- 
klausė urugyvajietis. 

- Jis galėtų labai padėti mano tyrimui. Mums, „Riperio“ 
žaidėjams, labai praverstų programišius. 

- Galėčiau surasti, jei labai prireiktų. 

— Mano seklys galėtų būti ryšininkas. Mudu su Keiblu kei- 
čiamės koduotomis žinutėmis. Keiblas mano senelis. 

- Žinau. Ar juo galima pasitikėti? 

Užuot atsakiusi, Amanda pervėrė jį lediniu žvilgsniu. Jie 
oficialiai atsisveikino prie koledžo durų, iš arti stebimi sesers 
Sesilės. Moteris jautė Amandai Martin ypatingą palankumą, 
nes jiedviem patiko skandinavų detektyvai apie žiaurius nu- 
sikaltimus, be to, pagauta atvirumo impulso, kurio vėliau gai- 
lėjosi, mergina pasigyrė tirianti Selestės Roko išpranašautas 
skerdynes. Gailėjosi todėl, jog po to sesuo Sesilė, kuri būtų 
nežinia ką davusi, kad tik paaugliai leistų dalyvauti tame žaidi- 
me, kasdien neatlyždama klausinėdavo, kaip sekasi tyrimas, ir 
būdavo labai sunku ką nors nuslėpti ar ją apgauti. 

— Labai mielas tas ponas urugvajietis, - prabilo ji tokiu 
tonu, jog Amanda iškart sukluso. - Kaip su juo susipažinai? 

— Jis mūsų šeimos draugas. 

— Ar turi ką nors bendra su „Riperiu“? 

— Va, dailiausia, sesute! Jis atvažiavo dėl mano klasės dar- 
bo - projekto apie socialinį teisingumą. 

— O kodėl kuždėjotės? Man pasirodė, kad kalbėjotės kaip 
sąmokslininkai... 

— Profesinė liga, sesute. Įtarti - tai jūsų pareiga, ar ne? 
— Ne, Amanda. Mano pareiga - tarnauti Jėzui ir auklėti 
merginas, - nusišypsojo škotė, šiepdama didelius kaip domino 


kauliukai dantis. 


Seštadienis, 24 


Pirmąją savo naujo - bėglio nuo teisingumo - gyvenimo savai- 
tę Rajanas Mileris plaukiojo po San Fransisko įlanką Alarkono 
gautu motorlaiviu, atviru penkių metrų ilgio „Stiuardu“, su ga- 
lingu Yamaha varikliu, apsirūpinęs suklastota licencija. Naktį 
sustodavo užtakiuose, kur kartais išlipdavo su Atila pabėgioti 
tamsoje kelis kilometrus - vienintelė įmanoma mankšta, iš- 
skyrus plaukymą, laikantis visų atsargumo priemonių. Galėtų 
metų metus plūduriuoti tuose vandenyse, ir niekas nei licenci- 
jos klaustų, nei sulaikytų, jeigu tik neužsuktų į lankomiausias 
prieplaukas, juoba kad pakrančių apsaugos kateriai neplaukio- 
ja sekliais vandenimis. 

Įlankoje slapstytis nuo teisingumo buvo nesunku, čia vis- 
kas jam pažįstama: ne kartą drauge su Alarkonu plaukė į įlanką 
pasiirstyti, paburiuoti ir žvejoti eršketų ir jūros ešerių. Žinojo, 
kad saugu tokiose vietose kaip Riviera Desdentada, mažytis 
palaikių valčių ir plūduriuojančių trobelių uostas, kur negausu 
žmonių, o ir tie, tatuiruotėmis išmargintais kūnais ir išgedu- 
siais dantimis, beveik nesišneka vieni su kitais ir nežiūri pra- 
šalaičiui į akis, arba upių žiotyse išsimėčiusiuose kaimeliuose, 
kur gyventojai augina marihuaną arba gamina metamfetami- 
ną ir niekas nepageidauja pakliūti į policijos akiratį. Vis dėl- 
to gana greitai ir žmogui, ir šuniui pabodo glaustis ankštame 


motorlaivyje ir jie ėmė slapstytis sausumoje, apsistodami miš- 

kuose. Prieš bėgdamas Mileris nespėjo deramai pasiruošti, bet 
turėjo visa, kas reikalinga: skreitinį kompiuterį, įvairių tapa- 
tybės dokumentų, grynųjų pinigų, sudėtų į neperšlampamą ir 
nedegamą krepšį, ir kai ką iš „jūrų ruonio“ ekipuotės - ne tiek 
savigynos sumetimais, kiek sentimentų skatinamas. 

Tris dienas su šunimi slapstėsi Vinge, Sonomos miestelyje 
vaiduoklyje, kur riogsojo kiaurai surūdijęs nebenaudojamas 
senovinis tiltas, apgriuvę namai ir saulės išbalinti lentiniai ša- 
ligatviai. Būtų užsilaikę ilgiau tarp ančių, graužikų, varnų ir 
pasalių dvasių, kuriomis garsėjo Vingas, bet Mileris būgštavo, 
kad, artėjant pavasariui, priplūs žvejų, medžiotojų ir turistų. 
Naktimis, vėjui švilpaujant pro lentų plyšius, įlindęs į miega- 
mąjį maišą, jausdamas prie šono šiltą Atilą, vaizduodavosi, jog 
šalia guli Indiana, prigludusi, padėjusi galvą ant peties, o ranką 
ant krūtinės, garbanotais plaukais kutendama jam lūpas. 

Apsistojęs apleistame miestelyje, trečią naktį Mileris iš- 
drįso pirmąsyk mintyse pašaukti Šarbat. Ji ne iškart atėjo, bet 
pasirodė ne kaip miglota ir kruvina košmarų pamėklė, o kaip 
prisiminimų mergina, sveika, išsigandusi, gėlėta skarele ir su 
broliuku ant rankų. Tuomet jis atsiprašė ir pažadėjo apvažiuoti 
visą pasaulį ir ją surasti, įsileidęs į begalinį monologą išklojo 
tai, ko niekam, išskyrus ją, nebūtų atskleidęs, nes, išskyrus di- 
dvyriškus žygdarbius, kuriuose nėra nė trupučio siaubo, nie- 
kas nenori pažinti karo tikrovės, niekam neįdomu klausytis 
kareivio pasakojimo apie patirtas kančias, papasakojo, kad po 
Antrojo pasaulinio karo sužinota, jog tik vienas kareivis iš ke- 
turių šaudė trokšdamas nužudyti. Karinis mokymas pasikeitęs, 
idant kareiviai nebejaustų instinktyvios atgrasos ir įprastų, gre- 
siant net tariamam pavojui, nedvejodami automatiškai spausti 
gaiduką, kad motorinėje atmintyje prigytų naujas refleksas, ir 
taip pasiekta, jog 95 proc. kareivių žudo negalvodami, tikras 

laimėjimas; bet iki šiol dar neišrastas metodas nutildyti sąžinės 
klyksmui, pasigirstančiam vėliau, po mūšio, kai tenka grįžti į 
normalų pasaulį ir retkarčiais susimąstyti, kai ima graužti gėda 
ir kankinti košmarai, kurių neišgali nuslopinti nei alkoholis, 
nei narkotikai. Ir kai nebėra kur išlieti susikaupusio pykčio, 
vieni švaistosi kumščiais baruose, kiti muša žmoną ir vaikus. 

Papasakojo Šarbat, kad yra vienas iš nedaugelio specialio- 
sios paskirties karių, geriausių pasaulyje. Kiekvienas jų - tai 
mirtinas ginklas, jo amatas - smurtas ir mirtis, bet kartais są- 
žinė pranoksta karinį mokymą ir visus kvailus pretekstus, ku- 
riais grindžiama karo būtinybė, - pareigą, garbę, tėvynę, ir kai 
kurie pamato, kaip mūšio lauke viskas virsta griuvėsiais, pama- 
to, kaip nuo priešo granatos miršta bendražygiai, ir susimąsto, 
kodėl jie kariauja, koks to karo tikslas - šalies užėmimas, tokių 
pat kaip jie žmonių kančios, ir kas atsitiktų, jeigu grobikų ka- 
riuomenė įsiveržtų su tankais į jų kvartalą, traiškytų namus, 
tryptų jų vaikų ir žmonų lavonus, ir klausia savęs, kodėl pri- 
valu būti ištikimesniam valstybei nei Dievui ar savo gėrio ir 
blogio sampratai ir kodėl jie įnirtingai sėja mirtį ir kaip vėliau 
sugyvens su pabaisa, kuria tapo. 

Žaliaakė mergina įdėmiai klausėsi tylėdama, lyg suprasda- 
ma jo kalbą ir suvokdama, kodėl jis verkia, ir nepaliko jo, kol 
jis pagaliau užmigo nusikamavęs, uždėjęs ranką ant jo miegą 


sergstinčio šuns keteros. 


Kai tik žiniasklaida paskelbė Rajano Milerio nuotrauką, pra- 
šydama visuomenę pranešti policijai jo buvimo vietą, Pedras 
Alarkonas susisiekė su savo drauge Deniza Vest, kuria be- 
sąlygiškai pasitikėjo, ir pareiškė, kad būtina padėti bėgliui, 
įtariamam tyčine žmogžudyste, kaip paaiškino juokaujamu 

tonu, bet nemenkindamas grėsmės. Ji susižavėjo mintimi 
slėpti bėglį, nes buvo Alarkono draugė, o Mileris jai neatro- 
dė nusikaltėlis, ir, be to, laikėsi nuomonės, kad vyriausybė, 
teisingumas apskritai ir policija - korumpuoti. „Jūrų ruonis“ 
prisiglaudė jos namuose, kuriuos Alarkonas pasirinko todėl, 
kad jie buvo ūkininkų sodybų rajone, netoli Napos upės žio- 
čių, prie San Pablo įlankos, esančios San Fransisko įlankos 
šiaurinėje dalyje. 

Deniza turėjo pusantro hektaro daržą ir gėlyną savo malo- 
numui, taip pat globojo nusenusius arklius, kuriuos savininkai 
atiduodavo jai, užuot papjovę, ir vertėsi naminių konservų ga- 
myba, o konservuotus vaisius ir kiaušinius, taipgi konservuotą 
vištieną pardavinėjo turguose ir organinių produktų krautu- 
vėse. Jau keturiasdešimt metų gyveno toje pačioje sodyboje, 
tarp tų pačių kaimynų, taip pat menkai linkusių bendrauti 
kaip ir ji, visas jėgas skirdama savo gyvuliams ir žemei. Toje 
kuklioje pastogėje, suręstoje pagal jos išteklius ir apsaugoto- 
je nuo pasaulio triukšmo ir tuštybės, ji priėmė Rajaną Milerį 
ir Atilą, kurie turėjo priprasti prie kaimo gyvenimo, skirtingo 
nuo ankstesniojo, namuose, kur nebuvo nei televizoriaus, nei 
elektrinių namų apyvokos reikmenų, bet puikiai veikė interne- 
tas ir netrūko lepūnėlių naminių gyvulių ir pensininkų arklių. 
Juodviem niekada nepasitaikė gyventi moters draugijoje, ir jie 
nustebę suvokė, jog tai anaiptol ne taip jau baisu, kaip tikėjosi. 
Nuo pat pirmos dienos Atila pasirodė kariškai drausmingas ir 
stojiškai atsispyrė pagundai draskyti laisvai lasiojančias vištas 
ir pulti įžūliai erzinančias kates. 

Deniza ne tik suteikė prieglobstį, bet ir įtraukė Milerį į 
„Riperį, juo labiau kad jis negalėjo rodytis. Amanda prašė jį 
dalyvauti žaidime, negalėdama be jo apsieiti, ir paskubomis 
buvo sukurtas naujas žaidėjas: ypač gabi tyrėja, vardu Jezabelė. 

Jos tapatybė buvo žinoma tik žaidimo vedėjai ir jos ištikimam 
sekliui Keiblui, bet nei ji, nei jis nenumanė, kur slepiasi „jūrų 
ruonis“ nei kas toji brandaus amžiaus moteris ilga žila kasa, 
pasivadinusi Jezabele. „Riperio“ žaidėjams nieko nebuvo apie 
ją pasakyta, nes, nusikaltimams paūmėjus, Amanda pasidarė 
dar valdingesnė, bet tie, kurie iš pradžių priešgyniavo, ilgai ne- 
trukus įsitikino, kad naujoji žaidėja už auksą brangesnė. 

— Peržiūrėjau visų bylų policijos protokolus, - paskelbė žai- 
dimo vedėja. 

— Kaip juos gavai? - paklausė Esmeralda. 

— Mano seklys gali prieiti prie archyvų, o aš draugauju su 
Petra Hor, vyriausiojo inspektoriaus padėjėja, ji man parūpina 
duomenų. Visus dokumentų nuorašus perduodame Jezabelei. 

— Niekas neturi teisės gauti daugiau duomenų už kitus žai- 
dėjus! - užprotestavo pulkininkas Pedingtonas. 

- Žinoma. Prašom atleisti, daugiau to nebus. Pažiūrėkime, 
ką sako Jezabelė. 

— Pastebėjau vieną dalyką, bendrą visoms byloms, išskyrus 
Aleno Kelerio. Penkios pirmosios žudiko aukos dirbo su vai- 
kais. Edas Steitonas buvo pataisos namų tarnautojas Arizono- 
je, Konstantai manėsi tvarkydami globos namus, kur gyveno 
Vaiko teisių apsaugos tarnybos jiems patikėti vaikai, Ričardo 
Aštono specialybė - vaikų psichiatrija, o Reičelė Rozen buvo 
nepilnamečių teismo teisėja. Gal tai tiesiog sutapimas, bet aš 
tuo netikiu. Keleris, priešingai, su vaikais neturėjo nieko ben- 
dra, net nenorėjo turėti vaikų. 

— Tai labai įdomi detalė. Jeigu žmogžudystės paskata vai- 
kai, galime manyti, kad ne jis nužudė Kelerį, - tarė Šerlokas 
Holmsas. 

- Arba nužudė, kitų paskatų vedamas, - pertraukė jį Abata, 


anksčiau pati piršusi tą mintį. 

— Turime omeny ne paprastus, o netinkamo elgesio arba 
didelės rizikos grupės vaikus ir našlaičius. Vadinasi, ratas ma- 
žėja, - pasakė pulkininkas Pedingtonas. 

— Kitą kartą tikrinsime, ar aukos buvo pažįstamos ir kaip. 
Man regis, pasitaikys ne vienas vaikas, susijęs su keliomis by- 


lomis, - tarė Amanda. 


Dirmadienis, 20 


Nusikaltimai, neduodantys ramybės inspektoriui Bobui Mar- 
tinui, vienaip ar kitaip praslydo į San Fransisko žiniasklaidos 
priemones, bet nesukėlė nerimo žmonėms, nes žinia apie se- 
rijinį žudiką neišslydo iš siauro žmogžudysčių skyriaus dar- 
buotojų rato. Spauda rašė apie kiekvieną nusikaltimą atskirai, 
jų nesusiedama. Šalyje jie nesulaukė atgarsio. Visuomenė, re- 
tai susijaudinanti, kai koks tariamas antžmogis ar apokalipsės 
apginkluotas studentas imdavo siautėti žudydamas nekaltus 
žmones, beveik nesidomėjo šešiais lavonais Kalifornijoje. Juos 
keliskart paminėjo vien garsusis kraštutinių dešiniųjų radijo 
diktorius, nusikaltimus skelbdamas Dievo bausme už homo- 
seksualumą, feminizmą ir ekologiją San Fransiske. 

Bobas Martinas tikėjosi, kad, naudodamasis šalies abe- 
jingumu, padarys savo darbą ir išvengs vyriausybinių įstaigų 
kišimosi. Taip ir vyko dvi savaites, bet kai tik įtarimai buvo 
pareikšti Rajanui Mileriui, į jo kabinetą atėjo du FTB agentai, 
ir tokie įsislaptinę, kad kilo mintis, ar jie nebūsią apsimetėliai. 
Deja, jų įgaliojimai buvo tikri, negana to, jis gavo vyresny- 
bės nurodymą suteikti jiems visišką laisvę ir turėjo, sukandęs 
dantis, vykdyti įsakymą. San Fransisko žmogžudysčių skyrius 
radosi 1849 metais, aukso karštligės laikais, ir, anot vieno to 

meto reporterio, buvo sudarytas iš galvažudžių, daug baisesnių 
už plėšikus, pasiryžusių gelbėti buvusius draugus nuo pelnytos 
bausmės, o ne ginti įstatymą; mieste viešpatavo suirutė, ir tik 
praslinkus daugeliui metų įsivyravo tvarka. Vis dėlto policija 
pasitaisė kur kas greičiau, nei buvo numatęs to straipsnio au- 
torius, ir Bobas Martinas didžiavosi savo profesija. Jo skyrius 
garsėjo griežtumu nusikaltėliams ir atlaidumu prasižengėliams, 
nesulaukė kaltinimų žiaurumu, korupcija ir neišmanymu kaip 
kitų miestų policija, nors būta ir nemažai skundų dėl tariamai 
netinkamo elgesio. Labai retas skundas turėjo pagrindą. Pasak 
Martino, kalta buvo ne policija, bet prakeiktas nikis priešgy- 
niauti valdžiai, būdingas San Fransisko policijai; jis visiškai pa- 
sitikėjo savo komanda, todėl nepageidavo federalinės valdžios 
atstovų, kurie, jo manymu, tik suveltų tyrimą. 

Į Bobo Martino kabinetą atėjo du agentai: Napoleonas 
Furnjė III, afroamerikietis iš Luizianos, kuris, prieš paskiria- 
mas į slaptąją tarnybą, dirbo narkotikų, imigracijos ir muitinių 
skyriuje, ir Lorenė Barkot iš Virdžinijos, FTB garsenybė, pa- 
sižymėjusi žygdarbiais per priešteroristinę akciją. Juodaplaukė 
rudakė agentė ilgomis blakstienomis gyva pasirodė kur kas pa- 
trauklesnė nei nuotraukose. Bobas Martinas bandė ją pakerėti 
šauniais ūsais, vyriška šypsena ir baltais dantimis, bet atlyžo, 
kai, spustelėjusi ranką, Barkot vos nesutraiškė jam pirštų: mo- 
teris atvyko turėdama tam tikrą uždavinį ir, regis, nebuvo nusi- 
teikusi gaišti laiko juo žavėdamasi. Mandagiai, kaip buvo išmo- 
kytas meksikiečių šeimoje, jis atitraukė jai kėdę, bet ji atsisėdo 
į kitą. Petra Hor, nuo slenksčio stebėjusi sceną, krenkštelėjo 
slopindama juoką. 

Inspektorius parodė svečiams šešių nusikaltimų bylas ir 
supažindino juos su tyrimu ir savo išvadomis, neminėdamas 


dukters Amandos ir buvusio uošvio Bleiko Džeksono įnašo, 

nes atvykėliai tai būtų palaikę nepotizmu. Tą Žodį jis išgirdo 
iš velionio Aleno Kelerio, susidomėjusio kraujomaiša Indianos 
šeimoje, o vėliau susirado žodyne, anksčiau kaip gyvas nebuvo 


jo girdėjęs. 


Barkot ir Furnjė panoro iš karto įsitikinti, kad niekas nekišo 
nagų prie Rajano Milerio kompiuterių, saugiai laikomų sky- 
riaus seife, o paskiau užsidarę įniko nagrinėti įkalčius, ieško- 
dami bent užuominos į įprastų Jungtinių Amerikos Valstijų 
priešų sąmokslą. Bobui Martinui paaiškino tik tiek, kad „jūrų 
ruonis“ bendradarbiavo su privačia saugumo kompanija, dir- 
bančia Jungtinių Amerikos Valstijų vyriausybei Artimuosiuose 
Rytuose: tokia esanti oficiali informacija ir daugiau atskleisti 
nevalia. Jo darbas esąs konfidencialus, aprėpiąs tam tikras pil- 
kas sritis, kuriose būtina veikti apeinant tarptautines sutartis, 
idant būtų užtikrintas veiksmingumas. Esant tokiai sudėtingai 
padėčiai, kokia yra tame regione, būtina atsižvelgti į pareigą ap- 
saugoti Jungtinių Amerikos Valstijų interesus iš vienos pusės, o 
iš kitos - laikytis tarptautinių sutarčių, toli gražu ne saikingai 
apribojančių galimybę veikti. Vyriausybei ir ginkluotosioms 
pajėgoms nevalia veltis į tam tikrą Konstitucijos draudžiamą 
veiklą, kuriai nepritaria visuomenė. Buvo aišku, kad Mileris 
dirbo CŽV, kuriai neleistina veikti šalies teritorijoje, esančioje 
FTB žinioje. Federalinių agentų nė kiek nedomino šešios San 
Fransisko aukos, jie turėjo uždavinį gauti Rajano Milerio su- 
kauptą informaciją, kad ji nepatektų priešui į rankas, susitikti 
„jūrų ruonį , apklausti ir pašalinti iš apyvartos. 

- Vadinasi, Mileris padarė tarptautinio masto nusikalti- 
mų? - susižavėjęs paklausė Bobas Martinas. 

— Užduotys - tai ne nusikaltimai, - atšovė Furnjė III. 

— O aš maniau, kad jis paprasčiausias serijinis žudikas! 

- Jūs neturite jokių įrodymų, ir man nepatinka jūsų sar- 
kastiškas tonas, inspektoriau Martinai, - atrėžė agentė Barkot. 

— Kelerio byloje užtektinai nepaneigiamų jo nusikaltimo 
įrodymų, - priminė vyriausiasis inspektorius. 

- Turite įrodymų, kad jis lankėsi pas Aleną Kelerį, bet ne- 
turite, kad nužudė. 

— Ko gi jis būtų pabėgęs? 

- Ar nemanote, kad mūsų žmogus galėtų būti pagrobtas? - 
paklausė moteris. 

— Ne, tiesą pasakius, tokia mintis man nebuvo atėjusi į gal- 
vą, - atsakė policininkas, vargais negalais tvardydamasis, kad 
nenusišypsotų. 

— Rajanas Mileris - labai vertingas grobis mūsų priešams. 

— Kokius priešus turite omeny? 

- To nevalia atskleisti, - atsakė Lorenė Barkot. 


Iš Vašingtono FTB taipgi atvyko aukštos kvalifikacijos infor- 
matikos specialistas patikrinti Milerio būste paimtos įrangos. 
Inspektorius Martinas siūlė Furnjė III ir Barkot tam darbui 
savo žmonių, tokių pat patyrusių kaip iš Vašingtono, bet tie 
atsakė, kad turinys konfidencialus. Viskas konfidencialu. 

Nė dviem paroms nepraėjus nuo federalinių agentų atvy- 
kimo, Bobui Martinui išseko kantrybė. Furnjė III pasirodė be- 
sąs maniakas, su kuriuo neįmanoma susikalbėti, kabinėjosi dėl 
menkiausios smulkmenos, trukdė visiems darbą, o su Lorene 
Barkot jau iš pat pradžių nesisekė ir vėliau bet kokie mėgini- 
mai įsiteikti ėjo perniek: moteris buvo abejinga inspektoriaus 
žavesiui ir net kratėsi jo draugystės. „Neįsižeiskit, viršininke, 
argi nematot, kad Barkot - lesbietė?“ - paguodė jį Petra Hor. 

Informatikos specialistas atsidėjęs tyrė standžiuosius diskus, 
mėgindamas ką nors išgauti, nors ir numanė, kad Mileris labai 
gerai mokėjo ištrinti duomenis. Tuo tarpu Bobas Martinas to- 
liau aiškino Furnjė III ir Barkot, kaip žmogžudysčių skyrius štai 
jau dvylika dienų stengiasi sučiupti Milerį. Pirmąją savaitę buvo 
tik paprašyta vietinės policijos ir įprastų informatorių pagalbos, 
bet vėliau žiniasklaidoje ir internete išplatinta Milerio nuotrau- 
ka su požymių aprašymu. Tuomet gauta dešimtys pranešimų 
iš žmonių, mačiusių slampinėjant šlubį gorilos snukiu, vediną 
žvėrimi, bet nė vienas nepasitvirtino. Per klaidą pakliuvo keli 
elgetos su šunimis, bet buvo tuojau pat paleisti. Į Riėmondo po- 
licijos skyrių prisistatęs Irako karo veteranas pareiškė esąs Ra- 
žvėrį, o Džeko Raselo terjerų veislės kalytę. 

Buvo apklausti žmonės, vienaip ar kitaip bendravę su bė- 
gliu, kaip Frenkas Rinaldis, Milerio nuolat lankomo „Delfino“ 
klubo prižiūrėtojas, pastato, kuriame jis gyveno, savininkas, 
blogos šlovės vaikinai, kuriuos jis mokė plaukymo, Rosinio 
kavinės padavėjas Denis DAndželas, holistinės klinikos nuo- 
mininkai ir itin stropiai - jo artimiausias draugas Pedras Alar- 
konas. Bobas Martinas kalbėjosi su Indiana, bet FTB agentams 
užsiminė apie ją tik probėgšmais, kaip apie vieną iš daugelio 
holistinės klinikos gydytojų: to dar betrūko, kad atkreiptų jų 
dėmesį į savo šeimos narį. Jis žinojo, kad ji turėjo meilės nuo- 
tykį su Mileriu, bet negalėjo suvokti kodėl, tai buvo dar di- 
desnė mįslė nei ketveri metai su Alenu Keleriu. Svarstė, kad 
Indianą gal sužavėjo Milerio žygdarbiai, bet paskiau nutarė, 
jog tikriausiai sugulė su juo iš pasigailėjimo: pagal savo būdą 
Indiana negalėjo atstumti luošio. Na ir kvailė! Kaip galima my- 
lėtis su vienakoju? Cirkas, ir tiek, menkos galimybės, geriau nė 
neįsivaizduoti. Pagauti bėglį troško grynai profesinių paskatų 

vedamas, nieko bendra tai neturėjo su kiaulystėmis, kurias ta- 
sai galbūt išdarinėjo su jo dukters motina. 

— Ar tas Alarkonas komunistas? - paklausė Lorenė Barkot, 
per keturiasdešimt sekundžių radusi urugvajietį savo mobilio- 
jo telefono FTB duomenų bazėje. 

— Ne. Jis - Stanfordo universiteto dėstytojas. 

— Tai nereiškia, kad jis negalėtų būti komunistas, - neatlyžo ji. 

— Ar dar yra komunistų? Maniau, kad jų mada jau praeity. 
Alarkoną mes apklausėme telefonu ir stebime. Iki šiol nepaste- 
bėjome nieko tokio, kas jį sietų su Kremliumi, nieko neteisėto 
ar įtartino jo kasdieniame gyvenime. 

FTB agentai priminė inspektoriui, kad tariamas bėglys - 
„jūrų ruonis, išmankštintas gyventi ekstremaliomis sąlygo- 
mis: slapstytis, vengti priešo arba žvelgti mirčiai į akis, todėl 
būsią labai sunku jį sugauti. Perspėdama visuomenę, policija 
tik sukelsianti paniką; tad būtų geriausia užčiaupti žiniasklai- 
dos priemones, kad jos pamirštų tą bylą, ir jiems, agentams, 
padedant, tyliai tęsti tyrimą. Be kita ko, itin pabrėžė būtinybę 
neatskleisti nieko, kas susiję su Rajano Milerio ir tarptautinio 
saugumo biuro veikla. 

— Mano pareiga ne saugoti FTB paslaptis, o tęsti tyrimą, 
atskleisti šešis nusikaltimus ir užkirsti kelią kitiems, - pareiškė 
Bobas Martinas. 

- Žinoma, inspektoriau, - pritarė Napoleonas Furnjė III. - 
Mes neketiname kištis į jūsų darbą, bet perspėju, kad Rajanas 
Mileris — nenuspėjamo būdo, galbūt pažeistos psichikos, gali- 
mas daiktas, tuos jam priskiriamus nusikaltimus padarė būda- 
mas nestabilios psichinės būklės. Šiaip ar taip, mums jis žuvęs. 

- Vadinasi, jis jums nebereikalingas, tapo problema, ir jūs 
nežinote, ką su juo daryti. Mileris - vienkartinio naudojimo. 


Ar tai turite galvoje, agente Eurnjė? 

— Jūs tai turite galvoje, ne aš. 

— Primename, kad Mileris gerai ginkluotas ir pavojingas, - 
pasakė Lorenė Barkot. - Visą gyvenimą buvo kareivis, pripra- 
tęs pirma šauti, o tik paskiau galvoti. Patariu daryti tą patį, 
rūpintis savo tarnautojų ir civilių asmenų saugumu, - pridūrė 
Lorenė Barkot. 

— Nepageidautina, kad Mileris būtų suimtas ir imtų kalbėti, 
tiesa“ 

— Matau, kad mudu supratome vienas kitą, vyriausiasis ins- 
pektoriau. 

— Man regis, priešingai, agente Barkot. Mano galva, jūsų 
biuro metodai kitokie nei mūsiškiai, - įsižeidė Martinas. - Ra- 
janas Mileris nekaltas, kol neįrodyta jo kaltė. Mes ketiname jį 
suimti ir apklausti kaip įtariamąjį ir stengsimės, kad kuo ma- 
žiau nukentėtų jis pats ir tretieji asmenys. Aišku? 

Jam išėjus iš pasitarimo, Petra Hor, kaip paprastai sekusi 
juos iš savo narvelio, griebė inspektoriui už rankovės, įstūmė 
už durų ir įsisiurbė į lūpas. „Štai kaip reikia kalbėti! Aš di- 
džiuojuos jumis, viršininke! Bobas Martinas nustebęs nespėjo 
nė atsitokėti, o padėjėja ūmai dingo kaip velniūkštis, kokia iš 
tikrųjų ir buvo. Jis stovėjo atsirėmęs į sieną jausdamas buči- 
nio - cinamonų kramtomosios gumos - skonį ir karštį, palen- 


gva užliejantį kūną. 


Seštadienis, 31 


Dingus Indianai, pirmoji sunerimo duktė, kaip niekas kitas 
žinojusi jos įpročius: nustebo, kai penktadienį motina neatėjo 
vakarieniauti su ja ir seneliu, sulaužydama tradiciją, su reto- 
mis išimtimis nusistovėjusią per ketverius metus nuo tada, kai 

ji apsigyveno koledžo bendrabutyje. Motina ir duktė nuo pat 
pirmadienio laukdavo susitikimo, ypač tada, kai šeštadienį ir 
sekmadienį Amandai tekdavo praleisti su tėvu. Netekusi Ale- 
no Kelerio, retkarčiais pareikalaudavusio penktadienio, pa- 
vyzdžiui, kelionei į Turkiją ar kokiam ypatingam spektakliui 
aplankyti, Indiana neturėdavo jokios dingsties neateiti vaka- 
rienės. Aptarnavusi paskutinį pacientą, apsižergdavo dviratį, 
pasukdavo į Brodvėjaus gatvę, garsėjančią striptizo klubais ir 
barais, paskiau į Kolumbo gatvę, kur buvo įžymusis knygynas 
„Miesto žiburiai“ bitnikų lizdas, prašvilpdavo pro įspūdingą 
variu dengtą Frensio Fordo Kopolos pastatą, skriedavo iki 
Portsmuto aikštės šalia pat Kinų kvartalo, kur rinkdavosi se- 
niai praktikuoti taiči ir žaisti įvairių stalo žaidimų, o nuo ten - 
iki Transamerikos pastato, San Fransisko panoramai įprastos 
piramidės. Tuo metu keisdavosi finansų kvartalo išvaizda: 
biurai uždaromi, prasideda naktinis gyvenimas. Praskuosdavo 
po Įlankos tiltu, jungiančiu San Fransiską su Oklandu, o iš ten 
nuo naujojo beisbolo stadiono iki jos kvartalo buvo mažiau 
nei dešimt minučių kelio. Kartais ji stabtelėdavo vakarienei 
nupirkti kokių skanėstų ir netrukus atsirasdavo namie, pasi- 
ruošusi sėsti prie stalo. Ji grįždavo vėlai, tad senelis ir Amanda 
nieko negamindavo, pasikliaudavo picos užsakymu arba El- 
sos Dominges gera valia - paprastai šaldytuve ji palikdavo ko 
nors valgoma. Tą penktadienį senelis su dukraite laukė India- 
nos iki devintos vakaro, kol pagaliau ryžosi šildyti picą, kietą 
kaip kartonas. 

- Gal jai kas nors atsitiko? - sumurmėjo Amanda. 

- Sugrįš. Mamai jau per trisdešimt, visai normalu, jei po 
darbo savaitės kartais užsuka išgerti taurelę su draugais. 

- Bet galėtų paskambinti! Kuris nors iš tų draugų galėtų jai 
paskolinti mobilųjį. 

Išaušo šeštadienis, oranžine spalva užliedamas dangų. 
Sprogstančios magnolijos skelbė artėjant pavasarį, sode tarp 
fuksijų tarytum mažyčiai sraigtasparniai sklandė kolibriai. 
Amanda kniostelėjo iš miegų, blogos nuojautos pažadinta, ir 
atsisėdo lovoje, drebėdama nuo košmaro - sapnavo, kad Ale- 
nas Keleris bando išsiplėšti iš krūtinės strėlę. Pro užuolaidas 
smelkėsi auksiniai saulės spinduliai, ant pagalvės, susisukusi į 
kamuoliuką, lengvutė kaip pūkas, saldžiu katės miegu miegojo 
Tuniukė. Mergina paėmė ją į rankas, įsikniaubė į šiltą pilvuką 
ir, stengdamasi nusikratyti įkyrių nakties vaizdinių, ėmė kuž- 
dėti užkeikimus. 

Užuodusi iš virtuvės sklindantį kavos ir skrebučių kvapą, 
basa, vietoj pižamos vilkėdama senelio marškinėliais, nuėjo 
įpilti katytei pieno ir užsiplikyti puodelio karšto šokolado. 
Bleikas jau sėdėjo ten, peržiūrėdamas naujienas, įsispyręs į 
šlepetes ir apsivilkęs senu flaneliniu chalatu, kurį dėvėjo prieš 
septyniolika metų, kai žmona dar buvo gyva. Amanda patup- 
dė jam ant kelių katę ir sraigtiniais laiptais nukūrė į „raga- 
nos olą. Po minutės parlėkė į virtuvę klykdama, kad motinos 
kambaryje nė gyvos dvasios ir lova neliesta. Kiek prisiminė 
senelis su dukraite, Indiana visada perspėdavo, jei ketindavo 
negrįžti namo. 

— Kur ji galėtų būti, seneli? 

— Nesirūpink, Amanda. Ramiai apsirenk, aš tave nuvešiu 
pas tėtį, o paskiau užsuksiu į Indianos konsultaciją. Neabejoju, 
kad išsiaiškinsime, kas atsitiko. 

Deja, jo žodžiai nepasitvirtino. Vidurdienį, apskambinęs 
visas jos lankomas vietas ir negavęs jokios žinios iš artimiausių 
draugių, įskaitant donją Enkarnasjoną, kurią labiausiai bijojo 
išgąsdinti, ir grasiąją Selestę Roko, kuri atsiliepė pertraukda- 
ma masažą tik todėl, kad pamatė savo svajonių princo numerį, 

Džeksonas paskambino Bobui Martinui ir pasiteiravo, ar derė- 
tų pranešti policijai. Buvęs žentas patarė truputį palaukti, nes 
policija nepuola ieškoti tariamai dingusio suaugusiojo, nežinia 
kur praleidusio naktį, ir pažadėjo pasidomėti ir paskambinti, 
kai tik gausiąs žinių. Abu būgštavo, kad Indiana galėtų susi- 
tikti su Rajanu Mileriu. Puikiai ją pažinodami, galėjo visiškai 
pagrįstai pateisinti tuos būgštavimus: pirmiausia, gal nežabo- 
tos užuojautos vedama nuskubėjo padėti bėgliui nuo teisingu- 
mo, o gal jausminga širdis paskatino ieškoti meilės vietoj ką 
tik prarastosios. Būta dar vienos tikimybės, kurios nė vienas 
nenorėjo balsu išsakyti: Rajanas Mileris laiko Indianą prieš jos 
valią kaip įkaitę. Pasak Bobo Martino, tuo atveju labai greit vis- 
ką sužinosią, kai tik suskambės telefonas ir grobikas pateiks 


savo sąlygas. Jis pajuto, kad jį muša prakaitas. 


Slaptas Pedro Alarkono mobilusis telefonas ėmė čirkšti kelnių 
kišenėje, kai jis buvo įveikęs tris iš šešių kilometrų - kasdien 
bėgiodavo Presidio parke ruošdamasis triatlonui, kuriame 
būtų dalyvavęs drauge su Rajanu Mileriu, jeigu šiam nebūtų 
sugriuvusi visa dienotvarkė. Tik du žmonės galėjo skambinti 
šiuo telefonu, jo draugas bėglys ir Amanda Martin. Pamatęs, 
jog skambina mergina, pasuko kita kryptimi ir nubėgo iki ar- 
timiausios Starbucks kavinės, kur nusipirko frapuccino, gėri- 
mo, nė iš tolo neprilygstančio matei, nusipirko tik norėdamas 
sumėtyti pėdas, apgauti seklį, jeigu tokio būta, paprašė vieną 
lankytoją paskolinti mobilųjį ir paskambino Amandai, o ši per- 
davė telefoną seneliui. Pokalbis su Bleiku Džeksonu buvo viso 
labo keturių žodžių: keturiasdešimt minučių, „Delfino“ klu- 
bas. Alarkonas tekinas nudūmė prie automobilio ir nuvažiavo 


į Vandens parką, neįtikėtinai lengvai rado vietą automobiliui 


339 


ISABEL ALLENDE 


pastatyti ir, kaip paprastai šeštadieniais, su kuprine ant peties 
sparčiais žingsniais nužygiavo į klubą. 

Džeksonas taksi automobiliu atvažiavo iki Girardelio aikš- 
tės ir pasuko į klubą, įsimaišydamas tarp turistų ir šeimų, išė- 
jusių pasivaikščioti gražią saulėtą dieną, vieną iš tų dienų, kai 
įlanka spindi kaip Graikijoje. Alarkonas ėmė jo laukti tamsia- 
me koridoriuje dėdamasis, kad atidžiai skaito prisegtame ke- 
tvirtainiame lape klubo narių įrašus, kiek kuris plaukiojęs žie- 
mą. Linktelėjo Bleikui, ir šis siaurais laiptais nusekė iš paskos 
į antrą aukštą. 

— Kur mano duktė? - paklausė jis urugvajietį. 

- Indiana? Iš kur galėčiau žinoti? 

- Ji su Mileriu, net neabejoju. Nuo vakar dienos negrįžo 
namo ir neskambino, anksčiau nieko panašaus nebuvo atsiti- 
kę. Aišku tik viena, kad Indiana su juo, neskambino mums iš 
atsargumo, jį saugodama. Jūs žinote, kur slapstosi Mileris, per- 
duokite nuo manęs jai žinutę. 

— Perduosiu, jei bus įmanoma, bet galėčiau prisiekti, kad 
Indianos nėra su juo. 

— Nereikia priesaikų, pirmiausia pasišnekėkite su savo 
draugu. Jūs - bėglio bendrininkas, trukdote teisingumui ir taip 
toliau. Pasakykite Mileriui, kad jei Indiana nepaskambins man 
iki aštuntos valandos vakaro, už viską turėsite atsiteisti jūs. 

— Negrasinkite, Bleikai. Aš jūsų pusėje. 

— Taip, taip, atleiskite, Pedrai. Esu šiek tiek susinervinęs, — 
suvebleno senelis ir krenkštelėjo slėpdamas gerklę gniaužiantį 
nerimą. 

- Sunku bus susisiekti su Mileriu, jis nesėdi vietoje, bet 
pabandysiu. Laukite mano skambučio, Bleikai, kai tik ką nors 


sužinosiu, paskambinsiu iš telefono automato. 

Alarkonas palydėjo Bleiką Džeksoną koridoriumi, „Delfi- 
ną jungiančiu su varžovų klubu „Pietų pakraštys“, ir išvedė 
pro kitas duris, nei buvo įėjęs, paskui nudrožė į paplūdimį, kur 
galėjo ramiai pasikalbėti. Paskambino draugui, paaiškino, kas 
atsitiko, ir, kaip ir tikėjosi, Mileris patvirtino, kad apie Indianą 
nieko nežino. Paskutinįsyk šnekėjęsis iš savo būsto, penktadie- 
nį, kovo devintąją, tą pačią dieną, kai buvo aptiktas Aleno Ke- 
lerio lavonas. Šiomis dienomis slapstydamasis ne kartą norėjęs 
jai paskambinti, netgi nepaisydamas pavojaus nueiti pas ją į ho- 
listinę kliniką - ta neįprasta, skirianti juos tyla kas dieną darosi 
nepakenčiamesnė: trokštąs žūtbūtinai ją pamatyti, apkabinti, 
kartoti, kad myli, kaip nieko savo gyvenime nemylėjęs, ir kad 
niekada jos neatsižadėsiąs. Bet negalįs jos paversti savo ben- 
drininke. Nieko negalįs jai pasiūlyti, iš pradžių turįs sučiupti 
Aleno Kelerio žudiką ir susigrąžinti gerą vardą. Jis papasakojo 
Alarkonui, kad sunaikinęs visą kompiuteriuose laikytą infor- 
maciją, prieš išeidamas iš savo būsto paskambinęs Amandai, 
nes buvo tikras, kad Indiana arba bus pamiršusi savo mobilųjį, 
arba bus išsikrovęs akumuliatorius. 

— Jos buvo kartu, ir aš pasikalbėjau su Indiana, paaiškinau, 
kad ne aš nužudžiau Kelerį, nors, tiesą pasakius, ir trinktelėjau 
jam, ir kad turiu slėptis, nes esu įtariamas žmogžudyste. 

— Ką ji atsakė? 

— Jog neprašo pasiaiškinimų, nes niekada manimi neabejo- 
jusi, ir paprašė, kad pasiduočiau policijai. Atsisakiau, savaime 
suprantama, ir paprašiau, kad manęs neišduotų. Buvo pats ne- 
tinkamiausias laikas kalbėti apie mūsų santykius, Keleris buvo 
miręs vos prieš kelias valandas, bet negalėjau tylėti, pasakiau, 
kad ją myliu ir kad aplinkybėms paaiškėjus stengsiuos iš pa- 
skutiniųjų pelnyti jos meilę. Dabar visa tai nesvarbu, Pedrai. 


Svarbiausia - išvaduoti ją. 

- Tik kelios valandos, kai ji dingusi... 

- Jai gresia baisus pavojus! - sušuko Mileris. 

— Manai, jos dingimas turi ką nors bendra su Kelerio mir- 
timiė 

— Be abejo, Pedrai. Ir, sprendžiant iš Kelerio nužudymo po- 
žymių, neabejotina, kad ir šį, ir ankstesnius nusikaltimus pa- 
darė tas pats žmogus. 

— Ką bendra Indiana galėtų turėti su tuo serijiniu žudiku? 

— Šiuo metu ir man neaišku, bet patikėk, Pedrai, yra kaž- 
kas bendra. Turime beregint surasti Indianą. Sujunk mane su 
Amanda. 

— Su Amanda? Mergina tokia sukrėsta, neįsivaizduoju, kuo 
ji galėtų tau padėti. 

— Pamatysi. 


BALANDIS 


Sekmadienis, I 


Sportiškai apsirengęs vyriausiasis inspektorius, lydimas duk- 
ters, kuri atsisakė likti namie ir krepšelyje nešėsi Tuniukę, iš- 
vyko į Nort Bičą. Iš automobilio paskambino Petrai Hor, pa- 
pasakojo, kas atsitiko, ir, suvokdamas, jog sekmadieniais jo 
padėjėja laisva ir neprivalo jam dirbti, paprašė, kad ji parūpin- 
tų visų holistinės klinikos gydytojų, taip pat Indianos pacientų 
ir Pedro Alarkono, prasidėjus Milerio paieškai užregistruotų 
žmogžudysčių skyriuje, telefonų sąrašą. Po dešimties minučių 
privažiavo prie žalio pastato dideliais, vištų išmatų spalvos lan- 
gais, prie kurio stovėjo dviem eilėmis išrikiuoti automobiliai. 
Paradinės durys buvo nerakintos, nes kai kurie kabinetai vei- 
kė ir savaitgaliais. Lydimas Amandos, grįžusios į vaikystę, - ji 
vos tvardė ašaras ir čiulpė pirštą, nuleidusi galvą ir ant akių 
užsismaukusi striukės gobtuvą, - inspektorius šuoliais įveikė 
du aukštus ir kopėtėlėmis užlipo į Matėjaus Pereiros mansardą 
paprašyti Indianos kabineto rakto. 

Dailininkas, be jokios abejonės, ką tik išplėštas iš lovos, 
pasirodė pusnuogis, susijuosęs nuspurusiu rankšluosčiu, kad 
prisidengtų gėdą, afrikietiškos kasytės styrojo į šalis nelyginant 
Medūzos plaukai, o veido išraiška buvo kaip žmogaus, kuris, 


prisirūkęs kai ko stipresnio nei tabakas, nesuvokia, kur atsidū- 

ręs, bet, nors ir nevalyvas, atrodo tikras šaunuolis: giedros akys, 
juslios lūpos, žavus kaip bronzinė Benvenuto Čelinio statula. 

Brazilo mansarda nieko nestebintų nebent skurdžiame Kal- 
kutos kvartale. Pereira pamažu surentė ją ant plokščio pastato 
stogo tarp geriamojo vandens bako ir išorinių gaisrinių kopė- 
čių su tokiu pat įkvėpimu, su kokiu kūrė savo meno kūrinius. 
Radosi gyvas kintamų formų organizmas, suręstas daugiausia 
iš kartono, plastiko, cinkuotos skardos lakštų ir presuotų plokš- 
čių, su cementinėmis grindimis, kai kur užklotomis linoleumu, 
kai kur sudriskusiais kilimais. Viduje buvo tikras labirintas ne- 
taisyklingų erdvių, skirtų įvairiam tikslui ir akimoju keičiamų, 
nutraukiant ceratos gabalą, perkeliant paravaną arba papras- 
čiausiai kitaip sudėliojant dėžes ir skrynias, pagrindinius to 
būsto baldus. Bobas Martinas iš pirmo žvilgsnio apibūdino jį 
kaip hipio lindynę, tvankią, nešvarią ir, be abejo, neteisėtą, bet 
širdies gilumoje pripažino jos žavesį. Šviesa, smelkdamasi pro 
melsvo plastiko plokštes, teikė akvariumo įspūdį, dideli pirmi- 
nėmis spalvomis tapyti paveikslai, grasūs pastato vestibiulyje, 
šioje mansardoje atrodė vaikiški, o netvarka ir nešvara, kuri 
kitur būtų kėlusi pasišlykštėjimą, čia derėjo prie menininko 
keistuoliško būdo. 

— Prilaikyk rankšluostį, Pereira, matai, čia mano duktė, - 
perspėjo Bobas Martinas. 

— Sveika, Amanda, - pasisveikino dailininkas, užtverdamas 
kelią, kad už dušinės užuolaidų svečiai nepastebėtų marihua- 
nos plantacijos. 

Bobas Martinas ją pastebėjo ir taip pat užuodė savitą salsvą 
kvapą, kurio buvo pritvinkusi mansarda, bet apsimetė neišma- 
nėliu, juoba kad atėjo visai kitu reikalu. Paaiškino, kodėl pasi- 
rodė tokiu neįprastu laiku, ir Pereira papasakojo šnekėjęs su 
Indiana penktadienį vakare, kai ji ėjusi namo. 

- Sakė, kad eina susitikti su draugais Rosinio kavinėje, o 
paskui važiuosianti namo, kai aptuštės gatvės. 

— Ar minėjo draugų vardus? 

— Neprisimenu, tiesą pasakius, neatkreipiau dėmesio. Ji pa- 
skutinė išėjo iš pastato. Aš užrakinau paradinės duris apie aš- 
tuntą, o gal devintą... - miglotai atsakė Pereira, nelabai nusitei- 
kęs informuoti policiją - manė, kad Indiana tikriausiai prikrėtė 
kvailysčių, ir jis nė neketino padėti buvusiam vyrui ją aptikti. 

Tačiau iš inspektoriaus elgesio buvo aišku, jog dera verčiau 
bendradarbiauti, bent jau apsimesti, ir jis apsivilko savo amži- 
nuosius džinsus, paėmė ryšulį raktų ir nuvedė juos į kabinetą 
Nr. 8. Atrakino duris ir, paprašytas Martino, neįsivaizduojan- 
čio, ką jis galėtų rasti viduje, liko sa Amanda laukti koridoriu- 
je. Indianos kabinete viešpatavo tvarka, rankšluosčiai sudėti į 
krūvelę, švarios paklodės ant masažo lovelės, buteliukai su ete- 
riniais aliejais, magnetai, žvakės ir pirmadieniui paruošti smil- 
kalai išrikiuoti ant palangės šalia brazilo dovanoto vazono su 
augalu, pažiūrėti visai neseniai laistytu. Amanda iš koridoriaus 
pastebėjo laukiamajame ant stalo skreitinį kompiuterį ir pa- 
klausė tėvą, ar galėtų įjungti, nes žinojo slaptažodį. Bobas Mar- 
tinas paaiškino, kad taip galima sunaikinti pirštų atspaudus, ir 
nusileido apačion iš automobilio paimti pirštinių ir plastikinio 
maišelio. Gatvėje prisiminęs dviratį, nuėjo prie pastato galo, 
kur buvo geležinis stovas dviračiams. Nukrėtė šiurpas išvydus, 
jog ten tebestovi prirakintas Indianos dviratis. Gerklėje pajuto 


tulžies skonį. 


Tą dieną Denis D'Andželas nedirbo Rosinio kavinėje, bet Bobas 
Martinas apklausė kelis tarnautojus ir tie pareiškė nesą tikri, ar 


matę Indianą, nes penktadienį popiet kavinė lūžusi nuo lan- 

kytojų. Inspektorius parodė Indianos nuotrauką, kurią Aman- 
da turėjo mobiliajame, virtuvės darbuotojams ir lankytojams, 
tokiu metu gurkšnojantiems itališką kavą ir skanaujantiems 
gardžiausius Nort Bičo pyragaičius. Keletas nuolatinių lanky- 
tojų ją atpažino, bet neprisiminė matę ją penktadienį. Tėvas ir 
duktė buvo beišeiną, bet tuomet prie jų prisiartino rudaplaukis 
sumaigyta eilute, kuris ligi tol sėdėjo prie staliuko salės gale, 
kažką rašydamas į geltoną bloknotą. 

— Kodėl jūs ieškote Indianos Džekson? - paklausė. 

— Ar ją pažįstate“ 

- Tarkim, kad pažįstu, nors nežinau, su kuo turiu garbės... 

- Žmogžudysčių skyriaus vyriausiasis inspektorius Bobas 
Martinas, o čia mano duktė Amanda, - tarė policininkas, ro- 
dydamas savo ženklą. 

— Samuelis Hamiltonas Jaunesnysis, privatus seklys. 

- Samuelis Hamiltonas? Kaip anas įžymusis Gordono ro- 
manų detektyvas? - paklausė inspektorius. 

- Tai mano tėvas. Jis buvo ne detektyvas, o žurnalistas, ir, 
manding, autorius šiek tiek išpūtė jo gebėjimus. Tai vyko sep- 
tintajame dešimtmetyje. Tėvas jau seniai mirė, bet jo šlovė - ar 
veikiau romantizuota šlovė - tebėra gyva. 

— Ką galėtumėte pasakyti apie Indianą Džekson? 

— Ganėtinai, inspektoriau, be kita ko, žinau, kad buvo iš- 
tekėjusi už jūsų ir kad ji Amandos motina. Palaukite, tuoj pa- 
aiškinsiu. Prieš ketverius metus mane pasamdė Alenas Kele- 
ris, kad ją sekčiau. Deja, didumą pajamų gaunu iš pavyduolių, 
įtariančių savo antrąją pusę, tai nuobodžiausias ir bjauriausias 
darbas. Ponui Keleriui negalėjau pateikti jokios jam naudingos 
informacijos, tad jis nutraukė sekimą, bet po kelių mėnesių, 
kai jį apniko pavydas, vėl man paskambino. Nieku gyvu nega- 
lėjo patikėti, kad panelė Džekson jam ištikima. 

— Ar žinot, kad Alenas Keleris nužudytas? 

— Taip, savaime aišku, visos žiniasklaidos priemonės skel- 
bia. Užjaučiu panelę Džekson, labai jį mylėjo. 

— Mes ieškome jos, pone Hamiltonai. Vakar dingo. Regis, 
paskutinis ją matė dailininkas, gyvenantis holistinėje klinikoje. 

— Matėjus Pereira. 

— Tas pats. Sakė matęs ją pavakariais, ėjusi čionai susitikti 
su draugais. Ar galėtumėte mums padėti? 

— Vakar nebuvau čia atėjęs, bet galiu duoti pastarųjų ke- 
tverių metų panelės Džekson artimiausių draugų sąrašą. Visą 


informaciją turiu namie, gyvenu netoliese. 


Po pusvalandžio Samuelis Hamiltonas atkūrė į policijos skyrių, 
nešinas storu aplankalu ir skreitiniu kompiuteriu, džiaugda- 
masis, kad pirmąsyk per pastaruosius keliolika mėnesių užsii- 
ma kai kuo įdomiu, ne vien persekioja žmones, laužančius iš- 
tikimybės priesaiką, pro teleskopą seka sutuoktinius ir grasina 
vargetoms, nemokantiems nuomos mokesčių ar palūkanų. Jo 
darbas buvo gryna nuobodybė, nieko poetiška ar romantiška 
kaip knygose. 

Atsisakiusi laisvos dienos ir atskubėjusi į skyrių, Petra Hor 
bandė guosti Amandą, kuri be žado susigūžė ant grindų, ap- 
sikabinusi krepšį su Tuniuke. Tą rytą, kai paskambino virši- 
ninkas, padėjėja vonios kambaryje dažėsi plaukus trimis spal- 
vomis ir vos spėjo palįsti po dušu, paskubomis apsirengti ir 
išrūkti motociklu. Nepasipurškusi laku plaukų, kad jie stovėtų 
pasišiaušę, apsivilkusi puskelnes, nublukusius marškinėlius, 
įsispyrusi į sportinius batelius, Petra atrodė lyg penkiolikinė, 

Inspektorius jau buvo nurodęs teismo medicinos labora- 


torijai paimti pirštų atspaudus nuo Indianos kompiuterio, o 

paskiau nuvažiuoti į holistinę kliniką ir ten surinkti įkalčius. 
Amanda vis labiau smaukė ant veido gobtuvą, klausydamasi 
tėvo įsakymų, nors Petra Hor jai paaiškino, jog tai įprastos 
priemonės, taikomos informacijai gauti, ir tai nereiškia, kad 
jos motinai atsitiko kas nors rimta. Amanda atsiliepė kūkčioji- 
mu, karštligiškai čiulpdama nykštį. Suvokusi, kad mergina per 
kelias valandas grįš į ankstyvąją vaikystę ir galiausiai atsidurs 
vystykluose, Petra griebė telefoną ir paskambino seneliui. „Dar 
nieko nežinome, pone Džeksonai, bet vyriausiasis inspektorius 
iš paskutiniųjų stengiasi rasti jūsų dukterį. Gal atvažiuotumėt į 
skyrių? Jūsų dukraitė lengviau pasijustų, jeigu būtumėte šalia. 
Nusiųsiu patrulių automobilį jūsų atvežti. Šiandien maratonas 
Nekaltųjų vaikelių žudynių dienos proga, daugelyje gatvių už- 
darytas eismas.“ 

Tuo tarpu Samuelis Hamiltonas išskleidė ant Bobo Martino 
rašomojo stalo visus storo aplankalo popierius - dokumentus 
apie asmeninį Indianos gyvenimą: jos išėjimo iš namų ir grį- 
žimo registras, nuklausytų telefono pokalbių įrašai, dešimtys 
nuotraukų, diduma daryta iš tam tikro atstumo, bet gana aiš- 
kios, kad būtų galima padidinti ekrane. Būta ir šeimos narių, 
ir pacientų, įskaitant pudelį, draugus ir pažįstamus. Šiek tiek 
pasibjaurėjęs to žmogaus sekimo metodais ir pajutęs panieką 
jį pasamdžiusiam Alenui Keleriui, Bobas Martinas profesiona- 
liai susidomėjo ta vertinga medžiaga, ir jam norom nenorom 
suspaudė širdį, išvydus tos moters, kurią beprotiškai troško 
globoti ir saugoti, asmeninį gyvenimą. Nuotraukos sujaudino 
jį: Indiana su medikės chalatu dviračiu važiuoja skersai gatvės, 
iškyla miške, apsikabinusi Amandą, šneka su kažkuo, kalbasi 
telefonu, perka turguje, nuvargusi, linksma, miega savo buto 
balkone virš tėvo garažo, neša milžinišką tortą donjai Enkar- 


nasjonai, įsisprendusi piktai ginčijasi su juo gatvėje. Indiana, 


350 


Žaidimas su mirtimi 


pažeidžiama ir tyra, mergiškai skaisti, atrodė tokia pat graži, 
kokia buvo penkiolikos metų, kai jis suvedžiojo ją mokyklos 
sporto salėje už tribūnos abejingai ir nieko negalvodamas, kaip 
tuomet darė viską, ir jam pašoko neapykanta sau, kad jos ne- 
mylėjo ir neglobojo, kaip dera, ir praleido progą sukurti su ja 
jaukius namus, kuriuose būtų žydėjusi Amanda. 

- Ką žinote apie Rajaną Milerį? - paklausė jis Hamiltoną. 

- Išskyrus tai, kad ieškomas dėl pono Kelerio mirties, Ži- 
nau, jog turėjo romaną su panele Džekson. Neilgai jis tęsėsi, 
tik tada, kai ji nutraukė santykius su ponu Keleriu, žodžiu, tai 
nebuvo neištikimybė, ir aš neužsiminiau apie tai ponui Kele- 
riui. Man patinka panelė, ji geras žmogus, tokių reta pasaulyje. 

— Ką jūs manote apie Milerį? 

— Ponas Keleris pavyduliavo pusei pasaulio, o Mileriui 
ypač. Šimtus valandų jį sekiau. Kai ką žinau apie jo praeitį, 
įpročius, bet man tebėra mįslė, kaip jis užsidirba pragyvenimą. 
Neabejoju, kad turi daugiau išteklių, ne vien iš veterano pensi- 
jos manosi, gyvena gerai, keliauja į kitas šalis. Jo būste įrengta 
nepaprastai gera signalizacija, laiko visokių ginklų, beje, teisė- 
tai, ir dukart per savaitę važiuoja į šaudyklą treniruotis. Nie- 
kada nesirodo be šuns. Čia turi labai mažai draugų, bet palai- 
ko ryšį su buvusiais bendražygiais, to paties 6-ojo būrio „jūrų 
ruoniais“. Prieš kelis mėnesius nutraukė santykius su meiluže 
Dženifere Jang, kinų kilmės amerikiete, netekėjusia, trisdešimt 
septynerių metų banko vadybininke, tuomet ji įsiveržė į India- 
nos kabinetą ir pagrasino šliūkštelėsianti rūgšties jai į veidą. 

— Kaip? Indiana niekada man nėra to sakiusi, - pertraukė 
jį Martinas. 

- Tuo metu Indiana ir Mileris buvo tiesiog draugai. Man- 
ding, Mileris buvo minėjęs Indianai, kad turi, kaip sakoma, 
širdies draugę, bet jų nesupažindino, tad, kai Dženiferė Jang 

klykdama įsiveržė į kabinetą, Indiana pagalvojo, kad moteris 
tikriausiai apsirikusi pataikė ne į tas duris. Išgirdęs triukšmą, 
Matėjus Pereira nusileido iš savo mansardos ir išgrūdo Jang 
iš pastato. 

— Ar ta moteris buvo pakliuvusi į policijos akiratį? 

— Niekada. Vienintelė jos elgesio keistybė yra ta, kad ji kas- 
met dalyvauja Folsomo gatvėje vykstančioje sadomazochistų 
šventėje. Turiu keletą nuotraukų, kur ji plakasi ant senovinio 
biuiko važiuoklės. Įdomu? 

— Tik tuo atveju, jeigu ji būtų dar sykį įsiveržusi pas In- 
dianą. 

— Ne. Jumis dėtas, inspektoriau, negaiščiau laiko su Dže- 
nifere Jang. Grįžkime prie Rajano Milerio, pasistengsiu kuo 
glausčiau pasakoti. Jo tėvas pasiekė labai aukštą postą karinėse 
jūrų pajėgose, kur garsėjo kaip griežtas ir net žiaurus savo pa- 
valdiniams; jo motina nusišovė tėvo tarnybiniu pistoletu, bet 
šeimoje visada tvirtinta, jog tai buvęs nelaimingas atsitikimas. 
Sekdamas tėvo pėdomis, Mileris įstojo į karines jūrų pajėgas, 
pavyzdinga tarnyba, ordinai ir medaliai, išėjo į atsargą, 2007 
metais Irake netekęs kojos gavo atitinkamą apdovanojimą, bet 
greitai įklimpo į narkotikus ir alkoholį... Apskritai, tokiais atve- 
jais visada taip atsitinka. Išsigydė ir dabar dirba vyriausybei ir 
Pentagonui, tik negalėčiau pasakyti, kuo užsiima, greičiausiai 
šnipinėjimu. 

— Sausio aštuonioliktosios naktį Mileris sukėlė muštynes 
viename klube ir buvo areštuotas. Dėl jo kaltės trys žmonės 
atsidūrė ligoninėje. Ar nemanote, kad jis būtų galėjęs nužudyti 
Kelerį? 

— Gal ir būtų, pykčio apimtas, bet tik ne taip. Jis - „jūrų 
ruonis, inspektoriau. Būtų garbingai susirėmęs su varžovu ir 
suteikęs jam progą gintis, niekada nebūtų naudojęs nuodų. 

— Apie nuodus spaudoje nebuvo rašyta. Kaip sužinojote? 

— Toks mano darbas, aš daug ką žinau. 

- Tuomet gal žinote, kur slapstosi Mileris? 

— Aš nesiėmiau jo ieškoti, inspektoriau, bet jeigu imčiausi, 
tikrai surasčiau. 

- Imkitės, pone Hamiltonai, mums labai reikia pagalbos. 

Bobas Martinas uždarė kabineto duris, kad negirdėtų 
Amanda, ir prisipažino Samueliui Hamiltonui, kad įtaria Mile- 
rį pagrobus Indianą. 

— Klausykit, inspektoriau, kai tik sužinojau, kad policija 
ieško Milerio, iškart ėmiau sekti panelę Džekson vildamasis, 
jog jie susitinka. Šiuo metu darbo turiu mažai, laiko per akis. 
Taip ilgai sekęs, laikau ją beveik drauge. Mileris ją įsimylėjęs, ir 
maniau, kad bandys su ja susisiekti, bet, kiek man žinoma, to 
neatsitiko, - tarė Hamiltonas. 

— Kodėl taip manote? 

- Jūs, inspektoriau, pažįstate ją geriau negu aš: ji skaidri. Jei 
būtų padėjusi Mileriui, nebūtų galėjusi to nuslėpti. Be to, nepa- 
sikeitė jos įpročiai. Šiuo požiūriu turiu gerą patirtį, suprantu, 
kada žmogus ką nors slepia. 

Bobui Martinui besklaidant privataus seklio popierius, 
Bleikas Džeksonas atkūrė uždusęs į mažytį Petros Hor kabine- 
tą, kur rado dukraitę sukniubusią ant grindų, kaktą įrėmusią 
į kelius, tokią mažytę, kad atrodė nelyginant skudurų krūve- 
lė. Jis atsisėdo šalia, bet nelietė, - žinojo, kokia aikštinga būna 
mergina, - ir tylėdamas ėmė laukti. Po penkių minučių, kurios 
Petrai prailgo kaip valandos, Amanda iškišo ranką iš po sukne- 
lės klosčių ir ištiesė ieškodama senelio delno. 

- Tuniukė nori gryno oro, palakti ir atlikti savo reikalus. 
Eime, aukseli, turime daug darbo, - tarė senelis tokiu tonu, ko- 


kiu raminamas išsigandęs gyvūnėlis. 

- O mama... 

— Tai ir turiu galvoje, Amanda. Turime ją surasti. Susitariau 
su „Riperio“ žaidėjais susisiekti po dviejų valandų. Visi sutin- 
ka, jog tai svarbiausias dalykas, ir jau ėmėsi darbo. Na, stokis, 
mergele, eime. 

Senelis padėjo jai atsistoti ant kojų, pataisė drabužius, čiupo 
krepšį su kate, ir tuo metu, kai jau buvo beeinąs, paėmęs ją už 
rankos, Petra, kalbėdama telefonu, sustabdė juos rankos mostu. 

— Laboratorijoje jau paimti pirštų atspaudai nuo kompiute- 
rio, tuojau jį atneš. 

Policininkas atnešė skreitinį kompiuterį, įmautą į tą patį 
plastikinį maišą, į kurį prieš kelias valandas buvo įkišęs Bobas 
Martinas, ir padavė laboratorijos tyrimų duomenis: rasta tik 
Indianos pirštų atspaudų. Inspektorius ištraukė kompiuterį 
iš maišo, ir visi susibūrė prie jo rašomojo stalo, o Amanda, 
užsimovusi gumines pirštines, atvožė dangtį - ji vienintelė 
mokėjo naudotis juo kaip savininkė. Pasijutusi reikalinga, iš- 
sivadavo iš sukausčiusio paralyžiaus ir nusibraukė nuo galvos 
gobtuvą, bet nevilties išraiška nepasikeitė. Indiana, menkai iš- 
mananti techniką ir elektroniką, naudojo menką kiekį atmin- 
ties elektroniniam paštui, ligonių apskaitai, ligos istorijoms, 
buhalterijai ir dar kai kam. Jie perskaitė pastarųjų dvidešimt 
trijų dienų paštą, gautą po Aleno Kelerio mirties, bet rado tik 
kasdienį susirašinėjimą su įprastais adresatais. Bobas paprašė 
Petrą įsirašyti žinutes - vėliau peržiūrėsią, gal aptiksią kokią 
naudingą nuorodą. Staiga ekranas pajuodo, ir Amanda pakuž- 
dom nusikeikė - jau buvo susidūrusi su šia bėda. 

— Kas atsitiko? - paklausė inspektorius. 

— Markizas de Sadas. Mamos asmeninis iškrypėlis. Pasi- 
ruoškit, tuoj pamatysit tas šlykštybes, kurias siunčia tas nevi- 


donas. 

Sulig tais žodžiais ekranas vėl nušvito, tik dabar vietoj šiur- 
pių žiaurumo ir sekso scenų, kurių tikėjosi Amanda, pasirodė 
mėnesienos apšviestas žiemos peizažo vaizdas, kažkokia šiau- 
rės krašto vietovė, proskyna pušyne, sniegas, ledas, sukaukė vė- 
jas. Po kelių sekundžių tarp medžių sušmėžavo vieniša figūra, 
lyg šešėlis, bet netrukus sniego fone išnėrė didelis šuo. Bin- 
dzinėdamas ratais, žvėris uostė žemę, paskiau atsitūpė, užvertė 
galvą į dangų ir pasveikino mėnulį ilgu staugimu. 

Scena truko mažiau nei dvi minutes ir visus išmušė iš vė- 
žių, išskyrus Amandą, kuri pašoko svyruodama, išsproginusi 
akis, ir sukliko nesavu balsu. „Vilkas, žudiko ženklas“, - vargais 
negalais išlemeno ir sulinkusi apvėmė tėvo ergonominį krėslą. 


Ne kartą sakei man, Indiana, kad pasikliauji savo laime, tiki, 
kad tavo motinos dvasia sergsti tavo šeimą. Todėl nekuri jokių 
ateities planų, netaupai nė cento, gyveni šia diena, linksma kaip 
paukštelis ant šakos. Net nusikratei normaliai motinai būdingų 
būgštavimų, nėmaž neabejoji, kad Amanda prasimuš į žmones 
pati savaime arba padedama tėvo ir senelio: net čia tu nenori 
prisiimti jokios atsakomybės. Pavydžiu tau, Indiana. Man nesi- 
šypso laimė, nededu vilčių į angelus sargus, norėčiau tikėti, kad 
mane globoja motinos dvasia, bet visa tai vaikiškos kvailystės. 
Man niekas nepadeda - pati savimi rūpinuosi. Saugausi, nes pa- 
saulis priešiškas ir man buvo negailestingas. 

Esi labai rami, bet žinau, kad girdi mane. Gal ką nors rez- 
gi? Liaukis! Pirmąsyk, kai pabudai šeštadienio naktį, buvo taip 
tamsu, drėgna ir šalta, ir taip beviltiškai tylu, kad pagalvojai, jog 
esi mirusi ir palaidota. Dar nebuvai pasiruošusi baimei. Man, 
priešingai, baimė puikiai pažįstama. Miegojusi ištisą parą, pa- 
kirdai sutrikusi, nuo tos valandėlės, man regis, beveik nebuvai 

atgavusi blaivaus proto. Leidau tau rėkti kiek tinkamai, kad įsi- 
tikintum, jog niekas neateis į pagalbą, ir, kai išgirdai toje mil- 
žiniškoje tvirtovėje skardint savo balsą, baimė tau atėmė žadą. 
Atsargumo dėlei išeidama turiu tau užklijuoti burną, nors ir ne- 
labai to norėčiau, nes lipni juosta dirgina odą. Galimas daiktas, 
kol manęs nebus, kartais atgausi sąmonę, kartais vėl jos netek- 
si - taip veikia vaistai, kurių tau daviau tavo pačios labui, kad 
nesikankintum. Tai paprasčiausias benzodiazepinas, visiškai 
nekenksmingas, nors tenka tau duoti didoką dozę. Vieninteliai 
rizikos veiksniai - traukuliai arba uždusimas, bet tai atsitinka 
labai retai. Tu stiprios sveikatos, Indi, tą dalyką gerai išmanau, 
metų metus studijavau ir tyriau. Ar prisimeni, kaip čia atsidū- 
rei? Tikriausiai nieko neprisimeni. Ketaminas, kurio tau daviau 
penktadienį, ištrina atmintį, nieko baisaus. Labai geri vaistai, 
CŽV juos naudoja per tardymus, kur kas veiksmingesni nei kan- 
kinimai. Tiesą pasakius, bjauriuosi žiaurumu, alpstu išvydusi 
kraują, nė vienas mano nužudytas piktadarys nekentėjo ilgiau, 
nei derėtų. Migdomieji tau labai praverčia, greičiau bėga laikas, 
bet rytoj sumažinsiu dozę, kad išvengtume pavojaus ir galėtu- 
me pasišnekėti. Girdžiu tave murmant kažką apie mauzoliejų, 
tariesi esanti palaidota, nors tau paaiškinau padėtį. Pilvo greit 
nebeskaudės, duodu tau ir skausmą malšinančių, ir priešspaz- 
minių vaistų, rūpinuosi tavimi. Kartoju: tu nesapnuoji košmarų, 
Indiana, ir nesi išbrotėjusi. Visiškai normalu, kad nesuvoki, kas 
atsitiko pastarosiomis dienomis, netrukus prisiminsi, kas esi, ir 
imsi ilgėtis dukters, tėvo, ankstesnio gyvenimo. Normalu ir tai, 
kad tau silpna, tai praeis, turėk kantrybės, bet nepasitaisysi, jei 
nevalgysi. Turi bent truputį valgyti. Nenorėk, kad imčiausi ne- 
malonių priemonių. Tavo gyvenimas jau nebepriklauso tau, jis - 
mano, mano pareiga rūpintis tavo sveikata, aš nutarsiu, kaip ir 
kiek tu gyvensi. 

Antradienis, 3 


Įsijautusi į „Riperio“ žaidimą, Amanda sugebėjo įveikti baimę, 
apėmusią įsiteigus mintį, kad motiną pagrobė Vilkas. Tėvas 
nieku gyvu negalėjo jos įtikinti, jog Indianos dingimas nesusi- 
jęs su ankstesniais nusikaltimais, nors iš tikrųjų pats netikėjo 
savo žodžiais, kuriais stengėsi raminti dukterį. Vilko simbolis 
buvo vienintelė sąsaja, jungianti Indianą ir žudiką, bet ganė- 
tinai aiški, kad būtų galima ją neigti. Kodėl Indiana? Kodėl 
Alenas Keleris? Vyriausiasis inspektorius jautė, kad jam nėmaž 
nepravers nei žinios, nei patirtis, sukaupta per ilgus tarnybos 
metus, ir meldė Dievą, kad jo neapviltų policininko uoslė, ku- 
ria taip didžiavosi. 

Amanda niekaip nepajėgė nusikratyti baimės, tad Bleikas 
Džeksonas paskambino į koledžą, seseriai Sesilei išdėstė savo 
šeimos dramą ir paaiškino, kad dukraitė negalinti lankyti pa- 
mokų. Vienuolė leido merginai nesirodyti tiek, kiek reikės, pa- 
žadėjo, kad drauge su kitomis seserimis melsis už Indianą, ir 
paprašė pranešti, kaip vyksta paieška. Bleikas irgi negalėjo eiti 
į darbą: turėjo visomis išgalėmis rūpintis dukraite ir dalyvau- 
ti žaidime, iš pramogos virtusiame kraupia tikrove. „Riperio“ 
žaidėjai sutelkė visas jėgas į „visų žaidimų motiną“ - taip jie 
pavadino beviltišką Indianos Džekson paiešką. 

Bobas Martinas priėjo prie išvados, kad žudikas - nepa- 
prastai protingas psichopatas, nuoseklus ir negailestingas, vie- 
nas tų ypatingų, šėtoniškų nusikaltėlių, su kuriais kada nors 
buvo susidūręs. Savo kasdienį darbą jis laikė lengvu, nes turėjo 
ištisą tinklą informatorių, teikiančių žinias apie nusikalstamą 
pasaulį, be to, diduma įprastų nusikaltėlių įrašyti į įskaitą, jie 
recidyvistai, pasileidėliai, narkomanai, alkoholikai arba tiesiog 
kvailiai, nes palieka begalę įkalčių, bijo savo šešėlio, išsiduo- 

da patys ir išduoda vieni kitus, pagaliau įkliūva per žioplumą; 
didžiausia bėda - aukšto rango nusikaltėliai, kurie pridaro 
siaubingų nusikaltimų patys nesipurvindami rankų, išsisuka 
nuo teisingumo ir pasenę miršta savo lovoje. Tačiau tarnybos 
metais niekada jam nebuvo pasitaikę tokių kaip Vilkas, jis ne- 
išmanė, kokiai kategorijai jį priskirti, kokių paskatų vedamas 
jis žudo, kaip pasirenka aukas ir kaip planuoja kiekvieną nu- 
sikaltimą. Maudė paširdžius, iš galvos nėjo mintis, kad Vilkas 
čia pat, netoliese, kad tai asmeninis jo priešas. Aleno Kelerio 
mirtis buvo perspėjimas, o Indianos dingimas - iššūkis jam, 
mušė šaltas prakaitas vien pagalvojus, jog kėsinamasi pasity- 
čioti iš Amandos. 

Indianai dingus, vyriausiasis inspektorius negrįžo į savo 
butą, maitinosi kavinėje arba Petros lauknešėliais, miegojo 
krėsle ir maudėsi policijos skyriaus sporto salės dušinėje. Pir- 
madienį Petra gavo atnešti švarius drabužius, o skalbinius nu- 
vežti į skalbyklą. Ji irgi neturėjo ramybės susirūpinusi: nieka- 
da nebuvo mačiusi, kad jis būtų taip gilinęsis į darbo reikalus 
ir apsileidęs. Martinas stengėsi išlaikyti futbolininko išvaizdą 
sporto salėje mankštindamasis su treniruokliais, kvepėjo du 
šimtus dolerių kainuojančiu odekolonu, mokėjo didelius pi- 
nigus už plaukų kirpimą, pirkosi pagal užsakymą egiptietiško 
lino marškinius, vilkėjo rinktiniais drabužiais ir avėjo puikiau- 
siais batais. Jei užsimanydavo sugundyti moterį, o tai atsitikda- 
vo kas mielą dieną, nė viena neatsispirdavo, žinoma, išskyrus 
ją. Antradienio rytą atėjusi į darbą ir išvydusi viršininką, Petra 
sukliko išsigandusi: nebeliko ištisą dešimtmetį kruopščiai puo- 
selėtų ūsų. 

- Neturiu laiko terliotis su veido šeriais, - suniurzgė ins- 


pektorius. 


358 


Žaidimas su mirtimi 


— Man patinka, viršininke. Dabar atrodote kaip žmogus, o 
su ūsais buvote tikras Sadamas Huseinas. Pažiūrėsime, ką pa- 
sakys Ajanė. 

— Labai jai rūpi mano ūsai! 

— Na, įsivaizduoju, kas atsitinka, kai kutena ūsai... Supran- 
tat, ką turiu galvoje. 

— Ne, Petra. Nė nenumanau, ką turi galvoje. Mano santy- 
kiai su ponia Ašton apsiriboja jos vyro mirties tyrimu. 

— Na, tuomet sveikinu jus, viršininke. Nedera įkliūti į įta- 
riamosios raizgus. 

— Puikiai žinai, kad ji nebe įtariamoji. Ričardo Aštono mir- 
ties byla prijungta prie kitų, visi nusikaltimai panašūs. Ajanė 
ne serijinė žudikė. 

— Iš kur žinote? 

— Vajėzau, Petra! 

— Na, nepykit. Ar galiu paklausti, kada nutrūko santykiai? 

— Ne, negali, bet aš atsakysiu. Mudu niekada nebuvome to- 
kie artimi, kaip tu įsivaizduoji. Tuo ir baigiasi ši idiotiška ap- 
klausa, gerai? 

— Gerai, viršininke. Tik turiu dar vieną klausimą. Kodėl ne- 
pasisekė su Ajane? Įdomu, ir tiek. 

— Ji patyrė fizinę ir jausminę traumą, negali... mylėtis. Tą 
dieną, kai buvo atėjusi Elsa Dominges pranešti apie šunų ko- 
vas ir tu man skambinai, buvau pas Ajanę. Vakarieniavome pas 
ją namie, bet paskiau, užuot apdovanojusi mane romantiška 
akimirka, kaip tikėjausi, ji parodė man ilgą dokumentinį filmą 
apie lytinių organų žalojimą ir papasakojo, kokių bėdų dėl to 
turėjo, net dvi operacijas. Su Ričardu Aštonu neturėjo lytinių 
santykių, ši sąlyga buvo įrašyta į vedybų sutartį. Ajanė ištekėjo 
trokšdama ekonominio saugumo, o jis vedė geisdamas ja pui- 
kuotis kaip prabangos daiktu ir kurstyti pavydą. 

— Bet tikriausiai santuokiniame gyvenime Aštonas nepaisė 
vedybų sutarties sąlygų, ir todėl jie dažnai mušdavosi, - padarė 
išvadą Petra. 

— Gali būti, nors ji nieko apie tai nesakė. Dabar suprantu 
Galango vaidmenį: jis buvo vienintelis vyras, artimas Ajanei. 

- Ir aš taip manau, viršininke. Gal norite kavos? Matau, 
kad vėl nakvojote kabinete. Jūsų akys kaip meškėno. Važiuoki- 
te namo pailsėti, ir jeigu bus naujienų, beregint jus perspėsiu. 

— Nenoriu kavos, ačiū. Man dingtelėjo mintis, kad Kelerį 
Napoje nužudė ne tas pats žmogus, kuris San Fransiske padarė 
penkis nusikaltimus. Tai tik nuojauta, bet, galimas daiktas, Ra- 
janas Mileris nužudė Aleną Kelerį iš pavydo ir, norėdamas su- 
mėtyti pėdas, pamėgdžiojo Vilko metodą. Amanda tikriausiai 
jam papasakojo tai, ko nebuvo skelbta žiniasklaidoje. Mano 
duktė įklimpusi iki ausų į tą bylą, nežinia kodėl jaučia simpati- 
ją Mileriui, gal dėl to šuns. 

- Jei Amanda būtų susisiekusi su Mileriu, mes jau būtume 
žinoję. 

— Tikrai? Ta mergelė galbūt vedžioja už nosies mus visus. 

— Abejoju, kad Mileris būtų galėjęs nužudyti Aleną Kelerį 
tokiu kareiviui neįprastu būdu ir įvykio vietoje palikęs tokią 
gausybę įkalčių. Tai protingas žmogus, išmokytas saugoti pa- 
slaptį ir neišsiduoti, šaltakraujiškai vykdyti pačias sunkiausias 
užduotis karo metu. Nebūtų taip kvailai apsižioplinęs. 

- Tokia ir Amandos nuomonė, - pritarė policininkas. 

- Kas būtų galėjęs nužudyti Kelerį, išskyrus Vilką ir Milerį? 

— Protas neneša, Petra. Taipgi nenumanau, kas būtų galėjęs 
pagrobti Indianą. Šiaip ar taip, akivaizdžiausias įtariamasis - 
Mileris. Paprašiau Samuelį Hamiltoną patikrinti Amandos pa- 
siūlytą versiją: Steitonas, Konstantai, Aštonas ir Rozen dirbo su 
vaikais. Tais pėdsakais galėtume atsekti Vilką. 

— Kodėl kreipėtės į Hamiltoną? - paklausė Petra. 

- Jis gali tirti bylą, nesinaudodamas policijos skyriaus pas- 
laugomis, nes esam įvaryti į kampą, be to, jis patyręs seklys. Tas 
žmogus man kelia pasitikėjimą. 


€€ v 


„Riperio“ žaidėjai, įskaitant Jezabelę, atsisakę įprastų darbų ir 
užsiėmimų, kiekvienas pagal savo sugebėjimus įniko gvildenti 
bylas. Jie nuolatos palaikė ryšį mobiliaisiais telefonais ir iškart 
surengdavo vaizdo konferenciją, kai tik užčiuopdavo naują 
giją, dažnai ir vidury nakties. Iškilus tokiam svarbiam užda- 
viniui, Abata vėl ėmė valgyti, kad nepritrūktų jėgų, o seras 
Edmondas Pedingtonas išdrįso iškišti nosį iš kambario, kur 
ištisus metus gyveno užsidaręs, ir pasikalbėjo su senu airiu 
policininku iš Naujojo Džersio, pensininku, serijinių Žudi- 
kų specialistu. Tuo tarpu Esmeralda ir Šerlokas Holmsas, ji 
Oklande, Naujojoje Zelandijoje, jis Rene, Nevadoje, dar sykį 
perkratė turimą informaciją nuo pradžios iki galo. Pandoros 
skrynios raktą rado Abata. 

— Kaip andai mums paaiškino Šerlokas Holmsas, visi la- 
vonai, išskyrus Reičelės Rozen, rasti trims paroms praslinkus 
po mirties, kitaip tariant, pagal rigor mortis* įmanoma apskai- 
čiuoti nusikaltimo valandą. Tikrai žinome, kad visos penkios 
aukos mirė apie vidurnaktį, ir galime daryti prielaidą, kad to- 
kiu pat metu mirė ir Reičelė Rozen, - tarė Jezabelė, Milerio ir 
Alarkono atstovė. 

— Ir kas iš to? - paklausė Esmeralda. 

- Tas, kad žudikas darbuojasi tik naktį. 

— O galir dieną, - pridūrė Šerlokas Holmsas. 


* Lavono sustingimas (lot.). 

— Nelygu mėnulis, - įsiterpė Abata. 

— Kuo čia dėtas mėnulis? - nustebo Esmeralda. 

— Mėnulis paslaptingas, rodo sielos reinkarnacijos kelią, 
mėnulis simbolizuoja moteriškumą, vaisingumą, vaizduotę ir 
tamsius pasąmonės užkaborius. Mėnulis veikia menstruacijas 
ir potvynius, - paaiškino pamišėlė. 

- Liaukis, Abata, kalbėkim iš esmės, - pertraukė ją seras 
Edmondas Pedingtonas. 

— Vilkas puola per mėnulio pilnatį, - užbaigė Abata. 

— Paaiškink, Abata, tu kliedi. 

— Prašau žodžio, - įsikišo Keiblas. 

— Sekly, įsakau tau nuo šiolei neprašyti žodžio, o kalbėti, 
kai turi ką sakyti, - suirzusi pertraukė jį žaidimo vedėja. 

- Ačiū, ponia. Ar pastebėjote, kad per mėnesį būna viena 
žmogžudystė? Gal ir Abatos teisybė, - tarė seklys. 

— Visi nusikaltimai įvyko per mėnulio pilnatį, - pareiškė 
Abata tvirtesniu nei paprastai balsu, nes buvo suvalgiusi pusę 
riestės. 

— Ar tikrai? - paklausė Esmeralda. 

— Pažiūrėkim. Štai 2011 ir 2012 metų kalendoriai, - įsiterpė 
Jezabelė. 

— Vilkas žudė pernai spalio 11-ąją ir lapkričio 10-ąją, šie- 
met sausio 9-ąją, vasario 7-ąją ir kovo 8-ąją, - pranešė Šerlokas 
Holmsas. 

— Pilnatis! Kiekvieną kartą per mėnulio pilnatį! - sušuko 
Jezabelė. 

- Gal manote, kad tai tokia būtybė, pusiau žmogus, pusiau 
žvėris, persikūnijantis per pilnatį? - tokios galimybės sužavėta, 
pakišo mintį Esmeralda. 

— Mudu su seneliu studijuojame vilktakius, kai nusibosta 
vampyrai. Pameni, Keiblai? - tarė Amanda. 

- Žmogus vilkas kur kas protingesnis ir agresyvesnis už 
vilktakius, - pareiškė senelis. - Yra trys žvėrtakių rūšys: Žvė- 
riažmogiai, mišrūnai ir vilktakiai. Šalinasi žmonių, gyvena vie- 
natvėje, veikia naktimis. Mišrūnas arba vilktakys būna plėšrus 
mėsėdis, bet žvėriažmogiai niekuo nesiskiria nuo kitų žmonių. 

- Visa tai fantazijos, mes nebežaidžiame, - priminė pulki- 
ninkas Pedingtonas. - Dabar tai tikras dalykas. 

— Ligoninėje, kur pernai buvau atsidūrusi, buvo toks tipas, 
pasiversdavęs vortakiu. Gulėdavo pririštas prie lovos, kad ne- 
išskristų pro langą. Mūsų žudikas tariasi esąs vilktakys, - ne- 
atlyžo Abata. 

— Vadinasi, tavo manymu, jis pamišėlis, - tarė Amanda. 

— Pamišėlis? Nežinau. Žmonės sako, kad ir aš pamišėlė, - 
atšovė Abata. 

— Kas atsitiko per mėnulio pilnatį gruodžio mėnesį? 


Vyriausiasis inspektorius truputį išsigando, kai, paskambinusi 
penktą valandą ryto, duktė išdėstė savo versiją apie vilktakį ir 
mėnulio pilnatį: duktė kur kas keistesnė, nei visi mano, tikriau- 
siai būtų laikas kreiptis į psichiatrą. Vis dėlto, vėliau palyginęs 
nusikaltimų datas su mėnulio fazėmis, apie kurias springdama 
aiškino Amanda, sutiko peržiūrėti įvykius, policijos užregis- 
truotus pernai gruodžio 10-ąją, per pilnatį, ir šią savaitę. Visa 
tai atrodė taip kvaila, kad jis neišdrįso to patikėti vienam iš de- 
tektyvų, beje, užsiėmusių einamosiomis bylomis ir dviem FTB 
agentais, sutrikdžiusiais policijos skyriaus darbą, tad įpareigojo 
Petrą Hor. Po trisdešimt penkių minučių padėjėja padėjo rei- 
kalaujamus duomenis jam ant rašomojo stalo. 

Tą naktį San Fransiske ūmi mirtis ištiko ne vieną žmogų - 


muštynės, nelaimingi atsitikimai, savižudybė, perdozavimas ir 


363 


ISABEL ALLENDE 


pagaliau kasdienės bėdos, bet tik vienas atvejis atkreipė ins- 
pektoriaus ir jo padėjėjos dėmesį: nelaimė, įvykusi vieninte- 
liame miesto kempinge, Rob Hile, ir aprašyta glaustu policijos 
protokolų stiliumi. Gruodžio 11-osios rytą keli žmonės, apsi- 
stoję Rob Hile, skundėsi vadybininkui, jog iš vieno vagonėlio 
dvokia dujomis. Kadangi, pasibeldus į duris, niekas neatsilie- 
pė, vadybininkas jas išlaužė ir aptiko du lavonus: sutuoktinius 
Šeroną ir Džo Farkus, turistus, atvykusius iš Santa Barbaros, 
Kalifornijos, mirusius nuo anglies monoksido. Mirties prie- 
žastis buvo aiški: nelaimė atsitiko todėl, kad girti sutuoktiniai 
pamiršo užsukti virtuvėlės dujų baliono čiaupą. Vagonėlyje 
rasta pusė butelio džino. Policija Eurekoje rado Džo Farko 
brolį, kuris po dviejų dienų atvyko atpažinti kūnų. Vyriškis 
ketino išsivežti vagonėlį, bet policija pažadėjo jį grąžinti tik 
pasibaigus bylos tyrimui. 

Bobas Martinas įpareigojo vieną detektyvą susisiekti su 
Džo broliu, pasikalbėti su Santa Barbaros policija ir gauti dau- 
giau duomenų apie aukas ir įsakė teismo medicinos ekspertų 
brigadai kruopščiai apžiūrėti Farkų vagonėlį - gal aptiksią ką 
nors pravartaus. Paskiau paskambino dukteriai, padėkojo už 
nuorodą ir papasakojo apie sutuoktinių porą, mirusią gruo- 
džio mėnesį per mėnulio pilnatį. 

— Tai dar viena žmogžudystė, tėti, tokia pat kaip ankstes- 
nės. Vagonėlis Farkams tapo dujų kamera. 

— Alenas Keleris buvo nunuodytas. 

— Tai irgi savotiškas žudymo būdas. Prisimink Sokratą. 

— Ką tokį? 

- Senokai mirusį graiką. Jam liepta išgerti cikutos. Naciai 
taip pat kalio cianidu nuodydavo malonės netekusius genero- 


lus. Bet visa tai mums nepadės rasti mamos. 

— Pagrobimas - federalinis nusikaltimas. Jos ieško visos ša- 
lies policija, Amanda. Įsijunk televizorių ir visuose kanaluose 
pamatysi Indianos nuotrauką, - tarė inspektorius. 

— Mačiau, tėti. Daug kas jau skambino, reiškė užuojautą, ir 
Elsa pažadėjo, kad bus su mumis, kol grįš mama. Ar apklausėte 
jos pacientus? 

- Žinoma, tai įprastas dalykas, bet niekas nieko nežino. Jo- 
kių įtariamųjų. Nuoširdžiai prisipažink, dukrele. Ar nemanai, 
kad Indiana nuvyko pas Rajaną Milerį? Juodu abu dingo. 

- Ją pagrobė Vilkas! Kaip tu nesupranti? 

— Tai tik prielaida, bet aš ją labai rimtai nagrinėju. 

- Tėti, iki mėnulio pilnaties liko trys dienos. Vilkas vėl 
puls, - pasakė mergina, ir ašaros užsmaugė jai gerklę. 

Bobas Martinas pažadėjo pranešti, kaip vyksta tyrimas. Kai 
ji atsakė, kad savo ruožtu ieškosianti motinos, jis pagalvojo, jog 
ji turi omeny „Riperio“ žaidimą, ir lengviau atsiduso, lyg dan- 
gus būtų atsiuntęs stebuklingą pagalbą. Jis ėmė rimtai žiūrėti į 


paauglius. 


Trečiadienis, 4 


Tesėdamas žodį, vyriausiasis inspektorius paskambino dukte- 
riai septintą valandą ryto - pranešė Samuelio Hamiltono ty- 
rimo rezultatus. Apsaugininkas Edas Steitonas, ne kartą kal- 
tintas fiziškai engęs berniukų pataisos namuose jam patikėtus 
paauglius ir 2010 metais atleistas iš darbo dėl vieno paauglio 
mirties, netrukus įsidarbino San Fransisko mokykloje, pateikęs 
teisėjos Reičelės Rozen rekomendacinį laišką. 

Moteris, pravardžiuojama „Skerdike“ dėl drakoniškų baus- 
mių prieš teismą stojusiems paaugliams, dažnai gaudavo kvie- 

timų skaityti paskaitas įvairiuose pataisos namuose, kai kuriuo- 
se jų būdavo šimtai skundų dėl blogo elgesio su auklėtiniais. 
Honorarai už kiekvieną paskaitą siekdavo dešimtis tūkstančių 
dolerių. Kalifornija, garsėjanti augančiu nusikalstamumu, su- 
darydavo sutartis su kitų valstijų nepilnamečių nusikaltėlių 
pataisos namais, ir Reičelė Rozen siųsdavo nenutrūkstamą 
klientų srautą į vadinamąją Berniukų stovyklą ir kitas priva- 
čias panašaus profilio įstaigas. Nebūta tiesioginių įkalčių, kad 
ji gauna komisinius arba kyšius, jos pajamos buvo įformina- 
mos kaip atlygis už paskaitas ir dovanos: teatro bilietai, dėžės 
alkoholinių gėrimų, atostogos Havajuose, kelionės kruiziniais 
laivais po Viduržemio jūrą ir Karibus. 

— Tau, Amanda, būtų dar vienas įdomus dalykas: Reičelę 
Rozen ir Ričardą Aštoną siejo darbo santykiai. Psichiatras ver- 
tindavo patekusių į teisingumo ir Vaiko teisių apsaugos tarny- 
bos akiratį vaikų ir paauglių psichologiją. 

— Manding, Konstantų globos namuose gyveno Rozen 
siunčiami vaikai. 

— Tuos reikalus tvarko ne teisėjas, o Vaiko teisių apsaugos 
tarnyba, bet, galimas daiktas, būta netiesioginių ryšių, - paaiš- 
kino tėvas. - Dar vienas dalykas, Amanda. 1997 metais buvo 
skundas prieš Ričardą Aštoną, beje, greitai užgniaužtas, kad, 
gydydamas mažametį, jis naudoja elektrošoką ir eksperimenti- 
nius vaistus. Aštono metodai buvo mažų mažiausiai abejotini. 

— Reikia patikrinti Farkus, tėti. 

— Tą ir darom, dukrele. 


Tikriausiai atsigauni, Indiana, matau, kad vis jautriau reaguo- 
ji į vaistus. Galėtum būti dėkingesnė, aš stengiuosi pagal aplin- 
kybes, kad jaustumeis kuo patogiau. Nors ir nėra ko lyginti su 

Fermonto viešbučiu, turi padorią lovą ir šviežią maistą. Lova 
jau buvo čia, vienintelė, visa kita - neštuvai sužeistiesiems, dvi 
lazdos ir brezentas. Atnešiau tau dar vieną dėžutę pleistrų ir 
antibiotikų nuo karščiavimo. Tas karščiavimas šiek tiek gadina 
mano planus, jau būtų laikas tau atsibusti, nes iš tikryjų nesi 
apkvaišinta, tau duodu tik skausmą malšinančiųjų, raminamųjų 
ir migdomyjų kokteilį, kad būtum rami, dozės normalios, visiš- 
kai ne dėl to esi prostracijos būsenos. 

Pasistenk grįžti į dabartį. Kaip tavo atmintis? Ar prisimeni 
Amandą? Smalsuolė. Smalsumas - visų nuodėmių, bet taipgi 
pažinimo šaltinis. Daug ką žinau apie tavo dukterį, Indiana; pa- 
vyzdžiui, žinau, kad šiuo metu ji atsidėjusi ieško tavęs, ir jeigu ji 
tokia nuovoki, kaip visi mano, įmins mįslę, kurią jai užminiau, 
bet nespės laiku. Vargšė Amanda, užjaučiu ją, visą gyvenimą dėl 
to graušis. 

Turėtum džiaugtis, Indiana, kad esi švari. Stengiausi iš pa- 
skutiniųjų numazgoti tave su kempine, būčiau ir galvą ištrinku- 
si, jei būtum buvusi bent kiek paslaugesnė. Mano mama sakyda- 
vo, kad dora priklauso nuo higienos: švarus kūnas, švari sąžinė. 
Net tada, kai gyvendavome automobilyje ar furgonėlyje, rūpin- 
davosi, kad kasdien maudytumės po dušu, jos nuomone, švara 
taip pat svarbu kaip ir valgis. Čia turime šimtą statinių vandens, 
stovi nuo pat Antrojo pasaulinio karo, ir, ko gero, nepatikėsi, yra 
dailus raižyto medžio tualetinis staliukas su poliruotu veidrodžiu 
sklembtomis briaunomis, sveikutėlis, be jokio įbrėžimo. Antklo- 
dės irgi tų laikų, nuostabu, kokios švarios, kaip naujos, aišku, 
kad čia nesiveisia kandys. Pasikliauk manimi, neapeisi utėlėmis, 
neįsimes jokia infekcija, taip pat saugau tave nuo parazitų, regis, 
čia turėtų būti visokios bjaurasties, ypač tarakonų, nors gerai 
išrūkiau kambarėlį ir tik tada tave atvežiau. Negalėjau išrūkyti 
visų patalpų, kas be ko, per didelis plotas. Pelių nėra, nes išgaudo 

pelėdos ir katės, čia šimtai pelėdų ir kačių, gyvena čia nuo amžių 
amžinyjų. Ar žinai, kad aplink pilna laukinių kalakutų? 

Kai išmaudžiau tave, apvilkau elegantiškais naktiniais marš- 
kiniais, Kelerio dovana, kurią tausojai ypatingai progai. Kuo ne 
ypatinga ši proga? Tavo kelnaites turėjau išmesti, buvo kruvinos, 
o skalbti negaliu prisiversti. Ar supratai, kad turiu tavo buto rak- 
tą? Aš turiu tuos tavo apatinius drabužius, kurie dingo iš tavo 
spintos, troškau tavo atminimo ir paėmiau juos neįsivaizduoda- 
ma, kad dabar jie mums pravers. Gyvenimo staigmenos! Galiu 
bet kada įeiti į tavo butą, tavo buvusio vyro įrengta signalizaci- 
ja - žaislas, ir tiek, buvau ten sekmadienį, nulipau į tavo tėvo 
būstą, užmečiau akį į Amandą, kuri miegojo apsikabinusi katę 
ir, man regis, neblogai atrodė, nors, kaip žinau, labai sielvartavo 
ir todėl nevažiavo į koledžą, vargšelė, ir gerai padarė. Turiu ir 
tavo kabineto raktą, žinau tavo kompiuterio slaptažodį, sužino- 
jau, kai internetu pirkau bilietus į kiną, paklausiau, ir tu pasakei 
nedvejodama, buvai labai nerūpestinga, bet, kas be ko, neturėjai 
pagrindo mane įtarti. 

Dabar tau vėl užklijuosiu burną. Pabandyk pailsėti, grįšiu 
naktį, nes negaliu vaikščioti bet kuriuo metu. Turbūt nepati- 
kėsi, bet lauke dabar rytas. Šio kambario sienos - labai keistos 
medžiagos užuolaidos, lyg juoda guma, lyg brezentas, sunkios, 
bet lanksčios, neperšlampamos, todėl tau atrodo, kad visą lai- 
ką naktis. Kai kuriose tvirtovės vietose stogas prakiuro ir dieną 
prasismelkia truputis šviesos, bet čia nesiekia. Turbūt supranti, 
kad negaliu palikti lempos, būtų pavojinga. Žinau, kad tau pra- 
ilgsta laikas ir kad nekantriai manęs lauki. Be abejo, bijai, kad 
tave pamiršiu arba kad man gali kas nors atsitikti ir aš negrįšiu, 
tuomet mirsi iš bado, pririšta prie lovos. Ne, Indi, nieko man ne- 
atsitiks, grįšiu, duodu žodį. Atnešiu tau valgyti, nenoriu maitinti 
tavęs per jėgą. Sakyk, ko norėtum? Prašyk, ko tik pageidauji. 

Vyriausiojo inspektoriaus sieninis laikrodis buvo penktojo 
dešimtmečio relikvija, žmogžudysčių skyriuje saugomas kaip 
paveldas ir dėl šveicariško tikslumo. Jis kabojo prieš rašomąjį 
stalą drauge su keliomis nuotraukomis - kelių meksikiečių dai- 
nininkių ir tėvo su mariačių grupe, - ir Bobas Martinas jautė, 
kaip kyla kraujospūdis, metalinėms rodyklėms rodant bėgantį 
laiką. Jeigu Amanda neklysta, - o ji, be abejo, neklydo, - no- 
rėdamas rasti Indianą gyvą iki penktadienio vakaro, turi viso 
labo dvi dienas ir kelias valandas. Duktė taipgi įteigė jam, kad, 
suradęs motiną, drauge pagaus kraugerį psichopatą, laisvai kla- 
jojantį po miestą, nors jis niekaip negalėjo Indianos susieti su 
tuo nusikaltėliu. 

Devintą valandą ryto paskambino Samuelis Hamiltonas, 
vakardieną lyginęs Indianos skreitiniame kompiuteryje rastą 
draugų sąrašą su savuoju. Penkios minutės dešimtos inspekto- 
rius apsivilko striukę, liepė Petrai Hor važiuoti kartu ir patru- 
lių automobiliu išrūko į Nort Bičą. 

Holistinėje klinikoje visi jau buvo matę Indianos Džekson 
nuotrauką per televiziją arba laikraščiuose, ir keli jos kolegos 
aptarė įvykį antrojo aukšto koridoriuje priešais kabineto Nr. 8 
duris, užantspauduotas geltona policijos juosta. Petra Hor liko 
su jais užsirašyti kai kurių duomenų, o inspektorius galvotrūk- 
čiais užlėkė į trečią aukštą ir kaip beždžionė mikliai užsikorė 
kopėčiomis ant plokščio stogo. Į suklypusias duris nesibeldė, 
atidarė jas spyriu ir prunkšdamas iš nekantros priėjo prie lo- 
vos, kurioje miegojo Matėjus Pereira, apsirengęs, su batais, nuo 
savo pypkės saldžiai sapnuodamas. Dailininkas pabudo iškel- 
tas į orą stiprių amerikietiškojo futbolo žaidėjo Bobo Martino 
rankų, kratančių jį kaip lėlę. 

— Pasakysi man, su kuo penktadienį išėjo Indiana, ar ne? 

— Jau pasakiau viską, ką žinau... - dar nespėjęs pabusti, at- 
šovė Pereira. 

— Ar nori artimiausius dešimt metų praleisti kalėjime už 
prekybą narkotikais? - suriaumojo prisikišęs inspektorius. 

- Išėjo su moteriške, nežinau, kuo ji vardu, bet esu ją matęs 
čia kelis kartus. 

— Aprašyk. 

- Jei paleisi, geriau nupiešiu, - pasiūlė brazilas. Griebęs an- 
glinį pieštuką per kelias minutes nupiešė ir padavė inspektoriui 
rusų babuškos paveikslą. 

- Tyčiotis iš manęs užsimanei, šunsnuki? - subliovė Mar- 
tinas. 

— Kaip iš akies traukta, garbės žodis. 

— Ar tai Kerolė Andevoter? - paklausė inspektorius. 

Tą vardą pateikė Samuelis Hamiltonas, bet jo nebuvo In- 
dianos elektroninio pašto adresyne. Petra Hor spėjo jį užsira- 
šyti prieš tai, kai kompiuteris atsidūrė ant lentynos drauge su 
kitais įkalčiais. 

— Taip, beveik neabejoju, jog tai buvo Kerolė, - pritarė Pe- 
reira. - Indianos draugė. Jos išėjo drauge, buvau apačioje, hole, 
mačiau jas išeinant. 

— Ar ką nors tau sakė? 

- Kerolė man pasakė, kad jos eina į kiną. 

Policininkas nusileido į antrą aukštą ir parodė piešinį holis- 
tinės klinikos nuomininkams, tebestovintiems koridoriuje su 
Petra; kai kurie patvirtino ne kartą matę tą moterį drauge su 
Indiana. Jumika Sato pridūrė, kad Kerolė Andevoter serganti 
vėžiu ir nuo chemoterapijos jai nuslinkę plaukai, todėl ji ryšinti 


rusų valstietės skarele. 

Atėjęs į savo kabinetą, vyriausiasis inspektorius prisegė 
Matėjaus Pereiros piešinį prie lentos, kabančios prieš rašomąjį 
stalą — ten buvo sudėliota visa informacija, pravarti Vilko ir 
Indianos paieškai. Tad, turint ją prieš akis, gali dingtelėti išga- 
ninga mintis. Jau ne kartą buvo atsitikę, kai informacijos perte- 
klius ir būtinybė kuo greičiau išspręsti bylą trukdydavo blaiviai 
mąstyti. Šįkart prisidėjo baimė. Jis jautėsi nelyginant chirurgas, 
priverstas operuoti mylimą žmogų: nuo jo sumanumo priklau- 
sė Indianos gyvybė. Vis dėlto jis kliovėsi medžiotojo instink- 
tu - taip vadino smegenų sritį, padedančią aptikti neregimus 
pėdsakus, įminti žvėries veiksmus, ne tik buvusius, bet ir bū- 
simus, vadovautis logiškai nepagrįstomis ir beveik visada tei- 
singomis išvadomis. Lenta ant sienos padėdavo susieti įvairias 
tyrimo dalis, o svarbiausia - kurstydavo medžiotojo instinktą. 

Kai tik duktė prašneko apie serijinį žudiką, ne kartą buvo 
susitikęs su skyriaus teismo medicinos psichologais aptarti 
panašių atvejų, per pastaruosius dvidešimt metų įvykusių Ka- 
lifornijoje ir kitur. Toks metodiškas žudymo būdas neturėjo 
nieko bendra su gaivališku elgesiu, atitiko liguistą vaizduotę, 
kuria mėgaujamasi ilgus metus, kol galiausiai kas nors paska- 
tina veikti. Kai kam kyla noras bausti homoseksualus ar pros- 
titutes, kitiems pabunda rasinė neapykanta arba koks nors fa- 
natizmas, bet Vilko aukos buvo tokios skirtingos, jog atrodė 
parinktos atsitiktinai. Inspektorius svarstė, kaip save vaizdavosi 
Vilkas, ką apie save galvojo, tardamasis esąs auka arba teisėjas. 
Visi mes esame savo gyvenimo istorijos herojai. Kokia Vilko 
gyvenimo istorija? Norėdamas jį sučiupti, inspektorius turėjo 
mąstyti kaip jis, turėjo įlįsti į Vilko kailį. 

Vidurdienį Petra Hor pranešė neaptikusi nė menkiausio 


Kerolės Andevoter pėdsako. Tuo vardu nebuvo išduota vairuo- 


371 


ISABEL ALLENDE 


tojo pažymėjimų, kreditinių kortelių, užregistruota automobi- 
lių, valdų, banko sąskaitų, telefonų ar verslo įmonių, taip pat 
nei San Fransisko įlankos rajone, nei jo apylinkėse nė vienoje 
ligoninėje ar klinikoje nebuvo vėžininkių tuo vardu. Kaip ji 
bendravo su Indiana? Gal kas turėjo prieigą prie jos kompiute- 
rio ir ištrynė elektroninio pašto žinutes, kaip įrašė vilko sceną, 
o gal jos bendravo tik telefonu? Kadangi nebuvo rastas India- 
nos mobilusis telefonas, Bobas Martinas nedelsdamas paprašė 
teismo leidimo telefonų kompanijoje patikrinti tuo numeriu 
užregistruoto telefono pokalbius, bet tai galėjo užsitęsti kelias 
dienas. Šiuo metu Kerolė Andevoter, pastaraisiais mėnesiais 
matyta tiekos žmonių, buvo šmėkla. 


Niekas nesiteikė pranešti Selestei Roko, kad dingo Indiana. Ji 
sužinojo tik po kelių dienų vieną popietę, kai paskambino iš 
proto besikraustanti draugė Enkarnasjona Martin, jau meldusi 
šventąjį Judą Tadą surasti dukraitės motiną. „Ar nematei In- 
dianos per televiziją? Vargšė Amanda! Tu neįsivaizduoji, kaip 
graužiasi mergaitė! Jau baigia išprotėti, tvirtina, kad motina 
pagrobęs vilktakys“, - išdėstė jai Enkarnasjona. 

Selestė, prieš dvi savaites per televiziją mačiusi Rajano Mi- 
lerio nuotrauką, atvyko į žmogžudysčių skyrių, tvirtai pasiry- 
žusi pasikalbėti su vyriausiuoju inspektoriumi, o kai Petra Hor 
bandė ją sustabdyti, niuksu pritrėškė ją prie sienos. Didžiai 
gerbdama astrologiją, padėjėja nedrįso panaudoti savo kovos 
gebėjimų žinių ir jos sulaikyti. Selestė įsiveržė į Bobo Martino 
kabinetą ir pakišo panosėn aplankalą, kuriame buvo du ką tik 
sudaryti horoskopai ir jų aprašymo santrauka. Paaiškinusi, kad 
ilgus metus studijavusi žvaigždes ir žmogaus psichologiją pa- 
gal Karlo Gustavo Jungo mokyklos reikalavimus, pareiškė, kad 

niekada nebuvo mačiusi tokių psichiškai suderinamų žmonių 
kaip Indiana Džekson ir Rajanas Mileris. Jie buvę drauge ir 
ankstesniuose gyvenimuose. Trumpai drūtai, pastarąjį kartą 
juodu buvę motina ir sūnus, jiems lemta daug kartų susitikti 
ir išsiskirti iki tol, kol išsispręsiąs jų dvasinis ir psichinis konf- 
liktas. Per šią reinkarnaciją jie turį galimybę užbaigti tą ciklą. 

— Užsikišk! - suriko policininkas, pasipiktinęs neprašyta 
viešnia. 

— Tokie reikalai. Perspėju tave, Bobai, jei Indiana pabėgo su 
Rajanu, kaip ir turėjo atsitikti, nes taip lemia jų žvaigždės, ir jei 
tu bandysi juos išskirti, baisiai pakenksi savo karmai. 

— Man nusispjaut į karmą! Aš bandau dirbti savo darbą, 
o tu atėjusi trukdai man savo kvailystėmis. Indiana nepabėgo 
su Mileriu, ją pagrobė Vilkas! - nesivaldydamas suriko Bobas 
Mileris. 

Pirmąsyk per daugelį metų Selestė Roko apdujusi nežinojo, 
ką sakyti. Kai pagaliau atsipeikėjo, susidėjo horoskopus į ap- 
lankalą, pasiėmė krokodilo odos rankinuką ir pasitraukė ata- 
tupsta, vos išlaikydama pusiausvyrą ant aukštų kulniukų. 

— Gal kartais Žinai, po kokiu Zodiako ženklu gimęs tas 
vilktakys? — nedrąsiai paklausė ji nuo durų. 


Atsimerk, Indi, pabandyk įsiklausyti į tai, ką sakau. Matai, ši- 
tame vairuotojo pažymėjime, išduotame 1985 metais, vienintelė 
mano motinos nuotrauka: būta ir daugiau, bet ji visas sunaiki- 
no, labai baiminosi dėl savo privatumo. Taip pat neturiu savo 
nuotraukų iki vienuolikos metų. Ši nuotrauka prasta, dokumen- 
tinėse nuotraukose visi žmonės atrodo kaip nusikaltėliai, mano 
mama - stora ir nevalyva, nors iš tikrųjų nebuvo tokia. Kas be 
ko, svėrė keliais kilogramais per daug, bet veidas nebuvo kaip 

pamišėlės, visada būdavo nepriekaištingos išvaizdos, nė vieno 
išsipešusio plaukelio, šiuo atžvilgiu buvo griežta, ir, be to, toks 
darbas buvo. Tokius įpročius ji man įskiepijo visam gyvenimui: 
švara, mankšta, sveikas valgis, nei rūkalų, nei alkoholio. Nuo 
mažumės negalėjau išbėgti sportuoti kaip kiti vaikai, turėjau sė- 
dėti namie, bet ji mane išmokė, kokią naudą turi mankšta, to- 
dėl atsibudusi pirmiausia jos griebiuosi. Netrukus turėsi pradėti 
mankštintis, Indiana, reikia judėti, bet kol kas palaukime, kol 
nustosi kraujuoti ir atgausi pusiausvyrą. 

Turėjau geriausią motiną pasaulyje, atsidavusią, mylinčią, 
ji globojo mane, rūpinosi manimi. Kuo būčiau tapusi be šitos 
šventos moters? Ji buvo man motina ir tėvas. Vakare pavalgius, ji 
peržiūrėdavo mano pamokas, paskaitydavo pasaką, mudvi pasi- 
melsdavome, paskui atsiguldavau į lovą, ji babučiuodavo man į 
kaktą ir sakydavo, kad esu jos dukrelė, gražuolėlė, gerulėlė. Rytą, 
eidama į darbą, nurodydavo, ką turiu mokytis, atsisveikinda- 
ma stipriai apkabindavo, lyg bijodama, kad nebepasimatysime, 
ir, jei neverkdavau, duodavo man karamelę. „Netrukus grįšiu, 
aukseli, būk gerutė, niekam neatidaryk durų, nekelk ragelio ir 
netriukšmauk, nes kaimynai jau ima kuždėtis, žinai, kokie žmo- 
nės bjaurūs.“ Signalizacija įrengta mano labui, mieste gausybė 
pavojų, nusikaltimų, smurto, nelaimingų atsitikimų, mikrobų, 
niekuo nevalia pasikliauti, mokė ji mane. Diena man prailgda- 
vo. Neprisimenu, kaip slinkdavo valandos pirmaisiais gyvenimo 
metais, regis, palikdavo mane diendaržyje arba virve per juos- 
menį pririšdavo prie kokio baldo kaip šunytį, kad nesusižeisčiau, 
padėdavo šalia žaislų ir valgio, bet, kai tik suaugau į protą, to 
nebereikėjo, nes išmokau tvarkytis pati viena. Jai išėjus, valyda- 
vau butą, skalbdavau, bet nevirdavau, nes ji bijojo, kad galiu įsi- 
pjauti ar nudegti. Taip pat žiūrėdavau televizorių ir žaisdavau, 
bet pirmiausia turėdavau išmokti pamokas. Mokiausi namie, 

mama buvo gera mokytoja, ir aš mokiausi greitai, tad, kai baga- 
liau nuėjau į mokyklą, buvau pasiruošusi geriau nei kiti vaikai. 
Bet tai atsitiko vėliau. 

Nori žinoti, kiek laiko čia esi, Indiana? Vos penkias ar še- 
šias paras, kurios, palyginti su gyvenimu, yra niekis, juo labiau 
kad visą tą laiką miegojai. Teko tau mauti sauskelnes. Iš pra- 
džių buvo geriau, kad miegi, priešingu atveju būčiau turėjusi 
užsmaukti tau ant galvos gobtuvą ir surakinti antrankiais kaip 
Gvantanamo arba Abu Graibo kalinius. Kariškiai išmano. Su 
gobtuvu žmonės dūsta, kartais išprotėja, o su antrankiais nepa- 
togu, tinsta rankos, pamėlsta pirštai, metalas nubrozdina rie- 
šus, kartais užsipiktina žaizdos. Žodžiu, gyva bėda. Tu negalė- 
tum viso to ištverti, todėl neketinu tavęs kankinti daugiau, nei 
dera, bet turi su manimi bendrauti ir gražiai elgtis. Taip būtų 
geriausia. 

Pasakojau tau apie mamą. Žmonės vadino ją paranoike, 
sakė, kad ji serga persekiojimo manija, kad dėl to mane laiko 
užrakintą ir kad mes be perstojo slapstomės. Netiesa. Mama tei- 
singai darė. Man patikdavo keliauti: degalinės, vietos, kur su- 
stodavome pavalgyti, greitkeliai, įvairūs kraštovaizdžiai. Kartais 
nakvodavome moteliuose, kartais po atviru dangumi. Kokia 
laisvė! Keliaudavome be jokio plano, sustodavome bet kur; jei 
miestelis patikdavo, ilgėliau užsibūdavome, įsikurdavome kaip 
išmanydamos, nelygu, kiek turėdavome pinigų, iš pradžių viena- 
me kambaryje, o vėliau, kai ji susirasdavo darbą, keldavomės į 
geresnį būstą. Man būdavo vis viena, kur gyvename, visi būstai 
vienodi. Mama visada gaudavo darbo, gerai uždirbdavo, buvo 
labai tvarkinga, neišlaidi, taupi, tad visada būdavo pasiruošusi, 
kai tekdavo keltis kitur. 

Tuo metu „Riperio“ žaidėjai kėlė naujus klausimus. Žaidimo 
vedėja jiems pranešdavo kiekvieną policijos atliekamo tyrimo 
smulkmeną, ir galiausiai teko spėti Kerolės Andevoter mįslę, 
tos pačios, kuri Amandai padovanojo Tuniukę. 

— Mane sudomino tai, kad 1997 metais buvo vienas skun- 
das prieš Ričardą Aštoną, nuskriaudusį vaiką, o 1998 metais - 
prieš Edą Steitoną. Pasiunčiau savo seklį išsiaiškinti, - tarė 
Amanda. 

— Nenorėjau trukdyti vyriausiojo inspektoriaus, apsikro- 
vusio darbais, bet kreipiausi į Jezabelę, turinčią prieigą prie 
įvairios informacijos. Nežinau, kaip tau pavyksta, Jezabele, ti- 
kriausiai esi patyrusi programišė, aukščiausios klasės informa- 
tikos piratė... 

— Ar tai turi ką nors bendra su mūsų tema, sekly? - paklau- 
sė Esmeralda. 

- Atsiprašau. Žaidimo vedėja laikėsi nuomonės, kad tiedu 
skundai susiję, ir Jezabelė patvirtino, kad susiję. Be to, jie susiję 
su teisėja Reičele Rozen. Abu skundus to paties vaiko, vardu Li 
Galespis, prašoma surašė socialinė darbuotoja. 

— Ką žinome apie vaiką? - paklausė Esmeralda. 

— Našlaitis, - skaitydama Milerio duotą popierių, tarė me- 
namoji Jezabelė, o iš tiesų - Deniza Vest. - Keliavo per įvairius 
globos namus, bet visur turėjo bėdų, buvo sunkus vaikas, jam 
nustatyta depresija, liguistos fantazijos, bendravimo proble- 
mos. Buvo priskirtas prie psichiatro Ričardo Aštono, kuris jį 
gydė kurį laiką, bet socialinė darbuotoja įskundė jį naudojant 
elektrošoką. Galespis buvo drovus, traumuotas, mokykloje 
kankinamas žiaurių vaikų, tų nenaudėlių, kurių niekada ne- 
trūksta. Penkiolikos metų buvo apkaltintas ketinęs mokykloje 

padegti tualetą, kur buvo susirinkę jo kankintojai. Niekas ne- 
nukentėjo, bet Galespis buvo nusiųstas į pataisos namus. 

— Manding, nuteisė jį Reičelė Rozen, o pataisos namai buvo 
Arizonos berniukų stovykla, kur dirbo Edas Steitonas, - įsiter- 
pė Šerlokas Holmsas. 

— Visiškai teisingai, - pritarė Jezabelė. - Ta pati socialinė 
darbuotoja įskundė Edą Steitoną lytiškai skriaudžiant Li Gales- 
pį, bet Rozen neperkėlė jo iš Berniukų stovyklos. 

— Ar galėtume pasikalbėti su ta socialine darbuotoja? - pa- 
klausė Esmeralda. 

— Tai Andželika Larson, pensininkė, gyvena Aliaskoje, kur 
gavo mokytojos vietą, - paaiškino Jezabelė. 

— Tam yra telefonas. Sekly, surask tos ponios telefono nu- 
merį, - įsakė žaidimo vedėja. 

— Nereikia, aš jį žinau, - pareiškė Jezabelė. 

— Nuostabu! Kodėl neskambiname? - paklausė Esmeralda. 

— Nes ji neatsakinės į tokių paauglių kaip mes klausimus. 
Būtų visai kas kita, jei paskambintų policija, - tarė pulkininkas 
Pedingtonas. 

— O kas atsitiktų, jei pabandytume? Kas išdrįstų? - paklau- 
sė Abata. 

— Aš, bet, man rodos, mano senelio, kitaip sakant, Keiblo, 
balsas skambėtų įtaigiau. Prašom, sekly, skambink, pasakyk, 
kad esi policininkas, pabandyk kalbėti valdingu tonu. 

Atsisakęs apsimesti policininku, nes taip, ko gero, nusiženg- 
tų įstatymui, Bleikas Džeksonas prisistatė rašytoju, tik iš dalies 
apsimeluodamas, nes ketino įvykdyti savo gyvenimo svajonę 
ir parašyti romaną. Dukraitės patartas, pagaliau turėjo siužetą: 
Vilką. Andželika Larson pasirodė besanti tokia nuoširdi ir ma- 
loni moteris, kad seklys susigėdo ją apgavęs, bet buvo jau per 
vėlu taisytis. Moteris gerai prisiminė Li Galespį, nes rūpinosi 

juo kelerius metus, ir jo atvejis buvo vienas įspūdingiausių per 
visus jos darbo metus. Su Bleiku Džeksonu kalbėjosi trisdešimt 
penkias minutes, papasakojo viską, ką žinojo apie Galespį, ir 
prisipažino, kad nuo 2005 metų nieko apie jį negirdėjusi, bet 
iki to laiko visada susisiekdavę per Kalėdas. Andželika ir Blei- 
kas atsisveikino kaip seni draugai. Ji pasiūlė jam skambinti jai, 
kada tik panorės, ir palinkėjo sėkmės rašant romaną. 

Andželika Larson gerai prisiminė, kokį įspūdį jai padarė Li 
Galespis, ir viską nuosekliai išdėstė, nes tas vaikas buvęs kaip ir 
viso jos, kaip socialinės darbuotojos, darbo atspindys su viso- 
mis nesėkmėmis ir retomis pasitenkinimo valandėlėmis. Vaiko 
teisių apsaugos tarnyba šimtus tokių kaip Galespis vaikų gelbs- 
ti iš siaubingos padėties, o netrukus jie vėl pakliūva į dar bai- 
sesnes sąlygas ir gyvena dar pažeidžiamesni, suvis netekę vil- 
ties, vis svetimesni pasauliui, kol sulaukia aštuoniolikos metų 
ir, praradę tą nors ir šykščią globą, atsiduria gatvėje. Visus tuos 
vaikus Andželika vaizdavosi kaip Galespį, ir visi jie pereidavo 
tuos pačius etapus: drovumą, baimę, liūdesį ir siaubą, ilgainiui 
virstantį maištu ir įsiūčiu, o galiausiai cinizmu arba nejautru- 
mu; tuomet jau nebūdavo kitos išeities, kaip atsisveikinti su 
jais - išleisti žvėrims į nagus. 

Larson paaiškino Bleikui Džeksonui, kad 1993 metų vasarą 
vieną moterį autobusų stotelėje ištiko širdies smūgis, kilo są- 
myšis, ir, prieš atvažiuojant policijai ir greitajai pagalbai, kaž- 
kas pavogė jos piniginę. Moteris, neatgavusi sąmonės, be doku- 
mentų pakliuvo į San Fransisko centrinę ligoninę. Tris savaites 
išgulėjusi komos būsenos, mirė nuo antro ūminio infarkto. 
Tuomet įsikišo policija ir nustatė, kad ji - Meriona Galespi, 
šešiasdešimt vienų metų, laikina Laguna Hondos ligoninės 
slaugytoja, gyvena Deili Sityje, San Fransisko pietinėje dalyje. 
Du policininkai nuvyko nurodytu adresu prie kuklaus pastato, 

kur gyveno menkų pajamų žmonės, ir, kadangi paskambinus 
niekas neatsiliepė, pakvietė šaltkalvį, bet šis negalėjo atidaryti 
durų, nes jos buvo dviem skląsčiais užšautos iš vidaus. Į kori- 
dorių išėjo kaimynai pažiūrėti, kas vyksta, ir taip sužinojo apie 
nuomininkės mirtį. Niekas jos nepasigedęs, pasak jų, tame 
pastate Meriona Galespi gyvenusi vos kelis mėnesius, nebuvu- 
si draugiška, beveik nesisveikinusi, kai susitikdavusi laiptuose. 
Vienas žioplių pasidomėjo, kur esanti duktė, ir policininkams 
paaiškino, kad čia taipgi gyvenusi mergaitė, kurios niekas ne- 
buvo matęs, nes niekada neišeidavusi. Pasak motinos, mergaitė 
sirgo psichikos negalia ir odos liga, paūmėjančia nuo saulės, 
todėl nelankė mokyklos ir mokėsi namie; buvo nedrąsi ir klus- 
ni, motinai išėjus į darbą, tyliai sėdėdavo namie. 

Po valandos gaisrininkai atvežė išstumiamas kopėčias, iš- 
mušė langą, įlipo į vidų ir atidarė policininkams duris. Kuklus 
būstas buvo vieno kambario su mažyčiu miegamuoju, virtuve, 
įrengta sienos nišoje, ir tualetu. Baldų buvo mažai, tik keli la- 
gaminai ir dėžės, jokių asmeninių daiktų, išskyrus Švenčiau- 
siosios Širdies Jėzų ir gipsinę Švenčiausiosios Mergelės Marijos 
statulėlę. Buvo tvanku, atrodė, kad niekas ten negyvena, tad 
niekas nesusidomėjo, kodėl durys užsklęstos iš vidaus. Virtu- 
vėje mėtėsi tušti dribsnių pakeliai, konservų skardinės, du bu- 
teliai nuo pieno ir vienas nuo apelsinų sulčių. Vienintelis požy- 
mis, kad ten gyvena mergaitė, buvo drabužėliai ir mokykliniai 
sąsiuviniai; nerasta nė vieno žaislo. Policininkai jau buvo be- 
išeiną, bet vienam jų dingtelėjo mintis, praskleidus sukabin- 
tus drabužius, pažvelgti į sieninę spintą. Ten tupėjo mergaitė, 
susigūžusi kaip žvėrelis, pasislėpusi skudurų krūvoje. Išvydusi 
žmogų, leidosi taip klykti iš siaubo, kad jis nedrįso traukti jos iš 
slėptuvės ir paprašė pagalbos. Netrukus atvažiavo policininkė, 
kuri, valandėlę meldusi, galų gale sugebėjo išvilioti mergaitę iš 


379 


ISABEL ALLENDE 


spintos. Ji buvo nešvari, susivėlusi, sulysusi, pamišėlės akimis. 
Moteris vos spėjo pagauti ją į glėbį: paėjėjusi tris žingsnius, ji 
neteko sąmonės. 


Andželika Larson pirmąsyk išvydo Li Galespi ligoninėje, trims 
valandoms praslinkus po tragiško išvadavimo iš buto Deili Si- 
tyje. Ji gulėjo ant greitosios pagalbos neštuvų, prijungta prie 
lašelinės su serumu, snūduriavo krūpčiodama kam nors pri- 
ėjus. Pasak budinčios gydytojos, atrodė išbadėjusi ir netekusi 
skysčių, surijo sausainius, putėsius, drebučius, viską, ką jai siū- 
lė, bet tuojau pat išvėmė. Nors ir išsekusi, gynėsi kaip pasiutusi 
katė, kai bandyta ją nurengti ir apžiūrėti, ir gydytoja nutarė, 
kad neverta jos prievartauti: geriau palaukti, kol pradės veik- 
ti ką tik suleisti raminamieji vaistai. Ji paaiškino Larson, kad 
mergaitė spiegianti vos prisiartinus vyriškiui. Socialinė dar- 
buotoja paėmė Li ranką, pasisakė, kas esanti, ko atėjusi, patiki- 
no, kad jai nesą ko bijoti, kad ji būsianti šalia, kol atvažiuosią 
artimieji. „Mama, noriu mamos, - kartojo mergaitė, ir Andže- 
lika Larson neišdrįso pasakyti, kad jos motina mirusi. Kai Li 
Galespi kietai įmigo, slaugytoja ją nurengė, kad gydytoja galėtų 
apžiūrėti. Tuomet visi įsitikino, kad tai berniukas. 

Galespis buvo paguldytas ligoninės vaikų skyriuje, o poli- 
cija tuo tarpu bergždžiai stengėsi surasti kurį nors jo giminaitį: 
Meriona Galespi ir jos sūnus tarytum išnėrė iš nebūties, netu- 
rėjo artimųjų, praeities nei šaknų. Vaikas sirgo alergine kon- 
taktine egzema ir alopatija, jam reikėjo gydyti dantis, daugiau 
būti atvirame ore, saulėje ir mankštintis, bet nebūta jokio po- 
žymio, kad jis būtų sirgęs kokia fizine ar psichikos liga, kaip 
manė jo kaimynai Deili Sityje. Jo gimimo liudijime, 1981 metų 
liepos 23 dieną pasirašytame gydytojo Žano Klodo Kastelio, 

buvo užrašyta, kad kūdikis gimė namie, Kalifornijoje, Fresno 
mieste, vyriškos lyties, baltasis, 3,2 kilogramo svorio ir 50 cen- 
timetrų ūgio. 

1994 metų sausį daktaras Ričardas Aštonas pateikė nepil- 
namečių teismui pirmą Li Galespio psichikos būklės vertini- 
mą. Fiziškai vaikas buvo išsivystęs, kaip ir pridera tokio am- 
žiaus paaugliui, intelekto koeficientas aukštesnis nei normalus, 
bet turėjo rimtų emocinio ir socialinio pobūdžio sutrikimų, 
sirgo nemiga ir priklausomybe nuo raminamųjų, kuriais šėrė 
motina, kad jis ištvertų gyvenimą tarp keturių sienų. Teko 
tiesiog grumtis, kad leistų pakirpti plaukus ir imtų vilkėti vy- 
riškus drabužius: neatlyždamas kartojo, kad esąs mergaitė ir 
kad „berniukai blogi“. Ilgėjosi motinos, šlapinosi į lovą, dažnai 
verkė, visada atrodė įbaugintas, ypač bijojo vyrų, todėl itin su- 
dėtinga buvo bendrauti su terapeutu, teko naudoti hipnozę ir 
narkotikus. Motina augino jį uždariusi namuose ir aprengusi 
mergaitės drabužiais, mokė, kad žmonės pavojingi ir kad ar- 
tėja neišvengiama pasaulio pabaiga. Jie be perstojo kraustėsi iš 
vieno buto į kitą, ir vaikas neprisiminė ar nežinojo, kokiuose 
miestuose gyveno, galėjo nebent pasakyti, kad motina dirbo 
ligoninėse arba senelių slaugos namuose ir keisdavo darbą, nes 
„turėdavo išvažiuoti“. Psichiatras pateikė išvadą, kad, atsižvel- 
giant į simptomus, pacientui Li Galespiui būtina elektrokon- 
vulsinė terapija. 

Socialinė darbuotoja paaiškino teismui, kad psichoterapiją 
taikyti netikslinga, nes vaikas bijo daktaro Aštono, bet Reičelė 
Rozen nepareikalavo kito gydytojo nuomonės, įsakė tęsti gydy- 
mą, nukreipti Galespį į globos namus ir leisti į mokyklą. 1995 
metais savo pažymoje Andželika Larson parašė, jog vaikas ge- 
rai mokosi, bet neturi draugų, bendramoksliai tyčiojasi, kad 
jis elgiasi kaip mergaitė, o mokytojai laiko jį nelabai aktyviu. 

Trylikos metų jis atsidūrė Maiklo ir Dorisės Konstantų globos 
namuose. 


Žinau, kad nori gerti, Indi. Atlygindama už pavyzdingą elgesį, 
duosiu tau apelsinų sulčių. Nebandyk keltis, gerk su šiaudeliu. 
Va taip. Dar? Ne, stiklinės tuo tarpu gana, prieš išeidama įpil- 
siu dar, jei valgysi tai, ką parnešiau, čia pupelės su ryžiais, tau 
reikia atgauti jėgas. Drebi, turbūt sušalai, čia labai drėgna, kai 
kur telkšo vanduo, smelkiasi iš po žemių. Nežinia, kiek jau laiko 
guli mirtinai sušalusi. Apklojau tave keliomis antklodėmis, net 
užmoviau vilnones kojines, bet ėmei blaškytis ir nusiklojai, gu- 
lėk ramiai, kai išeinu, nieko nelaimėsi muistydamasi, diržai sti- 
prūs, nors ir kaip stengtumeis, neištrūksi. Negaliu saugoti tavęs 
visą laiką, mano gyvenimas anapus šitų sienų, kaip tikriausiai 
numanai. Jau kelis kartus tau aiškinau padėtį, bet tu nekreipi 
dėmesio arba pamiršti. Kartoju, niekas neateis, čia tuščia, ši vie- 
ta jau daug metų apleista, aptverta iš visų pusių, neprieinama, 
jeigu tau nebūtų užklijuota burna, galėtum užkimti berėkdama, 
niekas tavęs neišgirsty. Turbūt ir nereiktų užklijuoti, nes matau, 
kad tyli kaip triušis, bet nenoriu rizikuoti. Ką galvoji? Verčiau 
nepuoselėk vilčių pabėgti, jeigu apie tai galvoji, nes visų pirma 
nenustovi ant kojų, be to, iš čia neįmanoma išeiti. Šios patalpos 
sienos - keturios juodos užuolaidos, bet apskritai čia milžiniškas 
gelžbetoninis požemis su metalinėmis kolonomis. Durys irgi me- 
talinės, o raktą turiu aš. 

Esi šiek tiek apdujusi, turbūt sergi, gal todėl, kad netekai 
daug kraujo. Kas tau, Indiana? Gal jau nebebijai? Susitaikei su 
likimu? Man nepatinka tavo tylėjimas, aš tave čia laikau, kad 
galėtume pasišnekėti ir pagaliau sutartume. Esi lyg tie Tibeto 
vienuoliai, kurie medituodami pabėga iš šio pasaulio; sakoma, 

kai kurie moka valdyti pulsą, kraujospūdį, širdies tvinksnius, 
panorėję net gali numirti. Ar tiesa? Dabar turi gerą progą pri- 
taikyti tuos metodus, kuriuos rekomenduoji savo pacientams: 
medituok, atsipalaiduok, žodžiu, naudokis savo mėgstamomis 
Naujojo amžiaus nesąmonėmis. Jei nori, galiu tau atnešti ma- 
gnetų ir aromaterapijos priemonių. O kadangi jau medituoji, ta 
proga pamąstyk, kodėl čia atsidūrei, būdama tokia užgaidi ir 
pasileidusi. Žinau, atgailauji, bet jau per vėlu grįžti atgal, gali 
pripažinti, kad supranti savo klaidas, ir žadėti pasitaisyti, gali 
žadėti, ką tik nori, bet aš ne tokia kvaila, kad tavimi patikėčiau. 
Duodu žodį, kad nesu tokia. 


Ketvirtadienis, 5 


Išklausę visą Galespio gyvenimo istoriją, „Riperio“ žaidėjai 
vienbalsiai nutarė su savo atradimais supažindinti vyriausiąjį 
inspektorių. Amanda surinko tėvo mobiliojo telefono numerį, 
o nesulaukusi atsakymo paskambino Petrai Hor, kuri paaiški- 
no, kad FTB agentai pakvietė visą skyrių į susirinkimą. 

— Jie mano, kad mes sabotuojame Milerio bylą. Girdi, su- 
gaišo tiek laiko ir nieko nelaimėjo. Aš jiems patariau užsiimti 
turizmu, ir jie užsigavo. Labai įžeidūs, - tarė Petra. 

— Gal Mileris išvyko į Afganistaną. Jis dažnai minėdavo tu- 
rįs garbės skolą toje šalyje, - pakišo mintį Amanda, bandyda- 
ma išmušti ją iš vėžių. 

- Jie nori, kad ieškotume Milerio, lyg mes neturėtume ką 
veikti. Kodėl patys jo neranda? Juk visus seka. Nieko asmeniš- 
ka nebeliko šioje sušiktoje šalyje, Amanda, kiekvieną sykį, kai ką 
nors perki telefonu, internetu arba su kreditine kortele, kiekvieną 
sykį, kai šnypštiesi, palieki pėdsaką, ir vyriausybė viską sužino. 

— Ar tikrai? - sunerimusi paklausė Amanda, nes atsidurtų 
kalėjime, jeigu vyriausybė ir tėvas sužinotų, kad ji žaidžia „Ri- 
perį su Rajanu Mileriu. 

- Absoliučiai. 

— Pasakyk tėčiui, kad paskambintų, kai tik pasibaigs susi- 
rinkimas, labai skubu. 

Bobas Martinas paskambino dukteriai po dvidešimties 
minučių. Pastarosiomis dienomis retkarčiais numigdavo kabi- 
nete ant sofos, maitinosi kava ir sumuštiniais, neturėjo laiko 
mankštintis, jautė, jog visas kūnas sustingęs kaip šarvai, ir buvo 
toks suirzęs, kad į susirinkimo pabaigą paleido gerklę. Nekentė 
Lorenės Barkot, tos gaižios moteriškės, o Napoleonas iš proto 
varė su savo liguistais prasimanymais. Amandos balsas, nuo 
mažens turėjęs jam gydomosios galios, šiek tiek praskaidrino 
blogą nuotaiką. 

— Norėjai ką nors pasakyti? - paklausė dukters. 

— Iš pradžių tu pasakyk, kas nauja. 

- Farkų vagonėlis stovi pas mus nuo gruodžio, bet niekas 
buvusį butelį džino ir jame aptikome ksanakso. Žinai, Aman- 
da, ką dar radome? 

— Pliušinį vilkiuką, - atsakė ji. 

- Farkų lankytų vietų nuotraukų albumą: jie klajojo po 
įvairias valstijas, kol galiausiai įsikūrė Kalifornijoje. Ten buvo 
įdomus atvirukas, kurį Džo brolis išsiuntė pernai lapkričio 
14-ąją, kviesdamas gruodžio mėnesį atvažiuoti į San Fransiską 
į svečius. 

— Kas ten įdomaus? 

— Du dalykai. Pirma, atvirukas - vilko nuotrauka. Antra, 
Džo brolis tvirtina niekada jo nesiuntęs. 

- Kitaip sakant, Vilkas juos kvietėsi ketindamas nužudyti. 

— Be abejo, bet vien atviruko, kaip įkalčio, neužtenka, neiš- 
laikytų menkiausios kritikos. 

— Pridėk ksanaksą ir mėnulio pilnatį. 

- Tarkim, Vilkas, kuo nors prasimetęs, atėjo į vagonėlį, do- 
vanų atnešė butelį džino, nes žinojo, kad jie mėgsta išgerti. Į 
džiną įmaišyta vaistų. Jis palaukė pusvalandį, kol juos paveiks 
gėrimas, atsuko dujų čiaupą ir nuėjo. Butelį paliko, kad atrody- 
tų kaip tipiškas nelaimingas atsitikimas, kokių dažnai pasitaiko 
girtuokliams, policija ir padarė tokią išvadą. 

— Tai mūsų nepriartina prie Vilko, tėti. Mums liko 39 va- 
landos mamai išgelbėti. 

- Žinau, dukrele. 

— Aš irgi turiu naujienų, - tarė Amanda sujaudintu balsu, 
kurį pastarosiomis savaitėmis jis išmoko vertinti. 

Dukters naujienos nenuvylė vyriausiojo inspektoriaus. Jis 
iškart paskambino Vaiko teisių apsaugos tarnybos direktorei, 
ir ši per pasiuntinį nusiuntė jam Li Galespio bylą, Andželikos 
Larson sudarytą per septynerius metus, kai ji rūpinosi vaiku. 

Socialinė darbuotoja ranka atskirame lape buvo surašiusi 
savo pasvarstymus, kad Li Galespis daug kentėjo ir kad Vai- 
ko teisių apsaugos tarnyba, kaip ir diduma žmonių, turėjusių 
ne kažin ką galėjusi padaryti jo labui. Vienintelė paguoda ne- 
laimingajam Li buvo motinos dviejų šimtų penkiasdešimties 
tūkstančių dolerių gyvybės draudimas. Nepilnamečių teismas 
įsteigė globos fondą, kad jis galėtų pasiimti pinigus sulaukęs 
aštuoniolikos metų. 


Širdžiai paguosti tau atnešiau šokoladinių saldainių, tų pačių, 
kuriais tave vaišindavo Keleris. Keistas derinys: šokoladas su 

aštriaisiais pipirais. Cukrus kenkia, prideda svorio, nors tau ne- 
rūpi antsvoris, įsivaizduoji, kad patraukliau atrodysi, bet perspė- 
ju, kad po keturiasdešimties tapsi paprasčiausia storule. Dabar 
antsvoris teikia žavesio. Esi labai graži. Nesistebiu, kad vyrai 
netenka galvos dėl tavęs, Indiana, bet grožis - tai ne dovana, 
kaip sako fėjų pasakos, tai prakeikimas, prisimink Trojos Ele- 
ną, tarp graikų sukursčiusią kruviną karą. Prakeikimas beveik 
visada atsigręžia prieš gražuolę, kaip atsigręžė prieš Meriliną 
Monro, neprilygstamą sekso simbolį, depresija ir priklausomybe 
nuo narkotikų sirgusią žvaigždę, kuri mirė visų apleista ir nie- 
kas jos nepasigedo tris paras. Puikiai tai žinau, lemtingos mote- 
rys mane keri ir atstumia, žavi ir baugina kaip ropliai. Tu taip 
įpratusi, kad visi į tave žiūrėtų, tavimi grožėtysi ir tavęs trokštų, 
jog neimi į galvą, kad dėl tavęs kenčia žmonės. Tokios koketės 
kaip tu skrajoja po pasaulį, provokuoja, gundo ir kankina kitus, 
nejausdamos nei gėdos, nei atsakomybės. Nėra nieko baisesnio 
kaip atstumta meilė, sakau tau iš patirties, tai siaubinga kančia, 
agonija. Prisimink, pavyzdžiui, Garį Bransviką, tą dorą žmogų, 
kuris tau siūlė nuoširdžią meilę, arba Rajaną Milerį, kurį nu- 
bloškei kaip šiukšlę, o ką jau kalbėti apie Aleną Kelerį, žuvusį 
dėl tavo kaltės. Tai nesąžininga. Turi už tai atsiteisti, Indiana. 
Pastarosiomis dienomis tave atidžiai tyriau, iš pradžių charakte- 
rį, bet svarbiausia - kūną, kurį pažįstu kaip savo penkis pirštus, 
nuo rando ant sėdmens iki didžiųjų lytinių lūpų. Net esu suskai- 
čiavusi visas tavo strazdanas. 


Li Galespis praleido dvejus metus pas Konstantus, kol per 
sveikatos patikrinimą buvo pastebėta, kad vaiko kūnas de- 
gintas cigaretėmis. Nors Galespis ir neigė, Andželika Larson 
padarė išvadą, kad Konstantai, matyt, naudoja tokį auklėja- 

mąjį metodą, bandydami atpratinti nesišlapinti į lovą, ir atė- 
mė iš jų vaiką, bet nesugebėjo išreikalauti, kad Konstantams 
būtų panaikinta licencija. Netrukus Galespis buvo nusiųstas 
į Berniukų stovyklą Arizonoje. Andželika Larson meldė tei- 
sėją Reičelę Rozen peržiūrėti sprendimą, nes ta įstaiga, gar- 
sėjanti karine drausme ir žiaurumu, visiškai netinka tokiam 
pažeidžiamam ir traumuotam vaikui kaip Galespis, bet Rozen 
nepaisė jos žodžių. 

Iš vaiko gavusi kelis laiškus juodu žymekliu išbraukytomis 
vietomis, socialinė darbuotoja ryžosi vykti į Arizoną pasima- 
tyti su vaiku. Berniukų stovykloje lankytojai buvo nepagei- 
daujami, bet ji išsirūpino teismo leidimą. Li atrodė išblyškęs, 
sulysęs, užsidaręs, rankos ir kojos sumuštos ir subraižytos, bet, 
pasak patarėjo, buvusio kareivio Edo Steitono, tai savaime su- 
prantama, nes berniukai mankštinasi gryname ore, be to, Li 
pešasi su draugais, pravardžiuojančiais jį skundiku ir verksniu, 
pedalu. „Aš padarysiu iš jo tikrą vyrą, tai taip pat tikra, kaip aš 
esu Edas Steitonas', - pridūrė patarėjas. Andželika pareikalavo, 
kad jai būtų leista pasikalbėti su Li prie keturių akių, bet nesu- 
gebėjo nieko iš jo išpešti, į visus klausimus atsakinėjo kaip au- 
tomatas, kad niekuo negali skųstis. Ji apklausė pataisos namų 
slaugę, augalotą, nemalonios išvaizdos moteriškę, ir sužinojo, 
kad Galespis buvo paskelbęs bado streiką, kad jis ne pirmas 
išdarinėja tokius triukus, bet labai greitai atsisakė patyręs, kaip 
atgrasu būti maitinamam pro žarnelę, įkištą į gerklę. Savo atas- 
kaitoje Larson parašė, kad Li Galespis esąs pačios blogiausios 
būklės, „panašus į zombį“, ir pasiūlė nedelsiant perkelti iš Ber- 
raštą, tuomet ji savo vardu pateikė skundą dėl Edo Steitono, 
bet irgi nieko nelaimėjo. Li Galespis atliko tame pragare vienų 


metų bausmę. 

Kai jis grįžo į Kaliforniją, Larson nukreipė jį į Džeinės 
ir Edgaro Fernvudų globos namus, į evangelikų šeimą, priė- 
musią jį su tokia užuojauta, kokios jis iš nieko nebesitikėjo. 
Edgaras Fernvudas, statybininkas, paėmė jį padėjėju, ir pa- 
auglys ėmė mokytis amato: regis, pagaliau rado saugią vietą 
pasaulyje. Dvejus metus Li Galespis gerai mokėsi vidurinėje 
mokykloje ir dirbo su Fernvudu. Buvo malonaus veido, švie- 
siaplaukis, palyginti su kitais tokio pat amžiaus amerikiečių 
vaikais, pernelyg mažas ir laibas, nedrąsus ir užsisklendęs 
savo kiaute, mėgo komiksus, vaizdo žaidimus ir veiksmo fil- 
mus. Kartą Andželika Larson jį paklausė, ar jis tebemano, kad 
„berniukai blogi, o mergaitės geros“, bet Galespis nesuprato, 
ką ji turi omeny: savo atmintyje buvo užblokavęs tą metą, kai 
norėjo būti mergaite. 

Aplankale buvo keletas Li Galespio nuotraukų, paskutinė 
daryta 2002 metais, kai jam sukako aštuoniolika ir Vaiko teisių 
apsaugos tarnyba nustojo juo rūpintis. Reičelė Rozen nutarė, 
kad, atsižvelgiant į ankstesnes jo elgesio ydas, motinos gyvybės 
draudimo išmokas jis gausiąs tik dvidešimt vienų metų. Tais 
pačiais metais Andželika Larson išėjo į pensiją ir apsigyveno 
Aliaskoje. 

Vyriausiasis inspektorius įsakė savo pavaldiniams ieškoti Li 
Galespio, Andželikos Larson ir Fernvudų. 


Atnešiau kokakolos, turi gerti daugiau skysčių, ir tau pravers 
truputis kofeino. Nenori? Liaukis, Indiana, nesiožiuok. Jei neval- 
gysi ir negersi manydama, kad noriu tave apduoti, labai klysti: 
jei norėčiau, sušvirkščiau tau narkotikų, kaip suleidau antibioti- 
ky. Gerai padariau, nuslūgo temperatūra ir nebe taip kraujuoji, 
netrukus galėsi truputį pasivaikščioti. 

Klausykis toliau mano gyvenimo istorijos, turi geriau mane 
pažinti, kad suvoktum mano pašaukimą. Štai 1993 metų liepos 
21 dienos laikraščio iškarpa. Antraštė: „Motinos uždaryta mer- 
gaitė vos nemirė iš bado, o toliau dvi pastraipos melo. Rašoma, 
kad nežinoma moteris mirė ligoninėje nė žodžio nepasakiusi 
apie dukterį, ir tik po mėnesio policija rado vienuolikos metų 
mergaitę, visą gyvenimą kalintą tarp keturių sienų ir... Rašoma, 
kad pamatė kraupų vaizdą. Melas! Aš ten buvau ir duodu tau 
žodį, kad buvo švaru ir tvarkinga, nieko kraupaus nebuvo. Be 
to, policija atėjo ne po mėnesio, o tik po trijų savaičių, ir mano 
vargšė mama nekalta, kad taip atsitiko. Ištikta širdies smū- 
gio, ji neatgavo sąmonės: kaip ji būtų galėjusi paaiškinti, kad 
paliko mane vieną? Puikiai prisimenu, kaip tai atsitiko. Ji išė- 
jo rytą kaip paprastai, paruošusi man pusryčius ir perspėjusi, 
kad dviem skląsčiais užšaučiau duris ir nieko neįsileisčiau, nors 
ir ką sakytų. Kai ji negrįžo įprastu laiku, pagalvojau, kad gal 
užsibuvo darbe, suvalgiau lėkštę dribsnių su pienu ir žiūrėjau 
televizorių, kol užmigau. Atsibudau labai vėlai, ji dar nebuvo 
grįžusi, tuomet mane apėmė baimė, nes mama niekada manęs 
nepalikdavo tokiam ilgam laikui, visada nakvodavo namie. Kitą 
dieną laukiau nenuleisdama akių nuo laikrodžio, meldžiausi, 
šaukiausi jos visa širdimi. Buvo man įsakiusi nekelti ragelio, bet 
ketinau atsiliepti, jei suskambėtų telefonas, nes mama, be abejo, 
būtų paskambinusi, jei būtų atsitikę kas nors negera. Bet ji man 
nepaskambino, negrįžo nei vakare, nei kitą rytą, taip slinko die- 
nos, skaičiavau jas kalendoriuje, kurį turėjome pasikabinusios 
ant šaldytuvo. Baigėsi maistas, galiausiai ėmiau valgyti dantų 
pastą, muilą, drėgną popierių, o paskui nieko nebeliko. Pasku- 
tines penkias ar šešias dienas tik vandenį gėriau. Buvau visai 
netekusi vilties, negalėjau įsivaizduoti, kodėl mama mane pa- 
metė. Man visokios mintys lindo į galvą: gal mama nori išban- 

dyti mano klusnumą ir kantrybę; gal ją užpuolė plėšikai arba 
suėmė policija; gal ji nori mane nubausti už ką nors bloga, ką 
padariau netyčia. Kiek dar dieny galėjau tverti? Labai nedaug, 
nes mane būtų įveikę badas ir baimė. Meldžiausi ir šaukiausi 
mamos. Labai verkiau savo ašaras aukodama Jėzui. Tuo metu 
buvau labai tikinti, kaip ir mama, bet dabar niekuo nebetikiu: 
kaip galėčiau tikėti Dievą, tiek blogio regėjusi pasaulyje? Vėliau, 
kai mane rado policija, visi klausinėjo to paties: kodėl nekėlei ko- 
jos iš būsto? Kodėl neprašei pagalbos? Tiesą pasakius, neturėjau į 
ką kreiptis. Nei draugų, nei pažįstamų neturėjome, su kaimynais 
buvome nepažįstami. Tada jau žinojau, kad nelaimės atveju rei- 
kia skambinti 911, bet niekada nebuvau skambinusi telefonu, be 
to, siaubingai bijojau kalbėti telefonu su nepažįstamu žmogumi. 

Pagaliau po dvidešimt dviejų dienų atėjo pagalba. Išgirdau 
beldžiant į duris, šaukiant, kad atidaryčiau, kad ten policija. Dar 
labiau išsigandau, nes mama buvo įkalusi į galvą, kad labiausiai 
saugočiausi policijos, kad niekada nieku gyvu neprisiartinčiau 
prie uniformuoto žmogaus. Pasislėpiau sieninėje spintoje, kurią 
buvau pavertusi lindyne, iš drabužių pasidariusi gūžtą. Jie įėjo 
pro langą, išdaužė stiklą, įsiveržė į butą... Paskui nuvežė mane 
į ligoninę, elgėsi su manimi kaip su bandomuoju triušiu, darė 
gėdingus tyrimus, aprengė mane berniuko drabužiais, niekas 
manęs neužjautė. Žiauriausias buvo Ričardas Aštonas, daręs su 
manimi eksperimentus: kvaišino mane narkotikais, hipnotizavo, 
maišė man protą, o paskiau paskelbė diagnozę, kad esu pami- 
šėlė. Ar suvoki, Indi, ką reiškia elektrokonvulsinė terapija? Tai 
kažkas siaubinga, neapsakoma. Aštonas turėjo tai pajusti savo 
kailiu, todėl ir mirė nuo elektros iškrovos. 

Gyvenau keliuose globos namuose, bet ilgai neištvėriau nė 
vienuose, nes buvau pripratusi prie mamos švelnumo, buvau 
vienturtė; kiti vaikai man trukdė, buvo nešvarūs, netvarkingi, 

ėmė mano daiktus. Patys bjauriausi buvo Konstantų globos na- 
mai. Tuo metu Maiklas Konstantas dar gėrė, o pasigėręs būdavo 
baisus: auklėjo šešis vaikus, dar didesnius užsispyrėlius nei aš, 
bet manęs itin nekentė, kad žinotum, kaip mane bausdavo. Jo 
žmona buvo ne ką geresnė. 

Abudu nusipelnę mirties už savo nusikaltimus, taip nuta- 
riau. Buvo apkvaišę nuo narkotikų, bet suvokė, kas vyksta, at- 
pažino mane ir suprato, kas jų laukia. Visi aštuoni nuteistieji 
turėjo laiko mane išklausyti, ir visiems jiems paaiškinau, kodėl 
jiems skirta mirti, išskyrus Aleną Kelerį, nes kalio cianidas su- 
veikė per greitai. 

Ar žinai, Indiana, kokia šiandien diena? Ketvirtadienis, ba- 
landžio 5-oji. Rytoj Didysis Penktadienis, krikščionys mini Jė- 
zaus nukryžiavimą. Romėnų laikais nukryžiavimas buvo įprasta 


mirties bausmė. 


Bleikas Džeksonas, jau kelias dienas nebuvęs darbe, atlėkė į 
vaistinę patikrinti, ar viskas gerai: tarnautojais jis pasitikėjo, 
bet šeimininko priežiūros niekada nebūna per daug. Impulso 
pagautas, nutarė vėl paskambinti Andželikai Larson, su kuria 
pasijuto susietas neįtikėtina sielų giminyste. Anaiptol ne ro- 
mantiškų polėkių, jis visada baimindavosi jausmų pinklių, bet 
iš Andželikos negrėsė joks pavojus: juos skyrė maždaug penki 
tūkstančiai kilometrų raižyto kraštovaizdžio. Vaizdavosi ją ap- 
simuturiavusią kailiais ir mokančią rašto inuitų vaikus, o prie 
iglu stovint roges su šunų kinkiniu. Užsidaręs savo mažyčiame 
kabinete, jis surinko numerį. Moteriškė nė kiek nenustebo, po 
kelių valandų vėl išgirdusi tariamo rašytojo skambutį. 

- Prisiminiau Li Galespį... - tarė Bleikas, tūždamas ant sa- 


vęs už tai, kad iš anksto nesugalvojo protingo klausimo. 

— Liūdna istorija! Tikiuosi, pravers jūsų romanui. 

- Tai bus mano romano stuburas, Andželika, garbės žodis. 

— Džiaugiuosi, kad galėjau jums padėti. 

— Bet prisipažįstu, dar nesu parašęs tos knygos, tik tvarkau 
turinį. 

— Aha! O pavadinimą turite? 

- „Riperis“. 

— Ar tai detektyvas? 

— Tarkim, taip. Ar jums patinka šis žanras? 

- Tiesą pasakius, man labiau patinka kitokio žanro kūri- 
niai, bet, šiaip ar taip, jūsų knygą tikrai perskaitysiu. 

- Atsiųsiu, kai tik išeis. Sakykit, Andželika, gal prisimenate 
dar ką nors apie Galespį, kas galėtų man praversti? 

—- Hm... Taip, Bleikai. Dar viena smulkmena, gal nelabai 
svarbi, bet, šiaip ar taip, verta dėmesio. Ar įrašote? 

— Užsirašau ranka, jeigu jūs neprieštaraujate. Kokia tai 
smulkmena? 

— Aš visada abejojau, kad Meriona Galespi yra Li motina. 
Meriona mirė šešiasdešimt vienų, o vaikas tuomet buvo vie- 
nuolikos, vadinasi, gimdė penkiasdešimties, jeigu gimimo liu- 
dijime neįvelta klaida. 

— Pasitaiko ir tokių dalykų, dabar paslaugas teikia vaisingu- 
mo klinikos. Kalifornijoje kas žingsnis tenka susidurti su pen- 
kiasdešimtmete moterimi, stumiančia vežimėlį su trynukais. 

- Čia, Aliaskoje, ne. Na, o Meriona, man regis, vargu ar 
naudojosi vaisingumo klinikos paslaugomis, nes buvo pras- 
tos sveikatos, viengungė. Be to, per skrodimą paaiškėjo, kad 
jai pašalinta gimda. Niekas neišsiaiškino, kur ir kada ji buvo 
operuota. 

— Kodėl nepateikėte savo įtarimų, Andželika? Būtų galėję 
vaikui padaryti DNR tyrimą. 

- Tik dėl gyvybės draudimo. Pagalvojau, kad, kilus abe- 
jonei dėl paveldėtojo tapatybės, Li netektų Merionos paliktų 
pinigų. Paskutinįsyk, kai 2005 metais per Kalėdas kalbėjau- 
si su Li, papasakojau jam, kad Meriona buvo nutukusi, sirgo 
diabetu, turėjo padidėjusį kraujospūdį, bėdų su širdimi ir kad 
dažniausiai visa tai paveldima. Jis mane patikino, kad yra pui- 
kios sveikatos. Probėgšmais jam užsiminiau, kad Meriona jį 
pagimdė būdama tokio amžiaus, kai diduma moterų jau seniai 
išgyveno menopauzę, ir pasiteiravau apie gimdos pašalinimą. 
Jis atsakė nieko apie tai nežinąs, bet taipgi pastebėjęs, kad mo- 
tina labai pagyvenusi. 

— Gal turite gerą berniuko nuotrauką, Andželika? 

— Turiu keletą, bet geriausią man atsiuntė Fernvudai 2005 
metais, tą dieną, kai Li turėjo atsiimti gyvybės draudimo čekį. 
Galiu tuojau pat atsiųsti. Pasakykite man savo elektroninio 
pašto adresą. 

- Negaliu apsakyti, kaip jūs man padėjote, Andželika. Ar 
galėčiau paskambinti kitą kartą, jei kiltų koks klausimas? 

- Žinoma, Bleikai. Vienas malonumas su jumis pasikalbėti. 

Senelis atsisveikino ir paskambino buvusiam žentui ir du- 
kraitei. Tuo metu Bobas Martinas jau turėjo ant stalo pirmąjį 
pranešimą apie Farkus ir klausydamasis lygino Bleiko Džek- 
sono žodžius su tuo, ką jau žinojo apie Farkus. Nepaleisdamas 
ragelio, parašė Merionos Galespi vardą ir Taskalusos miesto 
pavadinimą ir padavė raštelį Petrai Hor, kuri susisiekė su duo- 
menų baze. Inspektorius papasakojo buvusiam žentui, kad Far- 
kai esą iš Taskalusos, Alabamos valstijos, kad turėję nedidelių 
nemalonumų su teisėsauga dėl narkotikų, smulkių vagysčių ir 
vairavimo išgėrus ir kad šiuo metu laikinai gyveną tai vienoje 
valstijoje, tai kitoje. 1986 metais Pensakoloje, Floridos valsti- 
joje, mirusi jų dukrelė, penkių savaičių: uždususi po antklode 


393 


ISARBEL ALLENDE 


tuo metu, kai jie buvę bare - kūdikį palikę be priežiūros. Vie- 
nus metus atsėdėję kalėjime už aplaidumą. Persikėlę į Del Riją, 
Teksaso valstiją, ten išbuvę trejus metus, paskui iki 1997 metų 
gyvenę Sokore, Naujosios Meksikos valstijoje. Džo laikinai dir- 
bo darbininku, o Šerona padavėja. Jie traukė toliau į vakarus, 
trumpai apsistodami tai šen, tai ten, kol pagaliau 1999 metais 
įsikūrė Santa Barbaroje. 

- Ir įsidėmėkite, Bleikai: 1984 metais įtartinomis aplinky- 
bėmis iš jų buvo pagrobtas dvejų metų kūdikis, - pridūrė ins- 
pektorius. - Kūdikis buvo triskart atsidūręs ligoninėje, pirmą- 
syk dešimties mėnesių su lūžusia ranka ir mėlynėmis, pasak 
tėvų, nukritęs. Po aštuonių mėnesių susirgo plaučių uždegimu, 
į greitosios pagalbos ligoninę pateko su aukšta temperatūra, la- 
bai išsekęs. Policija apklausė tėvus, bet nepareiškė jiems kalti- 
nimų. Trečiąsyk, būdamas dvejų metų, vaikas buvo pristatytas 
į ligoninę su sužeista galva, sumuštas, lūžusiais šonkauliais; pa- 
sak tėvų, partrenkė motociklininkas, pabėgęs iš įvykio vietos. 
Po trijų dienų, išrašytas iš ligoninės, vaikas dingo. Farkai atro- 
dė labai nusiminę, tvirtino, kad jų vaikas pagrobtas. Niekada 
nebuvo rastas. 

— Kaip tu manai, Bobai? Ar tas vaikas negalėtų būti Li Ga- 
lespis? - paklausė Bleikas Džeksonas. 

— Jei Li Galespis - Vilkas, o Farkai irgi jo aukos, kaip mes 
manome, juos turėtų sieti koks nors ryšys. Luktelėkite, antai 
Petra atneša kažką apie Merioną Galespi. 

Bobas Martinas permetė akimis porą lapų, kuriuos padavė 
padėjėja, ir perskaitė Bleikui Džeksonui svarbiausius duome- 
nis: 1984 metais Meriona Galespi dirbo slaugytoja Taskalusos 
pagrindinės ligoninės vaikų skyriuje. Tais metais netikėtai išėjo 


iš darbo ir persikėlė į kitą miestą. Apie ją nebūta jokių žinių iki 

1993 metų, iki jos mirties Deili Sityje, kur ji pasirodė kaip Li 
Galespio motina. 

— Nėra ko daugiau ieškoti, Bobai, - tarė Bleikas Džekso- 
nas. - Meriona pagrobė vaiką, gelbėdama nuo tėvų smurto. 
Pagyvenusi, viengungė, bevaikė, manding, tas kūdikis suteikė 
jos gyvenimui prasmę. Nuolat keitė gyvenamąją vietą, augino 
vaiką tarp keturių sienų, kad niekas nepastebėtų. Užjaučiu ją, 
įsivaizduoju, kaip ji gyveno, bijodama, jog kiekvieną akimirką 
sučiups policija. Neabejoju, kad labai mylėjo vaiką. 

Per kelias valandas vyriausiasis inspektorius įsitikino, jog 
surasti Li Galespį ne ką lengviau nei Kerolę Andevoter. Fern- 
vudai, kaip ir Andželika Larson, nuo 2006 metų neturėjo apie 
jį žinių. Tais metais pusę sumos, gautos iš draudimo kompani- 
jos, Li investavo į prastą namą Kastro gatvėje, per keturis mė- 
nesius suremontavo ir pardavė gėjų porai, užsidirbdamas dau- 
giau nei šimtą tūkstančių dolerių. Per Kalėdas davė paskutinę 
žinią, kad kuriam laikui išvyksta išbandyti laimės į Kosta Riką. 
Vis dėlto imigracijos tarnyboje nebuvo užregistruotas pasas 
tuo vardu. Radosi tebegaliojanti licencija, 2004 metais išduota 
valdų statybininkui ir inspektoriui, bet, išskyrus namo Kastro 
gatvėje pirkimo aktą, nebuvo aptikta jokių jo ranka pasirašytų 


sutarčių. 


Išties pritarsi man, Indiana, kad tikrieji tėvai - tai ne tie, kurie 
tave pagimdė, o tie, kurie užaugino. Mane augino Meriona Ga- 
lespi, ji buvo mano vienintelė motina. Kiti, Šaron ir Džo Farkai, 
niekada nesielgė kaip tėvai, buvo porelė girtuoklių valkaty, kurie 
per aplaidumą pražudė mano sesutę, o mane kuldavo taip, kad, 


jeigu nebūtų išgelbėjusi Meriona Galespi, būtų negyvai užmušę. 


395 


ISABEL ALLENDE 


Ilgai jų ieškojau, kol pagaliau radau ir ėmiau laukti. Susisiekiau 
su jais, kai jau turėjau visą sąrašą savo užduočiai vykdyti. Tuo- 
met pasirodžiau jiems. Kad tu būtum mačiusi, kaip jie susijau- 
dino, išvydę pražuvusį vaiką! Nė neįtarė, kokią jiems paruošiau 
staigmeną. 

Koks žvėris gali mušti vaiką? Tu esi motina, Indiana, su- 
pranti, kokią meilę įkvepia vaikai, biologinis instinktas skati- 
na juos globoti ir saugoti, skriaudžia tik tokie išsigimėliai kaip 
Farkai. Jeigu jau prašnekome apie vaikus, norėčiau pagirti 
Amandą, labai protinga mergina, garbės žodis, žaviuosi ja ir 
gerbiu. Tokio pat analitinio proto kaip ir aš. Jai patinka inte- 
lektiniai iššūkiai: man irgi. Nebijau Bobo Martino ir jo paval- 
dinių, jie liurbiai kaip ir visi policininkai, išsprendžia vieną 
iš trijų žmogžudysčių bylų, ir tai dar nereiškia, kad suima ir 
nuteisia tikrą nusikaltėlį. Daug lengviau apgauti policiją negu 
tavo dukterį. 

Patikėk, aš neatitinku psichopato tipo, kuriam esu priskiria- 
ma. Esu racionali, apsišvietusi, išsilavinusi, skaitau, domiuosi ir 
studijuoju. Tą uždavinį planavau daug mety, ir, kai tik jį už- 
baigsiu, grįšiu į normalų gyvenimą toli nuo čia. Tiesą pasakius, 
uždavinį turėjau užbaigti vasarį, įvykdžiusi mirties bausmę Rei- 
čelei Rozen, paskutinei nuteistajai mano sąraše, bet tu sujaukei 
mano planus, ir aš supratau, kad mano pareiga pašalinti Aleną 
Kelerį. Tas sprendimas radosi staiga, negalėjau pasiruošti taip 
pat kruopščiai kaip kitoms užduotims. Būtų buvę idealu, jeigu 
tavo meilužis būtų miręs San Fransiske deramu laiku. Jei nori 
žinoti, kodėl jam buvo skirta mirti, pasakysiu, kad tu kalta: mirė 
todėl, kad grįžai pas jį. Kelis mėnesius klausiausi tavo šneky apie 
Kelerį, o paskui apie Milerį, mane pykino tavo jausmingas me- 


las ir širdies paslaptys, bet aš dėjausi viską į galvą, nes tai man 

turėjo praversti. Esi iš tų moterėlių, kurios neištveria be vyro: 
vos baigei su Keleriu, puolei į glėbį Mileriui. Visai mane nuvylei, 
Indiana, pasišlykštėjau tavimi. 

Jis buvo kareivis, kuriam lemta mirti, kad tu būtum laisva, 
bet išsigelbėjo, kai pametei jį nieko neaiškindama. Būtum ga- 
lėjusi pasakyti teisybę. Kodėl nepasakei, kad esi pastojusi nuo 
Kelerio? Ką ketinai daryti? Abortą? Žinojai, kad Keleris nenori 
vaikų. O gal tikėjaisi įteigti Mileriui, kad tai jo vaikas? Netikiu, 
kad būtum išdrįsusi jam meluoti, bet, man regis, jis nebūtų ap- 
sigalvojęs: būtų apsiėmęs auginti svetimą vaiką, kaip ir dera jo, 
didvyrio, prigimčiai. Gardžiai juokiausi, kai išgirdau apie Seles- 
tės Roko sudarytą horoskopą. 

Kadangi pažįstu tave, Indiana, manau, kad ketinai būti vie- 
niša motina, kaip tau patarė tėvas. Tik du žmonės žinojo tavo 
paslaptį, tavo tėvas ir aš, ir nei jis, nei aš nenumatėme, kokia 
bus Kelerio reakcija. Rosinio kavinėje prašydamas tavo rankos, 
jis dar nežinojo apie nėštumą, tu pati ką tik buvai supratusi. 
Kai pranešei jam po dviejų dienų, vyriškis ėmė verkšlenti išsi- 
gandęs tėvo vaidmens - nesitikėjo tokio dalyko. Tai buvo tiesiog 
stebuklas. Įkalbino tave priimti žiedą. Juokingesnio vaizdo ir 
būti negalėjo! 

Nieku gyvu neketinau sukelti tau persileidimo, Indiana, vis- 
kas įvyko netyčia. Viena ketamino dozė, kurią tau daviau, kad 
klusniai eitum čionai su manimi, tau nebūtų pakenkusi, bet vė- 
liau kelias dienas turėjau tave šerti narkotikais, tikriausiai dėl to 
ir prasidėjo persileidimas. Klaikiai mane išgąsdinai. Pirmadienį 
atėjusi pas tave išvydau gulinčią kraujo klane ir vos nenualpau, 
negaliu žiūrėti į kraują. Išsigandau pagalvojusi, jog įsimiklinai 
nusižudyti, bet paskui prisiminiau, kad esi nėščia. Tavo amžiaus 


moterų persileidžia nuo dešimties iki dvidešimties procentų, tai 

savaiminis procesas, tik retkarčiais prireikia gydytojo pagalbos. 
Man sukėlė nerimą aukšta temperatūra, bet padėjo antibiotikai. 
Labai tave slaugiau, Indi, įsidėmėk, nieku gyvu neleisčiau tau 


mirti nuo nukraujavimo, turiu kitokių planų. 


Valandėlę atidžiai žiūrėjusi į Li Galespio nuotrauką, Andželi- 
kos Larson atsiųstą seneliui, Amanda pajuto lyg smūgį į pa- 
širdžius ir metalo skonį burnoje, kraujo skonį. Buvo tikra, 
kad pažįsta tą žmogų, bet negalėjo prisiminti. Pasukusi galvą, 
galiausiai numojo ranka ir kreipėsi pagalbos į senelį, kuris iš 
pirmo žvilgsnio pareiškė, jog labai panašus į ponią vėžininkę, 
padovanojusią jiems Tuniukę. Nieko daugiau nesvarstydami, 
juodu nuskubėjo į Rosinio kavinę - žinojo, kad Kerolė Ande- 
voter ten skaitydama laukdavo arba savo procedūrų ligoninėje, 
arba Indianos. 

Denis DAndželas, kaip paprastai jausdamasis tarsi scenoje, 
pasitiko juos itin jausmingai. Nepamiršo paminėti, kaip Blei- 
kas Džeksonas slaugė jį namie sergantį. Apsiverkė iš sielvarto 
prabilęs apie visus ištikusią tragediją. Negalimas daiktas, kad 
Indiana būtų dingusi be žinios, pagrobta ateivių, kaip kitaip 
būtų įmanoma paaiškinti tokį dalyką?.. Amanda pertraukė jį, 
panosėn pakišdama nuotrauką. 

— Kas čia, Deni? - paklausė. 

— Sakyčiau, kad tai Kerolės, Indianos draugės, jaunystės 
nuotrauka. 

— Betgi čia vyras, - tarė Bleikas. 

— Kerolė irgi vyras. Aišku kaip ant delno, kas turi akis, tas 
mato. 

- Vyras? Mama nežinojo, o mes juo labiau! - sušuko 
Amanda. 

— Ne? Maniau, kad Indiana žino. Tavo mama, mieloji, skra- 
joja padebesiais, nieko nežiūri. Pala, turiu Kerolės nuotrauką, 
Lulu nutraukė. Pažįstat Lulu Gardner? Tikriausiai esat ją matę, 
amžinai čia šlaistosi. Keistuolė senė, visą gyvenimą fotografuo- 
ja Nort Bičą. 

Jis nulėkė į virtuvę ir po kelių minučių grįžo nešinas spal- 
vota polaroido nuotrauka, kurioje buvo įamžinta Indiana su 
Kerole prie staliuko palei langą, o už jų - Denis. 

— Transvestizmas - labai subtilus menas, - paaiškino De- 
nis. - Kai kurie vyrai persirengia moterimis, gražesnėmis už 
manekenes, bet tokių reta, paprastai per daug krinta į akis. 
Kerolė nesiekia grožio, jai gana jaustis moterimi. Ji pasirinko 
nerūpestingą stilių, nebemadingą, kad geriau nuslėptų kūną. 
Bet kas gali persirengti neišvaizdžia moterimi. Ai! Nevalia taip 
kalbėti apie vėžininką. Tiesą pasakius, labai pravartu taip reng- 
tis, nes niekas nesišaipys iš žmogaus, dėvinčio peruką, ryšinčio 
skarele. Be to, gal jis ir neserga vėžiu, gal išsigalvojo, kad galėtų 
vaidinti moterį arba atkreiptų į save dėmesį. Tas polinkis apsi- 
mesti sergančiam vadinasi... 

— Miunhauzeno sindromu, - užbaigė Bleikas, kaip vaisti- 
ninkas visko matęs. 

— Šventa teisybė. Pakeisti balsą transvestitui sunkiausia, nes 
vyro balso stygos storesnės nei moters. Todėl Kerolė kalba pa- 
kuždomis. 

— Mama manė, jog tai dėl chemoterapijos. 

— Najau! Tai įprasta gudrybė, todėl visos transvestitės kal- 
ba kaip velionė Žaklina Kenedi. 

—- To žmogaus akys šviesios, o Kerolės tamsios, - tarė 
Amanda. 

— Nežinia kodėl žmonėms patinka rudi kontaktiniai lęšiai, 


jie niekam tikę: akys atrodo išsprogusios. 

— Ar kartais čia nematėt Kerolės? 

— Dabar, kai mane klausi, Amanda, susivokiau, kad jau ke- 
lios dienos, kai nesu matęs. Jei pasirodys, paskambinsiu. 

— Nemanau, kad pasirodys, Deni. 


Jau gana seniai nebuvau persirengęs moterimi, Indi, taip pasiel- 
giau tik dėl tavęs, kad pelnyčiau tavo pasitikėjimą. Man reikėjo 
prisiartinti prie inspektoriaus Martino, gauti duomenų apie tyri- 
mo eigą, nes žiniasklaidoje apie tai kalbama mažai ir klaidingai, 
ir tariau sau, kad pažintis su tavimi man būtų labai pravarti. 
Judu su Bobu Martinu - keista išsiskyrusių sutuoktinių pora: 
labai nedaug tikrų sutuoktinių taip gražiai sutaria kaip jūs. Bet 
tai buvo ne vienintelė dingstis: tikėjausi, kad mane pamilsi ir 
manęs klausysi. Ar kada nors susimąstei, kodėl neturi draugių? 
Tu draugauji beveik vien su vyrais, tokiais kaip tas raišas karei- 
vis; tau reikėjo draugės. Pripažink, vėžys buvo genialus suma- 
nymas, nes, stengdamasi man padėti, tu visai nustojai rūpintis 
savo menkomis apsaugos priemonėmis. Kaip galėjai nepasitikėti 
vėžio galuojama nelaimingąja! Gana lengvai išgavau reikiamą 
informaciją, bet neįsivaizdavau, kad man padės ir tavo duktė; 
jeigu tikėčiau likimu, sakyčiau, kad tu - dangaus dovana, bet 
esu įsitikinęs, jog davė vaisių mano strategija. Dėdamasis, kad 
ateinu aplankyti Tuniukės, - sugalvok tu man tokį vardą ka- 
tei! - kelis kartus buvau pas tavo dukterį ir ne kartą kalbėjausi 
telefonu. Visada buvau labai atsargus, kad nesukelčiau tau įta- 
rimo, bet kalbėdamiesi aptardavome „Riperio“ žaidimą ir ji man 
išdėstydavo, kas nauja. Nesuvokė, kokią man daro paslaugą. 


Iš Rosinio kavinės senelis su dukraite nuskubėjo į žmogžu- 
dysčių skyrių su Denio duota Kerolės Andevoter nuotrauka. 

Amanda beveik neteko žado iš baimės įsivaizduodama, kiek 
tam žmogui žinoma apie motiną, tad Bleikui teko aiškinti Bo- 
bui Martinui, kad Kerolė - tai Li Galespis. Inspektorius skubiai 
pakvietė savo detektyvus ir abu skyriaus psichologus krimi- 
nologus ir pakvietė Samuelį Hamiltoną, kuris atvyko per pen- 
kiolika minučių. Iš visa ko buvo aišku, kad Li Galespis įvykdė 
visas žmogžudystes ir pagrobė Indianą. Buvo prieita prie iš- 
vados, kad Galespis daug metų puoselėjo kėslą atkeršyti savo 
skriaudikams, bet nesiryžo veikti, kol Andželika Larson sua- 
bejojo, kad Meriona Galespi, vienintelė nuoširdžiai jį mylėjusi 
visą gyvenimą, - jo motina. Jis ėmė ieškoti biologinių tėvų ir, 
kai pagaliau surado, sužinojo, kad jo nelaimės prasidėjo pir- 
mąją gimimo dieną, tuomet paliko darbą ir draugus, dingo ne- 
nusižengdamas įstatymui ir šešerius metus ruošėsi, jo akimis 
žiūrint, vykdyti teisingumą: išvaduoti pasaulį nuo nedorėlių, 
idant jie neskriaustų kitų vaikų. Gyveno kukliai, taupė pini- 
gus, kad nepritrūktų išteklių, iki atliks savo uždavinį, kruopš- 
čiai apgalvodavo kiekvieną žmogžudystę, gaudavo narkotikų ir 
ginklų ir pagaliau įgyvendindavo savo sumanymą, nepalikda- 
mas pėdsakų. 

- Galespis dingo iš pasaulio ir vėl pasirodė pernai, kai nu- 
žudė Edą Steitoną, - pasakė inspektorius. 

— Apsimetęs Kerole Andevoter, - pridūrė Bleikas Džek- 
sonas. 

— Nemanau, kad jis žudė dėdamasis moterimi. Vaikystėje 
Meriona Galespi jam įdiegė mintį, kad „mergaitės geros, o ber- 
niukai blogi. Tikriausiai žudė būdamas vyras, - spėjo vienas 
psichologas. 

— Tai kodėl jis persirengdavo moterimi? 


— Nežinia. Gal buvo transvestitas? 

— O gal tiesiog siekė Indianos draugystės. Kerolė Andevo- 
ter, arba, kitaip sakant, Li Galespis, iš proto kraustėsi dėl mano 
dukters, - paaiškino Bleikas Džeksonas. - Manding, Galespis, 
persirengęs Kerole, atnešė jai žurnalą, kur buvo Aleno Kelerio 
ir kitos moters nuotrauka, kaip tik dėl jos ir nutrūko jų san- 
tykiai. 

- Visų žmogžudysčių, išskyrus Kelerio, paskata - kerštas, - 
pareiškė inspektorius. 

— Žudikas tas pats, tik paskata kita. Kelerį nužudė iš pavy- 
do, - įsiterpė kitas psichologas. 

Bleikas paaiškino, kad Indiana pasitikėjo Kerole, leido jai 
naudotis asmenine informacija. Kartais, kai ji aptarnaudavo 
pacientą, Kerolė / Li laukdavo jos laukiamajame. Netrūkdavo 
progų naršyti po jos kompiuterį, skaityti elektroninius laiškus, 
matyti jos dienotvarkę, įrašyti sadomazochistinius vaizdo kli- 
pus ir vilką. 

— Ne kartą esu jas matęs drauge Rosinio kavinėje, - pridūrė 
Samuelis Hamiltonas. - Ketvirtadienį, kovo aštuntąją, Indiana, 
ko gero, pasisakė Kerolei, kad vakarieniaus su Alenu Keleriu 
San Fransiske, taip pat pasakojo apie savo gyvenimą. Kerolė / 
Li spėjo pavakare nuvažiuoti į Napą, įsibrauti į Kelerio namus, 
įberti kalio cianido į abi stiklines, paskui pasislėpęs laukė, o 
įsitikinęs, kad tasai miręs, paleido strėlę į krūtinę. 

— Bet nesitikėjo, kad atvažiuos Rajanas Mileris pasišnekėti 
su Keleriu. Tikriausiai jį matė ar bent, lindėdamas slėptuvėje, 
girdėjo kalbant, - pakišo mintį Amanda. 

- Iš kur žinai, kada Mileris ten buvo nuvažiavęs? - paklau- 
sė ją tėvas, jau tris savaites įtariąs, kad duktė kažką slepia: gal 
atėjo laikas patikrinti jos kompiuterį ir telefoną. 

- Labai logiška, - skubiai įsikišo senelis. - Mileris aptiko 


Kelerį gyvą, jie susiginčijo, Mileris smogė Keleriui ir išėjo vi- 

sur palikdamas pėdsakų. Labai pravartu žudikui. Paskui Kele- 
ris išgėrė vandens ir iškart mirė. Tik nesuprantu, kodėl reikėjo 
paleisti strėlę į lavoną. 

- Li Galespio akimis žiūrint, tai irgi buvo mirties bausmė, — 
paaiškino vienas psichologas. - Alenas Keleris jam nusikalto, 
atėmė Indianą ir turėjo atsiteisti. Strėlė į širdį - aiški Žinia: 
Kupidonas tampa budeliu. Todėl ir Steitono lavonas buvo iš- 
niekintas, atlyginant už tai, ką tas žmogus išdarinėjo Berniukų 
stovykloje, ir Konstantų kūnai prideginti, nes jie degindavo jį 
cigaretėmis, kai jis šlapindavosi į lovą. 

— Matėjus Pereira paskutinis matė Indianą ir Kerolę penk- 
tadienį vakare, - tarė Samuelis Hamiltonas. - Aš kalbėjau su 
Pereira, nes man nedavė ramybės viena mintis. 

— Kokia? - paklausė inspektorius. 

- Kerolė sakė dailininkui, kad jos eina į kiną, bet, pasak 
pono Džeksono, penktadienį Indiana visada vakarieniauja 
namie. 

— Pasitinka Amandą, kai ši grįžta iš koledžo. Pono Hamil- 
tono teisybė, penktadienį Indiana nieku gyvu neitų į kiną, - 
patvirtino senelis. 

- Indiana aukšta ir stipri, Kerolė nebūtų įstengusi jėga jos 
nusivesti, - įsiterpė inspektorius. 

— Greičiausiai suleido jai kvaišalų, kad paralyžiuotų jos va- 
lią ir ištrintų atmintį, pavyzdžiui, tų pačių, kuriuos sušvirkščia 
žagintojai, - atsiliepė Hamiltonas. - Pereira nė kiek nenustebo 
išvydęs abi drauges, bet, kai jam užsiminiau, kad Indiana gal 
buvo apkvaišinta, jis patvirtino, jog atrodė truputį kaip nesa- 
va, nes neatsakė, kai jis atsisveikino, ir jog Kerolė ją vedėsi už 
parankės. 

Penkiolika minučių dvyliktos visi pasijuto išvargę ir iš- 


alkę, bet niekas negalvojo apie valgį ar miegą. Amandai ne- 

reikėjo žiūrėti į laikrodį, tėvo kabinete kabantį ant sienos, 
jau dvejus metus ji mankštinosi spėdama laiką: motinai liko 
gyventi dvidešimt keturios valandos keturiasdešimt penkios 


minutės. 


Rajanas Mileris irgi nemiegojo tą naktį. Įgulęs į kompiuterį, 
ieškojo siūlo galo, kad galėtų išvynioti nežinios kamuolį. Dėjo 
viltis į darbines programas, kurias naudojo, visame pasaulyje 
ieškodamas kokios nors informacijos - nuo pačios slapčiau- 
sios iki įprasčiausios. Galėjo per kelias minutes sužinoti, kas 
atsitiko naujausiame Exxon Mobil, Petro China ir Saudi Aram- 
co direktorių susirinkime arba kuo šiandien vaišinosi Maskvos 
Didžiojo teatro baleto šokėjai. Sunkiausia buvo ne tiek gauti 
atsakymą, kiek sugalvoti tikslų klausimą. 

Deniza Vest paaukojo vieną viščiuką ir pagamino sultingą 
troškinį, kurį paliko virtuvėje su kepalu grynos duonos, kad 
būtų sotus iki ryto. „Sėkmės, vaikeli, - tarė bučiuodama jam 
į kaktą, ir Rajanas, praleidęs su ja tris savaites, bet vis dar ne- 
pripratęs prie jos netikėtų švelnumo protrūkių, paraudo. Die- 
ną buvo justi artėjančio pavasario šiluma, bet naktys dar buvo 
šaltos, ir, staigiai keičiantis oro temperatūrai, medinės sienos 
dejavo kaip artrito kamuojama senė. Vienintelis šilumos šalti- 
nis buvo menkai šildantis židinys svetainėje ir dujinė krosnelė, 
kurią Deniza tampė su savimi iš vieno kambario į kitą, nelygu, 
kur įsitaisydavo; Rajanui Mileriui, pripratusiam prie savo ledi- 
nio lofto, jos nereikėjo. Moteris nuėjo gulti, palikusi jį įknibusį 
į kompiuterį su susirangiusiu prie kojų Atila. Turėdamas gali- 
mybę mankštintis tik Denizos pusantro hektaro valdoje, nes 
už jos ribų būtų pernelyg traukęs dėmesį, šuo aptuko ir nuo to 
laiko, kai gyveno su dviem kambariniais šuniukais ir keliomis 

katėmis, pirmąsyk per rūstų kario gyvenimą ėmė vizginti uo- 
degą ir šieptis kaip paprasčiausias sargis. 

Antrą valandą nakties Mileris baigė vištienos troškinį, pasi- 
dalydamas jį su šunimi. Padarė kigongo pratimus, bet negalėjo 
susikaupti. Mintys šokinėjo nuo vieno dalyko prie kito. Nega- 
lėjo mąstyti, viskas jaukėsi galvoje, pradėjus ką nors svarstyti 
prieš akis vis iškildavo Indianos paveikslas. Kūnas degė, iš ger- 
klės veržėsi klyksmas, ėmė noras kumščiais daužyti sienas: jis 
troško veiklos, nurodymų, griežto įsakymo, regimo priešo. Tas 
betikslis laukimas buvo kur kas baisesnis už žiauriausio mūšio 
griausmą. „Man reikia nusiraminti, Atila. Tokios būklės esu 
niekam tikęs.“ Pralaimėjimo kartėlio palaužtas, griuvo ant so- 
fos, bandydamas prisiversti pailsėti. Pamėgino kvėpuoti, kaip 
mokė Indiana, sutelkdamas dėmesį į kiekvieną įkvėpimą ir iš- 
kvėpimą, ir atsipalaiduoti, kaip išmoko iš kigongo mokytojo. 
Prabėgo dvidešimt minučių, bet miegas neėmė. 

Tuomet silpnoje blėstančių židinio žarijų šviesoje išvydo du 
siluetus, dešimties metų mergaitę ilgu sijonu, skara apsigobusią 
galvą, už rankos laikančią vaiką. Rajanas Mileris nė nekrus- 
telėjo, nemirkčiodamas, užėmęs kvapą, kad jų neišgąsdintų. 
Nežinia, kiek laiko truko tas apsireiškimas, gal kelias sekun- 
des, bet jis buvo toks ryškus, lyg vaikai būtų išties atvykę iš 
Afganistano jo aplankyti. Vaidenosi jie ir anksčiau, tokie, kokie 
buvo per karą, 2006-aisiais, pasislėpę urve: ketverių metų mer- 
gytė su kūdikiu. Bet tą naktį Denizos Vest namuose tai buvo ne 
praeities šmėklos, bet jie, Šarbat su broliuku, kokie turėtų būti 
dabar, po šešerių metų. Kaip paprastai vaikams nepastebimai 
išnykus, karys pajuto, kaip atsileidžia gniaužtai, šešerius metus 
spaudę širdį, ir jis apsiverkė iš palengvėjimo ir dėkingumo, nes 
Šarbat su broliuku buvo gyvi, išsigelbėję nuo karo baisumų ir 
našlaičių sielvarto, laukė jo, šaukėsi. Jis pažadėjo atvažiuoti, kai 

tik užbaigs paskutinę „jūrų ruonio“ užduotį: išvaduos moterį, 
vienintelę, kurią galėjo pamilti. 
Miegas įveikė Milerį po minutės. Jis užmigo drėgnais nuo 


ašarų skruostais. 


Tikiuosi, atleisi man, kad apmulkinau tave apsimetęs Kerole, jau 
aiškinau tau, kad tai buvo nekaltas pokštas. Turėjau vienintelį 
tikslą - susidraugauti su tavimi. Ne kartą maniau, kad susivo- 
kei, jog Kerolė - vyras, kad tiesiog susitaikei su padėtimi, kaip 
susitaikai beveik su viskuo, bet, tiesą pasakius, niekada manimi 
nesidomėjai, nenorėjai į mane pažvelgti, deramai manęs pažinti. 
Tau mūsų draugystė atrodė atsitiktinė, bet man buvo tokia pat 
svarbi kaip ir mano uždavinys. 

Įsidėmėk, Indiana, Edo Steitono, Farky, Konstanty, Ričar- 
do Aštono ir Reičelės Rozen mirtis negalėjo likti nepastebima, 
buvo svarbu, kad apie tai sužinotų visuomenė. Būčiau galėjęs 
nužudyti taip, kad mirtis atrodytų kaip nelaimingas atsitikimas, 
niekam nekiltų minties tirti ir man nereikėtų rūpintis, bet aš 
turėjau tikslą įbauginti tokius iškrypėlius, kuriems nevalia gy- 
venti mūsų visuomenėje. Turėjo būti visiškai aišku, kad mano 
aukos buvo teisiamos, nuteistos mirti ir nubaustos mirtimi. Man 
pavyko visais atvejais, nors kone sužlugau su Farkais, nes po- 
licija neištyrė džino, o juk butelį tam tyčia palikau vagonėlyje. 
Galiausiai sužinojau, kad tavo buvęs vyras atsekė, jog svaigalai 
buvo užnuodyti. Po trijų mėnesių! Dar vienas įrodymas, kokia 
neveiksni policija. 

Tikėjausi, kad žiniasklaida duos žinią ir išgąsdins tuos, ku- 
rių sąžinė nešvari, bet žurnalistai tinginiai, o visuomenė viskam 
abejinga. Teko sugalvoti būdą, kaip atkreipti dėmesį. Pernai rug- 
sėjį, likus mėnesiui iki pirmojo mirties bausmės vykdymo, taigi 

iki Edo Steitono mirties, per televiziją pamačiau Selestę Roko 
skaitant tos dienos horoskopą. Puiki moteris, reikia pripažinti, 
visai mane pakerėjo, nors netikiu astrologija; ne be reikalo jos 
programa taip mėgstama. Man dingtelėjo mintis ja pasinaudoti 
ir deramai pagarsinti savo užduotį, tad nusiunčiau jai penkias 
trumpas žinutes, kad San Fransiske reikėtų laukti skerdynių. 
Manding, ji atmetė pirmą žinutę kaip pokštą, antrą - kaip pami- 
šėlio išmonę, bet tikriausiai susidomėjo kitomis ir, jeigu ji tokia 
profesionali, kaip sakoma, ėmė tikrinti žvaigždžių ištarmę. 
Turėk omeny, Indiana, įtaiga - labai stiprus veiksnys. Selestė 
Roko ieškojo astrologijoje to, ką troško surasti: gautose žinutėse 
skelbiamų skerdynių įrodymų. Ir surado, savaime suprantama, 
tokių, kokius matai skaitydama savo horoskopą. Spėjimai būna 
labai migloti, ir žmonės, kurie tiki astrologija taip kaip tu, juos 
aiškina pagal savo norus. Roko turbūt išvydo danguje krauju 
parašytą pranašystę ir nutarė perspėti visuomenę, kaip aš to ir 
tikėjausi. Ką gi, Indiana, kadangi tau patinka priešgyniauti, nu- 
sileidžiu tau, gal buvo kitaip. Kas buvo pirma: kiaušinis ar višta? 
Gal mano užduotį iš tikryjų nulėmė planetų išsidėstymas. Kitaip 
sakant, ji buvo man skirta nuo pat gimimo dienos. Aš tik paklūs- 
tu lemčiai, tai neišvengiama. Niekada nesužinosime, kaip yra iš 


tikrųjų, tiesa? 


Denktadienis, O 


Ketvirtą valandą nakties, kai, ant pagalvės murkiant Tuniukei, 
Amanda pagaliau užmigo senelio lovoje, apsiklojusi jo liemene 
ir įsikibusi jam į ranką, ant naktinio stalelio sučirškė mergi- 
nos mobilusis telefonas. Bleikas, negalėdamas užmigti, sėdėjo 


tamsoje stebėdamas, kaip mirkčiojant švytintiems laikrodžio 

skaitmenims bėga laikas, ir krūptelėjo: pirmiausia dingtelėjo 
kvaila viltis, kad skambina pagaliau išvaduota duktė, o paskui 
širdį sugniaužė blogų naujienų baimė. 

Šerlokui Holmsui teko kelissyk pakartoti savo vardą, kol 
senelis suvokė, su kuo kalba. Niekada to jam nebuvo nutikę 
anksčiau, viena iš nerašytų taisyklių skelbė, kad „Riperio“ žai- 
dėjams neleistina bendrauti be tarpininkų. 

— Aš Šerlokas Holmsas! Noriu pasikalbėti su vedėja! - su- 
šuko berniukas, gyvenantis Reno mieste. 

- Čia Keiblas. Kas atsitiko? 

Išgirdusi senelio balsą, Amanda pabudo ir išplėšė telefoną 
jam iš rankos. 

— Vedėja, radau siūlo galą, - pareiškė Šerlokas. 

— Kokį? - staiga išsiblaiviusi paklausė Amanda. 

— Patikrinau kai ką, kas gali būti svarbu: farkas vengriškai 
reiškia „vilkas“. 

— Ką sakai? 

— Tai, ką girdi. Ieškojau žodžio „vilkas“ vertimo į įvairias 
kalbas ir pagaliau radau, jog vengriškai tai bus farkas. 

- Iš to nenustatysi, kur laikoma mama! 

— Ne, bet tai reiškia, kad žudikas, simboliu pasirinkęs vilką, 
susijęs su Šerona ir Džo Farkais. Tai jis žinojo prieš pirmąją 
žmogžudystę, prieš žudydamas Edą Steitoną, ir paliko vilko, 
arba farko, ženklą kiekvieno nusikaltimo vietoje. 

— Ačiū, Šerlokai. Tikiuosi, tai pravers. 

- Labos nakties, vedėja. 

— Labos nakties? Tai pati prasčiausia naktis mano gyve- 
nime!.. 

Po pokalbio su Šerloku Amanda su seneliu aptarė tą naują 
faktą, svarstydami, kaip galėtų jį panaudoti spręsdami galvo- 


sūkį. 

— Kuo vardu buvo vaikas, pagrobtas iš Farkų? —- paklausė 
mergina taip susijaudinusi, kad kaleno dantimis. 

— Būk gera, aukseli, nusiramink ir pabandyk užsnūsti, jau 
užtektinai pasidarbavai, dabar turi veikti policija. 

— Ar prisimeni, kuo jis buvo vardu, ar ne? - sušuko ji. 

— Regis, Antonas. Taip sakė tavo tėtis. 

— Antonas Farkas, Antonas Farkas... - ratu vaikščiodama 
po kambarį kartojo Amanda. 

— Tai Džo Farko brolis, tas, kuris buvo atvažiavęs atpažinti 
lavonų. Kaip tu manai?.. - prabilo senelis. 

— Tos raidės buvo išdegintos Konstantams ant sėdmenų! 
Inicialai! - pertraukė jį dukraitė. 

— F Maiklui, o A Dorisei, - priminė Keiblas. 

— Nelygu, kaip lavonai gulėjo lovoje, tai A ir E Antonas 
Farkas. 

- Atvirukas, rastas vagonėlyje, irgi buvo pasirašytas tuo 
vardu. Tai buvo pakvietimas pernai gruodžio dešimtą susitik- 
ti Nob Hilo kempinge. Bet Džo Farko brolis neigia jį siuntęs, 
bent jau taip pareiškė policijai. 

- Žinoma, seneli, niekados jo nesiuntė. Atviruką siuntė ki- 
tas Antonas Farkas, Šeronos ir Džo sūnus. Supranti, Keiblai? 
Farkai keliavo į San Fransiską susitikti su sūnumi, ne su Džo 
broliu. Savo vagonėlyje jie svetino prarastąjį sūnų. 

— Reikia paskambinti tėčiui, - nutarė Bleikas Džeksonas. 

- Palauk. Leisk man pagalvoti... Taip pat reikia nedelsiant 
perspėti Rajaną. Geriausia telefonu. 

Bleikas Džeksonas surinko Alarkono duotą slapto mobilio- 
jo numerį. Signalas supypė tik du kartus, lyg urugvajietis būtų 
laukęs skambučio. 

— Pedrai? Atsiprašau, kad taip anksti, - tarė Bleikas ir per- 
davė telefoną dukraitei. 

— Nedelsdamas duok žinią Rajanui. Pasakyk, kad Farkas 
vengriškai reiškia „vilkas“. Farkų sūnus buvo vardu Antonas. 
Sudarydamas žudytinų žmonių sąrašą, Li Galespis žinojo savo 
vardą, žinojo, kas jo tėvai. Manau, kad neįmanoma aptikti Li 
Galespio, arba Kerolės Andevoter, pėdsakų, nes jis gyvena savo 
tikruoju vardu. Pasakyk Rajanui, kad Antonas Farkas - tai Vil- 
kas. Mums reikia susitikti per artimiausias dvidešimt valandų. 

Paskui Amanda paskambino tėvui, kuris, tą savaitę pirmą- 
syk grįžęs į savo butą, griuvo į lovą nenusirengęs ir nenusiavęs 
batų. Jis irgi atsiliepė iš karto, ir Amanda jam pakartojo tą pa- 
čią Žinią. 

— Suimk Antoną Farką, tėti, ir sužinok, kur jis laiko mamą! 
Jei reikėtų, nulupk jam nagus, girdi? 

— Girdžiu, dukrele. Noriu pasikalbėti su Bleiku. 

— Aš čia, Bobai, - atsiliepė senelis. 

— Dabar ta byla mano rankose, Bleikai. Įsakysiu visai San 
Fransisko ir visos įlankos policijai suimti visus Antonus Far- 
kus, kiek tik jų esama, ir sukelsiu ant kojų visą federalinę poli- 
ciją. Man regis, Amandai neišlaikė nervai, ji ilgai neištvers. Ar 
gali jai duoti raminamųjų? 

— Ne, Bobai. Artimiausiomis valandomis ji turi būti blai- 


vaus proto. 


Dešimtą valandą ryto Mileris susisiekė su „Riperio“ žaidėjais 
bevaizdžiu skaipu, nes vietoj savęs negalėjo pasodinti Denizos. 
Buvo turgaus diena, ir ji anksti išlėkė, vežina dėžėmis šviežių 
kiaušinių, viščiukais ir konservais, ir žadėjo grįžti tik pavakare. 

— Kas nutiko tavo kompiuterio kamerai, Jezabele? - pa- 
klausė Amanda, drauge su seneliu sėdinti virtuvėje prie to pa- 


ties kompiuterio. 

— Nežinau, dabar neturiu laiko taisyti. Ar gerai girdite? — 
paklausė Mileris. 

— Puikiai, bet balsas keistokas, - tarė pulkininkas Peding- 
tonas. 

— Laringitas. 

- Dėmesio, žaidėjai, klausykitės naujausių šios dienos ži- 
nių. Keiblai, pradėk, - įsakė žaidimo vedėja. 

Bleikas glaustai perpasakojo tai, apie ką jie kalbėjosi Žžmog- 
žudysčių skyriuje. Paaugliams jau buvo žinoma, kad Kerolė 
Andevoter yra Li Galespis ir kad policija nesugebėjo jo aptikti. 
Senelis pridūrė, ką atskleidė Šerlokas apie Antoną Farką. 

— Šįryt paskambinau Jezabelei ir paprašiau, kad surastų 
Antoną Farką, ji mūsų geriausia tyrėja, - pranešė Amanda ne- 
aiškindama, kad šįryt jau kelis kartus su ja kalbėjosi. 

- Laikykimės taisyklės, kad nė vienas mūsų nėra pranašes- 
nis už kitus! - suirzęs pareikalavo Pedingtonas. 

— Formalumams neturime laiko, pulkininke. Mūšis prasi- 
dėjo. Iki vidurnakčio liko nedaug, o mes dar nežinome, kur 
mano mama. Gal ji jau mirusi... - užsikirsdama sulemeno 
Amanda. 

— Ji gyva, bet energija senka, - monotonišku nakvišos bal- 
su pareiškė Abata. - Ji erdvioje patalpoje, šaltoje, tamsioje, ten 
skardi riksmai, klyksmas. Taip pat jaučiu praeities dvasias, ser- 
ginčias vedėjos mamą. 

- Ką tu sužinojai, Jezabele? - pertraukė ją Šerlokas Holmsas. 

- Pirmiausia turime padėkoti Šerlokui ir Amandai. Man 
regis, jiems padedant, netrukus išspręsime šią bylą, - tarė Je- 
zabelė. 

Ir tuoj ėmė dėstyti, kad, laimė, Antonas Farkas - labai retas 
vardas. Kalifornijoje aptiko tik keturis žmones: Džo Farko bro- 


lį Eurekoje, senolį Los Andželo senelių namuose, vieną žmogų 

Sakramente ir dar vieną Riėmonde. Paskambinęs pirmuoju nu- 
meriu, gavo tokį įrašytą atsakymą: „Čia Antonas Farkas, licen- 
cijuotas statybininkas, atlieku valdų apžiūrą ir įvertinimą, pra- 
šom palikti žinutę, atskambinsiu, kai tik galėsiu.“ Paskambinęs 
antruoju numeriu, išklausė tą patį įrašą. Vadinasi, tai buvo tas 
pats asmuo. 

— Tai svarbiausias dalykas! - sušuko pulkininkas Peding- 
tonas. 

- Kituose dviejuose miestuose Farkų adresas nenurodytas, 
tik pašto dėžutės numeris, - toliau kalbėjo Jezabelė. 

Amanda ir Bleikas tai jau žinojo, ir ne vien iš Milerio - tą 
patį tyrimą atliko Bobas Martinas. Pašto dėžučių nuominin- 
kų adresai konfidencialūs, juos sužinoti įmanoma tik teismo 
sprendimu. Inspektorius paaiškino, kad tuose miestuose neturi 
teisės reikalauti tokio leidimo, tik San Fransiske, bet, patyrę, 
kas vyksta, pasisiūlė padėti FTB agentai, kuriems nereikia teis- 
mo sprendimo. Tuo metu Lorenė Barkot jau buvo Ričmonde, 
o Napoleonas Furnjė III Sakramente. Be to, senelis ir dukraitė 
nežinojo, kad Rajanas Mileris su Pedru Alarkonu spėjo dar kai 
ką išsiaiškinti. 

— Sakei, kad tasai Antonas Farkas - valdų inspektorius? — 
paklausė Esmeralda Jezabelę. 

— Taip, todėl man dingtelėjo mintis užmesti akį į pastarą- 
sias inspekcijas, Antono Farko pasirašytas Sakramente ir Ri- 
čmonde, kur tikriausiai dirba. Yra tų inspekcijų registras. Į akis 
krinta viena valda, atitinkanti Abatos aprašytąją: Vainhevenas. 
Tai buvusi spaudykla Point Moleite, kur iki 1919 metų buvo da- 
romas vynas. Per Antrąjį pasaulinį karą pastatą savo reikmėms 
naudojo karinis jūrų laivynas. Dabar jis priklauso Ričmondo 
miestui, - atsakė Mileris, atlikdamas Jezabelės vaidmenį. 

— Labai įdomu, - pareiškė Pedingtonas. 

- Pastatas milžiniškas ir apleistas. Laivynas apgyvendino 
karininkus senuose darbininkų būstuose, dirbtuves pavertė 
kareivinėmis ir įrengė priešlėktuvinę slėptuvę. 

— Kaip manai - ar ten būtų patogu slėpti pagrobtą žmo- 
gų? - paklausė Esmeralda. 

— Taip, visiškai patogu, lyg tam tyčia įrengta. Laivynas 
pasitraukė 1995 metais, ir nuo to laiko Vainhevenas tuščias. 
Niekas nežino, ką daryti su tuo pastatu; būta projekto įkurti 
ten kazino, bet neišdegė. Tebėra spaudyklos tarnautojų būstai. 
Raudonų plytų pastatas, panašus į viduramžių tvirtovę, užda- 
ras visuomenei, bet gerai matomas nuo Valjecho kelto, kuris 
praplaukia pro šalį nesustodamas, ir nuo San Rafaelio tilto. Ri- 
čmondo miestas kovo mėnesį pasamdė Antoną Farką atlikti 
valdos inspekciją. 

— Antonas Farkas, arba Li Galespis, arba Kerolė Andevoter, 
kitaip Vilkas, ko gero, laiko mamą viename tų apleistų būstų 
arba tvirtovėje. Kaip galėtume ją rasti nesikreipdami į specia- 
liosios paskirties dalinius? - paklausė Amanda. 

- Jeigu aš būčiau Vilkas ir turėčiau įkaitą, pasirinkčiau 
priešlėktuvinę slėptuvę, nes ten saugiausia. Elementari strate- 
gija, - tarė pulkininkas Pedingtonas. 

— Gyvenamieji namai, aptverti iš visų pusių, stovi pakelė- 
je. Ten netinka slėpti įkaito. Pritariu pulkininkui, kad Vilkas 
pasirinktų priešlėktuvinę slėptuvę. Antonas Farkas žino kelią - 
visai neseniai buvo įgaliotas atlikti inspekciją. 

— Ką darome toliau? - paklausė Esmeralda. 

— Įspėjame tėtį! - sušuko Amanda. 

— Ne! - atrėmė Jezabelė. - Jei Antonas Farkas laiko tavo 
mamą Vainhevene, nevalia užsiundyti policijos: puls tvirtovę 
kaip dundanti bizonų kaimenė, ir mes nespėsime laiku išva- 


duoti tavo mamos. 

- Pritariu Jezabelei. Turime veikti savo jėgomis ir užklupti 
jį iš netyčių, - patvirtino pulkininkas Pedingtonas. 

— Nesikliaukit manimi, esu Naujojoje Zelandijoje ir sėdžiu 
neįgaliojo vežimėlyje, - priminė Esmeralda. 

— Siūlau pasitelkti į pagalbą Rajaną Milerį, - įsiterpė Jeza- 
belė. 

— Ką? - paklausė Esmeralda. 

- Tipą, kaltinamą nužudžius Aleną Kelerį. 

— Kodėl jį? 

— Todėl, kad jis - „jūrų ruonis“. 

- Mileris tikriausiai kitoje Žemės rutulio pusėje, jis ne toks 
kvailas, kad liktų netoli nusikaltimo vietos, ten, kur ieško- 
mas, - pasakė Šerlokas Holmsas. 

— Jis nepadarė jokio nusikaltimo, tai mums žinoma, - įsi- 
kišo Abata. 

— Gal jis kur nors įlankos rajone tikisi sučiupti Vilką, man 
regis, jis nepasitiki policijos veiksnumu, - pakišo mintį Kei- 
blas, ženklais ragindamas dukraitę apgalvoti savo žodžius. 

— Kaip surasime „jūrų ruonį ? - pasidomėjo Esmeralda. 

— Aš tuo pasirūpinsiu. Todėl ir esu žaidimo vedėja, - pati- 
kino juos Amanda. 

- Tas žmogus mums padės, jaučiu štai čia, vidury kaktos, 
trečiąja akimi, - pranešė Abata. 

- Visada pasiruošęs, - tarė Pedingtonas apgailestaudamas, 
kad gyvena Naujajame Džersyje, nes padėtis reikalavo jo kvali- 
fikacijos karinio stratego. 

- Tarkim, kad vedėja susiras Rajaną Milerį. Kaip jis pateks 
į Vainheveną? - neatlyžo Esmeralda. 

— „Jūrų ruonių“ būrys užėmė Bin Ladeno slėptuvę Pakis- 
tane. Nemanau, kad Mileriui būtų sudėtinga patekti į apleistą 
spaudyklą prie San Fransisko įlankos, - pasakė pulkininkas. 

- Bin Ladeno likvidavimas buvo planuojamas kelis mėne- 
sius, „jūrų ruonių“ būrys puolė jo slėptuvę keliais sraigtaspar- 
niais, remiami aviacijos. Jie veržėsi pasiryžę jį nužudyti. O ši 
operacija sumanyta staigiai, turint tikslą ne nužudyti žmogų, o 
išgelbėti. Sunkiausia vaduojant įkaitus išsaugoti jų gyvybę, tai 
įrodyta, — perspėjo Šerlokas Holmsas. 

— Ar turime kitą išeitį? - paklausė Esmeralda. 

— Ne. Nes tokiam „jūrų ruoniui“ tai tik vaikų žaidimas, — 
tarė Jezabelė ir tuojau pat susizgribo: ne vienas karys įsitikino, 
kad, giriantis prieš akciją, galima prisišaukti nelaimę. 

— Susisieksime šeštą valandą vakaro Kalifornijos laiku. Tuo 
tarpu bandysiu ieškoti Milerio, - pareiškė Amanda. 


“«“ v 


Keturi „Riperio“ žaidėjai išjungė savo skaipą, o žaidimo vedėja 
ir seklys liko su Jezabele, kitaip sakant, Mileriu, klausydamiesi 
jo veiksmų plano. „Jūrų ruonis“ paaiškino, kad Vainhevene yra 
keli pastatai, didžiausias jų, kadaise buvęs vyno sandėlis, trijų 
aukštų, o jo rūsyje laivynas buvo įrengęs priešlėktuvinę slėp- 
tuvę. Langai apsaugoti metalinėmis grotomis, slėptuvės durys 
nuo įlankos užremtos dviem kryžmai sunertais plieniniais 
strypais, visa vietovė aptverta, kad pro ją į kaimyninę Ševro- 
no naftos gamyklą negalėtų įsiveržti teroristai. Naktį budi ap- 
saugininkas, dukart apeinantis visą teritoriją, tačiau į pastatus 
niekas nevaikščioja. Elektros nėra, ir, remiantis paskutinės ins- 
pekcijos, Antono Farko atliktos, duomenimis, vieta labai ne- 
saugi, per audras arba potvynius dažnai užliejama, grindlentės 
atšokusios, vietomis įgriuvęs stogas, tarp aukštų žioji skylės. 

— Ar žinai, kur yra slėptuvė? - paklausė jį Bleikas. 

— Maždaug, plane nelabai tiksliai nurodyta. Rūsys milžiniš- 
kas. Anksčiau ten buvo liftas, dabar nebėra, bet tikriausiai yra 

laiptai. Remiantis laivyno planu, be lauko ligoninės, slėptuvėje 
gali sutilpti visi kareiviai ir karininkai. 

— Kaip ketini įeiti? - paklausė Amanda. 

— Antrame aukšte yra durys, matomos nuo kelio, - atsa- 
kė Mileris. - Pedras jau Point Moleite, ką tik man skambino; 
sakė, kad vaizdo kamera su teleobjektyvu nuo vartų nufilmavo 
duris. Jos geležinės, užrakintos dviem fabrikinėmis spynomis, 
kurias atrakinti labai lengva. Kas be ko, bet kokia spyna jam 
grynas juokas. 

— Tikiuosi, Pedras eis drauge su tavimi, - pasakė Amanda. 

— Ne. Pedras neapmokytas kaip aš, man tik trukdytų. Be to, 
turiu saugotis, nes tavo tėtis prisegė man seklį, neįsivaizduoju, 
kaip sugebėsiu sumėtyti pėdas ir nusigauti į Point Moleitą nei 
kaip prasimanysiu visa tai, kas man reikalinga. 

— Arjis gali tave pamokyti atrakinti spynas? 

— Taip, bet tos durys metalinės, stumdomos. Jei bandysiu 
jas atidaryti arba išmušiu langą, bus daug triukšmo. Reikia ieš- 


koti kitos išeities. 


Džiaugiuosi, kad pagaliau atsibudai, Indi. Kaip jautiesi? Nu- 
silpai, bet gali vaikščioti, nors tau ir nereikia. Lauke nuostabi 
diena, nešalta, vanduo skaidrus, dangus giedras, dvelkia vėje- 
lis, idealu sportininkams. Įlankoje šimtai burlaivių, ir netrūks- 
ta pakvaišėlių, jėgos aitvarais sklandančių virš vandens. Be to, 
gausybė žuvėdrų. Kokie klyksniai tie paukščiai! Vadinasi, žūklė 
sekasi, privažiuos senių kinų pažvejoti apylinkėse. Netoliese čia 
buvo banginių perdirbimo fabrikas, uždarytas prieš keturiasde- 
šimt metų, paskutinis Jungtinėse Amerikos Valstijose. Gabeno 
banginius iš Ramiojo vandenyno, prieš šimtą metų jų dar būta 
įlankoje. Įlankos dugnas nuklotas kaulais, sakoma, kadaise ke- 

turiasdešimt vyrų galėjo per valandą apdoroti pašarui kalną rie- 
balų ir mėsos ir tvaikas siekdavo net San Fransiską. 

Ar žinai, kad vanduo vos už kelių metry? Atleisk! Iš kur gali 
žinoti, jei neturėjai progos žvilgtelėti į lauką. Čia nėra paplū- 
dimio, nuo įlankos prieiti neįmanoma. Antrojo pasaulinio karo 
metais čia būta karinio jūrų laivyno degalų sandėlio, dar ligi šiol 
mėtosi apdulkėjusios instrukcijų knygelės, sanitarijos priemonės, 
stovi statinės su vandeniu, apie kurias tau kalbėjau aną dieną. 
Nuo 1960 metų. 

Smagi tavo dukrelė, buklaus proto, su ja žaisti miela malonu: 
aš užminiau jai keletą mįslių ir ji beveik visas įminė. Neabejoju, 
kad ji įspėjo, jog Vilkas - tai Antonas Farkas, todėl dabar poli- 
cija seka jo pėdomis, bet suras tik pašto dėžutes ir kelis telefonų 
numerius, iliuzionisto gudrybė, manęs niekas čia nepralenks. 
Kai sužinojau, kad ieškomas Farkas, iškart supratau, jog anks- 
čiau ar vėliau Amanda susies valdų inspektorių su šia tvirtove. 
Bet nespės to padaryti laiku, šiaip ar taip, esu pasiruošęs. 

Pagaliau atėjo Didysis penktadienis, Indi, šiandien baigia- 
si tavo nelaisvė, neketinu jos užtęsti tave bausdamas, juk žinai, 
kad man nepriimtinas žiaurumas, sumaišties, nešvaros, netvar- 
kos šaltinis. Mielai būčiau tavęs nevarginęs, bet nenorėjai ateiti 
į protą, atsisakei bendradarbiauti su manimi. Šią dieną pasi- 
rinkau ne iš užgaidos ir ne atsitiktinai, o pagal Mėnulio kalen- 
dorių. Datos yra svarbios, kaip ir apeigos, nes suteikia prasmės 
ir žavesio žmonių veiksmams ir įamžina įvykius atmintyje. Aš 
atlieku savo apeigas. Pavyzdžiui, mirties bausmę visada vykdau 
vidurnaktį, tą slėpiningą valandą, kai atsiskleidžia uždanga, ski- 
rianti gyvenimą nuo mirties. Gaila, kad šiuolaikiniame pasau- 
lyje esama taip mažai pasaulietinių apeigų, visos apeigos religi- 
nės. Pavyzdžiui, švęsdami Didžiąją savaitę, krikščionys atlieka 
iškilmingas apeigas. Tris gedulo dienas minima Kristaus kančia, 

visi tai žinome, bet nedaugelis suvokia nukryžiavimą, siaubin- 
gas kančias, lėtą agoniją. Pasmerktasis prikalamas arba priri- 
šamas prie dviejų kryžmai sunertų baslių, tai paprasčiausias 
kryžius, bet esama ir kitokių. Agonija kartais tęsiasi valandas 
arba dienas, nelygu bausmės pobūdis ir aukos sveikatos būklė, 
ir mirštama nuo išsekimo, kraujo užkrėtimo, širdies smūgio, de- 
hidratacijos arba kelių mano minėtų priežasčių drauge, taip pat 
nukraujavus, kai pasmerktasis sužeistas arba jam sulaužomos 
blauzdos, kaip senovėje daryta vyksmui paspartinti. Pagal vieną 
teoriją, kabodamas ant ištemptų rankų, kūno svorio tempiamas 
žemyn, žmogus pritrūksta oro ir uždūsta, bet tai nėra įrodyta. 


Kad atėjo pavasaris, skelbė saulėta diena ir spalvingi turga- 
vietės prekystaliai, tarp kurių šurmuliavo linksmai nusiteikę 
žmonės lengvais drabužiais, pirkdami vaisius, daržoves, gėles, 
mėsą, duoną ir paruoštą maistą. Prie vartų stovėjo akla mer- 
gina plačia kaimietės suknele ir menonitės kepuraite ir, dai- 
nuodama angelišku balseliu, pardavinėjo kompaktines plokš- 
teles su savo dainų įrašais; už šimto metrų publiką linksmino 
tradiciniais drabužiais vilkinčių boliviečių muzikantų grupė su 
aukštikalnių instrumentais. 

Vidurdienį Pedras Alarkonas su puskelnėmis, sandalais ir 
šiaudine skrybėle priėjo prie baltos stoginės, kur Deniza Vest 
prekiavo savo vištidės ir virtuvės produktais. Žmogžudysčių 
skyriaus detektyvas, jau kelias dienas sekąs Pedrą, nusivilko 
švarką ir vėdavosi ekologiją šlovinančiu lankstinuku, kažkieno 
įspraustu jam į ranką. Įsimaišęs tarp žmonių, už kelių metrų 
stebėjo urugvajietį, kuris, pirkdamas kiaušinius, koketavo su 
pardavėja, patrauklia brandaus amžiaus moteriške miškakir- 
čio drabužiais, su žila kasa, nudrykusia ant pečių, bet nepa- 

matė, kaip jis padavė jai automobilio raktelį. Paskui, srūdamas 
prakaitu, nusekė Pedrą Alarkoną, kuris nepakenčiamai lėtai 
vaikščiojo nuo vieno prekystalio prie kito, nusipirkdamas tai 
morką, tai pluoštelį petražolių. Nesumetė, jog tuo metu Deni- 
za Vest nuėjo į automobilių stovėjimo aikštelę, paėmė paketą 
iš Pedro automobilio ir padėjo į savo sunkvežimį. Detektyvas 
nenustebo, kad, prieš išeidamas iš turgavietės, Pedras užsuko 
atsisveikinti su moteriške, su kuria neseniai taip meiliai suokė, 
ir nepastebėjo, kaip jis atsiėmė raktelį. 

Deniza Vest anksti baigė prekiauti, suvyniojo brezenti- 
nį stogelį, sukrovė savo labą į sunkvežimį ir nuvažiavo Pedro 
Alarkono nurodytu adresu prie Petalumos upės žiočių, dau- 
gybės pertakų išvagoto raisto. Tik vargais negalais surado tą 
vietą, nes tikėjosi pamatyti ką nors panašaus į vandens spor- 
to reikmenų parduotuvę, bet ten riogsojo iš pažiūros apleis- 
ta sukiužusi lūšna. Įvažiavusi į balą, sustabdė savo griozdišką 
sunkvežimį, baimindamasi įklimpti dumblynėje. Kelis kartus 
paspaudė signalą, ir staiga, lyg burtų lazdelei mostelėjus, vos 
už metro nuo jos langelio išdygo barzdotas senis su šautuvu. 
Žmogėnas suriko kažką nesuprantama, nukreipęs į ją ginklą, 
bet Deniza atvažiavo ne tam, kad išsigąstų pirmos kliūties. Ati- 
darė dureles, sunkiai išlipo iš kabinos, nes jai skaudėjo sąna- 
rius, ir įsisprendusi sužiuro į vyriškį. 

— Nuleisk šautuvą, ponuli, jei nenori, kad jį atimčiau. Pe- 
dras Alarkonas tave įspėjo, kad aš atvažiuosiu. Esu Deniza Vest. 

— Kodėl iškart nesakei? - suniurzgė senis. 

— Dabar sakau. 

— Ar atvežei, kas man priklauso? 

Ji atkišo Alarkono įduotą voką, ir vyriškis, lėtai suskaičia- 
vęs banknotus, įsigrūdo du pirštus į burną ir šaižiai sušvilpė. 
Beregint atkūrė du vyrukai su dideliais drobiniais maišais ir be 


419 


ISABEL ALLENDLE 


niekur nieko sumetė juos į kėbulą. Deniza ne veltui būgštavo: 
sunkvežimis įklimpo, bet trijulė nedrįso atsisakyti, kai ji parei- 


kalavo pastūmėti, kad galėtų išvažiuoti. 


Deniza grįžo namo vakarop, kai Mileris jau buvo kruopščiai 
paruošęs ekipuotę, kaip ruošdavo prieš kiekvieną žygį būda- 
mas „jūrų ruoniu“. Pasitikėjo savimi kaip ir anuomet, nors 
neturėjo tiek įvairių ginklų, daugiau nei keturiasdešimt, kaip 
kadaise, ir šalia nebuvo „jūrų ruonių 6-ojo būrio bendražy- 
gių. Jis įsidėjo į galvą Vainheveno vidaus planus. Spaudykla 
atsirado po 1906 metų Point Moleite, kur tuo metu gyveno 
tik kelios kinų krevečių žvejų šeimos, bet jos buvo iškeldin- 
tos. Vynuoges, didelėmis baržomis gabenamas iš Kalifornijos 
vynuogynų, apdorodavo keturi šimtai nuolatinių darbininkų 
ir per mėnesį pagamindavo apie du milijonus litrų vyno - už- 
tektinai milžiniškai šalies paklausai patenkinti. Prekyba nu- 
trūko netikėtai, 1919 metais Jungtinėse Amerikos Valstijose 
įvedus sausąjį įstatymą, kuris galiojo trylika metų. Tvirtovė 
stovėjo tuščia daugiau nei dvidešimt metų, kol Karinis jūrų 
laivynas pavertė ją karine baze, bet jos planus Mileris gavo 
labai lengvai. 

Juodu su Deniza iškėlė iš sunkvežimio du maišus ir atvėrė 
juos kieme; viename buvo kajako karkasas, antrame - apval- 
kalas, to paties kajako „Klepper“, tiesioginio inuitų kanojų 
palikuonio, tik pagaminto ne iš medžio ir ruonio kailio, o iš 
sulankstomo aliumininio ir plastikinio karkaso su neperšlam- 
pamo brezento apvalkalu. Nebuvo kitos tokios tylios, lengvos 
ir praktiškos valties kaip šitas kajakas, idealiai tinkamas Mile- 
riui, dažnai plaukiojusiam juo tarnybos laivyne metu kur kas 
audringesniais nei įlankos vandenimis. 

— Štai ką Pedras tau atsiuntė, - tarė Deniza, paduodama pa- 
ketą, paimtą iš urugvajiečio automobilio. 

Tai buvo brezentiniai Atilos pakinktai ir smėlio spalvos 
kašmyrinis megztinis, prieš keletą metų Aleno Kelerio dova- 
notas Indianai. Aptikęs jį Milerio furgonėlyje, Alarkonas nu- 
tarė pasaugoti, prieš vykdydamas draugo įpareigojimą - nu- 
sikratyti jo automobilio. Jis paliko furgonėlį slaptame garaže, 
Hanters Pointe, tarp apleistų laivų statyklų, kur specializuotų 
vagių gauja turėjo jį pertvarkyti, o paskiau parduoti Meksikoje. 
Pagaliau atėjo metas panaudoti megztinį. 

— Juk žinai mano nuomonę apie tai, - tarė Deniza. 

— Nesijaudink, bus puikus matomumas, - atrėmė Mileris. 

— Labai vėjuota. 

- Tai man į naudą, - atsakė Mileris ir nutilo, nenorėdamas 
minėti kitokių nepatogumų. 

- Esi pagyrų puodas, Rajanai. Ko lendi vienui vienas vilkui 
į nasrus? Tiesiogine žodžio prasme. 

— Todėl, kad esu tikras vyras, Deniza. 

— Kvailys! - atsiduso ji. 

— Ne, Deniza. Tas niekšas laiko pagrobęs Indianą, ir išva- 
duoti ją gyvą įmanoma tik puolant iš netyčių, kad jis nespėtų 
susigriebti. Kitos išeities nėra. 

— Gal klysti, gal tavo draugė laikoma ne ten, kur tu manai, 
gal Vilkas nužudys ją, kai tik pastebės tave, jeigu dar nenužudė. 

— Nieko panašaus neatsitiks, Deniza. Vilkas mėgsta apei- 
gas, lauks vidurnakčio, kaip ir kitais kartais. Bus labai lengva. 

— Palyginti su kuo? 

- Jis vienišas, svaičiojantis pamišėlis, vieninteliai jo gin- 
klai - elektrošokas, narkotikai, nuodai ir strėlės. Abejoju, kad 
moka medžioti kurapkas. Be to, vilki moteriškais drabužiais! 


— Tai tiesa, bet jau spėjo nužudyti aštuonis žmones. 

Šeštą valandą vakaro „Riperio“ vedėja pranešė žaidėjams su- 
sisiekusi su „jūrų ruoniu“ ir bendrais bruožais nupasakojo jo 
planą, kuriam džiugiai pritarė seras Edmondas Pedingtonas ir, 
be abejo, Šerlokas Holmsas. Abata buvo kaip reta pakrikusi, 
psichiškai išsekinta nežmoniškų pastangų užmegzti telepatinį 
ryšį su Amandos motina. Daug trikdžių ir žinutės labai miglo- 
tos, paaiškino ji. Pirmosiomis dienomis regėjo ją sklandančią 
žvaigždėtoje naktyje ir galėjo kalbėtis, bet dabar Indianos siela 
jau buvo suvaržyta. Kalta buvo ir ji pati, Abata, vakar pasisti- 
prinusi penkiais šimtais kalorijų, todėl aura atrodė dryža kaip 
zebras, o pilvas degė gyva ugnimi. 

— Tavo mama dar gyva, bet jau netekusi vilčių. Tokiomis 
aplinkybėmis negaliu įsismelkti į jos sąmonę, - pridūrė. 

— Ar ji kenčia? - paklausė Amanda. 

- Taip, vedėja, labai, - atsakė Abata, ir Amanda sukūkčiojo. 

— Ar pagalvojote, kas atsitiktų, jeigu Mileriui nepasisek- 
tų? - įsikišo Esmeralda. 

Valandėlę niekas neatsiliepė. Amanda negalėjo įsivaizduoti, 
kad Mileriui galėtų nepasisekti, nes kitos išeities nebuvo. Artė- 
jant nakčiai, jos abejonės sustiprėjo, tolydžio kurstomos sene- 
lio, kuris iš tikrųjų ketino paskambinti Bobui Martinui ir viską 
papasakoti. 

- „Jūrų ruoniui tai įprasta užduotis, - nelabai tvirtu balsu 
nuramino Deniza Vest, vaidindama Jezabelę. 

— Karinės strategijos požiūriu planas geras, bet rizikingas, 
derėtų paramos iš sausumos, - ryžtingai tarė Pedingtonas. 

- Pedras Alarkonas, Milerio draugas, padės jam su mo- 
biliuoju ir GPS. Bus už kilometro, pasiruošęs pulti į pagalbą. 
Mudu su vedėja palaikysime su juo ryšį, - paaiškino Keiblas. 

— O kaip galėtume mes padėti? - paklausė Esmeralda. 

— Melsdamiesi, pavyzdžiui, arba siųsdami teigiamą energiją 
į Vainheveną, - patarė Abata. - Aš bandysiu bendrauti telepa- 
tiškai. Turiu pasakyti Amandos mamai, kad pakentėtų ir nebi- 
jotų, kad greitai sulauks pagalbos. 


Visiems rodės, kad paskutinės pavakario valandos slenka siau- 
bingai lėtai, ypač Rajanui Mileriui, kuris pro žiūroną stebėjo 
burlaivių šventę įlankoje, skaičiuodamas minutes, kada jie pa- 
galiau nuplauks į savo prieplaukas. Devintą valandą vakaro, kai 
vandenyne nebeliko nė vieno laivo ir Valjecho link nuplaukė 
paskutinis keltas, Deniza Vest atsisveikino su Mileriu, drauge 
su Atila pasiruošusiu leistis kajaku Sonomos upele, Napos upės 
intaku. Danguje nebuvo nė žvaigždės, tik švietė pilnatis, didin- 
gas gryno sidabro skridinys, iš lėto kylantis virš rytinių kalvų. 
Moteriškė padėjo Mileriui nutempti valtį į vandenį, palinkėjo 
sėkmės ir ramiai atsisveikino, išsakiusi viską, ką mano apie jo 
žygį. „Jūrų ruonis“ jautėsi gerai pasiruošęs: turėjo tinkamiau- 
sią tam tikslui pistoletą, australų gamybos 45 kalibro pusiau 
automatinį „gloką“. Ant savo lofto sienų paliko kaboti grės- 
mingesnius ginklus, bet jų nepasigedo, nes, vaduojant Indianą, 
jie nepasitarnautų geriau už „gloką . Taip pat turėjo parankinį 
peilį „Ka-Bar', to paties modelio, kuris buvo naudojamas nuo 
Antrojo pasaulinio karo, taipgi pirmosios pagalbos vaistinė- 
lę - veikiau iš pripratimo nei iš poreikio, juo labiau kad Irake 
nuo nukraujavimo išgelbėjo timpa, o visa kita padarė Atila. 
Denizos buvo paprašęs nupirkti geriausius naktinio matymo 
akinius, atsiėjusius vos tūkstantį dolerių: atsidūręs Vainhevene, 
be jų būtų kaip be rankų. Vilkėjo juodais drabužiais: kelnėmis, 
marškinėliais, marškiniais, avėjo juodais batais, o veidą buvo 

išsitepęs tos pačios spalvos batų tepalu. Žodžiu, nakčia buvo 
visiškai nematomas. 

Pasikliaudamas savo raumenimis, irkluotojo patirtimi ir 
įlankos pažinimu, buvo apskaičiavęs keturių ar penkių maz- 
gų greičiu per dvi valandas perplaukti įlanką - nuo tos vietos 
iki Point Moleito. Tad iki vidurnakčio turėjo užtektinai laiko. 
Ištyręs Vainheveno apylinkes, Pedras Alarkonas jį perspėjo, 
kad ten nesą nei paplūdimio, nei prieplaukos, į tvirtovę turė- 
siąs ropštis uolų siena, nelabai stačia, todėl ir Atila gebėsiąs ją 
įveikti, kad ir tamsoje. Atsidūręs buvusioje spaudykloje, turė- 
siąs veikti pasaliai ir greitai, kitaip neteksiąs pranašumo. Irda- 
masis ramiais pratako vandenimis, Mileris mintyse peržvelgė 
Vainheveno planą. Budrus ir įsitempęs Atila tupėjo kajake kaip 
patyręs jūreivis stebėdamas horizontą. 

Po penkiolikos minučių kajakas įplaukė į Šventojo Povi- 
lo įlanką ir pasuko į pietus. Mileriui nereikėjo kompaso, jis 
orientavosi pagal žiburius abiejose plačios įlankos pusėse ir 
plūdurus, ženklinančius laivų ir krovininių baržų kelią. Kaja- 
ku buvo įmanoma plaukioti sekliais vandenimis, tad jis leido- 
si tiesiai Point Moleito link, nesibaimindamas užplaukti ant 
seklumos, kaip jam atsitiko plaukiant motorlaiviu. Švelnus 
vėjelis, pukšnojęs dieną, virto šiauriu ir pūtė į nugarą, bet ne- 
gelbėjo, nes, prasidėjus potvyniui, itin stipriam per mėnulio 
pilnatį, dūmė prieš srovę, šiaušdamas bangas. Tad jam teko ir- 
kluoti stipriau nei paprastai. Laivų nepastebėjo, išskyrus vieną 
vienintelę krovininę baržą, tolstančią Aukso Vartų ir Ramiojo 
vandenyno link. 

Mileris nematė dviejų uolų, kuriose lizdenosi žuvėdros, žy- 
minčių tą vietą, kur siekėsi Šventojo Povilo ir San Fransisko 
įlankos, bet numanė, nes ten kilo aukštesnės bangos. Nusiyręs 
toliau, priešaky išvydo dar vieną gairę - Ričmondo-San Ra- 

faelio tilto žiburius, kurie atrodė kur kas arčiau, nei iš tikrųjų 
buvo, o vienoje iš Dviejų Brolių salų - šviečiant buvusį švyturį, 
paverstą vaizdingu viešbutėliu turistams, nuotykių mėgėjams. 
Po kairei turėjo būti Vainhevenas, netoli tilto, o kadangi plaukė 
be šviesų, gavo laikytis arčiau kranto, kad nepražiopsotų. Vie- 
nodais ritmingais grybšniais yrėsi prieš bangas, nepaisydamas 
rankų ir pečių raumenų įtampos. Stabtelėjo tik porą kartų nu- 
sišluostyti už apykaklės srūvančio prakaito ir gurkštelėti van- 
dens iš butelio. „Viskas gerai, drauguži, - nuramino jis Atilą. 
Mileris pajuto gerai pažįstamą jaudulį, paprastai apimantį 
prieš mūšį. Viltis, kad jis valdo padėtį ir kad numatė visus gali- 
mus pavojus, išgaravo atsisveikinus su Deniza Vest. Buvo paty- 
ręs karys, suvokė, kad sveikam ir gyvam išlikti po mūšio - tik 
laimės dalykas, net ir išmaningiausiąjį gali kliudyti atsitiktinė 
kulka. Karo metais nuojauta sakė, kad bet kurią akimirką gali 
žūti arba būti sužeistas; kiekvieną rytą atsibusdavo džiaugda- 
masis gyvenimu ir eidavo gulti pasiruošęs blogiausiam dalykui. 
Dabar nebuvo nieko panašaus į įprastą abstraktų, beasmenį, 
technologinį karą, dabar laukė artimas mūšis, ir tai džiugino 
jį ir drauge neramino. Jis troško susidurti su Vilku akis į akį. 
Nebijojo jo. Tiesą pasakius, civiliniame gyvenime nebijojo nie- 
ko, buvo geriau pasiruošęs už bet ką, išlaikęs puikią formą ir 
šiąnakt turėjo susigrumti su vienišu žmogumi, tuo buvo tikras, 
nes nebūna tokių serijinių žudikų, kurie telktųsi pagalbon pa- 
rankinių ar bendrininkų. Vilkas buvo romano herojus, keis- 
tuolis, pamišėlis, drąsa ir įgūdžiais nė iš tolo negalėjo prilygti 
„jūrų ruoniui“. „Sakyk, Atila, ar kartais per daug nesumenkinu 
priešo? Gal pernelyg aukštinuos, be reikalo nosį riečiu?“ Šuo 
nieko negirdėjo; tupėjo savo vietoje, vienintelę akį įsmeigęs į 
tikslą. „Tavo teisybė, drauguži, svaičioju“, - tarė Mileris. Visą 


dėmesį sutelkdamas į dabartį, vandenį, ritmingus rankų jude- 

sius, Vainheveno planą, šviečiantį laikrodžio ciferblatą, stengė- 
si nebegalvoti apie grumtynes, pavojus, neprisiminti 6-ojo bū- 
rio bendražygių, nesvarstyti, kas būtų, jei buvusios jūrų bazės 
priešlėktuvinėje slėptuvėje nerastų Indianos. Turėjo Indianą 


išmesti iš galvos, tos mintys galėjo būti pražūtingos. 


Mėnulis jau buvo aukštai danguje, kai kajakas priplaukė prie 
Vainheveno, milžiniško mūro storomis dantytomis sienomis ir 
bokšteliais. Atrodė kaip XIV amžiaus pilis, nei iš šio, nei iš to 
perkelta prie tykios San Fransisko įlankos, grėsminga ir nelai- 
mę lemianti skaisčioje mėnesienoje. Pastatyta kalvos šlaite, Mi- 
leriui atrodė labai aukšta, bet iš paradinės pusės buvo dvigubai 
žemesnė. Didžiosios durys nuo kelio pusės vėrėsi tiesiai į antrą 
aukštą; dar buvo trečias aukštas, pirmas ir požemis. 

„Jūrų ruonis“ įšoko į vandenį, pasinerdamas iki krūtinės, 
pririšo kajaką prie uolos, pasiėmė ginklą, šaudmenis ir visą 
ekipuotę, apsiavė sportinius batelius, kabojusius ant kaklo, ir 
mostelėjo Atilai, kad sektų iš paskos. Pastūmėjo šunį, repeč- 
kojantį slidžiomis uolomis, ir, vos atsidūrę krante, tekini įveikė 
keturiasdešimt metrų, skiriančių įlanką nuo pastato. Buvo be 
dvidešimt penkių minučių dvylikta. Kelionė užtruko ilgiau, nei 
buvo apskaičiavęs, bet, jei Vilkas iš tiesų laikėsi įpročių, jie dar 
turėjo užtektinai laiko. 

Mileris luktelėjo prisišliejęs prie mūro, norėdamas įsitikin- 
ti, kad viskas ramu. Išgirdo nebent ūbaujant pelėdą ir pievoje 
bruzdant laukinius kalakutus, bet nė kiek nesutriko - Pedras 
buvo perspėjęs, kad apylinkėse gausu tų bjaurių paukščių. 
Tvirtovės šešėlyje nusėlinęs keliolika žingsnių, aplenkė dešinįjį 
bokštą ir atsidūrė prie pietinės sienos: pasirinko ją, išvydęs vie- 


noje Pedro nuotraukoje, nes buvo nematoma nuo kelio, kuriuo 

galbūt važinėjo apsauga. Pačioje žemiausioje dalyje siena buvo 
nuo penkiolikos iki aštuoniolikos metrų aukščio, ten pat buvo 
geležinis lietvamzdis. Užmovęs Atilai pakinktus - brezentinę 
liemenę su keturiomis angomis kojoms ir kabliu ant nugaros, 
pajuto nervingą šuns drebulį. Suprato, kad Atila prisimena, 
kokiomis aplinkybėmis vilkėjo tokius pat pakinktus. „Nusira- 
mink, drauguži, dabar bus kur kas lengviau, nei šokti su para- 
šiutu, - sukuždėjo, lyg šuo būtų galėjęs girdėti, ir paglostė jam 
galvą. - Palauk manęs čia, tik nesugalvok vaikytis kalakutų.“ 
Ir, prie pakinktų pririšęs virvę, kuria buvo susijuosęs, ženklu 
liepė šuniui laukti. 

Melsdamas, kad lietvamzdis jį išlaikytų, Mileris ėmė šliuož- 
ti siena rangydamasis, kabindamasis rankomis ir pasispirda- 
mas vienintele koja - panašiai darydavo plaukdamas; koja su 
protezu šiuo metu buvo nereikalinga. Lietvamzdis buvo gerai 
pritvirtintas, subraškėjo, bet išlaikė, ir jis veikiai atsidūrė ant 
stogo. Iš ten atsivėrė įspūdingas vaizdas: milžiniškas pastatas ir 
mėnesienos užlieta įlanka su tilto žiburiais po dešinei, o prie- 
šaky - tolimos San Rafaelio miesto šviesos. Truktelėjęs virvę, 
davė ženklą Atilai ir ėmė pamažu jį tempti, saugodamasis ne- 
užgauti. Kai tik šuo atsidūrė šalia, paėmė jį ant rankų ir per- 
kėlė per sieną, paskui nurišo virvę, bet nenumovė pakinktų. 
Keliamas į viršų tą trumpą kelio atkarpą, Atila atgavo drąsą, 
kadaise įvertintą medaliu: nusiraminęs, įsiręžęs budriai laukė 
įsakymų tokia žiauria mina, kokios Mileris jau keletą metų ne- 
buvo matęs. Vyriškis apsidžiaugė, kad ne veltui jį treniravo ne 
ką mažiau nei tada, kai juodu drauge kariavo. Atila buvo išlai- 
kęs ankstesnę kario drausmę. 

Didelėje žvyruotoje plokščio stogo terasoje Mileris išvydo 
tris stiklinius kupolus, po vieną kiekvienam pastato korpusui. 


Reikėjo brautis per pirmąjį, nusileisti į viršutinį Vainheveno 

aukštą ir surasti lifto angą, einančią per visus aukštus iki pat 
priešlėktuvinės slėptuvės. Mintyse padėkojo Alarkonui, at- 
siuntusiam visų patalpų, net stoglangių nuotraukas. Nuplėšti 
siauras metalines ventiliacijos plokštes stiklinio kupolo apačio- 
je buvo lengva, nes buvo surūdijusios ir trapios. Įkišęs galvą 
pro angą, pašvietė žibintuvėliu, kurį buvo nutaręs naudoti kuo 
mažiau, ir apskaičiavo, kad iki grindų daugių daugiausia penki 
metrai. Surinkęs Alarkono numerį, sukuždėjo: 

— Viskas gerai. Esu ant stogo su Atila, tuoj lįsime į vidų. 

- Turi daugmaž penkiolika minučių laiko. 

— Dvidešimt. 

— Būk atsargus. Sėkmės. 

„Jūrų ruonis“ užmovė Atilai šunims pritaikytus naktinio 
matymo akinius, kuriuos nuo Irako karo laikų išsaugojo kaip 
prisiminimą, nė neįtardamas, kad teks juos panaudoti. Šuniui 
jie nelabai patiko, bet, kadangi juos dėvėjo anksčiau, dabar irgi 
nesispyriojo: nors ir nelabai reikalingi, nes ir šiaip jo regėjimas 
buvo prastas, vis dėlto galėjo praversti. Mileris pririšo virvės 
galą prie pakinktų, paglostė taurų žvėrį, linktelėjo ir ėmė leisti 
į priešais atsivėrusią tamsią angą. 

Pajutęs, kad Atila atsistojo ant žemės, Mileris pririšo kitą 
virvės galą prie stoglangio metalinio rėmo ir pradėjo leistis 
pats. „Mes jau viduje, drauguži, - sukuždėjo maudamasis 
naujus akinius. Praslinko kelios sekundės, kol priprato prie 
žalių, raudonų ir geltonų judančių fantasmagoriškų vaizdų. 
Įjungė infraraudonųjų spindulių prožektorių, pritvirtintą prie 
kaktos, ir susivokė, kokioje milžiniškoje salėje atsidūrė, tary- 
tum lėktuvui skirtame angare. Numovė nebereikalingus pa- 
kinktus nuo šuns - virvė kabojo pririšta prie stoglangio; dabar 
jis turėjo kliautis 1995 metais nubraižytais planais, savo paty- 


rimu ir laime. 

Pro naktinio matymo akinius vėrėsi vaizdas iš priekio, bet 
iš šonų nieko nebuvo matyti. Jei kiltų pavojus, perspėtų šuo, 
vadovaudamasis instinktu ir puikia uosle. Stengdamasis ne- 
užkliūti už statybinių šiukšlių, kūpsančių ant grindų, jis sėlino 
į priekį, kol už kokių dešimties metrų pastebėjo metalinėmis 
grotomis atitvertą kiaurymę, kur anksčiau būta krovininio lif- 
to, tokio pat kaip jo būste. Kaip ir tikėjosi, prie lifto šulinio 
aptiko geležinius laiptelius. Tarė sau, kad Vilkas tikriausiai 
niekada neįsirengtų irštvos nei tame aukšte, kur jis dabar yra, 
nei apatiniame, nes dienos metu pro stoglangius, lifto angą ir 
užkaltų langų plyšius įeina truputis šviesos. Tik dabar paste- 
bėjo, kad pastato viduje neveikia mobilusis ir kad nebegalės 
susisiekti su Alarkonu. Nors jie ir buvo numatę tą tikimybę, 
vis dėlto jis nusikeikė pro dantis, nes dabar galėjo kliautis tik 
šunimi. 

Atila stabtelėjo prie siaurų, stačių laiptelių, bet, išvydęs šei- 
mininko ženklą, ėmė atsargiai leistis žemyn. Denizos namuose 
ruošdamasis žygiui, Mileris ketino apmauti kojines šuniui ant 
letenų, kad nekaukšėtų, bet paskiau tarė sau, kad jam būsią ne- 
patogu, tad tik apkarpė nagus. Ir dabar nesigailėjo, nes Atila 


nebūtų gebėjęs lipti laiptais su kojinėmis. 


Milžiniškas pagrindinis aukštas ėjo per visus tris tvirtovės pas- 
tatus. Mileris atsisakė minties apžiūrėti jį visą. Nebuvo laiko, 
reikėjo visas viltis dėti į vieną tikimybę: priešlėktuvinę slėp- 
tuvę. Stabtelėjo įsiklausydamas tamsoje, Atila prisiglaudė prie 
kojos. Visiškoje tyloje tarytum išgirdo kalbant Abatą, anorek- 
sijos nugaluotą merginą, kuri, gulėdama Monrealio ligoninėje, 


tiksliai nupiešė jam tą fantastišką vietą. Praeities dvasios glo- 

boja Amandos mamą, tuomet pasakė Abata. „Tikėkimės, kad 
tai tiesa, - sukuždėjo Mileris. 

Kitas laiptų tarpas buvo platesnis ir tvirtesnis nei pirma- 
sis. Prieš leisdamasis jis atplėšė plastikinį maišelį, kurį laikė 
pasikišęs po marškinėliais, ištraukė smėlinį Indianos megztinį 
ir davė pauostyti Atilai. Šyptelėjo pagalvojęs, kad galėtų ją su- 
sekti pagal tą jai būdingą kvapą, eterinių aliejų derinį, Aman- 
dos vadinamą kvapų magija. Šuo pauostė vilną ir, kilstelėjęs 
galvą, pro akinius pažvelgė į bendražygį, duodamas ženklą, 
kad suprato. Mileris įdėjo megztinį į maišą, kad netrukdytų 
šuniui, ir vėl pasikišo po marškinėliais. Įdūręs snukį į grindis, 
Atila atsargiai nusileido į apatinį aukštą. „Jūrų ruonis“ luktelė- 
jo, o įsitikinęs, kad šuo nesusidūrė su jokiais pavojais, nusekė 
iš paskos. 

Jis atsidūrė patalpoje žemomis lubomis ir cementinė- 
mis grindimis, tikriausiai kitados buvusiu sandėliu, kuriame 
anksčiau buvo laikoma statinės vyno, o vėliau karinė pada- 
rynė ir degalai. Pirmąsyk nukrėtė šiurpas prisiminus, kad 
jo drabužiai šlapi. Kiek pro naktinio matymo akinius siekė 
žvilgsnis, visur riogsojo statybinis šlamštas, įranga, statinės, 
milžiniškos užantspauduotos dėžės, medinės ritės guminėms 
žarnoms ir virvėms vynioti, senoviniai šaldytuvai, kėdės ir 
rašomieji stalai. Indiana galėjo būti laikoma kuriame nors šio 
aukšto užkaboryje, bet iš Atilos elgesio buvo aišku, kad čia 
nedera gaišti: jis laukė nurodymų pasiruošęs, snukį nukreipęs 
į laiptus. 

Infraraudonieji spinduliai apšvietė nišą ir pirmąsias sulau- 
Žytų, palaikių laiptų pakopas, veikiausiai vedančias į slėptuvę. Į 
nosį dūrė uždarų patalpų ir sudvisusio vandens smarvė. Ding- 
telėjo mintis, ar Atila sugebėsiąs susekti Indianą toje pridvoku- 


sioje aplinkoje, ir iškart gavo atsakymą: šuo pašiaušė keterą ir 

įsiręžė pasiruošęs veikti. Sunku buvo įspėti, kas laukia priešlėk- 
tuvinėje slėptuvėje, nes pagal planą ten buvo tik keturios storos 
sienos, lifto šulinys ir geležinės pertvaros. Pačiame gale buvo 
vieninteliai laiptai į lauką, jau daug metų nenaudojami, o gal jų 
ir nebebuvo. Viename laivyno rašte buvo kalbama apie laikinas 
patalpas, skirtas ligoninei, biurams ir karininkų būstams: karys 
buvo visų mažiausiai nusiteikęs gaišti laiką, klaidžiodamas po 
brezentais atitvertus labirintus. 

Rajanas Mileris suprato pagaliau pakliuvęs, pasak Denizos 
Vest, vilkui į nasrus. Baugioje tyloje buvo girdėti nebent širdies 
tvinksniai - nelyginant laikrodžio tiksėjimas. Laiptų anga buvo 
pusės metro pločio niša. Norint patekti ant surūdijusių geleži- 
nių laiptų, teko pasilenkus lįsti po metaliniu strypu. Vargu ar 
galėtų gražiai prasmukti, pagalvojo, apskaičiuodamas savo ūgį 
ir nepatogumus, susijusius su dirbtine koja. Infraraudonųjų 
spindulių šviesa nesiekė laiptų apačios, o jis nenorėjo išsiduo- 
ti pasišviesdamas žibintuvėliu. Akimirką dvejojo, ką daryti: ar 
leistis atsargiai, kad būtų kuo mažiau triukšmo, ar tiesiog aklo- 
mis blokštis į prarają ir laimėti laiko. Giliai įkvėpė oro ir išme- 
tė visas mintis iš galvos. Nuo šios akimirkos jis ėjo, skatina- 
mas neapykantos tam žmogui, pagrobusiam Indianą, vedamas 
instinkto, krauju ir ugnimi kare įdiegto patyrimo, motorinės 
atminties, per pragariškąją savaitę instruktoriaus vadinamos 
automatizmu. Iškvėpė orą, atlaužė pistoleto saugiklį ir porąsyk 
kepštelėjo keterą bendražygiui. 

Atila ėmė leistis. | 


Ketinęs pulti iš netyčių, „jūrų ruonis atsisakė šios minties, kai 
išgirdo požemio gelmėje kaukšint Atilos nagus. Suskaičiavęs 
šuns žingsnius, mintyse apmetė rūsio aukštį ir, kai tik pajuto, 

jog Atila apačioje, pritūpė, kad nekliudytų strypo, ir nudundė- 
jo laiptais su pistoletu rankoje, nesirūpindamas keliamu bilde- 
siu. Užmynė tris pakopas, ketvirta triokštelėjo ir protezas įsmi- 
go į surūdijusį metalą. Akies mirksniu suvokė, kad, jeigu būtų 
įkliuvusi koja, aštrus metalas būtų grynai nuplėšęs odą. Bandė 
ištraukti anglies pluošto protezą, įstrigusį į pramuštą laiptą, bet 
nepasisekė - teko plėšti jį viena ranka. Palikti protezo negalėjo, 
jis buvo reikalingas. Sugaišo kelias neįkainojamas sekundes ir 
išsidavęs neteko pranašumo. 

Keturiais šuoliais atsidūrė apačioje ir, abiem rankomis lai- 
kydamas „gloką“, pritūpęs apsisuko apžiūrėdamas patalpą, kiek 
siekė žvilgsnis pro naktinio matymo akinius. Iš pradžių pasi- 
rodė, kad požemis kur kas mažesnis nei kiti aukštai, bet tuojau 
pat susivokė, jog pasieniais kabo tamsūs brezentai: pertvaros, 
kurių taip bijojo. Neturėjo laiko mąstyti apie kliūtis, nes aiškiai 
pamatė ant grindų tysančio Atilos siluetą. Pašaukė jį pusbal- 
siu neįsivaizduodamas, kas jam atsitiko. Gal negirdėjo šūvio 
įstrigęs į sulūžusį laiptą, o gal šauta su duslintuvu. Šuo neju- 
dėjo, gulėjo ant šono, neįprastai užvertęs galvą ir atkišęs kojas. 
„Ne! - sušuko Mileris. - Ne!“ Susitvardęs nepuolė bėgti prie 
Atilos, pritūpė ir apsižvalgė kiek įmanydamas, neabejodamas, 
kad priešas netoliese. 

Jis buvo laiptų apačioje, šalia iš visų pusių atviro lifto šuli- 
nio, aptraukto vieliniu tinklu: priešas galėjo pulti iš bet kurio 
kampo. Vieta buvo kaip reta nesaugi: slėptuvės vidury didelė 
tuščia erdvė, o kitur pertvaromis atskirtos patalpos, jam la- 
birintas, o Vilkui puiki slėpynė. Bent jau žinojo, kad Indiana 
netoliese, Atila ją užuodė. Jis neapsiriko spėdamas, kad Vain- 
hevenas - Vilko irštva ir kad ten šis laiko pagrobtą Indianą. 
Kadangi jo infraraudonųjų spindulių šviesa, paprastai užčiuo- 
pianti kūno šilumą, nesureagavo, jis nutarė, kad priešas tyko 

užsiglaudęs už kurios nors brezentinės pertvaros. Vienintelė jo 
apsauga buvo tamsa ir juodi drabužiai, juo labiau kad žudi- 
kas tikriausiai neturėjo tokių naktinio matymo akinių kaip jis. 
Dabar jis buvo pernelyg lengvas taikinys, tad turėjo akimirkai 
palikti Atilą ir kur nors pasislėpti. 

Susilenkęs nubėgo į dešinę, nes, sprendžiant iš Atilos padė- 
ties, kulka jį pakirto iš kairės, kur veikiausiai glūdojo priešas. 
Pribėgęs prie pirmosios brezentinės pertvaros ir priklaupęs 
ant vieno kelio, apžvelgė kovos lauką apmąstydamas, ką daryti 
toliau. Tikrinti visas patalpas būtų pražūtinga klaida, sugaištų 
daug laiko ir nesugebėtų šauti, jei už kurios nors užuolaidos 
tykotų Vilkas, pasiruošęs Indiana prisidengti kaip skydu. Su 
Atila jaustųsi saugesnis: šuo užuodęs rodytų kelią. Iš daugybės 
pavojų, kuriuos vaizdavosi planuodamas žygį į Vainheveną, 
nebūta tikimybės netekti ištikimojo bendražygio. 

Jis pirmąsyk pasigailėjo nutaręs pats vienas grumtis su 
priešu. Pedras Alarkonas ne kartą jį perspėjo, kad puikybė jį 
pražudysianti. Jis palaukė keletą be galo prailgusių minučių, 
baugioje slėptuvės tyloje klausydamasis menkiausio garso ar 
pokyčio. Reikėjo pažiūrėti laiką ir apskaičiuoti, kiek minučių 
liko iki vidurnakčio, bet jis negalėjo atidengti laikrodžio, pa- 
slėpto po marškinių rankove, nes tuomet jo skaičiai sužėrėtų 
tamsoje kaip žali švyturiai. Jis nutarė nusigauti iki galinės sie- 
nos, kad būtų kuo toliau nuo Vilko, kuris tikriausiai buvo ne- 
toli nuo laiptų ir iš ten šovė į Atilą, ir išvilioti jį iš irštvos. Buvo 
tikras savo taiklia akimi, galėjo per dvidešimt metrų lengvai 
kliudyti judantį taikinį savo „gloku“, net prastai regėdamas 
pro naktinio matymo akinius. Jis visada buvo taiklus šaulys 
sakalo akimi ir tvirta ranka, o išėjęs į atsargą sąžiningai tre- 
niravosi šaudykloje, lyg numanydamas, jog vieną gražią dieną 


to gali prireikti. 

Nieko protingesnio nesugalvojęs, jis nusėlino palei brezen- 
tus suvokdamas, kad gal apsiskaičiavo, gal priešas slepiasi už 
vieno jų tykodamas nužudyti jį iš pasalų. Sėlino kuo greičiau 
ir kuo tyliau, kiek leido dirbtinė koja, budrus, įsitempęs, stab- 
telėdamas kas du ar tris žingsnius padėties įvertinti. Nebegal- 
vojo nei apie Indianą, nei apie Atilą, visą dėmesį sutelkdamas į 
veiksmus ir savo kūną: susikaupus adrenalinui, pylė prakaitas, 
veidą peršėjo nuo batų tepalo, galvą veržė akinių ir prožekto- 
riaus diržai, bet delnai buvo sausi. Gniaužianti ginklą ranka 
nevirpėjo. 

Įveikęs kokius devynis metrus, požemio gale Rajanas Mi- 
leris pastebėjo keistą ryškų švytėjimą. Pasikėlė ant kaktos 
akinius, nepakenčiamai stiprinančius šviesą, ir palaukė, kol 
apsipras akys. Netrukus pamatė, kas vyksta, ir jam iš gerklės 
išsiveržė duslus riksmas. Tolėliau didelėje juodoje erdvėje 
degė ratu išdėliotos žvakės, kurių virpančios liepsnelės ap- 
švietė nukryžiuotą kūną. Nusvirusia ant krūtinės galva jis ka- 
bojo ant skersinio, pritvirtinto prie stulpo. Iš šviesių plaukų 
Mileris atpažino Indianą. Pamiršęs bet kokį atsargumą, puolė 
prie jos. 

„Jūrų ruonis“ nepajuto, kaip pirmoji kulka smogė į krūtinę, 
ir prieš suklupdamas nubėgo keletą žingsnių. Antroji kliudė 
galvą. 


Ar girdi mane, Indiana? Aš esu Garis Bransvikas, tavo Garis. 
Dar kvėpuoji, pažvelk į mane. Aš čia, prie tavo kojų, kaip ir 
pernai, kai pirmąsyk tave išvydau. Net dabar merdėdama esi 
graži... Tau tinka šilkiniai marškiniai, lengvi, elegantiški, geidu- 
lingi. Keleris juos tau padovanojo pasimylėjimui, o aš tave jais 
apvilkau, kad išpirktum savo nuodėmes. 

Kilstelėjusi galvą, galėtum pamatyti savo kareivį. Ana tas 
kupstas ant grindų, į kurį nukreipiau žibintuvėlį. Šuo tyso tolė- 
liau, prie laiptų, iš čia nematyti; elektros iškrova buvo mirtina 
tokiam kaip jis, tazeris akimoju nudobė tą kraupų žvėrį. Kareivį 
sunku įžiūrėti, vilki juodais drabužiais. Ar matai? Tiek to, vis 
viena nebesivels į mūsų meilę. Tragiška buvo meilė, Indiana, o 
galėjo būti nuostabi, jei būtum man atsidavusi. Šią savaitę, ku- 
rią praleidome drauge, susipažinome taip, lyg būtume senių se- 
niausiai vedę. Turėjai progą išklausyti mano gyvenimo istoriją, 
žinau, kad mane supratai: privalėjau atkeršyti už save, kūdikį 
Antoną Farką, ir už save, vaiką Li Galespį. Tai buvo mano pa- 
reiga, moralinė, neišvengiama pareiga. 

Ar žinai, kad jau tris savaites nebesergu migrena? Galėtume 
sakyti, kad tavo gydymas pagaliau padėjo, bet nevalia atmesti 
dar vieno veiksnio: išsivadavau nuo keršto naštos. Daug metų 
vilkau tą atsakomybę, tik pagalvok, kaip visa tai paveikė mano 
nervų sistemą. Kenčiau tas siaubingas migrenas, tau kaip nie- 
kam kitam gerai pažįstamas, kol ėmiau planuoti savo uždavinį. 
Vykdydamas mirties bausmę, jausdavausi devintame danguje, 
lengvas, džiugus, lyg sparnus įgijęs, bet po kelių valandų vėl 
įskausdavo galvą, atrodydavo, kad mirsiu iš skausmo. Regis, da- 
bar, kai pagaliau viskas baigta, būsiu visiškai pasveikęs. 

Prisipažįstu, nesitikėjau taip greitai sulaukti svečių: Aman- 
da kur kas buklesnė, nei maniau. Nesistebiu, kad kareivis atėjo 
vienas, manė, jog lengvai mane nugalės, norėjo pasipuikuoti, 
kad išvadavo savo damą iš bėdos. Kai atbildės tavo buvęs vyras 
su savo nevykėlių gauja, aš būsiu toli. Jie ieškos Antono Farko, 
bet, kuriam laikui praslinkus, Amanda susivoks, kad Vilkas - 
tai Garis Bransvikas. Ji pastabi, atpažino Kerolę Andevoter 
iš anų dienų nuotraukos, kai buvau Li Galespis, manding, ir 


toliau žiūrės tas nuotraukas, kol pagaliau supras, kad dukart 

du yra keturi, o Kerolė Andevoter - tai ir Garis Bransvikas, 
draugas, su kuriuo internetu žaisdavo šachmatais. Jau vakar 
tau sakiau, Indi, jog ketinau iškloti tau visą teisybę vos įvyk- 
dęs teisingumą, paaiškinti, kad tavo draugė Kerolė ir ištikimas 
pacientas Garis Bransvikas - tas pats asmuo, kad mano tikras 
vardas Antonas Farkas, ir nesvarbu, kas būčiau buvęs, vyras ar 
moteris, Andevoter, Farkas, Galespis ar Bransvikas, vis viena 
būčiau tave mylėjęs, jei būtum man leidusi. Svajojau išvykti su 
tavimi į Kosta Riką. Tai svetinga šalis, šilta ir rami, ten būtu- 
me buvę laimingi, paplūdimyje būtume nusipirkę viešbutuką ir 
gyvenę iš turizmo. Tau siūliau kur kas didesnę meilę nei visi 
tie vyrai, kuriuos turėjai per trisdešimt trejus gyvenimo metus. 
Tai bent! Tik dabar susivokiau, kad esi Kristaus amžiaus. Nie- 
kad tokia mintis nebuvo atėjusi į galvą. Kodėl manęs nenorėjai, 
Indi? Kankinai mane, žeminai. Troškau būti tavo vyras visą 
gyvenimą, o dabar, priešingai, man tenka susitaikyti su nauju 
vaidmeniu - būti tavo budeliu. 

Nedaug beliko iki vidurnakčio, ir tuomet užbaigsi savo kan- 
čių kelią, Indi, dar dvi minutės. Mirtis bus lėta, bet, kadangi mes 
negalime laukti, mus skubina, tad aš tau padėsiu mirti, nors 
žinai, kad nemėgstu kraujo. Niekas negalėtų manęs pavadinti 
kraugeriu. Nenorėčiau, kad kamuotumeis laukdama tas dvi mi- 
nutes, bet mėnulis lemia tikslią tavo mirties bausmės vykdymo 
laiką. Užbaigsiu greitai, vienu šūviu į širdį, neverta smeigti ieties 
į šoną, kaip darydavo romėnai, kai nuteistieji per ilgai merdėda- 


vo ant kryžiaus... 


Rajanas Mileris prisikėlė iš mirties, Atilai lyžtelėjus veidą. Šuo 
gavo elektros iškrovą tiesiai į snukį lipdamas ant paskutinės 


laiptų pakopos, kur jo laukė Bransvikas. Jis gulėjo be sąmonės 

kelias minutes, dar kelias - paralyžiuotas, kol pagaliau vargais 
negalais atsistojo ant kojų dar apdujęs nuo elektrošoko, atsi- 
peikėjo ir prisiminė, kur esąs. Tuomet pakluso savo pagrin- 
diniam instinktui: ištikimybei. Akiniai mėtėsi ant grindų, bet 
uoslė nuvedė prie pasliko bendražygio kūno. Mileris pajuto 
jo niuksus galva, kuriais Atila bandė jį atgaivinti, ir atsimerkė 
apsvaigęs, bet aiškiai prisimindamas paskutinį regėtą vaizdą: 
nukryžiuotą Indianą. 

Grįžus iš karo, visus tuos penkerius metus Mileriui ne- 
teko prisiminti savo nepaprasto apsisprendimo tapti „jūrų 
ruoniu“. Visa žmogaus valia sukaupta širdyje - tai jis supra- 
to pragariškąją apmokymų savaitę. Jis nebijojo, aiškiai viską 
suprato. Galva lengvai sužeista, jeigu nenumiriau, dingtelė- 
jo mintis, bet žaizda krūtinėje rimta. Šįkart nepadės jokios 
timpos, tarė sau, man galas. Išmetė iš galvos mintis apie 
skausmą ir tekantį kraują, išsivadavo nuo neapsakomo sil- 
pnumo, skatinančio pailsėti, atsipalaiduoti, kaip tai atsitik- 
davo pasimylėjus Indianos glėbyje. „Luktelėk“, - tarė mirčiai, 
pastūmėdamas ją į šalį. Šuns padedamas, pasikėlė ant alkū- 
nių grabinėdamas ginklo, bet negalėjo jo rasti; tarė sau, kad 
bus pametęs krisdamas, ieškoti nebuvo laiko. Rankove nusi- 
šluostė kraują nuo akių ir už kokių penkiolikos metrų išvydo 
Golgotos sceną, įsirėžusią į atmintį. Šalia kryžiaus stovėjo 
nepažįstamas žmogus. 

Pirmą kartą Mileris davė Atilai ženklą, kurio niekada rim- 
tai nebuvo davęs, nebent kartais žaisdamas ar mokydamas. 
Stipriai niuktelėjo jam į sprandą ir parodė į tolėliau stovintį 
žmogų. Tai buvo įsakymas žudyti. Atila akimirką neryžtingai 
dvejojo trokšdamas saugoti savo draugą ir sykiu jausdamas 
pareigą vykdyti įsakymą. Mileris pakartojo įsakymą. Šuo puolė 
į priekį ir nuskriejo kaip strėlė. 

Garis Bransvikas išgirdo šuolius nujausdamas, kas vyksta, 
apsisuko ir netaikydamas šovė tamson į žvėrį, kuris, jau atsi- 
plėšęs nuo žemės, metėsi ant jo. Kulka dingo milžiniškame po- 
žemyje, ir šuo dantimis griebė ranką, laikančią ginklą. Bransvi- 
kas suklykęs išmetė ginklą ir beviltiškai bandė išsilaisvinti, bet 
Atila visu svoriu pritrėškė jį prie žemės. Paleidęs ranką, tuojau 
pat sukando sprandą titano iltimis ir tol kratė, kol suplėšė į 
skutus. Garis Bransvikas liko begulįs sudraskytu sprandu, iš 
jungo venos vis silpnesniais pliūpsniais tryško kraujas. 

Tuo tarpu Mileris siaubingai lėtai šliaužė prie Indianos 
stumdamasis rankomis ir viena koja, nes protezu jau negalė- 
jo naudotis, ir be paliovos šaukdamas ją gęstančiu balsu. Ke- 
lias sekundes netekęs sąmonės ir vėl atsigavęs, šliaužė toliau. 
Žinojo, kad ant cementinių grindų lieka kraujo šliūžė. Įveikė 
paskutinį kelio tarpsnį padedamas Atilos, kuris vilko jį už dra- 
bužių. Vilkas nesugebėjo prikalti moters prie kryžiaus, nes tas 
buvo geležinis, tik diržais pririšo rankas per riešus ir paliko 
ją kaboti per pusmetrį nuo žemės. Rajanas Mileris nesiliovė 
šaukęs: Indiana, Indiana, negaudamas atsako. Net nebandė 
patikrinti, ar ji gyva. 

Nežmoniškomis pastangomis atsiklaupęs ant kelių, „jūrų 
ruonis“ pasikėlė laikydamasis kryžiaus, remdamasis tik anglies 
pluošto protezu, nes sveikoji koja linko. Vėl nusišluostė akis 
rankove, bet suvokė, kad akis temdo ne vien kraujas ir prakai- 
tas. Išsitraukė peilį, savąjį „Ka-Bar“, parankinį ginklą, visada 
kareivių nešiojamą, ir ėmė pjauti diržus, kuriais buvo pririšta 
Indiana. Peilis visada būdavo aštrus kaip skustuvas, ir „jūrų 
ruonis mokėjo juo naudotis, bet pjauti teko ilgiau nei minutę. 
Nejudrus Indianos kūnas krito jam į glėbį, bet Mileris pajėgė jį 


išlaikyti, nes dar kabojo pririštas vienu riešu. Apkabinęs moterį 

per juosmenį, ėmė pjauti paskutinį diržą. Pagaliau, sukaupęs 
visas jėgas, vargais negalais perrėžė ir jį. 

Vyras ir moteris stovėjo ant kojų. Iš tolo atrodė lyg apsika- 
binę: ji apsalusi iš meilės, o jis reikliai ir podraug švelniai glau- 
džia ją prie krūtinės, bet šis įspūdis truko tik akimirką. Raja- 
nas Mileris iš lėto susmuko ant žemės nepaleisdamas Indianos, 
nes, sąmonei gęstant, galvojo tik viena: kad tik ji nesusižeistų 


virsdama. 


Epilogas 


Seštadienis, 2012 metų rugpjūčio 25 diena 


Amanda Martin paskutinįsyk sukvietė „Riperio“ žaidėjus ke- 
tindama baigti žaidimą ir atsisveikinti. Po dviejų dienų ji jau 
būsianti Masačusetso technologijos institute ir iš visų jėgų pa- 
sistengsianti atsikariauti Bredlį, o laisvalaikiu studijuosianti: 
vaidmenų žaidimui laiko neliksią. 

— Vakar mudu su Keiblu nuvežėme mamą į oro uostą. Iš- 
skrido į Afganistaną, bandys rasti du vaikus kažkokiame kai- 
me, - pasakė žaidimo vedėja. 

— Kodėl? - paklausė Esmeralda. 

— Turi tesėti pažadą Rajanui Mileriui. Nežino nei kuo var- 
du vaikai, nei kaip vadinasi kaimas, tik žino, kad netoli Pakis- 
tano sienos, ir tikisi, jog padės buvusių Rajano bendražygių 
„jūrų ruonių“ būrys. 

- Tuomet suras, - patikino pulkininkas Pedingtonas, „jūrų 
ruonius laikąs pusdieviais. 

- Tie vaikai jau šešerius metus laukia Rajano Milerio, - tarė 
Abata. 

- Iš kur žinai? Ar moki skaityti jų mintis? - paklausė Es- 
meralda. 

— Nė nebandžiau. O žinau todėl, kad vedėja mums pasako- 
jo jo istoriją. Jūsų trumpa atmintis, - atšovė pamišėlė. 

— Mama beveik kasnakt sapnuoja Rajaną. Dabar myli jį la- 
biau nei gyvą, tiesa, Keiblai? - pasakė Amanda. 

— Tikrų tikriausia. Indiana dabar kitokia. Man regis, nieka- 
da neatsigaus po Aleno Kelerio ir Rajano Milerio mirties, po to 
siaubo, kurį patyrė Vainhevene. Ir aš niekada sau neatleisiu dėl 
to, kas atsitiko, būtume galėję viso to išvengti, - tarė senelis. 

- Ir aš sau neatleisiu. Jei būčiau truputį anksčiau įspėjusi 
tėtį, Rajanas būtų likęs gyvas. Policija atvažiavo po dešimties 
minučių. Tik po dešimties minučių! - sušuko Amanda. 

— „Jūrų ruonis“ išgelbėjo tavo mamą ir mirė kaip didvyris. 
Nutarė nepaisyti pavojų, kurių galėjo išvengti, ir atsisakė bet 
kieno pagalbos. Tikriausiai troško mirti, - pakišo mintį Šerlo- 
kas Holmsas. 

— Ne! Rajanas norėjo gyventi, norėjo vesti mamą, norėjo 
pamatyti Afganistano vaikus. Visiškai nenorėjo mirti! - užtik- 
rino Amanda. 

— Kur dėsi šunį, išvykdama į institutą? - paklausė Esme- 
ralda. 

— Aš prižiūrėsiu, — įsiterpė senelis. - Atila pakenčia ir Tu- 
niukę, ir mane, bet jam bus sunku atsigauti po bendražygio 
netekties. Tyso valandų valandas, įsmeigęs akis į sieną, atrodo 
kaip užbalzamuotas. | 

- Irgi gedi. Kario dvasia negali pasišalinti, nes ją laiko ir 
Indiana, ir Atila, turėtų paleisti, - pareiškė Abata. 

— Gal tada, kai mama tesės pažadą, Rajanas atsisveikins su 
mumis ir iškeliaus, - spėjo Amanda. 


— Ar kada nors vėl žaisime „Riperį ? - paklausė Esmeralda. 

— Galėtume susitikti per žiemos atostogas, - pasiūlė seras 
Edmondas Pedingtonas. 

- Jei anksčiau neatsiras kokia nors šiurpi byla, - pridūrė 
Šerlokas Holmsas. 

— O tuo tarpu Keiblas rašys mūsų tyrimo istoriją: romaną 
„Riperis“, - atsisveikindama tarė žaidimo vedėja. 


Padėka 


Ši knyga gimė 2012 metų sausio 8 dieną, kai mano agentė Car- 
men Balcells mudviem su Willie Gordonu, mano vyru, pasiūlė 
keturiomis rankomis parašyti nusikaltimo istoriją. Pabandė- 
me, bet po dvidešimt keturių valandų paaiškėjo, kad projek- 
tas baigsis skyrybomis, tad jis ėmėsi savo šešto detektyvo, o 
aš kaip paprastai sėdau rašyti užsidariusi savo kambaryje. Vis 
dėlto ši knyga nebūtų išvydusi pasaulio, jei nebūtų pagelbėjęs 
Willie: jis padėjo rikiuoti romano struktūrą ir įtampą, palaikė 
mane, kai puldavau į neviltį. Be to, mano padėkos nusipelno 
dar keli bendradarbiai: 

Ana Cejas, geroji ragana, Indianos Džekson paveikslo įkvė- 
pėja. 

Robert Mitchell, šios knygos „jūrų ruonis“, nors jis turi abi 
kojas ir švarią sąžinę. 

Sarah Kessler, mano nuostabi tyrėja. 
nas logikos klaidas, kurias mano skaitytojai priskiria magiška- 


jam realizmui. 

Andrea Frias, dukraitė, supažindinusi su „Riperio“, vaid- 
menų žaidimo, paslaptimis. 

Daktaras D. P. Lyle, teismo medicinos ekspertas, atsakęs 
į mano klausimus apie žmogžudystes, ginklus, narkotikus ir 
nuodus, nekamuodamas doroviniais priekaištais. 

Lawrence Levy, psichologas, padėjęs kurti svarbiausią per- 
sonažą - niekšą. 

Kapitonas Sam Moore, supažindinęs mane su San Fransis- 
ko įlankos vandenimis. 

Lori, marti, ir Juliette, padėjėja, rašymo metu saugojusios 


mane nuo pasaulio. 


Krygų DVASIŲ NAMAI, POKTŪNOS DUKTĖ, PORTRETAS SEPIJA autorė 

Mano išgalvota šalis 


Isabel Allende 
MANO IŠGALVOTA ŠALIS 


„Negrįžau gyventi į Čilę, bet nešiojuosi 
ją su savim“ 


„Mano išgalvota šalis“ - tai beribė 
meilė ir nostalgija. Išmintimi ir sąmoju 
persijoti jausmai, prarastos laimės 
liūdesys, klajokliškas svetimšalės 
gyvenimas. Prisiminimai apie Čilę tapo 
realia ir fantastiška šalimi tuo pat metu; 
stojiškas ir svetingas kraštas, kurio 
vyrai - mačistai, o moterys - tvirtos 

ir įsikibusios į žemę. Bet tai dar ir jos 
vaikystės paveikslai: grakščiai atgaivinti, 
jie dar sykį pavaizduoja savotiškos 

jos šeimos gyvenimą, senelių namą, 
valgymo apeigas, neištikimybės 
istorijas... ir vaiduoklius, kurie visuomet 
ją lydėjo. 


Čiliečiai, šiaip jau drovūs ir draugiški, virsta 
laukiniais, vos tik pagriebia vairą į rankas: 
lenktyniauja, kuris pirmas privažiuos iki 
artimiausios raudonos šviesos (...) 


Vyriškis, išsiplovęs lėkštę, iš kurios pats 
valgė, manosi „padedantis“ žmonai ar 
motinai ir tikisi už tai būti garbinamas. 


Mums, čiliečiams, patinka laidotuvės, 
nes mirusysis mums jau ne varžovas ir 
nebeapkalbės mūsų už akių. 


Man yra pridovanota tiek paveikslų ir 
keramikos dirbinių, kad garaže nebetelpa 
automobilis. 


Mano tautiečiai (...) pirmieji išsiaiškino, kad 
taškas G yra moters ausyje ir ieškoti jo kur 
nors žemiau - tik gaišti laiką. 


I ISABĖL: 
ALLENDE * 


Isabel Allende 
BEGALINIS PLANAS 


Ryškus ir be galo spalvingas 
Isabelės Allendės pasakojimas 
apie keistuolio pamokslininko 
sūnų Gregorijų Rivzą, kurio akimis 
atsiskleidžiamas pusės šimtmečio 
Šiaurės Amerikos visuomenės 
gyvenimas. 


Gregorijaus šeima, pasirinkusi 
klajoklišką gyvenimo būdą, spaudžiasi 
ankštame sunkvežimio kėbule, kol 
sušlubavus tėvo sveikatai šeima 
įsikuria Los Andželo pakraštyje 
„Ispanakalbių“ rajone. Prisiglaudę 
bičiulių namuose Rivzų vaikai 
pirmąkart pradeda lankyti mokyklą ir 
bendrauti su vietos emigrantų vaikais. 
Motinos abejingumo ir tėvo ligos 
vedamas Gregorijus greitai susipažįsta 
su gatvės gyvenimu ir joje pelnosi 
duonai. Patyręs sunkią vaikystę, 

jis skinasi sau kelią margame 
Kalifornijos „ispanakalbių“ pasaulyje. 
Įsisavindamas gyvenimo pamokas 
Gregoris Rivzas nueina erškėčiuotą 
kelią - grumiasi prieš socialinę 
neteisybę, rasizmą, Vietnamo karą, 
nepasotinamo godulio apimto 
pasaulio materializmą... 

Isabel Allende 
MAJOS DIENORAŠTIS 


Aš Maja Vidal, devyniolikos metų, 
moteris, netekėjusi, be mylimo draugo, 
bet ne todėl, kad nepasitaikė progos ar 
esu pernelyg išranki, gimusi Berklyje, 
Kalifornijoje, Jungtinių Amerikos Valstijų 
pilietė, laikinai susiradusi prieglobstį 
saloje, pietiniame pasaulio pakrašty. 
Tėvai mane pavadino Maja, mat 
nesugebėjo sugalvoti kito vardo, nors 
apmąstymams turėjo devynis mėnesius 
laiko, o Ninė žavisi Indija. Hindi kalba 
maya reiškia „apžavai, iliuzija, sapnas, 
magiška galia“. Nieko bendra su mano 
būdu. Man labiau tiktų Atila, nes ten, 
kur įkeliu koją, nepalieku akmens 

ant akmens. Mano gyvenimo istorija 
prasideda Čilėje drauge su močiute, kurią 
vadinu Nine, gerokai anksčiau, man dar 
negimus, nes jeigu ji nebūtų emigravusi, 
nebūtų įsimylėjusi mano senelio ir 
įsikūrusi Kalifornijoje, mano tėvas nebūtų 
susipažinęs su mama ir aš būčiau buvusi 
ne aš, o kita ir visiškai kitokia jauna 
čilietė. 


„Majos dienoraštis“ atvira, jaudinanti 

ir nepamirštama istorija. Be tėvų 
augusiai jaunutei Majai lemta patirti 
viską - nuo begalinės senelių meilės 
iki nusikalstamo pasaulio purvo, kuris, 
rodos, merginą pasiglemš visam 

laikui. Ar pavyks Majai užverti vienas ir 
atverti kitas - prasmingesnio, geresnio 
gyvenimo - duris? 

vertė Valdas V. Petrauskas. - Vilnius : Alma littera, 2014. - 448 p. 

Miįslingo ir atskalūniško būdo paauglė Amanda kaip diena ir naktis 
skiriasi nuo bohemiškos motinos Indianos. Mergina, kaip ir jos tėvas ins- 
pektorius Bobas Martinas, turi įgimtą detektyvės talentą, tad laisvalaikiu 
ryte ryja kriminalinius romanus ir su paaugliais iš viso pasaulio žaidžia 
kompiuterinį žaidimą „Riperis“ Jame pasiskirstę vaidmenimis jie narplio- 
ja kraupiausius nusikaltimus. 

Kai mieste pasipila serija šiurpių žmogžudysčių, Amanda su „Riperio“ 
dalyviais pasineria į kraupius nusikaltimus. Merginai pavyksta atrasti tai, 
ko anksčiau nepastebėjo vietos policininkai... 

VIENA GARSIAUSIŲ ČILĖS RAŠYTOJŲ 

ISABEL ALLENDE SAVO KNYGOMIS PAVERGĖ 
DAUGIAU NEI 37 ŠALIŲ SKAITYTOJUS. 

VOS TIK"PASIRODŽIUS „DVASIŲ NAMAMS“ 
CHARIZMATIŠKOSIOS PIETIETĖS ROMANUS 
PAMĖGO IR LIETUVOS SKAITYTOJAI. 


Šįkart Isabel Allende gerbėjų lauks tikras netikėtumas: 
„Žaidimo su mirtimi“ personažų ir istorijų galeriją 
rašytoja įkurdina detektyviniame žanre! 


Įtampos kupinas ir nežinia alsuojantis romanas prasideda 
internetiniu detektyviniu žaidimu, į kurį įsitraukę keli 
atskalūniško būdo paaugliai. Netrukus šilto ir šalto 
patyrusiems San Fransisko policijos žmogžudysčių 
skyriaus inspektoriams prasideda įtemptas darbas: 

mieste vyksta kraupios žmogžudystės: neaiškių motyvų 
inspiruota sargo Edo Steitono mirtis, vėliau randami 
paslaptingai mirę sutuoktiniai, paskui - negyvas garsus 
psichiatras, žinoma teisėja. 


Paauglė Amanda, kartu su bendraminčiais žaidžianti 
internetinį žaidimą, ryžtasi įminti šias kraupias 
detektyvines mįsles. Tačiau dingus merginos motinai, 
Amandai tenka šiurpus asmeninis žaidimas su mirtimi... 

